GODARD 


LYNE 


JOACE 


Jocelyne Godard 


Evantaiul 
lui Yasumi 


Traducere din limba franceză DIANA MORĂRAŞU 


N 


Colecția „Damen Tango” 


Editura NEMIRA, 2011 


JOCELYNE GODARD s-a născut în Mans şi actualmente locuieşte la 
Paris. Fostă jurnalistă de investigaţii şi fotografă, a renunţat la stresul şi 
emoţiile presei şi s-a dedicat literaturii şi artei. A înfiinţat şi a condus Sepia, 
o revistă de artă şi poezie, şi şi-a dedicat cunoştinţele şi talentul scrierii de 
romane care aduc în prim-plan femei din trecut, fie ele celebre sau mai 
puţin cunoscute, uitate sau pur şi simplu de nimeni ştiute. 

O altă serie de succes a scriitoarei Jocelyne Godard se opreşte asupra 
iubirilor femeilor celebre. Zece doamne vestite din toate timpurile, dintre 
care le amintim pe Sarah Bernhardt, George Sand, Isadora Duncan, regina 
Margot ori Lucrezia Borgia, îşi dezvăluie tainele inimii sub condeiul 
neobosit al lui Jocelyne Godard. 

Editura Nemira vă propune seria japoneză compusă din două romane: 
Evantaiul lui Yasumi şi Masako, prinţesa samurailor. 

HARTA PROVINCIILOR JAPONIEI 
ÎN EPOCA HEIAN! 


Oceanul Pacific 


{Epoca Heian este ultima diviziune din istoria clasică a Japoniei, cuprinsă între 794 şi 1185. 
Numele epocii este dat de capitala Heian kyc* modernul Kyoto. În acest interval, budismul, taoismul 
şi alte influenţe chinezeşti au ajuns la apogeu; a fost o epocă în care cujrtea imperială a Japoniei a 


manifestat un interes maxim pentru artă, în special pentru poezie şi literatură (n.tr.). 


Prolog 


Împărăteasa Akiko îşi întoarse faţa proaspăt fardată către tânăra 
Yokohami, care aştepta în faţa ei, prosternată. Faţa aceasta era albă, unsă cu 
pomadă de ceruză!*, iar în ochii vii şi strălucitori ai împărătesei juca un 
licăr de bună dispoziţie. 

Înainte de a glăsui, o măsură îndelung pe fată. Strâns înfăşurată în 
chimonoul din mătase galbenă pe care cameristele i l-au pus peste robele 
din brocart ale căror culori în degrade mergeau de la verde crud până la 
verde-închis, împărăteasa părea chiar şi mai micuță. 

Mult i-ar mai fi plăcut să aibă graţia longilină a lui Teishi Sadako!%, 
prima soţie a împăratului Ichijo, care nu a fost repudiată pentru că nu i-ar fi 
dăruit un copil, ci a plecat de bunăvoie la o mănăstire din apropierea 
palatului unde, de altminteri, şi-a şi sfârşit zilele. Sadako Teishi fusese atât 
de frumoasă, încât cu greu i-ai fi putut găsi asemănare. 

Dar Akiko îşi putea permite să nu fie la fel de seducătoare precum prima 
soţie a împăratului, căci avea un har pe care verişoara ei Sadako nu îl 
dobândise din născare: o mare agerime a minţii, care făcea din ea una dintre 
cele mai cultivate femei de la curte. lar Soshi Akiko era tare mândră de 
acest lucru. Nu ar fi dat cunoaşterea şi cultura pe frumuseţe pentru nimic în 
lume. 

— Yokohami, tatăl vostru mi-a cerut sprijinul, rosti ea sumeţindu-şi 
bustul scurt, pentru a părea puţin mai înaltă. Ar dori să capeţi un loc printre 
doamnele mele de onoare de la curte. 

Tânăra se ridică, dar păstră ochii plecaţi, aşa cum cerea eticheta curţii. Nu 
îi va putea înălța până la prima întrebare. 

— Trebuie să vă spun, tânără domnişoară, că nu mi-am formulat încă un 
răspuns, lucru pe care i l-am explicat şi lui 'Tamekata Kenzo, tatăl vostru. Şi 
aceasta pentru două pricini. Prima, pentru că el nu s-a ridicat decât până la 
rangul funcţionarilor de clasa a treia, iar a doua pentru că descendența 
voastră nu este legată de familia Fujiwara. 

Obrajii lui Yokohami se împurpurară, dar fata păstră ochii plecaţi. 

— Ştiţi de când slujeşte tatăl vostru la curtea din Kyoto? 

Întrebarea aceasta îi permise tinerei să ridice în sfârşit privirea către 
împărăteasă. 


— Maiestate! Tatăl meu vă slujeşte de la naşterea celui mai mare dintre 
fiii lui, fratele meu vitreg Kanuseke. 

— Şi cine este mama lui Kanuseke? 

— Doamna Osuki, care a murit la naşterea celui de-al doilea frate vitreg 
al meu, Tameyori. 

— O concubină! 

Yokohami tresări şi roşeaţa îi năpădi tot chipul, dar rămase tăcută. 

— La prima căsătorie, tatăl vostru a luat de soţie o femeie aflată pe o 
treaptă de nobleţe mai înaltă decât el. Această femeie, care a plecat înapoi 
în provincia ei, nu i-a putut dărui copii, dar nu a putut să o repudieze, pentru 
că originile lui prea modeste nu i-ar fi permis să rămână la curte. Numai 
legăturile cu familia primei lui soţii îi îngăduiau să îşi păstreze postul pe 
lângă împărat. 

— Oh! 

— Nu ştiaţi? 

Mâinile lui Yokohami tremurau, iar împărăteasa a putut observa acest 
lucru de pe jilţul ei, într-atât se albiseră încheieturile degetelor fetei. Soshi 
Akiko o măsura în continuare pe tânăra care începea să îşi piardă cumpătul. 

— Nu, Maiestate. 

— Stă scris în analele curţii. Mama voastră şi cea a fraţilor voştri vitregi 
nu au fost decât concubine. 

Împărăteasa ridică un braţ a cărui încheietură era ascunsă sub mâneca 
largă a chimonoului de mătase galbenă. Apoi îşi duse mâna la fruntea albă, 
înaltă şi netedă ca un obiect din opal, deasupra căreia se înălța un coc greu, 
străpuns de un ac din sidef, care îi mai adăuga câţiva centimetri la înălţime. 

— Cât despre a patra femeie care doarme în patul lui, aceea nu este decât 
o curtezană. Doamna Kijiyu are şi alţi amanti pe lângă tatăl vostru. Ştiaţi? 

Lui Yokohami i se păru că i-a turnat cineva o găleată cu apă îngheţată în 
cap. Îndrăzni să înfrunte ochii împărătesei, mai ales că una dintre pupile era 
pe jumătate ascunsă după frumosul ei evantai cu armătură din lemn de tuia. 

— Pentru toate aceste motive care nu sunt deloc neînsemnate, îmi voi 
amâna deocamdată răspunsul şi vă voi pune la încercare. Scrieţi-mi un 
waka!2. Vreau un instantaneu despre impresiile voastre. Aici! În clipa asta. 

Sună şi un valet aduse o cutie de scris cu capac lăcuit, pe care o lăsă în 
faţa tinerei Yokohami, a cărei privire părea îngrozită. 

— Deschideţi-o! 


Cu gesturi grijulii, tânăra apăsă mica încuietoare din aur a cutiei de scris 
şi capacul se ridică. 

— Haideţi! făcu împărăteasa cu o voce nerăbdătoare, un waka se scrie în 
câteva secunde. 

Cu o mână tremurătoare, Yokohami scoase o foaie purpurie. 

— De ce vă pregătiţi să scrieţi poemul pe o filă de această culoare? Oare 
nu ştiţi, tânără domnişoară, că acest carmin nu este potrivit pentru ceea ce 
vă cer eu? Va trebui să învăţaţi nuanțele care se potrivesc fiecărui stil de 
poem. Luaţi o foaie albă sau chiar roz şi compuneţi un waka. 

În astfel de momente, împărăteasa Akiko jubila. Ce putea fi mai simplu 
pentru cele mai abile şi mai cultivate dintre doamnele ei de companie decât 
să compună un waka despre impresiile lor de moment? La drept vorbind, lui 
Murasaki Shikibo!5:, cea mai talentată şi mai literată dintre însoţitoarele ei, 
i-ar fi trebuit doar câteva secunde pentru a se executa, la fel cum se 
întâmpla odinioară cu doamna Izumi:€! şi doamna Sei Shonagoni:?. 

Lui Soshi Akiko îi plăcea să se înconjoare de femei literate. Dacă accepta 
la curte doamne de origine modestă, o făcea doar în virtutea inteligenţei lor 
sclipitoare şi a spiritului lor, care precumpăneau asupra prea neînsemnatei 
lor nobleţi. Ele trebuiau să cunoască culegerea compilată din secolul al X- 
lea, Kokin Wakashu't!, „Poeme de ieri şi de azi”, considerată temei al 
oricărei culturi. Doamna Sei Shonagon, acum plecată în provincie, 
povestise în celebrele ei Note de căpătâi despre încercările la care 
împărăteasa îşi supunea doamnele, propunându-le primele două versuri ale 
unui poem, urmând ca ele să îl completeze de îndată. 

Yokohami dizolvă cu neîndemânare batonul de cerneală, dar, cu toate 
acestea, reuşi, după câteva minute care împărătesei i se părură o eternitate, 
să extragă o cerneală îndeajuns de neagră pentru a fi multumitoare. 

Podeaua încăperii era acoperită cu un covor gros, şi în toate colţurile, 
arzătoare de parfumuri împrăştiau miresme de iasomie şi aloe. Yokohami se 
aşeză în poziţia lotus şi îşi puse cutia de scris pe genunchi. Sub ochiul 
nemilos al împărătesei, începu să traseze primul vers al poemului, simțind 
în acelaşi timp cum câţiva stropi de sudoare i se preling pe frunte. 

Cei şaisprezece ani ai ei nu erau deloc obişnuiţi cu acest soi de încercare. 
Fratele ei vitreg Kanuseke îi spusese în repetate rânduri că singura condiţie 
pentru ca o doamnă să strălucească la curte era să fie frumoasă şi 
seducătoare. Ce ar fi putut el înţelege acum din copleşitoarea ei stare de 
răvăşeală, el, cel care, ca un brav subofițer în straja de la porţile palatului, 


era mai mult soldat decât literat! El, care nu a fost nevoit în viaţa lui să 
compună un poem! Nici fratele ei mai mic, de altminteri, şi el orientat spre 
o carieră militară, nu şi-ar fi aflat locul la curte în aceste vremuri de pace, 
când doar cei din familia Fujiwara!? străluceau prin cultura lor. Numai 
fratele ei Shotoko era oarecum înclinat înspre litere. 

Yokohami nu ştia ce să facă şi, în acest moment, îşi ura tatăl, care nu se 
preocupase deloc să o înveţe arta de a mânui cuvintele pe o foaie delicată de 
hârtie. Ah! mai bine ar fi învăţat-o rudimentele poeziei în loc să bată casele 
de ceai în care se adunau curtezanele după care se dădea în vânt! Fata îşi 
închipuise că va apărea la curte şi îi va uimi pe toţi prin graţia ei, armonia 
siluetei şi fineţea trăsăturilor chipului. Nu a văzut decât fastul, ceremoniile 
prestigioase, vizitele la templuri, festivitățile legate de anotimpuri, paradele 
oficiale la care va putea străluci şi poate chiar îşi va depăşi tovarăşele. Nici 
prin gând nu i-a dat că va evolua într-un mediu de literati fini, de poeţi şi de 
spirite sclipitoare care o vor pune iute la colţ din cauza lipsei de cultură. 
Poemul pe care i-l întinse împărătesei era de o sărăcie jalnică: Mi-ar plăcea 
mult să o slujesc pe Maiestatea Voastră, spunea el, şi aş dori să fac parte 
dintre domnişoarele voastre de onoare pentru că tocmai am împlinit 
şaisprezece ani. 

Împărăteasa înălţă din sprâncene şi sună după valet. 

— Adu-o pe micuța Soshi. 

Sângele năvăli în obrajii lui Yokohami. O cunoştea pe tânără, era de o 
condiţie inferioară faţă de a sa. 

— Intenţia voastră este să intraţi în serviciul meu, Soshi? o întrebă 
împărăteasa când tânăra fu dinaintea ei. 

— Este cea mai scumpă dorinţă a mea, Maiestate. 

— Atunci, va trebui să învăţaţi să vă fardaţi mai bine obrazul şi să 
zâmbiţi cu mai multă graţie. Domnişoarele mele de onoare trebuie să fie 
seducătoare, căci tinerii domni sunt aici pentru a le remarca. 

Yokohami tresări şi îi trecu prin gând că poate nu era totul pierdut nici 
pentru ea. Doar putea da lecţii de seducţie! Iar graţia o cultiva din fragedă 
pruncie! 

— Deocamdată, Soshi, compuneţi-mi un waka despre impresia voastră 
de moment. 

Tânăra Soshi se aşeză alături de Yokohami, pricepând cât se poate de 
bine că dădea şi ea un test. Luă o foaie de un bleu pal care, asemenea 
albului şi rozului, era potrivit pentru textul cerut de împărăteasă, îşi acordă 


câteva minute de gândire, scrise un prim cuvânt, îl tăie, apoi îi veni dintr- 
odată inspiraţia şi continuă fără a se mai opri; întinse foaia împărătesei. 

— Haideţi, prezentaţi-mi-l pe vârful evantaiului, aşa cum se cuvine să 
facă o doamnă nobilă de la curte. 

Tânăra Soshi puse cu neîndemânare foaia pe evantai şi aceasta căzu. 
Roşind încurcată, o întinse din nou şi, de astă dată, gestul ei avu sorţi de 
izbândă. Împărăteasa citi cu voce tare: 


Ramura palidă de prun 

în nepriceperea ei 

se teme de mânia furtunii care îi poate spulbera 
florile 

pentru totdeauna. 


Akiko clătină încet din cap. Tânăra tradusese de minune teama de a nu o 
mulţumi pe împărăteasă şi de a se vedea respinsă. 

— Sunteţi prea înceată şi scrisul nu e frumos, dar poemul e perfect. Vă 
felicit pentru spiritul vostru, Soshi. Lucraţi cu slăbiciunile voastre şi poate 
veţi ajunge departe. 

Apoi se întoarse către Yokohami: 

— Veţi rămâne să lucraţi împreună. Una îi poate stârni celeilalte gustul 
pentru poezie. Cealaltă, în schimb, o va învăţa arta bunelor maniere şi a 
graţiei. Deocamdată, veţi fi amândouă repartizate la serviciile procesiunilor 
şi paradelor de la curte. Voi vedea după aceea ce voi mai face cu voi. 


* 


Câteva săptămâni mai târziu, lamekata Kenzo ieşea de la împărat după o 
întrevedere de acelaşi gen. 

Solicitase un post în al optulea eşalon al celei de-a patra clase a 
Afacerilor Militare de la curte pentru fiul lui mai mare, Kanuseke. 

— De cât timp este repartizat la straja de la porţile palatului? se interesă 
împăratul puţin distrat. 

— De trei ani, Maiestate! 

— Numele repartizate în al optulea eşalon al celei de-a patra clase a 
Afacerilor Militare sunt votate în adunările generale, în prezenţa 
consilierilor palatului. Aşa că îmi este imposibil să vă dau un răspuns. 


Reluă totuşi, văzând expresia dezamăgită a supusului: 

— Aţi vorbit despre asta cu marele ministru suprem? 

— Nu, Maiestate! Căci mi s-a părut mai potrivit să supun problema mai 
întâi atenţiei Maiestăţii Voastre înainte de a o prezenta şi dinaintea 
seniorului Michinaga!'!!. 

— Atunci, aşa vă sfătuiesc să faceţi. Mai doriţi şi altceva? 

— Da, Maiestate. 

Şi Tamekata Kenzo profită pentru a cere o promovare şi pentru el, pentru 
a se ridica de la clasa a treia a Afacerilor Curţii la clasa a doua, cea care se 
ocupa de controlul şi verificarea aprovizionărilor din provincie. 

Urmă o nouă ezitare a împăratului, care se ascundea în fiece clipă după 
numele marelui ministru Michinaga, care-i era şi socru, iar Kenzo nu căpătă 
decât slabe promisiuni. Din această pricină, nu îndrăzni să-i mai vorbească 
despre mezinul lui, 'Tameyori, care dorea şi el să urce în ierarhia arcaşilor 
imperiali. 

Toată lumea de la curtea din Kyoto ştia că ministrul Michinaga era mai 
puternic decât împăratul însuşi, care nu îşi asuma cu adevărat decât 
responsabilităţi legate de temple, religie şi ceremonii oficiale. 

Închipuindu-şi că îşi cunoaşte bine cei doi fii mai mari, Kenzo era 
convins de multă vreme că aveau toate şansele să reuşească la curte. 
Kanuseke se dovedise un slujbaş bun din clipa-n care a fost repartizat la 
regimentul de arcaşi al gărzii de la porţile palatului şi Tameyori îi călca pe 
urme: puţin dotați pentru probleme administrative, erau militari vajnici, 
precum toţi cei din familia Taira, sortiti unor asemenea posturi. Şi, de vreme 
ce împăratul îl sfătuise să se adreseze marelui ministru suprem, îi va cere o 
întrevedere acestuia din urmă. 

Pentru el, Tamekata Kenzo din familia Taira, problema se dovedea a fi 
mai delicată decât şi-ar fi putut imagina. Împăratul Ichijo!1!, care nu 
crezuse de cuviinţă să îi ridice în slăvi bunele servicii după cum crezuse el, 
i-a spus limpede că promovările erau votate în adunările generale, în faţa 
consilierilor palatului, şi l-a trimis din nou la puternicul Michinaga. Fără 
îndoială, marele ministru suprem va obiecta că nu poate tinti un post mai 
înalt întrucât nu a înfăptuit nimic extraordinar. Până la urmă, probabil îi va 
propune un post de sub-guvemator într-o regiune foarte îndepărtată de 
capitală, poziţie pe care a refuzat-o deja cu douăzeci de ani în urmă. 

Era limpede, Kenzo nu avea de gând să părăsească Kyoto, cum la fel de 
limpede era şi că se pregătea să accepte să rămână pe postul pe care-l ocupa 


în prezent. Ce altceva ar fi putut face când această epocă Heian favoriza 
familia Fujiwara în asemenea măsură, încât puterea lor depăşea până şi 
voinţa împăratului? 

Pentru a înţelege, trebuie să ne întoarcem în timp până la primii Fujiwara 
şi la descendența lor imediată. Aceasta data din veacul al VII-lea când, la 
curtea din Yamato, unul dintre primii membri ai acestei familii a instituit un 
ansamblu de reforme administrative şi legislative care reglementau 
repartizarea pământurilor, impozitele, starea civilă şi formarea unui corp de 
funcţionari care să conducă țarat., 

De atunci încoace, clanul Fujiwara a tot acumulat bogății şi putere, iar la 
acest început de secol al X-lea îşi continua ascensiunea. Michinaga, actualul 
mare ministru suprem, era un Fujiwara. Influenţa lui la curte i-a permis să- 
şi impună fiica, pe Soshi, drept a doua soţie a împăratului Ichijo. Ajunsă 
împărăteasa Akiko, aceasta a adus pe lume doi băieţi, prinții Atsuyasu şi 
Atsuhira care, la rândul lor, vor deveni împărați. Liniştit că descendența 
imperială provenea acum din propria lui familie, Michinaga, ajuns ministru 
al Afacerilor supreme, se bucura de o atotputernicie care îl ridica mult 
deasupra vrerilor şi dorințelor tânărului Ichijo. 

Tamekata Kenzo cunoştea, neîndoielnic, toată istoria clanului Fujiwara, 
dar se înşela crezând că şi alte mari familii japoneze, precum Taira — din 
care făcea el parte — sau Minamoto, ocupau un loc la fel de important în 
societate. 

Kenzo împinse gânditor uşa glisantă a biroului. Cei doi fii îl aşteptau. 
Tameyori se repezi spre el. 

— Ce-ai obţinut, tată? 

— Nu era vorba despre tine, Tameyori, ci despre fratele tău. 

La rândul lui, Kanuseke se ridică, nerăbdător să afle mai multe. 

— Ai reuşit să capeţi pentru mine un grad mai înalt? 

— Trebuie să aşteptăm următoarea adunare a miniştrilor. Atunci vor fi 
cunoscute numele celor care vor fi înălţaţi în rang. 

— Şi asta ce înseamnă? i-o trânti fiul, ridicând tonul atât de mult, încât 
deveni neplăcut. 

— Ce înseamnă... înseamnă că trebuie să aştepţi ca toată lumea, i-o 
întoarse la rându-i Kenzo, cu o voce repezită. Ca fratele tău! Ca mine! 

— Ca tine! se miră mezinul. 

— Fi bine, da! N-am putut face nimic, împăratul era în toane proaste. 


lată că se ascundea acum după complexitatea stărilor sufleteşti ale 
suveranului, cu toate că ştia foarte bine că acestea nu aveau nimic de-a face 
aici şi că nu lipseau din tablou decât faptele extraordinare pe care toţi trei ar 
fi trebui să le săvârşească, pentru a le spori valoarea. 

Izbind cu pumnul în biroul lui din lemn de cedru, continuă strigând: 

— De altfel, ce vreţi mai mult? Un loc de ministru? 

Dar în faţa expresiei descumpănite a mezinului şi a celei arţăgoase a 
fiului mai mare, reluă cu o voce mai calmă: 

— Haideţi! Să avem răbdare până la adunarea asta, dacă aşa vrea 
împăratul. 

Pentru a nu le deştepta noi speranţe, nu avea niciun chef să le spună că va 
cere o întrevedere cu marele ministru Michinaga. Mai mult, încheie discuţia 
cu singurele cuvinte care îi mai puteau potoli pe cei doi băieţi: 

— Oricum, e mult mai bine să vă puteţi bucura de îndestulările capitalei 
decât să ocupati un post într-o provincie îndepărtată, ceea ce ar însemna 
condamnarea la eşec sau, cine ştie, poate chiar la moarte! 


Capitolul I 


Răsăritul îşi agăța primele raze de arborii încă firavi, ieşiţi abia de-o 
primăvară. Yasumi îşi luă sacul, care nu era deloc mare, dar închidea în el 
greutatea tuturor lucruşoarelor pe care le iei cu tine când îţi părăseşti casa 
pentru a pleca spre necunoscut. 

Casa ei! Avea o casă? Mama ei murise, lăsându-şi fiica săracă lipită 
pământului. Îi rămăseseră doar tinereţea, graţia şi inteligenţa! 

Dacă Yasumi nu avea acum nici de unele, trebuia să urci pe firul timpului 
pentru a afla pricina; căci, încă de la naştere, mama ei, Suhokawa Hatsu, a 
trăit întotdeauna pe o moşie care aparţinea unuia dintre fraţii ei cu care 
împărtăşea înclinații, sentimente şi amintiri pe care nici unul, nici altul nu 
voiau să le uite. 

Dar iată că într-o bună zi, cam pe la sfârşitul primului mileniu, 
nenorocirea se întâmplase, şi ochii lui Yasumi se umplură de lacrimi grele şi 
arzătoare, pe care şi le ştergea totuşi cu un gest mânios, refuzând să le lase 
să-i mânjească faţa. Şase luni despărțeau moartea mamei ei de cea a 
unchiului Kishu. Yasumi s-a trezit singură, orfană, cu povara unei dureri 
nesfârşite. Unchiul fusese un adevărat tată pentru ea şi, dacă nu ar fi fost 
văduva lui, Kuniko, o femeie uscată, poruncitoare, rece şi răuvoitoare faţă 
de ea, ar fi putut rămâne pe moşia lui Kishu. 

Încă de la moartea mamei, Kuniko i-a impus cu asprime două opţiuni: fie 
părăseşte locurile pentru a-i permite să recâştige toată moşia, fie rămâne, 
urmând să ocupe o anexă a casei, sortită personalului, făcând aceleaşi 
munci ca şi ceilalţi slujitori. 

Yasumi tremura încă de mânie, când femeia aceasta mârşavă şi ticăloasă 
o pusese cu spatele la zid, fără a-i lăsa timp de gândire pentru a-şi cântări 
cât mai bine răspunsul. 

Ea! Servitoare! Ea! O Fujiwara din puternica familie care deţinea puterea 
în Japonia încă din epoca Nara. O Fujiwara a cărei mamă a învăţat-o să 
scrie, să socotească, să citească, al cărei unchi a iniţiat-o în arta echitaţiei şi 
a mânuirii sabiei, chiar dacă era fată... 

Yasumi cunoştea mai bine de cinci sute de caractere chinezeşti, ştia să 
facă ceaiul cu întreg ritualul cuvenit, cunoştea arta machiajului, arta 
decoraţiei florale, ştia să mânuiască evantaiul cu o neasemuită pricepere, iar 
mama ei o învățase cum să compună poeme scurte, waka, atât de apreciate 


la curtea din Kyoto, pe care doamnele le ofereau pe vârful evantaiului, doar 
pentru a se lăsa mai bine curtate. 

Da! Yasumi ştia cum să se poarte în înalta societate, numai că nu avusese 
niciodată ocazia de a o dovedi. De altminteri, cine i-ar fi putut da ocazia? 
Cine i-ar fi putut oferi această şansă în afara unchiului care, asemenea 
tatălui lui şi bunicului ei, se afla în dizgraţia curţii? Şi acum, când el plecase 
să-şi întâlnească străbunii în regatul morţilor, iar mama ei îl urmase, nimeni 
nu o mai putea ajuta să străbată zidul care o despărţea de aristocrația 
japoneză. 

Clanul Suhokawa, care se trăgea din puternicii Fujiwara, fusese alungat 
de la curtea din Kyoto de cincizeci de ani. Poveşti de demult, cu clanuri 
care îşi disputau favorurile imperiale, i-au azvârlit într-o provincie 
îndepărtată, uitată de toţi. 

Odinioară, Suhokawa se bucurau de o frumoasă strălucire la curte, de un 
prestigiu care le aducea faimă şi măreție. Însuşi bunicul lui Yasumi, 
consilierul Jinichiro, a slujit sub doi împărați. Şi-a dat fata după un membru 
al clanului Tamekata, care se trăgea din marea familie Taira. Dar între cele 
două familii a apărut vrajba când împăratul l-a îndepărtat pe Jinichiro şi a 
numit în locul lui un Taira, căruia i-a dat toate puterile guvernării. Ce viespe 
nenorocită l-o fi înţepat atunci pe Jinichiro de l-a împins să se răzbune 
pentru un asemenea gest, când este atât de cunoscută graba cu care 
împărații îşi schimbă consilierii? 

Yasumi înţelegea, fireşte, gestul acestui bunic prea nestăpânit, peste 
măsură de însufleţit de ambiţie şi orgoliu, prea grijuliu cu păstrarea 
propriului prestigiu. 

Dar împăratul Reizei!1%!. s-a folosit de pretext pentru a-l exila departe de 
Kyoto. Şi din acea epocă, între familiile Taira şi Fujiwara a apărut o 
duşmănie sălbatică, ce a ajuns adesea la sabie, indiferent dacă în joc erau 
motive personale sau politice. Yasumi cunoştea prea bine toată această 
istorie. Unchiul ei i-o povestise de prea multe ori ca să mai poată uita vreun 
amănunt. 

Numai că, deocamdată, la fel de adevărat era că fata a fost obligată să ia 
o hotărâre; aşa se face că acum se afla pe drumurile care urmau ţărmul 
mării, între munţi şi cer, între cer şi câmpii. Când se simţea prea sfârşită, se 
întindea între ierburile înalte, printre grozame, acoperindu-se cu ramurile 
căzute de salcie, ca să nu-i fie prea frig. Dar trebuia să fie lipsită cu totul de 
vlagă ca să se culce pe pământul îngheţat al nopţii, în fundul unei văi reci, 


când mult mai sigur era să doarmă după pofta inimii cu spatele lipit de zidul 
unei case cu balconul înflorit. 

Cum plecase în prima lună a primăverii, câmpul deschidea dinaintea 
ochilor ei o privelişte ale cărei minunăţii îi făceau călătoria mai puţin 
anevoioasă. Milioanele de petale albe ale cireşilor străluceau în soare. Irişii 
creşteau în mijlocul câmpurilor, printre nalbele moscate şi campanulele albe 
cu flori mari. Arborii prințesei străjuiau drumurile cu apăsătorul lor 
violet purpuriu, care invada pupilele lui Yasumi de la răsărit până la asfinţit. 
Nenumărate miresme îi gâdilau nările. Dimineaţa le adulmeca uşoare şi 
proaspete, iar seara deveneau grele şi agresive. 

Da! Yasumi a ales primăvara pentru a nu se trezi pe un drum posomorât. 
Cerul eterat îi va purta noroc, iar vrăbiuţele care brăzdau văzduhul 
slobozind ţipete ascuţite îi vor arăta calea. 

Totuşi, cu sau fără vrăbiuţe, Yasumi a cântărit îndelung lucrurile înainte 
de a părăsi provincia Musashi, din nord-estul Japoniei, aşa că acum ştia 
cum să se descurce. Două zile şi-a socotit în cele mai mici amănunte lungul 
drum. La fel a făcut şi cu numeroasele opriri pe care a plănuit să le facă 
pentru a găsi ceva de muncă, ceea ce o va ajuta să supravieţuiască. 

Aşa se face că ştia deja că va trece pe la Sumeko, fiul unui ţăran pe care 
îl cunoştea din copilărie şi al cărui tată îi livra orez unchiului ei la începutul 
ploilor de toamnă. Câteva zile se va opri şi la prietena ei Mitsuka, o fată de 
pescar, care nu se va da în lături s-o adăpostească, până ce îşi va mai aduna 
puterile. Şi, dacă totul va merge bine, va fi la porţile cetăţii Kyoto cam pe 
când va da prima zăpadă. 


Încă de la răsărit, Yasumi mergea cu un pas greu şi ostenit; o năpădea 
amărăciunea, o spaimă grea, încăpăţânată, apăsătoare, o teamă care îi reteza 
picioarele. Fu nevoită să se oprească din nou şi să lase jos încărcătura. 
Aerul proaspăt o ajută să-şi revină. Ce rost avea să se mai frământe! Să 
cântărească hazardul, şansele, piedicile! Să se gândească la ce ajunsese 
familia ei sau, mai curând, la ceea ce mai însemna familia ei: un tată despre 
care nu ştia nimic, fraţi pe care nu îi cunoştea! Cine, dintre aceşti oameni, 
va fi în măsură să o întâmpine? 

Suspină. Nu! Gândurile întunecate nu o vor frânge pe Yasumi. Îşi înşfăcă 
sacul de cele două toane mici din lemn de bambus şi le trecu printr-unul din 


capetele unei cobiliţe. La celălalt capăt, atârnă plosca plină cu apă 
proaspătă. Apoi îşi puse totul pe umeri şi îşi reluă drumul. 

De ce-o fi îmbătrânit atât de mult Hatsu în ultimele două luni? Ea, al 
cărei ten strălucitor şi luminos stârnea încă uimire cu doar câteva 
anotimpuri în urmă. Boala a măcinat-o atât de năprasnic, încât devenise de 
nerecunoscut, iar în ultima vreme suferinţa i-a lovit într-atât spiritul, încât 
nu mai rostea nicio vorbă şi nu mai deschidea ochii decât ca să se asigure că 
fiica ei îi e alături. 

Nenumărate amintiri îi veneau acum în gând lui Yasumi. Au hărţuit-o 
întreaga zi, pe când mergea cu un pas târşâit. Abia aşteptase seara pentru a- 
şi permite puţină odihnă. Îşi privi sacul lăsat din nou la pământ şi, de astă 
dată, nu mai avu curajul să plece mai departe. 

Cât şi-ar mai fi dorit ca mama ei să mai trăiască! Cât şi-ar mai fi dorit ca 
tatăl ei să se fi întors într-o bună zi, pentru a vedea chipul mamei luminat de 
fericire! 

La şaisprezece ani, Suhokawa Hatsu l-a sedus pe Tamekata Kenzo. 
Amândoi tineri, năvalnici, împărtăşind aceleaşi speranţe, aceleaşi aşteptări, 
s-au căsătorit şi au trăit câţiva ani la Kyoto. Fără îndoială, răstimpul cuvenit 
pentru ca ambițiosul Kenzo să îşi dea seama care îi era interesul, apoi 
admirabila lui pasiune a pălit. Apoi, călcând în picioare orice sens al 
onoarei şi iubirii, îşi îndreptă artileria atât asupra strălucitorului echipaj pe 
care îl formau doamnele de la curte, cât şi asupra politicii. 'Tamekata Kenzo 
deveni expert în jocurile seducţiei, atât pe lângă bărbaţi, cât şi pe lângă 
femei. 

Aşa se face că a ajuns să curteze mai întâi una din doamnele cele mai în 
vogă la curte. Doamnă de onoare a împărătesei Sadako, ea se mişca în 
imediatul ei anturaj şi se numea Osuki. Cu picioarele bine înfipte pe această 
scară a valorilor, Kenzo nu o lăsă să scape pe seducătoarea doamnă de 
onoare care îi deveni foarte repede concubină. 

Trăind în afara zidurilor curţii, Hatsu, care-i era soţie legitimă, nu putea 
provoca un scandal care ar fi pus în pericol promovarea soţului ei. Kenzo a 
profitat de asta şi a continuat să o cultive pe împărăteasă şi să se infiltreze 
printre apropiații acesteia, pe care îi frecventa şi doamna Osuki. 

Hatsu, de puţină vreme însărcinată, a aflat din întâmplare de legătura 
soţului ei. A fost profund uimită. Kenzo îi jurase ei şi numai ei iubire 
veşnică. Împreună, plănuiseră să întemeieze o familie care să reechilibreze 


armonia între Taira şi Fujiwara, prin intermediul propriilor lor clanuri, 
Suhokawa şi Tamekata. 

Hatsu refuză să mai împartă patul cu soţul care avea o concubină. Părăsi 
Kyoto şi se duse să locuiască în Kishu, la fratele ei. Pentru că nu avea 
avere, nu-şi permitea să se instaleze singură în capitală, nici să trăiască în 
orice altă parte, în apropiere. 

În vreme ce, în provincia ei îndepărtată de Kyoto, Hatsu aducea pe lume 
un copil mort, doamna Osuki îl năştea pe Kanuseke şi, în anul următor, un 
al doilea fiu, 'Tameyori. 

Norocul nu i-a surâs totuşi pentru prea mulţi ani, pentru că naşterea celui 
de-al doilea fiu a costat-o viaţa. Dărâmat, îndurerat, lui Kenzo i-a venit 
ideea de a merge la Musashi, pentru a-şi vedea soţia pe care nu o vizitase de 
patru ani. Găsind-o chiar mai frumoasă decât înainte, îi onoră din nou patul. 
Dar pentru prea puţină vreme, căci soţul rătăcitor se gândea deja să se 
întoarcă în capitală. 

Se poate vorbi despre nestatornicie sau delăsare într-o ţară în care 
moravurile dădeau toate drepturile bărbaţilor bogaţi sau influenţi? Oricum, 
demnitarii care trăiau la curtea din Kyoto puteau avea mai multe soţii sau 
concubine, pe împărat nu îl deranja deloc. Kenzo era cea mai uimitoare 
dovadă. După moartea lui Osuki, etapa amoroasă închinată soţiei sale a fost 
de scurtă durată. Odată trecut focul regăsirii iubirii, s-a întors la Kyoto fără 
ca măcar să ştie că îşi lăsase din nou însărcinată nevasta legiuită. 

Kenzo nu se putea hotărî să se lipsească de femei: de îndată ce o 
mireasmă nouă îi desfăta nările, întorcea pe dată capul către locul dinspre 
care venea delicatul efluviu. Şi atunci, cu ochii ascunşi după un evantai 
ornat cu ramuri de salcie sau cu flori mov de tamariscă, îl cântărea atent 
câte o graţioasă doamnă de la curte. 

Au urmat, una după alta, două concubine. Una se numea Asashi şi, 
asemenea lui, era o Taira. Şi ea s-a crezut obligată să îi dăruiască doi copii, 
mai întâi un băiat, Shotoko, apoi o fată, Yokohami. Cât despre următoarea 
concubină, tânăra şi frumoasa Kijiyu, o curtezană de la curte, aceasta a 
hotărât că nu va contribui cu nimic la descendența deja numeroasă a 
amantului ei. 

Iată schiţat în linii mari tabloul familiei lui Yasumi, familie pe care ea nu 
o cunoştea şi pe care se pregătea să o întâlnească. Îşi propusese să-şi 
reabiliteze în faţa curţii numele, poziţia şi privilegiile. 


Calabalâcul ei era neînsemnat, căci în sac nu pusese decât o pătură 
călduroasă şi un chimonou arătos, pe care nu voia să-l murdărească, 
deoarece călătorea pe jos; pentru propria-i apărare, îşi luase o sabie scurtă şi 
uşoară care aparținuse odinioară unchiului său; un mic altar budist la care, 
în zilele de rugăciune, se închina împreună cu mama ei; un bol şi beţişoare, 
căci Yasumi refuzase întotdeauna să mănânce cu degetele; şi, pentru a-şi 
desăvârşi echipamentul, micul abac cu care socotea şi un frumos evantai din 
lac roşu care reprezenta soarele în amurg, dinaintea căruia cădeau frunze de 
salcie. Era evantaiul cu care mama ei îl cunoscuse pe tatăl său. 

Aşa se face că bagajul ei era destul de sărăcăcios, dar cel pe care-l purta 
înăuntru, în sinea ei, era cu adevărat considerabil. Căci plănuise să 
izbândească în această încercare a ei: să fie recunoscută la curtea din Kyoto 
ca o membră a puternicei familii Fujiwara. 


* 


Plecată în zorii primei zile a lunii Fără Lună, la începutul primăverii, 
Yasumi ştia că, până la porţile cetăţii Kyoto, este cale lungă, presărată cu 
capcane, poate chiar cu ocoluri şi întoarceri care îi vor prelungi călătoria. 
Dar timpul lucra în favoarea ei. Va trage învăţăminte folositoare de pe urma 
împrejurărilor în care se va afla, va judeca oamenii, îi va cântări la dreapta 
lor valoare, va învăţa cum să iasă dintr-o încurcătură. 

Yasumi nu se lăsa niciodată copleşită de disperare. Nu o înspăimânta 
nimic, nu o hărţuia niciun simţământ de vinovăţie. Se simţea doar puţin 
abătută când se gândea profund la mama ei şi când era prea lipsită de vlagă 
pentru că mersese prea mult. Şi atunci, noaptea, privea Licuricii dansând, iar 
în zori asculta cocoşii cântând. Apoi pornea din nou la drum, către o nouă 
ZI. 

E adevărat, drumul era lung, dar măcar nu era încurcat, cel puţin la 
începuturile lui, la plecarea din Musashi, pentru că, de la Shimosa încolo, 
nu trebuia decât să ţii coasta. Încurcăturile vor apărea, fără îndoială, când va 
trebui să treacă munţii care o despărţeau de capitală. 

Da, lung drum, într-adevăr! De la un râu la altul, de la un lac la altul, de 
la o colină la alta, poate nu părea prea departe pentru cel care avea un cal 
bun, dar pentru Yasumi, care străbătea la pas drumurile unul după altul, cu 
toate primejdiile pe care o asemenea călătorie le aduce cu sine, era o ispravă 
mai curând periculoasă. 


Pantele line, cu zăpada abia topită — într-atât de timidă era încă primăvara 
— îşi ofereau spinările dantelate unui cer care, dis-de-dimineaţă, era măturat 
de brazde mari, albăstrui, pe care Yasumi le vedea cum îşi tot schimbă 
culoarea de-a lungul întregii zile. Aurite la vremea amiezii, deveneau de un 
roşu aprins înainte de căderea nopţii. 

Vântul de pe coline, vântul de est care sufla încă şi primăvara, cele câteva 
ploi care răcoreau un pământ abia încălzit de soare făceau natura fragilă, 
totuşi puternic colorată şi plină de parfumul mugurilor înfloriţi. 

Se apropia a doua ei noapte sub cerul liber. Yasumi mersese toată ziua cu 
paşi grei. Doar după ce a izbutit să-şi rumege spaima izvorâtă din toate 
aceste poveşti de demult pe care totuşi nu voia să le uite, pasul i s-a mai 
înviorat. lar când ridică privirea, peisajul o copleşi, ca şi cum ar fi vrut să se 
întipărească în cele mai tainice străfunduri ale ei. Yasumi se simţea 
devenind pământ, mare, cer, munţi şi coline. 

Dar acum, când primii cireşi înfloreau şi din pământ ieşea o iarbă moale 
în care se amestecau puzderie de floricele albastre şi albe, acest decor cu 
pante line, încă înzăpezite, îi aminteau lui Yasumi de primăverile din 
Musashi. 

Îşi reluă drumul după al cincilea popas. Micul pod din Ikada, pe care îl 
traversă cu un pas vioi, vestea intrarea în provincia Shimosa. Podul se ridica 
peste un râu în unda căruia se zăreau pietricele rotunde şi albe şi deasupra 
căruia norii rozalii, luminaţi de soarele în asfinţit, se mişcau încet spre 
mare. 

Un soare în asfinţit! Yasumi mergea visând, cu bagajul atârnat de umerii 
ei firavi. Asta o ducea îndărăt în timp, cu opt ani în urmă. A fost acelaşi 
spectacol, aproape până în cele mai mici amănunte. Da! Oare a fost un 
singur lucru, mic, cât un bob de nisip, care să fi fost diferit? Yasumi mergea 
încet, cu ochii fixati asupra cerului roşu. Imaginile o copleşeau şi îi fascinau 
privirea. Revedea chimonoul mamei ei, pe care-l purta la aniversări. Cel 
mai frumos veşmânt din viaţa ei, fără putinţă de tăgadă. Să fi purtat vreunul 
mai frumos când fusese cu Kenzo? Era purpuriu-deschis, acest purpuriu 
luminos, acest purpuriu de netăgăduit, teribil de viu, profund, pur, cu o 
centură galben-aurie care îi încingea talia fină; motivele broderiilor 
reprezentau un soare în asfinţit, o punte, un râu, munţi încă înzăpeziţi şi, pe 
obi-ul!! din jurul mijlocului, se întindea un răzor de flori. 

Şi cea de-a zecea ei aniversare! Yasumi îşi amintea de ea ca de o 
întâmplare străveche, un episod atât de îndepărtat al tinerei sale vieţi şi 


totuşi atât de apropiat sufletului ei! 

În acel an, Hatsu îi dăruise prima ei oglindă din metal lustruit, încastrată 
într-un picior lăcuit cizelat din belşug cu mici dreptunghiuri sidefii. Dar, 
cum puţinele economii ale mamei ei nu-i permiteau asemenea cheltuieli, în 
realitate, cel care o cumpărase fusese unchiul. Cu toate acestea, nici 
veniturile lui nu se ridicau deasupra producţiei de frunze de ceai şi de orez 
pe care i-o aducea moşia lui. Era un orez frumos, cu bobul mare, şi un ceai 
verde de înaltă calitate, pe care le putea vinde la un preţ destul de bun. 

Ah! Cerul limpede care înconjura marele soare portocaliu de pe 
chimonoul mamei ei! Yasumi îşi lăsă privirea să rătăcească pe cer. Ora celei 
de-a şasea nopţi înainta, căci i se păru că o ceaţă înnegurată se lăsase acum 
peste micul sat al cărui contur se mărea văzând cu ochii. 

Ajunsese mai iute decât prevăzuse la Shimosa şi îşi spuse că poate ar fi 
bine să petreacă noaptea sub cerul liber, căci recunoscuse câmpurile care au 
aparţinut unchiului său, fâşii subţiri de pământ căzute acum în mâinile 
hrăpăreţe şi poruncitoare ale mătuşii ei, a cărei lăcomie nu avea margini, 
mai ales când era vorba despre pământuri. 

Câţiva paşi încă, poate cei mai lungi! În orice caz, cei mai grei, căci 
trebui să traverseze noroiul cleios al câmpului reavăn care ducea la casa al 
cărei acoperiş roşu înălţat pe la margini se întrezărea deja. Era locuinţa lui 
Sumeko şi, neîndoielnic, părinţii lui îi vor oferi adăpost pentru câteva nopţi. 

Yasumi se străduia să se ţină la marginea câmpului, ca să nu se înglodeze 
prea tare. Dar brazdele largi şi mocirloase nu-i lăsau nicio şansă să-şi 
păstreze picioarele curate. Îşi spuse că le va spăla în primul râu pe care-l va 
întâlni în cale, de îndată ce îşi va relua drumul. 

Când ajunse la casă, care era mai curând o cabană pe care Sumeko şi tatăl 
lui au încercat să o facă aşa cum au putut mai primitoare, îşi văzu prietenul 
lângă grajdul în care erau legaţi măgarul şi capra. 

— Yasumi! exclamă băiatul, a cărui vârstă trebuie să fi fost apropiată de 
a ei, adică abia optsprezece primăveri. Ce faci aici? Ai mers pe jos toate 
zilele astea, fără cal? 

Avea toate motivele să fie uimit, căci, de obicei, el sau tatăl lui erau cei 
care se duceau la domeniu, fie pentru a cere ceva stăpânului, fie pentru a 
înfăţişa socotelile recoltei. Aşa că, văzând-o acum pe tânără în faţa lui, 
aproape de modesta lui casă, cu picioarele înfundate în noroi, cu un bagaj 
prea greu pentru umerii şi spatele ei, cu un aer obosit şi o răsuflare uşor 
gâfâită, începu să roşească, într-atât îl copleşea emoția. 


Yasumi îi susţinu privirea zâmbind. 

— Am hotărât să părăsesc moşia unchiului meu, spuse ea zâmbind mai 
apăsat. 

Tânărul ţăran făcu ochii mari, în vreme ce pe chipul lui se zugrăvea 
uimirea. Îşi frecă palmele de țesătura grosolană a pantalonilor şi îi spuse 
fără să mai aştepte: 

— Vino! Să intrăm în casă. O să vorbim mai bine acolo. 


Se apropie de căminul familial luând-o pe Yasumi de braţ. Apoi bătu din 
picioare ca să scape de noroiul care se lipise de ele, iar Yasumi îl imită. Preţ 
de o clipă, în tăcerea din jur se auzi doar zgomotul tălpilor pe piatra dură 
care pava calea spre uşă. 

Nu cu multă vreme în urmă, cabana lui Sumeko nu era decât o colibă cu 
pereţii din noroi uscat, cu acoperiş din paie şi argilă de jur-împrejur, oferind 
doar umezeală iarna şi uscăciune vara. Acum, acoperişul din paie fusese 
înlocuit cu o şarpantă ceva mai solidă care costase familia douăzeci de 
anotimpuri de muncă la câmp. 

În spatele locuinţei, sub o streaşină care ţinea puţină umbră când soarele 
trimitea raze prea arzătoare, se afla o băncuţă care îngăduia un scurt răgaz, 
pentru a rupe-n două lunga şi anevoioasa zi de muncă. Şi, la mică distanţă, 
tot în spatele casei, solul argilos şi aspru de odinioară se transformase într- 
un mic pătrat verde pe care creşteau câteva legume. Tatăl lui Sumeko 
plantase chiar şi o salcie în capul peticului de pământ, ca să-l delimiteze. 

Yasumi păşi în cabană şi, dintr-odată, o copleşi căldura. Cum să nu 
aprecieze acest cămin sărăcăcios când atâţia alţi ţărani, care munceau la fel 
de greu ca şi familia lui Sumeko, trăiau în continuare într-o şi mai mare 
sărăcie? 

Dar trebuie amintit că Suhokawa Kishu, unchiul lui Yasumi, a avut mare 
grijă de ţăranii lui şi a spus dintotdeauna, pe bună dreptate, că munceau cu 
atât mai bine, cu cât erau mai bine adăpostiţi şi hrăniţi. 

Acum, că Suhokawa Kishu murise şi lacoma lui nevastă pusese stăpânire 
pe pământurile lui, cel de la Musashi şi cel de la Shimosa, era foarte posibil 
ca lucrurile să nu mai meargă la fel de bine. Sumeko şi părinţii lui se 
mângâiau cu gândul că nimeni nu putea să le ia ceea ce aveau deja. 


* 


Interiorul casei era destul de amărât şi mobilierul era şi mai sărăcăcios. 
Yasumi înţelese pe dată că ar fi fost nevoie de încă vreo câţiva ani de 
strădanii sub supravegherea unchiului ei pentru a aduce bunăstare 
pământului bătătorit şi zidurilor goale de care atârnau doar câteva cepe şi 
mănunchiuri de ierburi uscate. 

Într-un colţ, văzu o vatră şi focul aprins sub trei pietre sprijinite unele de 
altele în triunghi, pe care clocotea supa. Alături, un castron mare era plin cu 
bulgări de orez şi câteva legume marinate în oţet se înmuiau într-o farfurie. 
Mirosea atât de ademenitor, că lui Yasumi începură să-i freamăte nările. 

Tărtăcuţa din colţul opus probabil că juca rolul de căldare cu care 
aduceau apă de la râu. Un vas mare din lut adăpostea făina de orez, iar un 
altul, mai mic, uleiul de soia. Întorcând capul, Yasumi zări şi ceainicul. Apa 
fierbea pe foc. 

Mobilierul sărăcăcios era compus din două mese joase din lemn de 
acacia, aşezate în mijlocul încăperii, la care se adăugau trei rogojini din 
papură împletită pe care puteai sta ori îngenunchea, în funcţie de ocupaţia 
de moment, şi pe care familia le ducea în încăperea alăturată când venea 
vremea de dormit. 

În perete, era tăiată o deschizătură largă ce dădea spre dormitor, fără 
îndoială la fel de putintel mobilat ca şi bucătăria. Cine ştie, pesemne 
cuprindea doar un cufăr în care erau frumos împăturite puţinele haine şi 
aşternuturile casei. 

Au început masa de seară în tăcere, dar, când Yasumi a luat între degete 
cana cu ceaiul fierbinte a cărui aromă îi gâdila nările, Sumeko o întrebă: 

— Şi unde vrei să te duci? rosti băiatul cu o voce uimită. 

— La Kyoto. 

— Cerule! exclamă mama. Pe jos! Dar e tare departe! 

Tatăl clătină din cap de mai multe ori la rând, învârtind între degetele 
groase o iarbă uscată pe care începuse s-o molfăie după ce băuse ceaiul. 

— Fără căruţă! Fără cal! aruncă el cu un aer la fel de neîncrezător ca al 
fiului. 

— Voi izbuti. 

— Neîndoielnic, făcu mama, la rândul ei. Şi puse în bolul lui Yasumi 
încă un bulgăraş de orez şi câteva legume tăiate pe care le scotea dintr-un 
sos marinat cu oţet, scuturându-le cu gesturi mărunte, grijulii. 

— Dar mi-am mâncat porţia, glăsui tânăra, roşind. 


— Cine ştie, poate mâine nu vei avea ce să bagi în gură. Aşa că profită că 
eşti aici, la noi. 

— Are dreptate, încuviinţă tatăl, oprindu-şi asupra lui Yasumi ochii lui 
negri şi liniştiţi. 

— Yasumi e îndrituită să plece, tată, se vâri-n vorbă şi Sumeko. Femeia 
aia blestemată care acum ne mănâncă tot timpul nu va face nimic bun 
pentru ea. 

— La fel cum nu va face nimic bun nici pentru noi, continuă mama, 
clătinând din cap. Ah! Yasumi, tare mă tem că cele mai bune zile ale 
noastre s-au dus odată cu unchiul tău. 

— Mai vedem noi! murmură tatăl. Şi, întorcându-se înspre tânără: 
Niciodată n-ai să ajungi acolo, copilă! 

— Haida, de! i-o reteză mama ridicând din umeri. Eu sunt sigură că va 
izbuti. Ah! bărbate, habar nu ai ce putere au femeile atunci când îşi doresc 
cu adevărat ceva! Dacă nu dă peste vreo ceată de tâlhari pe drum, ajunge 
sigur la porţile cetăţii Kyoto! 

Îngenunche pe covoraş şi începu să mănânce bulgăraşul de orez pe care-l 
ţinea între degetele noduroase. Femeia aceasta micuță şi energică, cu ochi 
scânteietori, cu fruntea brăzdată de sute de riduri adânci în ciuda celor 
treizeci şi patru de ani ai ei, muncea la câmp cot la cot cu soţul şi fiul ei. 
Mâna plugul cu o mână la fel de pricepută ca a unui bărbat şi semăna 
neobosită sămânţa, recoltând, stivuind, depozitând, în funcţie de ore şi 
anotimpuri. 

— Biata mea micuță, glăsui ea, zdrobindu-şi orezul între degetele 
deformate, mult trebuie să mai fi jelit la moartea mamei tale. 

— Da, aşa e, tare mult. Nu îmi vine încă să cred că am rămas singură. 

— Ce pot să zic! Noi nu putem face altceva pentru tine decât să îţi oferim 
sărăcăciosul nostru cămin până mâine-dimineaţă. 

Yasumi îi zâmbi vrednicei femei. 

— E deja prea mult că m-aţi hrănit atât de bine în seara asta şi îmi oferiţi 
un adăpost pentru la noapte. Nu voi da peste o invitaţie atât de generoasă în 
fiecare seară. 

Mulţumirile fetei au părut a fi pe placul ţărăncii, care îi întoarse un 
zâmbet larg. Apoi privi spre fiul ei, care îi făcu un semn. 

— Ah! exclamă ea ridicându-se valvârtej şi repezindu-se către singura 
etajeră din încăpere fixată deasupra funiei de ceapă agăţată de perete. Am 


uitat că tu nu mănânci cu mâna. lartă-mă, Yasumi, dacă nu mi-ar fi adus 
aminte fiul meu, cred că aş fi uitat cu totul. 

Luă singura pereche de beţişoare pe care o aveau şi pe care o ascunsese 
în spatele pocalului în care ţinea frunzele de ceai. Erau nişte beţişoare 
simple, din bambus. 

— Sunt cele pe care i le dădeam unchiului de puţinele ori când venea să 
ne vadă. Le vrei? Cine ştie, poate îţi vor purta noroc. 

Yasumi ezită. 

— Acum, noi nu mai avem nevoie de ele. la-le tu! 

Yasumi îşi înghesuise cu mare grijă în bagaje propriile ei beţişoare, cele 
care îi aparţineau. Căci, într-o casă japoneză, beţişoarele pentru mâncat erau 
asemenea acelor pentru coc: nu se împrumutau. 

Gândul de a le avea pe acelea ale unchiului ei o făcu să se cutremure de 
bucurie, căci nu îşi putuse lua cu ea niciunul dintre obiectele personale ori 
dintre cele care i-au aparţinut mamei sale. Mătuşa ei pusese totul sub 
sechestru. Aşa că acceptă cu mare plăcere propunerea darnicei sale gazde, 
deşi înţelegea prea bine că era un dar cu greutate pentru o familie atât de 
săracă. Dar ochii prietenului ei Sumeko străluceau de bucurie, iar un refuz 
din partea ei ar fi fost jignitor pentru părinţi şi întristător pentru băiat. 

— Vă voi răsplăti pentru asta, glăsui ea, apucând cu delicateţe beţişoarele 
între degetele ei albe şi fine. Da! Am să vă răsplătesc pentru toate! Dacă 
soţia unchiului meu vă va face necazuri, vă voi aduce pe pământurile de 
lângă Kyoto, unde veţi avea o capră, un măgar şi un catâr, şi, cine ştie, 
poate şi un cocoş şi o grădină mare cu legume. 

Au izbucnit cu toţii în râs, într-atât de măreaţă şi de neînchipuit părea 
promisiunea. 

— Şi tu, Sumeko, adăugă ea, lăsându-se purtată de entuziasmul propriilor 
promisiuni, poate te voi ajuta să intri ca grădinar la curte. 

— La curte! exclamă acesta, făcând ochii mari. 

— Da, fireşte, doar într-acolo mă îndrept. 

Mamă şi fiu sloboziră acelaşi strigăt de uimire. Cât despre tată, care îşi 
terminase masa, se şterse la gură cu dosul palmei. 

— Eh! Şi de ce nu? rosti el. Dacă ai să ajungi la Kyoto fără alte piedici 
decât cele care presară de obicei o asemenea cale, de ce nu ai trece şi de 
porţile palatului? Doar unchiul tău spunea că într-o bună zi se va întoarce la 
curte! 


Yasumi se uită la Sumeko, care nu îndrăznea să o întrebe dacă avea de 
gând să încerce să îşi vadă tatăl. Fata răspunse totuşi acestei întrebări 
nerostite pe care băiatul nu o îngăimase. 

— Am să încerc să îmi văd familia pe care nu o cunosc. Şi voi face totul 
pentru a reabilita poziţia pe care clanul Suhokawa a pierdut-o pe lângă cei 
din familia Fujiwara, cu cincizeci de ani în urmă. Da! Jur că aşa voi face! Şi 
voi izbuti. 


* 


În zorii următoarei dimineţi, plecă. Ştia că pe drum o aştepta un alt 
privilegiu. Cel de a o revedea pe Mitsuka, înainte de a ajunge la Cele Opt 
Poduri care o vor duce spre provincia Owari. 

Dar mai avea multă cale de străbătut înainte de a-şi revedea prietena. 
Yasumi se afla doar la începutul lungului său periplu. Trebuia mai întâi să 
ajungă la plaja din Kurodo, apoi la aceea din Kyomigaseki. 

La Kurodo, nisipul care mărginea stâncile era atât de alb, de fin, că ai fi 
zis că e făină de orez. Mergea de dimineaţă cu un pas vioi. Odihnită, calmă, 
şi-a spus în sinea ei că, dacă ar forţa puţin, ar putea ajunge chiar în acea 
seară pe malurile râului Futoi şi şi-ar putea petrece noaptea cu capul 
sprijinit de o piatră netedă. 

A trebuit să traverseze mai multe pâlcuri de pini amestecați cu tufe de 
camfor sălbatic, care răspândeau un miros ce i se urcă pe dată la cap. A fost 
nevoită să se scuture iute şi să se grăbească pentru ca această mireasmă 
puternică să nu devină prea apăsătoare. 

Bagajul începuse să-i apese greu umerii şi trebui să schimbe poziţia 
sacului şi a ploştii. Dar, când porni din nou la drum, îşi dădu seama că cea 
de-a doua nu era mai uşoară decât cel dintâi şi fu cât pe ce să-şi piardă 
curajul. 

Dădu apoi peste mălini cu frunze fine şi pini uriaşi, mirositori, cu cinci 
ace. În cele din urmă, tufele de camfor au dispărut şi locul le-a fost luat de 
arbuşti de liliac cu flori mici, violete, al căror parfum se dovedi mai dulce şi 
mai odihnitor. 

Când vântul începu să şuiere dinspre est, Yasumi îşi dădu seama că 
începea să se lase noaptea. Tot nu ajunsese la râul Futoi. Oare era în 
întârziere? Nu îndrăzni să meargă mai departe, de teamă să nu rătăcească 
drumul când întunericul îl va înghiţi cu totul. Luna Fără Lună, prima lună a 


primăverii, nu era departe, iar Yasumi se temea că nu va vedea prea curând 
astrul nopţii înălțându-se în văzduhul întunecat al cerului. 

Hotări să se oprească şi, la ieşirea din pâlcul pe care tocmai îl traversase, 
alese frunzişul unui stejar roşu pentru a-i ocroti în linişte somnul. O 
înconjura o tăcere apăsătoare şi, curând, tenebrele o copleşiră. 

Doar două zile mai târziu zări în depărtare râul Futoi. Lat, cu albia bine 
săpată, cu debitul bogat, juca rol de graniţă, despărţind provincia Shimosa 
de Musashi. Se stârni un vânticel dinspre est şi până târziu, în ziuă, adie un 
zefir blând. 

Rămase o bucată de vreme în preajmă, căci găsi acolo fructe de pădure, 
trestii mirositoare, măcriş, muguri de bambus, iar seara aprinse un foc şi îşi 
încropi o cină frugală la care adăugă ciupercile pe care le culesese de pe 
malul râului, de prin ierburile ude de roua dimineţii. 

Nevoind nici în ruptul capului să îşi uite manierele distinse, îşi scoase din 
sac bolul şi beţişoarele unchiului, apoi mâ ncă încet, desfătându-se pe 
îndelete cu masa ei alcătuită din plante. Într-un sfârşit, întoarse privirea spre 
cer, căutând o lună absentă; apoi, convinsă că astrul nu se va arăta, îşi 
despături pătura călduroasă şi se înveli cât putu de confortabil. 

Într-o dimineaţă, după o seară în care exagerase puţin cu mersul, o 
treziseră cascadele din Kajami. Aveau un fel de muget intens care amintea 
de un început de furtună de coastă. Vuietul fusese atât de asurzitor, încât îi 
fu imposibil să doarmă multă vreme. La fel se trezi şi în această dimineaţă, 
şi hotărî să nu zăbovească prea mult în acest loc destul de zgomotos. 

Dar, cu ochii întorşi spre stânci şi cu nasul cufundat în crăpăturile din 
care ţâşnea apa, zări raci care strângeau în cleşti alge şi, în alge, observă 
scoici micuţe, a căror carne fină o cunoştea prea bine. Ar fi fost o prostie 
din partea lui Yasumi să plece în asemenea condiţii! Masa consistentă din 
crustacee pe care şi-o pregăti pe dată îi spori cu asupra de măsură puterea şi 
curajul. 

În ziua următoare, îşi dădu seama că gheizerul care ţâşnea din înaltul 
stâncii trebuia neapărat ocolit pentru a putea trece pe celălalt mal. Căutând 
o cale de a traversa râul, dădu peste un grup de pelerini care, asemenea ei, 
plănuiau să treacă dincolo de baraj. 

Vorbeau despre un vad care s-ar fi aflat nu departe de locul în care erau şi 
care ar fi permis traversarea. Era, pare-se, singurul mijloc de a ajunge de 
partea cealaltă. 


Yasumi se alătură grupului şi nu-i fu deloc greu să-şi afle un loc pe pluta 
pusă la dispoziţia călătorilor. Era un bac mare pe care îl puneau cu toţi, pe 
rând, în mişcare, cu ajutorul unei vâsle. De partea cealaltă a râului, aşteptau 
bărbaţi şi femei ca să treacă apa în sens invers. 

După Shimosa, peisajul nu mai oferea privirii lui Yasumi niciun farmec 
aparte. Nimic din ceea ce traversa acum nu o încânta. Era un loc mohorât şi 
apăsător, care lăsa o senzaţie de mizerie, de dărăpănare. Aici — alge 
uleioase, dincolo — alge uscate, resturi de scoici goale presărate pe un nisip 
cenuşiu, lipicios, aspru. Plaja îngustă şi lungă se întindea de-a lungul unei 
imense stânci negre şi triste. 

Singură din nou, Yasumi se afundă în câmpurile cu iarbă tot mai rară. 
Nicio floare de prun sau de cireş nu-i înveseli ochiul. Tânăra zări un templu 
în ruine, cel din Takeshiba. În austeritatea peisajului, grămada aceea de 
pietre nu făcea decât să întunece şi mai mult decorul. Acoperişul dispăruse 
demult, zidurile se năruiseră, iar ceea ce mai rămăsese din templul central 
era pe punctul de a se prăbuşi, ca întreg restul. Trestii înalte creşteau peste 
tot şi ascundeau vederii peisajul; câţiva bolovani negri erau împrăştiaţi ici şi 
colo. 

Cu toate acestea, Yasumi rămase mai mult decât era prevăzut în acest loc 
întunecat, întrucât, printre trestii, îi căzură în capcană grauri, prepeliţe şi 
chiar lăcuste, pe care izbuti să le pregătească pe focul ei de paie. Le 
condimentă cu ierburi aromatice pe care le găsi crescând amestecate prin 
stufăriş, precum genţiana sau valeriana, ori pătrunjelul, care încolţea la tot 
pasul. 

Dar nu putea rămâne la nesfârşit în această regiune mohorâtă, cu toate că 
fusese singura în care izbutise să se hrănească destul de bine. Cum număra 
zilele pe abac, îşi dădu iute seama că acestea treceau unele după altele cu o 
viteză pe care nu şi-ar fi închipuit-o în clipele plecării. 

La Sagami, munţii s-au dovedit a fi impunători. Yasumi înălţă privirea şi 
zări piscul crenelat, încă acoperit cu zăpadă. Pe coasta muntelui, se vedea 
un cătun care număra cu totul vreo treizeci de case şi, în zare, pierdute în 
ierburile câmpurilor, se iţeau risipite încă vreo zece. Se vedea şi un râu, 
traversat de un podet. 

Această atmosferă blândă fu mult mai pe placul lui Yasumi. Simţi că nu 
îşi mai poate căra bagajul acela greu. Îşi va distruge cu totul umerii dacă nu 
se va opri pentru o săptămână sau două ca să-şi recapete puterile. Şi 


picioarele, pe care şi le târa tot mai încet, erau fierbinţi şi începuseră să se 
acopere de băşici neplăcute la vedere, care o făceau să sufere. 

Pe una din coastele muntelui, în imediata apropiere a cătunului, nisipul 
alb al plajei, câţiva pini-umbrelă şi ramuri înflorite de cireş ofereau o 
imagine tot atât de plăcută ochiului precum cea a unui frumos paravan cu 
patru sau cinci panouri, ornate cu aceleaşi motive. 

Locul acesta se numea Morokoshiga-Hara sau „Câmpul chinezesc”. Pe 
măsură ce Yasumi înainta, târându-şi bagajul şi picioarele, descoperea 
garofiţele sălbatice, care înmuguriseră înainte de vreme. Curând vor fi zeci, 
sute de garofiţe. Garofiţe de toate culorile, pale sau aprinse, de o singură 
culoare, în culori contrastante, cu pete catifelate şi luminoase. Puzderie de 
garofiţe de toate soiurile şi culorile! 


Îndreptându-se către intrarea în sat, lui Yasumi i se tăie răsuflarea, într- 
atât de copleşitoare era frumuseţea care se impunea privirii sale; 
splendoarea peisajului o făcu să îşi uite propria-i oboseală. Pe sub podeţ, 
curgea un pârâu a cărui albie albăstruie şi subţire se pierdea în zare, în iarba 
abia înverzită. Ceva mai departe, se zăreau stâncile care coborau spre țărm 
şi spuma albă a mării care aluneca uşor pe nisipul sidefat al plajei. Imensele 
câmpii cu garoafe formau un covor de brocart. Picioarele ei prinseră aripi, 
începură să se mişte în ritmul cerului şi al luminii. Nu-şi mai simţea 
osteneala. Îi reveni întreg curajul şi se apropie astfel de prima casă. 

Pentru început, i-au sărit în ochi snopii de fân stivuiţi lângă zidul casei pe 
care tocmai o depăşea, prima din sat. Cu puţin noroc, le-ar putea propune 
stăpânilor să-i ducă în hambar, ceea ce i-ar permite să-şi plătească adăpostul 
şi hrana. 

Clădirea părea liniştită. Văzu doi măgari care păşteau pe un petic de iarbă 
din spatele casei şi câteva găini care cotcodăceau în curte. 

Asemenea tuturor locuinţelor aşezate între râu şi mare, şi aceasta era 
construită pe piloni mulţumită cărora pământul nu se înmuia când 
inundaţiile iernii se abăteau asupra satelor. 

Apropiindu-se ceva mai mult, văzu o femeie îngenuncheată pe culoarul 
exterior care înconjura casa. Trebuie că planta sau replanta butaşi într-un 
vas pe care se pregătea să-l fixeze de marginea balustradei. 


— lertaţi-mă, spuse ea arătând cu degetul spre snopii de fân, sunt ai 
dumneavoastră? 

Femeia se ridică, cercetă câteva clipe silueta ostenită a lui Yasumi şi 
răspunse: 

— Nu, sunt ai lui Yamatoko, care locuieşte la a treia casă de aici. De ce 
mă întrebi? 

— Pentru că mă gândeam că l-aş putea ajuta pe proprietar să-i aşeze în 
hambar. 

— Ţi-e foame? Ai călătorit toată ziua? 

— Da, şi mâine-dimineaţă trebuie să pornesc din nou la drum. Dar sunt 
obosită şi mi-ar plăcea să mă odihnesc. 

— Unde te duci? 

Yasumi ezită. Avea rost să dezvăluie tuturor celor cu care se întâlnea 
adevărata destinaţie a călătoriei ei? De altminteri, se putea foarte bine să nu 
o creadă. Doar Kyoto era atât de departe. Poate că ar fi fost de-ajuns să 
vorbească numai despre următoarea etapă. 

— Vreau să ajung după munţii Sagami, răspunse ea. Acolo trebuie să mă 
întâlnesc cu un unchi. Tocmai mi-am pierdut mama şi sunt singură pe lume. 

— Nu-l mai ai decât pe acest unchi? 

— Din păcate, da. 

— Şi de unde vii? 

— Sunt dintr-o provincie îndepărtată situată în nordul Japoniei şi am luat 
calea către est. 

— Vii din Edo? se interesă în continuare femeia. 

— De ceva mai sus, din provincia Musashi. 

— Pe jos! 

— Da. Nu am nici asin, nici măgar, şi cu atât mai puţin un cal. 

— Şi ai traversat cascadele din Kajami? 

Această întrebare simplă părea a o îngrozi, iar răspunsul pe care-l aştepta 
stârnise un mic tic nervos al buzei superioare. 

— Multă lume trecea prin vad. Nu e prea mult de mers. Şi apoi, există un 
bac care asigură traversarea, dacă vrei să ajungi pe celălalt mal. 

— Ei, este, oricum, uimitor! 

— Da, pentru că eşti stropit din cap până-n picioare şi, când ajungi pe 
partea cealaltă, eşti ud leoarcă. 

Femeia se ridicase. Îşi duse amândouă mâinile la şale şi se strâmbă. Cum 
tinereţea era departe, gesturile ei nu mai aveau elasticitatea de odinioară. 


Aruncă o privire către butaşii care-i mai rămăseseră de plantat şi hotărî: 

— Eh! Ăştia pot aştepta până mâine. E ultimul vas pe care-l mai am de 
făcut. 

Coborî din culoarul exterior pe cele câteva trepte ale structurii de piloţi şi 
veni lângă Yasumi. Apoi zâmbi şi o prinse de braţ. 

— Vino, intră în casa mea. Îţi pot da un blid de orez cu susan şi câteva 
bucăţi de peşte fiert. Mi-a rămas puţin calmar şi ceva cambulă, vrei? 

Yasumi îşi simţi papilele fremătând. Privi spre snopii de fân. 
Generozitatea acestei femei mergea până într-acolo încât să o hrănească 
înainte ca ea să se achite de această îndatorire sau de oricare alta? Era cu 
totul lipsită de vlagă. Energia şi curajul pe care le simţise adineauri se 
topiseră dintr-odată. 

— Ce aş putea face în schimb? Nu am ce să vă dau. 

Femeia ridică din umeri. 

— Eh! făcu ea din nou. Sunt văduvă de două anotimpuri şi mă plictisesc 
singură. Compania ta va fi răsplata pentru hrana şi adăpostul pe care ţi-l voi 
oferi la noapte. 

— E foarte amabil din partea dumneavoastră... 

— Mă numesc Sokho şi sunt văduva lui Minemo Yotaka, bărbierul 
satului. Tu? 

— Eu sunt Suhokawa Yasumi. 

O invită într-o încăpere mare. Probabil, nu erau mai mult de două camere 
în pavilion, dar erau spaţioase şi confortabil aranjate. În spate, o verandă 
mare dădea către o grădină minusculă unde începuseră să răsară o mulţime 
de flori. Margarete, albăstrele, glicine roz, bujori mari, chiar şi nalbe 
moscate formau mici petice înflorite pe covorul verde al ierbii. Erau legate 
între ele de pietre plate, înşirate pe gazon. În fund, un pod minuscul se 
înălța deasupra unui fir de apă care şerpuia şi stropea o piatră mare, albă şi 
netedă. 

Doamna Sohko trebuie să se fi priceput, nu glumă, la grădinărit, căci 
acest mic spaţiu verde era o oglindă a unei grădini japoneze cu care s-ar fi 
putut mândri orice orăşean. 

— Îmi vei povesti călătoria ta. Cu asta îţi vei plăti cu vârf şi-ndesat masa 
şi culcuşul, iar mâine în zori vei pleca odihnită şi cu forţe proaspete. 

— Sunteţi foarte generoasă, doamnă Sohko, şi vă sunt recunoscătoare. 

Încăperea în care o invitase era luminoasă şi spațioasă. Ferestrele largi 
dădeau spre culoarul exterior. Doamna Sohko avea mare grijă de acesta din 


urmă. Doar aici o zărise Yasumi plantându-şi butaşii. De jur-împrejurul 
casei, o balustradă din lemn deschis la culoare străjuia coridorul şi te invita 
parcă să te plimbi pe acolo, lăsându-ţi mâna să alunece pe ea distrată. 

Obloane din împletituri de nuiele, care puteau fi ridicate sau coborâte în 
funcţie de ce îţi doreai, lumină ori întuneric, uşi glisante, pe care le puteai 
împinge pentru a ieşi sau intra după bunul plac, îţi dădeau senzaţia de 
confort. 

Cele două încăperi erau separate de o uşă glisantă. Cea în care femeile au 
luat masa era foarte spațioasă. Dintr-un colţ, un arzător de parfumuri 
răspândea o mireasmă de lotus şi de bujor. Două măsuţe joase lustruite cu 
aloe, un cufăr lăcuit, un paravan pliant pentru momentele când doamna 
Sohko dorea să se izoleze şi, peste tot, vase mari şi boluri din lut, lăcuite 
sau bambus din care ramuri de cireş, de arțar sau de salcie îşi ofereau 
delicateţea aeriană a alcătuirii lor. 

Dintr-un ibric aflat pe un trepied, se răspândea o mireasmă de ceai verde 
cât se poate de pe placul nărilor lui Yasumi. Mama ei o învățase atât de bine 
arta servirii ceaiului, încât această femeie, cu toată bunăvoința ei, nu ar fi 
avut cum să împlinească ritualul cu aceeaşi perfecţiune. 

Aşa că o întrebă cu o voce timidă: 

— Ah! doamnă Sohko, aţi binevoi să mă lăsaţi să vă servesc ceaiul? Tare 
mi-ar plăcea să îmi permiteţi. Mama îmi lăsa întotdeauna mie această 
sarcină. Aş avea puţin impresia că sunt alături de ea. 

Iată un limbaj care nu putu decât să placă stăpânei casei. 

— Sigur că da, copila mea, răspunse însoţitoarea ei, încântată că tânăra 
Yasumi îndrăznea să o compare cu mama ei. 

Tare trebuie să se mai fi plictisit doamna Sohko dacă era în stare să ofere 
adăpost unei necunoscute care bătea drumurile şi, mai rău, să o lase să 
servească ceaiul de parcă ar fi fost gazda casei. Dar Yasumi inspira 
încredere şi intuiţia ei o scotea adesea din multe încurcături. 

Îi vorbi aşadar gazdei despre ceea ce dorea să audă şi nu uită niciun 
amănunt din ceea ce văzuse şi întâlnise din ziua plecării: munţii, piscurile 
înzăpezite, primăvara pe câmpuri, râurile, podurile, cerul şi mai ales 
noaptea, cu luna care se preschimba de la o clipă la alta. 

Recunoştinţa lui Yasumi faţă de gazda ei atinse culmea când o auzi pe 
aceasta din urmă glăsuind: 

— Rămâi o zi, două în plus, copila mea. Mi-ar plăcea să mergem 
amândouă să ne rugăm la templul din Hakona. Îl voi ruga pe Buddha să te 


apere până la sfârşitul călătoriei. 

Da! Speranţa, entuziasmul şi splendida energie ale fetei ar putea dărâma 
munţii, depăşi toate piedicile, răsturna dealurile şi netezi drumurile. 

— Iar eu, doamnă Sohko, îi voi cere lui Amida Buddha o favoare: aceea 
de a vă însoţi peste tot, ca să nu vă mai simţiţi singură. 

Tinerei noastre i se păru cât se poate de odihnitor să trăiască alături de 
această femeie. Toată oboseala ei îşi luă zborul, ca o rândunică grăbită să se 
alăture stolului, în văzduh. Dar, după câteva zile, Yasumi a fost cea care a 
început să aducă vorba despre plecare. Doamna Sohko i-a dat merinde 
pentru drum, amintindu-i să fie atentă la hoţii care umpleau drumurile. 

Apoi îi dădu adresa medicului din satul învecinat, pe care îl cunoştea de 
multă vreme şi care-i îngrijise soţul două anotimpuri întregi, dar care o tot 
amâna de atunci cu plata, spunându-i că e în urmă cu socotelile. 

Dacă Yasumi ştia să folosească abacul chinezesc, poate o va păstra pe 
lângă el câteva săptămâni, răsplătind-o după cum va crede de cuviinţă. 

— Spune-i că vii din partea mea, preciză ea. E un bărbat fermecător, e 
drept, puţin cam ciufut, dar nu va fi o tovărăşie neplăcută şi nu va căuta să 
îți facă necazuri. Îi cunosc generozitatea şi bunăvoința şi, dacă nu l-ar fi 
îngrijit cu atâta statomnicie pe soţul meu, nu ţi-aş fi vorbit despre el. 

Doamna Sohko îi vorbi apoi vreme îndelungată despre soţul ei, despre 
multele lui calităţi, despre sentimentele ei faţă de el şi despre activităţile pe 
care le plăcea să le facă împreună. Când termină, observă că însoţitoarea ei 
se lungise pe una din rogojinile împletite care se afla acolo şi închisese 
ochii. Atunci, desfăcu un paravan, puse pe masa joasă o lampă cu flacără 
tremurătoare şi spuse către Yasumi: 

— Somn uşor, copila mea. Te voi trezi mâine în zori. 


Capitolul II 


Urmând binevoitoarele sfaturi ale doamnei Sohko, Yasumi se duse la 
medicul satului. El ascultă cu bunăvoință povestea pe care fata i-o spusese 
deja doamnei Sohko. 

Bărbat în vârstă, dar încă în putere, cu ochi vii şi gesturi sigure, doctorul 
Heyji practicase odinioară la curte. Silueta i se împuţinase cu vârsta şi îşi 
înnodase părul cenuşiu în vârful capului, într-un coc prins cu inele. Avea un 
aer grav, aproape imperios, dar, dacă te uitai mai îndeaproape la ochii lui 
întunecaţi, observai că o licărire de generozitate, de bunăvoință chiar, îi 
lumina pupila. Totuşi, în scurtă vreme, lui Yasumi i se păru că această 
licărire se transformă într-o scânteie jucăuşă, ghiduşă, poate chiar lubrică, 
atunci când ochii medicului zăboviră asupra formelor graţioase ale celei pe 
care doamna Sohko i-o trimisese cu atâta încredere. 

Bărbat seducător şi chipeş la vremea lui, purtându-şi cu mândrie 
veşmintele de curtean în tinereţe, fusese din nefericire târât într-un scandal 
ale cărui consecinţe l-au îndepărtat definitiv de sferele înalte în care doar 
împăratul şi împărăteasa aveau drept de decizie. 

Doamne din nobilime, curtezane, precupeţe sau simple ţărănci, doctorul 
Heyji a găsit de fiecare dată o soluţie pentru a-şi căpăta plata ori de câte ori 
aceste femei nu-şi permiteau costurile unei consultaţii. O ştiau şi ele şi, în 
spatele paravanului nevinovăţiei sau al evantaiului malitios, se dedau la 
străvechiul joc al seducţiei. Câteva mângâieri, câteva vorbe convingătoare, 
câteva priviri când înflăcărate, când galeşe, căci doctorul Heyji ştia de 
minune să se slujească de toate acestea pentru a le cufunda în beţia unei 
vindecări mai rapide şi mai potrivite nevoilor fiecăreia dintre ele. 

Uneori, câte un fir de nisip perturba mişcarea lină a frumosului mecanism 
al acestui angrenaj: o doamnă nesupusă, o fată care ţipa de îndată ce o 
atingea, o depravată care încerca să ducă mai departe un act cu care plănuia 
să îl şantajeze, o sentimentală care nu voia să-i mai dea drumul... Cam aşa 
se prezenta imaginea bătrânului seducător care devenise doctorul Heyji. 

Doamna Sohko nu avea habar despre această predispoziţie a lui de a 
seduce toate femeile. Soţul ei i-a ascuns-o întotdeauna şi, cum doctorul 
Heyji nu se dăduse niciodată la soţia marelui său prieten, pornirile lui 
trecuseră neobservate. În prezent, îi era o prietenă prea veche pentru ca el să 
îi mai facă curte şi, de altminteri, femeia era credincioasă soţului care se 


prăpădise. Mai mult, la urechile doamnei Sohko nu a ajuns niciodată vreun 
zvon despre libertinajul doctorului. 

Stând dreaptă în faţa lui, tânăra şovăia în mod straniu să îi servească 
doctorului aceleaşi motive ale călătoriei ei pe care le născocise pentru 
doamna Sohko. 

Cântărindu-i cu atenţie ochii pironiţi asupra ei, Yasumi învârtea deja alte 
vorbe, însăila alte pricini, alte argumente: de data asta, îşi născoci o familie 
iubitoare şi grijulie, gata să o întâmpine cu braţele deschise după moartea 
mamei. Da! O familie care îşi ducea zilele în spatele munţilor Mishitomi. 

Yasumi simţea din instinct că trebuia să joace strâns. Bătrânul doctor o 
privea cu prea multă stăruinţă. Pe sub sprâncenele lui groase şi zburlite care 
se ridicau cu obrăznicie, îşi mijea ochii de parcă ar fi vrut să capete o 
expresie de Buddha, când binevoitor, când aspru. 

Heyji o ascultă fără a o întrerupe, încuviinţând încetişor din cap, dar nu 
crezu o vorbă din povestea ei. Cu toate astea, se strădui să o facă să creadă 
că nu îi punea spusele la îndoială. Dar pe toţi Buddha din toate templele şi 
pe toţi zeii în care nu voia în ruptul capului să creadă! Pe toate sutrele pe 
care le-a recitat şi pe acelea pe care nu le-a recitat! Ce să caute copila asta 
singură pe drumuri cu un sac aşa de greu aburcat pe umeri? 

— Frumoasă copilă, spuneai că vrei să lucrezi. Ce aş putea să-ţi dau de 
făcut? 

— Doamna Sohko, în marea ei amabilitate, mi-a vorbit despre socotelile 
voastre, care nu sunt aduse la zi. Am în bagaj abacul meu chinezesc şi aş 
putea, cât se poate de repede şi fără să dau greş, să vă pun ordine în 
socoteli, ajutându-vă astfel să căpătaţi mai mult timp liber pentru odihnă şi 
desfătări. 

— Desfătări! Ah, graţioasa mea copilă! Ce ştii tu despre desfătările 
mele? 

Yasumi roşi. Să fi mers ceva cam departe cu îndrăzneala? Încercă să îşi 
repare neobrăzarea cu vorbe ceva mai sfioase. 

— Aş putea face şi altceva. 

— Altceva! 

Îşi dădu repede seama că nici acestea nu erau cuvinte bune de rostit 
dinaintea doctorului Heyji. Ce proastă putea fi! Ce s-a întâmplat cu 
chibzuinţă ei, cu neîncrederea de adineauri? Deja se apropiase de ea şi 
susură înfigându-şi ochii negri în cei ai lui Yasumi, care se plecară brusc: 

— Carevasăzică, vrei să-mi fii pe plac? 


Familiaritatea lui nu fu deloc pe placul lui Yasumi, dar ea hotărî să nu 
bage în seamă această schimbare de atitudine. Se dădu un pas îndărăt şi, 
rămânând în gardă, reluă: 

— Nu vreau decât să muncesc ca să-mi pot lua un catâr. 

— Dar munţii Mishitomi nu sunt prea departe. La ce-ţi mai trebuie un 
măgar acum, că aproape ai ajuns? 

lată o conversaţie în care Yasumi începea să se încurce. Tocmai când era 
cât pe ce să-i spună că nu mai voia să muncească, el se apropie de ea, îi 
cuprinse mâinile şi începu să le mângâie, apoi să le sărute ca un nebun 
îndrăgostit. 

— Lăsaţi-mă, strigă ea, împingându-l cu asprime. Aveţi dreptate, munţii 
Mishitomi nu sunt departe. Probabil că, dacă aş pleca acum, în câteva zile 
aş putea ajunge acolo. Nu e nevoie de un catâr pentru asta. 

Doctorul îi lăsă imediat mâinile. Ce bătrân smintit fusese! Cum de nu-şi 
dăduse seama că asta nu era cea mai bună cale de a o seduce... Aşa că îşi 
schimbă pe dată tactica. 

— Bine, fie! Poţi să te odihneşti aici în această noapte şi mâine te apuci 
de socotelile mele. Dacă eşti aşa de pricepută pe cât spui şi dacă vei voi să 
rămâi, probabil că, în câteva zile, le vei pune la punct. 

Se uită la chipul ei şi văzu că părea mulţumită. Odată liniştit asupra 
acestui punct, se crezu dator să îi pună mai multe întrebări, parcă pentru a-şi 
întări bănuielile. 

— De când ai plecat? 

— Mi-am părăsit casa imediat după înmormântarea mamei. Era prima zi 
a lunii Fără Lună, la începutul primăverii. 

Heyji ridică o sprânceană cenuşie şi zburlită. 

— Şi iată că acum suntem în ultima zi a lunii Florilor, zise el pe un ton 
care se dorea binevoitor, iar în câteva săptămâni vom intra în luna 
Vlăstarului de Orez. Eşti pe drumuri de aproape un anotimp întreg. N-a 
putut veni în întâmpinarea ta unul dintre membrii numeroasei tale familii? 

— Sunt tare ocupați. 

— Ah! Cum aşa? Unchii tăi, fraţii tăi, chiar nu a putut veni nimeni 
înaintea ta? 

— Nu mă deranjează să călătoresc singură. 

— Dar nu ai nici căruţă, nici cărăuş, insistă în continuare doctorul. E 
foarte nechibzuit din partea alor tăi să te lase să călătoreşti singură, e chiar 
curată nesocotinţă. 


Yasumi suspină. Nu se mai terminau odată întrebările astea? Doamna 
Sohko nu se arătase aşa de curioasă. S-a mulţumit cu ceea ce i-a spus 
Yasumi. Nu a încercat nicio clipă să afle mai multe, în afara celor pe care 
tânăra i le-a povestit singură. Neobişnuită cu călătoriile, după căsătorie, 
Sohko abia dacă a ieşit o dată, de două ori din sat. Prin urmare, nu a 
interesat-o decât drumul lui Yasumi, pe care tânăra i l-a zugrăvit aşa de 
bine, încât Sohko a şi început să viseze. 

Yasumi înălţă privirea spre doctorul care o cântărea fără a mai scoate o 
vorbă şi îşi dădu seama că nu crezuse o iotă din poveştile ei. 


* 


Cu toate acestea, prima seară a fost mai curând plăcută şi nimic nu îi 
dădu de bănuit lui Yasumi că ar fi făcut obiectul unei cercetări aparte din 
partea bătrânului doctor. I-a dat o saltea confortabilă pentru dormit; tânăra 
ştia cât se poate de bine că i-ar fi putut pune la dispoziţie o simplă rogojină 
împletită din trestie. Aşa se face că avu parte de o noapte destul de plăcută 
şi dormi până dimineaţa târziu. 

După ce i-a servit o masă copioasă alcătuită din legume tăiate în 
pătrăţele, marinate în sosuri condimentate, cu cuburi de peşti rari şi 
prăjiturele din orez aromate cu ghimber, o invită la o plimbare prin grădina 
lui. 

Încă de la sosire, Yasumi văzuse două slujnice şi un bucătar trebăluind în 
gospodăria doctorului, dar, de când se trezise, nu le mai zărise. Le va fi 
poruncit să nu îl deranjeze câtă vreme era cu ea? Le va fi dat liber aşa, din 
senin? În orice caz, Yasumi nu a dat deloc peste ei în cursul zilei. 

S-au plimbat într-un loc calm şi odihnitor. Pietre plate, aşezate într-o 
ordine perfectă, duceau spre un mic izvor artificial aflat pe partea stângă. 
Un firicel de apă limpede curgea liniştit, apoi, dintr-odată, ajungea pe partea 
dreaptă sub un pod în miniatură, se strecura pe sub el şi se pierdea în iarba 
verde în care înfloreau mici crizanteme multicolore. 

Când treceau peste micul pod, bătrânul doctor rămase în urma ei, iar fata 
îi simţi privirea aţintită în spate. Îşi lăsă mâna albă şi fină să alunece pe 
balustrada podului, apoi se opri şi se întoarse. Văzu insistența ochilor lui 
fixaţi asupra ei, dar el îşi veni iute în fire şi îi aruncă pe un ton aproape 
aspru: 


— Să mergem! Hai să ne întoarcem acum, trebuie să ne gândim şi la 
muncă, doar pentru asta eşti aici! 

— Aşa cred şi eu, replică Yasumi cu o voce liniştită. 

Luând-o pe coridorul exterior care înconjura casa, o invită într-o cameră 
împărţită în trei de două paravane decorate cu păsări exotice. Se aflau acolo 
două mese joase, două taburete şi o cutie de scris pe care Heyji îşi pusese 
documentele şi abacul lui chinezesc cu bile din fildeş. Cel al lui Yasumi era 
mult mai simplu, bilele lui erau din lemn. Pentru a-i dovedi bătrânului că 
acesta din urmă era materialul potrivit pentru muncă şi că ştia cu adevărat 
să se folosească de o asemenea unealtă, îl scoase din bagaj şi, din clipa 
aceea, nu se mai despărţi de el. 

Casa lui Heyji era, neîndoielnic, una dintre cele mai mari din sat: Yasumi 
numărase cinci sau şase încăperi spaţioase, separate prin paravane, şi două 
sau trei dependinţe în care trăiau slujitorii ale căror chipuri nu le-a zărit 
decât la sosire. Fără îndoială, după expulzarea de la curte, doctorul Heyji 
trebuie să fi avut o clientelă bogată, căci se părea că banii nu-i lipseau. 

— Prefer să folosesc abacul meu, rosti ea punându-l pe genunchi, căci 
tocmai îngenunchease dinaintea uneia dintre măsuţele joase. 

— Cum vrei. Important e să ştii să te slujeşti de el. 

— Vreţi să mă testati? 

— Haide, haide! Suhokawa Yasumi, am încredere în tine! De altminteri, 
îmi voi da repede seama dacă m-ai minţit cumva. 

Se apropie de ea şi îi întinse cutia de scris, foile albe folosite la 
documentele contabile şi administrative — foile colorate se întrebuinţau 
pentru mesaje, scrisori sentimentale şi poeme — şi, în sfârşit, actele care 
trebuiau contabilizate. 

Apoi, în picioare, alături de ea, începu să îi urmărească atent toate 
gesturile. Era îmbrăcat cu o robă grea, stacojie, brodată cu motive care 
reprezentau ramuri de salcie. Deasupra, îşi pusese o alta, mai uşoară, de 
culoare mai deschisă, după cum o cerea moda vremii: bătrânul Heyji era la 
curent cu ce se purta printre bărbaţii de seamă din Kyoto şi de la curtea 
imperială. 

Cu talia încinsă de un obi lat, din satin broşat de culoare violet, şi cu 
cocul răsucit în inele maiestuoase, avea o ţinută mândră şi părea a şti prea 
bine că cei peste cincizeci de ani ai lui nu se vedeau nici în ţinută, nici pe 
chip. 


— Suhokawa Yasumi, continuă bătrânul cu voce mieroasă, astea sunt 
documentele, de acum poţi să te apuci de treabă. 

Îşi înălţă talia de parcă ar fi vrut să-şi sumeţească trupul mare în avantajul 
lui. Umerii i se îndreptară, bărbia îi înaintă cu câteva degete. Aflată în faţa 
abacului ei, lui Yasumi i se păru că doctorul urma să prindă rădăcini, într- 
atât de intens o fixa cu ochii lui deveniți duri şi strălucitori. 

— Câţi ani ai, Yasumi? 

— Douăzeci. 

Fără să ştie de ce, spusese douăzeci în loc de optsprezece. Aşteptă reacţia 
bărbatului. Pe buzele lui subţiri, se desenă un zâmbet uşor batjocoritor. 

— Şi cum se face că nu eşti încă măritată? Fetele îşi iau bărbat de la 
paisprezece, cincisprezece ani. Familia ta ar fi trebuit să se ocupe de asta 
încă de acum doi-trei ani. 

Enervată, Yasumi plecă ochii şi rosti pe un ton tăios: 

— Haideţi să nu mai vorbim despre familia mea şi Lăsaţi-mă să îmi văd 
de treabă. 

Dar bătrânul continuă, cu încăpățânare: 

— Să rămâi fără bărbat! E uimitor! O fată aşa de frumoasă ca tine! 

Bombănea, apoi îşi luă o atitudine mai potrivită cu obiceiurile lui, 
lăsându-se în voia gândurilor deja cuprinse de neastâmpăr. Apoi se duse să 
se instaleze la cealaltă măsuţă joasă pe care erau împrăştiate alte hârtii. 
Aşezat cu picioarele încrucişate, se prefăcu a frunzări documentele pe care 
trebuia să i le dea tinerei după ce îşi va încheia prima etapă a muncii. În 
realitate, nu avea ochi decât pentru gesturile tovarăşei lui. 

Yasumi lucra repede. De nenumărate ori unchiul ei îi încredinţase 
socotelile exploatării domeniului. Socoteli variate şi complexe, căci 
cuprindeau raporturile orezăriilor, ale plantațiilor de ceai şi ale celor de soia 
şi alte cereale. 

Socotelile pe care le avea dinainte nu cuprindeau decât cifre pe care 
trebuia să le adune, pentru a afla astfel valoarea intrărilor financiare 
împuţinate de ieşiri. Când ea trecu primele rezultate pe o foaie de hârtie, el 
nu mai aşteptă ca fata să i-o prezinte, ci o înşfacă el însuşi şi începu să o 
studieze, străbătând încăperea în lung şi-n lat cu paşi mari. Mergea de la un 
paravan la altul, mai înălța când şi când nasul inspirând miresmele dulci 
care ardeau în arzătorul de parfumuri şi părea a reflecta profund. 


— E perfect, domnişoară Yasumi, socoteala ta e fără greş. La drept 
vorbind, nu credeam că ştii să socoteşti atât de bine. Vrei să faci o pauză? 

— Aşa de repede? Dar abia am început! 

Apoi ea îi surprinse privirea. Pironise asupra ei aceiaşi ochi aprinşi ca 
adineauri, pe micul pod. Atunci ea înţelese că doctorul nu avea, de fapt, 
nevoie de serviciile ei şi că era pe punctul de a i-o spune. Dar bătrânul 
întoarse foaia. 

— Atunci, poţi să lucrezi până la prânz. Vom lua masa şi după aceea vom 
face încă o plimbare. Vei vedea că grădina mea îşi schimbă înfăţişarea la 
fiecare oră a zilei. După aceea, îţi vei putea vedea de socotelile tale până la 
masa de seară. 

Ea îşi văzu aşadar de treabă. A doua seară, apoi a treia, a patra şi a 
cincea, Heyji îi ură noapte bună şi o lăsă să doarmă liniştită în încăperea în 
care lucra, în spatele paravanului care o ascundea cu totul. 

În a şasea zi însă, a început totul. Yasumi terminase socotelile doctorului 
care, după cum am mai spus, nu erau nici prea complicate, nici nu luau prea 
mult timp. Aşa că tânăra se hotărî să îi vorbească despre plecare şi, în 
acelaşi timp, despre plata ei. 

— Mi-am terminat treaba, îi spuse ea, păstrând obişnuita rezervă. Trebuie 
să mă gândesc să vă părăsesc. Vorbisem despre o plată pentru serviciile pe 
care vi le-am făcut. 

— Ah! făcu Heyji apropiindu-se de ea. Doar n-ai să mă părăseşti aşa de 
repede! Abia acum am nevoie de tine! Mi se pare că prezenţa ta mi-a 
devenit indispensabilă! 

— Dar trebuie să-mi continui călătoria. 

— Da? Şi unde vrei să ajungi? 

Ea fu pe punctul de a striga „La Kyoto!”, dar se abţinu la timp amintindu- 
şi de locul mult mai apropiat despre care îi vorbise. 

— Domnişoară Yasumi, i-o reteză doctorul, nu m-ai minţit în legătură cu 
priceperea ta într-ale muncii, dar nu mi-ai spus adevărul despre călătoria ta. 
Nu-i aşa că nu ştii unde să te duci? Recunoaşte! 

Yasumi simţi cum obrajii îi iau foc. Trebuia să îl contrazică, şi asta cât 
mai iute, dar privirea bătrânului lucea şi pupila lui micşorată îi omorî pe 
buze explicaţia pe care se pregătea să i-o dea: 

— Recunoaşte! se stropşi el, venind şi mai aproape de ea. 

— Nu recunosc nimic! V-am spus adevărul! 

— Suhokawa! Nu-i adevărat, strigă el, iar obrajii i s-au împurpurat 
deodată. Nu eşti decât o mincinoasă! 

Chipul lui căpătase culoarea stacojie a robei din satin broşat imprimat cu 
frunze de salcie. 

— Mincinoaso! Da, mincinoaso! 

Schimbarea neaşteptată a comportamentului lui, precum şi pronunţarea 
cu atâta asprime a numelui ei de familie, Suhokawa, o descumpăni pe 
Yasumi. 

Întrucât acum o trata ca pe o mincinoasă, iar tonul discuţiei se învenina, 
adoptă şi ea altă tactică: 

— Ei bine, fie, îi azvârli ea cu răceală în obraz, mă duc la Kyoto. 

Ca şi cum s-ar fi aşteptat la asta, el îi răspunse cu o voce scăzută şi 
spartă, din care dispăruse orice urmă de mânie: 

— E prea departe, nu vei ajunge, vei avea parte de multe piedici. 

— Am făcut tot drumul de la Musashi până aici. Nu mi-e teamă de ceea 
ce poate urma. 

— Atunci, eu sunt cel care se teme pentru tine. 

Şi, pe neaşteptate, o înşfăcă de mână şi, încetişor, cu cea rămasă liberă 
urcă de-a lungul braţului ei, strecurându-şi degetele între stofa mânecii 
veşmântului şi pielea ei mătăsoasă şi fină. Yasumi simţi o înţepătură în 
inimă, ascuţită ca o lovitură de pumnal. 

Atunci, Yasumi încercă să se îndepărteze. Dar el se apropie cu o mânie 
violentă şi o lipi de astă dată de el, strângând-o zdravăn. Ea-i simţi una 
dintre mâini cuprinzând-o de grumaz. Brusc, o trase în spate. Cu bustul 
încordat, o lipi de el şi îi simţi răsuflarea proaspătă în obraz. 

— Lăsaţi-mă, se apără ea, altfel strig după slujnicele pe care le-am văzut 
când am venit şi care îşi vor da seama ce purtare prostească are stăpânul lor. 

— Strigă cât vrei, micuța mea Yasumi! Nu o să vină niciuna dintre 
slujnicele mele. Iar bucătarul nici atât! Nu pentru asta sunt plătiţi. 

— Dumneata minţi! Nu sunt aici. Le-ai dat liber cât sunt eu aici. 

Ţinând-o cu braţele lui încă puternice, izbuti să o răstoarne şi să o 
ţintuiască la pământ. Yasumi se zbătu, dar mâinile puternice ale bătrânului 
Heyji o înşfăcaseră şi o ţineau zdravăn. 

Era pentru întâia oară când se trezea confruntată cu o astfel de situaţie. 
La cei optsprezece ani ai ei, nu cunoscuse niciun bărbat şi virginitatea îi era 
neatinsă. Unchiul, în bun acord cu mama ei, spunea mereu că a venit 
vremea să se mărite. De ce slujnicele bătrânului ăstuia lubric nu erau 


îngrijorate de icnetele stăpânului lor? Şi bucătarul acela înalt şi costeliv pe 
care-l zărise în ziua-n care sosise aici, ce uşor i-ar fi fost s-o scoată din 
necazul ăsta! 

Doctorul se năpusti asupra ei gâfâind. 

— Te vreau, Suhokawa. Da. Te vreau! Şi jur pe toate sutrele din lumea 
asta că vei fi a mea! 

— Nu! 

— Ba da, vei fi a mea. Jur dinaintea lui Amida Buddha! 

— Cu ce drept vrei să mă ai aşa, dintr-odată? Nici măcar nu m-ai plătit 
pentru munca pe care ţi-am făcut-o. Dumneata zici să sunt mincinoasă, iar 
eu zic că nu eşti decât un hoţ. 

Trântit deasupra ei, o strânse şi mai tare în braţe, tăindu-i răsuflarea. 

— Cine a zis că n-am de gând să te plătesc! Eu vorbesc aici despre mult 
mai mult decât atât! Despre aur! Despre o casă! Despre plăcere! De ce te 
plângi? 

Blocată sub corpul lui mătăhălos, ea simţi că bătrânul începe să o pipăie 
pe sub straie cu degetele lui nerăbdătoare, care o atingeau peste tot. Yasumi 
începu să îşi piardă cumpătul, asemenea unei giruete date peste cap de 
vânturi suflând din direcţii diferite. Când mâna doctorului se strecură între 
coapsele ei, fata fu animată de o putere sălbatică, plină de ură, a cărei 
origine îi era cu totul necunoscută. Da, acum ştia că, dacă s-ar putea ridica, 
ar fi în stare să-l omoare pe bărbatul acesta. 

— Lasă-mă! strigă ea. 

El chicoti şi izbuti să îşi strecoare mâna între coapsele ei, până sus, acolo 
unde simţi o căldură catifelată. Dar cum Yasumi se zbătea cu toată puterea, 
rochia ei se înfăşură în jurul mâinii lui Heyji, care fu nevoit să şi-o retragă, 
pentru ca mai apoi degetele lui să încerce să găsească din nou calea intimă 
pe care o căutau. 

Lipindu-şi buzele de gura lui Yasumi, o blocă din nou. Dar el fu cel care 
avu de pierdut, căci sărutul pe care încercă să-l impună îl descumpăni preţ 
de câteva clipe. Yasumi izbuti să îşi elibereze una dintre mâini şi îşi căută 
pe pipăite sacul pe care-l ţinea mereu în preajma ei. Sacul era acolo, 
aproape de măsuţa joasă. Scormoni în grabă şi scoase din el sabia cea 
scurtă. Cu latul tecii tari şi reci, lovi cu putere grumazul atacatorului. 

Dintr-un salt, fata fu în picioare, căci el îi dăduse pe dată drumul, căzând 
ca o cârpă veche şi moale. 


Yasumi, care nu terminase, scoase arma din teaca de piele. O îndreptă 
spre pieptul bătrânului care îşi revenea cu greu din şoc. 

— Acum, ai să mă laşi să plec, altfel îţi tai capul cu sabia unchiului meu! 

Ea îl văzu pe Heyji ridicându-se, clătinându-se, împleticindu-se, zguduit 
de violenţa loviturii. Îşi duse o mână la cap. Ea privea cu atenţie toate 
mişcările lui nesigure, vagi. 

— Lasă-mă să plec şi nu îţi voi face nimic. 

El sughiţă şi vomită pe podea un jet lung şi opac, gălbui. Văzând că îşi 
vine încet, încet în fire, Yasumi îşi spuse că poate lovitura nu a fost suficient 
de puternică. Chiar în acel moment, apăru în sfârşit una dintre slujnice. Era 
tânără şi proaspătă. Yasumi nu îşi aminti chipul ei, dar nu o zărise decât o 
singură dată, în treacăt. Slujnica se repezi spre doctor, care se agăţă de ea 
pentru a se sprijini. Oare fata asta care se uita la ea cu dispreţ era amanta 
lui? 

— Lasă-mă să plec! Stăpânul tău a vrut să mă violeze. A căpătat ce-a 
meritat! 

Yasumi îşi înşfacă abacul şi îl vârî în grabă în sac, îşi netezi rochia şi 
trecu pe dinaintea tinerei servitoare care nu scosese o vorbă. 

— Acum, ocupă-te de el. Lovitura de la cap nu e prea gravă. Îşi va reveni 
repede şi sunt sigură că va mai primi şi altele dacă mâinile lui se vor dovedi 
a fi la fel de neruşinate. 


Yasumi părăsi provincia Sagami fără a o mai revedea pe doamna Sohko. 
La ce bun să-i povestească despre nenorocul ei? Cine ştie, poate chiar şi-ar 
fi apărat prietenul, spunând că Yasumi l-ar fi întărâtat! Mai bine să nu mai 
zăbovească în acest ţinut atât de primitor la sosire, atât de plin de vrăjmăşie 
la plecare! 

Pe când imaginea munţilor Nishitomi îi dispăru din faţa ochilor, ca şi 
cum peste ea s-ar fi închis un paravan cu mânere, Yasumi îşi continuă 
drumul fără un ban în buzunar; dacă nu ar fi fost odihna fizică de care s-a 
bucurat atât la doamna Sohko, cât şi la doctorul Heyji, fără îndoială că ar fi 
început greu această a doua parte a drumului. 

Acum, însă, Yasumi nu simţea niciun fel de oboseală în picioare, iar 
stomacul nu-i tipa de foame. Era deja un punct câştigat. Atâta alinare avea 


şi ea, că, altminteri, îi era inima grea la gândul că muncise atâta pentru 
doctor fără a avea din ce să-şi ia măcar un catâr. 

Cu toate astea, sufletul îi era uşor, căci străbătuse aproape jumătate din 
drum. Era hotărâtă să ajungă la porţile cetăţii Kyoto înainte de căderea 
iernii. Aşa că Yasumi luă din nou drumu-n piept. 

Cum primăvara se terminase demult, iar în locul ei se înstăpânise vara, 
acum razele fierbinţi ale soarelui se oglindeau pe câmpuri şi le făceau să 
scânteieze în mii de ţăndări strălucitoare. Câmpurile se transformaseră cu 
totul, trecuseră luna Vlăstarului de Orez, luna Bobului Umflat de Orez, şi 
iată că se apropiau lunile recoltării. 

Orezăriile se întindeau cât vedeai cu ochii. Revărsările le potopiseră cu 
apă, şi ţăranii, cu spinările îndoite asupra muncii lor şi cu picioarele 
înfundate până la glezne în pământul inundat, n-ar fi ridicat nasul nici la 
zborul păsărilor care traversau văzduhul, darămite la trecerea ei! 

În vreme ce Yasumi îşi vedea de drum, recoltele dădeau în pârg. Orezul, 
soia şi ceaiul dăduseră, pare-se, recolte bune anul acesta. Vara trecea şi 
intrarea în luna Crizantemelor, prima lună a toamnei, însemna pentru 
Yasumi că va ajunge la porţile capitalei peste puţină vreme. 

Cu toate astea, era hotărâtă să se oprească la prietena ei, Mitsuka. Tatăl 
acesteia nu va refuza două mâini în plus la adunat darurile mării, o muncă 
grea pe care doar soţia şi fiica lui o puteau îndeplini. 

Zări în depărtare o plajă frumoasă, cu nisip fin, pe care se desenau 
coamele prelungi ale valurilor înspumate. Fuseseră aruncate năvoade şi, 
cum mergea ea aşa de-a lungul țărmului, când şi când mai vedea sărind câte 
un biban, câte o cambulă. Yasumi parcă o şi vedea pe prietena ei Mitsuka 
aruncându-se în apă şi prinzându-le cu degetele ei îndemânatice. 

Yasumi întoarse capul şi i se păru că peisajul acesta era cel mai frumos 
dintre toate cele pe care le întâlnise până acum. Dinaintea munţilor cu 
piscuri încă înzăpezite, se întindea marea cu valuri albe şi nisipul atât de fin, 
de parcă ar fi fost de catifea. Ceva mai departe, poienile cu garofiţe 
sălbatice se întindeau cât vedeai cu ochii, făcând spectacolul şi mai 
înălţător. Apropierea toamnei le va ofili curând, iar în locul lor vor apărea 
crizantemele. 

Yasumi poposi la poalele muntelui Ashigara pentru a-şi petrece noaptea. 
Se însera, şi în scurt timp luna avea să lumineze cerul. Tânăra, care 
cunoştea peisajul celest al fiecărui anotimp, ştia că cerurile de vară erau 
luminate nu doar de o lună plină şi rotundă, ci şi de mii de stele, care o 


legănau cât se poate de lin cu razele lor. Lungindu-se pe covorul de muşchi 
parfumat, îşi spuse că, fără doar şi poate, va avea parte de o noapte lungă. 

Zilele următoare, în timp ce îşi continua drumul de-a lungul coastei 
dantelate de spuma albă, dădu peste mai multe cabane micuţe ale pescarilor 
din împrejurimi care trebuiau să vină dis-de-dimineaţă să adune roadele 
năvoadelor de pescuit. 

Găsi una care nu părea locuită. Dar, de îndată ce pătrunse în interior, 
răsună o voce: 

— Hei! Ce faci aici? 

Se întoarse şi văzu un bărbat îmbrăcat cu nişte pantaloni largi şi o tunică 
ponosită. Se uita la ea fără bunăvoință, cu ochi răi şi neîncrezători, cu 
sprâncenele zburlite. 

— Aş vrea să petrec aici noaptea înainte de a pomi din nou la drum, 
spuse ea lăsându-şi jos sacul şi plosca. 

— Va trebui să plăteşti pentru asta, i-o trânti bărbatul. 

— E cabana dumneavoastră? 

— Nu, e a prietenului meu Heido. 

Preţ de câteva clipe, Yasumi îl cântări pe bărbat fără a răspunde şi îşi 
spuse-n sinea ei că va trebui să găsească un mijloc de a se face acceptată de 
grupul de pescari care munceau în faţa ei. Unii reparau plasele rupte, alţii le 
agăţau greutăţile pe margini. Văzu doi bărbaţi care îşi legau barca de un 
ţăruş bine înfipt în nisip. Spuma valurilor, pe care vântul le înteţise până la 
o înălţime de nedescris, se izbea până în buza cabanelor. 

Prietenul Heido se alătură camaradului său. O măsura şi el pe Yasumi, iar 
aceasta, înțelegând că nu avea rost să le ascundă destinaţia călătoriei ei, 
spuse fără a aştepta să fie întrebată: 

— Vin din Musashi şi merg în capitală. Am făcut deja un drum lung şi, 
acolo unde m-am oprit cu câteva săptămâni în urmă, am fost înşelată de 
bărbatul pentru care am muncit. Am plecat din nou la drum fără niciun ban 
şi, în câteva zile, trebuie să ajung la ţărmul mării Kyomigaseki. 

— Kyomigaseki e încă departe, încuviinţă prietenul Heido, plecându-şi 
capul mare de buldog. Pescarii din Tagonura nu sunt amatori, ca noi. S-ar 
putea să nu te lase să treci. 

— Ba da! făcu Yasumi zâmbindu-i bărbatului, uimit să vadă că întreaga 
graţie a acestui chip îi era adresată lui. Cunosc o fată de vârsta mea al cărei 
tată e pescar. Ei mă vor adăposti o vreme şi, dacă voi munci puţin pentru ei, 


poate voi câştiga şi eu câţiva bănuţi cu care să îmi pot lua un catâr, ceea ce 
îmi va permite să ajung la Kyoto fără prea mare oboseală. 

— Cum îl cheamă pe pescarul pe care-l cunoşti? 

Întrebarea i-o pusese celălalt. Tot neîncrezător, privirea lui nu era încă 
luminată de nicio undă de bunăvoință. 

— Este tatăl lui Soyo Mitsuka. Îl cheamă Soyo Sutaku. 

— Dar îl cunosc, îşi vinde marfa la Yakamemoyo, e cel mai mare 
producător din regiune. De ce se încăpăţânează să rămână pe cont propriu? 
Ar avea mai mult de câştigat dacă s-ar asocia cu ceilalţi. 

— Nu ştiu, ciripi Yasumi, bucuroasă că discuţia luase o atât de fericită 
întorsătură. Dar cred că fiica lui e o pescăriţă atât de îndemânatică, încât 
tatăl ei nu vrea s-o vadă lucrând şi pentru altcineva. 

— Asta trebuie să fie, pescăriţele bune sunt atât de rare, încât, atunci 
când prinzi una, nu trebuie să-i mai dai drumul! Câţi ani ai, micuţo? 

— Opisprezece ani. 

— Bun. Te poţi instala în cabana mea pentru o noapte, poate chiar două, 
dacă nu mă întorc decât poimâine. Trebuie să plec pentru câteva zile. 

Celălalt bărbat ridică din umeri, dar nu adăugă nimic. După aceea, când îi 
întoarse spatele lui Yasumi, aceasta îl auzi bombănind: „Da, mereu trebuie 
să se lase îmbrobodit de copiliţe!” 

Se lăsase noaptea. Deasupra mării, luna lumina tot cerul şi se vedeau 
scânteind şi stelele cele mai mari, ale constelaţiilor Bourului şi Ursului. 
Până şi Pleiadele scânteiau în depărtare, încadrate între două puncte de o 
intensă luminozitate, pe care Yasumi nu le cunoştea. 

Văzu cum pescarii fac un foc mare, pentru a-şi pregăti masa. Nu 
îndrăznea să se apropie, de teamă să nu fie întâmpinată cu ocări. Pesemne 
că nici nu s-ar fi apropiat dacă nu ar fi venit la ea un tânăr cu un zâmbet 
călduros. 

— Nu vrei să mănânci ceva? Am auzit că zdrahonul Heido ţi-a cedat 
cabana peste noapte. 

Cum Yasumi îi mulţumi din priviri şi întoarse iute capul spre ispititorul 
miros de peşte prăjit, el prinse curaj: 

— Te-aş fi putut găzdui şi eu, dar ar fi trebuit să împărţim cabana şi... 

— Nu! Nu! sări Yasumi, căreia îi reveniră în gând mâinile neruşinate ale 
doctorului Heyji. E foarte bine aşa. Voi pleca probabil mâine-dimineaţă, nu 
vreau să întârzii prea mult. 


— Ia te uită, spuse tânărul pescar, arătând cu degetul spre Heido, care le 
făcea semne. Te invită la masă. 

Yasumi fu mai mult decât încântată când se trezi cu o bucată zdravănă de 
biban prăjit în mâini: i se păru delicios. Se gândi la beţişoarele ei, de care nu 
se mai slujise de la plecare. Ea, care jurase să nu îşi uite bunele maniere şi 
educaţia. Dar cum ar fi putut face asta în prezenţa acestor oameni simpli 
care nu ştiau să mănânce altfel decât cu degetele? 

Kasumo, tânărul ei însoțitor, înfuleca bibanul prăjit cu mare poftă, ca toţi 
ceilalţi pescari. 

— Şi aşa, carevasăzică, te duci la Kyoto? o întrebă pe tânăra a cărei poftă 
de mâncare nu era cu nimic mai prejos. 

— De unde ştii? 

— Te-am auzit adineauri vorbind; să ştii că am ascultat ce spuneai pentru 
că vorbeai despre fata lui Soyo. 

— O cunoşti? 

— O văd de fiecare dată când mă duc la Tagonura. Vinde peşte în piaţă. 
Îmi place de ea, dar cred că are deja un curtezan. 

— Nu am văzut-o de anul trecut. Mă duc la ea în fiecare an. De obicei, 
unchiul meu mă aducea, dar, cum el a murit, anul ăsta sunt singură. 

— De ce nu te întorci acasă după ce îţi vezi prietena? 

— Pentru că acum, pentru mine, nimic nu mai e la fel. Tocmai mi s-a 
prăpădit şi mama; mă duc la Kyoto să îmi găsesc membri ai familiei pe care 
nu i-am cunoscut niciodată. 

Kasumo suspină, ca şi cum ar fi luat asupra sa toată durerea tovarăşei lui. 
Atmosfera era plăcută. Pescarii vorbeau, râdeau şi cântau sub clar de lună. 
În seara aceea, Yasumi fusese pentru ei o muză care le trezise pofta de viaţă. 
Meseria asta aspră nu era dintre cele care stârneau prea mare înflăcărare. 
Dar era limpede că, în acele vremuri, mai curând merita să fii pescar decât 
ţăran, căci sufletul tânărului ei prieten Sumeko nu era deloc mai voios decât 
cel al lui Kasumo. 

Noaptea trecu blândă şi liniştită. Cum Heido nu se întoarse nici ziua 
următoare, ea mai rămase o noapte. Kasumo se dovedi un tovarăş tare 
plăcut şi, când pomi din nou la drum, strigă după ea, făcându-i cu mâna: 

— Poate ne vom revedea în piaţa din Tagonura, dacă rămâi îndeajuns de 
mult. 

— Poate! răspunse Yasumi cu bagajele pe umeri, fluturându-şi mâna fină 
şi albă. 


Câteva zile mai târziu, după ce a tot mers de-a lungul plajei albe, unde 
spuma valurilor i se spărgea la picioare, Yasumi s-a trezit la poalele 
muntelui Hanoke. Ce arbori nemaivăzuţi creşteau acolo! Erau din aceia care 
dădeau ciudatele frunze folosite în ceremoniile în care oamenii îşi 
încununau frunţile. Frunzele sacre de ilice!® se culegeau din copacii care 
creşteau pe un munte din această parte a Japoniei. 

Yasumi se simţea lipsită de vlagă. A mers întins, nu s-a oprit decât pentru 
a se odihni noaptea, iar regiunea muntoasă în care tocmai ce intrase nu-i era 
deloc pe plac. Se zvonea că aici se adunau hoţii şi bandiții pentru a scăpa de 
cetele şi detaşamentele de samurai care scotoceau din când în când ţinutul. 

Când îşi lăsă jos sacul şi plosca, zări „groapa lui Iwatsubow”. Era o 
stâncă uriaşă, pătrată, care avea în mijloc o gaură din care ţâşnea o apă 
glacială. 

Îşi luă din nou bagajele şi se duse într-acolo. Când fu în preajma stâncii 
celei mari care ascundea altele, mai mici şi, în care fără îndoială s-ar fi 
putut adăposti cineva, ezită o clipă, apoi înaintă totuşi, cu gândul să se 
stropească puţin cu apă rece ca să se împrospăteze, să-şi recapete forțele şi 
să plece iute în căutarea unui loc mai liniştitor. 

Atunci fu momentul în care auzi murmur, foşnet, agitaţie. La început 
îngrijorată, ciuli urechea şi îşi dădu seama că erau cântece. Veneau din 
spatele stâncii găurite. 

Cântece! Nici ţipete, nici urlete a căror intensitate înspăimântătoare ar fi 
făcut-o să se dea îndărăt. Nu! Erau voci dulci, pure şi cristaline care se 
înălţau în văzduh până sus, pe culmile muntelui. 

Nedumerită, Yasumi ocoli stânca mare, pătrată, ceea ce-i luă mai bine de 
o jumătate de ceas. Şi făcu ochii mari dinaintea spectacolului care i se 
oferea privirii în buza unei peşteri stropite de gheizerul de apă îngheţată, 
care dădea în spatele uriaşei stânci găurite. 

Se ridicase acolo o tabără, cu mai multe căruţe, cu măgari şi catâri, cu boi 
şi cu cufere încărcate cu provizii; în mijloc, ardea un foc mare. Ceva mai 
încolo, vreo patruzeci de tinere cântau şi dansau stropindu-se cu apă. Aveau 
plete lungi, negre, care le cădeau pe spate şi se unduiau în ritmul cântecelor 
la fiecare mişcare. 


Aveau feţele albe, încă machiate de la o procesiune în cadrul căreia 
săvârşiseră o serie de ritualuri. Yasumi îşi dădu seama cât de tinere erau 
doar când una dintre ele se apropie de ea. Totuşi, printre ele erau şi câteva 
mai în vârstă; o femeie la vreo cincizeci de ani, pesemne conducătoarea lor, 
fu cea care o luă la întrebări: 

— Cine eşti? 

— Sunt Suhokawa Yasumi şi mă duc la Kyoto. 

— La Kyoto! exclamă una dintre tinerele cântărețe, venind şi alăturându- 
se femeii în vârstă. De acolo venim şi noi. Carevasăzică, te duci la Cetatea 
Regală? 

Yasumi observă pe dată că fata era cea mai dezbrăcată dintre dansatoare. 
Făcea baie sub jetul îngheţat al gheizerului, ceea ce părea a-i face mare 
plăcere. 

Trupul ei de adolescentă o fermecă pe Yasumi, într-atât de grațios şi 
armonios era plămădit, cu toate că bustul tânăr abia începea să 
înmugurească şi deocamdată era plat şi neted precum mătasea. Şoldurile ei 
subţiri se mişcau asemenea unei frunze de salcie prinse de ramură, şi pe 
care o adiere de vânt o face să freamăte. Coapsele lungi nu ofereau încă 
intimitatea mătăsoasă a femeii, dar fata avea cele mai frumoase şi mai 
graţioase picioare din lume. 

— Kamiya! Gata, ajunge, se stropşi la ea bătrâna, îmbracă-te şi du-te la 
celelalte! 

Dar Kamyia hotărâse să facă exact cum o taie capul. Se proţăpi în faţa lui 
Yasumi şi o înfruntă cu faţa ei cu o sută de expresii. Pentru început, în ochii 
ei se citi toată spaima din lume, aşa cum se înfăţişa acum, cu pupilele 
deformate pe sub sprâncenele arcuite. După aceea, cum Yasumi o privea cu 
uimire, buzele îi încremeniră într-un zâmbet lent, menit s-o nedumerească. 
Era un zâmbet placid, un zâmbet deopotrivă absent şi prezent, de o bucurie 
enigmatică. 

Apoi, Yasumi văzu cum masca feţei ei se deformează când fata deschise 
gura şi îşi arătă dinţii ca un câine care stă să muşte, închizând-o cu un 
pocnet sec al maxilarelor. 

În cele din urmă, terminând cu joaca, începu să râdă în hohote. 

— Kamiya, nu eşti pe scenă şi nu ţi-a cerut nimeni să faci un număr de 
mimă. Îmbracă-te şi du-te la celelalte. 

Dar porunca repetată a conducătoarei grupului — căci ea era cea care 
poruncea întregii trupe — nu avu ca rezultat decât ţipete, râsete, rugăminţi. 


Vreo zece fete o înconjurară pe Yasumi. 

— Cetatea Regală e magică! izbucni una dintre ele, storcând în mâini o 
cămaşă udă, pe care o trase apoi peste cap fără a-i păsa de senzaţia de frig. 
I-am văzut pe împărat şi pe împărăteasa Akiko. 

— Am văzut-o şi pe împărăteasa Sadako, o întrerupse una dintre 
tovarăşele ei, care o ajuta pe o alta, aşezată pe o stâncă, să îmbrace un 
chimonou de bumbac. 

— Toate doamnele de la curte au pletele strânse în cocuri fixate cu ace şi 
piepteni înalţi ca nişte picioare de taburet. 

— Dar ce frumoase sunt cu machiajul lor! continuă o altă, ridicându-şi 
părul cum le văzuse făcând pe acele fermecătoare doamne despre care 
povesteau. 

— Şi ce frumos miroseau când treceau pe lângă noi! Se zice că se 
parfumează cu iasomie, garoafe şi bujori. 

— Da! Doamnele de onoare sunt una mai frumoasă decât cealaltă. De ce 
te duci acolo? 

— Somemari-Sen! interveni femeia în vârstă cu o voce răstită. Eşti prea 
curioasă. Nu e treaba ta. 

Dar copila o mânca din ochi pe Yasumi de o bună bucată de vreme, aşa 
că aceasta din urmă pricepu că fata murea de nerăbdare să afle mai multe. 

— Nu e prea curioasă, rosti ea, zâmbindu-i doamnei mai în vârstă. Sunt 
tare bucuroasă că v-am întâlnit, căci asta îmi va permite, cu voia 
dumneavoastră, să rămân şi să dorm lângă tabără, nu departe de grupul 
vostru. Aşa, îmi va fi mai puţin teamă. Se spune că munţii aceştia colcăie de 
hoţi. 

— Hoţi! exclamă tânăra Kamiya. Ai la tine bani, aur, ceva care să-i 
ispitească? Căci noi, noi nu avem decât cântecele din minte şi dansul din 
trupurile noastre. În afară de astea, nu avem nimic. 

— Eu nici atât, făcu Yasumi râzând. 

Apoi arătă cu degetul spre sacul ei. 

— Nu mi-am luat decât o pătură, bolul, beţişoarele şi micul meu altar 
budist. Ah! am uitat de sabia scurtă pentru apărare şi chimonoul de schimb. 

— Asta-i tot? se interesă Somemari-Sen. 

— Nu, am uitat şi de evantaiul pe care-l voi folosi ca să îi vrăjesc pe 
tinerii domni. 

Toate fetele izbucniră în hohote. 


— Domnii de la curte sunt atât de frumoşi, încât trei dintre noi s-au 
îndrăgostit. Aşa că maica Susaka s-a speriat şi am plecat mai repede decât 
era plănuit. 

Fetele vizate încercară să se apere de atacurile tovarăşelor, stârnind astfel 
un hohot general de râs. Copilele arătară cu degetul înspre o fată înaltă, ale 
cărei plete îi ascundeau tot bustul, îmbrăcată cu o robă largă şi un 
chimonou, cu picioarele încă goale în apa îngheţată care susura pe stânci. 
Cea arătată cu degetul nu le băgă în seamă şi îşi feri privirea. 

— Ea e cea mai îndrăgostită. Da! Ea e. De când l-a văzut pe prinţul 
Tamekata, nu mai doarme nopţile. 

Neluând în seamă gluma, copila ridică din umeri şi începu să cânte. Avea 
un glas dulce şi cristalin. În scurt timp, i se alăturară alte două voci şi, după 
câteva clipe, toate fetele cântau. 

— Se mai potolesc şi ele dacă îşi intonează cântecele şi dansează. Hai să 
le lăsăm şi vino să-mi spui ce te-a adus pe drumuri. După aceea, o să 
mergem la culcare şi mâine va porni fiecare pe drumul ei. Ca şi pe tine, 
copila mea, şi pe noi ne aşteaptă o călătorie lungă. Trebuie să ajungem în 
Nord, în provincia Kosuke, unde suntem aşteptate pentru marile procesiuni 
ale sărbătorii lunii Fără Lună. 

— Dar cântăreţele din provincia de Nord nu sunt sacre? 

— Noi suntem un grup aparte, cu toate că aparţinem de Amida Buddha 
din Paradisul Vestului. Dar cântăm melodii vechi şi dansăm pe arii care nu 
sunt sacre. Sunt numite imayo'17. Sunt cântecele pe care le-au născocit 
cântăreţele de odinioară. Folclorul nostru e cât se poate de bogat şi să nu îţi 
închipui că suntem mai prejos de cântăreţele din Cetatea Regală, 
dimpotrivă. Tocmai pentru cultura noastră străveche ne cheamă la curtea 
din Kyoto an de an. 

— Călătoriţi mult? 

— Suntem mereu pe drum. Dăm reprezentații în toate marile oraşe, de la 
Nord la Sud. Toate templele ne cunosc, ne adăpostesc, ne invită. Programul 
nostru e adesea tare încărcat, dar fetele mele sunt zdravene. Dacă nu întârzii 
pe drum, vei fi la Kyoto înainte de sfârşitul iernii, copila mea. Îţi doresc să- 
ţi afli acolo toată fericirea la care visezi. 

— Vai, suspină Yasumi, tare mă tem că fericirea asta se va lăsa mult 
aşteptată. 

— Atunci, îţi doresc mult noroc. 


Cântecele şi dansurile s-au prelungit până târziu, în noapte. După aceea, 
Yasumi, acceptată cu gingăşie în mijlocul cântăreţelor, adormi alături de 
ele. Strânse unele în altele sub corturile mari fixate în nisip, fetele s-au trezit 
în şuieratul gheizerului care-şi scuipa şiroaiele de apă îngheţată. 

După ce toată lumea şi-a făcut bagajul, fetele au îmbrăţişat-o pe Yasumi 
Şi i-au urat noroc. 

— Păzeşte-te de râul Fuji, copila mea, îi spuse maica cea vârstnică la 
despărţire. Pare calm, dar e tot numai clocot. Abia dacă-l vezi ţâşnind din 
munte. Nimeni nu se păzeşte îndeajuns de el. 'Traversează-l într-un loc cât 
mai îngust. 

Yasumi clătină din cap. 

— Voi ţine minte. 

Multă vreme bătrâna îi făcu semn cu mâna; apoi, când nu mai fu decât un 
punct mărunt alături de celelalte cântărețe, Yasumi o luă spre sud-est. De 
câte ori se trezea singură, faţă în faţă cu necazul ei, i se strângea inima. Se 
încurajă cu gândul la prietena ei Mitsuka, pe care o va revedea de îndată ce 
va trece obstacolul râului Fuji. 


Avea şi de ce să fie copleşită de privelişte! Yasumi era fermecată! Nu 
avusese niciodată în faţa ochilor o asemenea privelişte şi, cu toate astea, îşi 
putea aminti de atâtea splendori, de atâtea frumuseți pe lângă care trecuse, 
pe care le admirase! Acest spectacol era magic, ireal, îţi copleşea trupul şi 
sufletul deopotrivă, până ce se topea în tine şi se amesteca astfel cu toate 
simţurile tale. 

Muntele Fuji se afla în provincia în care tocmai intrase. Odată trecute 
cele două râuri şi bariera care le despărțea, în mijloc îţi răsărea dinainte 
muntele, de un albastru intens, acoperit de zăpezi eterne. Semăna cu o 
nobilă doamnă de la curte, a cărei mantie mov era luminoasă dimineaţa şi 
purpurie seara. O femeie cu o ţinută măreaţă, care ar fi aruncat pe umerii 
acestei mantii imense şi colorate un văl de o neînchipuită albeaţă. 

Aburul se înălța de pe podiş până spre culme, iar seara, flăcări vii îşi 
proiectau strălucirea în văzduh. Cine şi-ar putea închipui îmbinarea dintre 
zăpada îngheţată şi foc, acest imens rug al universului? Cine şi-ar putea 
explica acest fenomen fascinant? Se spunea că zeii se adunau în vârful 
muntelui Fuji pentru a hotărî împreună marile întâmplări ce aveau să se 


abată peste oameni. De altminteri, tot privind spre culme, lui Yasumi i se 
păru că vede chipul binevoitor al zeilor care o vor ajuta fără putinţă de 
tăgadă. 

În jurul muntelui Fuji se înălţau vălătuci de fum care ba se ridicau, ba se 
lungeau, ba se risipeau, rotocoale uşoare, îngreunate doar de multele 
sentimente ale celor care le priveau. De sus până jos, cădea o zăpadă 
orbitoare şi, chiar în mijlocul crestei, focul îşi scuipa flăcările. Vai! Cum ar 
putea Yasumi să uite vreodată un astfel de spectacol? 

I-au trebuit zile întregi pentru a se despărţi de această viziune de vis; 
deodată, în faţa ei, s-a ivit râul Fuji, care cobora de pe munte cu unda lui 
iute. Dar nu mugea, nu fierbea. Sălta, se învârtea, se înspuma. Îţi venea să te 
arunci în albia lui, aşa de senină şi lipsită de primejdii părea. 

Prevenită de conducătoarea dansatoarelor că bine ar fi să se arate 
neîncrezătoare faţă de acest râu, Yasumi merse de-a lungul lui până spre 
capăt, când nu mai era decât un firicel subţire, pe care îl putu lesne traversa. 
Dar fu nevoită să se întoarcă îndărăt pe malul celălalt pentru a ajunge la 
Kyomigaseki, căci coborâse prea mult în vale. 

În partea stângă, se zărea marea, dantelată de spuma albă a valurilor. De- 
a lungul plajei de nisip, se înghesuiau câteva case. Paznicii maritimi erau la 
posturi ici şi colo, supraveghind trecerea. Yasumi fu oprită de mai multe ori, 
luată la întrebări, apoi lăsată în pace, aşa că putu în cele din urmă să-şi vadă 
de drum. 

Casele erau joase, construite pe stâlpi, cu palisade care se întindeau 
câteodată până la mare. În ciuda ostenelii, Yasumi refuză să se oprească, 
căci ştia că, în nicio zi, va fi la Tagonura, unde Mitsuka o va întâmpina cu 
bucurie şi uimire. 

Nerăbdătoare să-şi revadă prietena, Yasumi călători toată noaptea. Nu se 
opri decât ca să ciugulească vreo câţiva creveţi adunaţi de pe marginea 
plajei. Luna era atât de strălucitoare, că îi vedea cum sar în apă. Nu avea 
decât să aplece braţele, să întindă mâna, să strângă degetele şi să prindă trei, 
patru. 

Merse atât de iute, uitând de oboseală, fredonând chiar o melodie 
străveche pe care o cântau dansatoarele de la stânca găurită a lui Iwatsubo, 
încât dimineaţa ajunse la Tagonura. Valurile se înălţau acum cu o asemenea 
putere, încât Yasumi se întrebă dacă nu cumva o altă mare, dezlănţuită şi 
furioasă, nu a înlocuit mareea nocturnă liniştită şi calmă de-a lungul căreia 
mersese toată noaptea. 


Dar Yasumi, care nu se odihnise deloc în noaptea aceea, se sforţase peste 
puterile ei. Simţi că îşi pierde vlaga şi nu mai fu în stare să facă niciun pas. 
Îşi azvârli sacul şi plosca, se lungi pe nisip şi adormi pe loc. Nu se mai 
gândea la nimic, nici măcar că, la trezire, o va vedea pe Mitsuka. 

Cu toate acestea, o visă: îi era bine cunoscută plăcerea prietenei ei de a 
veni pe plajă dis-de-dimineaţă, în căutare de scoici de forme şi culori 
neobişnuite. Făcea din ele coliere pe care le vindea la piaţa din sat unde, 
printre tarabele cu crabi, anghile, calamari şi cambule, se iţeau astfel de 
bijuterii din toate soiurile de cochilii. 

Poate Yasumi îşi va fi închipuit că Mitsuka va trece pe acolo şi o va găsi 
dormind aşa, pe nisip, între valurile mării şi câmpul cu bujori. Aşa că, 
atunci când s-a trezit, nu a fost deloc uimită să vadă chipul prietenei sale 
aplecat deasupra ei. 


Capitolul III 


— Mitsuka! murmură Yasumi, care se afla în continuare în negurile 
somnului. Ştiam că vei veni. 

— Oh! Yasu! N-ai mai avut putere să ajungi până la mine? Unde-i sunt 
căruţa şi boul? 

Yasumi fu înecată de un suspin, unul în care se amestecau durerea şi 
bucuria nesfârşită de a-şi revedea prietena. Prietena ei! Care-i era ca o soră! 
Măcar soră de lapte! Împrejurările au fost cel puţin stranii, la fel şi destinul 
care le-a fost alături, chiar dacă, acum, acelaşi destin părea a le fi părăsit 
întrucâtva. Mama lui Mitsuka o hrănise odinioară la sânul ei atunci când 
Hatsu, propria ei mamă, prea tulburată de plecarea soţului, nu a avut 
îndeajuns lapte pentru a-şi alăpta copila. Atunci, unchiul Kishu le-a trimis 
pe Hatsu şi pe mica Yasumi în provincia Totoomi, la 'Tagonura, unde soţia 
unui pescar pe care-l cunoştea din tinereţe tocmai născuse. 

Soyo Asatori le-a alăptat pe cele două copile, iar în acest răstimp, 
doamna Hatsu încerca să se vindece de pe urma amărăciunilor şi durerilor 
ei. De atunci, Yasumi venea în fiecare an la Tagonura şi stătea aici toată 
luna Spicului de Orez, care începea toamna. La acea vreme, marea începea 
să se umfle şi urmau revărsările. Peşti erau din belşug atunci şi pescarii 
puteau încă să îi prindă cu plasa, cu harponul sau cu mâna. După ce trecea 
această perioadă, se dezlănţuia potopul, năvăleau apele, iar pescuitul 
devenea prea periculos pentru oameni. 

— Am venit pe jos, şopti Yasumi. 

— Ce spui acolo? Şi măgarul? Catârul? Calul tău? 

— Nu mai am nimic. 

— Dar... 

— Mitsuka! Ascultă-mă bine! Mama a murit. La fel şi unchiul meu. 

Şi amândouă izbucniră în lacrimi. Una în braţele celeilalte, erau 
cutremurate de aceeaşi durere şi respirau acelaşi aer venit din larg, care le 
aducea miresmele proaspete ale mării. 

— Dar, Yasumi! De ce nu ne-ai anunţat? 

— Nu mai am nimic, Mitsu! Nimic, în afară de sacul şi plosca asta! Uite! 
Asta e toată averea mea. Acum, ai mai multe decât mine. 

Izbucni în râs, încercând să îşi înăbuşe un nou suspin. Apoi, cu un gest 
sfârşit şi indiferent, goli conţinutul sacului pe pământ. 


Pe jos, se îngrămădiră, claie peste grămadă, toate lucruşoarele «ei: 
chimonoul mamei, oglinda din metal lustruit, evantaiul frumos dat cu lac 
purpuriu pe care era zugrăvit un asfinţit de soare, sabia scurtă a unchiului ei 
potrivită cu grijă în teaca din piele neagră şi care, cum bine se ştie, îi fusese 
deja de ajutor, micul altar budist, bolul şi cele două perechi de beţişoare, ale 
ei şi cele date de mama lui Sumeko. 

— Uite! spuse ea, făcând un gest vag asupra grămezii de lucruri pe care 
se şi apucă să le pună la loc în sac. Nu tu cal, nu tu căruţă cu bou, nu tu un 
biet măgar ca să mă pot mişca. Nimic, Mitsu! Nimic! Nu mai am absolut 
nimic. Femeia asta cumplită care a fost soţia unchiului meu m-a aruncat 
afară. 

— Dar ce ai de gând să faci? Unde ai să te duci? Din câte te cunosc eu, 
nu ai venit aici ca să te închizi la Tagonura! 

— Voiam să te văd. 

Mitsuka o cuprinse din nou în braţe şi o strânse la piept. Ah! Cât de bine 
şi plăcut i se părea să simtă căpşorul prietenei sale ghemuit în scobitura 
umărului ei! Cât de mult o desfăta această clipă prețioasă! Yasumi avea 
atâta nevoie de ea! 

— Ai făcut bine. O să pescuim împreună. lar eu voi vinde o mulţime de 
coliere din cochilii. Ai să îţi poţi cumpăra un măgar, căci sunt sigură că la 
Kyoto vrei să ajungi. 

— Da. Aşa am de gând. 

— Şi crezi că îi vei putea întâlni pe ai tăi, pe care nu i-ai văzut niciodată? 

— Da. 

— Atunci, nu de măgar sau de catâr ai tu nevoie. Îţi trebuie un cal. 

Yasumi se uită la prietena ei cu o neascunsă mirare: 

— Un cal! exclamă ea. 

— Sigur că da, un cal! Cum ai vrea să te prezinti la curte cocoţată pe o 
gloabă? Toţi domnii, ba chiar şi servitorii lor, te vor lua peste picior. Vor 
râde pe la spatele tău, te vor arăta cu degetul şi te vor azvârli pe poartă 
afară! 

— Dar un cal e foarte scump. Cum am să fac? Mitsuka se eliberă din 
braţele prietenei sale şi îşi sumeţi bustul peste care cădea o tunică simplă, 
lungă şi largă, din bumbac cenuşiu, strânsă în talie şi purtată direct pe piele. 
Un strai de o simplitate extremă, pe care fata îl scotea când plonja în valuri 
pentru a prinde peşti cu degetele ei agile. 


— Tu ai spus-o adineauri! făcu ea pe un ton şăgalnic. Vei pescui cu mine 
şi eu voi vinde coliere la piaţa din Tagonura şi, dacă va fi nevoie, vom 
merge şi în Numajiri. Ţărmul Oi e înţesat de sate în care sunt mai mulţi 
ţărani decât pe aici. La noi, barierele din Kyomigaseki împiedică oamenii să 
circule. 

— Şi de unde mi-aş putea cumpăra un cal, dacă aş avea cu ce să-l 
plătesc? 

— Te-ai putea duce să cauţi unul la Opt Poduri, în provincia Mikawa, 
unde e un târg mare de animale. Iata se duce acolo la fiecare început de 
sezon ca să aducă un Cocoş. 

— Aha, da, un cocoș... 

Niciodată Yasumi nu s-a putut obişnui cu singura plăcere pe care şi-o 
îngăduia tatăl lui Mitsuka: să parieze pe cocoşul lui împotriva cocoşului 
unui adversar. Astfel de lupte îi aduceau o mică avere proprietarului 
zburătoarei învingătoare şi, e drept, uneori se întâmpla să câştige cocoşul lui 
Soyo Sutaku. Dar se mai întâmpla să şi piardă. lar în acest caz, Soyo 
pierdea şi cocoşul, căci lupta era pe viaţă şi pe moarte. Aşa că trebuia să îşi 
cumpere un altul şi, cum venitul lui de pescar era mult prea mic, nu îşi 
permitea cocoşul decât în perioada revărsărilor, când pescuitul era mai 
spornic. 

Dar Soyo era cel mai tare din sat în domeniul luptelor de cocoşi şi toţi 
veneau la el să-i ceară sfatul. 


După ce fetele au intrat în casa mică a pescarului, iar Soyo Asatori a 
strâns-o pe Yasumi în braţe, tânăra a regăsit în scurtă vreme atmosfera 
caldă, familială, pe care o aprecia atât de mult în fiecare an. 

— Mama ta m-a ajutat mult, Yasumi, rosti Asatori, privind-o cu drag pe 
tânără. E firesc ca şi noi, la rândul nostru, să îţi purtăm de grijă. Dacă nu 
mai ai nici de unele, poţi rămâne aici cât timp vei voi. Nu pleca spre Kyoto 
prea repede. Fă-ţi un plan mai temeinic. 

— Atât de mult îmi doream să vă revăd. Pentru mine, aceasta e o etapă 
pe care trebuia s-o împlinesc înainte de a trece la cealaltă. 

— Da! încuviinţă Asatori clătinând din cap. Cea care te va purta către 
familia ta. Nu uita, Yasumi: mama ta mi-a spus întotdeauna că fraţii tăi nu 
ar ridica un deget pentru tine! 


— Dar tatăl meu! 

Asatori ridică din umeri. 

— Ar fi putut să facă deja ceva! 

— Dar nu ştie că soţia lui legitimă e moartă! 

— Moartă sau nu, Yasumi, asta nu l-a împiedicat să îşi ia ce concubine a 
avut chef, şi care i-au dăruit fii pe care îi creşte la palat ca şi cum ar fi copiii 
unei soţii legitime. Nu ţi-e teamă că băieţii ăştia te vor alunga plini de 
dispreţ? 

— Nu! Nu mi-e teamă. În sfârşit, nu de asta mi-e teamă. 

— Dar de ce ţi-e teamă? 

— Ştiu că voi intra în palat pentru a mă face recunoscută şi nu fraţii mei 
vor fi aceia care vor avea puterea de a mă arunca afară. În schimb, dacă vor 
dori să mă marginalizeze, nu vor şovăi să dezgroape scandalul pornit de 
bunicul meu, care s-a luptat cu un Taira. Şi îi vor umili din nou pe cei din 
familia Fujiwara, din care mă trag. 

Ascultând aceste cuvine, Asatori pricepu că Yasumi se va aşeza întru 
totul sub semnul înţelepciunii. Nu va face nimic din ceea ce ar risca să 
zădărnicească greaua însărcinare pe care şi-o luase: reabilitarea, la curte, a 
membrilor Fujiwara din familia ei. Asatori o cunoştea pe Yasumi la fel de 
bine ca pe Mitsuka, doar le alăptase pe amândouă cu acelaşi lapte, care le 
dăltuise după chipul şi asemănarea ei: blânde, înțelepte şi inteligente. De 
aceea murmură, întorcându-se spre Yasumi: 

— Acum, sunt întrucâtva mama ta. 

Yasumi încuviinţă încetişor din cap şi îşi scăldă privirea în ochii doicii. 
Erau senini şi modeşti, asemenea vieţii liniştite a pescarilor. 

— Ai dreptate, Asatori, nimic nu trebuie să îmi tulbure planurile, şi nici 
nu e bine să le zădărnicesc, să le dau peste cap cu gesturi, fapte sau mişcări 
neaşteptate. Aşa că voi rămâne la voi cât timp va fi nevoie şi vă voi ajuta la 
pescuit, dacă tot e sezonul revărsărilor. 

Sutaku nu spunea nimic. De acord cu soţia lui, clătina şi el încetişor din 
cap, subliniind că şi de această dată Asatori rostise cele mai potrivite 
cuvinte. Da, Yasumi va rămâne o vreme la Tagonura. Acum, când era la 
jumătatea drumului, nu avea niciun rost să facă lucrurile în pripă, fără să 
cântărească îndelung şi să stăpânească fiecare amănunt. Nici nu încăpea 
vorbă, nu se putea să fie expulzată de la curtea din Kyoto înainte de a se 
face recunoscută cum se cuvine. Dar, pentru asta, trebuia să ştie să îşi joace 
toate atuurile, iar Mitsuka avusese mare dreptate când spusese că prietena ei 


nu putea apărea la curte călare pe un măgar sau pe un catâr. Înainte de a 
pleca, va trebui să se gândească serios să îşi cumpere un cal. 

Mitsuka îngenunchease lângă Yasumi şi îi dădea bolurile mici în care 
marinau legumele şi bucăţelele de peşte; şi, ca şi cum prietena ei i-ar fi citit 
ultimele gânduri, copila rosti privindu-şi tatăl: 

— Vom merge împreună la pescuit, zise ducându-şi la gură beţişoarele. 
Din vânzarea peştelui pe care-l va prinde, Yasumi îşi va putea lua un cal. 

— Atunci, prietena ta are mare noroc, căci se zvoneşte că va fi un pescuit 
bogat sezonul ăsta. Revărsările nu sunt nici prea puternice, nici prea slabe. 
Ar trebui să fie peşte din belşug. Poate îmi voi putea cumpăra şi eu un alt 
cocoș! 

— Dar ai deja unul! se împotrivi sotia lui. 

— Dacă pierde următoarea luptă, voi avea unul de schimb. Nu uita că, 
după pescuitul de la această revărsare, va trebui să o aşteptăm pe cea de 
anul viitor. Nu vreau să risc să rămân fără cocoş un an întreg. 

— Tu, dragul meu Soyo, i-o trânti Asatori ridicând glasul, ai fi în stare să 
ne aduci la sapă de lemn cumpărând cocoşi în loc de capre bune, care ne pot 
da lapte şi brânză. Mai joacă o dată şi după aceea renunţă. Ne vom mulţumi 
să trăim doar din vânzarea peştelui. Putem pescui cu mâinile goale, cu plasa 
sau cu harponul. 

Sutaku ridică din umeri şi preferă să nu spună nimic. Aceasta era singura 
pricină de gâlceavă cu nevasta lui. Bărbatul nu ridicase niciodată vocea la 
ea, nici nu încercase să se împotrivească. Cu toate astea, de făcut, tot ce îl 
tăia capul făcea! Nu renunţase niciodată la luptele lui de cocoşi. A-l pune să 
renunţe la singura lui plăcere era ca şi cum i-ar smulge cineva inima din 
piept. 

El ştia prea bine că cel mai spornic pescuit era cel cu mâinile goale. Iar 
fiica lui îmbătrânea şi nu va mai avea multă vreme agilitatea care i-a permis 
să înfăptuiască adevărate minuni. Oare de câte ori nu urcase ea în barcă, 
atunci când trăgea de sfoara cu care o legase de picior, cu câte un peşte pe 
care abia îl putea ţine în mâini, de mare ce era? Iar el îl vindea scump mai 
apoi. 

Vremurile astea se vor termina într-o bună zi, iar atunci Asatori va fi 
poate bucuroasă să vadă cum zuruiesc pe masă monedele care îi vor 
încorona victoriile la luptele de cocoşi. Soyo Sutaku ştia prea bine că, cel 
puţin în acest domeniu, cugetarea lui era cea mai sigură din sat, sfaturile lui 
se dovedeau a fi cele mai bune, iar ochiul lui nu îşi pierduse nimic din 


vioiciune şi pricepere când îşi antrena cocoşii pentru lupte. Însă bărbatul 
hotărî să tacă şi să le lase pe cele trei femei să-şi continue discuţia. 

Yasumi era mirată să îşi vadă prietena mâncând cu atâta delicateţe. Lua 
între vârfurile beţişoarelor câte o bucăţică foarte mică şi o ducea cu 
nesfârşită grijă la buze. Mânca atât de puţin! Mai curând ciugulea, şi asta 
doar pentru a nu se îngrăşa. Căci grăsimea nu se potrivea cu pescuitul prin 
scufundare. Cât despre Yasumi, nu s-ar putea spune că lungile zile fără 
mâncare i-ar fi îngreunat trupul. Promise aşadar că îşi vor măsura puterile la 
pescuit. 

— Ştiu că un cal costă mult. Va trebui să prind peşti mari, cu carne fină, 
spuse Yasumi cu o voce din care răzbătea emoția. 

— Un cal bun, răspunse Asatori, este la fel de scump ca un cocoş 
zdravăn de luptă, asta în cazul în care alegi unul câştigător. 

Se întoarse spre soţul ei. 

— Îi datorăm un cal copilei ăsteia, chiar dacă nu ne va aduce niciun 
peşte. Nu uita, Soyo, că mulţumită mamei şi unchiului ei suntem azi pe 
picioarele noastre. Adu-ţi aminte cum plecai odinioară pe mare zile şi nopţi 
de-a rândul, iar peştii tăi se duceau toţi la stăpânul pentru care munceai. 

Da! Soţia lui avea dreptate. Întoarse capul spre Yasumi, care îşi termina 
turta din orez coaptă la aburi. 

— Mănâncă, fiica mea, şi culcă-te devreme. În zori, vom pleca la pescuit 
de bibani. 


A doua zi dimineaţa, bine hrănită, odihnită, Yasumi era pregătită să 
înfrunte marea alături de Mitsuka. Se simţea de două ori mai motivată acum 
să-şi asume acest risc care, an după an, îi permitea să îşi ajute prietenii 
pescari. Numai că, de data asta, o va face pentru a-şi putea cumpăra un cal 
şi pentru a intra cu demnitate în palatul împăratului şi al împărătesei Akiko. 

Cum au ajuns pe mal, au cântărit din priviri înălţimea şi puterea valurilor. 
Crestele lor albite de spumă se izbeau cu putere de nisipul ud, producând un 
vuiet neliniştitor, sinistru pentru pescari. 

— Marea e agitată în dimineaţa asta, murmură Sutaku cu un aer 
îngrijorat. Fetelor, va trebui să urcati rapid la suprafaţă, iar tu, Yasumi, fără 
imprudenţe. Căci nu ai îndemânarea şi rezistenţa lui Mitsuka. Rămâi în 


spate şi, dacă ţi se face frică, las-o pe Mitsuka să conducă. Ea cunoaşte 
munca asta mai bine decât tine. 

Pe mal, se zăreau câteva bărci care începuseră deja munca. Unele veneau, 
altele plecau. Câţiva pescari preferau să lucreze noaptea, crezând că liniştea 
îi va ajuta în munca lor. Plasele pe care le întindea Sutaku fuseseră puse în 
noaptea trecută şi vor fi scoase în seara următoare, aşa că, în timpul 
dimineţii, putea merge cu fata lui să pescuiască prin scufundare. 

Fără a fi încă foarte însufleţită, zarva de pe plajă începea să se facă 
auzită. Sutaku scoase barca mare, gata pregătită. Cele două tinere îl urmară 
cu picioarele goale, cu câte un inel din trestie strâns în jurul gleznei. 

Când barca a fost lansată în valuri, fetele şi-au scos robele pentru a înota 
mai liber. Aveau pe ele doar o cămăşuţă subţire, care se lipea de piele. 
Siluetele lor prelungi şi fine se agitară în barcă, în vreme ce Sutaku încerca 
cu greu să o menţină pe linia de plutire, să nu se clatine prea tare pe valuri. 
După aceea, când barca păru a-şi afla cuvenitul echilibru, desfăcu cârligul 
care închidea inelul de trestie ce le strângea glezna şi agăţă de el coarda pe 
care urma să o mânuiască din barcă. Sutaku ştia că avea destulă putere ca să 
ţină câte o coardă în fiecare mână, dar de data asta trebuia să facă faţă şi 
valurilor amenințătoare. 

Un val izbi cu putere marginea bărcii şi Yasumi fu stropită din cap până-n 
picioare. 

— Mereu păţesc aşa, zise ea râzând. Măcar mi-am luat baia! 

Şi, fără a mai aştepta, sări în mare. Mitsuka o urmă imediat, sărind şi ea. 
Niciodată nu-şi privea Sutaku fiica dispărând astfel în valuri decât cu un 
ochi înnegurat; îşi recăpăta buna dispoziţie doar când o vedea urcând 
îndărăt în barcă. Dar momentul acesta era mult prea scurt, căci fata plonja 
înapoi aproape imediat. 

Cele două fete aveau feluri diferite de a se arunca în valuri. Mitsuka, mai 
pricepută, sărea în apă din picioare, cu gleznele lipite, ceea ce îi permitea să 
surprindă mai bine peştii, să înşface unul şi să îl tragă în sus. În schimb, 
Yasumi sărea cu capul înainte şi rămânea năucită câteva secunde, înainte de 
a reacţiona la valurile din jur. 

În barcă, în picioare, cu genunchii bine depărtaţi pentru a-şi ţine 
echilibrul, cu corzile în mâini, Sutaku nu scăpa din ochi locul unde săriseră 
cele două fete. Când simţea una dintre corzi fremătând, ştia că a venit 
momentul să o tragă la el. Atunci se apleca şi se ajuta de un piron gros, 
agăţat de barcă, ce ţinea coarda înfăşurată. Văzu cu uimire că cea care 


fremătă prima fu coarda lui Yasumi; avu mare grijă să nu o răstoarne pe fata 
care urca. Tot trăgând coarda, îi văzu apărând capul. Avea părul prins şi 
înnodat la spate, pentru a nu o stânjeni în niciun fel. Îi zări chipul zâmbitor, 
căci ţinea în braţe o anghilă enormă. O ţinea strânsă la piept, cu mâinile 
îndoite, ca nu cumva să îi scape, ceea ce se întâmpla adesea, dacă peştele 
era ţinut fără prea multă grijă. 

Apoi Mitsuka fu cea care trase de coardă, cerând să urce. Cele două braţe 
ale lui Sutaku trebuiau neapărat să aducă la suprafaţă trupurile tinerelor, 
căci Yasumi nu reuşea să urce în barcă, având amândouă mâinile ocupate cu 
peştele. Sutaku respiră adânc şi trase de coardă. Dacă ar fi lăsat coarda care 
o ţinea pe Yasumi, fata ar fi căzut îndărăt în vârtejul valurilor. 

Când se ivi şi capul lui Mitsuka, trase mai tare de cealaltă coardă şi fata 
lui apăru cu un biban între mâini. Nu mai putea de bucurie. Suplă, agilă, 
antrenată zilnic cu asemenea exerciţiu, fu în barcă înainte ca tovarăşa ei să 
izbutească să treacă peste bord cu anghila în mâini. Doar când Mitsuka îi 
luă peştele din mâini izbuti să se caţere în ambarcaţiunea fragilă. 

— E grozav, fetelor, se bucură Sutaku. Încă vreo câţiva ca ăştia şi 
vânzările or să meargă ca unse! 

Al doilea salt al lui Yasumi fu mai bine studiat, iar al treilea fu aproape 
perfect. Reuşea să înşface un biban de îndată ce sărea în apă şi trăgea 
imediat de coardă pentru ca Sutaku să o aducă la suprafaţă. De câteva ori, 
prada i-a scăpat din mâini şi a trebuit să sară din nou dar, neavând 
dexteritatea tovarăşei ei, a rămas iute fără aer şi nu a putut sta prea mult sub 
apă. 

Mitsuka îşi făcea treaba cu o extraordinară artă. Silueta ei apărea, 
dispărea, iar prăzile uriaşe se îngrămădeau pe fundul bărcii care se îngreuna 
văzând cu ochii. Sutaku fu nevoit să îşi golească de trei ori ambarcaţiunea, 
ca să nu devină mult prea greoaie. Înghesui peştii în coşuri mari din nuiele 
împletite pe care le lăsă pe marginea plajei. 

La fiecare dintre aceste transporturi, fetele se bucurau de o binemeritată 
odihnă. Yasumi se aşeza pe nisip şi îşi freca glezna. Pielea ei părea mai 
delicată decât cea a prietenei sale, care fără îndoială se tăbăcise în zona cu 
pricina, căci de multă vreme nu mai simţea durerea. 

Apoi Sutaku lăsa din nou barca la apă şi fetele o luau de la capăt. Plonjau 
şi urcau iar şi iar. Nu se opreau decât atunci când nu mai puteau respira. De 
altminteri, mareea începuse să scadă şi peştii o luaseră îndărăt spre larg. 


Dar prada acelei dimineţi fu uimitoare: zeci de bibani, cambule şi anghile 
mari. 


Piaţa din Iagonura viermuia de lume, tarabe şi negustori de mărunţişuri. 
Mulţi veneau din satele învecinate pentru a-şi vinde aici roadele recoltei sau 
ale pescuitului. 

Întinzându-se de-a lungul lizierei oraşului, piaţa răsuna de mii de 
zgomote. Alţi şi alţi oameni treceau permanent pe acolo în căutarea nu ştiu 
cărui obiect sau flecuşteţ care nu era de găsit nicăieri în altă parte. Fireşte, 
din piaţă nu lipsea mâncarea, căci la tot pasul dădeai peste lăzi pline cu 
peşte. În fundul coşurilor din paie împletite sau în tărtăcuţele din răchită, 
negustorii puseseră găleți cu apă în care crabi mari, maronii, se căţărau unii 
peste alţii agitându-şi cleştii. Pe alge proaspete, creveţii fojgăiau alături de 
peştişori mărunţei, care încă zvâcneau. Anghilele se unduiau, iar bibanii şi 
cambulele încă vii fixau trecătorii cu ochii lor mari, rotunzi. Toate acestea 
erau menite să îi arate trecătorului că marfa fusese cu adevărat pescuită 
chiar în acea dimineaţă. 

Una lângă alta, se înşirau cerealele: orez alb şi orez brun, frunze de ceai, 
grăunţe de susan, ghimbir, soia, fasole roşie, varză de China şi rădăcini 
scobite de lotus. Parfumurile lor se luau la întrecere cu miresmele marine 
ale peştilor. 

În spate, tarabele ofereau trecătorilor grauri şi lăcuste prăjite. Aburul 
mâncărurilor puse la fiert, fumul cărnurilor la rotisor învăluiau mulţimea 
viermuitoare. Vârtejurile de miresme pluteau deasupra tarabelor şi strigătele 
îi asurzeau pe vânzători şi cumpărători până hăt, departe, în marginea 
satului. 

Unii ameţeau atât din cauza zarvei, cât şi datorită îndemânării jonglerilor 
care aruncau în aer mingi rotunde, ori poate din cauza încrâncenării cu care 
menestrelii chinuiau tamburinele pe care le ţineau în mâini şi le izbeau 
unele de altele. Însufleţită de uimire sau de fascinatie, mulţimea de gură- 
cască devenea trup şi suflet cu cântăreții: îşi învârtea ochii, îi mijea, îi 
deschidea larg, îi rotunjea, de parcă s-ar fi aflat pe scena unui teatru în faţa 
unui public entuziast. Nici nu mai ştiai care era clovnul şi care spectatorul. 

Ierburile aromatice, risipite prin toată piaţa, împrăştiau în aer efluvii care 
luau cu asalt nările mai delicate: creson, genţiană, valeriană, muguri de 


bambus, obligeană, pătrunjel, măcriş. Erau legate în mănunchiuri prinse 
strâns unele de altele. 

Tot ceea ce şi-ar fi putut dori lăcomia oamenilor se găsea aici, în această 
piaţă. Fructe proaspete, fructe uscate, dulciuri din pastă de susan, prăjituri 
din soia, turtiţe din orez; şi niciun vânzător nu uita să strige că marfa lui era 
cea mai bună din ţară. 

După toată această prezentare de alimente, urmau împletiturile şi coşurile 
din nuiele, plasele de peşte şi uneltele din lemn. Apoi sandalele şi 
veşmintele. Tunici ample, rochii, fuste, chimonouri din pânză grosolană sau 
dintr-o țesătură gofrată. Uneori, câte un obiect ceva mai luxos ieşea în 
evidenţă şi atrăgea invidia negustorilor din vecinătate. Un obi din satin cu 
flori brodate cu fir de mătase, o oglindă din metal lustruit, un evantai 
decorat cu frunze de salcie, un cufăr dat cu lac negru, un suport pentru 
fierbător cu un trepied din fier forjat, un paravan cu cinci panouri, 
împodobit cu fluturi sau flori exotice. 

Aşa arăta piaţa din 'Tagonura! Asatori şi fiica ei, care o însoțeau în acea zi 
pe Yasumi, au pătruns în piaţa satului ca nişte adevărate cuceritoare. Doar 
erau obişnuite, se duceau acolo de două ori pe săptămână să-şi vândă marfa 
dobândită din pescuit! Sutaku încropise în spatele casei un fel de acvariu pe 
care-l umplea zilnic cu apă proaspătă, pentru a-şi ţine peştii în viaţă până la 
următoarea vânzare. Câteodată, câte un angrosist rămas fără marfă sau o 
fabrică de prin împrejurimi îi cumpăra tot stocul. Preţul pentru toată marfa 
era, fără îndoială, mai scăzut, dar cel puţin familia Soyo era sigură că a 
vândut tot. 

Ori de câte ori Sutaku şi fata lui aduceau peşte, Asatori punea deoparte 
câte puţin pentru trebuinţele lor; şi fie îl mâncau proaspăt, fie îl săra, îl 
afuma şi îl conserva pentru iamă. lar când venea câte un an mai greu, li se 
întâmpla să vândă chiar din propriile lor conserve. 

— Asatori! Lasă-ne pe noi să vindem peştele, îi spuse Yasumi mamei 
prietenei sale, după ce au terminat de întins marfa. Bucură-te că sunt eu aici 
şi întoarce-te acasă. Doar ai atâtea de făcut! 

— Bine, vă las. Dar să nu staţi până seara târziu. Sunt tare îngrijorată 
când Mitsuka se întoarce târziu acasă. 

Alături de bibanii şi anghilele lor imense ale căror lungime şi grosime nu 
erau cu nimic mai prejos decât altele asemenea din piaţă, Mitsuka începu să 
aranjeze şi frumoasele ei coliere din cochilii. Le înşira pe un fir fin, dar 
zdravăn, tras dintr-o fibră de bambus. Culorile şi formele lor erau cu 


adevărat neobişnuite, căci fata aduna doar cele mai frumoase cochilii, cu 
gândul de a le vinde cât mai scump. 

Nu trecu mult până când peste ele năvăli o ceată de fete obraznice, cu 
tunici murdare. 

— Plecaţi! strigă Mitsuka după ele, văzând cum puştoaicele încep să se 
strâmbe, prefăcându-se că îi fură colierele. 

— Dacă nu plecaţi, interveni Yasumi când o văzu pe una dintre ele 
înşfăcând una dintre cele mai fine brățări, făcută din cochilii sidefate, 
trandafirii în mijloc şi în formă de aripi de fluture, chem garda pe care am 
văzut-o adineauri trecând şi o să vă arunce în puşcărie. 

Dar obrăznicătura nu păru deloc înspăimântară şi o luă la goană cu 
brăţara lor, urmată de toată ceata care urla de mama focului. 

— Lasă-mă pe mine, strigă Yasumi către prietena ei, ştiu să mă apăr mai 
bine decât tine. Tu vezi de peşti, eu mă întorc imediat. 

Şi o luă la fugă după hoţomancele alea mici. Dar copiliţele erau agere, 
aşa că Yasumi le pierdu iute din ochi, ba, mai mult, se rătăci ea însăşi. 

Bombănind, fu nevoită să îşi caute calea îndărăt şi, după ce o găsi, se 
întoarse furioasă la taraba lor. 

— Pfffui! Aşa e mereu, îi explică Mitsuka, de fiecare dată mi se fură câte 
ceva. Uneori, reuşesc să prind hoţomanca, dar de cele mai multe ori îmi 
scapă. Nu fi îngrijorată, nu se mai întorc niciodată în ziua în care au săvârşit 
deja o hoţie. 

Cântări apoi din priviri întreaga tarabă: 

— Îmi rămân destule ca să fiu şi eu mulţumită! 

— A voastră este, nu-i aşa? auziră ele o voce răsunând în spatele lor. 

Yasumi se întoarse prima: 

— Kasumo! exclamă ea. 

— 'Ţi-am spus că ne vom reîntâlni în piaţa din Tagonura. 

Pline de uimire, fetele se holbau la tânărul pescar din Ashigara. Le 
întindea mica brățară din cochilii din vârful degetelor. 

— Mi se pare că e a ta, domnişoară Soyo. 

Descoperindu-şi dinţii albi într-un zâmbet larg, se apropie de fete, le 
înfăţişă chipul tăbăcit de briza mării şi doi ochi negri, scânteietori şi 
maliţioşi. Avea fruntea înaltă, umerii rotunzi, corpul musculos... ce mai, 
Kasumo era un băiat mândru şi frumos. 

— Da, a mea e, răspunse Mitsuka întinzând mâna fină pentru a lua 
brăţara. Cum ai reuşit s-o prinzi pe hoţoaica aia? 


— Ah! O supravegheam din colţul ochiului. 

Yasumi izbucni în râs. 

— Mai curând cred că te holbai la Mitsuka de o bună bucată de vreme. 

Apoi se întoarse către însoţitoarea ei. 

— Mitsu! continuă ea râzând, acest tânăr pescar doreşte să îţi vorbească 
de multă vreme. Nu ştiu ce are să îţi spună, dar ştiu că îl intimidezi, nu 
glumă. Nu îndrăzneşte să-ţi vorbească pentru că nu eşti niciodată singură. 

După care se întoarse către tânărul pescar: 

— Pot să te asigur că nu are niciun curtezan. 

Kasumo era un băiat frumuşel. Stătea acolo, în picioare în faţa lui 
Mitsuka, şi o fixa aproape cu obrăznicie, căutând în ochii ei o licărire de 
care să se agaţe. 

Silueta lui înaltă, cu o alură agilă, care părea mereu gata să sară, să 
ţâşnească, şi chipul lui mobil atrăgeau toate privirile. Mitsuka îl zărise deja 
de mai multe ori prin piaţa din Tagonura, dar nici ea nu îndrăznise să îi 
vorbească. Băiatul bătea piaţa în lung şi-n lat, mereu singur, dar Mitsuka era 
de fiecare dată păzită de mama ei. Într-o zi, Sutaku i-a spus că flăcăul era 
pescar, iar satul lui se afla la poalele munţilor Ashigara. 

— Mitsu! glăsui din nou Yasumi, arătând spre tânăr, ţi-l prezint pe 
Kasumo. 

— Ne cunoaştem, răspunse Mitsuka. 

— E din Kyomigaseki, satul de la poalele munţilor Ashigara. Fără el, nu 
cred că aş fi avut voie să îmi petrec noaptea în cabana prietenului său 
Heido. Şi mai cred că burta mea ar fi rămas dureros de goală în vreme ce m- 
aş fi uitat la ei toţi cum înfulecă dintr-un peşte prăjit atât de gustos. 

— Doar nu era să te lăsăm singură şi înfometată pe o plajă pe care nu o 
cunoşteai, în timp ce noi mâncam şi povesteam de-ale noastre. 

Vorbind, băiatul se uita la Mitsuka. Tânăra îl cântărea fără să clipească. 
Era aparent calmă, doar o uşoară roşeaţă îi însufleţea obrajii de obicei 
palizi; Yasumo îşi dădu seama că inima prietenei ei bătea nebuneşte. 

— Uite, domnişoară Soyo, ţine brăţara, îi spuse din nou tânărul pescar lui 
Mitsuka, care nu îşi luase încă bijuteria. 

El o lăsă să alunece în palma ei. 

— Păstreaz-o. O meriţi cu vârf şi-ndesat. Dacă vrei, vei putea să o vinzi. 
Uite! spuse ea arătându-i taraba cu un gest larg, mai am desule. 

— Atunci, zise Kasumo cu un aer cât se poate de serios, lasă-mă să ţi-o 
dăruiesc ţie şi să te rog să nu o vinzi niciodată. 


Atenţia delicată a tânărului o vrăji pe Mitsuka: îi dărui un zâmbet 
fermecător şi îi întinse încheietura. 

— Nu mă voi mai despărţi de ea. Prinde-mi-o. 

Ea văzu mâna tânărului tremurând puţin, dar i-o prinse totuşi cu siguranţă 
şi, mai ales, cu o mare delicateţe. 

— Ai cele mai frumoase mâini din lume, murmură el. 

După care dădu drumul braţului fetei. Mâinile lui recăzură de-a lungul 
tunicii din bumbac. Jos, pe sub pantalonii largi, se iteau două tălpi încălţate 
cu sandale din bambus. 

Mitsuka îi zâmbi din nou. Iar lui i se păru că fata are un chip atât de 
frumos şi e atât de graţioasă, încât ridică mâna de parcă ar fi vrut să-i 
cuprindă iar palma între degetele lui bronzate şi puternice. 

— Aş putea să vă ajut să vindeţi peştii, se oferi el. 

— Dar nu ai nimic altceva de făcut? 

— Nu! Sunt liber peste zi. 

— Atunci, chiar am vrea să ne ajuţi, stabili Yasumi. Uite! Stai acolo! Vei 
fi aproape de Mitsuka şi veţi putea vorbi cât veţi dori. 

Au rămas în piaţa din Tagonura până la căderea nopţii. Au vândut totul, 
şi peştii, şi colierele din cochilii. Mitsuka nu mai avusese niciodată parte de 
o zi atât de bună. Au stivuit coşurile goale, şi-au îndesat banii în buzunare, 
au împăturit covoraşele şi au încărcat totul pe măgarul care se agita 
nerăbdător, dând din copite. 

— Se lasă noaptea şi, dacă nu se arată luna... 

— Nu te teme, Mitsuka, i-o reteză Yasumi. Sunt obişnuită să umblu 
noaptea pe drumuri. lar acum cunosc atât de bine calea, încât aş putea s-o 
străbat cu ochii închişi. Mama ta nu va fi îngrijorată, doar eşti cu mine. 

— Nici pomeneală să vă las singure, se repezi Kasumo. Merg cu voi şi vă 
las la poarta casei. 

— Atunci, ai să intri şi o să-i cer voie mamei să iei masa cu noi, spuse, la 
rândul ei, Mitsuka. O meriţi cu vârf şi-ndesat. 

Acum, lucrurile se schimbaseră. Mitsuka îndrăznea să îl privească 
deschis pe tânăr şi să îi vorbească fără reţineri. Cel puţin aşa îşi spunea în 
sinea ei Yasumi, care îşi observa pe îndelete prietena. Şi se gândi că tare i-ar 
mai fi plăcut ca aceşti doi îndrăgostiţi să se însoţească înainte de plecarea ei 
spre Kyoto. 


Kasumo, a cărui intenţie era să rămână alături de fete până seara târziu, 
ceruse permisiunea de a le conduce acasă. Yasumi judecă în mod favorabil 
rugămintea lui, căci avea o părere bună despre prietenul lui Mitsuka. Doar îi 
auzise pe pescarii din Ashigara vorbind între ei şi spunând că era unul 
dintre cei mai buni oameni din echipă. 

Noaptea se lăsa încetişor, iar mica trupă înainta în ritmul măgarului. 
Cocoţată în spinarea singurului lor animal, Yasumi îşi ţinea capul sus şi 
bustul semeţ, de parcă ar fi călărit cel mai frumos cal de paradă din lume. 
Cu coşurile goale vârâte unele în altele şi legate în şa în faţa ei, Yasumi 
părea a-şi călări măgarul într-un trap uşor. 

În spatele ei, veneau Mitsuka şi Kasumo, ţinându-se de mână. Pe un cer 
de un roşu înflăcărat, se ivise luna. Nici nu se arătase bine astrul nopţii, alb 
şi rotund, luminând înălțimile văii care cobora spre casele pescarilor, că 
tânărul Kasumo îşi cuprinse drăguţa de după talie. 

La ceasul acela al lunii Fără Zei de la sfârşitul toamnei, crizantemele 
începeau să pălească. Lăsându-se legănată de trapul mărunt al măgarului, 
Yasumi se gândea că, în scurt timp, va trebui să pornească spre Kyoto. 
Plecase la începutul primăverii şi îşi fixase începutul iernii drept moment de 
încheiere a călătoriei. Pentru o clipă, o străfulgera gândul că una ca asta nu 
va fi cu putinţă, pentru că un cal bun tot nu avea, în ciuda pescuitului 
spornic la care şi-a adus din plin obolul. 

Aşadar, Yasumi aştepta să se ţină un târg de cai în împrejurimi. Sutaku îi 
dăduse răsplata, o sumă frumuşică, la care Mitsuka adăugase banii făcuţi 
din vânzarea câtorva coliere din scoici, iar Asatori — o mică parte din 
economiile ei, pentru ca fata să-şi poată permite cel mai frumos cal din târg. 

Va putea, neîndoielnic, să îşi cumpere un animal mai de soi decât un 
măgar pentru a-şi face intrarea la curte! Şi era cât se poate de hotărâtă să nu 
îşi ia te miri ce cal. Va alege unul tânăr, năvalnic, poate chiar un cal de 
curse, un armăsar mândru şi frumos, cu flancurile sensibile, care peste 
puţină vreme va păşi pe pământul aleilor largi din Kyoto, unde se 
desfăşurau cursele. 

Căci în mintea lui Yasumi dădeau năvală alte şi alte gânduri. Ce va face 
dacă va fi respinsă de întreaga familie, ceea ce părea cât se poate de posibil? 
Cum va trăi? Ştia, desigur, să scrie, să citească, să socotească, ştia să 
pregătească ceaiul ca nimeni alta, dar şi să încropească minunate 


aranjamente florale. Dar ce ştia mai bine, chiar era să călărească un armăsar 
aprig, impetuos, fremătător. 

Da! Ce va face dacă porţile palatului se vor închide pentru totdeauna 
dinaintea ei? Cum se va mai putea face remarcată, apreciată de către o curte 
care îşi ducea traiul într-un loc în care ea nu va putea pătrunde? Ca să 
străluceşti, nu e suficient să pregăteşti ceaiul sau să faci buchete de flori 
prin cartierele bogate ale capitalei, în acele locuri unde va da numai peste 
doamne distinse, care o vor lua drept o curtezană. 

Tot gândindu-se aşa, ajunse la concluzia că va trebui să găsească altceva. 
De altminteri, nici talentul ei de a socoti repede şi bine cu abacul nu o va 
duce prea departe, poate doar într-o prăvălie oarecare din piaţă unde nu va 
câştiga niciodată suficient ca să-şi întreţină calul. 

Aşa că gândurile ei au zburat spre alte orizonturi. Cele ale câmpurilor de 
curse după care se dădeau în vânt toţi demnitarii din Kyoto, în frunte cu 
împăratul. Se spunea că, în capitală, cursele se ţineau pe Al Doilea 
Bulevard, căci acolo calea era mai largă şi mai degajată. Nobilii şi seniorii 
erau cu toţii entuziasmați de această distracţie aristocratică. Unchiul ei 
Kishu, şi el mare amator de curse, a învăţat-o totul despre ele. 

Un cal câştigător i-ar aduce bani frumoşi, iar doi cai ar dubla miza. Ar fi 
ciudat ca împăratul să nu vrea să ştie mai multe despre cei care câştigă 
cursele. 

Yasumi se întoarse şi văzu cuplul de tineri mergând încetişor în spatele 
ei. Înaintau cu acelaşi pas, ţinându-se de talie. Mitsuka părea a aprecia 
această familiaritate. Încântată, lui Yasumi i se păru că prietena ei îşi luase 
nu puţine libertăţi cu tânărul pescar, cât a fost ziua de lungă. Şi iată-i acum, 
pe drumul de întoarcere, cum se ţineau înlănţuiţi de după talie! Iar luna era 
atât de frumoasă! 

O lună de toamnă, exaltantă, sublimă! Colina care se înălța în faţa lor 
părea făcută din jad alb. Un voal de femeie umflat de-un clar de lună, 
înclinat spre ceruri. Nu era voalul acela capricios şi efemer pe care 
primăvara îl lasă să plutească, fără a şti unde va cădea, dar nici cel al verii, 
mai difuz, mai aerat, care se lasă la pământ fără a se mai agita. Nu! Era cel 
al nopţilor profunde de toamnă, care cade, în tăcere, într-o magie 
extraordinară. 

Orbitoare şi rotundă, era o lună după chipul şi asemănarea lui Mitsuka, o 
lună de toamnă languroasă, îndrăgostită. O lună care pătrundea în inima 
bărbaţilor, făcându-i mai potoliţi, în armonie cu ei înşişi. 


Drumul cobora încet spre casă, pe marginea plajei. Câmpurile de pe 
partea cealaltă păreau acoperite cu o broderie mătăsoasă, pală, luminată de 
razele lunii. 

Yasumi se gândea la toate astea, impunându-i măgarului un trap uşor. 
Zâmbea. Iat-o pe Mitsuka îndrăgostindu-se în faţa ei! 

Când fură dinaintea casei micuţe a familiei Soyo, Asatori se repezi în 
întâmpinarea lor. La o primă vedere, zări coşurile goale şi suspină uşurată. 
Ce zi frumoasă! Mai bine de opt bibani cămoşi, douăzeci de cambule, două 
panere pline cu crabi graşi şi grei, pline ochi, zeci de anghile, calcani cu 
aripi fremătătoare! Ce zi benefică! 

La o a doua privire, o văzu pe Yasumi cocoţată pe măgar. Dar fiica ei 
unde era? Când îşi miji mai bine ochii şi străpunse întunericul nopţii, o zări. 
Îşi simţi mâinile tremurând uşor. Un băiat o ţinea de talie. Aşadar, venise 
vremea să plece la braţul unui bărbat şi să părăsească deja casa părintească? 
Gândurile ei făcură un salt îndărăt în timp şi se văzu pe sine la 
şaptesprezece ani, în braţele unui Sutaku care se dădea în vânt după ea. 

Băiatul luă mâna de după talia fetei şi Mitsuka fugi spre mama ei. Ea o 
privea apropiindu-se. 

— Mamă, îl cheamă Kasumo. A fugit după hoţomancele care mi-au furat 
o brățară. Apoi mi-a adus-o şi... 

Asatori plecă privirea asupra brăţării din scoici pe care Mitsuka o avea la 
mână. Nu purta niciodată bijuteriile pe care le făcea, prefera să le vândă pe 
toate şi să aducă mai mulţi bani familiei sale. 

— Şi ţi-a dăruit-o, fata mea. 

— De unde ştii? 

— Am ghicit când m-am uitat în ochii tăi. Apropie-te, băiatul meu, vei 
cina cu noi. Am făcut o prăjitură din făină de orez, ar trebui să vă lingeţi pe 
degete. Eşti mulţumită, Yasumi? În nici câteva zile, o să îţi poţi cumpăra 
calul. Îl voi ruga pe Sutaku să te însoţească la Opt Poduri, în provincia 
Mikawa. Acolo e un mare târg de cai, cel mai mare şi mai de vază din ţinut. 
De altminteri, de acolo îşi va putea lua şi cocoşul pentru lupta următoare. 


* 


Cele câteva zile care au urmat au trecut atât de iute, încât, fără să bage de 
seamă, Yasumi şi Sutaku se treziră că şi trebuie să plece spre Opt Poduri. 


Micul câştig al lui Yasumi îi era suficient pentru a-şi cumpăra un cal. Aşa că 
preferă să nu mai aştepte şi plecă împreună cu Sutaku spre Mikawa. 

În ţinutul celor Opt Poduri, trebuie să fi fost odinioară opt poduri din 
lemn care traversau râuri şi izvoare, astăzi nu mai era decât unul. Pesemne 
că fuseseră distruse în vremuri de demult. Acum, trebuiau să traverseze 
muntele Myaji; arborii lui cu frunze ruginii ardeau în soarele toamnei. O 
auroră de vis. 

— E drumul pe care o vei apuca atunci când vei pleca, îi spuse Sutaku. 
Uite, merge de-a lungul mării până la Ise. Când te vei afla pe acel drum, 
înseamnă că vei fi intrat în provincia Owari. Multe vor fi obstacolele care te 
vor împiedica să înaintezi, dar vei izbândi. Şi atunci, îţi vei putea spune în 
sinea ta că, tot înainte şi la capătul acestui lung drum, se va încheia şi 
călătoria ta. 

Căţărată pe măgar, Yasumi îşi simţi membrele tremurând. Da! Călătoria 
ei lua acum o cu totul altă întorsătură. Cea a încheierii. Privi drept înainte. 
Între Mikawa şi Owari, traversarea va fi grea, fără îndoială, dar va fi ultima 
parte mai dificilă a periplului. Se spunea că mareele serii urcau până la 
înălţimea caselor, dar că niciun alt drum nu ducea la Kyoto. Se mai spunea 
că, la graniţa cu Mino, una dintre marile diviziuni ale Japoniei care 
cuprindea cele treisprezece provincii din jurul centrului Kyoto, soldaţii 
împiedicau intrarea călătorilor. 

Între barierele ei de bambus, piaţa de animale părea imensă. Se auzea 
nechezatul cailor şi al catârilor, răgetul asinilor, behăitul caprelor şi al oilor, 
cotcodăcitul găinilor. În zori, cocoşii îşi sloboziseră deja strigătele lor 
victorioase. Doar boii cei mari rămâneau tăcuţi, aşteptând să vină cineva să 
îi dezlege şi să îi ducă acolo unde le era menit să ajungă. 

— Du-te şi vezi caii, fata mea, îi spuse Sutaku. Între timp, eu am să mă 
ocup de cocoşul meu. E o alegere grea, pricepi? Nu vreau să mă înşel. 
Trebuie ca acest cocoş să câştige următoarea luptă. 

— Dar ai deja unul! 

— Nu e îndeajuns de antrenat, dar cel pe care îl voi cumpăra va fi! Hai! 
Acum, du-te să vezi caii! 

— Ah! Sutaku! Nu vrei să vii cu mine? 

El văzu expresia descumpănită a tinerei care, fără îndoială, sperase să 
aibă alături o prezenţă bărbătească liniştitoare când se va afla în faţa alegerii 
pe care urma să o facă; dar îi puse o mână pe umăr şi continuă: 


— Nimeni nu poate alege un cal pentru tine, aşa cum nimeni în afară de 
mine nu-mi poate alege cocoşul. Fiecare cu responsabilităţile lui, copila 
mea. Du-te! Ne întâlnim la ceasul prânzului. Dacă ne vom fi găsit deja 
fericirea, vom pleca de îndată. Dacă nu, ei bine, vom mai zăbovi câteva 
ceasuri. 

După ce fu nevoită să recunoască adevărul din spusele lui Sutaku, 
Yasumi se grăbi spre cai, cu inima bubuind să-i sară din piept. Ştia că avea 
suficienţi bani pentru a nu fi nevoită să cumpere prima mârţoagă pe care nu 
se îndoia că negustorii i-o vor propune. 

Într-un ocol închis, mai bine de patruzeci de cai ţinuţi de căpăstru se 
înghesuiau unii în alţii. Erau tineri, negri, asemănători. Cai de soldaţi, de 
luptători, de viteji. Da! Năvalnice şi brave animale, făcute pentru luptă, 
pentru a auzi iureşul săbiilor, al suliţelor, pentru a vedea săgețile zburând, 
pentru a le simţi trecând deasupra capetelor lor. Ce să facă Yasumi cu un 
astfel de animal? Aceştia nu erau cai de curse! 

Îi cântări rapid din priviri şi îşi văzu de drum. Trecând pentru a doua oară 
prin faţa ocolului de pe partea cealaltă, privirea îi căzu pe un geambaş care 
ţinea de căpăstru trei animale. Iepe cenușii, care păreau docile. Aveau cinci, 
şase, poate şapte ani. Prea bătrâne pentru a face curse bune, mai ales dacă 
nu erau antrenate. Dar aveau o alură fină şi distinsă şi inspirau încredere. 
Din cealaltă parte a ţarcului, venea un alt bărbat. În fiecare mână ţinea 
hăţurile câte unui cal cu părul frumos, închis la culoare, puţin roşcat, care 
lucea în razele soarelui. Caii aceştia erau făcuţi pentru galopuri paşnice, pe 
drumuri liniştite. 

Dezamăgită, părăsi ţarcul în care se îngrămădeau cei mai mari crescători, 
pentru a se îndrepta spre centru, unde se aflau micii geambaşi individuali. 
Unul dintre ei îi şi ieşi dinainte şi îi arătă un cal. Cu păr strălucitor şi negru, 
acesta avea o pată albă pe cap, iar coama îi era cenușie. 

— Caut un cal de curse. Mă tem că ăsta nu ar face mare lucru la o cursă, 
spuse tânăra, privind cu admiraţie animalul. 

— Dar e un cal de curse! 

Yasumi înfruntă deschis privirea batjocoritoare a negustorului. 

— Să nu-ţi închipui că nu am habar ce vorbesc când vine vorba despre 
cai! Am crescut printre cei mai frumoşi cai din lume. 

O minciună lesne de înţeles prin care încerca să-şi convingă 
interlocutorul care, fără îndoială, încerca să o tragă pe sfoară. 


— Atunci poate ăsta va fi pe placul vostru, făcu celălalt, arătând către un 
cal destul de pipernicit, dar aprig şi plin de energie. 

— Da, ăsta ar fi bun pentru cursele din provincie, dar mă tem că pentru 
cele din Kyoto... 

— Pentru cursele din Kyoto! fluieră un necunoscut în spatele ei, fără a-i 
da răgaz să-şi încheie propoziţia. Atunci, uitaţi-vă aici, sunt sigur că o să vă 
placă ce veţi vedea. 

Yasumi se întoarse. În spatele ei, stătea un bărbat care arăta cu mâna spre 
calul lui de culoare albă. Un animal frumos, fără îndoială! Ce ochi! Ce 
balans al cozii! ÎL atinse uşor cu mâna şi calul răspunse, fluturând din cap. 
Yasumi veni şi se aşeză dinaintea animalului, fixându-l din priviri. Ochii 
mari şi negri ai calului o cântăriră câteva clipe apoi, pe neaşteptate, începu 
să necheze scuturându-şi din nou coama. 

— Nu-i rău! făcu ea, calul ăsta e cel mai atrăgător dintre toţi cei pe care i- 
am văzut până acum. Unde veţi fi dacă voi dori să vă revăd? Aş vrea să fac 
un ocol complet al târgului înainte de a lua o hotărâre. 

— Nu-i nimic! Şi eu mă plimb! Mă veţi găsi la un moment dat, fiţi 
sigură! 

Chiar când Yasumi se îndepărta, de cal se apropie un bărbat între două 
vârste, sigur de sine, cu ochi scânteietori, bonetă împodobită, mâini curate, 
cu manichiură îngrijită. 

— E o iapă superbă. Cât vreţi pe ea? 

După ce negustorul spuse preţul, bărbatul, fără îndoială un aristocrat, un 
obişnuit al curselor, clătină încet din cap. 

Suma nu era de ici, de colo, dar Yasumi o avea în buzunar, înghesuită 
într-o punguţă strecurată în interiorul brâului care-i strângea singurul ei strai 
de sărbătoare, chimonoul mamei sale. Văzând interesul neaşteptat al acestui 
client, îşi spuse în sinea ei că acesta era calul care-i trebuia. Bărbatul acesta, 
probabil vreun guvernator de provincie, avea nasul fin, nu se putea înşela. 
Dacă nu reacţiona mai repede, ar fi fost în stare să i-l sufle de sub nas. Aşa 
că, fără să mai stea pe gânduri, Yasumi interveni: 

— Mai aveţi de gând să mi-l vindeţi? întrebă ea, atingând cu vârful 
degetului braţul negustorului. 

— E o iapă. 

— Ştiu şi cred că mă place. 

Negustorul întoarse iute capul spre gentilomul a cărui atitudine părea 
foarte sigură. Conştientă că nu ea va fi cea care va hotărî de una singură 


soarta acestei iepe, Yasumi cugetă o clipă, apoi schiţă un salut în direcţia 
aristocratului — căci era din ce în ce mai sigură că aristocrat era. 

Sigur că, în eventualitatea cumpărării, fata se aştepta ca geambaşul să 
crească preţul animalului; or, în aceste condiţii, şi-l va mai putea permite? 
Dar, cu cât se gândea mai mult, cu atât îşi dorea mai tare căluţul acesta. 

— A fost antrenată? se interesă necunoscutul, privind pe furiş spre 
Yasumi. 

— Foarte puţin, căci e tânără. Dar abia aşteaptă. Iapa asta nu a împlinit 
încă doi ani. E nobilă, plină de viaţă, îndrăzneață şi neobosită. Un 
antrenament scurt, dar intensiv, va face din ea un neasemuit cal de curse. 
Mă pun chezaş. 

Lui Yasumi îi veni pe neaşteptate o idee de a-l descuraja, spera ea, pe 
necunoscut. Aşa că strecură câteva cuvinte cu o voce subţirică, doar cât să 
stârnească o undă de îndoială: 

— Se spune că acei cai de curse care vin din provincie sunt mai puţin 
valoroşi decât cei din capitală. Aşa e? 

— Sigur că nu, tânără domnişoară, pufni geambaşul. De ce nu v-a însoţit 
tatăl vostru să cumpăraţi un cal? E treabă mai curând pentru bărbaţi. 

— În familia mea, replică Yasumi, e o treabă de care se ocupă mai curând 
femeile. Bărbaţii au încredere în noi. 

— Tânăra are dreptate. La Kyoto, crescătorii sunt trataţi ca regii. Sunt 
mult mai apreciaţi caii care vin din propriile noastre crescătorii. Toți 
armăsarii din capitală sunt animale atent selecţionate. 

Aristocratul o tot fixa pe Yasumi cu privirea lui incisivă, nedumerit de 
atitudinea ei. 

— În parte, lucrurile stau aşa pentru a uşura căutările împăratului. Nu ar 
avea vreme să se ducă în cele patru colţuri ale Japoniei ca să-şi caute caii. 
Da! Crescătoriile din Kyoto sunt cele mai faimoase. 

— Ei bine, le-o întoarse geambaşul, vă înşelaţi, cel puţin cu iapa asta. Ia 
uitaţi ce linie pură, fără greş, de la sabot până la crupă! Şi flancul ăsta 
strălucitor, spatele musculos, coama asta nobilă! Găsiţi-mi un cal asemenea 
ei şi jur că o vând la jumătate de preţ! 

Necunoscutul se întoarse către Yasumi: 

— V-ar plăcea s-o aveţi? 

Yasumi ezita. Bărbatul acesta încerca să afle ce avea de gând şi, de 
răspunsul pe care i-l va da, depindea ceea ce se va întâmpla. Va miza pe 
sinceritate sau pe viclenie? Yasumi era prea subtilă ca să cadă în capcană. 


Doar nu avea de gând să aibă încredere în bărbaţi necunoscuţi! Trista 
experienţă cu doctorul Heyji îi va stărui multă vreme în amintire. 

— Domnul meu, dumneavoastră vă trebuie un cal negru, nu unul alb. 
Alura voastră aristocratică, distincţia voastră nu se pot armoniza decât cu 
culoarea nopţii, nuanţată de fascinantele tenebre în care ne cufundăm cu 
cele mai voluptuoase delicii. Căci nu are noaptea strălucirea stelelor? 

Mama ei o învățase să compună poezii. Venise clipa să se folosească de 
aceste cunoştinţe. 

— M-aţi convins, frumoasă domnişoară. Vă las aşadar dumneavoastră 
iapa albă. 

Ea făcu atunci un gest, de altminteri necesar pentru a-şi încheia în mod 
strălucit elanul poetic. Se înclină dinaintea gentilomului plecându-şi discret 
privirea spre sol, cu bustul ridicat, apoi îşi apropie de ochi mâna albă şi fină, 
ca şi cum şi-ar ascunde faţa în spatele unui evantai. După aceea, 
întredeschise buzele şi zâmbi. 

Era o demonstraţie perfectă pe care, fără îndoială, va avea ocazia să o 
reînnoiască la palatul imperial, cu evantaiul în mână. 

— Poate ne vom revedea la Kyoto, frumoasă domnişoară. 

Pe buzele lui Yasumi flutura acum un zâmbet şăgalnic. 

— Se prea poate, pe Al Doilea Bulevard. 

— Pe Al Doilea Bulevard! Cu un asemenea cal! Ar trebui să vă duceţi la 
cursele din Kamo. Iapa asta ar trebui să înfrunte cei mai buni cai din ţară! 

— Cursele din Kamo! 

Uimirea lui Yasumi nu scăpă privirii ascuţite a tovarăşului ei; fata 
înţelese că îşi ratase ieşirea din scenă. Cursele din Kamo! Cum putuse uita 
de acest loc, la porţile capitalei, în care îşi dădeau întâlnire cel mai mari şi 
mai bogaţi antrenori, cei mai fini şi mai pătimaşi jucători... Chiar şi 
împăratul şi împărăteasa veneau acolo. Yasumi întoarse cu abilitate situaţia 
în favoarea ei: 

— Lună îndepărtată îşi va face debutul pe Al Doilea Bulevard. Doar după 
aceea o voi lăsa să intre în toată nebunia din Kamo! 

Bărbatul îi aruncă o privire insistentă, aşteptă ca ea să plătească preţul 
cerut de negustor apoi, asigurându-se că are toată suma cerută de acesta, se 
înclină în faţa ei şi dispăru. 


Yasumi s-a întors în Tagonura cu iapa ei albă tropăind vioi în spatele 
celor doi măgari. Sutaku, cocoţat în spatele unuia, pusese în faţa lui colivia 
în care se afla un superb cocoş de luptă. 

Yasumi nu o putuse călări pe Lună îndepărtată pe drumul de întoarcere 
pentru că chimonoul ei, prea strâmt, o împiedica să facă mişcările cuvenite 
de bun călăreț. Dar s-a urcat pe ea a doua zi, după întoarcerea la Tagonura, 
şi s-a convins rapid că iapa va face fapte mari, curse demne de cele mai 
măreţe din câte au fost. 

Dar, înainte de a ajunge acolo, plecă în satele vecine cu Mitsuka şi cu 
tatăl ei, pentru a asista la o luptă de cocoşi. 

În jur, se înghesuia o ceată de vagabonzi agitati şi curioşi şi, în faţa lor, 
aşezaţi direct pe pământ, copii plini de praf strigau de bucurie. Chiar că era 
un spectacol pe care Yasumi îl detesta. O luptă de cocoşi! Mitsuka părea a 
se simţi mai în largul ei decât ea. Dar zâmbetul ei era mai curând pentru 
Kasumo, care o mânca din ochi ţinând-o de mână, decât pentru zburătoare 
înflăcărate care se agitau în cuşti. 

La urechi le-au ajuns cotcodăceli. Se auzea chiar şi zborul greu al 
cocoşilor care încercau să scape. Dar, ţintuiţi cu fermitate, recădeau pe 
podeaua cuştilor lor. 

Opt lupte una după alta erau plănuite pentru ziua aceea; Sutaku a fost cel 
care a deschis pariurile; din toate părţile se auzea acum doar „Cât pariezi?”. 

Agitaţia ajunsese la culme şi, ca în marile lupte atent organizate, şi în 
cele care aduceau în arenă cei mai bătăioşi şi aprigi cocoşi se strigau 
numele favoriţilor, iar păsările luptau până la moarte. 

Locul în care se desfăşurau luptele era împărţit în patru pătrate mari, în 
care fiecărei lupte îi era acordată o anumită culoare, în funcţie de 
importanţa ei. Luptele cu miză mică se desfăşurau la capătul terenului; 
câştigurile, deşi nu foarte ridicate, rămâneau destul de ispititoare pentru cei 
mai pătimaşi dintre privitori. 

Fiecare îşi purta cocoşul cu mândrie în panerul lui şi credea cu tărie că al 
lui era cel mai bun. Puţini erau cei care se gândeau la mici aranjamente pe 
care le-ar putea face pentru a compensa rănile pe care le va căpăta cocoşul 
lor. 

Locul răsuna de vocile băieţilor care stabileau cu înflăcărare mizele 
acestor lupte. „Cât ai adus, micuţule”?”, urla unul cu mâinile pâlnie la gură. 
„Împrumută-mă şi pe mine, ti-i dau înapoi”. Crescătorii numărau monedele 

care cădeau în faţa lor, pariorii anunțau mizele. „Gata 
înfruntau, se aruncau unii asupra altora. 

— Oh! Mitsu, cocoşul tatălui tău pare a fi în formă, strigă Yasumi, care 
se străduia să se intereseze de planificarea luptelor. 

— Nu a mâncat nimic de două zile. 

— Crezi că asta îl va face mai agresiv? 

— Sigur că da, răspunse Kasumo strângând în palmă mâna dragei lui, de 
parcă fata ar fi avut de gând să-şi ia zborul. 

Se aplecă asupra ei şi o sărută pe ceafa dezgolită. Mitsuka se cutremură 
de plăcere. Buzele călduţe ale bărbatului pe pielea ei îi ofereau mult mai 
multă plăcere decât toţi cocoşii ăştia gălăgioşi şi bătăioşi. 

În sfârşit, fu anunţată prima luptă. Sutaku păşi în mijlocul încăperii cu 
încărcătura lui regească. Era mândru ca un împărat în strai de paradă, cu o 
căutătură severă. Ah! Cât de mult prefera Yasumi tulburarea acestui bărbat 
când îşi vedea fiica dispărând sub valuri pentru a le asigura traiul zilnic! 
Ah! Cât de mult îl ura brusc pe acelaşi bărbat care va bate din palme de 
bucurie dacă va câştiga partida! Încercă să îşi potolească valul de dezgust 
faţă de acest joc grotesc, gândindu-se că era singura plăcere a lui Sutaku, 
care îşi risca zilnic viaţa pe ocean. 

— Aşteptaţi! auzi ea. Mai sunt oameni care vor să parieze! Aşteptaţi! Nu 
începeţi imediat. 

Sutaku aşteptă o clipă înainte de a deschide cuşca. Adversarul lui se 
pregătea deja să îşi arunce cocoşul spre al său. Fiecare măsura distanţa care 
îi separa. Vagabonzii strigau, pariorii urlau. Apăru arbitrul. Era un bărbat 
înalt, uscat, cu sprâncene proeminente şi bărbie ascuţită. „Gata?” întrebă el 
când văzu că au fost făcute ultimele pariuri. 

Cei doi cocoşi începură înfruntarea, într-un vălmăşag de pene şi de 
creste. 

— Hai, Pană Neagră, hai! strigă Sutaku. 

— Hai, Țărm Liniştit, hai! strigă adversarul lui. 

Se strigau numele cocoşilor. Oamenii se luau la bătaie când un privitor nu 
era de acord cu vecinul. Cele două zburătoare îşi înălţaseră gâturile înainte 
de a se arunca una asupra celeilalte. 

Tare i-ar fi plăcut lui Yasumi să plece, dar ar fi fost o lipsă de 
recunoştinţă faţă de gazda ei care, încă de la sosirea în Tagonura, îi arătase 
atâta bunăvoință. 


Cocoşii porneau, se 


Cocoşii încercau acum să se atingă. Lovituri de cioc, lovituri de gheare. 
O desăvârşită cruzime. Unul dintre ei va tresări de teamă, apoi vor urma 
agonia şi moartea. De altminteri, prin aer începuseră să plutească pene 
însângerate. 

Un copil urlă în nebunia generală: 

— E Pană Neagră! 

Un bărbat i-o întoarse cu o voce spartă: 

— Ba e Ţărm Liniştit! 

Numai că, preţ de o clipă, nu a fost niciunul, nici celălalt. Nu se vedeau 
decât două păsări care se înfruntau pline de ură, însufleţite de ideea de 
distrugere. Fiecare dorea să fie cea mai puternică, chiar cu riscul de a pieri 
în strigătele publicului. Câteva momente s-au rostogolit una deasupra 
celeilalte în cea mai mare confuzie. 

Tăcerea acestei lupte crâncene şi însângerate nu era întreruptă decât de 
fâlfâitul aripilor. În joc era onoarea cocoşului! Dar şi cea a proprietarului. 

Ţărm Liniştit îşi pierduse toate penele din coadă şi, când în urma lui se 
ivi o dâră maronie, lumea observă că creasta lui roşie era însângerată. Pană 
Neagră primise o lovitură urâtă pe laterală. Câteva clipe rămase ca o cârpă, 
apoi îşi veni în simţiri şi continuă lupta. 

Sutaku strigă: „Hai, frumosul meu, hai!”. Pesemne, cocoşul l-o fi auzit, 
căci îşi recăpătă curajul şi urmă o adevărată baie de sânge. Ţărm Liniştit îl 
ciupi de gât cu cruzime. Mulțimea era în delir, strigând numele 
campionului. Sutaku simţi cum i se scurge o sudoare rece de-a lungul 
spinării. Dacă pierdea, gata cu luptele de cocoşi. Dacă ieşea învingător, va fi 
bogat, cel puţin o bucată de vreme. Asta era viaţa lui Sutaku, pescarul din 
Tagonura. 

Cele două păsări se sfâşiau, se izbeau cu lovituri ucigaşe de ciocuri. 
Acum, ai fi zis că horcăiau amândouă şi se mai ţineau pe picioare doar 
pentru că fiecare aştepta să moară cealaltă. Dar era cu totul neadevărat, căci 
amândouă erau sub o tensiune extremă. „Am fost păcălit, am fost păcălit!” 
bâiguia un bătrân care vedea cum campionul lui pierde teren. 

Dintr-odată, răsună un strigăt. Era un puşti care se apropiase de ring mai 
mult decât s-ar fi cuvenit. Se aplecă mai bine pentru a se asigura că nu se 
înşală, apoi flutură braţele spre cer: 

— Pană Neagră câştigă! Da! Pană Neagră! 

Sutaku era ud leoarcă. Picioarele îi tremurau, iar minţile nu i se limpeziră 
decât după ce i se repetă iar şi iar: 


[> 


— Pană Neagră a câştigat. Bravo, Sutaku! 


Capitolul IV 


Yasumi se apropia de Kyoto. Toamna era pe sfârşite. Frunzele cădeau 
încet una după alta, mânate de un vânt rece şi umed. 

După ce părăsise sătucul Tagonura, ce fusese mai greu se terminase. Între 
provincia Mikawa şi Owari, să călărească pe malul mării fusese uşor şi 
odihnitor. Greutățile au început odată cu pantele abrupte, prăpăstiile, 
traversarea periculoasă a stâncilor pe care trebuia să le treacă pentru a 
ajunge pe malul celălalt. 

Yasumi trebuia să o ţină zdravăn pe Lună îndepărtată de căpăstru şi să 
păşească foarte atent pe stâncă, pentru că valurile care se ridicau la înălţimi 
ameţitoare o puteau izbi pe tânără cu iapa ei cu tot, ridicându-le de la 
pământ şi târându-le în spuma lor, pentru a le zdrobi mai apoi de poalele 
muntelui care se prăvălea în mare. 

Chiar şi aşa, Yasumi în nenumărate rânduri fusese înşfăcată de aceşti 
monştri uriaşi care ar fi înghiţit-o, dacă nu ar fi ştiut să înoate ca o adevărată 
pescăriţă, specialistă în sărituri. S-ar fi putut îneca de cel puţin trei sau patru 
ori. 

Lună îndepărtată a dovedit noii sale stăpâne că era pe cât de vitează, pe 
atât de capabilă să îşi ţină răsuflarea în apa mării. 

Tinerei nu-i venea să creadă ce noroc avusese. Era copleşită de un 
preaplin de bucurie. Era înviorată de toate speranţele şi planurile legate de 
această călătorie. Aproape că uitase acum momentele fericite ale unei 
copilării alături de o mamă iubitoare şi un unchi plin de grijă. 

Toată această bucurie o izbea ca un bici în plină faţă, şi asta doar pentru 
că îşi călărea acum propriul ei cal. Un roib de o evidentă inteligenţă, un cal 
aşa cum îşi dorise întotdeauna. La plecare, se îmbrăcase cu o tunică largă şi 
nişte pantaloni bufanţi şi strânşi pe glezne, pentru a fi mai în largul ei. Când 
va fi la Kyoto, va veni clipa să îşi reia manierele de doamnă, de intelectuală, 
de curtezană chiar, dacă va fi cazul. Căci, până acum, trăise mai curând ca o 
ţărancă isteaţă, înfruntând situaţii specifice mai degrabă bărbaţilor. Unchiul 
ei o învățase cum să şi le asume. Îi spunea întotdeauna mamei ei că ar fi 
trebuit să fie băiat, pentru că avea o astfel de fire. 

Da! Chiar dacă mama o învățase să scrie poeme şi să citească aşa cum se 
cuvine caracterele chinezeşti, chiar dacă ştia să facă un buchet din flori de 
prun şi frunze de salcie asortate cu alte sute de ramuri înflorite, chiar dacă 


ştia să pregătească ceaiul şi să servească sake, tot îi plăcea mai mult să 
călărească şi să ţină o sabie în mână. Unchiul ei îi povestise în repetate 
rânduri că primele cronici ale istoriei Japoniei, cu mult înainte de epoca 
Narat, erau bogate în isprăvi vitejeşti ale „împărăteselor războinice”, care 
şi-au condus trupele în luptă, împotriva duşmanilor barbari. 

Sălbatica noastră Yasumi, cea care nu se temuse să meargă pe jos luni de- 
a rândul, singură împotriva soarelui, a vântului şi a mareelor pentru a 
ajunge la capitala Kyoto, aşa cum îşi făgăduise, nu avea de gând să se dea 
bătută în faţa stâncilor şi a valurilor înspăimântătoare care amenințau să o 
ucidă. Nu! Yasumi nu avea să-şi renege rădăcinile de femeie asiatică 
sălbatică şi luptătoare. 

Deocamdată, îşi urma calea împreună cu Lună îndepărtată, între o mare 
amenințătoare şi un munte înşelător, sigură fiind că avea un cal excepţional. 

Odată scăpată de capcanele muntelui Futumura şi ale piscului înzăpezit 
Miyaji, de la graniţa cu Mino, şi după ce s-a încheiat şi traversarea cu podul 
plutitor, drumul a devenit ceva mai îngăduitor. Ajunse aşadar în provincia 
Owari, iar acum mergea din nou de-a lungul coastelor Narimi, îndreptându- 
se spre bariera Fuha. 

Muntele Atsumi îi dezvălui o privelişte extraordinară. Piscurile îi erau 
înzăpezite, iar pe povârnişuri era învelit de o albeaţă scânteietoare; la poale 
era acoperit de frunze roşii de arțar care formau un covor catifelat, pe care 
soarele în asfinţit îl colora într-o purpură cu irizaţii violacee. Sub sclipirea 
lunii, se făcea multicolor. lar când văzu cele şapte stele ale Ursei Mici 
dintre care ultima, cea din de-a doua zi a Şobolanului, îi lumina calea, 
suspină, spunându-şi în sinea ei că poate va ajunge la porţile capitalei 
înainte să apuce să cadă prima zăpadă. 

Pe drum, vedea cum cad una după alta toate frunzele toamnei. Când şi 
când, câte una plutea şi i se lipea de obraz, iar ea adulmeca încetişor această 
vestire parfumată a iernii. Ce departe era primăvara pe care o văzuse la 
plecarea din provincia Musashi. 

Intră în regiunea 'losando, care se deschidea la poalele muntelui 
Mitsusaka. Oraşele Inugami, Kasaki şi Yasu i-au oferit posibilitatea de a se 
opri în pieţe şi de a-şi vinde colierele din cochilii pe care i le dăduse 
Mitsuka. 

La Yasu, a făcut cea mai bună vânzare. Câştigul i-a permis să cumpere 
nişte fân şi ceva iarbă pentru iapă, căci Lună îndepărtată părea mai curând 
înfometată decât ostenită. Rezistentă, răbdătoare, puţin încăpăţânată, îşi 


vedea neobosită de drum. Uneori, Yasumi aţipea în spatele ei şi senzaţia de 
a se trezi brusc în vreme ce drumul continua fără participarea ei îi făcea o 
nesfârşită bucurie. 

În noaptea aceea, căzu prima ninsoare. Scrutând văzduhul, mulţumită 
sclipirii lunii, Yasumi putu zări acoperişul unei pagode care se înălța spre 
cer. Era templul Amazu, aflat la porţile cetăţii imperiale. Ar fi vrut să se 
oprească acolo înainte de a-şi continua drumul până în capitală. 

Poate că nu i-ar strica să facă un ultim popas înainte de a începe să îşi 
pună planurile în aplicare. Ce va face de aici înainte, acum, când prima 
parte a bătăliei în care se angajase se încheiase? Cum va proceda pentru a 
ajunge faţă în faţă cu un tată pe care nu îl cunoştea? Deocamdată, nu avea 
nicio idee. 

— Dii! Zboară, draga mea Lună îndepărtată! Zboară! Vom găsi noi două 
o cale de a ne face cunoscute! 

Iapa zbură ca o săgeată până la porţile pagodei unde, instinctiv, se opri. 
Începu să necheze încetişor şi scutură din cap când fata îi mângâie coama. 

Ninse toată noaptea. Yasumi se adăpostise într-o cabană de bambus de 
lângă pagodă. Acoperişul părea solid şi scoarţa de chiparos cu care era 
acoperit îl ferea de zăpadă. O mână de paie din căsuţa goală a fost suficientă 
pentru ca Lună îndepărtată să îşi recapete puterile. După ce iapa îşi umplu 
burdihanul, lui Yasumi nu-i mai rămăsese nimic ca să îşi încropească un 
culcuş acceptabil. Dar ce mai conta! Doar avea pătura ei, cu care se putea 
înveli cât se poate de bine. 

În zori, fata văzu că zăpada nu rezistase, poate doar pe povârnişuri şi pe 
crestele muntelui pe care poposise. Începuse să plouă, o ploaie amestecată 
cu gheaţă. Ah, cât de bine făcuse că plecase din Musashi la început de 
primăvară! Nu ar fi izbutit niciodată să traverseze Japonia în vâltoarea 
iernii. 

Priveliştea pe care o descoperea cum stătea aşa, în picioare dinaintea 
cabanei, o fermeca. Zări un lac imens care scânteia în fundul văii şi, în zare, 
micile insule Nadeshima care se conturau frumos sub ochii ei, ca nişte perle 
albastre şi negre căzute la poalele muntelui înzăpezit. Hoinări prin preajmă 
toată ziua fără a şti cum să facă să bată la poarta marii pagode. 

Apropiindu-se de Amazu, văzuse două temple care se învecinau. Unul 
era aproape năruit, nu mai rămăsese din el decât un morman de pietre şi 
câteva sculpturi care scăpaseră de masacrul timpului, printre care şi un cap 
enorm de Buddha, care se păstrase atât de bine, încât tânăra îi putu distinge 


toate trăsăturile. Părea binevoitor şi, încercând să se convingă singură că se 
afla pe drumul cel bun, îşi spuse în sinea ei că zâmbetul lui o încuraja să 
meargă înainte pe calea pe care o apucase. 

Puțin mai în spate, pe partea dreaptă cum veneai de pe drumul pe care o 
luase Yasumi, un templu construit recent părea a lua în stăpânire locurile. 
Acesta din urmă strălucea în toată splendoarea lui. El era cel aflat în 
imediata apropiere a cabanei sau, mai curând, cabana se înălța în apropierea 
sa. Amintea de configuraţia templelor din epoca Nara: două acoperişuri 
suprapuse, elegante, roşii, cu capetele ridicate. La etaje, balustrade din lemn 
bogat sculptate şi decorate se întindeau de jur-împrejurul clădirii; de la 
fundaţia pagodei şi până la primele balustrade, se aliniau colonade înalte, 
închise cu obloane din şipci atât de apropiate una de alta, că nu se vedea 
nimic din ce se întâmpla înăuntru. 

După ce a rătăcit până spre seară prin ţinut, s-a întors la cabană şi, după 
ce a mâncat şi ultimele două turtiţe de orez care-i mai rămăseseră în fundul 
sacului, luă hotărârea să bată în zori la poarta templului. 

Adormi aşa de iute, încât nici nu mai simţi răsuflarea caldă a lui Lună 
îndepărtată pe obrazul ei. Noaptea trecu fără alte neplăceri. 

Când deschise ochii, firul de lumină care se strecura prin uşă îi necăji 
privirea. Oare cât timp trecuse? Zăpada acoperise totul? Întoarse capul 
pentru a vedea unde era Lună îndepărtată. Într-un colţ, iapa rumega liniştită 
un rest de paie uitat sub o copită. 

Atunci zări silueta ghemuită din celălalt colţ al cabanei. 


x 


Judecând după raza de lumină care cădea pe ţeasta lucitoare a bărbatului, 
era vorba de un călugăr. Se cercetară o vreme fără a scoate o vorbă. 
Bărbatul părea a se hrăni din asemenea tăceri. 

Cât despre Yasumi, prefera să nu înceapă ea discuţia. Aşa că tăcea, 
ascunzându-se într-un fel de spaimă prost mascată, cum nu mai simţise 
niciodată. Nici măcar când se afla în genunile de pe Iwatsubo! Nici măcar 
când traversase apele înspumate ale râului Oi sau când se aruncase alături 
de Mitsuka în valurile amenințătoare, cu un picior prins cu o frânghie, 
singura ei legătură cu barca fragilă! Nici măcar când mersese de-a lungul 
marelui lac Suwa care, la vărsarea în ocean, forma o barieră de cascade 
extrem de periculoase! 


Călugărul rămase nemişcat. Stătea jos, cu picioarele încrucişate, cu 
mâinile pe genunchi, şi aştepta. După aceea, cum raza de lumină căzu dintr- 
odată pe chipul lui Yasumi, luminându-l, fata îi auzi în cele din urmă vocea: 

— Cine eşti? 

— Suhokawa Yasumi, din familia Fujiwara. 

— Nu cunosc decât patru mari familii care se trag din ramura Fujiwara: 
Minami, Kyo, Kita şi Shiki. A ta de unde vine? 

— Dintr-un străbun îndepărtat, un Suhokawa însurat cu o Minami. 
Bunicul meu Jinichiro a fost cel care i-a permis mamei mele să se mărite cu 
un Taira, ceea ce nu a făcut decât să ne slăbească familia. 

— Taira sunt şi ei un clan foarte puternic. Nu văd ce dezonoare ar fi să te 
aliezi cu ei. 

— Taira i-a adus nefericire mamei mele, iar mie, nenoroc. 

Călugărul nu se clintise din loc, îşi ţinea mâinile la fel de liniştite pe 
genunchi. Cu ochii lui migdalaţi, mijiţi, fixa chipul tinerei. 

— Văd că ştii foarte bine de unde te tragi. De unde vii? 

— Din provincia Musashi. 

— Ai bătut toată calea până aici? 

— Da, pentru că sunt puternică şi neînfricată. 

Călugărul aruncă o privire înspre bagajul ei. 

— Călătoreşti precum chinezii. 

— Aşa călătoreau străbunii noştri. 

— Şi mai ales chinezii. 

— Aşa m-a învăţat unchiul meu. 

Călugărul clătină din cap şi, de astă dată, arătă spre Lună îndepărtată cu 
un deget slab, care părea la fel de nervos ca şi privirea lui. 

— E calul tău? 

— Pe Lună îndepărtată am cumpărat-o de la Tagonura. A trebuit să 
muncesc ca s-o pot plăti. Nu voiam să îmi fac o intrare dezavantajoasă în 
Kyoto. 

— Te-ai gândit bine, fără doar şi poate. 

A minţi un călugăr era una dintre cele mai proaste idei, şi Yasumi ştia că 
singura care o putea ajuta de astă dată era sinceritatea deplină. Aşa că luă 
hotărârea de a nu-i ascunde nimic acestui om care, după toate aparențele, 
era preot budist. 

— Aşa carevasăzică, te duci la Kyoto. Dar ştii că nu vei izbuti să pătrunzi 
prea uşor în cetatea imperială? De multă vreme nu-i mai lasă pe străini 


înăuntru, cel puţin nu fără a-i controla şi interoga. Cine ştie, poate vei fi 
obligată să faci popas la porţile capitalei. 

Yasumi clătină încet din cap, de la stânga la dreapta, cu dezaprobare. 

— Nu se poate, trebuie să intru în oraş. 

— Ce ai de gând să faci acolo? 

— Să-l întâlnesc pe tatăl meu. 

— Dacă e un Taira, nu vei avea probleme. 

— Ba nu, voi întâmpina cele mai crunte greutăţi, căci nu îl cunosc. Nu l- 
am văzut niciodată şi nu am niciun temei să cred că el vrea să mă vadă. 
Poate chiar mă va dispreţui, aşa cum a dispreţuit-o pe mama mea de când 
m-a născut. 

Călugărul plecă fruntea. Avea un cap rotund şi plat, cu o frunte nesfârşită, 
care se pierdea în ţeasta lucioasă, străbătută de vinişoare albăstrui. 

— E limpede că situaţia e mai încurcată decât aş fi crezut. De ce tatăl tău 
a lăsat-o pe mama în provincie? 

— Ea e cea care a revenit de bunăvoie la familia ei din Musashi, pentru 
că a refuzat să îşi împartă viaţa cu concubina tatălui meu. 

Gânditor, cu mâinile pe genunchi, călugărul plecă din nou capul. 

— Mama ta a greşit procedând astfel. Ştii asta? 

Yasumi păru uimită. Nimeni, până acum, nu-i prezentase lucrurile în 
această lumină. 

— Tatăl tău a venit să o vadă? 

— O singură dată. Ea nu a dorit ca el să revină. 

— Atunci, este tocmai ceea ce ţi-am spus. Tatăl tău va opune dreptatea 
lui cea justă solicitărilor tale. Te-a recunoscut? 

Din ce în ce mai năucită, Yasumi începea să se îngrijoreze. Ce va face 
dacă tatăl ei va refuza să o întâlnească? Nu se gândise nicio clipă la acest 
amănunt aşa de important. 

— Altă familie nu ai? 

— Mama mea a murit. Am plecat imediat după funeraliile ei. Aşa a fost 
cel mai bine, pentru că unchiul meu, cel care m-a crescut alături de Hatsu, 
mama mea, murise şi el cu un an înainte. Soţia lui m-a dat afară. Nu am vrut 
să devin servitoarea ei. 

Amintirile acestea întunecate îi aduseseră lacrimi în ochi. Se ridică şi fugi 
spre sacul ei. Apoi, cu cel mai simplu gest din lume, îl goli în faţa 
călugărului; când îşi ridică ochii înspre acesta, văzu că avea o privire 
amuzată şi pe buze îi plutea un zâmbet uşor. 


Să-şi golească sacul! Yasumi revedea acest gest, acelaşi pe care îl făcuse 
în faţa prietenei ei Mitsuka. Şi acum, ca şi atunci, acelaşi suspin îi sugruma 
gâtul în faţa bietelor lucruşoare care zăceau pe jos şi pe care, peste câteva 
clipe, avea să le strângă din nou. 

— Eşti o fată inteligentă şi înţeleaptă. Te-ai gândit să iei cu tine micul 
altar budist. E bine, foarte bine. Buddha te va apăra. 

— Acum, că o am pe Lună îndepărtată, inima mi-e mai uşoară. 

— Şi sabia asta scurtă? 

— A fost sabia unchiului meu, care m-a educat ca pe un băiat. 

Yasumi îşi adună toate bunurile şi îşi luă sacul. Trase apoi pătura pe care 
stătuse lungită adineauri. Dar rămase îngenuncheată, părând a se reculege 
dinaintea nu se ştie cărei amintiri sau plan tainic. Înălţă ochii spre călugărul 
care tocmai înclina fruntea. 

— Pe cine cunoşti din familia tatălui tău? o întrebă cu o voce scăzută. 

— Pe nimeni! Nişte Taira cu toţii! Un frate şi o soră, copii ai unei femei 
care mi se pare că a murit. Şi alţi doi fraţi ai unei alte concubine, cred. 
Mama vorbea puţin despre toate astea. 

— Ce-ai să faci la Kyoto, dacă ai să izbuteşti să intri? 

Yasumi suspină şi nu răspunse, căci abia acolo lucrurile vor începe să se 
complice. 

Ce va face? 

— O fată care nu are protector nu are nicio şansă să fie luată în serios. 
Ştii asta? 

— Da, ştiu. Dar va trebui să mă descurc şi să mă apăr. 

— Să te aperi! o ironiză călugărul. Şi dacă ai să cazi în mâinile unui 
bărbat fără scrupule care face negoţ cu frumoasele curtezane? Nu vei avea 
niciun mijloc, nicio putere de a scăpa. Ce vei face? 

— Voi fugi. 

— Şi unde te vei duce? 

— Nu ştiu. 

Călugărul îşi luă atunci mâinile de pe genunchi şi, ridicându-le în dreptul 
bărbiei, le lipi una de cealaltă şi îşi sprijini bărbia în vârful arătătoarelor 
alăturate. 

Răsuflă scurt şi răguşit şi spuse: 

— Atunci, micuţo, îţi dau un sfat: dacă vei fugi şi nu vei şti unde să te 
duci, intră în primul templu budist care îţi va ieşi în cale. Noi, călugării, fie 
că suntem budişti, fie că suntem shintoişti, nu îi putem alunga pe cei care 


vin să ne ceară ajutorul. Dacă e vorba de o femeie, facem de fiecare dată în 
aşa fel încât să o plasăm într-o mănăstire potrivită. 

— Dar nu vreau să îmbrac straiele călugărești. 

— Nu te va obliga nimeni. Vei putea doar să îţi iei un răgaz şi să te 
gândeşti la ale tale. Apoi vei pleca şi vei urma o altă cale. 

— Nu îmi plac shintoiştii. Au alungat-o pe mama mea când le-a cerut 
ajutorul. 

El îşi puse din nou mâinile pe genunchi şi îi spuse cu o voce cât se poate 
de blândă: 

— Ascultă bine ce îţi voi spune. 

El îşi drese glasul şi începu: 

— Noi, budiştii, suntem foarte apropiaţi de viaţa de zi cu zi. Dincolo de 
orientările noastre, scopul nostru este acelaşi: să înţelegem omul aşa cum 
este el lăsat pe pământ şi să-l ajutăm să trăiască pe cât mai armonios cu 
putinţă cu trupul, spiritul şi natura profundă pe care a dobândit-o prin 
naştere. Noi suntem învăţători, administratori, gânditori, oameni de afaceri. 
Ne place să ne îngrijim singuri de moşiile noastre, de templele şi de 
bunurile noastre. Iubim florile de cireş primăvara şi frunzele de artar 
toamna. lubim soarele şi cerul, zăpada, muntele şi marea. Fireşte, unora 
dintre noi le place şi să mânuiască arcul, şi să călărească un roib. 
Demnitarilor, aristocraților şi chiar împăraţilor le place să ne construiască 
temple pentru prestigiul, cunoaşterea şi cultura noastră. Le place să vadă cât 
mai multe ceremonii budiste, să meargă în pelerinaje, să înalte rugi către 
Amida Buddha şi, când se cuvine, să ne numească „mari preoţi”. 

Îşi trase puţin răsuflarea, marcând o secundă de tăcere, apoi continuă: 

— Shintoiştii sunt diferiţi. Ei se declară superiori pentru simplul motiv că 
aici, în Japonia, au fost prezenţi înaintea noastră. La începuturi, zeitățile lor 
erau cele ale comunităţilor risipite prin toată ţara. Încearcă să menţină o 
puritate deplină în jurul sanctuarelor lor şi evită sângele, cadavrele, 
moartea. Au interdicții, tabuuri, se feresc de orice i-ar putea pângări. Când 
asupra unui neam se abate o nenorocire, înseamnă că divinităţile au fost 
mâniate din cauza unei pângăriri şi de aceea se lasă copleşite de mânie. 
Atunci, trebuie purificate toate, iar pentru asta, sunt necesare ofrande, 
ofrande şi iar ofrande. 

— Iar mama mea, şopti Yasumi, nu avea posibilitatea de a aduce ofrande. 


* 


Yu Tingkuo era un chinez care venise încă din fragedă tinereţe în Japonia, 
urmându-şi maestrul care îl educase. Acum, la rândul lui, îi educa şi el pe 
alţii. 

Yu 'Tingkuo avea în jur de cincizeci de ani. O coadă lungă îi cădea pe 
spate, lăsându-i creştetul capului neted, lucios şi strălucitor, brăzdat de două 
sau trei vene albăstrui. Coada aceasta se mişca şi se unduia pe spatele 
călugărului la cel mai mărunt dintre gesturile sale. 

Neputând să o lase să se stabilească la templu, îi permise tinerei să stea în 
ruinele fostului sanctuar, unde, între câteva ziduri rămase printr-o minune în 
picioare, îşi putea încropi un adăpost mulţumitor. Acolo s-a aşezat Yasumi, 
luându-şi cuvenitul răgaz de a medita la planurile ei. 

Yeng, tânărul servitor al lui Yu 'Tingkuo, un băiat de vreo nouă ani, 
devenise prietenul ei şi, prin intermediul lui, Yasumi cunoştea toate 
activităţile din templu. În schimb, ea îl lăsa să se urce pe Lună îndepărtată, 
care se dovedi de o nefirească blândeţe cu copilul. 

O dată pe zi, Yeng îi aducea să mănânce. Dacă Yasumi nu putea intra în 
templu, în schimb, băiatul îi ducea zilnic calul în grajdul din Amazu, pentru 
a-şi lua portia de ovăz. Băiatul era chinez. Orfan de tată şi de mamă, 
sclipitor pentru vârsta lui, maestrul nu avea decât cuvinte de laudă la adresa 
puştiului. 

Yu 'Tingkuo nu îi dezvăluise încă lui Yasumi ce rang ocupa el în ierarhia 
templului. Dar tânăra înţelesese destul de repede că prietenul ei se poziţiona 
destul de sus pe scara clericală căci, cu toate că avea înfăţişarea unui 
înţelept, ea bănuia că-şi ascunde, de fapt, natura pătimaşă. 

Yasumi admira autoritatea liniştită a lui Yu 'Tingkuo în ordinele pe care 
acesta le dădea călugărilor din templu: atitudinile lor supuse exprimau cât 
se poate de grăitor locul lui ierarhic în sânul sanctuarului Amazu. 

Nu îi luă multă vreme lui Yasumi ca să observe că bărbatul se ducea la 
Kyoto în fiecare a treia zi a lunii. Pleca dimineaţa şi se întorcea seara, 
alteori a doua sau a treia zi. Yasumi începuse să se întrebe în ce măsură ar 
putea-o ajuta să îşi pună planul în aplicare. 

Dar, deocamdată, călugărul hotărâse să se ocupe de perfecţionarea 
educaţiei ei culturale şi religioase, predându-i şi noţiunile de istorie care îi 
lipseau. Îi repeta iar şi iar că, dacă voia să se afirme în capitală, trebuia să se 
dovedească pricepută în toate domeniile, amintindu-i că nu existau decât 
trei soluţii posibile. 


Prima ar fi să se mărite cu un tânăr oarecare, slujbaş cu o poziţie 
mediocră în administraţia palatului. Existau o grămadă de tineri japonezi 
fără nume, fără sprijin şi fără o prea mare cultură, fără elan şi lipsiţi de 
ambiţie, care se căsătoreau cu fete de condiţie la fel de modestă ca şi a lor. 

A doua soluţie — care ar ţine seama de distincţia şi cultura lui Yasumi, dar 
numai în cazul în care ar avea şi ocazia să se folosească de ele — ar fi să 
accepte locul de concubină a unui bogat membru al curţii. Era suficient de 
drăguță pentru a reuşi, cu toate că această soluţie cerea mult tact şi 
psihologie. 

În sfârşit, a treia posibilitate de supravieţuire era de a se face acceptată 
într-o casă de ceai, devenind astfel curtezană. Existau multe astfel de locuri 
în oraş, de la cele mai renumite la cele mai simple, lăsând la o parte locurile 
mizere în care erau primite fetele de neam foarte modest. 

Yu 'Tingkuo nu a ezitat să-i arate toate aceste posibilităţi. A adăugat chiar 
că mai exista calea templelor pentru femei, dar, cum Yasumi nu avea niciun 
fel de avere, era exclus să se prezinte acolo pentru o simplă şedere. Fetele 
sărace care intrau în temple trebuiau să depună jurămintele după ce urmau 
învăţămintele religioase care se impuneau. 

Sigur că acum, după tot acest evantai de posibilităţi, ea fu nevoită să îşi 
reanalizeze din temelii planurile. Nu se mai punea problema de a şti cum să 
îşi facă intrarea la curte, ci de a se gândi cum va putea supravieţui până ce 
va izbuti să pătrundă acolo. De altminteri, chiar şi faptul de a prezenta un 
cal pe cel de-Al Doilea Bulevard presupunea să fie cunoscută şi să poarte 
un nume de aristocrată, lucru la care Yasumi nu se gândise. 

Lecţiile pe care i le dădea Yu 'Tingkuo se desfăşurau într-o sală de studiu 
aflată chiar la intrarea în templu, în care el îi dăduse voie să intre. Ceea ce 
spunea multe despre puterea pe care trebuie să o fi avut călugărul în sânul 
comunităţii budiste din Amazu. 

În ziua aceea, văzând chipul lui Yeng ivindu-se în cadrul uşii clasei şi 
observând licărul din ochii negri ai băiatului, călugărul îi făcu un semn. 

— Yeng, poţi să rămâi şi tu, dacă vrei. 

Obrazul băiatului se lumină. Nimic nu-i plăcea mai mult decât să asiste la 
lecţiile destinate unor persoane de o vârstă mai înaintată decât a lui. Nu se 
lăsă rugat şi se năpusti în fundul sălii. Apoi, în tăcere, se aşeză în poziţia 
lotus pe unul din covoraşele aflate acolo în acest scop. 

— Yasumi! tună Yu Tingkuo, vei fi cunoscând tu prea bine propriile tale 
origini, dar nu le cunoşti deloc pe acelea ale ţării tale. Am să îţi vorbesc 


despre ele, pentru cazul în care va trebui să treci drept erudită. 

— Oh! Maestre Yu! Cum v-aş putea răsplăti pentru tot ceea ce faceţi 
pentru mine? 

— Nu-ţi cer nimic, niciun dar, nicio ofrandă! 

Călugărul începu să râdă. 

— Şi ce mi-ai putea da, doar nu ai nimic! Nu vreau decât să asculţi cu 
atenţie şi să tragi învăţăminte. 

Apoi, privind-o în ochi, continuă pe un ton mult mai scăzut, ca şi cum 
Yeng nu trebuia să audă, căci ştia prea bine că băiatul încerca să înţeleagă 
tot, chiar dacă nu punea întotdeauna întrebări: 

— Cine ştie, poate într-o bună zi îţi voi cere şi eu un serviciu. Şi atunci, 
vei avea ocazia să mă răsplăteşti. 

Aruncă o privire spre Yeng, care îşi ciuli urechile şi, tocmai când voi să 
înceapă, zări în crăpătura uşii glisante care despărţea încăperea de coridor 
capul unui călugăr tânăr, cu o faţă gravă. Avea ţeasta rasă complet şi trupul 
lui înalt, slab, era înfăşurat într-o rasă roşie, aproape stacojie, care dădea 
chipului său o paloare stranie. Dar lumina ochilor şi seninătatea chipului îi 
echilibrau pe deplin asprimea. 

— Să nu-mi spui, Sishi, că vrei şi tu să asculti ce o învăţ pe Yasumi. 

— Ba da, maestre! 

— Atunci, hai, vino lângă ea. 

Tânărul călugăr Sishi părea cam de-o seamă cu Yasumi. Optsprezece ani 
abia împliniţi. Înainte de a se aşeza lângă ea, îi zâmbi, apoi maestrul Yu 
Tingkuo începu: 

— Pentru a-ţi înţelege ţara, Yasumi, trebuie să înţelegi mai întâi ce 
influenţă a avut China asupra ei. Nu uita, chineza a fost considerată limba 
erudiţiei, şi asta cu mult înainte ca o lucrare intitulată Analele celor de 
demult să adune laolaltă, în anul 712, toate elementele cunoscute până la 
acea dată din istoria Japoniei“. 

Yeng şi Sishi ascultau, dar Yasumi îşi permise o întrebare: 

— Aceasta e cea mai veche carte scrisă în japoneză? Altele înaintea ei nu 
mai există? 

— Nu. Aceasta e cea mai veche. Înaintea acestei epoci, toate cărţile de 
istorie, de teologie, de ştiinţe, precum şi diferitele legi ale societăţii erau 
redactate în chineză. La acea vreme, ţara era în mâinile a două clanuri foarte 
puternice, Saga şi Mononobe. Trebuie să ştii că o mare împărăteasă a 


contribuit la dezvoltarea Japoniei tocmai pentru că a fost purtătoarea 
influenţei chinezeşti. 

— Era o războinică? 

— Fără îndoială! răspunse călugărul. Cum ar fi putut o împărăteasă a 
acelor vremuri să nu se amestece în lupte, în bătălii, în atacuri şi apărări 
înverşunate? Era epoca lui Asuka, iar curtea imperială se instalase la 
Yamoto. 

— Aşadar, ştia să călărească şi să mânuiască sabia. Cum se numea 
împărăteasa aceasta, maestre Yu? 

— Suiko! Suiko îi era numele! Ea e cea care a deschis calea clanului 
Nakatami care a pus mâna pe putere, îndepărtând shintoismul şi sprijinind 
dezvoltarea budismului. Mai târziu, viitorii împărați vor marca 
înrădăcinarea unui sistem militar ierarhizat şi bine reglementat. 

— Asta se întâmpla în epoca Nara, maestre? se interesă Sishi. 

Yu Tingkuo clătină din cap. 

— Ah! Nara, exclamă el, Nara! E o epocă măreaţă, Yasumi. În 794, 
capitala Nara a fost mutată în Cetatea Păcii, la Kyoto. Dar despre Kyoto îţi 
voi povesti în altă zi, să ne întoarcem acum la capitalele Yamoto şi Nara... 


* 


Lecţiile lui Yu Tingkuo îi plăceau mult lui Yasumi; în scurtă vreme, 
călugărul se trezi cu alţi doi elevi de la templu care doreau să asiste la lecţii. 
Yasumi punea puţine întrebări, intimidată de tovarăşii ei mai erudiţi, dar 
inteligenţa vie şi marea ei curiozitate compensau lipsurile din educaţie. 

În scurtă vreme, ştia aproape la fel de multe ca şi ei, aşa că începu să se 
gândească la plecare. Într-o dimineaţă, îşi luă inima-n dinţi: 

— Cum ar fi mai bine să fac, maestre Yu? Nu aş putea profita de una 
dintre călătoriile dumneavoastră ca să merg şi eu spre Kyoto? 

— Măi, să fie! Eşti fată şi nu pot spune că eşti învăţăcelul meu fără a-mi 
ridica-n cap tot clerul capitalei. Caut un mijloc de a te ajuta, dar nu izbutesc 
să găsesc. E imposibil să te duci la curte şi să spui că eşti fiica lui Tamekata 
Kenzo, nu vei fi crezută. 

— Totuşi, într-o zi vor trebui să accepte! 

— Doar după ce le vei dovedi ce poţi, fetiţo. Nu înainte. Dar până atunci, 
vei putea trăi în acea parte din Kyoto mai puţin supravegheată. Despre asta 


îţi voi vorbi mai târziu. Acum, te sfătuiesc să îmi urmăreşti lecţiile. Îţi vor fi 
foarte utile pe viitor. 

Ea încuviinţă din cap şi suspină. 

— Uite! făcu Yu Tingkuo. Te trimit la marele templu Enryakuji'%: de pe 
muntele Hiye, în provincia de la nord-estul cetăţii Kyoto. Am un mesaj 
pentru marele preot. Sishi te va însoţi, el îi cunoaşte pe călugări. 

Lună îndepărtată fu încântată de această cavalcadă, căci începuse să se 
plictisească. Dovedise deja că nu se temea de zăpadă, căci, de câteva zile, 
ningea fără încetare şi, în fiecare dimineaţă, peisajul părea tot mai alb. Când 
se arăta soarele, zăpada se topea, căci, în ciuda nopţilor tot mai reci, nu 
dăduse încă îngheţul. 

Cu toate acestea, în ziua plecării, zăpada nu se mai topi. Lună îndepărtată 
porni la trap mărunt, aşa cum îi impusese Yasumi. Cerul se limpezea, iar 
munţii, podurile, râurile, arborii din jur erau învăluiţi de o nemaivăzută 
albeaţă. Sishi călărea în spatele ei. Mai puţin curajos decât Yasumi, se 
temea să forţeze nota. Ameţită de tot acest alb strălucitor şi magnific, 
Yasumi se lăsă îmbătată de vise şi de această evadare. În tăcerea din jur, nu 
răsunau decât strigătele câtorva puişori de pasăre rătăciţi pe câmpuri. O 
vrabie cu cap roşu veni chiar să se aşeze pe gâtul lui Lună îndepărtată, care 
nu se clinti sub greutatea de fulg a păsării. 

Câteodată, Yasumi lăsa mult în urmă roibul lui Sishi. După modelul 
stăpânului, acesta nu părea a dori să galopeze mai vioi. Fata nu se opri decât 
când dinaintea ei apăru o întindere de zăpadă ale cărei nuanţă şi textură 
păreau diferite. 

Peste câteva clipe, o ajunse din urmă şi călugărul Sishi. 

— Cred că e un lac îngheţat, îi strigă ea. Uite, suprafaţa se încreţeşte. 

— Atunci, ar fi mai prudent să îl ocolim dacă nu vrem să ne trezim în 
adâncurile apelor îngheţate. 

Considerând că e mai înţelept să călărească umăr la umăr, Yasumi îşi 
struni iapa. De altminteri, în zare se iviseră piscurile muntelui Hiye. Ocoliră 
destul de greoi marele lac şi izbutiră să ajungă pe malul opus. 

Lună îndepărtată nu părea deloc obosită, dar calul lui Sishi gâfâia puţin. 

— Câţi ani are? întrebă Yasumi întorcând capul spre animal. 

— Oh! Nu ştiu, dar e mult mai bătrân decât Lună îndepărtată. Într-o zi de 
iarnă exact ca asta, un pelerin care s-a oprit la templul nostru a plecat mai 
departe fără el. Nu s-a întors niciodată să îl ia. Pesemne că a murit pe drum 


sau poate nu voia ca bidiviul, rămas de capul lui, să moară de foame şi de 
frig. 

Nici nu termină bine povestea calului său, că în spatele lor se auzi un 
zgomot. De nicăieri, s-au ivit patru călăreţi care s-au năpustit asupra lor. 

— Ce nebunie, şopti Yasumi. De ce vor fi călărind atât de repede pe o 
asemenea vreme? 

Sishi şi ea se pregăteau să părăsească marginea drumului care urma malul 
lacului îngheţat, când văzură cu stupoare că cei patru călăreţi se întorc şi se 
năpustesc din nou asupra lor. 

Albi de spaimă, fură nevoiţi să se ferească atât de mult din drum, că mai, 
mai au ajuns în apele periculoase ale lacului. Părăsind zăpada deasă, 
copitele cailor deveniră grele, iar pământul moale se făcu mocirlos. 

Nici nu şi-au venit bine în fire, că bărbaţii au ţâşnit din nou, ţinând cu 
fermitate în mâini frâiele cailor. Scoţând un strigăt furios, atacară iar. Dacă 
ea şi Lună îndepărtată nu ar fi ştiut să înoate, Yasumi ar fi jurat că i-a sunat 
ceasul. Căci ocolul pe care au fost nevoiţi să-l facă i-a aruncat cu totul în 
lac. Suprafaţa încreţită a lacului se sparse cu un pârâit teribil. Cei doi cai au 
căzut în apă în acelaşi timp şi, câteva secunde mai târziu, în urma lor nu se 
mai auzi altceva decât un plescăit trist. 

Călăreţii se făcură nevăzuţi aproape instantaneu; apoi apăru capul alb al 
lui Lună îndepărtată, cu mâna crispată a lui Yasumi în coama ei. Nu dură 
mult până ce Lună îndepărtată ieşi toată din apă, purtându-şi în spinare 
tânăra stăpână. Yasumi tremura mai mult de frig decât de frica înecului. 
Răsuflă adânc şi se scufundă din nou. Apoi se întoarse la suprafaţă. Apa 
rece o paraliza. 

— Rămâi aici, Lună îndepărtată. Nu pleca. Trebuie să ne scoţi din 
capcana asta. 

Apoi strigă: 

— Sishi! 

Nu-i răspunse nimeni. Fără a mai aştepta, căci ştia că fiecare clipă era 
importantă, se scufundă din nou, de astă dată la o mai mare adâncime. Abia 
atunci îl zări pe călugăr şi calul lui plutind în derivă, traşi spre fundul 
lacului. Prin mişcări ample, rapide din picioare, adunându-le sub ea şi 
întinzându-le apoi cu o detentă puternică, izbuti să se apropie de trupul 
lipsit de vlagă al lui Sishi şi îl apucă de braţe. Conștient că Yasumi îl putea 
salva, el începu să se agite, încercând să o ajute pe cât îi stătea în puteri. 


De bine, de rău, ajutându-se de coada şi de coama lui Lună îndepărtată, 
reuşiră să iasă pe malurile îngheţate ale lacului. Sishi sughiţa, plângea, 
tremura. Dar nu era mort. 

— Calul s-a înecat, spuse Yasumi cu milă în glas. A trebuit să aleg între 
tine şi el. 

Şi începu să râdă. Un râs nervos, izvorât din spaima de a nu-i vedea 
ivindu-se din nou pe cei patru călăreţi. 

Sishi îşi revenea încet-încet şi, curând, din toată această poveste cumplită 
nu mai rămâneau decât frisoanele prelungi care le cutremurau trupurile. 

— Va trebui să ne întoarcem la stânci, spuse Yasumi, să găsim un adăpost 
pentru a ne usca. 

— Dar, dacă erau bandiți, riscăm să dăm peste ei acolo, glăsui călugărul, 
al cărui chip era încă descompus. Nu am niciun chef să văd cum e şi în 
prăpastia de sub stâncile alea. 

Yasumi întinse mâna spre nord şi arătă cu degetul în direcţia muntelui 
înzăpezit. 

— Au plecat într-acolo. În direcţia templului Enryakuji, rosti ea cu glas 
tremurător. După cât îmi dau eu seama, ar trebui să ne întoarcem de unde 
am venit. 

— Şi cum rămâne cu mesajul maestrului Yu? 

Da! Asta era! Mesajul maestrului Yu! lată că preotul căruia îi datora 
atâtea îi ceruse un serviciu, iar ea trebuia să se întoarcă fără a-i fi îndeplinit 
rugămintea. Se gândi câteva momente. Lună îndepărtată îşi scutură coama. 
Apa se scurgea pe flancurile calului. Scormoni cu copita în zăpadă şi începu 
să necheze. Părea a-i spune lui Yasumi şi însoţitorului ei că a sta acolo fără 
să se mişte chiar era cea mai proastă alegere. 

— Să mergem în sens opus, hotărî Yasumi, spre sud-vest. Vom vedea mai 
târziu ce vom mai face. Esenţialul este să îi păcălim. Aerul ne va usca. Ne 
vom gândi după aceea. Urcă în spatele meu. 

Aşa şi fu, vântul îi uscă iute, căci Yasumi o mână pe Lună îndepărtată 
într-un galop dezlănţuit. Nu avea rost să rămână în preajmă, trebuiau să se 
îndepărteze cât mai repede cu putinţă. 

Yasumi doar ţinea hăţurile, căci iapa ei ştia ce avea de făcut. Pe unde 
trecea, se ridicau nori de zăpadă care se risipeau imediat în spatele ei. Lacul 
îngheţat dispăru curând din ochii lor. Soarele fu îngăduitor şi se arătă cu 
timiditate pe cer, între câţiva nori care vesteau că, în scurtă vreme, vântul va 
spulbera zăpada. 


Kyoto nu putea fi prea departe, cel puţin nu Poarta de Vest a cetăţii. Dar 
Yasumi, cu cât se gândea mai mult, cu atât ştia mai puţin ce să facă. Abia ce 
apucase să slăbească puţin frâiele lui Lună îndepărtată, că spaima îi potopi 
din nou pe cei doi tineri. 

În faţa lor galopa un călăreț. Fără îndoială, era unul dintre călăreţii care îi 
încolţiseră adineauri. Fata îi recunoscu de departe silueta durdulie aplecată 
pe coama calului. Şi Yasumi, care slăbise hăţurile, se îndrepta direct spre el. 
Trase zdravăn calul din dârlogi. Lună îndepărtată făcu un salt, se clătină 
uşor spre stânga, apoi, recăpătându-şi echilibrul, se opri brusc. 

Călărețul se apropia. Yasumi îl simţi pe Sishi tremurând în spatele ei. 
Tânărul călugăr nu părea a avea curajul ei, aşa că va trebui să acţioneze ea 
pentru amândoi. Sishi avea, fără îndoială, valoroase haruri intelectuale, dar 
vitejia lui era atât de măruntă, încât fata se întreba dacă micul Yeng nu i-ar 
fi fost de un mai mare ajutor în timpul acestei aventuri atât de periculoase. 

— la sacul meu, îi strigă ea lui Sishi întorcând brusc calul, şi caută sabia, 
e într-o teacă lungă şi plată. Chiar dacă nu o vezi, o poţi găsi pe pipăite. 

Apoi continuă pe un ton mai scăzut, ca pentru sine: 

— Nu sunt banditi. Sunt sigură că nu sunt banditi. 

— De ce spui asta? 

— Pentru că încearcă să ne sperie. 

— Da” de ce ar încerca să ne sperie? Nu văd niciun motiv. 

— Eu, da. Da! Acum văd un motiv. Ai găsit sabia? 

— Cred că da. Numai că nu pot deschide teaca. 

Acum galopau în mare viteză în sens opus celui în care se îndreptau 
adineauri. 

— Suntem obligaţi, îi strigă ea lui Sishi, să o luăm spre stânci. Trebuie 
neapărat să ne ascundem. Ai scos sabia? 

— Nu. 

— Pe-o parte a tecii e un mecanism. Acţionează-l. 

Bâjbâind prin sacul deschis, găsi punctul sensibil al tecii şi apăsă. 
Degetele începură să-i tremure uşor când simţi că atinge o lamă scurtă, rece 
şi ascuţită. Era un fel de pumnal micuţ cu lamă încovoiată şi un mâner 
destul de scurt, nu mai lung de-o palmă, pe care soldaţii din provincie îl 
foloseau pentru a se apăra de agresori în câmp deschis. Spada trebuia 


folosită cu o lovitură scurtă, cu o mişcare bruscă de la dreapta la stânga sau 
invers, astfel încât să poată reteza obstacolul care i se ridica dinainte. 

Acum, Yasumi auzea călăreţul necunoscut galopând în spatele ei. Numai 
că propriul ei galop era atât de rapid, încât câştigă distanţă şi, fără a slăbi 
atenţia, dar nici ritmul sau cadenţa, cam într-o oră izbuti să scape de 
urmăritor. 

— Acolo, în dreapta ta, sunt stâncile muntelui Hiye. Templul nu e 
departe. De ce nu o iei într-acolo, dacă tot am scăpat de urmăritor? 

— Sishi, vei fi fiind tu un înţelept şi un învăţat, dar nu eşti deloc ager de 
minte. Călărețul ăsta, ca şi ceilalţi trei de altminteri, tocmai asta încearcă: să 
ne împiedice să ajungem acolo. 

— Cum poţi spune una ca asta? 

— Acum ştiu sigur că nu-i interesează decât mesajul pe care-l ducem. 
Mare păcat că nu l-am citit din timp. 

— Yasumi, spuse Sishi pe un ton de dojană, nu ni se îngăduie una ca asta. 

— Preferi să mori prosteşte? 

— N... nu. 

— Atunci, hai să ne ascundem sub una din stâncile astea. Din câte miros 
eu, cred că au pornit toţi patru în direcţii diferite. 

Stâncile la care ajunseseră nu erau prea înalte. Era doar o mică barieră 
din bolovani între muntele Hiye şi templu; acum, era acoperită cu zăpadă, 
dar primăvara trebuia să fie plină de flori sălbatice. Au ales cea mai înaltă 
grotă, pentru a o putea ascunde şi pe Lună îndepărtată. 

— Tare mă tem că va trebui să ne petrecem aici restul zilei şi noaptea 
înainte de a pleca iar la drum. Cel puţin, suntem la adăpost. 

Sări din spinarea calului, cercetă pereţii grotei ţinând-o de căpăstru pe 
Lună îndepărtată, care îl ducea încă pe Sishi în spate. 

— Uite, priveşte, spuse tânărul călugăr arătând cu mâna o moviliţă de jar 
rece. S-a făcut foc nu demult. 

— Nu, vatra e rece. Trebuie să o aprindem din nou. Caută două pietre 
mici. Dacă izbutim, poate avem noroc şi ne şi încălzim. 

Ea scoase pătura din sac. 

— Mai avem şi asta, spuse ea, punând-o pe jos. 

Din păcate, nu au găsit pietre sau orice altceva i-ar fi putut ajuta să 
aprindă focul, aşa că s-au văzut nevoiţi să se înfăşoare în pătură pentru a 
putea înfrunta frigul care le rodea trupurile. Au reuşit, astfel, să se 
încălzească unul pe celălalt. Sishi se lăsă în voia miresmei îmbătătoare a lui 


Yasumi, a parfumului ei uşor de femeie, a senzaţiei care îl copleşi dintr- 
odată, dar ale cărei efecte, deopotrivă binefăcătoare şi nimicitoare, nu le 
pricepea deloc. Acum, nu simţea decât acest trup dorit care se încălzea lipit 
el. 

Pentru Yasumi însă, lucrurile nu stăteau la fel. Fata nu se simţea deloc 
atrasă de corpul costeliv şi înalt lipit de al ei. Pentru asta, ar fi fost poate 
nevoie de un vlăjgan de călugăr tânăr, frumos, atrăgător, care să ştie să 
mânuiască sabia şi să călărească cel puţin la fel de bine ca şi ea. 

Yasumi îi simţi mâna pipăindu-i ceafa. 

— Sishi! murmură, ce te-a apucat? 

— Nimic! făcu el retrăgându-şi pe dată degetele cercetătoare. Eşti atât de 
frumoasă! 

— Dar eşti călugăr, Sishi! 

— Cunosc călugări care... 

— Cunoşti călugări vulgari care frecventează case de ceai. Toată lumea 
ştie că nu se pot abţine şi că sunt nişte bărbaţi ca toţi ceilalţi. Chiar şi eu, din 
fundul provinciei mele, ştiam asta. I-am văzut adesea traversând câmpurile 
cu capul plecat şi privirea piezişă, de teamă să nu fie recunoscuţi. 

Cum el repetă gestul, ea se supără, dar îi vorbi cu o voce blândă şi 
liniştită: 

— Îşi interzic să continui, Sishi. Îşi voi spune un lucru: sunt virgină şi am 
de gând să îmi folosesc virginitatea pentru țeluri mai puţin oarbe. Poate că 
tocmai asta mă va scoate cândva dintr-o mare încurcătură. 

Cum el se simţea jignit, ea începu să râdă şi continuă pe un ton mai 
şăgalnic: 

— Haide! Doar nu sunt un monstru lipsit de suflet. Dacă voi putea să o 
ofer într-o bună zi celui pe care îl voi iubi, va fi cu atât mai bine. Dar pe tine 
nu te iubesc, Sishi. Să fie limpede. De altminteri, adăugă ea ieşind de sub 
pătură, cred că m-am încălzit. Un pic de mişcare va face restul. Poţi păstra 
pătura, dacă vrei. 

După o vreme, îl întrebă pe tovarăşul ei, care părea căzut cu totul în 
muţenie: 

— Sishi, de ce ai ales drumul mănăstirii? 

Tânărul călugăr nu răspunse imediat. Întrebarea părea să-l surprindă, dar 
nu să-l şi pună în încurcătură. 

— Pentru „a găsi Calea”. 

— Aşadar, eşti un adevărat călugăr. 


— Da. Caut calea adevărată, singura care duce la Buddha. 

— Prin urmare, nu e o fugă, cum e pentru cei mai mulţi dintre 
funcţionarii bătrâni care caută să-şi sfârşească zilele în pace şi linişte, nu e o 
etapă, cum e pentru cei care caută iertarea pentru o greşeală ori pentru o 
crimă, şi nicio retragere cum e pentru cei care s-au plictisit de viaţa 
pământeană şi vor să scape de neîncetatele lupte şi vârtejuri. E vorba despre 
o vocaţie care te-a copleșit. 

Şi Yasumi o luă spre deschizătura stâncii, agitându-şi braţele în aer. 

— Am să arunc o privire afară. 

— Nu te îndepărta, te rog, şopti Sishi cu o voce nesigură. Mi-ar fi tare 
greu să fug după tine. Mai bine întoarce-te. Jur pe Buddha Amida că nu te 
voi mai atinge. 


Ziua s-a terminat în linişte, iar noaptea a sfârşit prin a-i potoli. În zori, 
când se pregăteau să plece, ea puse mâna pe mesaj: 

— Va trebui să-l citim. 

— Nu! Maestrul Yu nu va fi prea încântat. 

— Sishi! i-o reteză Yasumi pe un ton aspru, maestrul Yu vrea ca acest 
mesaj să ajungă la templul Enryakuji. Pentru el nu contează dacă noi îl 
citim sau nu, ori prin ce mijloc îl transmitem. 

Şi, cu un gest hotărât, luă micul sul ascuns într-un buzunar al pantalonilor 
ei largi. Stofa pantalonilor era atât de groasă, iar buzunarul — atât de adânc, 
încât, din fericire, mesajul nu fusese afectat de apă, iar scrierea se vedea cu 
uşurinţă. 

Ea îl ţinea strâns între degete şi citi cu o voce înăbuşită: 

Pentru veneratul şi atotputernicul maestru Misbisu de la marele templu 
Enryakuji. În cea de-a douăzecea zi a lunii Fără Zei, Motokata îşi va 
trimite oameni din banda lui să vă jefuiască templul şi să-i nimicească pe 
cei care i se vor opune. Cu toate celelalte, suntem obligaţi să aşteptăm. Ne 
vom vedea la Kyoto, la pavilionul părăsit din Vest, aşa cum a fost stabilit. 

Semnătura era a lui Yu Tingkuo. Când îndoi mesajul, lui Yasumi îi 
tremura uşor mâna. Sishi se holba la ea, părând a nu pricepe mare lucru. 

— Ce înseamnă asta? Ce face maestrul meu? 

— Hai, Sishi, e vremea să deschizi şi tu ochii. Ai acum o ocazie care 
poate nu ţi se va mai oferi niciodată, aceea de a te distinge în faţa 


maestrului tău. Aşa că încearcă să înţelegi că, dacă vom reuşi să ducem 
misiunea la bun sfârşit, vom salva templul şi călugării pe de o parte, şi, pe 
de cealaltă, vom fi copleşiţi de onoruri de care amândoi avem mare nevoie 
pentru a ne ridica într-o societate care nu ne-a favorizat în niciun fel. 

Sishi scutură din cap, ceva mai liniştit. 

— Uite ce vom face. Pentru a-i păcăli pe călăreţii care ne caută şi ne 
urmăresc — căci presupun că în templul Amazu s-a furişat o iscoadă care 
urmăreşte toate gesturile şi mişcările maestrului Yu, va trebui să purcedem 
la treabă. 

Acum, Sishi nu mai tremura. Ideea de a se distinge în faţa maestrului Yu 
părea a-i fi dat curajul necesar pentru a înfrunta situaţia. 

— Am să plec singură spre Enryakuji, iar tu vei rămâne aici, ascuns în 
această stâncă. Pentru a-i păcăli şi mai bine pe banditi, Lună Îndepărtată 
rămâne cu tine. lar dacă lucrurile iau o întorsătură proastă, vei galopa cât 
mai iute spre Amazu şi îi vei povesti totul maestrului Yu. Dar, dacă lucrurile 
vor merge bine pentru noi, vei sta aici şi mă vei aştepta. 

— Dar tu, şopti Sishi, cum vei pleca pe jos? 

— Nu mă înspăimântă gândul ăsta. Am făcut deja un drum de douăzeci 
de ori mai lung fără cal. Poate voi fi puţin îngreunată de zăpadă, dacă va 
mai ninge. 

— Şi dacă te întâlneşti cu bandiții? 

— Ultimul călăreț care ne-a urmărit n-a văzut, fără doar şi poate, că eram 
doi călare pe un cal. Ei cred că unul dintre noi a murit înecat în lacul 
îngheţat. Pe de altă parte, pe Lună îndepărtată şi-o amintesc ei. Dacă vor da 
peste mine, voi fi doar o călătoare care încearcă să ajungă la Kyoto. 

Sishi plecă fruntea şi sfârşi prin a accepta că ideea ei era fără îndoială cea 
mai corectă şi mai lesne de realizat dintre toate câte îi puteau scoate din 
acest necaz. 

— Să nu mai pierdem vremea, căci niciunul dintre noi nu are provizii 
pentru a rezista mai mult de patru sau cinci zile. 

Ea îşi luă sacul şi scoase câteva turtiţe din orez. 

— E tot ce-a mai rămas. Dar, dacă mănânci câte una pe zi, rezişti trei 
zile. Adio, Sishi! Meditează la toată energia pe care o ai în tine şi vei fi 
salvat! 

Yasumi mângâie spinarea iepei, îşi apropie obrazul de ochii ageri ai 
animalului şi se priviră îndelung, cu afecţiune. Apoi, înclinând capul spre 
urechea lui Lună îndepărtată, îi şopti: „La revedere, prințesa mea! La 


revedere, frumoaso! Ai grijă de Sishi! Numai pe tine te are până mă întorc 
eu!” 

Făcu doi-trei paşi spre despicătura din stâncă şi, exact înainte de a se 
strecura afară, se întoarse: 

— Dacă nu mă întorc în patru sau cinci zile, du-te la Amazu. 


* 


Ea-şi reluă vechile obiceiuri şi îşi puse sacul şi plosca la capetele cobiliţei 
pe care şi-o fixă pe umeri. 

Înaintând prin zăpadă, ceea ce îi îngreuna mult mersul, îşi amintea de 
lungile ei drumuri prin natura primăvăratică pe care o îndrăgise atât de mult 
la plecarea din Musashi. Unde erau prunii şi cireşii în floare? Unde erau 
izvoarele zglobii care se pierdeau în iarba ce colcăia de fluturi şi lăcuste? 
Da! Unde erau cerul albastru şi frumosul soare al lunii Mlădiţei de Orez? 

În locul lor, această zăpadă exasperant de albă, derutant de albă, prin care 
lăsa urme îngreunate de povara de pe umeri. Se îndepărtă de bariera 
stâncoasă şi o luă în direcţia muntelui Hiye, al cărui povârniş lin, care 
vestea prezenţa mănăstirii se zărea la orizont, începu să se gândească la 
mama ei, la faţa crispată şi dureroasă a agoniei. Alungă această imagine şi 
chemă în gând chipul unchiului său, mereu amabil, mereu grijuliu când 
venea vorba de progresele pe care le făcea permanent nepoţica lui. „Ah! 
dacă ai fi fost băiat!”, tot şoptea el. lar Yasumi îi răspundea: „Şi ce-ai fi 
făcut, unchiule, dacă aş fi fost băiat?” Poate s-ar fi hotărât totuşi să o ducă 
la curte? 

Ridicându-şi cu greu piciorul pentru a-l pune pe un alt petic de zăpadă 
neumblată, fu nevoită să îşi părăsească gândurile. Se auzise cumva un 
zgomot înfundat de copite? Se concentră pe dată şi izbuti să distingă un 
zgomot pe care l-ar fi deosebit din o sută altele. Nu, nu se înşela, cu toată 
ninsoarea deasă spulberată de vântul îngheţat care sufla de la est la vest, la 
urechi îi ajunse zgomotul unui mers de cal. 

Începu să se gândească repede, cu febrilitate. Era o călătoare care căuta 
drumul spre Kyoto. Se rătăcise în imensitatea albă. N-ar avea călăreţii 
bunătatea de a-i arăta drumul cel bun? 

Când se iviră toţi patru dinaintea ei, fata se cutremură de groază la gândul 
că ar fi putut fi tâlhari, încercă totuşi să nu se arate înspăimântată. Dacă se 


prefăcea a nu băga de seamă că avea de-a face cu nişte hoţi, reuşea să îşi 
păstreze mai bine sângele rece. 

Ei părură a o crede totuşi când le povesti cu o voce destul de limpede 
despre planul ei de a ajunge la capitală. Cel mai neîncrezător dintre ei se 
proţăpi în faţa fetei, cu un aer ameninţător: 

— N-ai văzut un călăreț care mergea în direcţia asta? 

El întinse braţul spre est, către bariera stâncoasă. 

— Era vorba despre un cal alb? 

Ceilalţi trei călăreţi se năpustiră la ea. Fata ţipă: 

— Nu vă enervaţi. Ce vreţi să ştiţi? 

— De unde ştii că alb era? 

— Pentru că, de când merg, mi-au ostenit ochii de atâta alb, iar calul ăsta 
era una cu zăpada. 

Bărbatul care o ameninţase primul o zgâlţâi de braţ: 

— Vorbeşte sau te ucid! 

— Să mă ucizi! Dar de ce? Nu i-am făcut niciun rău acestui călăreț pe 
care păreţi a-l căuta, doar că l-am întrebat dacă nu are să-mi dea o turtă, 
două. 

— Şi ce ţi-a răspuns? 

— Că n-are. 

— Atât? 

— Nu. A adăugat că nu are vreme să stea de vorbă cu mine. 

— Unde mergea? 

— Nu ştiu. Avea un aer misterios. 

— Încotro a luat-o? 

— Într-acolo. 

Ea arătă cu mâna în direcţia templului Amazu şi cei patru călăreţi se 
traseră deoparte să se sfătuiască. 

— Aşa mi-am închipuit şi eu, spuse unul dintre ei. Nu a mai rămas decât 
unul. Celălalt trebuie să se fi înecat cu cal cu tot. Dacă pornim imediat în 
urmărirea lui, îl putem prinde din urmă. 

Cel mai mărunţel dintre bărbaţi sări de pe cal şi o legă cu hăţul pe 
Yasumi. 

— E un călăreț bun. A reuşit să ne-o ia înainte. Nu avem vreme de 
pierdut. 

Trei dintre ei nu păreau a fi bandiți. Ba chiar aveau o ţinută mai curând 
mândră pe roibii lor care, pe deasupra, erau animale frumoase, ce pufneau 


de nerăbdare să plece la galop. Al patrulea, prost îmbrăcat — căci ceilalţi 
aveau robe călduroase, precum şi o mantie foarte groasă care trebuie să-i fi 
apărat bine de frig, avea şi cel mai neîncrezător chip. Mic, durduliu, era cel 
care sărise de pe cal. 

— Nu eşti un băiat deghizat? 

— Mai bine aş fi făcut invers, dacă aş fi ştiut că mă aşteaptă un drum aşa 
de lung. 

Acestea fiind spuse, îşi ridică gluga veşmântului greu care îi acoperea 
pantalonii şi chimonoul. Cu un singur gest, îşi scoase pieptenele care îi 
ţinea pletele, care căzură grele pe spate. Imaginea era copleşitoare! Bărbaţii 
fură subjugaţi. O bogăţie de plete negre, bogate, minunate, care semănau cu 
o noapte în miniatură pe albul zăpezii, o noapte blândă şi liniştită. 

— Or eşti necugetată, or eşti proastă, i-o trânti bărbatul cel mai înalt. 

Era şi cel mai maiestuos dintre toţi. Lui Yasumi îi reveni în minte numele 
de Motokata, care apărea în mesaj. El să fi fost? 

— Sau poate că eşti spioană în solda templului în care te pregăteşti să 
intri, sau... 

— Sunt o drumeaţă care merge la Kyoto, i-o reteză fata. Şi dacă aţi avea 
bunăvoința să îmi arătaţi drumul, aş fi tare fericită. 

— Deschide sacul, lătră mărunţelul, care nu se urcase încă în şa. 

Ceilalţi tăcură. Fără îndoială, trebuie să fi fost şi pentru ei interesant de 
văzut ce putea să care în bagaje o tânără pentru o călătorie atât de lungă. Ea 
se resemnă şi le întinse pe toate în zăpadă: chimonoul, evantaiul, micul altar 
budist, pătura, beţişoarele şi... sabia. 

— O sabie! urlă mărunţelul prost îmbrăcat şi, pe deasupra, şi nebărbierit. 
Aţi avut dreptate, şefule, trebuie să fie o spioană. 

— Nu sunt spioană! strigă Yasumi, la rândul ei. Sabia i-a aparţinut 
unchiului meu care a murit şi am luat-o cu mine. E singura amintire care 
mi-a rămas de la el, pentru mine reprezintă un obiect de cult de care refuz 
să mă despart. lar ăsta, continuă arătând spre evantaiul lăcuit cu roşu, e 
amintirea care mi-a rămas de la mama. Amândoi sunt morţi, iar eu sunt în 
căutarea familiei mele care locuieşte la Kyoto. Iar dacă acest templu despre 
care vorbiţi mă va putea ajuta, ei bine, da, mă voi duce şi acolo. Fără 
îndoială, călugării vor fi mai generoşi decât voi şi îmi vor arăta drumul spre 
capitală. 

În cele din urmă Motokata — căci da, despre el era vorba — descălecă şi se 
proţăpi alături de camaradul lui cu picioare scurte. Acesta din urmă era aşa 


de mititel, încât roba uzată pe care-o purta se târa prin zăpadă. Abia dacă îi 
ajungea lui Motokata până la umeri. 

— E o fată, şefule. Cu fetele ce facem? 

— Strânge toate astea, porunci şeful, arătând spre lucrurile împrăştiate 
prin zăpadă. Eu te cred. Povestea ta mi se pare adevărată. Numai că nu te 
pot lăsa să pleci. Va trebui să vii cu noi. 

— Dar, şefule... 

— Taci, strigă Motokata cu o voce mânioasă. Se ştie că nu voi viola 
niciodată vreo femeie şi nu voi permite să se întâmple una ca asta în faţa 
ochilor mei. 

Cum a fost oare cu putinţă ca Yasumi să fie atât de aproape de scopul ei, 
de Kyoto, atât de aproape de a-şi cunoaşte tatăl şi, iată, să dea greş atât de 
jalnic... Să cadă în mâinile unei cete de tâlhari! Să se lase prinsă de nişte 
hoţi de drumul mare conduşi de Motokata ăsta care o ţinea prizonieră în 
ghearele lui. 


Capitolul V 


Yasumi nu ştia ce atitudine să adopte şi cum să reacționeze. Unde o 
duceau bărbaţii ăştia? Îi lipsea şi Lună îndepărtată şi, gândindu-se şi la 
neputinta ei de a îndeplini misiunea încredinţată de maestrul Yu, 
nemulţumirea ei lăuntrică sporea. În acelaşi timp, se simţea copleșită de o 
teamă ascunsă ce o încremenea şi îi făcea inima să bată nebuneşte. 

O alina doar gândul la sfatul pe care i-l dăduse lui Sishi, de a se întoarce 
cu Lună îndepărtată la Amazu dacă ea nu revenea în patru-cinci zile. 
Oamenii lui Motokata vor părăsi până atunci locurile şi nu va mai exista 
nicio primejdie pentru ei. 

Încă se cutremura la gândul că niciunul dintre aceşti bărbaţi nu îndrăznise 
să caute în buzunarul pantalonilor de sub chimonoul acoperit de o mantie 
căptuşită din bumbac. Maestrul Yu i-o adusese în dimineaţa plecării, 
ordonându-i să o pună pe ea pentru a nu cădea pradă îngheţului. 

Dacă ar fi poruncit să i se cerceteze hainele, Motokata ar fi constatat cu 
uimire că piticul, singurul care îndrăznea să îi ţină piept, avusese dreptate să 
se încăpăţâneze să susţină că fata asta nu era o drumeaţă oarecare. Dar, 
deocamdată, cei patru călăreţi, cu Motokata în frunte, galopau spre templul 
Amazu. Cu o teamă de nedescris, auzi piticania strigând: 

— Trebuie să grăbim pasul! 

Yasumi simţea cum se strânge laţul în jurul ei. Dar luase hotărârea de a 
nu le permite lui Motokata şi oamenilor lui să jefuiască templul Enryakuji. 
Pe de altă parte, plănuia să îşi folosească toate talentele de diplomată pe 
lângă şeful bandiţilor, care refuza să îi redea libertatea. 

— Are dreptate, trebuie să grăbim galopul! răspunse Motokata. 

— Bărbatul ăsta e o adevărată săgeată, îl asigură Yasumi, întorcând uşor 
capul spre el. 

Îl auzi pe pitic înjurând şi lovindu-şi calul cu cravaşa. Fata măsură 
îndelung faţa impasibilă a lui Motokata. 

— Nici măcar săgețile arcului tău nu l-ar putea ajunge din urmă, continuă 
ea, probabil că a ajuns deja la templu Amazu, asta dacă într-acolo se ducea. 

— Poate că ai dreptate. Ba chiar mi se pare că nu are rost să fugim după 
el. 

Yasumi profită de această presupunere pentru a stărui: 

— De ce nu mă eliberezi? 


— Pentru că ştii prea multe, pasărea mea frumoasă, spuse Motokata 
strângând-o lângă el. 

O ţinea strânsă la piept. Avea fruntea legată cu o bandă care semăna cu 
boneta lăcuită a demnitarilor de la curte. Sabia îi atârna la cingătoare şi îi 
bătea coapsa la fiecare mişcare a calului. Dinspre el venea un parfum subtil, 
deşi mult diminuat de atmosfera îngheţată. Dar nările lui Yasumi erau mult 
prea delicate pentru ca această mireasmă să nu le gâdile. 

Cine era acest Motokata? Vreun şef de bandă îmbogăţit de pe urma 
furtişagurilor, a fărădelegilor, a crimelor sale? Un suspin scăpă de pe buzele 
lui Yasumi. Chipul ei nu părea înspăimântat, dar îşi simţi venele de la 
tâmple zbătându-i-se când un vânt îngheţat o izbi în obrajii înroşiţi de cursa 
dezlănţuită în care călăreţul îşi mâna calul. 

Cum putea să se îngrijoreze de identitatea lui Motokata când ea nu o 
cunoştea nici măcar pe aceea a lui Yu Tingkuo, cel ale cărui rugăciuni o 
păcăliseră aşa de bine, încât îl luase drept un preot budist, ba, mai mult 
chiar, drept un practicant al meditaţiei pure! Oare chiar era chinez? Yu 
Tingkuo era numele lui adevărat? Se slujise de ea pentru a-şi atinge 
scopurile? Chiar era ea cea care trebuia să salveze templul Enryakuji? Tot 
atâtea întrebări rămase, din păcate, fără răspuns. 

Se gândi în treacăt şi la Lună îndepărtată şi se cutremură. Oare cel mai 
important lucru din toată povestea asta nu era să-şi revadă iepşoara şi să o 
călărească din nou? 

— De ce vrei să îl prinzi pe călăreţul ăsta? 

— Nu e treaba ta, pasărea mea frumoasă. 

— Ai spus că ştiu prea multe ca să-mi dai drumul. Atunci, dacă tot ai 
hotărât să mă ţii prizonieră, îmi poţi spune mai multe. 

— Aşa e. Nu mai ai cum să scapi. Eşti prizoniera mea. 

Yasumi întoarse capul, dar trapul era prea rapid şi hurducăit pentru a 
putea cerceta bine trăsăturile bărbatului care o ducea spre un destin 
necunoscut. Totuşi, lucru pe cât de neaşteptat, pe atât de straniu, ea nutrea 
convingerea că acest bărbat nu îi va face niciun rău. 

— Eşti şeful acestei bande. Acum sunt sigură. Vreau să ştiu de ce 
urmăriţi acest bărbat. 

El hohoti cu poftă şi o strânse şi mai tare la piept. 

— Vreau! Vreau! Altceva nu mai ştii să spui? 

— Ba da, i-o trânti cu neobrăzare Yasumi, din ce în ce mai conştientă că 
îl va putea îmblânzi. Vreau să ştiu. Am dreptul acesta, doar sunt prizoniera 


ta. 

— Are un mesaj important. 

De data asta, Yasumi se cutremură. Acum nu mai exista nicio îndoială: 
înscrisul maestrului Yu era cel căutat. Avu impresia că mesajul ascuns în 
buzunarul pantalonului ei îi atinse pielea ca pentru a-i aminti că nu trebuia 
scos la lumină. 

— Un mesaj! exclamă ea cu falsă uimire. Şi ce spune mesajul ăsta? 

Motokata ezită. Ar avea vreun rost să îi povestească totul acestei fete cam 
sălbatice, ale cărei maniere barbare îi erau pe plac? Putea avea încredere în 
această aventurieră? De ce nu? Pe toţi Buddha din lumea asta, merita să 
rişte! 

— Vreau să recuperez nişte lucruri care îmi aparţin. 

— Care îţi aparţin! Deci, nu eşti un hoţ? 

Izbucni din nou într-un hohot dezlănţuit şi îşi luă libertatea de a o strânge 
şi mai tare la piept. Viteza ameţitoare cu care îşi mâna calul îl îmbăta la fel 
de mult ca grumazul însoţitoarei sale: şi-l închipuia acoperit de valul 
voluptuos de plete negre pe care îl zărise adineauri. 

— Nici hoţ, nici asasin, frumoasa mea pasăre. lată-te liniştită. Acum, nu 
mai am ce să-ţi spun. 

Yasumi plecă fruntea, apoi se întoarse spre el şi se sprijini de bustul lui. 
Nu ştia dacă era sau nu o slăbiciune, dar hotărârea ei era luată. Pentru a face 
pe placul călugărului din Amazu, va salva templul Enryakuji. Va avea mai 
apoi tot timpul din lume pentru a vedea care era mai integru dintre cei doi: 
maestrul Yu sau acest bandit de înaltă clasă. 


* 


Când au ajuns în dreptul barierei stâncoase a muntelui Hiye, temerile lui 
Yasumi au revenit. Nesfârşitul peisaj alb nu oferea privirii decât un cer 
palid, traversat când şi când de o pasăre neagră, croncănitoare. Inima îi bătu 
nebuneşte când călăreţii depăşiră despicătura stâncii sub care se ascunseseră 
Sishi şi Lună îndepărtată. 

Piticul, aplecat pe gâtul calului, în vânt, cu ochii fixaţi în depărtare, în 
direcţia muntelui stâncos, îşi întoarse brusc bidiviul şi fu dinaintea lui 
Motokata care, cu puţină vreme în urmă, se lăsase depăşit de tovarăşii lui. 

— Şefule, propun să o luăm înainte, căci mi se pare că întârziaţi prea 
mult cu piatra voastră de moară în şa. 


— „Piatra mea de moară”, replică Motokata pe un ton muşcător, are 
dreptate când spune că omul nostru trebuie să fi ajuns demult la templul 
Amazu. La ora asta, pesemne îi dă explicaţii piosului Yu 'Tingkuo predându- 
i mesajul încredinţat. Putem fi măcar siguri că nu va trimite un altul, prin alt 
complice, înainte de a douăzecea zi a acestei luni. 

Yasumi nu se clinti. Cum să uite de această a douăzecea zi a lunii Fără 
Zei despre care vorbea mesajul maestrului Yu, ziua jafului şi a masacrelor! 
Da! Toate astea trebuiau evitate. Trebuia să se gândească foarte bine, să 
cântărească toate posibilităţile, să judece urmările şi să aleagă căile care i se 
vor părea mai puţin riscante. Dar cum putea biata Yasumi să întrezărească 
cea mai bună soluţie când gândurile ei erau în asemenea devălmăşie? 

Aflată în continuare în braţele lui Motokata, ea privi spre bărbaţii 
cocoţaţi în şa. Erau aplecaţi, cu ochii înceţoşaţi de viclenie şi neîncredere, 
copleşiţi de acest spaţiu, de această libertate pentru care trăiau, respirau, 
călăreau. Pesemne că niciunul dintre ei nu avea o casă. De altminteri, 
probabil că niciunul nu s-ar fi lăsat închis într-un loc îngust, fie el şi o 
închisoare aurită. Erau făcuţi pentru independenţă, jaf şi aventură. 

Motokata era din aceeaşi plămadă cu aceşti tâlhari? Yasumi, care îl 
cerceta în permanenţă, era năpădită de impresii contradictorii. O surprindea, 
şi ea mai că se lăsase fermecată de el, chiar sedusă, când de fapt ar fi dorit 
să îl dispreţuiască şi să îl condamne. Pe neaşteptate, îl auzi dând un ordin 
care o făcu să răsufle uşurată: 

— Kyo! Hai să o lăsăm baltă cu omul ăsta şi să ne risipim până la data 
stabilită, de vreme ce mesajul s-a întors de unde a plecat. Până atunci, 
caută-i pe ceilalţi şi confirmă-le data atacului templului. Cât despre voi, 
spuse el arătând cu degetul spre ceilalţi doi călăreţi, aveţi mână liberă. Ne 
întâlnim aici peste cincisprezece zile şi să nu care cumva să lipsească 
vreunul. 

— Şi fata? aruncă piticul. 

— Fata nu e treaba ta. 

— Doar se ştie prea bine! îl luă peste picior unul dintre ceilalţi doi. Cea 
mai bună pradă e întotdeauna partea şefului. 

— Eu nu sunt o pradă! strigă Yasumi cu obrajii în flăcări şi cu ochii 
scânteind de furie. 

— Şi atunci ce eşti, dacă nu o prizonieră? i-o întoarse chicotind bărbatul. 

— Sunt sigură că şeful vostru mă va lăsa să plec în scurt timp. 


La aceste cuvinte, ceilalţi izbucniră în râs. Hohote muşcătoare, care nu 
prevesteau nimic bun. Şi cum această veselie amenințătoare nu se mai 
sfârşea, ecoul ei răsunând în întreaga vale, Yasumi începu să se foiască pe 
calul lui Motokata. El o strânse şi mai tare în braţe, ca nu cumva să sară din 
şa. 

Într-un sfârşit, unul dintre bărbaţi se opri din râs şi îndreptă un arătător 
spre el: 

— Vom vedea! Dar am eu o bănuială că te aşteaptă un sfert de oră destul 
de greu, frumuşico! 

— Ajunge! strigă Motokata, cu ochii negri scânteind de o furie abia 
reţinută. Vreţi să vă biciuiesc pentru grosolănia şi prostia voastră sau să vă 
retez capetele pentru neobrăzare? 

Într-o mână înălţă cravaşa, iar cu cealaltă îşi trase sabia şi o răsuci în aer. 

Nu mai fu nevoie de niciun alt cuvânt: cei doi călăreţi, urmaţi de piticul 
Kyo, dispărură într-un galop dezlănţuit. Când Motokata nu mai zări decât 
trei puncte negre care se îndepărtau spre linia orizontului şi o simţi pe 
Yasumi destinzându-se, o întrebă cu o voce ciudat de blândă: 

— Nu ţi-e foame? 

— Ba da. 

El prinse hăţurile şi întoarse calul. Tânăra, care observase că tovarăşii lui 
se depărtaseră de locul în care se aflau Sishi şi Lună îndepărtată, îşi regăsise 
calmul. Se lăsă aşadar în voia lui, cuprinsă de beţia acestei noi ispite. 

După un sfert de oră care părea a nu se mai sfârşi, Motokata trase de 
căpăstru şi mână calul încet, ocolind unghiul barierei stâncoase a muntelui 
Hiye, ascuns de un fost edificiu ale cărui ruine se îngrămădeau într-un uriaş 
morman de pietre. Se înfundă apoi pe o trecere 

îngustă a cărei intrare numai el o cunoştea, merse până la capătul ei, unde 
se deschidea o carieră aflată la adăpost de ninsoare. Când Yasumi ridică 
privirea, observă că stâncile de deasupra ei coborau în pante line, ascunzând 
între ele acest loc ciudat de calm şi liniştit. 

— E refugiul meu, spuse el. Aici nu mă deranjează nimeni. Vin aici să 
mă odihnesc. 

Apoi împinse un bolovan greu care făcea oficiul de uşă. Piatra se dădu 
deoparte, se răsuci şi dinaintea ochilor uimiţi ai lui Yasumi se ivi o grotă. 
Nici nu apucă să îşi dea seama că Ramură înflăcărată, calul lui Motokata, 
pătrunse în grotă ca un obişnuit al locurilor, care ştie că acolo urmează să se 
odihnească. 


Bârlogul era spaţios. Cufere mari, lăcuite, unele negre, altele roşii, 
decorate cu motive florale şi ferecate cu încuietori din aur slujeau drept 
bănci şi mese. Piei de animale erau întinse pe jos, pe pământul bătătorit. Pe 
pereţii cavernei erau agăţate arme. Arme! Yasumi văzu multe arme. Arme! 
Fata nu văzuse în viaţa ei atâtea arme adunate într-un loc atât de strâmt. 

— Ale cui sunt? se auzi ea şoptind. 

— Ale cui vrei să fie? Îmi aparţin. 

— Le-ai furat? 

El începu să râdă. 

— Furat! Furat! De ce să le fi furat? Drept e că am recuperat multe. 

— Ai măcelărit oameni pentru a aduna toate astea? 

Ea arătă cu mâna de jur-împrejurul peşterii. 

El întoarse capul spre ea şi o licărire stranie îi juca în ochi. 

— Sunt bunuri şi bogății pe care le-am recuperat puţin câte puţin. Doar 
că eu încerc să le iau în alt fel decât fratele meu, care nu are decât mânie şi 
cruzime în suflet. lar călugărul asta din Amazu are tendinţa de a ne 
confunda. 

— Ah! făcu Yasumi. Şi unde sunt toate aceste comori? 

— La templul Enryakuji. 

Yasumi simţea că îşi putea continua interogatoriul. Era chiar atât de sigur 
că prada i se cuvenea şi nu îi va scăpa? 

— Dar de ce bogăţiile tale sunt închise la călugării de la Enryakuji? 

— Pentru că mi-au fost furate. Manuscrise vechi chinezeşti! Ceramică! 
Monede din argint! Din aur! Nimic din toate astea nu aparţine călugărilor! 
Roadele acestui jaf le-au fost donate lor, ceea ce e ilegal. 

— Dar de ce? 

— Asta, frumoasa mea pasăre, nu ţi-o mai pot spune. 

Yasumi se prefăcu a se îndepărta. Dar unde ar fi putut fugi? Uşa grotei 
era închisă şi ea nu îi cunoştea mecanismul. Se întoarse către Ramură 
înflăcărată. Pusese deja stăpânire pe paiele şi nutreţurile care acopereau 
partea din fund a grotei. 

Yasumi se îndreptă spre bolovanul plat care închidea grota. Din doi paşi, 
Motokata fu lângă ea, o prinse şi o strânse la piept. Ea se lăsă moale în voia 
lui, fără a opune rezistenţă. 

— Tot acest aur provine din averea familiei mele. Dar metoda mea e alta 
decât a fratelui meu. Pentru mine, sunt suficiente amenințările. Pentru 


fratele meu, e nevoie de morţi şi de sânge. Eu nu vreau să-mi pângăresc 
numele. 

— Numele tău! Care e numele tău? 

— Sunt un Fujiwara. 

Un val de aer rece o izbi în obraz, ca şi cum între ei ar fi plesnit un bici 
care mai apoi căzu greu pe pământ. Scăpă din braţele lui Motokata, înălţă 
bustul şi spuse: 

— Şi eu sunt o Fujiwara. 

Dacă ar fi spus „Sunt un demon” sau „Sunt un Buddha” bărbatul nu ar fi 
putut fi mai surprins. O măsura intens, fără a înţelege. Îşi bătea joc de el? 
Privea cu febrilitate pupilele ei dilatate şi roşeaţa care îi năvălise în obraji. 

— Tu! O Fujiwara! Tu, care călătoreşti pe jos, nu porţi un chimonou 
elegant! Tu, care nu ai sprâncenele epilate, nici dinţii lăcuiţi cu negru, nici 
obrazul dat cu alb de ceruză. Tu, care semeni cu o barbară, tu, care... 

Ea îi zâmbi, îşi ascunse faţa în spatele mâinii ridicate la înălţimea ochilor. 
Apoi înclină capul, îi întinse mâna ca şi cum i-ar fi prezentat un evantai şi 
murmură: 


Când luna se ascunde în spatele munţilor, nimeni nu ştie cum va ieşi de 
acolo. 


El ezita, încurcat; nu ştia cum să iasă din această situaţie în care Yasumi 
părea a fi în avantaj şi se dovedise mai cultivată decât el. Poemul ei era 
scurt, dar fin şi subtil. Intr-un sfârşit, reacţionă şi murmură, la rându-i: 


Când luna se ridică din spatele muntelui, nu-şi arată întotdeauna 
adevărata culoare, şi atunci e ceasul la care se ivesc demonii. 


Yasumi păru satisfăcută. Se apropie de el şi îi şopti cu o voce liniştită: 
Nu se vor ivi demonii în această seară. 


El o fixa aproape cu duritate, cu sprâncenele încruntate şi cu buzele 
strânse, gândindu-se la ceea ce ar trebui să îi răspundă. Yasumi se apropie 
din nou de el şi plecă ceafa, privind spre poalele chimonoului şi ale robei 
sale. 

— Şi pentru mine este destul de greu să te cred, dacă e să judec după 
înfăţişarea ta de pirat, chiar dacă încerci să o ascunzi sub aerele tale de mare 


senior. 

El o prinse în braţe şi o obligă să ridice capul: 

— Te cred, nu ai înfăţişarea unei ţărănci. Dar... 

— Dar te-a lăsat fără grai faptul că sunt din familia Fujiwara. 

El îi dădu drumul şi tuşi, cu mâna la gură. 

— Ce vrei să faci la Kyoto? 

— Să-mi întâlnesc tatăl. Trăieşte la curte. 

— Cine este tatăl tău? 

— 'Tamekata Kenzo! 

— Dar îl cunosc! 

Tânăra tresări, mai mult decât uimită. Pentru ca el să nu-i vadă ochii, îi 
ascunse în dosul palmei desfăcute în dreptul pleoapelor ridicate. Yasumi îi 
porunci inimii să se potolească şi trupului să nu mai tremure. În sfârşit, îi 
putea spune totul. Dar picioarele i se înmuiară şi se trezi confortabil 
ghemuită în braţele lui Motokata, care îi adulmeca ceafa plină de 
prospeţime. 

Ceva mai departe, Ramură înflăcărată se culcase în paie şi aţipise. 


* 


Motokata o strânse atât de tare pe Yasumi la piept, încât ei i se tăie 
răsuflarea. După aceea, bărbatul izbucni într-un hohot de râs care îi 
descoperi dinţii. Fără a scoate o vorbă, o luă pe sus şi o duse spre carpeta 
întinsă pe una dintre pieile de leopard. O lăsă jos cu nesfârşită blândeţe, ca 
şi cum ar fi încredinţat cuiva un obiect preţios, dar acest „cineva” era el 
însuşi şi, deocamdată, acest „el însuşi” avea de gând să se desfete cu 
nepreţuitele bucurii pe care i le oferea această comoară inestimabilă. 

Ea se ghemui ca un copil şi, de altminteri, aşa şi arăta: obrazul ei era 
lipsit de orice machiaj, iar dinţii îi erau albi precum ai fetiţelor care nu au 
învăţat încă să îi lăcuiască în negru. La Yasumi, toate erau copilăreşti, ochii 
nu aveau nici măcar linia oblică neagră trasată cu pensula, iar buzele ei nu 
erau conturate în formă de inimă. 

— Cum e? Da! Cum e tatăl meu? întrebă ea cu o voce devenită dintr- 
odată nesigură. 

— De ce mă întrebi? Nu îl cunoşti? 

— Avea o concubină şi mama mea nu a putut îndura asta. S-a întors în 
ţinutul ei natal. Acolo am trăit şi eu până la moartea ei, primăvara trecută. 


— Şi ai fugit de acasă. 

— Nu am fugit, am fost alungată. 

— Eşti singură? 

Ea încuviinţă din cap. 

— Cum e tatăl meu? repetă ea. Spune-mi, te rog. 

Motokata trebuie să fi avut între douăzeci şi cinci şi treizeci de ani. Poate 
chiar mai mult, căci obrazul lui era bronzat, iar pe frunte avea riduri uşoare, 
care apăreau precum încreţiturile de pe suprafaţa unui smârc, stârnite de 
adierea unui zefir de vară. Un început de barbă care îi năpădea obrajii îl 
îmbătrânea. 

Sigur, era frumos! Magnific chiar şi, mai mult decât atât, toată fiinţa lui 
emana o distincţie aparte. Un prinţ! Un senior! Avea de ce să se 
îndrăgostească de el! 

Lungit lângă ea, Motokata îşi scoase mantia grea, îmblănită, şi o aruncă 
în spatele lui. Ea era într-un chimonou din bumbac, scurt ca o tunică. 
Pantalonii bufanţi erau strânşi pe glezne. Era ţinuta ei de drum, pe care la 
drept vorbind, nu o dăduse jos de când plecase. Cealaltă, cea din mătase, 
chimonoul de sărbătoare, ţinuta de gală, era împăturită în sac. 

El o privi atent preţ de câteva secunde, cântări graţia siluetei ei, îi aprecie 
eleganța poziţiilor, apoi se ridică şi încercă să aprindă focul, pentru că cele 
câteva torţe agăţate pe pereţi, printre arme, nu făceau decât să lumineze 
grota, nu să o şi încălzească. 

— Tatăl tău nu a urcat prea mult în ierarhia înalţilor demnitari şi, din câte 
îmi amintesc eu, nu a realizat nicio ispravă aparte, care să îl scoată în 
evidenţă, cu excepţia veşnicei alergături după curtezane, ceea ce l-a pus de 
multe ori într-o lumină proastă. 

Această aluzie la slăbiciunea morală a tatălui ei o derută întrucâtva. Dar 
ce credea ea? Ar fi abandonat-o dacă ar fi fost altfel de om? 

— Nu are trei fii? 

— Ba da, răspunse tânăra. 

— Îi cunosc şi pe ei. 

Motokata freca energic două bucăţi de cărbune de lemn, pentru a aprinde 
focul. Un fum acru şi opac începu să umple peştera. După nici câteva 
minute, flăcările începură să trosnească, iar fumul dispăru prin crăpăturile 
minuscule din stâncă. 

— Aşa deci, Tamekata Taira sunt fraţii tăi! spuse el cu un aer ironic. 


Se ridică, se apropie de un cufăr mic, dat cu lac roşu, scoase câteva fileuri 
de peşte afumat învelite în frunze de acacia. I le întinse lui Yasumi. 

— Ţine, mănâncă! Să prinzi putere. 

Se ghemui lângă ea pe rogojină, în timp ce ea rupea peştele în bucățele 
mici şi le mânca delicat. 

— Da! Îi cunosc pe fraţii tăi, mai ales pe cel mai mic care, poate, va 
ajunge mai departe decât tatăl tău. Cred că ceilalţi doi au fost numiţi recent 
în straja de la porţile palatului. Aceste posturi nu sunt foarte importante, vor 
trebui să se distingă pentru a reuşi să urce în rang la curte. 

O privi cu un ochi bănuitor: 

— De ce spui că eşti o Fujiwara? Doar tatăl tău nu e. 

Ea-şi înălţă încet faţa spre el: 

— Mama şi unchiul meu erau Fujiwara. Prin căsătorie, mama a intrat în 
familia Taira. Dar eu nu vreau să fiu o Taira. 

El încuviinţă din cap şi continuă. 

— Ai toate motivele din lume, căci Fujiwara sunt cei care guvernează 
palatul. După moartea consilierului Michitaka!2!!, fratele lui, Michikane!2?, 
a venit la putere şi a asigurat regența. Dar era bolnav, aşa că nu a guvernat 
decât câţiva ani. De atunci, Michinaga, mezinul familiei Fujiwara, ocupă 
locul de Mare Consilier Suprem al curţii. 

Yasumi asculta cu atenţie. Aceste informaţii i se păreau foarte utile 
pentru ziua în care se va afla la porţile palatului. 

— Asta înseamnă că voi avea toate şansele? 

— Nu! Căci nu-ţi vei putea găsi originile dacă tatăl şi fraţii tăi vor voi să 
te distrugă. Şi în mod sigur nu se vor închina în faţa ta. lar atunci, nu te va 
crede nimeni. 

Yasumi scutură cu putere din cap şi pletele i se revărsară pe umeri, pe 
spate, de jur-împrejurul ei. O asemenea cascadă îl fascină pe Motokata, care 
nu-şi mai putea dezlipi privirea de la această imagine minunată. În câteva 
secunde, Yasumi fu învăluită cu totul în pletele ei bogate. 

Motokata întinse mâna, prinse o şuviţă lungă, neagră şi mătăsoasă, pe 
care o luă cu delicateţe şi începu să o prefire între arătător şi degetul mare. 

Nedezlipindu-şi privirea de la ea, înfăşură în jurul braţului bucla lungă, 
întunecată, ce părea a-l fi vrăjit. Astfel, Yasumi îi era de două ori prizonieră. 

— Cum se face că ai rămas atâta vreme departe de curte? Mama ta ar fi 
trebuit să se gândească la viitorul tău. 


— Bunicul meu, Jinichiro, a căzut odinioară în dizgraţia împăratului 
Reizei. Exilul lui s-a extins şi asupra fiului său, unchiul meu, şi a fiicei lui, 
care a fost mama mea. Dar eu vreau să îi reabilitez numele şi să mă fac 
auzită. 

— 'Te-aş putea ajuta, dar va dura o vreme. 

— lată primele vorbe dulci pe care le aud de când am plecat din Musashi. 

— 'Ţi-aş putea spune şi altele. 

Acum ştia ce să facă pentru a se pune în valoare în faţa lui Yasumi. Odată 
trecut primul moment de uimire, în mod sigur va fi la înălţimea însoţitoarei 
lui. 

Pentru început, se ridică şi îşi scoase cingătoarea şi sabia, pe care le aşeză 
jos. După aceea, se îndreptă spre un mic cufăr lăcuit în negru, cu incrustaţii 
fine din fildeş şi aur. Măsură îndelung mecanismul de deschidere, acţionă 
încuietoarea, ridică delicat capacul şi scoase o foaie de hârtie de culoarea 
norilor luminaţi de soare în miezul verii. Luă apoi o cutie de scris şi o 
deschise cu aceeaşi grijă cu care deschisese cufărul. 

După câteva ezitări, alese o pensulă, o frecă de piatra de cerneală vârâtă 
într-un mic compartiment al cutiei de scris şi, încet, îşi scrise poemul pe 
care-l depuse la picioarele ei. 


Zăpada cade deasă şi încețoşată 

şi, în întuneric, 

acoperă muntele. 

Aş vrea să văd cum creşte umbra florii 

În vântul înserării şi în miresmele zdrobite. 


Yasumi citi încet şi ochii îi scânteiară. Se ridică şi ea mai apoi, se 
îndreptă spre sac şi îşi scoase evantaiul. Când se întoarse lângă el, Motokata 
îi întinse o foaie şi o pensulă. Iar răspunsul ei fu următorul: 


Sub omătul gros al iernii, 

umbra florii se ascunde şi freamătă 
şi nimeni nu o poate întrezări. 

Dar când umbra dispare 

petalele străpung zăpada şi se arată. 


Ea îşi împături foaia cu delicateţe, luă evantaiul, puse poemul pe el şi i-l 
întinse. Toată fiinţa ei vibra. Începuse jocul seducţiei. Privirea lui Motokata, 
fixată asupra ei, se aprinse de dorinţă, iar în ochii lui se citea o puternică 
poftă de a o poseda. Dar ştiu să aştepte. 

Avea capul gol, iar coada groasă, prinsă la spate, se legăna în ritmul 
mişcărilor lui. 

Hainele luxoase şi curate, în ciuda drumului pe care trebuie să-l fi 
străbătut de la plecarea din Kyoto, o mirau pe fată. Chimonoul lui exterior, 
din satin verde pal, decorat cu frunze galbene de aur, strălucea ca un soare 
sub lumina torţelor agăţate de pereţii peşterii. El îşi depărtă pulpanele, 
arătându-şi roba de dedesubt, iar Yasumi văzu că, sub centura largă de 
culoarea prunei sălbatice, acest al doilea veşmânt era de un verde întunecat. 

— Umbra florii se confundă şi se pierde, îi şopti el la ureche. 

Până acum, Yasumi nu fusese niciodată cuprinsă de această ameţeală 
ciudată care o copleşise cu totul. Ce i se întâmplase? În câteva clipe, iat-o 
gata să îşi ofere intimitatea trupului ei acestui bărbat tânăr şi seducător, 
acestui călăreț năvalnic, pe jumătate senior, pe jumătate pirat. Ce va face, îi 
va fura energia, speranţele, planurile? Ah! Cum să învingă această blândeţe 
cu care îi mângâia ceafa? Cum să reziste acestei răsuflări care îi atingea 
buzele, aluneca spre gâtul ei? 

În lumina unei torţe, ochii lor străluceau de aceeaşi dorinţă. Mâinile lor 
se împleteau în gesturi din ce în ce mai febrile. Focul trosnea încetişor. Iar 
torta lumina exact atât cât trebuia pentru ca în ochi să li se poată citi o 
dorinţă reciprocă, ajunsă la culme. 

Motokata nu era la prima lui femeie, dar lui Yasumi nici prin gând nu îi 
trecea acum că, înaintea ei, au mai existat şi altele care au primit aceleaşi 
mângâieri, aceleaşi suspine, au trăit aceleaşi emoţii! 

Erau în genunchi unul în faţa celuilalt. Motokata o cuprinse în braţe şi, 
prinzând-o de plete, o obligă să îşi dea capul pe spate, descoperindu-i gâtul 
şi sânii mici, fremătători, pe care-i luă, lacom şi pătimaş, în gură. Apoi o 
culcă pe spate, pentru a o călări mai bine. Cu hainele desfăcute şi ridicate, 
Yasumi gâfâia încetişor. Motokata începu să dezlege legăturile care îi 
strângeau gleznele, iar pulpanele largi şi bufante ale pantalonilor zburară 
într-o parte, apoi se depărtară, dezgolindu-i sexul şi coapsele mătăsoase. 

În sfârşit, floarea străpunge zăpada şi se arată. Yasumi stătea acolo, 
împodobită cu lumina pântecelui ei alb şi bătăile năvalnice ale inimii. 
Umbra nu o mai ascundea, iar gheaţa era pe punctul de a crăpa. 


Din fundul peşterii, Ramură înflăcărată nu se mai clintea. Era un roib 
frumos, la fel de arămiu ca şi stăpânul lui. Din pieptul lui nu ieşea niciun 
nechezat, doar muşchii şi spinarea i se mişcau încet, în ritmul respirației. 
Oare înţelesese şi el că niciun zgomot nu trebuia să răzbată dincolo de 
pereţii peşterii şi că, atâta vreme cât stăpânul lui dormea acolo, între 
zidurile din piatră şi comorile clanului Fujiwara, lui nu i se putea întâmpla 
nimic rău? 

Au dormit un somn adânc, s-au trezit, au mâncat puţin. Cum peşte uscat 
nu mai era, au mâncat din hrana bogată pe care Motokata o ascundea într-un 
cotlon al acestei grote a iubirii: rădăcini de ghimbir, seminţe de susan, 
turtiţe din orez şi fructe uscate. Din acestea erau din belşug, aveau cu ce 
rezista unui asediu de mai bine de douăzeci de zile. 

Yasumi, care nu ieşea din peşteră, îmbrăcase chimonoul cel frumos, din 
mătase, şi îşi lăsase pletele desfăcute pe spate. Motokata nu se mai sătura să 
le privească, să le pieptene cu degetele, să le mângâie. 

Fiecare răsărit de soare — şi au fost patru, exact răgazul pe care Yasumi i-l 
dăduse lui Sishi pentru a ieşi din adăpost — îl găsea pe Motokata între 
coapsele ei pe care le mângâia iar şi iar. 

Yasumi se desfăta cu voluptăţile ameţitoare ale acestei iubiri neaşteptate. 
Pieptul musculos şi mădularul semeţ al iubitului ei o făceau să tremure de 
dorinţă. O pătrundea încetişor, cu o răsuflare răguşită, pe care o prelua şi ea, 
în cadență. Niciodată nu a dezbrăcat-o de tot. Niciodată nu a cuprins, dintr- 
o singură privire, toate rotunjimile ei delicate adunate într-o singură 
imagine. Le privea, le mângâia, le contempla unele după altele. Le dezgolea 
pe rând, una câte una, pe cele cu care voia să se desfete şi le acoperea mai 
apoi, când dorea să guste altele. 

În cea de-a patra zi, Yasumi dormise puţin, iar Motokata şi mai puţin 
decât ea. Într-atât era de dornic bărbatul să se desfete cu iubita lui. 
Presimţea oare că nu îi mai rămânea timp să se bucure de ea, cum îi plăcea 
atât de mult să o facă? Cât despre Yasumi, ea ştia că va trebui să plece. 
Poate chiar presimţise ceea ce urma să se întâmple. 

Chemarea! Chemarea lui Lună îndepărtată! Dorinţa de nestăvilit de a-şi 
revedea calul! Pentru că nu dormise peste noapte, în dimineaţa aceea 
Motokata căzuse într-un somn adânc, lăsându-i cale liberă lui Yasumi. Fu 
nevoie de numai o frântură de secundă pentru ca ea să ciulească urechea şi 
să audă un zgomot care îi aminti de pasul tăcut al lui Lună îndepărtată pe 
zăpadă. 


Nedumerită, se ridică, se depărtă de Motokata care dormea în continuare 
cu nasul înfundat sub pătură. Pe pipăite, găsi culoarul care ducea afară. 
Deschizătura cavernei îi permise să iasă afară, căci acum cunoştea 
mecanismul de deschidere. De ce s-a întors îndărăt? De ce şi-a luat sacul, 
îngreunat cu toate amintirile ei, când cele care contau cu adevărat erau doar 
cele pe care le ascundea în ea, în cele mai adânci tainiţe ale inimii, ale 
sufletului, ale gândurilor sale? Yasumi era plină de toate aceste amintiri. 

În scurt timp, Yasumi fu în cariera luminată de un fel de şemineu format 
din piscurile stâncilor. Se auzi un zgomot de paşi. Yasumi îşi tinu răsuflarea 
şi, ducându-şi mâna streaşină la ochi — căci în toate aceste zile îi lipsise 
soarele şi acum lumina o orbea — o văzu în zare pe Lună îndepărtată. 

Începu să fugă şi calul făcu un salt înainte, târându-l pe călăreţul culcat 
pur şi simplu în spinarea sa, pentru a nu se trezi răsturnat de uimitorul elan 
al animalului. 

— Sishi! strigă ea. 

Şi fugi iar înspre ei. Se lovi de o piatră şi fu cât pe ce să cadă. 

— Lună îndepărtată! 

Într-un sfârşit, ajunse lângă ei şi se agăţă cu toate puterile de coama care i 
se dăruia. Sishi se aplecă şi, ajutând-o să urce, îi spuse cu o voce 
tremurătoare: 

— Eu îmi pierdusem speranţa. Ea a vrut să vină aici. Ea te-a găsit. Pentru 
o clipă, am crezut că şi-a pierdut minţile şi mă trage spre o primejdie din 
care nu voi mai putea scăpa. Te-a simţit, Yasumi. Ţi-a adulmecat mirosul de 
când am ieşit de sub stânca sub care am stat ascunși. 

Iapa luase deja o poziţie de curse. Cuprins de bucurie, Sishi continua să 
sporovăiască: 

— Pe când mă pregăteam să mă îndrept spre Amazu, aşa cum mi-ai spus, 
a început să adulmece, să ezite, să se învârtă pe loc, de parcă nu ar fi ştiut ce 
să facă şi, dintr-odată, a apucat-o în direcţia opusă celei pe care încercasem 
să o iau eu. 

Vorbele pe care le rostea Sishi în grabă se amestecau cu imagini vii şi de 
neşters pe care Yasumi încerca din răsputeri să le alunge. Era greu să uite în 
câteva clipe toate acele ceasuri minunate pe care le trăise. Îşi simţi ochii 
plini de lacrimi. 

— Repede, să mergem la templul Enryakuji până nu mă răzgândesc. 
Repede, Sishi! 

— Dar de ce te-ai răzgândi? 


— Nici eu nu mai ştiu, şopti fata. 

Nu ningea, dar se stârnise un vânt rece, un vânt care le tăia răsuflarea şi 
le îngheţa mâinile. Au galopat o bună bucată de vreme şi abia târziu Yasumi 
a înţeles că nu va face niciodată cale întoarsă; în schimb, Ramură 
înflăcărată, îmboldit de mânia lui Motokata, ar putea foarte bine s-o 
urmărească. Întoarse capul pentru a se convinge că una ca asta nu se 
întâmplă. Atunci Sishi, îi văzu chipul brăzdat de lacrimi. 

— Yasumi! strigă el. 

După care închise gura şi tăcu, ştiind prea bine că o întrebare ar fi fost o 
curiozitate necuvenită. Aşa că nu insistă, o cuprinse pe Yasumi în braţe, 
lăsându-se în voia gândurilor lui. Nu peste multă vreme, se trezi din 
cugetările lui şi-şi văzu tovarăşa de drum la fel de abătută. 

— O să izbutim. Mulțumită nouă, templul va fi salvat de jaf şi de moarte. 
Mulțumită nouă, Yasumi, da, mulţumită nouă! 

Sishi nu ştia ce să facă, să râdă sau să rămână serios. Ridică braţele în aer 
şi le flutură în văzduh, legănându-le de parcă ar fi fost aripile unei păsări 
mari, care zboară planat la rasul solului, strigând iar şi iar: „Mulțumită 
nouă! Mulțumită nouă!” Yasumi îşi spuse în sinea ei că trebuie să-l fi lăsat 
nervii. Aşteptarea îndelungată sub stâncă, teama de o posibilă moarte se 
pare că i-au întunecat minţile. Nu i-a picat deloc bine faptul de a-şi fi 
descoperit dintr-odată un suflet de mântuitor, dublat de o mare energie 
mentală. 

Tânăra suspină îndelung. „Sunt tristă sau bucuroasă? Zăpada va cădea în 
continuare, luna va fi albă, timpul va trece! Sunt pe cale de a pierde totul? 
Nu. Vom ajuta la înlăturarea unui mare masacru. Ah! Sishi, ăsta e singurul 
motiv pentru care m-am întors”. 

Îşi simţea capul greu. I se părea că, de acum înainte, în locul inimii va 
avea o piatră. O piatră uriaşă şi grea, pe care nu o va putea niciodată azvârli 
de pe vârful muntelui pentru a scăpa de ea, Îl trădase pe Motokata. Era o 
povară de care nu va scăpa niciodată. Îşi bătuse joc de iubirea ei. Înşelase în 
chip josnic încrederea bărbatului pe care-l iubise patru zile şi patru nopţi. 
Cum se va putea uita în ochii lui dacă Buddha i-l va mai scoate vreodată în 
cale? 

Ah! De ce trebuia să fie deopotrivă tâlhar şi senior? lar ea, ce făcuse ea, 
dăduse vrabia din mână pentru cioara de pe gard? Cum de putuse uita că 
Motokata îi promisese că o va ajuta să îşi întâlnească tatăl? Cu el, toate ar fi 
fost atât de simple: prezentarea la curte, întâlnirea cu tatăl ei, cu fraţii, cu 


familia ei şi, mai mult chiar, reabilitarea numelui în sânul marii familii 
Fujiwara, de vreme ce el însuşi aparţinea acestui clan. Ce făcuse? De acum 
înainte, Motokata o va urmări veşnic cu nestăpânita lui ranchiună, poate 
chiar cu o ură neînduplecată, şi îi va stăvili pentru totdeauna căile reuşitei 
sociale. 

Renunţase la toate acestea pentru a salva un templu care nu însemna 
nimic pentru ea şi unde nu cunoştea pe nimeni. Le dăduse pe toate în 
schimbul onoarei şi datoriei faţă de un bărbat despre care nu ştia nimic: Yu 
Tingkuo. Cine era omul acesta cu adevărat? Să fi fost şi el un hoţ, ca atâţia 
alţi preoţi budişti sau shinioişti, care încercau să pună mâna pe bunuri ce nu 
le aparţineau, făcând totul ca să-şi mărească templele şi să îşi întărească, în 
acelaşi timp, puterea? 

Dacă nu ar fi fost în joc vieţile atâtor sărmani călugări, cu totul altfel ar fi 
acţionat Yasumi. 


Au ajuns la porţile templului exact înainte de căderea nopţii. Lună 
îndepărtată nu părea lipsită de vlagă, dar, cu toate acestea, străbătuse un 
drum lung de la plecarea din grotele de pe muntele Hiye. 

Mai mare decât templul din Amazu, cel din Enryakuji se impunea prin 
acoperişurile lui multiple, suprapuse, cu margini ridicate, între care se 
aliniau coloane sculptate. Se zăreau chiar din depărtare, într-atât de înalte 
erau. Îi întâmpină o uriaşă statuie a lui Buddha, cu chipul surâzător. Aşezată 
pe un soclu din piatră şlefuită, dădea spre o alee străjuită de sălcii golaşe, cu 
trunchiuri negre, care conducea către una din intrările templului; dar Sishi 
observă că nu aceea era poarta pe care trebuiau să intre. 

În fund, de-a lungul unei laturi, un pâlc de chiparoşi înalţi acoperiţi de 
nea îi conduseră până la poarta principală. În dreapta, se întindea un lac 
îngheţat. Arăta ca şi cum ar fi aşteptat primele raze ale unui soare timpuriu 
pentru ca pojghiţa subţire de gheaţă să crape. Pesemne că acolo îşi făceau 
abluţiunile zilnice călugării când era vreme bună. În partea stângă, un pod 
alb de nea traversa un râu, şi el îngheţat. Doar câteva pietre îi marcau albia, 
încă impregnată de toate minunăţiile anotimpurilor trecute. Se simţea în aer 
mirosul ultimelor zile ale iernii şi, pentru întâia oară, Yasumi îşi dădu seama 
că primăvara n-avea să mai întârzie mult. 


Călugărul portar se arătă la faţă şi, analizând straiele lui Sishi, observă că 
era vorba despre un călugăr de la Amazu. Le spuse aşadar că trebuiau să 
ocolească sanctuarul şi să bată la una din porţile din spate. În câteva 
secunde, fură acolo; un alt călugăr împinse peretele despărțitor exterior care 
se afla la dreapta şi dădea direct spre lac. 

Poarta mare din faţa pagodei nu trebuia să se deschidă decât la 
ceremoniile oficiale, când pe sub ea păşea împăratul escortat de suita şi 
gărzile sale. 

— Venim de la templul Amazu şi avem un mesaj din partea maestrului 
Yu Tingkuo. Ne lăsaţi să intrăm? 

— Dar cine sunteţi? exclamă călugărul budist, dând cu ochii de Yasumi. 
Tovarăşul vostru e un călugăr din Amazu, dar dumneavoastră? 

— Sunt cea căreia maestrul Yu i-a încredinţat mesajul. Mă numesc 
Suhokawa Yasumi, din ramura Fujiwara. 

— Bine! Bine! spuse călugărul uitându-se cu o şi mai mare atenţie la 
Yasumi, ca şi cum ar fi încercat să-i citească gândurile. 

Iar în acea clipă anume Yasumi se gândea că Motokata nici măcar nu era 
responsabil pentru atrocitățile care se pregăteau şi care, dacă ar fi fost să 
dea crezare mesajului adresat stareţului de la Enryakuji, i-ar fi atras 
blestemul şi, cine ştie, poate chiar pedeapsa cu moartea. Motokata plătea 
pentru fratele lui. Acum, Yasumi o ştia. lată unde o adusese simţul onoarei 
şi sentimentul datoriei fată de maestrul Yu. Sângele începu să-i fiarbă în 
vene, iar tâmplele îi vâjâiau. 

Îşi dădu brusc seama că, absorbită fiind de atracţia pe care o simţea faţă 
de Motokata, uitase să-l întrebe numele fratelui lui. Cum îl va putea acuza 
pe acesta pentru a dovedi nevinovăția lui Motokata? Ce lucruri pline de 
bun-simţ ar putea spune pentru a scuza voinţa sălbatică a unui Fujiwara de 
a-şi recupera bunurile care i-au fost furate, fără a săvârşi totuşi atâtea 
fărădelegi şi barbarii? 

— Am fost atacați cu sălbăticie de patru bandiți, se grăbi Sishi să 
povestească, şi aruncaţi în lacul îngheţat în care mi s-a înecat calul. Se pare 
că... 

— Aş vrea să îl văd pe superiorul vostru, i-o reteză Yasumi. Conduceţi- 
ne la el. E urgent. Trebuie să ia cât mai iute măsuri. 

— Măsuri! Ce vreţi să spuneţi? 

— Vă va spune superiorul acestui templu, nu eu! 


Tonul lui Yasumi era destul de aspru, căci nu dorea decât să termine mai 
repede cu toate şi să fie singură. Nu se gândea decât cum să sfârşească 
odată cu această misiune pe care o ura. Atunci va putea în sfârşit să 
călărească spre Kyoto, să viseze că ia totul de la capăt, să înveţe totul şi să 
uite totul. 

Călugărul nu stărui. Îi conduse într-o încăpere mare, goală, unde nu se 
afla decât un sanctuar cu un Buddha înconjurat de lumânări roşii care 
ardeau risipind un miros puternic de tămâie. 

— Ce aţi vrut să spuneţi când aţi vestit că trebuie să iau cât mai iute 
măsuri? răsună o voce în spatele lor. 

Se întoarseră şi îl văzură pe stareţ. Mic de statură, destul de durduliu, 
purta o tunică albă, lungă, iar în picioarele goale avea sandale din papură 
împletită. Pe chipul lui se oglindea ceea ce se oglindeşte pe chipurile tuturor 
preoţilor budişti: o seninătate a sufletului şi o linişte aparentă a gesturilor şi 
cuvintelor. Dar ce se ascundea, de fapt, în omul ăsta? O sete de putere! O 
ambiţie care îl mâna să pună mâna pe lucruri care nu îi aparţineau. Ea îşi 
aminti de tot aurul şi toate bogăţiile despre care îi vorbise Motokata şi avu 
chef să stârnească puţin curiozitatea stareţului. 

— 'Tovarăşul meu şi cu mine ştim că va trebui să luaţi măsuri pentru că 
am fost obligaţi să citim mesajul. 

— De ce? 

— Pentru că ne-ar fi fost imposibil să reacţionăm fără să ştim la ce ne 
puteam aştepta. Aceşti patru bărbaţi ne-ar fi putut fura documentul şi, în 
cazul în care ni l-ar fi luat, iar noi am fi scăpat din mâna lor, trebuia să fim 
în măsură să vă spunem ce cuprindea misiva. Cu toate astea, nu ne-au ucis 
şi nici mesajul nu l-au găsit. 

Yasumi cântărea neclintirea călugărului. Niciun rid de pe faţa lui nu se 
mişca. Într-o fracțiune de secundă, se întrebă care dintre cei doi fraţi va 
ataca într-adevăr mănăstirea în cea de-a douăzecea zi a acestei luni... 
Motokata nu părea a fi de acord cu uneltirile fratelui său, chiar dacă-i 
urmărise pentru a le lua mesajul... 

Scotocind într-unul din buzunarele pantalonilor ei largi, bufanţi, Yasumi 
scoase sulul şi i-l întinse. 

— Am aflat că sunteţi nu doar sub ameninţarea jafului, ci şi a morţii. 
Acesta e singurul motiv pentru care ne-am înverşunat să ajungem aici. Am 
fi avut de zece ori ocazia de a ne întoarce la Amazu. 

Starețul o studia cu ochii mijiţi, încercând să o ghicească. 


— Ne puteţi adăposti o noapte, două, şi îi puteţi da ceva de mâncare lui 
Sishi? În afară de câteva turtiţe, nu a mâncat nimic de cinci zile. 

— Şi tu, fata mea? 

Ochii lui sfredelitori îi scormoneau sufletul, o străpungeau. Lui Yasumi 
nu îi plăcea bărbatul ăsta. Nu părea a avea noblețea sufletească a maestrului 
Yu. 

— Eu... eu am fost luată prizonieră de şeful bandei. 

— Te-a brutalizat? 

— Nu. 

— Te-a interogat? 

— Da. Dar nu am spus nimic. 

— Îi cunoşti numele? i l-a spus? 

— Nu. Nu cunosc nici numele lui, nici pe acela al tovarăşilor lui. 

Cum el o cerceta în continuare din priviri, ea reluă cu un ton ferm, pentru 
a închide odată pentru totdeauna această discuţie delicată: 

— Am fost legată şi mi s-a pus căluş. 

— Eşti curajoasă şi am impresia că ai ştiut cum să iei lucrurile în mâinile 
tale. Ce aş putea face pentru a-ţi mulţumi? 

— Nimic altceva decât să-l însoţească cineva pe Sishi la templul Amazu, 
după ce va fi mâncat pe săturate şi se va fi odihnit. Lună îndepărtată este 
calul meu, iar eu aş vrea să pornesc la drum mâine în zori. 

— Yasumi! exclamă tânărul călugăr. Nu te întorci cu mine? 

— Nu, Sishi, drumul meu se opreşte aici. Trebuie să mă îndrept cât mai 
repede spre Kyoto... 

— Dar de ce atâta grabă? Maestrul Yu... 

— Maestrul Yu va fi mulţumit de tine, de mine, de izbânda noastră, doar 
ştii prea bine. Am putut salva acest templu de pericolul care-l ameninţa. 
Ăsta e cel mai important lucru. 

Apoi se întoarse spre stareţul care nu o slăbise din ochi. 

— Aş vrea să îmi daţi o pătură, a mea a rămas acolo unde am fost 
sechestrată. 

— Ţi se va face voia. 

Yasumi se apropie de Sishi şi îi cuprinse mâinile într-ale sale. Le mângâie 
câteva clipe, privindu-l fix. 

— Dacă ţie ţi-a lipsit hrana în aceste cinci zile, află că mie mi-a lipsit 
somnul şi nu mă gândesc decât să dorm. Voi pleca mâine în zori şi nu te voi 


mai vedea. Adio, Sishi. Îţi mulţumesc pentru bunătatea ta şi pentru 
tovărăşia plăcută. 

Ea îi lăsă cu părere de rău mâinile şi se dădu câţiva paşi îndărăt. 

— Spune-i maestrului Yu că nu îl voi uita niciodată şi că, dacă drumurile 
noastre se vor mai încrucişa vreodată, îi voi mulţumi eu însămi pentru toate 
câte le-am învăţat de la el. Mulțumită lui, mă simt mai bogată. 

Mai apoi, a fost condusă într-un loc liniştit, unde şi-a putut afla odihna. A 
doua zi, dis-de-dimineaţă, stareţul fu cel care veni s-o trezească. 

— Nu mai ninge şi nu e prea frig. E mai bine să încerci să pătrunzi pe 
porţile cetăţii Kyoto înainte de lăsarea întunericului. Gărzile nu sunt prea 
numeroase şi nu îi lasă întotdeauna să intre pe cei pe care nu îi cunosc. Şi 
crede-mă, fata mea, cu numele pe care-l porţi, curiozităţile se vor ascuţi, iar 
lucrurile nu vor fi deloc uşoare! Yu Tingkuo trebuie să te fi pus în gardă. 

— Da. 

— Atunci, eu îţi doresc drum bun. 

Yasumi ridică privirea spre el şi văzu că, la fel ca în ajun, o cerceta cu cea 
mai mare atenţie. 

— Ieri, începu ea, m-aţi întrebat ce aţi putea face ca să îmi mulţumiţi. Ei 
bine, aş vrea doar să am siguranţa că, dacă voi avea nevoie să mă ascund 
sau să mă feresc de o primejdie, porţile templului vostru nu îmi vor fi 
închise. 

— Ai cuvântul meu. 


Capitolul VI 


Kyoto nu era departe. În cele din urmă, iată că Yasumi ajungea la capătul 
îndelungatei sale călătorii. Un periplu care nu ar fi trebuit să se încheie cu 
aceste puternice bătăi de inimă care o zguduiau cu atâta violenţă. Simţea că 
un fleac, un fulg de nea, o pală din aerul rece al acestei ierni aspre, 
parfumul unei amintiri, imaginea unei mângâieri, oricare dintre acestea ar fi 
putut să o întoarcă de la telul la care ţinea atât de mult. 

Ştia că încă se putea întoarce, putea galopa nebuneşte înapoi spre peştera 
care îi adăpostise prima iubire. Şi să aştepte! Să aştepte ca Motokata să se 
întoarcă şi să îşi reînnoiască imensa putere pe care o exercitase asupra ei şi 
de care fata credea că nu se va putea lipsi vreodată. 

Dar Kyoto o aştepta acolo, în magia culorilor şi a zgomotelor sale, 
maiestuos, imperial, înălțându-se la picioarele ei, superb şi triumfător. 
Kyoto, la care visase atât! 

Yasumi cunoştea istoria cetăţii Kyoto. I-o spusese unchiul ei şi, la 
Amazu, maestrul Yu îi completase golurile, povestindu-i cu lux de 
amănunte aspectele rămase în umbră. 

Întemeiată în 794, capitala japoneză se mai numea Heiankyo, „Cetatea 
Păcii”, iar istoria ei era aşa de măreaţă tocmai pentru că înlocuise vechea 
capitală Nara, ale cărei origini urcau la începuturile veacului al VIII-lea. 

Geografic vorbind, Kyoto se întindea pe o câmpie vastă, care era 
înconjurată dinspre nord, est şi vest de coline cât se poate de potrivite 
pentru ridicarea templelor. Planul oraşului semăna cu o tablă de şah cu 
pătrate neregulate, despărțită la mijloc de un bulevard larg, numit 
„Bulevardul Păsării Roşii”. La nord-est se ridica palatul împăratului Ichijo. 
De la est la vest, se deschideau pieţe largi şi, mai la sud, se înghesuiau 
negustorii, cu sutele lor de prăvălii. 

Tot acest hăţiş de străzi şi bulevarde largi era presărat cu sanctuare şi 
temple care erau vizitate zilnic, dată fiind proximitatea oraşului. 

Cu cât se apropia mai mult de porţile cetăţii, Yasumi se întreba tot mai 
neliniştită cum va arăta intrarea ei în palat, asta în cazul în care va reuşi să îi 
convingă pe toţi că era o Fujiwara. 

Ceea ce nu ştia ea, pentru că nimeni nu îi spusese încă, era modul de 
organizare a palatului. Acesta din urmă cuprindea mai multe părţi, iar cea 
rezervată apartamentelor imperiale era ea însăşi divizată în trei: Pavilionul 


Purităţii şi al Prospeţimii era rezervat împăratului, Pavilionul Parfumurilor 
era al împărătesei. Ceva mai încolo, separat de primele două prin 
Bulevardul Păsării Roşii, dar, în apropierea marii porţi, se afla Pavilionul 
Războinicilor, unde Taira şi Minamoto îşi împărțeau casele şi 
apartamentele. 

Fiecare dintre cele mari opt cartiere ale oraşului era administrat de un 
înalt funcţionar al clanului Fujiwara şi în fiecare dintre aceste cartiere era 
câte un birou de poliţie dirijat de un ofiţer de gardă însărcinat cu 
supravegherea districtului său. 

Familia Fujiwara îşi rezervase cartierele din partea de est a capitalei, în 
imediata apropiere a palatului. Domeniile lor, extrem de întinse, ocupau 
numai ele mai bine de un sfert din oraş. Un alt sfert aparţinea nobililor, 
marilor demnitari, înalţilor funcţionari care lucrau în administraţia palatului. 
În sfârşit, o altă parte era rezervată guvernatorilor de provincie care ţineau 
legătura între palat şi diversele regiuni ale ţării. 

Mai rămânea un ultim sfert, împărţit în parcele mici între funcţionarii 
mărunți, curtezane, negustori şi tot restul personalului cetăţii. 


* 


Yasumi ajunse la Poarta de Est. În mod sigur nu era cea mai bună cale de 
a pătrunde în cetate, mai ales când erai străin de capitală. Această parte era 
permanent cel mai bine supravegheată, dat fiind că aici se afla palatul 
împăratului Ichijo; dar Yasumi nu ştia încă acest lucru. 

Aşa că fu respinsă fără prea multe alte vorbe de gărzi şi trimisă la Poarta 
de Sud. Acest prim eşec o făcu să se gândească mai bine şi îşi spuse că, 
înainte de a fi respinsă a doua oară, mai bine ar face să afle numele tinerilor 
ofiţeri care păzeau această intrare. Cine ştie, poate se va afla printre ei unul 
care răspunde la numele Tamekata. 

Dar Poarta de Sud nu îi aduse mai multe informaţii decât cea de Est. Cum 
Yasumi nu avea niciun document explicativ, cum nu era nici negustoreasă, 
nici legată în vreun fel de o muncă în interiorul cetăţii, iar numele ei nu era 
înscris în niciun registru, era alungată fără prea multe politeţuri şi trimisă pe 
străzile din afara cetăţii. Năucită, umilită de străji, nici măcar nu fu în stare 
să întrebe de numele ofiţerilor însărcinaţi cu comanda. În cele din urmă, 
hotărî să ocolească cetatea pentru a încerca să intre prin partea de vest. 


Fără a se descuraja, Yasumi îşi rumega amărăciunile hrănite acum şi de 
greutatea de a intra în cetate. Doar maestrul Yu şi stareţul de la Enryakuji o 
preveniseră. 

„De ce nu am rămas cu Motokata? îşi repeta ea mereu pe un ton scăzut. 
Altfel îmi voi fi făcut atunci intrarea în cetate, ca un fel de cuceritoare, nu 
ca acum, cerşind cea mai mică favoare. Va trebui oare să ling cizmele 
tuturor domnilor ăstora frumoşi înainte de a găsi o ureche binevoitoare? Ce 
proastă am fost că mi-am ascultat sufletul şi nu inima! Ce neglijentă şi 
necugetată am fost să merg pe mâna maestrului Yu, în loc să-l ascult pe 
Motokata!” 

Cât de scump va trebui să-şi plătească actul ei de bravură, fapta gratuită 
şi generoasă? Lună îndepărtată galopa încetişor. Privind de jur-împrejur la 
oamenii care îşi vedeau de treburile lor, tânăra începu să se întrebe cum va 
putea aşa, fără adăpost cum se afla, să îşi hrănească iapa şi să se ocupe de 
ea. 

La Poarta de Vest fu mai bine primită. Un oştean tânăr o măsură din cap 
până-n picioare şi, cum ea îi zâmbea — doar era în avantajul ei! — se apropie 
şi el de ea şi îi întoarse zâmbetul. În mod sigur, trebuie să i se fi părut că e 
maiestuoasă pe calul ei alb, cu bustul drept ca un adevărat senior, cu faţa 
ridicată semet şi ţinând hăţurile în mână cu o incontestabilă graţie. De astă 
dată, Yasumi simţi că acest tânăr oştean ar putea-o ajuta. Aşadar, va trebui 
să lase la o parte aerul posac pe care îl avea de la plecarea din Enryakuji şi 
să se arate ispititoare. Dacă va fi în stare, poate va afla de la el tot ceea ce 
dorea să ştie. 

Îi aruncă o privire care îl tulbură, cu atât mai mult cu cât imediat după 
aceea plecă ochii cu modestie, ca orice doamnă bine-crescută, pentru ca 
apoi să îi ridice spre el doar puţin, cât să îl facă să priceapă că nu era deloc 
o gâsculiţă gata să se supună la primul afront. În sfârşit, o puse pe Lună 
îndepărtată să facă un mic joc ecvestru pe care îi plăcea să i-l impună când 
voia să îi uimească pe cei din jur. Se lipi de spinarea iepei care se înălţă 
brusc şi, sprijinită pe copitele din spate, le ridică pe cele dinainte şi bătu 
aerul de câteva ori, scuturându-şi coama. Un mic nechezat se auzi la sfârşit 
şi demonstraţia era gata, iar partida — jucată. Nu mai rămânea, fireşte, decât 
ca Yasumi să aibă dinainte un privitor dispus să rămână cu gura căscată în 
faţa acestui act de curaj. 

Iar tânărul străjer era copleşit. Făcu ochii mari, nefiind în stare să scoată 
un sunet. Atunci, Yasumi i se adresă, la fel de amabilă şi zâmbitoare. 


— Ce trebuie să fac pentru a intra aici? îi aruncă ea pe un ton şăgalnic. 
Sunt străină de oraş, dar nu şi de ţară, căci vin dintr-o provincie din sud, 
Musashi. Trebuie să intru cu orice preţ în Kyoto. Mi-aţi putea spune cum 
trebuie să procedez? 

— De unde veniţi? întrebă tânărul oştean care nu auzise nimic, într-atât 
era de copleşit de frumoasa prestație a acestei necunoscute. 

— După cum tocmai v-am spus, vin din provincia Musashi. 

Acest băiat care trebuie să fi fost cam de seama ei părea acum dispus să 
accepte să stea de vorbă cu ea. 

— Musashi! E departe, îi replică el, părând a-şi relua atitudinea de paznic 
cu ochii-n patru. 

— Dacă mi-aţi spune că e la celălalt capăt al lumii, aş fi în stare să vă 
cred, într-atât de greu îmi este să pătrund în Kyoto. De la Poarta de Est am 
fost trimisă la Poarta de Sud, de la cea de Sud, la cea de Vest. Binevoiţi să 
îmi deschideţi porţile cetăţii sau, dacă aceasta nu face parte dintre 
îndatoririle dumneavoastră, să mă puneţi în legătură cu cineva care ar 
putea? 

Acum, Yasumi nu mai plecă ochii şi nu o mai făcea pe cocheta, ci îl fixa 
cu intensitate. Tânărul roşi puţin, îşi plecă un moment privirea, dar o ridică 
imediat. Pe neaşteptate, sosi o altă gardă. 

— Yoshira! Această tânără ar dori să intre în cetate, dar e străină şi... 

— Nu sunt străină, vin din provincia Musashi. 

— De ce doriţi să intraţi în capitală? se interesă nou-venitul. 

— Pentru a-mi întâlni familia. 

— Sunteţi înscrisă în registrul oraşului? 

— Nu, pentru că vin aici prima oară. 

— Şi nu aveţi niciun sprijin, niciun protector? 

Ea ezita. 

— Nu. 

— Nu există măcar o persoană din familia dumneavoastră cu care aţi 
putea lua legătura? insistă Yoshira. 

Ea fu pe punctul de a răspunde „Da, tatăl meu! Asta e! Vreau să iau 
legătura cu tatăl meu!” Dar se abţinu. Fără îndoială, cei doi tineri o vor lua 
peste picior, ca toţi ceilalţi. Aşa că Yasumi îşi spuse că era mai prudent din 
partea ei să dea numele unei persoane mai puţin sus-puse decât un membru 
al curţii imperiale. Şi, pentru a nu minţi, era cu putinţă un singur nume: 


acela al unuia dintre fraţii ei. Numai că, din păcate, ea nu le cunoştea 
numele. 

— Caut un tânăr ofiţer din straja de la porţile palatului. Nu l-am găsit nici 
la Est, nici la Sud, dar cum m-au respins fără a mă interoga, se prea poate să 
fi fost acolo. 

Yasumi hotărî să descalece şi să stea faţă în faţă cu Yoshira, ale cărui 
alură şi prestanţă erau în avantajul ei. Un băiat cam tânăr, dar tare frumuşel! 

— Poate m-ati putea îndruma dumneavoastră, continuă ea, proţăpindu-se 
dinaintea lui. 

Ideea care-i venise adineauri, aceea de a nu spune numele tatălui ei, 
dispăru pentru a face loc unei ezitări care zbură şi ea cât ai clipi din ochi. Se 
aruncă acum cu capul înainte, de parcă s-ar fi cufundat în oceanul agitat, în 
braţele valurilor. 

— E fiul lui Tamekata Kenzo. 

Uimiţi, cei doi soldaţi o cântăriră cu ceva mai multă atenţie, fără a părea 
însă convinşi întru totul. Dar felul în care fata îşi formulase cererea, vorbind 
despre fiu şi nu despre tată, se potrivea mai bine cu cerinţele tinerilor. 

— Care dintre ei? făcu Yoshira, susţinându-i privirea. 

Pe toţi Buddha din lume! De care o fi fost vorba? 

Yasumi îşi spuse că, dacă Yoshira ar fi fost mai în vârstă, ar fi putut să îşi 
plece privirea şi să încerce să îl seducă şi mai mult. Poate că nu i-ar fi stricat 
să aibă şi evantaiul. De acum înainte, va trebui să se obişnuiască să nu-l mai 
lase din mână. O doamnă din aristocrație nu călătoreşte fără evantai. Măi, să 
fie, ce proastă putuse fi! O doamnă nobilă nu călătoreşte călare, ci într-o 
litieră! 

În sfârşit! Deocamdată, trebuia să-i răspundă acestui oştean. Da! „Care 
dintre ei?” Cum de nu se gândise la asta? Tatăl ei avea trei fii, doi de la 
prima concubină, altul de la a doua. Ce i-ar fi putut răspunde? Nu le 
cunoştea numele. Şi dacă Motokata nu i-ar fi amintit că doi dintre ei erau în 
garda de la porţile palatului, nu i-ar fi putut găsi nici în săptămâni de-a 
rândul. 

Dacă le-ar dezvălui acum acestor băieţi că nu cunoştea numele celui pe 
care dorea să-l vadă, ar trimite-o imediat la o altă poartă, ştiind că se va izbi 
şi de aceea ca o muscă înnebunită de un geam. 

— Cel mare! răspunse Yasumi, plecându-şi de astă dată ochii, pentru a-şi 
ascunde jena. 

— Ah! Kanuseke e la Poarta de Est, mă mir că nu l-aţi văzut. 


— La Poarta de Est! De unde să ştiu eu, doar nimeni nu m-a întrebat 
NIMIC... 

— Pe cine aţi văzut? 

— Nu ştiu. Am fost îndepărtată imediat. Nici nu mai ştiu încotro să o iau. 
Vă rog, ajutaţi-mă să-l găsesc! 

Yoshira îl îndepărtă pe tovarăşul lui cu mâna, împingându-l uşor, ca 
pentru a-i sugera că problema nu mai ţinea de însărcinările lui, că de acum 
înainte ia el însuşi lucrurile în mână. Apoi îşi întoarse privirea spre ochii 
întunecaţi ai lui Yasumi. Chipul ei căpătase pe neaşteptate o expresie atât de 
mişcătoare, încât tânărul ezită puţin. 

— Sunteţi iubita lui? 

Cum ea nu-i răspunse, el luă tăcerea fetei drept încuviinţare. 

— Ciudat, Kanuseke nu mi-a vorbit niciodată de dumneavoastră. 

— Ah! exclamă ea, fără a se mai lungi asupra acestei observaţii care nu 
putea decât să o pună în încurcătură. 

— Şi ce-i mai ciudat, chipul dumneavoastră nu-mi este necunoscut. Aş 
putea jura că v-am mai văzut. 

Yasumi zâmbi uşor, cu gândul la acest frate pe care nu-l cunoştea. 
Aşadar, semăna cu el? Dacă chipul ei amintea de cel al lui Kanuseke, ei 
bine, asta nu putea decât să-i uşureze sarcina. 

— Ah! făcu ea din nou, fără a îndrăzni să insiste prea mult nici asupra 
acestui punct. 

Avu însă impresia că tânărul îşi depăşise în sfârşit îndoielile, asta în cazul 
în care avusese vreuna. 

— Kanuseke este repartizat pe un înalt post de pază. Vă pot conduce la el 
imediat ce îmi termin tura. Dar va trebui să aşteptaţi până la sfârşitul zilei. 
Întoarceţi-vă la a douăsprezecea oră, atunci voi fi liber. 

Ea îl părăsi mulţumindu-i călduros, cu un strop de speranţă în inimă. În 
sfârşit, o întâmplare favorabilă care însufleţea oarecum o zi atât de lungă şi 
obositoare. În nici câteva ceasuri, se va afla în fata fratelui ei Kanuseke 
care, în mod logic, ar urma să o conducă la tatăl său. 

Kanuseke semăna cu ea. Era deja un punct stabilit în puţinele date despre 
familia ei pe care le avea la îndemână. O va alunga cu laşitate, luând-o 
peste picior? O va trata cu milă, uitându-se la ea cu trufie, sau o va 
întâmpina cu căldură? 

Îşi mâna încet iapa în jurul oraşului în care nu putea intra, dar calmul pe 
care-l afişa cu uşurinţă nu era decât o faţadă. De fapt, Yasumi era la fel de 


nerăbdătoare ca un boboc pe punctul de a înflori sub soarele primăverii. 

Îşi îndreptă calul spre râul care mărginea partea de vest a cetăţii. Un curs 
lung de apă, numit Katsura, care se revărsa abrupt într-o vale şi reapărea 
ceva mai departe, în apropierea unui templu care oferea privirii acoperişul 
povârnit cu vârfurile încovoiate. De-a lungul ţărmurilor, zăpada se topise şi 
se vedeau ici şi colo pietricele neclintite, măcinate de iarnă, straniu de 
întunecate sub strălucirea zăpezii imaculate care acoperea în continuare 
muntele învecinat. 

Trecătorii forfoteau. Oamenii se agitau. Prea puţini dintre ei păreau a 
pierde vremea, pentru ca ea să aibă cu cine să încerce să intre în vorbă şi să 
afle câte ceva despre viaţa de zi cu zi din Kyoto. Dar îşi spuse în sinea ei că 
trebuie să aibă răbdare, fiecare lucru se va împlini la vremea lui. 
Deocamdată, bine că avea răgazul să observe, să judece, să înţeleagă. Cu 
toată nerăbdarea care-i vâjâia prin vene, încerca să pară calmă. 

Pe neaşteptate, fu copleşită de foamea care îi tot da ghes de o bucată de 
vreme. Nu mâncase de două zile, iar Lună îndepărtată pesemne că se 
împăca şi ea greu cu burta ei cea goală. 

Văzu un negustor ambulant a cărui tarabă părea ispititoare. După ce îi 
cântări din priviri marfa, care se mărginea la câteva felii de peşte uscat şi 
câteva grămăjoare de orez învelite în alge, cu puţinii bani pe care-i avea 
cumpără câte o bucată din fiecare. 

Îşi încheie cumpărăturile cu nuci şi o prăjitură cu ghimbir, pe care o găsi 
într-o prăvălie micuță. Mâncând, îşi spuse în sinea ei că se va întoarce în 
aceste cartiere populare ale oraşului, care i se păreau mult mai primitoare. 

Cum timpul trecea, Yasumi îşi aruncă din nou privirile către muntele cu 
pante line acoperite de zăpadă, către râul încă adormit, care se pierdea în 
neclintirea peisajului hibernal ca un firicel subţire, argintiu, către podul de 
lemn care îl traversa, către cerul alb brăzdat de păsări care zburau grăbite 
spre cuiburile lor. Toate acestea, îşi spuse ea, erau la fel de frumoase 
precum cele de la porţile provinciei ei. În cele din urmă, făcu cale întoarsă 
şi o luă spre locul de întâlnire, căci se apropia cel de-al doisprezecelea ceas 
al zilei. 

Yoshira nu minţise. O aştepta călare pe calul lui, un armăsar negru cu 
coada şi coama arămii. Cu o ţinută mai puţin ţanţoşă decât cea a lui Lună 
îndepărtată, calul avea totuşi prestanţă şi părea a fi un roib viteaz. 

Drept în şa, cu nasul în vânt, cu pieptul semeţ, cu boneta neagră, lăcuită, 
care-i ascundea pletele, cu excepţia unei codițe lungi care-i cădea pe spate, 


Yoshira avea şi el distincţie. 

Vesta largă a chimonoului lui era strânsă în talie cu o cingătoare lată, 
galbenă, iar pantalonii bufanţi strânşi pe glezne lăsau vederii cizme lăcuite, 
din fibre de bambus. Ea îi văzu sabia agăţată la brâu şi începu să se 
gândească la cea a lui Motokata. Yoshira o purta cu o anumită dezinvoltură 
şi, cu toate astea, vârful curbat se iţea la fel de ameninţător pe sub pulpanele 
hainei. Dar se simţea că tânărul nu aştepta deloc clipa în care să se slujească 
de ea, pe când Motokata era cu ochii mereu la pândă şi mâna nervoasă era 
gata să sară pe mânerul armei la cel mai mic zgomot. 

Pe drum, au vorbit puţin. Prin partea de vest a oraşului, au luat-o pe 
drumul care mărginea cele mai bogate cartiere. Apoi, tânărul oştean intră în 
oraş pe Al Doilea Bulevard, care se afla între Bulevardul Extremităţii 
Orientale şi cel al Marelui Palat. 

Yasumi deschisese bine ochii, observând totul, încercând să nu pară 
totuşi prea surprinsă. Fu uimită să nu întâlnească incinte fortificate în faţa 
porţilor palatului. Dar Kyoto nu fusese botezat „Cetatea Păcii”? Nicio 
tulburare însemnată nu-i deranjase calmul şi liniştea legendară de mai bine 
de un veac, poate cu excepţia tâlharilor care, din când în când, agitau 
capitala. Nu a văzut decât străji postate în faţa porţilor. Fireşte, vigilenţa şi 
supravegherea lor rămâneau neşovăitoare, iar eficacitatea lor era mai presus 
de orice îndoială, dată fiind greutatea cu care un străin putea pătrunde în 
cetate. 

Străjerii, ofiţeri şi subofiţeri, făceau rondul inspectând împrejurimile, în 
vreme ce alţii stăteau de pază dinaintea porţilor, cu calul legat nu departe de 
ei. 

— lată-ne ajunşi. Vreti să mă aşteptaţi aici? 

El o luă pe o alee largă care ducea la poarta cea mare şi, după ce schimbă 
câteva cuvinte cu cei care păzeau intrarea, dispăru înăuntru. Apoi Yasumi îl 
văzu pierzându-se în labirintul anexelor palatului. 

Nu avu prea mult de aşteptat, căci Yoshira se întoarse cât ai clipi din 
ochi. 

— Mi s-a spus că Kanuseke şi-a terminat serviciul şi s-a dus acasă. 

— Oh! făcu Yasumi, descumpănită de această întorsătură a lucrurilor, ce 
mă fac eu? 

— În orice caz, rosti tânărul ridicând o sprânceană foarte neagră şi 
groasă, eu trebuia să vorbesc ceva cu el. Vreţi să mă însoţiţi? 

Yasumi suspină. 


— Vă mulţumesc. Din suflet vă spun, vă sunt foarte recunoscătoare. Mi- 
ar face o imensă plăcere să vă pot urma. E departe de aici? 

— Nu. E în cartierul Războinicilor, aflat la capătul celui al Arborilor 
Prințesei. Ajungem repede. 

Lui Yasumi îi veni să-l întrebe cine trăia în cartierul care purta atât de 
frumosul nume „al Arborilor Prințesei”, dar Yoshira îi dădu răspunsul la 
întrebarea nerostită, chiar fără să îşi dea seama. 


* 


— În acest cartier din imediata apropiere a palatului locuiesc doamnele 
din suita împărătesei Akiko. 

Au pomit spre Al Treilea Bulevard. Încă răspândind miresmele 
anotimpului precedent prin copacii lăsaţi golaşi de iarnă, mirosind a lumea 
bună a nobleţei citadine, Al Doilea Bulevard măsura mai bine de patruzeci 
de metri în lărgime. De altminteri, în afară de curse, aici se ţineau primăvara 
întreceri de tir cu arcul, la fel ca şi pe aleea principală care separa oraşul în 
două, cea numită Bulevardul Păsării Roşii. 

— lată cartierul neamului Fujiwara, spuse el arătând cu mâna înspre 
reşedinţele impunătoare care se zăreau în depărtare. E cel mai mare şi mai 
bogat din oraş. 

Casele erau înconjurate de grădini mari. Aceste grădini, deocamdată abia 
curățate de zăpezile iernii, erau locurile de relaxare ale reşedinţelor 
nobililor, iar mărimea lor spunea multe despre situaţia proprietarului în 
ierarhia administrativă a cetăţii. 

Grădinile aveau o asemenea importanţă pentru demnitari, încât acestora 
le era, la drept vorbind, imposibil să se gândească la cumpărarea unei 
locuinţe fără a adăuga grădina. De obicei, în grădină se înălța replica unui 
peisaj de munte, de câmpie sau de țărm de mare. Se foloseau o mulţime de 
decoruri, de pildă un mic pod peste un ochi de apă în care înotau crapi, o 
cascadă micuță care curgea peste un bolovan adus special în acest scop, o 
insulă în care se aduceau găinuşe de apă, fluierari, şorliţe, canari cu cioc 
roşu, bâtlani, gâşte sălbatice. Toate lucrurile care făceau splendoarea unui 
univers erau reconstituite acolo în miniatură. 

Se vedeau şi grădini de legume, livezi, chiar şi mici orezării cultivate de 
servitorii proprietarilor. Copaci stufoşi, tufe tăiate impecabil, arbuşti cu 


frunze rare, alei bine trasate, spaţii vaste, dar niciun loc unde oamenii s-ar 
putea aduna laolaltă. 

Dacă doreau să stea de vorbă, oamenii nu aveau la dispoziţie decât 
pieţele, printre negustori şi mici meseriaşi. În cartierele bogate, oamenii se 
ascundeau în case pentru a vorbi, iar în grădinile ispititoare, nu făceau decât 
să se plimbe admirând frumuseţile locurilor. 

Yasumi suspină la gândul că una dintre casele din acest splendid cartier 
era a lui Motokata. Trebuia să alunge imediat acest gând. Îşi îndreptă atenţia 
spre un alt cartier pe care i-l arăta Yoshira. Case de o mai mică importanţă 
erau mărginite de alei mai înguste. Străzi paralele şi perpendiculare 
străbăteau ansamblul şi, fireşte, grădini, în mod sigur mai mici, dar 
întreţinute cu tot atâta grijă. 

— lată un cartier mai puţin important, dar la fel de luxos, care aparţine 
micii nobilimi de la curte. Sunt funcţionari de rangul al doilea şi al treilea, 
din care face parte şi Kanuseke. Mai este numit „Cartierul Războinicilor”. 
Aici locuiesc membrii clanurilor Taira şi Minamoto. 

— Nu faceţi parte dintre ei? îl întrebă fata. 

Făcuse însă un pas greşit şi pricepu imediat că el trebuie să fi aparţinut 
clasei funcţionarilor de rangul patru sau cinci şi acesta nu era şi cartierul lui. 
Yoshira nu răspunse sau, mai curând, schimbă subiectul: 

— lată-ne ajunşi. Grăjdarul va veni să ne ia caii, să-i perie şi să-i 
hrănească. E o adevărată plăcere pentru ei să se odihnească în grajdurile 
familiei Tamekata. Se simt atât de bine, încât nu mai vor să plece. 

Cum Yasumi nu spunea nimic, el continuă: 

— Îi vom lua mai târziu, cel puţin eu, căci dumneavoastră veţi rămâne, 
probabil, la prietenul vostru. 

— Nu ştiu. Depinde. 

Yasumi descălecă; băiatul o văzu scotocind în sac şi, spre marea lui 
uimire, scoțând două obiecte. Primul era un evantai roşu pe care îl strecură 
într-o mânecă a chimonoului. Celălalt era o sabie scurtă cu lamă încovoiată, 
pe care o strecură în cealaltă mânecă, în aşa fel încât să nu se vadă. 

— O armă! murmură el. 

— Trebuie să ne apărăm. 

— Dar în familia Tamekata sunteţi în siguranţă. 

— Da, sigur, iată-ne ajunşi la casa lui 'Tamekata Kenzo şi a fiului său 
Kanuseke, răspunse ea râzând. Şi, credeţi-mă, acum mai curând mă omoară 


cineva decât să plec de aici înainte de a-l vedea cu ochii mei pe acela pe 
care vreau să-l întâlnesc. 

— Dar de ce purtaţi armă? se îngrijoră băiatul, cu ochii în continuare 
ieşiţi din orbite. 

Avea oare de-a face cu vreo răzvrătită? Vreo nesupusă? O femeie care 
voia să se răzbune pe un iubit necredincios? Cu cât se gândea mai bine, cu 
atât realiza că aceasta nu era logodnica promisă prietenului lui Kanuseke. 
Această tânără — căci nu era în vârstă, avea şaisprezece, cel mult 
optsprezece ani — era pesemne o intrigantă. Nu va fi făcut o gafă cumplită 
aducând-o aici? 

Începea să se teamă de ce putea fi mai rău; ea îi întâlni privirea îngrozită. 

— Nu vă temeţi de nimic, Yoshira, nu sunt o ucigaşă, îl linişti ea cu un 
zâmbet enigmatic. Am fost educată ca un băiat, asta e tot. Doar ştiţi, vin 
dintr-o provincie îndepărtată. Mi-e trebuincios să ştiu să mă slujesc de 
această armă. De atâtea ori am dat peste tâlhari şi oameni răuvoitori. 

— Dar de ce o luaţi acum? Vă asigur că ar sta mai bine în sac. 

— lar eu vă asigur că nu aveţi a vă teme de nimic din partea mea. 


* 


Peste câteva clipe, Yasumi era în faţa unui tânăr foarte seducător, a cărui 
ţinută aducea mai curând cu aceea a unui curtean de la curtea imperială, 
decât cu cea a unui subofițer în garda palatului. 

— Te-am văzut de departe. Am ieşit în întâmpinarea ta. Cine e cu tine? 
Nu-mi amintesc ca, la ultima noastră întâlnire, să îmi fi spus ceva de o 
asemenea vizită. Sau poate l-ai anunţat pe fratele meu Tameyori? 

Lui Yasumi îi scăpă un suspin de satisfacţie. lată că acum cunoştea şi 
numele fratelui mai mic. Tameyori! 

— Nu, răspunse Yoshira. 

Spunând aceasta, aruncă o privire piezişă spre tânăra pe care o adusese la 
prietenul lui. Aceasta ţinea privirea în pământ, capul plecat, nedorind încă 
să dezvăluie o evidenţă care oricum urma să izbucnească în scurt timp. 
Căci, dintr-o singură privire, Yasumi descoperise că acest tânăr îi semăna 
trăsătură cu trăsătură. 

— Această tânără dorea să te vadă. Nu vă cunoaşteţi? făcu el pe un ton 
uimit. 

— Nu. Nu am avut această onoare. 


Se proţăpi în faţa lui Yasumi, aşteptă ca ea să ridice capul şi o privi direct 
în ochi. Acum fata înţelegea de ce Yoshira îi spusese că-i mai văzuse chipul 
undeva. Dar realitatea depăşea orice imaginaţie. Şi toţi trei fură străbătuţi de 
aceeaşi certitudine. Cu toate acestea, Kanuseke rămânea de o îngrijorătoare 
neclintire, în vreme ce Yoshira se depărtă cu prudenţă de camaradul lui; cu 
inima bubuindu-i în piept, fata observă ochii îngheţaţi ai fratelui ei. 

Dintr-odată, aerul se făcu greu, ca şi cum deasupra lor ar fi fost un cer 
încărcat de furtună, dinspre care se aud mereu bubuituri înfundate. După 
câteva ezitări, Yoshira se apropie puţin şi începu să întoarcă privirea când 
spre Yasumi, când spre Kanuseke. Ochii lui îi cântăreau cercetători, 
încercând să înţeleagă. Poate că în sinea lui îşi spunea că, iată, se pare că nu 
ştia nimic despre prietenul pe care crezuse că îl cunoaşte. 

Totuşi, Yasumi nu părea a dori să scoată vreo vorbă, ca şi Kanuseke, de 
altminteri. Privirile lor identice se judecau, frunţile lor identice se ciocneau, 
bărbiile lor identice şi voluntare — uşor umbrită a lui Kanuseke, puţin mai 
modelată a lui Yasumi — împungeau cu agresivitate una către cealaltă. 

Într-un sfârşit, Yoshira pricepu. Aceste două chipuri care se înfruntau 
deja în tăcere promiteau să aducă multe neînţelegeri la curte. Multă cerneală 
va curge pe bileţelele care se plimbau de la doamne la demnitari, multe 
cuvinte vor umbla din gură-n gură, aşa cum se întâmplă la toate curţile 
imperiale şi regale. 

În faţa acestor două chipuri care semănau într-atât, încât fiecare părea 
copia celuilalt, deşi unul era de bărbat, iar celălalt de femeie, nu mai era 
nevoie de nicio explicaţie. 

O tăcere grea făcea atmosfera la fel de încordată, şi acum, că nu mai era 
copleşit de nicio bănuială înspăimântătoare, ci de o certitudine, Yoshira nu 
ştia ce să facă pentru a destinde puţin lucrurile. Dacă ar pleca? Dacă ar face 
stânga-mprejur fără a scoate o vorbă, lăsându-i pe amândoi să se explice? 

Dar Kanuseke, ca şi cum i-ar fi citit gândurile prietenului său, întinse 
mâna spre el şi îi spuse pe un ton perfect liniştit: 

— Vino, hai să intrăm. Am să cer să ni se servească ceai. 

Apoi se întoarse spre Yasumi şi continuă: 

— Cred că avem câteva lucruri de lămurit. Vreti să ne urmaţi? 

Cum nu avea rost să adauge ceva, Yasumi îi răspunse cât putu de grațios: 

— Sunt invitata dumneavoastră. 

Din fericire, Yasumi îşi revenise întru totul şi se grăbi să îi urmeze, căci, 
fără a se mai preocupa de ea, Kanuseke îşi luase camaradul de braţ şi 


vorbea cu el. 

Au luat-o pe un fel de pasarelă care ducea spre o suită de pavilioane mici, 
separate de grădiniţe din care zăpada fusese curățată de curând. Câteva 
poduri se înălţau peste firicelele de apă încă îngheţate de frigul iernii. 
Garduri vii din bambus separau pâlcurile pe care primăvara le va umple 
curând de flori. Pietre rotunde şi plate presărate în iarba încă îngheţată 
duceau către chioşcurile roz în care, atât primăvara, cât şi vara, le plăcea să 
se odihnească celor care se plimbau. 

Yasumi contempla locurile în tăcere, străduindu-se să meargă cu paşi 
mici, pentru a nu ajunge în dreptul însoţitorilor ei. 

În scurtă vreme, au intrat pe un coridor larg, sub cerul liber, străjuit de o 
balustradă din lemn de acacia, sub care creşteau arbuşti pitici, cu frunziş rar. 
Yasumi îi urma, rumegându-şi gândurile. Dalele din piatră roz pe care păşea 
îi aminteau de cele de pe verandele casei din Musashi a unchiului ei. 

La capătul coridorului, o terasă dădea într-o încăpere mare. Spaţiul 
interior era divizat prin paravane şi pereţi despărțitori din lemn. Dar au 
trecut şi de această încăpere şi au intrat pe un alt coridor, mai îngust şi 
acoperit cu o streaşină din scoarță de chiparos. 

În sfârşit, au ajuns în apartamentul lui Kanuseke. Era compus din mai 
multe încăperi, despărțite prin pereţi subţiri, glisanţi. Fiecare încăpere 
conţinea patru sau cinci paravane care, odată îndoite, deschideau un spaţiu 
vast în care Kanuseke îşi putea primi prietenii. 


* 


După ce Kanuseke i-a arătat lui Yoshira pernuţa pe care se putea instala, 
s-a întors în sfârşit spre Yasumi, invitând-o şi pe ea să se aşeze. 

Abia acum păru interesat de ţinuta tinerei. Ea îşi pusese, fireşte, 
chimonoul din mătase — singurul strai mai acătării pe care îl avea — şi în 
mână ţinea evantaiul lăcuit cu roşu. Pe când o cântărea din priviri din cap 
până-n picioare, fixându-se asupra obi-ului care-i strângea talia — şi acesta, 
singurul ei obi —, Yasumi îşi ascunse obrazul în spatele evantaiului. 

În timp ce Yoshira tăcea în continuare, iar privirea lui Kanuseke urca din 
nou spre obrazul lui Yasumi, una din porţile glisante ale încăperii se 
întredeschise şi în prag se ivi un bătrân. 

— Serveşte-ne ceai, Sato. 

Apoi, adresându-se tinerei: 


— Preferaţi ceai verde sau ceai parfumat de iasomie? 

— Aş vrea ceai verde. 

După ce bătrânul servitor plecă, îşi reluă examinarea tinerei într-o 
manieră şi mai intensă. Privirea i se furişă spre mânecile largi ale 
chimonoului ei, ca şi cum ar fi bănuit că ascunde acolo o sabie. 

Yasumi se ascundea în continuare după soarele în asfinţit de pe evantaiul 
ei. Deocamdată, frumoasele reflexe roşiatice care decorau lacul pe care 
Kanuseke îl apreciase drept un material de bună calitate o feriseră de orice 
agresiune exterioară. 

Yasumi mai prelungi tăcerea cu câteva secunde, apoi simţi că nu are de 
ales, trebuie să-i vorbească. 

— Vin din provincia Musashi, începu ea pe un ton blând, strecurând o 
privire peste marginea exterioară a evantaiului. 

Kanuseke nu răspunse, fără îndoială se hotărâse să nu spună nimic decât 
după ce ea îi va fi dezvăluit îndeajuns, pentru a-i putea replica mai apoi 
ceea ce i se va părea mai potrivit. Cum aşteptarea grea se prelungea, ea-şi 
scoase nasul de după evantai, pe care îl închise cu un gest grațios şi îl lăsă 
jos, pe podea, în apropierea mâinii, căci se aşezase în genunchi pe pernuţă, 
cu fesele pe călcâie. 

— Am făcut acest drum lung pentru a-mi cunoaşte tatăl. 

Apoi, cu o mişcare lentă, ea-şi înălță chipul, în aşa fel încât el să îl vadă 
în întregul lui, primindu-l ca pe o plesnitură de bici în plină faţă. Din colţul 
lui, Yoshira tremura. Ce i-o fi trebuit s-o aducă pe fata asta la prietenul lui? 

— Mi se pare că avem aceiaşi ochi, îi aruncă Yasumi cu un zâmbet abia 
schiţat. Iar forma gurii voastre este aceeaşi cu forma gurii mele. Cât despre 
fruntea şi bărbia noastră, par a fi fost făcute după acelaşi tipar. 

Yasumi îi văzu mâna tremurând uşor. Era primul semn al unui început de 
teamă, de emoție ori, cine ştie, poate de mânie. 

— Când am dorit să vă cunosc, nu m-am gândit niciodată că am putea 
semăna într-atât. Mărturisesc că nu m-am gândit nicio clipă la asta. 

Ea îl văzu ducându-şi rapid mâna la cingătoarea verde, lată, pe sub care 
purta un chimonou de culoarea prunei. Cum el părea a dori să păstreze 
tăcerea, ea continuă, încercând să declanşeze o reacţie, pentru ca el să 
riposteze într-un fel sau altul: 

— Mama mea, care a fost prima soţie a tatălui meu, care este şi tatăl 
vostru, tocmai a murit. 


El o cântărea în continuare fără a scoate o vorbă, cu ochii aţintiţi asupra 
ei. Oare când se va hotărî să vorbească? 

— Atunci, continuă ea, a trebuit să o pornesc spre Kyoto, pentru că nu 
mai aveam ce face lângă femeia care a fost soţia unchiului meu, mort şi el 
imediat după mama. Acesta a fost atât de iubitor, grijuliu şi plin de 
solicitudine cu mine. El mi-a dat toată educaţia pe care ar fi trebuit să mi-o 
asigure tatăl meu. M-a crescut şi m-a învăţat lucrurile de care mă slujesc 
astăzi şi mi-a oferit toate valorile morale din care mă nutresc. 

În cele din urmă, acest lung discurs al ei păru a-l scoate din muţenie. 

— Eu nu am nimic de-a face cu toată povestea asta. 

Avea un ton dogit. Yoshira şi-ar fi dorit să sape o groapă şi să se ascundă 
cu totul în ea. Simţea furnicături în picioare şi mâinile i se încleştaseră de 
marginile pernuţei pe care se aşezase. S-ar putea spune că începea să îşi 
condamne prietenul pentru că nu părea mai bucuros descoperind că are o 
soră atât de frumoasă. 

Nebăgând în seamă muţenia lui Kanuseke şi adoptând un aer uşor 
arogant, ea continuă pe un ton aparent liniştit: 

— Până acum, credeam că semăn cu mama, ale cărei graţie şi frumuseţe 
erau vestite. Dar astăzi, când văd că am un chip atât de asemănător cu al 
vostru, mă gândesc că trebuie să semăn foarte bine cu tata, căci nu de la 
concubina lui aţi... 

— Mama mea a fost soţia lui! strigă brusc Kanuseke. 

— A fost concubina lui, nu s-a căsătorit niciodată cu ea. 

— Cine v-a spus asta? i-o trânti el cu furie. 

— Unchiul meu. A făcut cercetări. 

— Ei bine, s-a înşelat. Mama voastră a fost curtezană, nu soţie. 

— Am venit la Kyoto pentru a dovedi contrariul şi nu voi pleca înapoi 
decât după ce se va face lumină în toată povestea asta. 

Kanuseke se enervă. Tenul i se împurpură, iar mâinile lui păreau din ce în 
ce mai nervoase. 

— lar eu vă spun că vă veţi întoarce dezamăgită în provincia din care aţi 
venit, căci mama voastră nu a lost decât o curtezană, fără îndoială, foarte 
frumoasă, îmi imaginez, dar doar o curtezană, cum este şi Kijiyu. 

— Kijiyu! Cine e Kijiyu? 

Canelurile în care aluneca uşa glisantă scârţâiră uşor şi cei trei tineri 
ridicară capul. În prag se ivi capul lui Sato, apoi un braţ pe care ţinea 
platoul şi, în sfârşit, îi apăru tot corpul. Era mic, pipernicit, iar obrazul lui 


alb, osos şi tulburat te lăsa să bănuieşti toate muncile grele pe care trebuie 
să le fi îndeplinit la viaţa lui pentru a-şi sluji stăpânii. 

Păşi în tăcere şi depuse platoul pe una din măsuţele joase. Se simţea un 
parfum puternic, aspru şi violent, care se armoniza cu discordia acestei 
întâlniri. Aroma ceaiului verde! Sato aranjă cănile, ceainicul şi câteva turtiţe 
mici din orez cu susan. 

— Mulţumesc, Sato, poţi pleca. Ne servim noi. 

— Cine este Kijiyu? reluă tot atunci Yasumi. 

— O curtezană pe care o frecventează tatăl meu. Nu e nici măcar o 
concubină precum Asashi care, asemenea mamei mele, a făcut parte din 
suita împărătesei. 

Yasumi răspunse cu o căutătură clocotind de mânie privirii sumbre şi 
îngheţate a fratelui ei. Ştia că el vorbea despre cea de-a doua concubină a 
tatălui ei, cea care născuse de asemenea doi copii, ale căror nume încă nu le 
cunoştea. 

— Osuki! Asashi! Kijiyu! izbucni Yasumi pe un ton ascuţit, punând 
mâna pe evantai, dar fără a-l deschide. Vreţi să-mi spuneţi, frate, câte femei 
are tata? Trei, patru, cinci sau mai multe... Cu cât are mai multe, cu atât 
mai tare încearcă să-şi ascundă adevărata soţie şi fiica pe care o are cu ea! 

Kanuseke păru încurcat. Pentru a încerca să destindă atmosfera, puse 
mâna pe ceainic, dar Yasumi i-l luă din mână. 

— Îmi veţi permite să vă servesc ceaiul, frate? E o îndeletnicire pe care, 
asemenea multor altora, am învăţat-o perfect de la mama. Ştiu să pregătesc 
şi să servesc ceaiul ca o adevărată curtezană. 

Şi începu să râdă. 

— Glumesc, se înţelege. Nu am deloc chef să îmi trăiesc viaţa după 
chipul şi asemănarea celei pe care aţi numit-o Kijiyu. Şi, întrucât mama 
voastră e moartă, ca şi a mea, vorbiţi-mi mai curând despre Asashi, cea pe 
care aţi numit-o „concubină”, asta dacă tot insistaţi să spuneţi că mama 
voastră a fost „soţie”! În orice caz, eu mă încăpăţânez să vă contrazic 
asupra acestui punct. 

— Mama dumneavoastră nu a fost decât o curtezană. 

— Voi dovedi că a fost prima lui soţie. 

— lar dacă veţi reuşi să dovediţi asta, eu, la rândul meu, voi dovedi că 
tatăl meu nu s-a întors niciodată la familia voastră şi, în aceste condiţii, 
naşterea voastră e cel puţin ciudată. Sunteţi născută din alt bărbat. 


Ea servi ceaiul în cele trei căni cu cea mai mare artă, iar Kanuseke nu se 
putu împiedica să nu admire gesturile perfecte ale fetei. 

— Cu asemănarea noastră, o să vă fie greu să dovediţi ceea ce încercaţi 
să mă faceţi să cred acum. 

— Va trebui să intraţi la curte pentru a vă arăta chipul. Or, acolo nu veţi 
intra niciodată! Voi face totul pentru a vă bara calea, la fel ca şi tata şi 
fratele meu! 

— Vă înşelaţi, voi găsi pe cineva care mă va introduce. 

El o privi cu un aer dispreţuitor. 

— Pe oricine aţi găsi şi oricât de sus-pusă va fi acea persoană, fie ea înalt 
demnitar sau doamnă de onoare — dacă veţi găsi vreodată pe cineva! — 
obrazul vostru va trebui să suporte tot machiajul, care nu va face decât să 
şteargă orice urmă de asemănare cu familia noastră. 

— Credeţi-mă, voi găsi eu un mijloc de a intra la palat fără niciun 
machiaj. 

— Atunci o veţi încurca de tot, pentru că acolo veţi da de cineva mai rău 
decât mine, tata şi fratele meu la un loc. 

— Despre cine vorbiţi? 

— Despre Yokohami. 

— Cine e? 

Cum el încă ezita, ea reluă, după ce sorbi o gură de ceai fierbinte: 

— Haideţi, dacă tot vreţi să mă descurajaţi, măcar duceţi-vă răutăţile 
până la capăt. 

— Yokohami este fiica lui Tachibana Asashi. 

— Dar credeam că a avut un fiu. 

— Da, pe netotul Shotoko, dar, un an mai târziu, a adus pe lume o fată, la 
naşterea căreia a şi murit. Credeţi-mă, ciuma asta n-o să vă lase să-i 
încălcaţi drepturile! 

Din această frază scurtă, Yasumi a aflat trei lucruri care i se păreau de o 
importanţă capitală. Mai întâi, moartea celei de-a doua concubine, apoi 
existenţa unei surori şi a încă unui frate: ciuma de Yokohami şi netotul de 
Shotoko! Din această scurtă constatare, rezulta că fraţii 'Tamekata nu îi 
suportau deloc pe copiii Tachibana. O crăpătură de toată frumuseţea pe 
tabla de şah pe care Yasumi se pregătea să îşi aşeze pionii. 

Într-un sfârşit, Kanuseke se întoarse spre Yoshira, care îşi revenea cu 
greu din uimire. 

— la spune, tu, care o cunoşti, am spus adevărul? 


Yoshira roşi ca un adolescent, învârtind între degete ceaşca fragilă cu ceai 
fierbinte. 

— l-ar plăcea să-i facă curte, reluă Kanuseke, dar tata nu pare deloc 
dispus să o dea după el. A zis că trebuie să-şi facă un rost înainte de ao 
cere. 

Înălţă privirea în tavan, apoi plecă fruntea şi sorbi o înghiţitură de licoare 
acrişoară, dar parfumată, şi reluă: 

— Da, prietene! Ar trebui să pleci să lupti în provinciile bântuite de pirați 
şi tâlhari. Sunt sigur că ai dobândi ceea ce-ţi lipseşte, iar faima astfel 
căpătată ar acoperi cu vârf şi-ndesat lipsa averii. 

Lui Yasumi, aceste aluzii i se părură fără noimă şi ofensatoare pentru 
prietenul ei. Kanuseke nu avea niciun motiv să sublinieze în faţa ei clasa 
socială inferioară a lui Yoshira. Şi acesta din urmă păru supărat, căci rosti 
pe un ton scăzut: 

— Fără îndoială, m-aş plictisi s-o aştept atâta, Kanuseke. 

— M-aş mira, replică acesta. 

— Tatăl tău nu glumeşte, Kanuseke. 

— Ba glumeşte, interveni cu ironie Yasumi. Nu face decât să glumească, 
mai ales când e vorba despre iubire. 

— Vă interzic să-l judecaţi pe tatăl meu, strigă Kanuseke. 

— Tatăl nostru! îl corectă fata, măsurându-l, la rându-i, cu aroganță. 

Kanuseke avea o alură distinsă, fermecătoare, gesturi fine şi studiate. Şi 
el, ca şi tatăl lui pe vremuri, va fi plăcând pesemne doamnelor şi fetelor de 
seama lui. Yasumi nu putea contesta asta. Zâmbetul lui era mai curând 
ambiguu, iar privirea — rece, destul de echivocă, pentru că uneori părea 
glacial şi onest, iar alteori aveai impresia că se preface şi se ascunde sub o 
aparentă dezinvoltură destul de amenințătoare. 

Yasumi întoarse faţa de la Kanuseke înspre Yoshira, încercând să facă o 
comparaţie între ei; cât de sensibil, generos şi comunicativ i se păru acesta 
din urmă! Fetei îi venea să încerce să-l aline pentru necazurile lui din 
dragoste cu ciuma asta de Yokohami. 

Din toată această discuţie la care tânăra se aşteptase — căci nu-şi 
închipuise nicio clipă că îşi va înduioşa prea uşor familia —, singurul lucru 
care o surprindea era existenţa unei surori. lar în timp ce se lovea de 
Kanuseke şi îşi spunea în sinea ei că ar dori să afle cât mai repede şi reacţia 
celorlalţi fraţi, se surprinse ezitând când veni vorba de Yokohami. 


— Îţi jur, frate, că voi face totul pentru a-i cunoaşte pe ceilalţi fraţi ai mei 
din familia Taira! conchise ea. 

— Fraţii voştri din familia Taira! o luă Kanuseke peste picior. Dar 
dumneavoastră ce sunteţi, mă rog? 

— O Fujiwara! Doar o ştiţi foarte bine! 

Ea şovăi doar cât îi fu necesar să lovească mai bine şi îi aruncă în obraz 
Cu o voce cât se poate de nevinovată: 

— După mama, eu sunt o Fujiwara. Străbunul meu Jinichiro a slujit sub 
doi împărați. 

— Nu-i adevărat! E o minciună! 

— Ei bine, vom vedea. Veţi afla ceea ce se cuvine de la Tamekata Kenzo. 

— Ne-ar fi spus deja. 

— Nu v-a vorbit niciodată despre toate astea pentru că nu l-aţi întrebat 
niciodată. Aşa se face că i-a fost uşor să păstreze tăcerea. 

Yasumi se ridică şi se retrase cu un zâmbet luminos: 

— Întrebaţi-l şi, rogu-vă, profitaţi de discuţie pentru a-i cere o 
întrevedere cu mine. 


Capitolul VII 


Yoshira a prins-o pe Yasumi din urmă pe Al Doilea Bulevard. Ea călărea 
încet, mâhnită, fără a se uita măcar pe unde mergea. Părea a se fi lăsat în 
voia lui Lună îndepărtată, depăşind distrată casele şi grădinile în care, ici şi 
colo, pe un pod ori pe aleile din pietriş de pe marginea unui bazin, se profila 
câte o siluetă. În aer se simţea parfumul primelor azalee, iar pe ramurile de 
salcie care se zbăteau sub vântul serii se întrevedeau muguri minusculi, nu 
mai mari decât un vârf de ac. 

Yasumi începea să înţeleagă că nu va fi deloc scutită de greutăţi. Fără a 
scoate o vorbă, Yoshira i se alătură şi îi respectă tăcerea preţ de mai bine de 
o jumătate de ceas. Apoi, pe când o apucaseră deja pe Al Treilea Bulevard, 
îşi luă inima-n dinţi: 

— Unde vă duceţi? Ce vreţi să faceţi? 

Ea întoarse încet capul spre el şi îi zâmbi cu tristeţe. 

— Nu ştiu. Nu, sincer, chiar nu ştiu. Sunt încă năucită de reaua-voinţă a 
fratelui meu. Ce-mi vor aduce oare următoarele întâlniri? 

— Nu trebuie să abandonaţi. 

— Şi Tameyori... 

— Se va arăta şi mai neînduplecat decât fratele lui, dar sunt sigur că 
Shotoko va fi sensibil la înfăţişarea voastră. 

— Încercaţi să mă încurajați cumva? 

— Poate. 

— Şi frumoasa Yokohami... 

— Frumoasa Yokohami! şopti el. Ah! Sunteţi de zece ori mai seducătoare 
decât ea. 

— Haideţi! Haideţi! începu Yasumi să râdă, nu mi-aţi răspuns la 
întrebare. Câţi ani are Yokohami? 

— Şaptesprezece. 

— Suntem aproape de-o seamă. 

Yoshira adoptă ţinuta însoţitoarei sale care părea a-şi fi recăpătat 
întrucâtva vioiciunea. 

— Cu 'Tameyori nu voi putea face nimic, e prea apropiat de fratele lui şi 
îl imită în toate. Dar voi încerca să îl aduc pe Shotoko la sentimente mai 
bune. 


— E foarte drăguţ din partea voastră, Yoshira. Mi-ar plăcea să-mi fiţi 
prieten. 

Se lăsa seara, învăluindu-le pe toate într-o lumină blândă, la jumătate de 
drum între iarnă şi primăvară. În spatele palisadelor de bambus şi al 
gardurilor vii din arbuşti cu frunziş rar pulsa o întreagă viaţă intimă. 
Percepeai tăceri şi murmure, voci scăzute, paşi, foşnete de chimonouri şi de 
mantii. Acum, după ce discuţia cu Yoshira o mai încurajase puţin, Yasumi 
cerceta cu atenţie imaginile care îi treceau prin faţa ochilor. În grădinile 
caselor se vedeau câteva petice de pământ încă îngheţate de ultimele zăpezi, 
cele care cădeau atât de repede pe povârnişurile munţilor care înconjurau 
cetatea Kyoto. 

Yoshira se întoarse la întrebările lui. 

— De ce i-aţi spus că sunteţi o Fujiwara? 

— Pentru că ăsta e adevărul, adevărul curat. După bunicul meu, sunt o 
Fujiwara. 

— Asta l-a mâniat rău, nu-i va trece prea curând. 

— Va trebui să accepte acest adevăr. Bunicul meu a fost un Fujiwara şi a 
fost consilierul intim al împăratului Murakami, dar a fost alungat de la curte 
de împăratul Reizei, pentru că a îndrăznit să i se opună. 

Yasumi se uita drept înainte; din când în când, ochii îi fugeau după câte o 
pasăre care se aşeza acolo unde se topise zăpada. 

— Nu încerc doar să îmi cunosc familia şi să recuperez ceea ce mi se 
cuvine după lege de la tatăl meu, ci mai ales vreau să îmi reabilitez onoarea 
şi locul la curte. Vreau ca Fujiwara să mă recunoască drept una de-a lor. 

— Nu veţi izbuti niciodată! 

— Ba da! 

— Atunci, va dura ceva vreme. 

— Am tot timpul din lume şi, credeţi-mă, nu voi fi înfrântă. 

Yoshira plecă fruntea. 

— Până atunci, rosti el, bănuind că întrebarea lui o va încurca pe fată, 
unde veţi dormi, unde veţi mânca. Şi cine se va ocupa de iapa voastră? Are 
nevoie zilnic de porţia ei de ovăz. 

— Eh! Noi două suntem obişnuite să dormim sub cerul liber, şi să ştiţi că 
nu am mâncat în fiecare zi, cât am tot fost pe drum. 

Tânărul ridică din umeri. Părea foarte trist de felul în care se încheiase 
întâlnirea cu Kanuseke şi tot ridica din sprânceană. 


— Parcă nici nu-l mai recunosc. Îl credeam amabil şi generos. Când mă 
gândesc că nici măcar nu v-a propus să vă adăpostească până când vă veţi 
limpezi poziţia. 

— Nu putea, căci, dacă mi-ar fi oferit adăpost, ar fi însemnat că acceptă 
să îmi solicite o întâlnire cu tata. Or, cred că am înţeles foarte bine că nu va 
face nimic. Ba mai rău, va face totul pentru a o împiedica. 

— Aşa cred şi eu. Tocmai de aceea vă voi face cunoştinţă cu Tameyori şi 
voi face tot ce îmi stă în puteri pentru ca părerile lui să fie altele decât ale 
fratelui său. 

— Chiar credeţi că veţi reuşi? 

— Nu! murmură el. 

Ea-şi opri calul şi se întoarse spre Yoshira. 

— Voi dormi sub poarta unei grădini sau sub streaşina acoperişului mai 
mare al unui templu. 

Vocea ei se înveseli: 

— Da! Asta e! Am să caut în cetatea asta un sanctuar mic, care să nu-mi 
fie duşmănos. Călugării mă vor găsi dimineaţa la poarta lor şi poate mă vor 
adăposti pentru noaptea următoare. 

— Am o idee şi mai bună. Am să vă prezint mătuşii mele. 

— De ce aţi face una ca asta pentru mine? 

Luat pe nepregătite, el se gândi câteva clipe, apoi zise: 

— Când aţi ajuns la postul de strajă de la Poarta de Vest, mi-aţi cerut 
sprijinul. 

— Da. 

— Atunci, am datoria de a vă ajuta. Aşa că voi începe prin a vă prezenta 
mătuşii mele. 

— Dar de ce tocmai mătuşii voastre? 

— Pentru că locuieşte singură într-o căsuţă aflată în mijlocul cartierului 
meşteşugarilor. E sora mamei. Face buchete de flori şi le vinde 
notabilităţilor din Kyoto pentru decorarea reşedinţelor lor. S-a întâmplat să 
facă chiar şi aranjamente florale pentru curte, îşi câştigă traiul cât se poate 
de onorabil... 

— Dar... 

— Spune adesea că are prea mult de lucru şi i-ar prinde bine o mână de 
ajutor. Aţi putea învăţa munca asta. 

— Dar o cunosc. Mama mea m-a învăţat arta de a alcătui buchete. 


— Atunci e perfect, aşa vă veţi continua cercetările fără a fi nevoită să 
dormiţi sub cerul liber. 

— Dar ce voi face cu Lună îndepărtată? Nu vreau să mă despart de ea. 
De aceea mă gândeam să cer azil la o mănăstire mică din Kyoto, acolo s-ar 
găsi mai mult loc pentru un cal. Altminteri, va trebui să părăsesc cetatea 
pentru a o duce pe Lună îndepărtată să pască la ţară. 

— Nu faceţi asta, nu sunteţi încă trecută în registru şi, dacă veţi ieşi, nu 
veţi mai putea intra. 

— Dar acum vă cunosc! 

— Cine ştie, poate eu nu voi mai fi aici. 

Fa-şi aminti de sfatul pe care i-l sugerase Kanuseke: să se ducă în 
provincie, să lupte şi să îşi câştige promovarea şi faima de care avea nevoie 
pentru a se putea însura cu Yokohami. 

Yoshira îşi frământă mintea. lapa lui Yasumi nu era, la urma urmelor, o 
problemă atât de mare. 

— O pot lua eu. Avem loc în grajdul de la porţile cetăţii. Toţi avem câte 
un cal, iar unii au chiar câte doi, trei. Voi spune că Lună îndepărtată e a 
mea. 

Cum Yasumi şovăia, el insistă: 

— Nu aveţi încredere în mine? 

— Ba da! 

Răspunsul ei i se păru atât de pătimaş, încât tânărul se înduioşă. Yasumi 
simţi cum îi tremură mâna cu care ţinea moale hăţurile. În sfârşit, găsise în 
Kyoto un om care îi va fi prieten. Acum, Yoshira ştia atâtea despre ea. Îi 
mulţumi cu un zâmbet larg şi spuse: 

— De acord, accept să mă prezinţi mătuşii tale. 


* 


Înaltă pentru o japoneză, îmbrăcată cu eleganţă şi bun gust la cei peste 
treizeci de ani ai ei, Susue Sei avea mult farmec, mulţumită atitudinii şi 
ţinutei sale maiestuoase. 

La drept vorbind, chipul ei nu era de o frumuseţe ieşită din comun, ba 
chiar era întrucâtva lipsit de graţie din cauza ochilor prea oblici, a bărbiei 
cam greoaie şi a frunţii nu tocmai înalte, din cauza căreia distanţa dintre 
sprâncenele epilate — pe care le redesena cu o linie fină, trasată cu o grăsime 


pe bază de cărbune de lemn, înmiresmat cu aromă de garoafe — şi rădăcina 
părului era prea mică. 

O îndrăgi imediat pe Yasumi. Trebuie spus că se înţelegea cu nepotul ei 
mai bine decât mama acestuia, sora ei, care nu făcea decât să încerce să-şi 
cocoloşească fiul. 

De altminteri, cele două surori se vedeau rar, doar cu ocazia marilor 
manifestări anuale, cu prilejul ofrandelor aduse lui Amida Buddha la Anul 
Nou, la sărbătoarea Primăverii, în luna Crizantemelor, a Recoltelor sau a 
Spicului de Orez. Toate aceste sărbători aduceau multă bucurie şi poporului, 
şi curtenilor. În aceste perioade, toată lumea se îngrămădea la temple pentru 
a aduce ofrande, încercând să atragă bunăvoința lui Buddha. Se cânta, se 
dansa, se mânca şi se bea mai mult decât de obicei, cu precădere sake sau 
un vinişor de orez proaspăt scos de sub teasc. 

Când Yoshira îi povesti necazurile lui Yasumi, pe chipul mătuşii lui se 
zugrăvi consternarea: 

— Te pot ajuta, spuse ea zâmbindu-i nepotului, care îi pândea reacţia cu 
o nerăbdare de băieţandru. Dacă mă ajuţi cu treaba şi o faci aşa cum se 
cuvine, nu văd de ce nu te-aş ţine la mine. Îţi voi oferi masă şi casă. Îţi 
convine? 

— E mai mult decât speram. Sunteţi norocul meu şi nu ştiu cum v-aş 
putea mulţumi. 

Susue Sei îşi cântărea toate cuvintele, toate gesturile şi, fără îndoială, 
toate gândurile, cu o seninătate monahală. În mod sigur ar fi făcut o bună 
figură într-un templu budist pentru femei. Fiecare dintre mişcările ei părea o 
frumoasă caligramă, dintre acelea pe care îi plăcea să le traseze pe file în 
culori dulci. 

— Cu toate astea, copila mea, preciză ea, s-ar putea ca să nu îi facă 
plăcere clientelei mele să vadă o tânără cu o atitudine atât de barbară 
precum a ta. Spun „barbară” pentru a nu spune „oarecare” sau „ţărănească”, 
deoarece îţi cunosc originile nobile. Va trebui să ai grijă să nu scoţi la 
vedere vârful sabiei. 

Izbucniră amândouă în râs, iar Yasumi îşi puse sabia într-un cufăr pe care 
i-l împrumutase Susue Sei; tot acolo îşi împături şi frumosul chimonou de 
mătase şi obi-ul brodat. 

Dispoziţia celor două femei se armoniza în mod inteligent. Sei era veselă 
şi fermecătoare; Yasumi rămânea amabilă şi destinsă. Acum, tânăra 
începuse să se machieze aşa cum îi arătase gazda ei, căci acesta era un lucru 


pe care nu îl învățase de la mama ei, care murise prea timpuriu, pe când fata 
ei era prea tânără ca să se gândească să îşi transforme trăsăturile. 

Sei îi epilă şi îi redesenă sprâncenele sub forma unui arc fin, aproape 
invizibil, care îi sublinia totuşi ochii alungiţi. Îi unse buzele cu puţin roşu 
carmin şi îi trecu o umbră din acelaşi unguent pe pomeţi. Erau doar 
rudimentele machiajului unei doamne îngrijite. Yasumi era departe de ceea 
ce va fi nevoită să facă într-o bună zi cu chipul ei, pentru a nu fi 
recunoscută. 

Fără a fi bogată, doamna Susue Sei ducea o viaţă îndestulată. Clientela ei 
avută era largă la pungă şi, în scurtă vreme, se felicită că acceptase să o 
adăpostească pe Yasumi, văzând cu câtă artă reuşea tânăra ei prietenă să 
pună laolaltă ramurile înflorite şi toate soiurile de frunze. 

Ramuri violete de arborele prinţesei şi ramuri portocalii de tachibana, 
frunze purpurii de salcie şi frunze sacre de ilice care încoronau atâtea capete 
în timpul procesiunilor lui Buddha, ramuri de cireş şi de prun, ramuri de 
melia şi păducel de China cu frunze roşii. Degetele lui Sei şi ale lui Yasumi 
zburdau cu îndemânare prin arabescul parfumat al creaţiilor lor, încurcate 
când şi când doar de flexibilitatea unei ramuri dincolo de care întrezăreai 
umbre şi lumini. 

— Sora mea nu se gândeşte decât cum să-şi însoare mai bine băiatul, îi 
spuse Sei într-o zi, pe când pregătea o compoziţie florală pentru una dintre 
doamnele de companie ale împărătesei Akiko. Ar fi mai bine să nu o 
întâlneşti, nu de alta, dar ar fi în stare de orice ca să te vadă expulzată din 
cetate. 

— Dar de ce? întrebă tânăra. 

— Pentru că s-a întâmplat ceea ce trebuia să se întâmple. Şi tocmai de 
asta se temea ea cel mai mult. 

— Dar ce s-a întâmplat şi de ce se temea ea? 

— Fiul ei s-a îndrăgostit de o fată mai săracă decât el. 

Yasumi, care ţinea într-o mână o ramură de arțar şi, în cealaltă, nişte 
frunze galbene de tachibana, ridică ochii spre Sei: 

— Dar eu nu sunt o fitecine, protestă ea. 

— Ea nu-şi doreşte o ţărancă venită dintr-o provincie îndepărtată, poate 
doar dacă e vreo fiică de guvernator. Sigur că îşi va schimba părerea dacă 
vei fi recunoscută ca o adevărată Fujiwara. 

— Dar, Sei! glăsui răspicat Yasumi, un lucru trebuie să fie clar: nu sunt 
îndrăgostită de Yoshira şi, crede-mă, nu am făcut nimic ca să-l seduc! 


— Văd asta, suspină Sei. Nu te-am văzut niciodată stârnindu-l, în timp ce 
tânăra Yokohami nu e decât provocare şi aroganță. Va fi nefericit cu ea, 
pentru că nu îi va fi credincioasă. Dar ce vrei, mama lui îl împinge în 
braţele acestei fete pentru că tatăl ei locuieşte la curte. lar Yoshira nu i se 
poate opune. 

Suspină din nou, fixând în buchetul la care lucra o frunză mare de vită- 
de-vie, pentru a da un aspect mai diafan întregului. 

— Cel puţin, aşa a fost până la venirea ta. Aş putea spune că, alături de 
tine, Yokohami pare ştearsă. 

— Sei! Nu vreau ca Yoshira să se îndrăgostească de mine! Spune-i că 
iubesc un altul. 

— E adevărat? 

— Da! 

Începu să chicotească încetişor, revărsând asupra buchetului abia terminat 
cascade de râs cristalin. 

— Atunci asta e! lată de ce nu ai căzut pradă farmecelor lui Yoshira al 
meu. 

— Nu am îndrăznit să i-o spun niciodată. Ai putea să-i spui tu pentru 
mine? 

— Cine e bărbatul care ţi-a furat inima? 

— Aş prefera să nu spun. E taina mea. 

— Bine, Yasumi, îţi respect tăcerea. Dar mă voi grăbi să-l anunţ pe 
Yoshira, ca să nu-şi facă prea multe speranţe în ceea ce te priveşte. Cât 
despre el, maică-sa îl bate la cap să plece să lupte cu piraţii care au pus 
stăpânire pe ţărmul Mării Interioare. Opresc şi jefuiesc toate vasele care vin 
dinspre Oceanul Pacific sau de la Marea Japoniei. 

— Sunt mulţi? 

— Se spune că ar fi mai ales bine conduşi şi organizaţi, iar şeful lor e 
Nariakira, celebrul pirat căutat de toţi războinicii. 

Lui Yasumi îi scăpă un suspin slab de uşurare pe care prietena ei nu-l 
observă. Oare se temuse într-atât ca Sei să nu pomenească numele lui 
Motokata? 


Veni şi ziua sărbătorilor Naşterii Primăverii. In zori, pe străzile oraşului, 
au început procesiunile în apropierea templelor şi în sanctuarele lui Daitoku 


şi Goyasha. Cu astfel de prilejuri de bucurie sezonieră, budiştii şi shintoiştii 
se amestecau în mulţime şi îşi recitau rugăciunile sub o ploaie de flori de 
cireş aruncate de fetele din Kyoto. Note de flaut răsunau în cele mai 
îndepărtate colţuri ale palatului şi ale templelor cetăţii. Flautiştii se 
strecurau cu uşurinţă prin mulţime în vreme ce muzicienii care îşi cărau în 
braţe orgile stânjenitoare trebuiau să rămână aşezaţi în lotus în faţa porţilor 
sanctuarelor. 

Cât fu ziua de lungă, din zori şi până-n seară, cântecele şi dansurile au 
însufleţit sărbătoarea. 

După primele procesiuni care au durat mai multe ceasuri, tinerii oşteni 
din straja de la porţile palatului, din care făcea parte şi Yoshira, trebuiau să 
se înfrunte într-o mare întrecere de tras cu arcul. Câştigătorul urma să fie 
încununat de împăratul Ichijo, care îi va înmâna un arc lăcuit şi împodobit, 
din colecţia imperială. Înălţat prin această distincţie, câştigătorul va păstra 
pentru totdeauna arcul sacru care, fără îndoială, îi va purta noroc toată viaţa. 

Cursele de cai urmau să se desfăşoare pe Al Doilea Bulevard la miezul 
zilei, apoi urma banchetul organizat pe malurile lacului Biwa unde, la 
începutul serii, va fi prezentată recolta de fructe de mare, urmat de un 
spectacol la care va participa împăratul şi soţia lui. 

În sfârşit, la căderea nopţii, după ce se va fi invocat de şapte ori steaua 
consacrată anului — în primăvara aceasta era vorba despre ultima stea a 
Ursei Mici doi războinici mascaţi urmau să lupte cu sabia. Cel care va 
rămâne pe cal fără a fi rănit va trebui să bea trei cupe de sake, după care îşi 
va scoate masca şi îşi va alege drept soţie una dintre fetele de la curte pe 
care i le va prezenta împărăteasa Akiko. 

Susue Sei, ajutată de Yasumi, a muncit multă vreme la pregătirea 
compozițiilor florale care urmau a fi risipite prin cetate şi la coroniţele de 
flori cu care îşi împodobeau frunţile tinerele fete în timpul procesiunii. 
Unele mai frumoase decât altele, rivalizau între ele în armoniile uimitoare 
ale culorilor şi aromelor a căror subtilitate mângâia nările delicate. Fiecărui 
ceas al zilei îi corespundea o mireasmă diferită. Parfumul dimineţii nu 
trebuia în niciun caz să fie acelaşi cu parfumul serii. 

La fiecare sărbătoare a anotimpurilor, fie ea a Primăverii, Verii sau 
Toamnei, doamna Susue Sei era solicitată toată ziua. Din zori şi până-n 
seară punea la dispoziţia celor care-i călcau pragul buchete imense şi 
parfumate sau coşuri mari din pai împletit pline cu petale de flori pe care 


tinerele urmau să le arunce în calea cuplului imperial. Această obligaţie 
legată de munca ei o împiedica să ia parte la sărbătoare. 

Dar nu la fel stăteau lucrurile cu Yasumi, care nu văzuse niciodată 
asemenea serbări. Sigur că aveau loc şi în provincie, iar bucuria mulțimilor 
era aceeaşi, dar acolo momentele festive nu erau presărate de plăceri măreţe 
şi petreceri imperiale. Pentru a-i permite să participe fără a fi nevoită să se 
amestece cu plebea, Sei îi împrumută careta ei, căci nu era potrivit ca o 
nobilă doamnă din familia Fujiwara să meargă pe jos sau călare la locul 
ceremoniei. 

Cu toate că ar fi preferat să o călărească toată ziua pe Lună îndepărtată, 
Yasumi se strădui să se convingă singură că trebuie să renunţe la apucăturile 
ei de tânără „barbară”, dacă nu voia să fie poreclită în scurtă vreme ebisu, 
cum erau numite rebelele retrase în Nord, în provincia Honshu, împotriva 
cărora luptau războinicii din Kyoto. 

Din acest motiv, acceptă careta prietenei sale, spunându-şi că aceasta era 
mult aşteptata ocazie de a vedea Al Doilea Bulevard unde va trebui, într-o 
bună zi, să se ducă pentru a discuta despre un eventual antrenament al lui 
Lună îndepărtată, asta în cazul în care va dori să participe la curse. Dar 
toate la vremea lor, mai întâi va trebui să îşi întâlnească şi ceilalţi fraţi şi, 
poate, sora şi tatăl. Pentru moment, cele dintâi griji ale ei erau să rămână cu 
ochii-n patru şi cu urechile ciulite de-a lungul întregii zile şi să se înfăţişeze 
într-o lumină cât mai avantajoasă. 

Careta lui Sei se compunea dintr-o cutie din lemn de arborele prinţesei, 
de formă cubică, cu storuri din bambus care se ridicau şi se lăsau în jos 
după bunul plac al doamnei care o ocupa. Cutia aceasta vopsită într-un roşu 
viu se sprijinea pe două roţi grele, cu spiţe mari, care se legănau pe pământ. 
Era trasă de un bivol mânat de un bouar, pe care trebuia să-l cheme direct 
din stradă. Din fericire, aceasta nu era o piedică, pentru că astfel de lucrători 
se găseau peste tot, era suficient să ridici mâna şi să strigi după unul cu 
voce tare, că şi venea în fugă. 


Înveşmântat în straiele lui de arcaş, Yoshira călărea alături de careta lui 
Yasumi, care ridicase storurile pentru a se uita la casele pe lângă care trecea. 
Începuse să cunoască locuinţele marilor demnitari. Doar casa lui Motokata 
rămăsese pentru ea o mare taină şi nu îndrăznea să îşi întrebe însoţitorul 


unde se afla. Ar fi părut cel puţin ciudat ca ea să se intereseze de un bărbat 
care trecea pesemne drept un tâlhar, oricât de Fujiwara va fi fost el. 


Nu departe de templul Daikotu, străjerii le strigau oamenilor să îşi lase 
acolo caretele şi boii şi să continue pe jos drumul spre templu. Doar 
călăreţii aveau voie să treacă. În colb, băieţii biciuiau boii şi strigau mai 
abitir decât străjerii. Cei care însoțeau caretele păreau furioși, căci pentru ei 
nu va fi sărbătoare, ci vor fi obligaţi să rămână lângă atelaje şi să le 
păzească pentru a nu fi furate. 

Asemenea tuturor celorlalte, careta lui Yasumi nu se putea clinti nici 
înainte, nici înapoi, nici pe laterale, aşa cum îi îndemnau străjerii să facă. 

— Urcă în şa, Yasumi, strigă Yoshira, te duc eu până la templu. Te las 
acolo şi aşa vei putea asista la procesiune. 

— Dar careta... 

— Ca toate celelalte. Va rămâne blocată acolo unde o laşi. O păzeşte 
bouarul. Nu fi îngrijorată, doar pentru asta l-a plătit mătuşa. 

Aşa că Yasumi îşi părăsi careta cu un neascuns suspin de uşurare şi sări 
cu agilitate în şa, pe calul lui Yoshira. 

— Vei asista la concursul arcaşilor? se interesă acesta, întorcând puţin 
capul spre ea. 

— Sigur că da, Yoshira. Te voi urmări trăgând şi voi striga mai tare decât 
toţi ceilalţi pentru a te încuraja. 

— Sunt sigur că îţi vei întâlni tatăl. Nu se poate să nu asiste la prestaţia 
celor doi fii mai mari. 

Tânăra plecă fruntea. Nopți de-a rândul întorsese pe toate părţile această 
înlănţuire a întâmplărilor şi numai la gândul unui posibil eşec simţi că încep 
să-i tremure picioarele. 

Împinşi de mulţime, au ajuns în apropierea templului Daikotu. Copacii 
erau acoperiţi de vlăstari tineri, de un verde-deschis, dar era doar un început 
de primăvară şi pe culmile joase ale munţilor, se vedeau încă troiene de 
zăpadă. Doar florile de cireş şi de prun, care se amestecau cu primii irişi şi 
cu zambilele abia îmbobocite, înviorau natura înconjurătoare, pe care o 
puteai simţi încă înfrigurată după ultimele înghețuri. 

Cei doi tineri şi-au oprit calul exact în faţa templului unde, de jur- 
împrejur şi până în capătul aleii centrale, se adunaseră grupuri de oameni 
veniţi din ajun pentru a prinde un loc. 


— Yoshira! se auzi chiar în spatele lor în timp ce Yasumi tocmai sărea de 
pe cal. 

Se întoarseră amândoi. 

— Yokohami! exclamă Yoshira, care făcu ochii mari de uimire. 

În faţa lor, era o tânără fragilă şi subţirică, îmbrăcată într-un chimonou 
verde ca primăvara şi brodat cu flori de cireş. Pe deasupra, purta o robă de 
un bleu întunecat, împodobită cu alte broderii cu flori mici, violete, de 
melia. Obrazul ei nu era fardat mai tare decât cel al lui Yasumi. 

Yoshira, revenindu-şi încet din uimire, o privea când pe una, când pe 
cealaltă. Părea încurcat, în vreme ce pe buzele uşor fardate ale lui Yasumi se 
ivi un zâmbet răutăcios. Cum va face prezentările? Oare însoţitoarea lui va 
fi obligată să le facă ea însăşi? Numai că băiatul se uita la Yokohami cu un 
aer atât de încurcat, încât Yasumi hotărî să ia lucrurile în mâinile ei. Dar, 
înainte să apuce să deschidă gura, Yokohami atacă brusc, cu pupilele negre 
scăpărând; se întoarse spre pretendentul ei: 

— Cine este tânăra asta? 

Dar bietul Yoshira, din ce în ce mai îngrozit, incapabil să scoată o vorbă, 
preferă să nu răspundă. Şi ce-ar mai fi putut spune tocmai el, bietul, cel 
pentru care întâlnirea dintre prietenul lui Kanuseke şi Yasumi fusese atât de 
cumplită... Îşi ţinu răsuflarea şi se uită pe rând la ele. Abilitatea gesturilor 
lui la concursul de tras cu arcul ameninţa să fie serios compromisă, asta 
dacă nu îşi venea cât mai repede în fire. 

— Cine este fata asta care sare de pe calul tău ca şi cum i-ar fi 
logodnică? întrebă şi mai aspru Yokohami. 

— Nu sunt logodnica lui, protestă Yasumi care pricepuse deja că nu va 
afla o prietenă în această tânără agresivă despre care îşi dăduse seama cât ai 
clipi din ochi că îi era soră. 

— Şi de unde ştiu eu asta? 

Yasumi făcu un pas spre ea şi o privi în ochi. 

— Iată un lucru esenţial şi foarte simplu. Nu ţi-l voi lua pe Yoshira pentru 
că iubesc un altul. 

Tânărul se uita la Yasumi din ce în ce mai uimit, dar nu îndrăzni să o 
contrazică, pentru că nu discutase niciodată cu ea despre asta. 

— Sunt stânjenită, crede-mă, reluă Yasumi, mi se pare că tu eşti 
logodnica lui. 

— Cine ţi-a spus? i-o întoarse Yokohami, care măsura cu aroganță 
chimonoul lui Yasumi, ale cărui culori şi broderii erau cu totul demodate. 


— Fratele tău Kanuseke, care este şi fratele meu. 

De data asta, chiar izbutise să clintească frumoasa stăpânire de sine a 
surorii ei, care reacţionă cu o voce spartă şi nesigură, din care dispăruseră 
orice urme de fermitate şi calm. 

— Ce spui? 

— Că sunt fiica soţiei legitime a lui Tamekata Kenzo, tatăl nostru comun. 

Tânăra din faţa ei ar fi pălit cu totul dacă machiajul nu i-ar fi albit 
dinainte obrazul. Se dădu câţiva paşi îndărăt, aproape clătinându-se. Yoshira 
se repezi la ea şi o prinse de braţ: 

— E adevărat, e sora ta, Yokohami. 

— E o minciună, eu nu am soră! strigă fata, întorcându-se cu furie spre 
Yasumi. În priviri, îi revenise obişnuita aroganță. 

— Linişteşte-te, nu sunt din clanul tău. Tu eşti o Taira, în timp ce eu sunt 
o Fujiwara. 

— O Fujiwara! 

Yokohami trăgea cu nervozitate de marginea cingătorii. Yasumi simţi că 
doar manierele frumoase învăţate la curtea imperială o mai împiedicau să 
sară cu violenţă la ea şi să o lovească sau să o tragă de păr. 

Yokohami ştia să se stăpânească. Fusese învățată. Provenea de la o curte 
ale cărei moravuri rafinate, stabilite de veacuri, se ancorau într-o capitală 
orgolioasă, foarte posesivă cu propriile-i bunuri. Cât despre Yasumi, ea 
venea din provincie, cunoştea piraţii, răzvrătiţii, graniţele amenintate, iubea 
libertatea, spaţiile vaste, cavalcadele îndelungate... Odată ce-şi va îndeplini 
misiunea la curte, o misiune pe care jurase să o ducă la bun sfârşit, nu va 
rămâne închisă între patru pereţi împănaţi cu paravanele şi uşile glisante 
care separau încăperile şi le făceau minuscule. 

Renunţând la orice discuţie pentru a evita scandalul, dar înghițind pe 
nemestecate această informaţie uimitoare, Yokohami îşi luă ochii de la 
chipul lui Yasumi, îşi îndreptă privirea în zare, rostind pe un ton mai calm: 

— Ia te uită! Uite-l pe Shotoko, sunt sigură că te-a zărit, Yoshira, şi vine 
spre noi să-ţi ureze noroc la concursul de tir. 

Spre ei înainta un tânăr cu un mers suplu. Nicio trestie nu ar fi fost mai 
mlădioasă decât el. La fel de subţire şi fin ca şi sora lui, chipul acestuia nu 
se maturizase totuşi îndeajuns pentru a părea adult. Cu toate că era cu un an 
mai în vârstă decât Yokohami, părea cu un an mai tânăr datorită aerului lui 
de adolescent. 


Păru sedus de imaginea lui Yasumi, dar făcu ochii şi mai mari când o auzi 
pe Yokohami spunând: 

— Fata asta spune că e sora noastră. 

— Sora noastră! 

— Eu cred că e o mincinoasă care încearcă să pună mâna pe bunuri care 
nu îi aparţin. Ceea ce face din ea şi o hoaţă. 

Obrajii lui Yasumi erau în flăcări, dar, pe sub fardul alb, roşeaţa nu se 
observa. Ştia să facă o figură la fel de bună precum ciuma asta de 
Yokohami. 

— Nu am nevoie de bunurile tale, nici de cele ale fraţilor sau tatălui 
vostru, preciză ea cu o voce liniştită. Am ceea ce îmi face trebuinţă şi nu 
vreau nimic altceva decât reabilitarea numelui şi a familiei mele. 

— Dar... îngăimă tânărul Shotoko, ce părea în continuare a nu pricepe 
nimic. Cine eşti, de fapt? 

— Mama mea a fost prima soţie a tatălui nostru, repetă Yasumi, 
aţintindu-şi privirea asupra tânărului. 

În mod ciudat, părerea pe care dorea să i-o facă acestui frate mai mic cu 
un aer atât de nevinovat se dovedea a fi diferită de cea pe care dorea să i-o 
impună surorii ei. Cu tânărul Shotoko, nu dorea să pară nici cuceritoare, 
nici agresivă, nici măcar sigură de ea. Adolescentul o privea cu ochi mari, 
nevinovaţi, în care dansau licăriri aurii. Din acest motiv, nu pronunţase 
cuvintele „soţie legitimă” când se referise la mama ei. 

— Da! Eşti fratele meu, Shotoko. Ştiu că trebuie să ţi se pară ciudat, dar 
aşa stau lucrurile. Nu am venit până acum la Kyoto pentru că mama mea a 
trăit până nu demult. Dar tocmai a murit, iar eu nu voiam decât să-mi 
cunosc familia. 

— Aşa, carevasăzică! 

— E tot ce ai de spus? îngăimă Yokohami cu o voce albă. Da! Serios, e 
chiar tot ce ai de spus?! 

Dar băiatul nu îşi mai asculta sora. Cuvintele ei nu păreau a-l mai 
interesa. Nu îl tulbura decât chipul lui Yasumi. 

— Tata ştie? 

— Nu ştie, pentru că fratele tău Kanuseke mă împiedică să îl văd. 

— Dar de ce? 

— Nu ştiu. Cred că are aceleaşi temeri ca şi sora ta. 

— Da, asta trebuie să fie! strigă el pe neaşteptate. E ca Yokohami, crede 
că-l vei lăsa fără bunuri. 


— Totuşi, crede-mă, nu am deloc această intenţie. Şi cum nimeni nu pare 
a dori să mă întâlnească ori să mă cunoască, mi-ar plăcea să accepţi să-mi fi 
prieten, Shotoko. 

— Oh! exclamă adolescentul cu ochi sclipitori, accept. 

— De ce? întrebă sora lui, ridicând tonul. De ce o crezi? 

Shotoko zâmbi liniştit: 

— Deoarece seamănă prea mult cu Kanuseke pentru ca să născocească 
toată povestea asta. 

Furioasă şi plină de ţâfnă, Yokohami ridică din umeri, apoi se întoarse 
spre Yoshira. 

— la-mă pe calul tău şi hai să vedem procesiunea. 


* 


Urmărindu-i din priviri pe Yoshira şi pe Yokohami care se depărtau 
călare, Yasumi suspină. Din cauza acestui episod, pierduse ieşirea cuplului 
imperial care părăsise adineauri templul îndreptându-se spre Al Treilea 
Bulevard, unde se desfăşura concursul de tras cu arcul. 

Dar măcar — şi acesta era cel mai important lucru — va rămâne cu tânărul 
ei frate Shotoko, ce părea binevoitor faţă de ea. Nicio rea-voinţă, nicio 
neobrăzare nu păreau a-i întuneca privirea limpede. Se apropie de ea cu un 
pas de gazelă. 

— N-ai văzut procesiunea călugărilor în jurul lui Buddha, îi spuse el 
zâmbind. 

— Nu! Dar sunt cu tine, şi asta e tot ce contează pentru mine. Sunt atât 
de emoţionată, încât am rămas fără grai. Voi avea altă dată ocazia să văd 
cuplul imperial ieşind din templu, dar pe tine cine ştie dacă te voi revedea 
curând? 

Această ieşire sentimentală umplu de bucurie inima tânărului, care 
începu să râdă. 

— Atunci, ai ratat şi cântările şi dansurile rituale. Păcat, sunt frumoase. 

— Dar n-am putea urmări împreună continuarea sărbătorilor? 

— Cu mare plăcere. Dar va trebui să mergem pe jos, e foarte multă lume. 

Yasumi îşi trase dintr-odată fratele de braţ: 

— Uite, Shotoko, dansurile! 

Ea arătă cu degetul înspre Al Treilea Bulevard. 


— Da! Dansatoarele! reluă Shotoko. Le zăresc pe cele ale împărătesei. 
Le vezi lesne graţie mantiei chinezeşti pe care o poartă, ca şi în ziua 
Dragonului. 

Era o ţinută de gală pe care trebuiau să şi-o tragă pe ele în ultima clipă, 
imediat după ieşirea din templu. Era compusă dintr-o mantie de brocart 
ornată cu imprimeuri bleu, purtată peste o robă alb-violet cu flori brodate, 
galbene precum soarele la zenit. Shotoko o prinse pe Yasumi de mână: 


— Cred că Yokohami se va alătura fetelor de la curte care urmează să 
arunce petale de flori în calea împărătesei. După trecerea palanchinului 
regal, va fi şi ea în tribune, de unde va urmări tragerea cu arcul. 

— Iar împăratul unde este? 

— Trebuie să fie pe câmpul de curse. Tata... 

Se opri, o privi, apoi reluă cu amabilitate: 

— Tatăl nostru ne-a informat că administratorul de la Kamo urmează să-i 
prezinte înălţimii Sale doi sau trei cai albi pentru grajdurile sale. 

Yasumi începu să râdă: 

— Atunci, hai acolo, nimic nu mă interesează mai mult decât câmpurile 
de curse. 

Se aruncă dintr-odată în braţele fratelui ei şi îl sărută pe obraz. 

— Asta-i pentru bunătatea ta faţă de mine, frăţioare. Acum, hai să vedem 
caii de pe Al Doilea Bulevard. Un covor de flori acoperea pământul pe care 
abia-l atinseseră paşii împărătesei. Dar, după o vreme, după ce mii şi mii de 
paşi vor zdrobi acest covor ale cărui arome se amestecau cu mirosurile 
oraşului, nu va mai rămâne din el decât un strat murdar şi alunecos. 

Au văzut dansatorii îndepărtându-se. Fără îndoială, îşi vor reîncepe 
spectacolul de îndată ce palanchinul împărătesei va ajunge în celălalt capăt 
al templului. 

De porţile caselor erau agăţate coroane de flori. O clipă, gândul lui 
Yasumi zbură la cele pe care le lucrase cu Susue Sei, dar nu-i vorbi despre 
asta tânărului său însoțitor. Dorea să lase să plutească un mister asupra vieţii 
ei de zi cu zi. 

Un grup de călugări le ieşi pe neaşteptate dinainte. Cu mâinile 
împreunate, cu spinările plecate, cu craniile lucitoare, cu picioarele goale, 
cu o tunică albă, lungă, ce le acoperea trupul, psalmodiau cu toţii Sutra 
Lotusului. O mare de oameni din popor venea din sens invers şi se creă o 
învălmăşeală cu atât mai mare cu cât un al treilea grup încerca să-şi croiască 


drum dând din mâini şi încercând să execute paşii străvechiului dans al 
Maimuţei, prea grosolan pentru a fi gustat la curte. Erau urmaţi de bufoni şi 
de jongleri cărora mulţimea trebui să le facă loc; toată această agitaţie îi 
împinse pe călugări mult în spatele lor. 

Devenise imposibil de ieşit din Al Treilea Bulevard pentru a ajunge la 
câmpul de curse. 

— Se vede treaba că suntem obligaţi de împrejurări să urmărim 
întrecerea de tras cu arcul, spuse Yasumi, fără a lăsa mâna tânărului ei frate. 

La capătului bulevardului larg, fuseseră ridicate două tribune, câte una de 
fiecare parte. Împărăteasa îşi ocupase deja locul printre înalții demnitari: 
miniştri, consilieri, şambelani, funcţionari din protocol, guvernatori din 
provincie, marele căpitan din garda regală şi cel de la grajdurile palatului. 
Doamnele de onoare ale împărătesei Akiko stăteau în spatele ei, urmărind 
cu ochi lacomi toate gesturile şi faptele, atât cele care li se păreau obişnuite, 
cât şi cele al căror caracter neobişnuit îl vor comenta după aceea. 

Nu e deloc greu de închipuit ce însemna o curte imperială în această 
capitală puternică şi somptuoasă, dar în care te puteai plictisi de moarte 
câteodată şi unde calomniile, bârfele, indiscreţiile şi diversele aluzii ţineau 
adesea loc de relaţii sociale. Prăbuşirile trebuie să se fi lăsat nu de puţine ori 
cu arsuri şi vânătăi. 

— Unde e tatăl nostru? şopti Yasumi. 

— A rămas cu împăratul pe Al Treilea Bulevard. 

— Şi Tameyori, pe care nu îl cunosc încă? 

— Participă la întrecerea de tras cu arcul. E cu Yoshira. 

Yasumi plecă fruntea. 

— Şi Kanuseke! Nu ar trebui să fie cu ei? 

— A plecat să se antreneze pentru întrecerea cu sabia din noaptea asta. 

— Ah! Sunt mai multe? 

— Nu! Căci împărăteasa îi va da de nevastă învingătorului o tânără din 
suita ei. 

La aceste vorbe, Yasumi se cutremură şi simţi un mic fior de neplăcere. 
Aşadar, în seara aceasta, la porunca împărătesei, o tânără va deveni soţia 
supusă a unui războinic pe care nu-l cunoştea încă. Nu putea spune sau face 
nimic, nu avea decât să accepte acest aranjament. A împărţi perna cu un soţ 
pe care i-l impunea curtea va însemna eliberarea ei. În plus, putea fi sigură 
că soţul în cauză nu va fi un văduv urât şi bătrân, vreun demnitar sau un 


administrator al palatului, căci la lupta cu sabia de la sărbătoarea Primăverii 
nu participau decât războinici tineri, ageri şi bine făcuţi. 

Yasumi întoarse capul către tribune. Împărăteasa era mult prea departe de 
ea pentru a-i putea distinge trăsăturile. 

— Cine e lângă ea? întrebă. 

— Tatăl ei, Fujiwara Michinaga, e la dreapta ei, iar în stânga e fratele ei, 
prinţul Yorimichi. 

— Şi mai departe? 

— Mai departe, pe acelaşi rând, e sora mai mică, prinţesa Kenshi, şi 
celălalt frate, prinţul Toremishi. 

— Şi mai încolo? 

Shotoko îi zâmbi. Noua lui soră, pe care nu avea deloc de gând s-o 
părăsească, îl intriga. I se părea înnebunitor de seducătoare. 

— Mai încolo e vărul împărătesei, Koreshika, fiul lui Fujiwara 
Michikane. 

— Şi la capătul rândului? 

— Celălalt văr, Kamekata, fiul lui Fujiwara Michikane. 

— Cu alte cuvinte, toată familia imperială. Shotoko, spuse pe neaşteptate 
Yasumi, trăgându-l pe mai tânărul ei frate de mânecă, şi eu sunt o Fujiwara. 

— Ah! făcu adolescentul care rămase cu gura căscată. 

Apoi întinse mâna către tribună. 

— Toți Fujiwara, reluă el, sunt acolo! Uită-te şi la cei din al doilea rând. 
Aproape toţi sunt mari poeţi. 

Apoi întoarse capul către cealaltă parte a bulevardului, acolo unde se 
înălţau celelalte tribune: 

— Acolo sunt cei din neamurile Taira, Minamoto şi Tachibana. E clanul 
războinicilor. 

— Acum, numeşte-mi-i pe toţi aceia, zise Yasumi, arătând spre membrii 
de rangul doi al familiei Fujiwara, despre care îi vorbise adineauri. 

Shotoko îi cunoştea pe toţi. La palat, dobândise reputaţia că îşi vâra nasul 
peste tot şi cunoştea toate poveştile care se şuşoteau în spatele paravanelor 
şi storurilor pe care doamnele le trăgeau până jos, pentru ca nu cumva să le 
audă cineva. 

Mândru de fi util celei pe care începea să o adore, Shotoko începu cu 
primul de pe listă: 


— Mai întâi e Akihira!%, marele literat care cunoaşte toate poemele 
chinezeşti şi de care împăratul nu se poate lipsi. Lângă el, e Akimitsu, 
ministru de Stânga, căci la palat fiecare post important e dublu: de Dreapta 
şi de Stânga. Apoi, ceva mai departe e Kinto!%, un alt mare poet, e prieten 
cu doamna Murasaki Shikibu, autoarea celebrei Poveşti a lui Genji. Acum 
nu e la curte, dar se va întoarce curând, căci e doamna de companie 
preferată a împărătesei. Lângă ea e Yukinari!*!, celebrul caligraf, iar ceva 
mai departe Takaie!*, guvernatorul din Kyushu care, în aceste zile, luptă 
împotriva piraţilor pe Marea Interioară. 

— Piraţi! 

— Da, piraţii care bat în lung şi-n lat oceanele şi Marea Japoniei. Atacă 
şi navele chinezeşti care se apropie de coastele noastre. Yoshira va porni 
curând într-acolo, împreună cu alţi arcaşi din neamul Taira. Tata a spus că 
va trebui să se întoarcă învingător dacă vrea să o ia de soţie pe Yokohami. 

— Ştiu. 

Dar Yasumi nu îl mai asculta. Gândurile i-au zburat deja la răzvrătiți şi la 
pirați. Ciuma ciumelor, pe toţi demonii! Toată lumea vorbea despre ei, dar 
nimeni nu amintise vreodată numele lui Motokata. Nu apărea decât în 
mesajul maestrului Yu. Nu mai pricepea nimic. 


* 


Concursul de tras cu arcul urma să înceapă dintr-o clipă-n alta. Shotoko 
rămase atent înaintea liniei impecabil trasate de tineri arcaşi care se uitau 
neînfricaţi la ţinta care fusese înălţată cam la o sută de paşi în faţa lor. 

Se auzi un răpăit de tobe care anunţa sosirea împăratului, care trebuia să 
asiste la întrecere. Consilieri, şambelani, mari cancelari şi mari căpitani se 
ridicară cu toţii, pentru a-l însoţi cu demnitate alături de împărăteasă. 

Yasumi zări o siluetă care se alăturase în grabă celeilalte tribune. 

— E tata, şopti Shotoko. 

— Atunci, vino! Să mergem. 

De astă dată, adolescentul miji ochii şi mâinile îi fură străbătute de un 
tremur uşor. 

— Da! Să mergem, repetă ea pe un ton hotărât, pentru a-şi face curaj. 

Au ajuns la tribună în clipa-n care săgețile începură să şuiere din toate 
părţile. Trase cu furie de unii, cu seninătate de alţii, ele zburau cu o viteză 
de neînchipuit. Cerul se întunecase dintr-odată din cauza acestui şuvoi 


negru şi iute care străbătea văzduhul. Ţipete ascuţite, urmate de tăceri se 
înălţară din cele două tribune. Arcaşilor li se dădură puncte, iar cei care 
obțineau mai multe erau aleşi pentru întrecerea finală. De îndată ce se 
încheia o tragere, urma o alta. 

Tamekata Kenzo îşi privea nemulţumit fiul. De ce nu era la locul lui 
înainte de sosirea sa? O observase, fireşte, şi pe fata de care era însoţit. 
Ciuma ciumelor! Fiul lui era cam tânăr pentru a-i prezenta deja o fată care, 
după toate aparențele, nu părea a aparţine curţii. Totuşi, era frumoasă, arăta 
ca o lună de primăvară, ca un mugur abia înmugurit pe o creangă de copac, 
fragilă ca o frunză de salcie pe care vântul o leagănă după bunul lui plac. 

Ah! Fiul lui îi aducea una dintre cele mai frumoase fete din Kyoto! 
Cântări o clipă ţinuta acestei apariţii graţioase. Din Kyoto? Nu, venea din 
provincie. Chimonoul ei era demodat, cu toate că mătasea era frumoasă. 
Privirea lui Kenzo o căuta pe aceea a fetei care, acum, se afla dinaintea lui. 
Ochi prea îndrăzneţi pentru o doamnă de la curte. Totuşi, se ascundea 
dinapoia evantaiului pe care-l ridicase la nivelul feţei. 

Evantaiul ei! Kenzo se albi. Apoi îşi îndreptă din nou privirea spre 
chimonoul demodat. Era de un purpuriu-deschis, acest purpuriu luminos, 
acest purpuriu fără pereche, teribil de intens, profund, pur, cu o cingătoare 
şi un obi galben-auriu care îi strângea talia fină. Motivele chimonoului 
reprezentau un soare la asfintit, un pod, un râu, munţi încă înzăpeziţi şi, pe 
frumosul obi galben-auriu — un răzor de flori primăvăratice. 

Yasumi văzu că mâinile tatălui ei tremurau şi ale sale se cutremurară de 
asemenea, în ciuda voinţei ei. Dar Kenzo îşi veni iute în fire sau cel puţin 
aşa îi făcu impresia. 

— Unde ai fost? îşi certă fiul. Ai lipsit de la prima tragere a fratelui tău şi 
la cea a lui Yoshira, care a tras puţin după aceea. 

Į se adresase lui Shotoko, dar nu slăbise din priviri evantaiul lui Yasumi, 
ale cărui desene şi montură din rame de lemn moale de arțar roşu le 
recunoscuse. Ochii lui larg deschişi se plimbau pe rând de la evantai la 
chimonou. 

Pe neaşteptate, Yasumi scoase o filă albă şi o bucăţică de cărbune de 
lemn ascunse în mânecă. Apoi, repede, cu abilitate — de câte ori nu repetase 
acest gest pe care ştia că va trebui să-l facă iar şi iar la curte! — scrise un 
waka pe care i-l întinse pe vârful evantaiului. 

Kenzo îl luă, băţos. Nu putea face altceva decât să accepte să îl citească. 
Mantia lui largă care îi acoperea celelalte straie nu lăsa să se întrevadă 


nimic din culorile pe care le purta. Plecă ochii şi citi: 


Soarele la asfinţit se stinge 

dar după aceea va veni răsăritul 

un răsărit fragil, dar răzbătător 

care va aştepta ca următorul soare în asfinţit 
să se şteargă de pe cer. 


Lui Yasumi nu îi mai tremurau acum mâinile, în schimb îi bătea inima să- 
i sară din piept, sângele îi fierbea în vene, iar tâmplele i se zbăteau la fiecare 
bubuitură. 

Tatăl ei ridică ochii la ea. Erau negri şi strălucitori, duri ca un silex şi reci 
ca piscul înzăpezit al muntelui Fuji. Ar fi fost îndeajuns o privire blândă, un 
zâmbet, o mână întinsă, un gest, fie el şi abia schiţat, pentru ca fata să 
izbucnească în lacrimi şi să se prăbuşească la picioarele lui. Fără îndoială, 
un astfel de spectacol ar fi fost pe placul lui Shotoko, mai mult chiar decât 
săgețile care zburau prin văzduh şi care, în mod evident, nu îl mai interesau. 
Dintr-odată, tatăl lui îl chemă la ordine. 

— Unde ai fost? 

Yasumi îşi simţi gâtlejul fremătând. În faţa indiferenţei şi a răcelii tatălui 
ei, îi revenise întreaga putere. 

— A fost cu mine. Am făcut cunoştinţă. 

— Cine eşti? 

— Fiica voastră, fiica soţiei voastre legitime. 

El înghiţi încet în sec, plecă ochii ca şi cum ar fi căutat un răspuns şi îi 
ridică, aruncându-i în faţă aceste cuvinte prosteşti: 

— E o minciună! 

— E adevărat! Am văzut în ochii voştri că aţi recunoscut chimonoul 
mamei. Sunt fericită că îl pot purta astăzi, căci mă ajută să vă înfrunt, să vă 
fac să tremuraţi, să vă determin să vă întoarceţi cu douăzeci de ani în urmă. 

El se ridică, ceea ce până acum nu făcuse, întinse braţul şi împunse cu 
arătătorul în direcţia celui de-Al Treilea Bulevard: 

— Pleacă! Nu vreau să te văd. 

Ea îi opuse toată energia şi vigoarea ei, clocotind în cuvintele gata 
pregătite pentru cazul în care se va ivi o asemenea situaţie. 

— Nu-mi puteţi da nicio poruncă, Tamekata Kenzo! Nu, niciuna! Pentru 
că nu m-ati crescut, nu m-aţi educat, nu aţi făcut nici altceva decât să îmi 


nesocotiţi existenţa, atât a mea, cât şi pe aceea a soţiei voastre legitime! 

— Pleacă! 

— Da! Am să plec şi nu am să vă mai deranjez. Dar aflaţi că, într-una din 
zilele ce vor urma, voi intra în palat pe poarta cea mare şi îmi voi reabilita 
familia, care este din clanul Fujiwara. Şi atunci nu veţi mai însemna nimic 
pe lângă mine, Iamekata Kenzo. Nimic! Cele mai frumoase zile ale voastre 
se vor fi încheiat. 

— Tată! strigă Shotoko, cu un avânt care o mişcă profund pe Yasumi. E 
fiica ta, uită-te ce bine seamănă cu Kanuseke! Nimeni nu o va putea 
contesta. 

Yasumi îi întoarse o privire recunoscătoare. Neştiind ce să spună în faţa 
răcelii încăpăţânate a tatălui ei, îi murmură: 

— Ne vom revedea curând. Ştiu asta. 

Ca pentru a rupe această promisiune abia şoptită, Kenzo tună cu o voce 
cumplită: 

— Shotoko! Îţi interzic să te mai întâlneşti cu fata asta! 

Violenţa decepţiei o făcuse pe Yasumi să uite cu totul de întrecerea 
arcaşilor şi nici măcar nu văzu când împărăteasa Soshi îi întinse arcul 
imperial fericitului câştigător, care nu era nici Yoshira, nici Tameyori. 

Îl părăsi fără a mai scoate o vorbă pe acest tată care refuza să o 
recunoască şi plecă să îşi recupereze careta, aflată la grămadă cu toate 
celelalte. 

Prea dezgustată ca să-şi mai întoarcă privirea spre tribună, îi porunci 
bouarului să o ducă pe malul lacului Biwa. 


* 


Pentru a nu asista la banchetul imperial la care, de altminteri, nu fusese 
invitată (dacă ar fi asistat, în mod sigur s-ar fi ciocnit de familia ei), Yasumi 
s-a răzgândit pe drum şi i-a cerut omului să se întoarcă în oraş, spunându-şi 
că se va duce mai târziu pe malurile lacului Biwa. 

Peste tot, pe iarba abia încolţită, în faţa prăvăliilor, pe marginea străzilor 
şi a bulevardelor erau puse ceaune în care se fierbeau, pe alămare, supe de 
ierburi, care erau servite oamenilor cu bulgăraşi de orez şi turtiţe din soia. 

Yasumi ajunse pe malurile lacului Biwa abia la sfârşitul zilei. 
Palanchinele uriaşe se legănau încetişor sub o pală de vânt, iar apa lacului 
era minunat de liniştită. Pe plajă, demnitarii şi guvernatorii îşi ţineau deja 


cupa cu sake în mâini. Câteva doamne care îi însoțeau beau aceeaşi licoare 
din scoici. 

Înarmaţi cu nişte greble uriaşe, oameni pregătiţi special pentru aceste 
munci nivelau nisipul de pe plaja pe care se înălţau colibe pentru cei care 
voiau să îşi petreacă noaptea acolo. Ele erau folosite şi de doamnele care 
doreau să îşi schimbe toaletele, căci straiele de gală nu puteau fi purtate 
decât la procesiunile şi ritualurile templului, care acum se încheiaseră. 

De acum încolo, vor începe mai multe spectacole în acelaşi timp, în 
locuri diferite. Erau dansuri, cântăreţi care intonau melodia Țărmului râului 
Udo, acompaniaţi de tamburine. Dansatorii băteau din picior în ritmul 
muzicii, făcând să zboare şnururile de la pantalonii lor bufanţi. 

Ceva mai departe, un grup de dansatoare evolua în ritmul unei harpe şi al 
unui flaut. Trenele lor lungi, din mătase sclipitoare, se unduiau la fiecare 
dintre gesturile lor lente, pe care le punctau cu câte un mic strigăt de pasăre 
captivă. 

În faţa palanchinelor, la adăpostul corturilor decorate cu câini şi dragoni, 
actori înveşmântaţi în culori stridente, în roşu-vişiniu şi verde-închis, cu 
măşti cu maxilare mobile, jucau pantomimă, făcând tot felul de salturi şi 
răsuciri mult aplaudate de spectatori. 

Peste tot unde întorceai privirea, nu vedeai decât voie bună. Pe malul 
lacului, bărbaţii aruncau în sus păsări din hârtie superb decorate, care 
pluteau spre cerul senin cu multă graţie şi uşurinţă. Dacă ridicai privirea 
spre ele, nu-ţi mai puteai dezlipi ochii dintr-acolo. 

Pe lac, bărcile se clătinau după bunul plac al vâslaşilor. Ambarcaţiuni 
fragile, care nu se temeau de adâncimea apelor, traversau lacul cu rapiditate, 
iar pe ţărmuri începuse deja adunatul scoicilor. 

Toate bărcile închiriate de doamnele de la curte erau acoperite de un 
coviltir, pentru a le apăra de vântul care începea să se stârnească. Pânzele 
întinse ale acestor ambarcaţiuni delicate semănau cu nişte frunze 
împrăştiate de bambus pe care o mână neglijentă le-ar fi azvârlit în apă. 

Văzând fetele aplecate pe nisip în căutarea celor mai frumoase scoici, 
Yasumi îşi aminti de Mitsuka. Cele adunate de ea la 'Tagonura erau în mod 
sigur cele mai frumoase din toată Japonia. Nu existau altele asemenea. Cele 
de aici i se păreau mohorâte şi lipsite de originalitate, şi, cu toate astea, 
toate doamnele de la curte se extaziau dinaintea frumuseţii lor. 

Nu, dacă te uitai bine la ele, scoicile de pe malul lacului Biwa nu aveau 
deloc culori strălucitoare! Yasumi începu să viseze cu ochii deschişi. 


Infăţişarea lui Mitsuka nu o mai părăsea. Oare s-o fi măritat cu Kasumo? Pe 
chipul ei trecu o umbră de nostalgie, o adiere întunecată, poate chiar o 
lacrimă... 


Cufundată în acest vis care îi aducea un strop de bucurie, tresări când 
auzi în spatele ei o voce, o voce gingaşă, dulce, cizelată de poezie: 


Cochiliile 

sunt doar o iluzie, 

trebuie să le admiram 

sau să le mângâiem 

doar pentru că ştiu să cânte? 


Yasumi se întoarse. În spatele ei stătea o femeie. Zâmbitoare şi frumoasă, 
era îmbrăcată cu o rochie din mătase broşată violet, cu căptuşeală de un 
bleu-aprins, peste care avea un chimonou verde-închis imprimat cu alge 
albastre şi valuri albe. Pletele îi cădeau pe umeri şi pe spate. Îi ajungeau 
până la talie. Evantaiul îl ţinea închis într-o mână mică, durdulie şi bine 
făcută. 

Yasumi înălţă privirea spre ea. În genunchi pe nisip, ghemuită pe călcâie, 
copila ieşi pe dată din visul în care se cufundase şi-i răspunse necunoscutei 
doamne cu următorul poem: 


Iluzie e cântecul 

şi gestul, şi dansul, 

şi, mai mult chiar, iubirea, 
când flautul tace 

şi scoica se închide. 


— Spiritul tău e la fel de ager ca vântul care-ţi joacă-n plete, copila mea. 
Nu am văzut de când sunt un păr mai lung şi mai frumos. Câţi ani ai? 


— Am optsprezece ani. 

Tânăra femeie o cântărea cu atenţie, fixând-o cu o privire liniştită şi 
binevoitoare. 

— Pari mult mai tânără. Eu am cu zece mai mult. Şi mi-ar plăcea să am 
nişte plete la fel de frumoase ca ale tale. 


Yasumi îi zâmbi, cu un aer extrem de luminos. Pentru întâia oară de la 
moartea mamei ei, iată că cineva îi spunea că are un păr fără de asemănare. 
Şi, culmea onoarei, această persoană era o femeie fără îndoială îndeajuns de 
sus-pusă, din aristocrație, care ştia că o asemenea comoară valora o avere. 
Aşa că îi răspunse cu o voce zglobie: 

— Mă tem că nu vi le pot da, căci sunt singurul lucru pe care-l mai am în 
lumea asta pentru a mă pune în valoare. 

— Vorbeşti despre valoarea persoanei tale fizice, dar cea a spiritului tău 
mi se pare şi ea însemnată, dacă e să mă iau după răspunsul prompt pe care 
l-ai dat poemului meu. Ai un neobişnuit simţ al replicii. La fel de ager ca al 
meu. 

Îşi întinse amândouă mâinile spre tânără. 

— Eu sunt Izumi Shikibu. 

Yasumi păru uimită. 

— Marea doamnă de la curte care scrie poeme atât de frumoase! 

— Fără îndoială, despre mine e vorba! începu să râdă tânăra femeie. 

— Da! Vă cunosc! Mama îmi vorbea adesea despre dumneavoastră, ca şi 
despre doamna Murasaki Shikibu şi doamna Sei Shonagon. 

— Doamna Sei Shonagon a murit la puţină vreme după ce a părăsit 
curtea, dar ne-a lăsat celebrele ei Note de căpătâi. Cât despre Murasaki 
Shikibu, Povestea lui Genji pe care a scris-o ne încântă pe toţi. S-a întors 
pentru o vreme în provincia ei, dar va reveni la curte, căci împărăteasa a 
chemat-o. 

— Aţi scris, ca şi ea, un jurnal? 

— Da! Dar nu l-am terminat. Deocamdată, sunt mult mai preocupată de 
poemele mele. 

Fără prea mari fasoane, doamna Izumi se aşeză alături de Yasumi, 
ghemuită şi ea pe călcâie. 

— De ce ai spus că nu ai nimic altceva pe lume în afara pletelor tale? 

Yasumi schiţă un zâmbet vag, care nu avea nimic de-a face cu cel de 
adineauri al doamnei Izumi şi care semăna cu o pasăre uriaşă, care se înalţă 
liberă în văzduh. 

— Ah, pentru că sunt săracă! Priviţi! Chimonoul meu e demodat! A fost 
al mamei. L-am purtat astăzi crezând că, după mai bine de optsprezece ani, 
tatăl meu îl va recunoaşte. 

— Dar l-a recunoscut, sunt sigură. 


— Da, i-am văzut mâinile tremurând, dar asta nu l-a împiedicat să îmi 
poruncească să părăsesc locul şi să nu mă mai întorc niciodată. 

— Şi acum ce aştepţi? 

Yasumi ridică din umeri cu amărăciune. 

— Ca tânăra care va găsi cea mai frumoasă scoică să fie felicitată de 
împărăteasă. Asta îmi aduce dinaintea ochilor o imagine dragă. 

— Şi ce vei face după ce această preafericită fată va fi felicitată de 
împărăteasă? 

— Nu ştiu. 

— Vrei să te uiţi la lupta cu sabia? 

— Da, fără îndoială. Se prea poate ca unul dintre fraţii mei, care m-a 
alungat asemenea tatălui meu, să fie unul dintre luptători. Mi-ar plăcea să-i 
văd faţa dacă va pierde. 

— Dar va fi mascat. Doar marele căpitan al gărzii imperiale cunoaşte 
numele şi chipul celor doi combatanți şi numai cel care va câştiga îşi va 
descoperi chipul. 

— Nu contează atunci, voi vedea chipul câştigătorului. 

— Să mergem! Vino cu mine să asistăm la cursa de pe Al Doilea 
Bulevard. Trebuie să îmi găsesc soţul. 

— Oh! Doamnă Izumi! E cea mai scumpă dorinţă a mea! Nu îndrăzneam 
să mă duc singură! 


Izumi Shikibu se dovedi a fi o companie încântătoare pentru Yasumi. Era 
veselă şi plină de umor. Spiritul ei era egalat doar de amabilitate şi 
inteligenţă. Vorbea, analiza şi îi punea întrebări lui Yasumi care îi răspundea 
cum putea mai bine, având grijă ca răspunsurile ei să nu îi aducă vreo 
ofensă. Fără ca între ele să mai fi avut loc un alt schimb de poeme, Yasumi 
îşi dădu seama că îşi impresionase tovarăşa cu agerimea cu care i-a răspuns 
poemului ei. 

Doamna Izumi Shikibu a ţinut morţiş ca Yasumi să urce în careta ei 
pentru a putea continua astfel o discuţie care începuse atât de frumos. Aşa 
că atelajul fetei le urmă, omul care îi mâna bivolul având mare grijă să nu le 
depăşească. 

Fără a fi la fel de luxos ca palanchinele marilor demnitari de la curtea 
imperială, atelajul în care se instalaseră cele două femei era mai confortabil 


decât cel al lui Susue Sei. Pereţii cutiei din lemn erau acoperiţi cu decoraţii 
minunate şi, în interior, lângă storurile fin tesute, erau perdele suspendate de 
mătase, care aminteau de farmecul anotimpurilor. 

Cufundată în discuţia lor, Yasumi nu se uită deloc la casele pe lângă care 
treceau în grabă atelajele care se buluceau pe bulevardele din Kyoto. Pentru 
întâia oare, frumuseţea grădinilor pe lângă care treceau o lăsa indiferentă. 
Într-atât o captivase doamna Izumi! 

— Nu mi-ai spus care ţi-e numele! 

— Numele mamei mele este Suhokawa Hatsu, din familia Fujiwara după 
bunicul meu. Eu sunt Yasumi. 

Doamna Izumi abia ce tresări la auzul numelui de Fujiwara, căci era 
convinsă că, în ciuda sărăciei, tânăra aceasta nu putea fi o simplă ţărancă. 

— lar pe cel al tatălui mi-l poţi spune? 

— Nu, nu încă. Pentru asta, ar fi trebuit ca şi el să mă accepte. Or, nu a 
făcut-o. Pot doar să precizez că numele lui nu are calităţile de nobleţe ale 
celui al mamei. 

Cum Izumi Shikibu îşi privea însoţitoarea cu un aer de binevoitoare 
înţelegere, aceasta adăugă: 

— Nu! Sincer vă spun, e prea devreme. De altminteri, aşa aţi spus şi 
dumneavoastră adineauri, pe plaja Biwa. 

— Înţeleg. Ei bine, Yasumi, ne vom revedea, fie numai şi pentru a afla 
acest nume pe care vrei să mi-l ascunzi Unde locuieşti? 

— În cartierul meşteşugarilor, la o prietenă care are una dintre cele mai 
frumoase meserii din lume. Face buchete de flori. Dar, într-o zi nu foarte 
îndepărtată, voi intra la curte. Mi-am făgăduit! 

— Vrei să îţi dau un sfat? 

— Fără îndoială. 

— Nu eşti suficient de machiată şi ai putea fi recunoscută. Cei care nu te 
iubesc te vor privi cu ochi răutăcioşi. Dacă vrei să pătrunzi la curte, 
frecventează locurile pe care şi cei de la curte le frecventează în zilele 
ritualurilor şi sărbătorilor. Nu lipsi de la niciuna şi fii de fiecare dată alta. Se 
prea poate ca ai tăi să vină la tine fără a şti cine eşti. Atunci vei fi câştigat. 
Fă scandal, un scandal mic, fireşte, lipsit de consecinţe, curţii îi plac bârfele, 
misterele, poveştile care se fac şi se desfac. Crede-mă, micuța mea Yasumi, 
îţi spun toate astea pentru că am trăit aceste episoade vesele ori triste care 
determină curtea să te accepte sau să te respingă, după cum are chef. Nu ai 
nimic de pierdut din punctul ăsta de vedere, din contră, poţi câştiga totul. 


— Aşadar, vi s-a întâmplat şi dumneavoastră să faceţi scandal? 

Izumi Shikibu izbucni într-un hohot nestăvilit, îşi ridică braţele, şi 
mânecile largi zburară ca nişte aripi. Părea un şoim care se înalţă în văzduh. 
Apoi se aplecă spre urechea însoţitoarei sale şi şopti: 

— Împăratul a fost nevoit să mă expulzeze de la curte. 

— Şi v-aţi întors? 

— Da! După căsătorie. Pe drept cuvânt s-a spus că soţul meu va fi în 
stare să mă potolească. 

Au izbucnit amândouă în râs. Ajunseseră acum la câmpul de curse. 

— Doamnă Izumi! Pot să vă mărturisesc ceva? 

— Ce? 

— Aş vrea să îmi pun calul să alerge, dar nu ştiu ce să fac. 

— Ai un cal! 

— Da, o iapă albă. O cheamă Lună îndepărtată. 

— O călăreşti? 

— Ca o luptătoare din epoca împărăteselor războinice, cele din clanul 
Soga, care au luptat împotriva clanului Mononobe. Urc în spinarea lui Lună 
îndepărtată în pantaloni, pentru a face mai bine corp comun cu ea. 

Se opri, se gândi câteva secunde şi încheie, jucându-se cu evantaiul: 

— Înainte de epoca Nara, doamna Suiko, o adeptă a culturii chineze, 
lupta cu sălbăticie călare pe roibul ei. Ea va rămâne mereu idolul meu. Dacă 
va trebui să îmi iau un alt nume pentru a intra la curte, atunci voi fi doamna 
Suiko. 

Izumi Shikibu se întoarse înspre tânăra ei însoţitoare şi îi aruncă o privire 
grăitoare. Micuta asta care îi răspundea sclipitor la poeme părea a străluci în 
toate! Căci a cunoaşte istoria Japoniei nu era la îndemâna oricui! Numeroşi 
erau tinerii nobili din provincie care habar nu aveau de evoluţia Imperiului 
Japonez de la origini până la actuala perioadă Heian... 

— Vom vorbi curând despre toate astea, acum îl zăresc pe soţul meu, care 
îmi face semn. Ascultă-mă, se prea poate să ne despărţim fără a apuca să 
mai schimbăm vreo vorbă. În acest caz, caută în Kyoto o casă de ceai 
numită „Pavilionul Glicinelor”. Mă duc din când în când acolo pentru a sta 
de vorbă cu poeţii care îmi sunt prieteni. 

Doamna Izumi se făcu nevăzută într-un grup de nobili printre care se afla 
şi soţul ei. Se arătă atât de discretă faţă de însoţitoarea ei, încât aproape 
nimeni nu o băgă în seamă pe Yasumi. Aceasta din urmă îşi spuse că 
probabil doamnei Izumi i se va fi părut prea devreme pentru a o prezenta. 


Aşa că se strecură în mulţime şi dispăru, începând deja să se gândească la 
modul în care îşi va întruchipa cu succes personajul. 


Capitolul VIII 


Întoarsă pe malurile lacului Biwa, Yasumi abia ce apucă să îşi dea seama 
că, între timp, încetul cu încetul, noaptea luase locul zilei. Răsărise luna 
asemenea unui corn palid, iar în seara aceasta, pe cerul întunecat, începură 
să licărească Pleiadele. 

Apropiindu-se cu mare grijă, Yasumi văzu că împăratul Ichijo şi 
împărăteasa Akiko şedeau unul lângă celălalt sub un baldachin mare, din 
mătase brodată. Sub picioarele lor, fusese desfăşurat un covor pentru ca 
nisipul plajei, rece după căderea serii, să nu îi înfrigureze. 

În spatele lor era un rând de călugări, budişti cu toţii; cu mâinile 
împreunate şi capetele plecate, păreau a nu vedea nimic în jur, dar ochii lor 
mici, oblici şi vicleni fugeau în toate părţile, priveau şi observau totul. Nu le 
scăpa nimic, nici cele mai mărunte gesturi şi fapte. De altminteri, ei 
constituiau un excelent sistem de pază pentru cuplul imperial, cum nu se 
poate mai potrivit acestor zile de sărbătoare, căci mulţi dintre ofiţerii, 
căpitanii şi funcţionarii din poliţie băuseră atât de mult sake, încât nu mai 
erau în stare să vadă nimic. 

La dreapta împărătesei şedea împăratul, ţanţoş, cu pieptul bombat şi cu 
ochii puţin înceţoşaţi, căci băuse, şi el, mai mult sake decât ar fi trebuit; la 
stânga ei erau aliniate zece fete care nu aveau mai mult de şaisprezece ani. 
Yasumi răsuflă uşurată când văzu că Yokohami nu era printre ele. Dar de ce 
ar linişti-o o asemenea constatare? Nici măcar nu îşi puse această întrebare. 
Tuturor acelor copile le tremura inima şi li se înmuiaseră picioarele, căci 
faptul de a fi fost alese de împărăteasă era doar o primă etapă. Trebuia ca în 
continuare câştigătorul luptei cu sabia să facă singur propria alegere. 

Toate aveau evantaiul în mână şi purtau straiele somptuoase de 
ceremonie, din brocart, cu mantii căptuşite luate pe deasupra rochiilor 
sclipitoare, care lăsau în urma lor trene ce măturau covorul. 

Când se apropie şi Yasumi de locul cu pricina, încercând să se păstreze la 
o anumită distanţă, dar nedezlipindu-şi privirea de la spectacolul care 
trebuia să continue, tocmai se terminau apoteotic concertele de lăute, harpe 
şi flaute. Le acompania un flajolet, al cărui sunet semăna cu cântul 
greierilor în serile de toamnă. 

Fumul torţelor răspândea un miros de tămâie, care parfuma aerul până 
departe, la capătul plajei, unde aşteptau aliniate atelajele. Halouri de lumină 


apăreau ici şi colo şi spărgeau suprafaţa fragilă precum cristalul apei. 
Bărcile şi joncile trase de pânze se întorseseră toate în port. 

Clinchetului de clopoței al tamburinelor, care se alăturase aceluiaşi 
flajolet ce umfla peste măsură sunetele, i se adăugară acum răpăiturile unei 
tobe mari. Marele ofiţer al gărzii imperiale ceru să se facă linişte şi, sub 
ochii mulţimii, se iviră cei doi combatanți, unul lângă altul. 

Erau la fel de aprigi ca şi bidiviii lor şi se ţineau mândri şi drepţi în şa. Îşi 
fluturau ameninţător săbiile pe care le tot învârteau, pentru a impresiona 
spectatorii. Şi-au ocupat poziţii conform ordinelor marelui ofiţer al gărzii 
imperiale, nu unul lângă celălalt, ci faţă în faţă. 

Măştile înspăimântătoare pe care le purtau le acopereau feţele în 
întregime, de la rădăcina părului până la baza gâtului. 'Torţele luminau doar 
fundalul alb al măştilor, iar arabescul desenelor pictate, în roşu şi galben la 
unul şi în verde şi bleu la celălalt, sclipea. 

Tamburinele, tobele cele mici şi flajoletul au tăcut o clipă şi o linişte grea 
se lăsă peste noaptea adâncă, luminată de un cer pe care licăreau cornul 
lunii şi Pleiadele, a căror lumină era sporită de cea a zecilor de torţe. 

Luptătorii s-au dat îndărăt mai bine de cincizeci de paşi fiecare, astfel 
încât Yasumi se trezi brusc alături de unul dintre ei. Acesta se opri câteva 
secunde dinaintea fetei, apoi, fluturându-şi sabia în văzduh, slobozi un 
strigăt care, pentru Yasumi, fu un fel de strigăt de victorie. Fireşte că nu ştia 
cine se afla înapoia acestei măşti cu galben şi roşu, dar era sigură că acesta 
va fi învingătorul. 

Bărbatul, îmbrăcat cu o mantie largă care îi acoperea roba şi pantalonii 
bufanţi pe care îi purta pentru a nu fi încurcat în mişcările pe care urma să 
le execute, i se păru foarte sigur pe el. Acum, se învârtea în jurul ei, 
măsurând-o de după mască. 

Yasumi ar fi vrut să se dea înapoi, dar rămase acolo, subjugată de această 
imagine care i se impunea cu forţa privirii. Pe neaşteptate, începu să 
tremure. Şi dacă acest bărbat era Kanuseke, fratele ei? Dacă dansul pe care- 
] efectua cu bună ştiinţă în jurul ei nu era decât agresivitate şi provocare... 
Cum ar putea afla? 

Un nou răpăit de tobe îi chemă la ordine pe cei doi luptători şi aceştia se 
apropiară unul de altul într-o cavalcadă nebună. Se înfruntară cu sabia 
ridicată. Lamele se ciocniră, oţelul scrâşni, se izbiră, se făcură mortale, dar 
fiecare dintre ei rămase bine înfipt pe calul său. 


Deocamdată, forțele lor păreau egale. Dar primul tur nu era decât 
încălzirea. La al doilea tur, cel mai slab risca să cadă, dar cum exista şi un al 
treilea şi ultim tur, puteau foarte bine continua lupta în picioare, cu sabia în 
mâini. Învingător va fi declarat cel care va rămâne cu sabia-n mână. 

Prima încălzire încheiată, luptătorii se depărtară din nou până la 
următoarea chemare a tobei. Yasumi, care nu îşi părăsise locul, stătea în 
continuare ghemuită pe nisip, departe de torţele aprinse. Când luptătorul se 
întoarse la ea, începu să tremure. Se opri şi, din 
spatele măştii lui nemiloase, o fixa fără a scoate un sunet. Ce voia de la ea? 
Tânăra nu îndrăznea să spargă tăcerea printr-un cuvânt care ar fi rupt tot 
farmecul. Să fie Kanuseke? Ştia de la Shotoko că se antrenase toată ziua 
pentru lupta cu sabia. O fi fost selecționat pentru luptă? 

Toba îi chemă din nou la ordine şi, într-un nor de praf alb stârnit pe 
nisipul fin al plajei, el ajunse fremătând în faţa baldachinului sub care şedea 
cuplul imperial. Tinerele fete stăteau ciorchine şi fiecare se întreba cu 
îngrijorare dacă ea va fi fericita aleasă a învingătorului. 

Cei doi luptători terminaseră tatonarea din vârful săbiilor, iar acum 
trecură la atac. Sabia adversarului zbură de mai multe ori deasupra 
bărbatului cu mască galben cu roşu, fiind cât pe ce să-i reteze capul. Dar, cu 
iuţeala gândului, el plecă gâtul şi făcu o întoarcere rapidă cu calul care, 
răsucindu-se, simţi vârful sabiei atingându-i crupa. 

De jur-împrejurul cuplului imperial, demnitarii şi soțiile lor abia mai 
respirau, fascinaţi de luptă. Războinicul cu masca roşu cu galben părea mai 
rapid, celălalt părea mai puternic. O nouă lovitură bine ţintită fu cât pe ce să 
reteze braţul celui cu mască roşu cu galben, în vreme ce bărbatul cu mască 
albastru cu verde se şi vedea învingător. Dar adversarul lui, printr-un subtil 
joc de artă ecvestră, îşi cabră calul, ca şi cum ar fi vrut să se năpustească 
asupra celuilalt. Celălalt cal se sperie şi se feri spre dreapta, ceea ce îl 
dezechilibră pe călăreț. 

Ţipătul mulţimii se reverberă în urechile lui Yasumi, care se blestema în 
gând că nu se apropiase mai mult. Dar acum ştia că, dacă luptătorul cu 
mască în roşu şi galben nu va muri, îl va vedea lângă ea în timpul celei de-a 
treia pauze, care va fi şi cea mai lungă. 

Dezechilibrat, bărbatul alunecă pe-o parte a calului, iar celălalt, cu o 
lovitură de sabie, reteză chinga de piele care îi ţinea şaua. Luptătorul 
alunecă şi se trezi la pământ în timp ce dinspre mulţimea de spectatori 


răsună un strigăt, un singur strigăt puternic, un strigăt care se înălța până la 
cer şi îi străpungea urechile lui Yasumi. 

Luptătorul care căzuse se ridică imediat şi, pentru a se apăra, îşi propti 
sabia în faţa pieptului. Apoi o înălţă slobozind un strigăt puternic, urmat de 
un şuierat, care anunţa o lovitură mortală. Lama scânteie în noaptea grea şi 
întunecată, luminată de torţe, şi, în căderea ei fulgerătoare, reteză pulpana 
mantiei adversarului său. Toți ochii se înălţaseră pentru a urmări bucata de 
stofă plutind în aer şi căzând apoi pe nisip, ca o aripă frântă de vultur 
pleşuv. 

Ca şi cum bărbatul cu mască roşu cu galben ar fi vrut să profite de 
această nouă provocare fără a se desfăta chiar imediat cu întreg triumful 
său, îşi scoase în grabă ce-i mai rămăsese din mantie şi o azvârli la pământ. 
Ţesătura şterse faţa adversarului său şi, când i se aşternu la picioare, îşi 
văzu rivalul pe pământ, în faţa lui: sărise din şa de bunăvoie, în strigătele 
isterice ale publicului. Iată o luptă pe placul mulţimii, căci, în turul următor, 
cei doi se vor înfrunta cu picioarele bine înfipte în nisip. 

Răpăiturile de tobă anunţară a treia şi ultima pauză. Zbierete, huiduieli, 
exclamaţii, urlete răsunau din toate părţile, acoperind muzica. Publicul 
cerea în gura mare continuarea luptei. Dar pauza trebuia respectată, iar 
marele ofiţer al gărzii imperiale nu se putea grăbi mai mult decât s-ar fi 
cuvenit cu reluarea luptei. 

Uimită de o asemenea isterie a mulţimii, Yasumi se ridică, de parcă ar fi 
fost mânată de o forţă mai puternică decât ea. Oare tatăl ei striga şi el, 
alături de toţi smintiţii ăştia? Şi tânărul Shotoko? Cum de o simplă luptă cu 
sabia putea să stârnească un asemenea delir? Oare şi cursele din Kamo 
provocau acelaşi entuziasm? 

Răpăiturile de tobă continuau, iar pauza se prelungea. Yasumi îl văzu de 
departe pe luptătorul care venea drept spre ea. Apoi toate se petrecură cu 
viteza gândului, că nici nu apucă să se dezmeticească bine. Se trezi luată pe 
sus şi ridicată pe cal, în faţa războinicului. Inima îi explodă în piept, 
gândurile i se învălmăşeau în minte. Căci abia atunci recunoscuse braţele 
lui Motokata care îi înlănţuiseră pieptul. 


* 


Copleşită de bucuria care încă îi făcea inima să bată năvalnic, năucită de 
galopul care o ducea nici ea nu ştia încotro, lui Yasumi nici prin minte nu-i 


dădea să se gândească la ce se întâmpla jos, pe ţărmul lacului Biwa. Când 
răpăitul tobelor va anunţa al treilea tur al luptei, spectatorii vor vedea cu 
uimire că bărbatul cu mască roşu cu galben nu se mai întoarce în arenă. 
Ofițerii de gardă se vor da de ceasul morţii sub strigătele nemulţumite ale 
mulţimii, vor urla, vor înjura, îşi vor muştrului subalternii, căci vor trebui 
găsiţi niscaiva vinovaţi. 

Călugării vor clătina din cap, căci ei nu vor fi văzut ori auzit nimic, cu 
toate că erau atât de fini observatori. Dar nimic nu le atrăsese atenţia, se 
gândiseră că războinicul cu mască roşu cu galben face o pauză firească, 
asemenea adversarului său. 

Demnitarii îşi vor pune întrebări fără răspunsuri şi, în zori, încă vor mai 
încerca să afle ce se putuse întâmpla pentru ca un asemenea scandal să 
tulbure, în primăvara acestui an, o sărbătoare care se organiza de decenii la 
curtea din Kyoto. 

Cât despre tinerele alese de împărăteasa Akiko, cele zece „fiice ale 
cerului”, ele vor trebui să aştepte anul următor pentru a căpăta soţul 
prestigios pe care l-ar fi putut avea în această seară, asta în cazul în care 
curtea nu le va fi măritat între timp. 

lată o poveste despre care se va vorbi multă vreme la curte şi care va face 
ocolul Japoniei, pentru ca guvernatorii din provincii să se delecteze şi ei cu 
o asemenea istorie savuroasă. 

Dar deocamdată, Yasumi se desfăta cu fericirea extremă de a simţi 
mâinile calde, mângâietoare ale lui Motokata. Îi apăsau bustul, coastele, 
pântecul şi întregul corp care, în scurt timp, ajunse să se simtă tot o 
vâlvătaie. Le strecurase de jur-împrejurul ei, ţinând în acelaşi timp frâiele 
lui Ramură înflăcărată, pe care îl mâna într-un galop drăcesc. 

Intrară în Kyoto cu o viteză năucitoare, dar nimeni nu îi urmărea. Niciun 
ofiţer al gărzii imperiale nu îşi putea închipui o asemenea îndrăzneală, 
niciun zgomot de trap nu răsuna în spatele lor. În scurt timp, fură în faţa 
unei reşedinţe pe care Yasumi o căutase îndelung în cartierul Fujiwara: cea 
a lui Motokata. 

Au intrat prin spate, cu cea mai mare discreţie. La o primă vedere, 
Yasumi fu sigură că personalul casei fusese demult cumpărat de stăpânul ei 
şi nu va spune nimic dacă va fi interogat despre venirile şi plecările lui. 

Motokata părea calm şi gesturile lui erau măsurate. Un grăjdar se repezi 
să-i ia calul şi un valet, cu chipul smochinit şi cu spatele încovoiat de ani, se 
grăbi să-i deschidă porţile mari ale domeniului. În clipa aceea, Yasumi 


realiză cât de tare se înşelase: Motokata nu avea decât slujitori bătrâni şi 
devotați. Nu erau prea mulţi şi, cu excepţia bătrânei doici care-l alăptase 
atât pe el, cât şi pe fratele lui, toţi ceilalţi erau de parte bărbătească. 

Pereţii locuinţei erau înconjurați de lungi coridoare exterioare. Dădeau 
spre verande vaste, dar acestea rămâneau ascunse în noapte, pentru că 
Motokata nu avea niciun chef să le lumineze ca să fie văzut. Lămpile şi 
torţele, care odinioară erau aprinse mai tot timpul, au rămas de astă dată 
stinse cu încăpățânare. 

Yasumi se lăsa târâtă ca într-un vis. De data asta, nu mai avea nicio 
misiune de îndeplinit, iar Motokata o putea duce unde voia el, ea nu va face 
decât să-l urmeze, supusă şi docilă. 

După ce au trecut de verandele întunecate şi numeroasele coridoare la fel 
de cufundate în noapte, Yasumi distinse în fund nişte porţi glisante care 
dădeau spre casă. 

Precedat de bătrânul servitor care era limpede că nu avea de gând să îi 
părăsească până ce nu îi va vedea la adăpost de orice privire indiscretă, 
Motokata o împinse încetişor înainte. Apoi, aruncând o privire în spate, o 
trase într-o încăpere mare şi frumoasă care avea mai curând aspectul unui 
birou decât al unui dormitor, în ciuda rogojinilor şi a pernuţelor moi risipite 
ici şi colo. 

— Lasă-ne, Sosho. Dacă mai am nevoie de ceva, te chem eu. Trezeşte- 
mă dis-de-dimineaţă. Trebuie să plec. 

După care trase panoul mobil al ferestrei în canelura scobită în acest scop 
şi lăsă în jos storurile din stuf. 

Din ochi, Yasumi făcu un ocol discret al încăperii. Într-un colţ întunecat, 
zări un koto pus jos. Această harpă micuță, cu treisprezece corzi, de pe care 
se înăltau melodii atât de frumoase, îi arăta că, în timpul lui liber, Motokata 
era şi muzician; alături, pe o măsuţă joasă, un joc de trictrac cu piesele lui 
mari, albe şi negre, spunea multe despre plăcerile stăpânului locurilor. 

Yasumi stătea acolo, în picioare, în acelaşi chimonou pe care Motokata îl 
văzuse în grotă. Era în continuare copleşită. Privirea îi zăbovi pe o altă 
măsuţă joasă, unde era pus un platou pe care erau aranjate câteva prăjituri 
de orez, muguri proaspeţi de soia, fructe confiate şi, într-o sticlă de porțelan, 
sake, din care Motokata trase un gât zdravăn înainte de a începe discuţia. 

În clipa asta se auzi o bătaie în uşa glisantă. 

— Intră, Bambu. Ţi-o prezint pe Yasumi, Fujiwara după bunicul ei. În 
timp ce eu voi lipsi, va putea veni aici de câte ori va pofti sau va avea 


nevoie. Să le spui şi celorlalţi. Şi dacă se va întâmpla asta, să nu care cumva 
s-o daţi afară. 

Bătrâna doică ridică din umeri: 

— Dacă ai apucat să aduci o fată aici, Motokata, rosti ea cântărind-o pe 
Yasumi cu ochii ei mici, negri şi ridaţi, am înţeles că ai alte gânduri cu ea 
decât cu toate celelalte. Vrei să aduc ghimbir confiat? 

Motokata aruncă o privire rapidă spre platou. 

— Nu. Ai pregătit tot ce ne trebuie. Acum lasă-ne. I-am spus lui Sosho să 
mă trezească dis-de-dimineaţă. 

— Unde pleci şi unde e fratele tău? 

— Nariakira e undeva pe coastele Mării Interioare. 

— Te vei duce la el? 

Tânărul Fujiwara clătină din cap. 

— Într-o bună zi, ai să fii omorât în locul lui. Prea îl aperi. 

— Mi-ai spus-o de o sută de ori, Bambu. 

— Şi am să ţi-o mai spun, doar ăsta e adevărul. 

Motokata ridică din umeri, apoi se îndreptă spre bătrâna doică, o cuprinse 
pe după umeri şi o conduse încetişor spre ieşirea din încăpere. 

— Haide! Nu-ţi mai fă griji, nici pentru mine, nici pentru Nariakira. 

— Oricum, bombăni bătrâna Bambu, fratele tău face tot ce-l taie capul. 
Să se dea drept pirat! Se joacă cu focul! Iar tu, Motokata, nu mai tot încerca 
să recuperezi bunurile care ţi-au fost furate. Eşti şi aşa destul de bogat. Nu 
ai nevoie de mai multe. 


Când au rămas singuri, Motokata se apropie de Yasumi şi o cuprinse-n 
braţe. 

— M-am temut să nu câştig prea repede lupta aia. Aşa, n-aş mai fi putut 
profita de pauză ca să te răpesc. 

Yasumi nu îi răspunse. Nu avea niciun chef să vorbească despre luptă, era 
prea copleşită de pornirea nestăvilită de a-i vorbi despre templul Enryakuji 
şi despre mesajul maestrului Yu pe care i-l transmisese stareţului. 

— A trebuit să plec, şopti ea. Am profitat de somnul tău. 

— De ce? 

— Am auzit-o pe Lună îndepărtată la intrarea în grotă. Mă chema. 

— Lună îndepărtată! 


Yasumi suspină: 

— Calul meu. Iapa albă pe care ai urmărit-o pe muntele Hiye. 

— Cine o călărea? 

— Eu, fireşte. 

El o studia în tăcere, sfredelind-o cu ochi vii şi strălucitori. Se îndreptă 
apoi către fereastra închisă şi se întoarse la ea cu paşi mari: 

— Aşa deci, tu erai teribilul călăreț pe care îl urmăream... Acum nu mă 
mai miră. Şi însoţitorul tău? 

— Un tânăr călugăr de la templul Amazu. Tremura de frică la gândul că 
ar putea cădea în mâinile voastre. A trebuit să îl încurajez neîncetat. Calul 
lui s-a înecat în lacul îngheţat în care ne-ati împins. Cum ştiu să înot, am 
putut salva călugărul, nu şi calul. 

— De ce nu erai călare când te-am prins? 

— Am lăsat-o pe Lună îndepărtată cu călugărul să mă aştepte ascunşi pe 
muntele Hiye. I-am spus să se întoarcă la templul Amazu dacă eu nu revin 
în câteva zile. 

În încăpere plutea un parfum de mălini. Pernuţele moi, împrăştiate pe 
rogojinile din răchită cu o împletitură fină chemau alt fel de cuvinte, mai 
dulci. Dar Yasumi ţinea morţiş ca totul să fie limpede între ei. 

— Motokata! continuă ea cu o voce tremurătoare, a trebuit să duc 
mesajul stareţului de la Enryakuji. 

— De ce? 

— Maestrul Yu m-a adăpostit, m-a ajutat. Mi-a împărtăşit din 
cunoştinţele lui. Mulțumită lui, am învăţat totul despre Japonia. Mulțumită 
lui, am înţeles lucruri pe care nu mi le-aş fi putut explica înainte. Pentru 
mine, era o datorie de onoare de a răspunde cum se cuvine încrederii lui. 
Enryakuji nu era departe de drumul pe care-l mai aveam de făcut pentru a 
ajunge la Kyoto. 

Se îndepărtă de el şi, cufundându-şi ochii într-ai lui, şopti: 

— Şi apoi, nu puteam îndura ideea acestui masacru. 

— Nariakira s-a dus la ziua stabilită la mănăstire, dar nu a putut intra în 
templu, căci călugării îl aşteptau. 

— Şi tu? 

— Eu m-am întors acolo. Fără a vărsa un strop de sânge, mi-am recuperat 
o parte din bogății. Ba chiar am făcut un târg cu stareţul de la Enryakuji. 

— Un târg! 

— Da, i-am promis că îi voi restitui o parte din ceea ce am recuperat. 


— Nu înţeleg. 

— Mă voi duce în Nord să lupt cu piraţii şi mă voi întoarce acoperit de 
glorie şi de noi bogății. Voi dona o parte templului Enryakuji, o alta 
împăratului pentru a mă reabilita la curte şi restul voi păstra pentru mine. 

Ea se aruncă năvalnic la pieptul lui: 

— Atunci, dacă înţeleg eu bine, avem amândoi obligaţia de a ne 
răscumpăra în faţa curţii. Eu, pentru răzvrătirea bunicului meu în faţa 
împăratului, tu, pentru furia ta de a-ţi recupera propriile bunuri. 

Uşurată, Yasumi începea să realizeze cât de intense erau emoţiile care o 
copleşeau şi pe care refuzase să le bage în seamă până în clipa aceea. 
Motokata o strânse la piept: 

— Ai un curaj neasemuit. Dacă nu m-ar fi copleşit o asemenea mânie 
când am văzut că ai fugit... 

— Motokata! 

Exclamaţia lui Yasumi se sfârşi într-un hohot de râs. Îmbrăcat într-o 
tunică de brocart, cu pantaloni largi, de călăreț, cu cocul răsucit înconjurat 
de o bandă de satin negru, Motokata ridică o mână şi o apropie de obrazul 
însoţitoarei sale. Apoi urcă încetişor şi trase acul care-i ţinea strânse pletele. 

— Aşa deci, în afară de cele mai lungi şi mai frumoase plete, ai şi cea 
mai frumoasă iapă pe care mi-a fost dat să o văd alergând pe munţii Hiye! 

Îşi strecură degetele în părul strălucitor şi negru ca pana corbului, care 
cădea până la pământ. Ah! Pletele astea la care a visat de atâtea ori după ce 
Yasumi a fugit din peşteră! Se răsuceau ca o frânghie împletită, strânsă, gata 
să-i sugrume dorinţa lui de bărbat; după aceea s-au prăvălit pe el, cu toată 
bogăţia lor. O şuviţă lungă şi fină căzu pe un bonsai plantat într-un vas din 
porțelan alb-albăstrui, răspândind un miros slab de răşină. 

— Te doresc cum nu am dorit nicio altă femeie, şopti el. 

„O altă femeie!” Câte iubite a avut Motokata? Două? Opt? Zece sau mai 
multe... Nu conta. Acum Yasumi era aici, ghemuită în braţele lui. Auzise 
remarca bătrânei Bambu: „Dacă ai apucat să aduci o fată aici, am înţeles că 
ai alte gânduri cu ea decât cu toate celelalte”. Ce alte cuvinte mai 
liniştitoare pentru Yasumi ar fi putut rosti doica? 

Suspină de bucurie şi de un preaplin de fericire abia stăpânită în timp ce 
Motokata, aplecat asupra pletelor dese, le inspira deliciosul parfum. 

În spatele paravanelor date cu lac de China după care o va duce 
neîndoielnic cât de curând, erau împrăştiate taburete din bambus şi cufere 


din lemn de cireş. În toată această cameră mare domnea o atmosferă 
călduroasă. 

Abia atunci Yasumi văzu biblioteca în fundul încăperii. Aşadar, nu era o 
cameră oarecare, ci un birou, aşa cum îşi închipuise de la început. Etajerele 
din lemn de aloe gemeau de lucrări frumoase, pe care ea le bănuia a fi scrise 
în chineză, căci scrierea în japoneză abia începea să se răspândească. 
Alături, se afla o măsuţă joasă pe care Motokata aranjase foi, o cutie de 
scris şi pocaluri cu cerneală proaspătă. Toate acestea, alături de câteva 
suluri care stăteau claie peste grămadă, îi confirmară înclinația lui către 
scriere şi poezie. 

— Pasărea mea dulce! 'Te doresc atât de mult! 

Buzele lui Yasumi căpătaseră culoarea unei cireşe coapte. Văzu cum se 
aprinde dorinţa în ochii bărbatului. O cuprinse pe după umeri şi o răsturnă. 
Îi vedea pielea scânteind pe sub chimonou. Un arzător de parfumuri 
răspândea o mireasmă care se pierdea în spatele storului din lame de 
bambus. 

O cuprinse de talie şi îi aduse picioarele în dreptul pieptului. Unghiile 
rozalii de la picioarele fetei erau lăcuite cu grijă. De când locuia la Susue 
Sei, Yasumi se ocupa de trupul ei aşa cum se cuvine unei doamne de 
condiţie bună. 

Faţă către faţă, nasurile lor se atinseră, se turtiră unul de celălalt. Yasumi 
încă nu tremura, încă nuînchisese ochii. Licărirea unei singure lămpi lumina 
exact atât cât trebuia pentru ca fiecare să poată vedea în ochii celuilalt o 
dorinţă nebună. Dar Motokata ştia să aştepte, pentru ca femeia să îşi obţină 
şi ea desfătarea înaintea lui. 

Graţie arzătorului de parfum din spatele lui, paravanul răspândea efluvii 
de miresme de ramuri de prun sălbatic. Parcă se vedea aievea magia blândă 
a piscurilor înzăpezite şi zborul greu al unei bufniţe, care se pregătea să se 
aşeze în vârful unui pin. 

Tânărul Fujiwara se întoarse încet. Yasumi îi văzu codita scurtă şi deasă. 
Alunecase în spatele capului, dar era atât de strânsă, încât era încă împletită. 

Cuprinzând-o de talie, Motokata o răsturnă în aşa fel încât chimonoul ei 
să alunece până-n talie. Vederea şoldurilor, a feselor, a coapselor ei netede 
şi fine îl aţâţă la culme şi bărbatul scăpă repede de pantalonii bufanţi. 

Era în pragul extazului, dar o întoarse pe spate pentru a-i vedea ochii 
scânteind. În privirea lui Yasumi se strecura o undă de plăcere. Îi văzu 
mădularul umflându-se, ca un trofeu de război căruia îi era sortită gloria. Se 


încolăci în jurul lui, cu picioarele ridicate, pentru ca el să o poată simţi cât 
mai aproape, deopotrivă cu parfumul de lotus pe care-l răspândea. De astă 
dată, mădularul încordat, semeţit lângă fanta mătăsoasă, nu mai fu în stare 
să aştepte. Când o pătrunse, carnea lor păru a absorbi toată lumina lămpii 
care, pusă pe podea, se clătina între două taburete. 

O străpunse cu o asemenea intensitate, încât voinţa ei se clătină, iar 
mintea ei se tulbură, până când nu mai ştiu nici cine era, nici unde se afla. 


* 


Întoarsă la Sei, Yasumi îi vorbi despre procesiunile pe care le văzuse 
desfăşurându-se sub norul de petale de flori la trecerea împărătesei, 
precedată de călugării templului, care îşi psalmodiau incantaţiile divine. 

Îi povesti şi despre lacul Biwa, despre bărci, despre joncile cu pânze 
mari, multicolore, despre culegătoarele de scoici, despre lansarea vulturilor 
din hârtie viu colorată care se legănau atât de armonios în văzduh, purtaţi de 
toanele vântului. Dar nu-i vorbi despre lupta cu sabia, căci nu ar fi ştiut cum 
să îi spună până la capăt adevărata poveste. 

În sfârşit, se opri la tragerea cu arcul de pe Al Treilea Bulevard, în timpul 
căreia tatăl ei o alungase de parcă ar fi fost bastarda altuia, nu copila lui. Sei 
clătină cu tristeţe din cap. Gura ei mică în formă de inimă şi sprâncenele 
fine exprimau o surpriză pe care nu izbutea să o ascundă, într-atât de 
incredibilă îi părea întâmplarea. Faptul de a-şi respinge fiica de la prima 
soţie era de neînchipuit, cu atât mai mult cu cât era vorba despre un 
membru al curţii imperiale! 

Dar când Yasumi îi povesti despre Shotoko, singurul care a ascultat-o şi a 
înţeles-o, în ochii ei se aprinse un licăr de speranţă. Totuşi, nu zăbovi prea 
mult asupra acestui subiect, căci viitorul părea mult prea nesigur. 

Cum cunoştea de ceva vreme gesturile precise şi sigure ale lui Sei, 
degetele ei zburând din ramură în ramură, din frunză-n frunză la buchetul 
pe care-l întocmea, Yasumi putu să îşi dea seama cât de mare era 
nedumerirea prietenei sale. 

— Tatăl tău e smintit! Ce interes ar avea să reacționeze astfel? 

— Cred că se teme de represaliile împăratului şi ale împărătesei pentru că 
nu şi-a recunoscut fiica de la prima soţie. Cum eu sunt o Fujiwara, lucrurile 
sunt şi mai grave. 

— Dacă înţeleg bine, e vinovat că nu a repudiat-o pe mama ta! 


— Sigur că da! Dacă ar fi repudiat-o, nu ar mai fi avut de ce să-şi bată 
capul cu ea, dar pentru că nu a cerut divorţul sau repudierea, avea datoria de 
a se ocupa de viitorul ei şi de a afla că i-a născut o fiică la scurtă vreme 
după ultima vizită pe care i-a făcut-o. 

— Este limpede de ce îl deranjează acum existenţa ta. 

— "Totuşi, va trebui să o accepte mai devreme sau mai târziu, altminteri, 
jur pe Buddha că îl voi obliga. 

— Hai, Yasumi, nu te mai frământa! Văd că subiectul ăsta te necăjeşte şi 
te tulbură. Mai bine spune-mi dacă nepotul meu s-a întâlnit cu Yokohami. 

— Sigur că da! De altminteri, a plecat cu el călare pe calul lui, în timp ce 
eu cu Shotoko ne-am dus la întrecerea arcaşilor. 

— Nu mi-ai vorbit despre ea. 

— Poate pentru că nu am nimic de spus despre această fată care nici nu 
m-a băgat în seamă. 

— Lăsând la o parte indiferența asta, cum ţi s-a părut? 

— Proastă şi pretențioasă. 

Sei ridică din umeri. 

— Asta-i şi părerea mea. 

În acest început de primăvară, seara se lăsa alene peste casele din 
cartierul meşteşugarilor. Nu toate aveau grădină. Cea a lui Sei era 
minusculă, dar, cel puţin, putea vedea în fiecare primăvară primele flori 
apărând pe ramurile tinere ale singurului ei cireş şi, toamna, frunzele 
stropite cu galben-auriu şi purpuriu-deschis căzând în tăcere pe micul pod 
pe sub care susura un firicel de izvor artificial. 


* 


Pe când cele două femei stăteau în continuare de vorbă, deşi era târziu în 
noapte, la Sei ajunse Yoshira, care vorbea tare, părea foarte vesel şi păşea 
şovăielnic. 

— Ce-ai păţit? îl întrebă Sei. Pari cam cherchelit. 

Tânărul începu să râdă şi îşi scutură mânecile hainei pe care o purta 
strânsă, după moda chinezească peste un chimonou pe sub care se zăreau 
pantalonii bufanţi, strânşi cu şnururi pe glezne. 

— Eh! Am băut ceva mai mult sake decât obişnuiesc, dar nu te îngrijora, 
mătuşă, nu sunt deloc beat. 


Numai că întreaga lui atitudine arată exact contrarul; în seara aceasta, 
privirile lui zăboviră asupra lui Yasumi mai mult decât de obicei, cu o lucire 
neruşinată care le îngrijoră pe cele două femei. 

Yoshira îngenunche pe una din rogojinile din încăpere, aflată între un 
paravan şi o măsuţă joasă, pe care se aflau căniţe din faianţă şi o sticlă cu 
sake. Yoshira se servi din belşug, nebăgând în seamă căniţele şi bând direct 
din sticlă. După fiecare gât, îşi ştergea gura cu dosul palmei, 
nedesprinzându-şi privirea de la chipul uimit al lui Yasumi. 

Aşezată în spatele ei, Sei părea la fel de îngrijorată. Nu îndrăznea să îi ia 
sake-ul din faţă fără a cunoaşte pricina acestei beţii neaşteptate. 

Cu o mână tremurătoare, ceea ce dovedea cât de beat era, Yoshira se 
apucă să desfăşoare o foaie pe care o scosese cu un gest exagerat din 
mânecă. 

— Ah! Yasumi, strigă el cu o voce care nu era a lui, o voce deopotrivă 
spartă şi cavernoasă, ştii că fratele tău Tameyori are noroc cu carul? 

— De ce? 

— Ştii că s-au pus la cale acţiuni de ripostă împotriva piraţilor care 
jefuiesc la Marea Interioară. Ministrul de Dreapta, împreună cu Michinaga, 
ministrul Afacerilor Supreme, au supus deja numele la vot. Cel al fratelui 
tău nu făcea parte din primele numiri. 

— Ah! exclamă Yasumi cu o umbră de îngrijorare în glas. 

Atenţia ei rămase trează. Era vorba de fratele ei, ceea ce i-a atras, fireşte 
interesul, dar şi de ceva pe deasupra. Yoshira vorbea acum despre problema 
piraţilor care hărţuiau de o bună bucată de vreme neamul japonez. 

— Dar, în ultima clipă, completă tânărul trăgând încă o duşcă de sake, s- 
au adăugat patru nume. Printre ele, şi al lui Tameyori. Era în culmea 
fericirii, înjura de bucurie, tăia aerul cu lovituri largi cu sabia. Am băut în 
cinstea noastră. Aşa că vom pleca împreună. 

— Când? întrebă Sei. 

— La sfârşitul primăverii. 

— Atunci, spuse ea privind sticla de sake aproape goală, vă rămân Luna 
Ruginii şi Luna Înfloririi ca să vă antrenați şi să vă pregătiţi plecarea. 

Yoshira clătină din cap şi, cu o mână tremurândă, scoase din mânecă o 
altă foaie pe care o desfăşură şi începu să citească rar. Era lista călăreţilor şi 
arcaşilor numiţi pentru a pleca la luptă alături de el. Când ajunse la numele 
lui, începu să râdă. 

— Yoshira, nu mai bea. Ajunge. 


Vru să-i ia sticla de sake în care oricum nu mai era decât puţin pe fund, 
dar el i-o smulse din mână. Sei făcu o figură nemulțumită, aşa că, pentru a 
schimba subiectul, Yasumi interveni pe un ton pe care-l dorea nepăsător: 

— Te vei căsători cu Yokohami dacă te vei întoarce acoperit de glorie? 

Nu pusese întrebarea asta decât pentru a-l face să vorbească mai mult şi 
să se întoarcă la subiectul organizării viitoarelor lupte. 

— Dacă mă voi distinge în această luptă, poate voi căuta o partidă mai 
bună! De pildă, o Fujiwara! 

O roşeaţă uşoară năpădi obrajii lui Yasumi. 

— Hai, Yoshira! făcu ea, prefăcându-se a nu fi înţeles. Yokohami îţi va fi 
o soţie excelentă! 

— E o Taira! 

— Să nu exagerăm, Taira sunt o familie excelentă! 

Cu capul ridicat, Yoshira goli sticla de sake, sorbind şi ultimii stropi. 

— Cu tine vreau să mă însor, pentru că pe tine te iubesc şi, de altfel, îi 
voi spune şi prietenului meu Tameyori pe care-l aud venind. 

Sei se răsuci cu viteza unui scorpion, iar chipul lui Yasumi, pe care 
declaraţia neaşteptată a lui Yoshira îl îmbujorase preţ de-o clipă, începu să 
pălească. 

— Ce spui acolo? exclamă Sei. 

Yoshira se ridică, clătinându-se. 

— Că îl voi anunţa de îndată pe 'Tameyori, care soseşte chiar acum. 
Mătuşică, mi-am luat libertatea de a-l invita. Sper că nu vezi nimic rău în 
asta. Vom sărbători acest fericit eveniment. 

— Pe toţi demonii! Ce-ai făcut? 

Cu Yasumi în spatele ei, Sei se repezi pe coridor şi intră în veranda 
exterioară care înconjura căsuţa. Tocmai venea cu mâinile întinse un tânăr 
cu o înfăţişare distinsă, bine făcut. Ochii lui negri şi migdalaţi scânteiau de 
o tinereţe pe care abia şi-o domolea, căci nu avea ambiţie mai mare decât să 
depăşească aptitudinile fratelui său pe care îl respecta şi îl admira atât de 
mult. 

— Yoshira m-a invitat ca să sărbătorim împreună numirea noastră. 

Sei îşi dădu seama că era prea târziu, dar ce putea face? Yasumi 
încremenise, nu scotea un sunet. Sei cuprinse în palme mâinile lui Tameyori 
într-un gest prietenesc de bun venit, temându-se de urmări. 

— Yoshira a băut peste măsură şi nu aş vrea să se îmbete mai mult decât 
atât, rosti ea cu o voce cântată. 


Pesemne că Tameyori nici nu a auzit-o, nici nu a văzut-o bine, într-atât de 
preocupat părea de chipul care se întrezărea în spatele lui Sei. Privirea, 
gura, forma feţei, fruntea înaltă, întregul chip din faţa lui era identic cu 
acela al fratelui său. 

Se opri dintr-odată, ca hipnotizat, dinaintea lui Yasumi care, pentru seara 
pe care plănuise să o petreacă alături de Sei, nu se machiase. Tameyori îşi 
veni repede în fire; fratele şi sora lui îi povestiseră îndeajuns pentru a 
înţelege că se afla în faţa celei care se dădea drept ceea ce nu era. 

— Yoshira! strigă el. 

Tânărul inconştient năvăli, cu braţele întinse înspre prietenul său. 

— Iat-o pe sora ta, Tameyori! O iubesc şi vreau să mă căsătoresc cu ea. 

— Eşti beat, Yoshira, spuse printre dinţi camaradul lui, uşor enervat. Eşti 
beat şi te iert pentru nechibzuinţa ta dacă fata asta pleacă de aici imediat. 

— Tânăra asta este invitata mea! protestă Sei. 

— Invitata voastră! Şi cu ce drept, mă rog? 

— Cu dreptul, tinere, că aici mă aflu în casa mea, unde primesc pe cine 
vreau eu. 

Yoshira îşi prinse camaradul de braţ, dar acesta se desfăcu din strânsoare 
cu un gest brutal. 


— Hai, Tameyori, insistă tânărul ameţit. Fă un gest frumos! Recunoaşte- 
ți sora, pe Yasumi. 

— Să iasă de aici, urlă el. 

Yasumi îl îndepărtă pe Yoshira cu mâna. Apoi înaintă către fratele ei şi îi 
spuse pe un ton răspicat: 

— Nu tu eşti cel care mă poate alunga din această casă. Cât despre mine, 
am stat destul de vorbă cu fratele tău mai mare, cu sora ta, chiar şi cu tatăl 
tău care, asemenea ţie, m-au respins. Nu am niciun chef să mai pierd 
vremea cu tine, nu mă interesează. Te voi anunţa când va veni clipa. E tot ce 
am să-ţi spun. Adio, domnule! 

— Nu, nu adio, strigă Yoshira, revenind la atac. E sora ta, Tameyori! 
Sora ta! O Fujiwara! 

În mod sigur, bietul Yoshira nu se aştepta la ceea ce a urmat. Pumnul 
prietenului său îi zdrobi obrazul şi el se izbi de peretele verandei. 

Îngrozite, Sei şi Yasumi se îndepărtară cu prudenţă, iar Yoshira, care îşi 
reveni repede din şoc, se năpusti la Tameyori şi începu să îl strângă de gât. 


— Nu-ţi permit să-ţi renegi sora! Cere-i imediat scuze pentru grosolănia 
ta. L-am lăsat pe fratele tău să îi strige vrute şi nevrute pentru că e mai 
mare, dar tu eşti de-o seamă cu mine! 

O altă lovitură de pumn în plină faţă îl lipi de perete. Tameyori îi mai 
trânti unul în burtă, apoi al treilea, între picioare. Yoshira se prăbuşi pe 
podea. 

— leşi, Tameyori! urlă Sei. leşi imediat! Nu vreau să te mai văd în viaţa 
mea! Blestemat să fii! 

— Foarte bine, i-o trânti tânărul frecându-şi mâinile. Cum tânăra asta 
care miroase a impostoare de la o poştă locuieşte aici, fiţi sigură că nu mă 
voi mai întoarce! 

Cuprinsă de mânie, Yasumi îşi pierduse acul care îi strângea pletele 
bogate, ce i se desfăcură şi i se revărsară până la picioare. Ochii lui 
Tameyori aruncau scântei, iar răsuflarea i se tăiase. Pe toţi Buddha din Asia, 
de unde răsărise fata asta care semăna atât de bine cu fratele lui? 

— Mă voi răzbuna, 'Tamekata Tameyori, şi vom vedea cine va câştiga: 
Taira sau Fujiwara... 

— O să te zdrobească, prietene, îngăimă bietul Yoshira, care se ridica 
greoi. O să te zdrobească, pentru că, într-o bună zi, toţi Fujiwara vor fi de 
partea ei. 

Dar mai multe nu putu spune, căci o durere cumplită îi măcina capul şi 
vintrele. Căzu din nou la pământ şi cele două femei se şi repeziră la el. 

— Yoshira, ne auzi? 

Mâinile fine ale lui Yasumi îi atinseră uşor obrazul. 

— Nu te aud, dulcea mea porumbiţă, dar te simt! 

— Yoshira, nu vreau să îmi mai vorbeşti despre iubire, altminteri, nu mă 
vei mai vedea niciodată. Iubesc pe altul şi aş vrea ca asta să fie limpede 
între noi! 

— E... gata, nu voi mai spune o vorbă! 

Chiar dacă se resimțea încă de pe urma loviturilor, şocul spuselor lui 
Yasumi păru a-i spulbera aburii beţiei. 

— Odihneşte-te, Yoshira! 

Sei îi aduse o cană cu ceai fierbinte, pe care îl sorbi cu înghiţituri mici. 

— Am să plec şi am să mă întorc învingător. 

— Dar cu ce pirați te vei lupta, Yoshira, ştii cumva? 

— Sigur, dar nu avem voie să vorbim despre asta, căci vrem să-i luăm 
prin surprindere. E vorba despre Nariakira şi despre fratele lui, Motokata. Îi 


vom lua prin surprindere pe Marea Interioară, de-a lungul coastei Sanyo. Se 
zvoneşte că adăpostul lor nu e departe de Kyoto, undeva într-o peşteră de pe 
muntele Hiye. Vom scotoci până îl vom găsi. 

Yasumi tremura. În gând, îi mijise deja un plan. Îi era greu să îl trădeze 
pe prietenul ei, Yoshira, să îl împiedice să învingă. Dar ce altceva ar fi putut 
face pentru a-l salva pe Motokata? Dacă cerul lui Buddha va avea încredere 
în ea şi va ieşi învingătoare din această dublă luptă — reabilitarea familiei ei 
la curte şi salvarea lui Motokata —, îl va ajuta în alt fel pe prietenul ei 
Yoshira. Va găsi ea un mijloc de a-şi plăti datoria. 

Va pleca chiar a doua zi, îi va lăsa un bilet lui Sei în care îi va spune că a 
simţit nevoia să se retragă o vreme la un templu. Cel din Amazu ar fi numai 
bun. ÎI va revedea pe maestrul Yu şi va lămuri cu el subiectul Motokata. Da! 
Yasumi luase deja o hotărâre. 


Capitolul IX 


Yasumi plecă în zori. Sei nu păruse deloc uimită când fata îi vorbise 
despre dorinţa ei de a se retrage o vreme într-un templu pentru a se gândi la 
cele pe care le va avea de făcut. Înţelegea foarte bine dorinţa prietenei sale 
de a rămâne singură pentru a medita la noianul de probleme care îi tulburau 
cugetul. O întrebă doar în ce loc avea de gând să se ducă. Templul Amazu 
pe care îl pomeni tânăra păruse a o mulţumi. Călugării de acolo practicau cu 
înţelepciune budismul şi avea o reputaţie bună pe lângă curtea imperială. 

Căci existau atâtea temple în care conflictele interne îi perturbau pe cei 
care veneau să se reculeagă sau să aducă ofrande, încât pentru Yasumi era 
mult mai bine să ştie exact unde se duce. 

Apoi Sei o avertiză în privinţa piraţilor care băteau în lung şi-n lat nu 
numai Marea Interioară şi Marea Japoniei, dar şi pământurile pustii şi satele 
mici, fără apărare, atacând călători, pelerini şi ţărani. Aceşti pirați care 
jefuiau pe oceane veneau câteodată din China, transportând mărfuri furate 
de pe vase: mătăsuri, porţelanuri, perle, emailuri şi lemn exotic. 

Piraţii îşi făcuseră apariţia în Nord. Veneau, fără îndoială, din Mongolia 
sau din Tartaria şi se îndreptau spre Marea Galbenă. Ocoliseră Coreea şi, 
unii dintre ei, pătrunzând pe uscat, pândeau acum în preajma ţărmurilor 
Mării Interioare, încercând să pună mâna pe negoţul japonez, plecând apoi 
spre sud pentru a ataca şi coastele chinezeşti. 

Înainte ca Yasumi să plece, Sei îi amintise, strângând-o călduros la piept, 
că, de acum, era înscrisă în registrul cetăţii, iar la întoarcere va putea indica 
adresa doamnei Sei Susue ca fiind propria ei adresă. Chiar dacă Yoshira nu 
va fi acolo pentru a o întâmpina la sosire, procedând astfel, nu va fi 
împiedicată de niciun străjer de la porţile oraşului. 

De altminteri, Yasumi lăsase la Sei sacul de călătorie, arătându-i astfel că 
avea de gând să se întoarcă. Da! Sacul cuprindea chimonoul mamei sale, 
evantaiul, micul altar budist, beţişoarele şi acele ei de păr. Nu îşi luase acum 
cu ea decât pătura şi sabia scurtă, pentru cazul în care va fi nevoită să se 
apere. 

Lună îndepărtată părea tare bucuroasă să pornească din nou la drum. 
Iarba primăverii, care începuse să încolţească pe pajiști, îi va asigura măcar 
hrana de bază. Yasumi nu era deloc bogată, dar ce nevoie avea de bani când 
urma să îl găsească pe Motokata în câteva zile... 


Călări întins până la muntele Hiye şi fu la porţile templului Amazu chiar 
în acea seară. Dar, ajunsă în faţa marii intrări principale unde, din capătul 
aleii centrale, uriaşul Buddha cu o faţă la fel de zâmbitoare părea a-i ura 
bun-venit, fata ezită. Ce îi va putea spune maestrului Yu câtă vreme nu ştia 
prea multe despre activităţile acestor pirați? 

Yasumi nu mai era atât de lipsită de experienţă precum odinioară. Acum 
ştia că, dacă în anumite temple budiste sau shintoiste existau adesea 
conflicte psihologice, nu de puţine ori se întâmpla ca între călugării 
aceluiaşi templu să apară şi războaie interne de ordin material. Acestea se 
traduceau prin daruri şi ofrande a căror valoare disproporţionată stârnea 
invidia călugărilor privilegiați. 

În timpul şederii la Kyoto, Yasumi mai aflase şi că, uneori, călugării din 
templele din apropierea coastelor rechiziţionau profitul unor vase de pirați 
când stareţul negocia preţul cu aceştia. Multe temple de pe coastă se 
îmbogăţiseră în acest fel. De aceea Yasumi nu avea deloc încredere în 
maestrul Yu şi în prietenul lui, stareţul de la Enryakuji, bănuindu-i de astfel 
de înţelegeri profitabile. Tot de aceea Yasumi îi acorda mai mult credit 
moral lui Motokata decât maestrului Yu şi tovarăşului acestuia. 

Vasele piraţilor! De unde să ştie ea unde se ascundeau şi, mai ales, de 
unde să ştie ce aveau de gând să facă Motokata şi fratele lui? Acum era 
convinsă că Nariakira nu va ezita să îi suprime pe cei care-i vor sta în cale. 
Dar, în egală măsură, înţelesese că fratele lui nu se va deda la aceste practici 
mârşave şi se va mulţumi să-şi negocieze cât mai bine interesele, asemenea 
multor guvernatori de provincie care trăiau în Sudul sau în Nordul extrem al 
Japoniei. Era o metodă periculoasă, care adesea îi costa viaţa, dar o cale 
eficientă de a se îmbogăţi. 

Cât despre curtea din Kyoto, acolo era o altă mâncare de peşte! 
Michinaga şi miniştrii lui de frunte erau la curent cu acest trafic clandestin 
şi iată că tocmai în această primăvară ministrul Afacerilor Supreme 
hotărâse brusc să-şi ia şi el partea lui de pradă, trimițând în acest scop trupe 
de ostaşi care urmau să lupte cu piraţii pentru el personal. Numai că Yasumi 
se îndoia că Yoshira şi camarazii lui, deşi bine antrenați, vor avea vreodată 
câştig de cauză în faţa experienţei oamenilor lui Nariakira şi ai lui 
Motokata, hârşâiţi în toate formele de luptă, în toate şmecheriile piratereşti. 

Din capul aleii centrale, statuia imensă o privea cu bunăvoință pe 
Yasumi, îmbiind-o să intre în templu. Dar cum, deocamdată, nu avea ce să-i 
spună maestrului Yu, fata se răsuci pe călcâie şi o luă în direcţia grotei lui 


Motokata. Nici nu se apropie bine de primul baraj, cel pe care trebuia să ştii 
cum să îl abordezi ca să îl traversezi şi să intri pe coridorul stâncos îngust şi 
întunecat care ducea la uriaşul bolovan pivotant, că doi călăreţi se şi luară 
după ea. 

Pentru a nu pierde viteza, nu putu întoarce capul decât o dată. În acest 
scurt răstimp, Yasumi nu îl recunoscu pe Ramură înflăcărată; pericolul care 
o pândea necesita o vigilenţă extremă şi fata nu putu să întoarcă din nou 
capul fără a risca să se trezească prinsă, poate chiar doborâtă. 

Lună îndepărtată nu putea galopa mai repede decât atât. Culcată asupra 
iepei, cu burta lipită de şira spinării calului, se ţinea strâns agăţată de coama 
ei, iar contactul dintre roib şi stăpână le dădea amândurora tot curajul şi 
toată forţa din lume. Depăşise demult peştera lui Motokata când îşi dădu 
dintr-odată seama că nu se mai auzeau paşii celor doi călăreţi în spatele ei. 

Opri calul şi, în sfârşit, se întoarse. Călăreţii dispăruseră. Ce putea face? 
Cel mai mic pas greşit ar putea-o duce direct la moarte. Dacă s-ar întoarce, 
ar risca să dea din nou peste urmăritori. Dacă ar merge tot înainte, ar 
însemna să se îndepărteze de Motokata. 

Începu să măsoare cu atenţie culmile muntelui pentru a găsi o fisură, o 
firidă suficient de largă în stâncă, ce i-ar permite să se ascundă. Îşi aminti 
atunci de scobitura din stânci unde s-au adăpostit câteva zile bune tânărul 
călugăr Sishi şi iapa ei. Se gândi că nu putea fi prea departe. 'Trebuia doar să 
meargă în direcţia templului Enryakuji. 

După ce se lămuri cam pe unde se găsea, căci se însera repede în această 
lună a Ivirii Primăverii, îşi spuse uşurată în sinea ei că se afla pe drumul cel 
bun. Câteva minute bune de galop susţinut şi va fi acolo. Cerul se umplu de 
stele pe care nu le cunoştea prea bine, dar cea mai luminoasă dintre ele, cea 
a Bouarului, o linişti. Cu ajutorul lui Lună îndepărtată, care recunoştea 
locurile, găsi în scurtă vreme adăpostul şi se strecură de îndată în el. 

Locul părea schimbat, ca şi cum ar fi fost întors cu fundu-n sus. Sishi nu 
îl putuse lăsa în halul ăsta, pentru simplul motiv că nu avusese la el lemn şi 
cărbune ca să aprindă focul. Or, crengile călduţe încă împrăștiate în toate 
colţurile peşterii şi resturile unei mese dovedeau că locul fusese ocupat şi 
după plecarea lui Sishi. 

O cuprinse teama ca nu cumva o bandă de pirați să dea peste ea şi să o 
ucidă fără milă. Dar îşi făcu singură curaj, gândindu-se că îl va revedea pe 
Motokata. Desfăcu pătura călduroasă pe care o luase cu ea şi adormi 
ghemuită lângă Lună îndepărtată. 


Dis-de-dimineaţă o treziră nişte zgomote. Cuprinsă de temeri, se apropie 
în tăcere de deschizătura firidei. Mare îi fu surprinderea când auzi 
următorul dialog între cinci sau şase bărbaţi care stăteau în dreptul intrării: 

— Am trecut gaura asta prin ciur şi prin dârmon, nu e ascunzătoarea lor, 
zicea unul, din care Yasumi nu vedea decât pulpana mantiei, care bătea 
partea de jos a stâncii. 

Preţ de o clipă, i se păru că avea de gând să intre în grotă. 

— lar eu îţi spun că aici s-au întâlnit, afirma un altul. O dovedesc cu 
prisosinţă urmele focurilor pe care le-au aprins şi resturile de mâncare. Ce-ti 
trebuie mai mult? 

— Ştiu că există o altă peşteră în care se ascund, dar nu ştiu unde e 
intrarea. Trebuie să fie camuflată de un bolovan, ceva. 

— Înseamnă că trebuie să o găsim iute, până nu vin soldaţii din Kyoto. 

— Cei din clanul Taira de la curte nu sunt suficient de antrenați pentru 
luptă. Cel mult ştiu să tragă cu arcul, dar foarte puţini ştiu să mânuiască 
sabia sau paloşul. 

— În plus, nu vor fi gata mai devreme de două luni. Avem tot timpul să 
găsim piraţii şi să câştigăm lupta. 

— Împăratul e un molâu! 

— Să ne păzim totuşi de ministrul Afacerilor Supreme, ăsta nu e deloc 
molâu. 

— Poate n-o fi, dar nu are războinici de temut, care să ne ţină piept. 

Yasumi auzi un chicotit, apoi un altul, şi în sfârşit un al treilea, care se 
străduia să le răspundă. Cine erau bărbaţii aceştia? Despre ce fel de soldaţi 
putea fi vorba? Cine îi căuta pe Motokata şi pe fratele lui? Urechile ei erau 
ciulite la orice sunet al cărui ecou răsuna printre stânci. Cea mai gravă 
dintre voci părea cea care lua decizii în grup. 

— Să căutăm în continuare, trebuie să existe o trecătoare îngustă care să 
ne ducă la poarta aceea ascunsă în stâncă. 

Prin crăpătură, Yasumi văzu pulpana mantiei zburând, apoi dispărând. 
Dar una dintre voci insista: 

— De ce tu, Minamoto din Sud, ai refuzat sprijinul lui Minamoto din 
Nord? Ne-ar fi prins bine câţiva oameni în plus. 


— Nu ar fi avut rost o armată de cincisprezece sau douăzeci de războinici 
ca să le vină de hac câtorva bărbaţi. Nariakira şi Motokata nu au mai mult 
de şase, hai, opt acoliţi. Cu cât vom fi mai puţini amestecați în afacerea 
asta, cu atât prada va fi mai mare. 

În timp ce glasurile se îndepărtau, Yasumi pricepu dintr-odată că era 
vorba despre un război între clanurile Taira şi Minamoto; dar, în vreme ce 
bărbaţii Taira, trimişi de Michinaga Fujiwara, acționau pentru curtea de la 
Kyoto, cei din familia Minamoto lucrau pentru profitul propriu. Totul îi fu 
limpede ca lumina zilei. Această explicaţie i se păru esenţială. Trebuia să 
iasă din gaura aia cu orice preţ, dar, dacă soldaţii Minamoto rămâneau mult 
prin preajmă, nu prea vedea cum şi-ar putea continua cercetările. 

Fu nevoită să aştepte o bună bucată de vreme pentru a se asigura că 
vocile nu se mai întorc. Abia apoi scoase cu mare grijă capul. Lună 
îndepărtată, odată ieşită din peştera îngustă, se pregătea pentru o cursă 
nebunească. Se crăpase bine de ziuă, iar crestele muntelui Hiye, încununate 
de primele raze ale soarelui, erau scăldate într-o culoare albăstruie. 

Păzindu-se de ochi străini, Yasumi o luă pe lângă stânci, în direcţia 
templului Amazu. Pe neaşteptate, la urechi îi ajunse un zgomot de galop. 
Asta însemna că cineva era iar pe urmele ei. Nu îndrăzni să se întoarcă. 
Cine ştie, poate norocul nu va fi de partea ei a doua oară; cu spaima-n 
suflet, îi dădu pinteni lui Lună îndepărtată. 

Concentrată pe galopul ei, în mijlocul cavalcadei, îi ajunse la urechi un 
sunet ciudat. Da, un sunet cu adevărat ciudat! Aerul proaspăt al dimineţii 
care-i mângâia chipul şi vânticelul care biciuia flancurile iepei o făcură să 
îşi sporească eforturile, dar sunetul acela ciudat îi stârni din nou 
curiozitatea. Nu distingea decât câteva litere. Era ca o serie de u... u... u... 
urmată de ă... ă... ă, pe care i-o aducea la urechi vântul dinspre munţi. Pe 
neaşteptate, îşi dădu seama că era vorba despre numele lui Lună 
îndepărtată. Nu mai încăpea nicio îndoială: Motokata îi striga calul. Din 
cele mai tainice firide ale sufletului ei izvor o bucurie neaşteptată; abia îşi 
stăpâni pornirile, saltul pe care se pregătea să-l facă. Inima îi bubuia să-i 
sară din piept. 

Lună îndepărtată nu îl cunoştea încă pe Motokata. Nu avusese nicio 
presimţire. Începu să necheze. Zgomotul de copite din spatele ei se apropie 
tot mai mult, deveni tot mai surd, până când, în cele din urmă, doi călăreţi 
se opriră într-un nor de praf albăstrui, pulberea aceea fină care coboară 
peste munţi de-a lungul zilei. 


Dar Yasumi nu avea ochi decât pentru unul dintre ei. Celălalt îi era 
indiferent. Fără a mai judeca, sări din spinarea calului şi se trezi strânsă în 
braţe de Motokata. Dar îmbrăţişările lor fură de scurtă durată. 

— Repede! strigă el, urcă-n şa şi hai spre adăpost. 

Yasumi se supuse fără a mai sta la poveşti. Nu ştia cine era celălalt 
călăreț, nici nu se uitase la el, dar nu conta: trebuiau să ajungă la adăpost 
înainte ca soldaţii Minamoto să apuce să le adulmece urma, căci chiar dacă 
plecaseră din zonă pentru a cerceta crăpăturile muntelui, fără îndoială se vor 
întoarce curând. 

Adăpostul nu era departe şi au avut marele noroc de a ajunge acolo fără a 
da nas în nas cu urmăritorii. Grota încăpătoare şi adâncă le oferi siguranţă 
preţ de câteva nopţi, cel puţin lui Motokata şi lui Yasumi, căci pentru 
Nariakira lucrurile aveau să ia o întorsătură mai curând proastă. 

Motokata făcu prezentările şi Yasumi înţelese pe dată că nu se va putea 
înţelege niciodată cu bărbatul acesta, care semăna atât de puţin cu fratele 
lui. Nariakira îndrăgea jafurile şi viaţa de pirat. Avea un chip colţuros şi 
bronzat. Ochii opaci care îi ascundeau gândurile, gesturile sale prea aprige 
şi prea sigure, atitudinea lui arogantă îi displăcură instinctiv lui Yasumi, dar 
nu spuse nimic şi se lăsă în voia bucuriei de a-l fi regăsit pe Motokata. 

Când ea le povesti că era vorba despre soldaţi Minamoto pe care îi auzise 
vorbind şi nicio îndoială nu era cu putinţă, cei doi bărbaţi nu părură mai 
contrariaţi decât dacă ar fi fost vorba despre clanurile Taira şi Fujiwara. 

— Unul dintre ei, continuă Yasumi, spunea că ar fi trebuit să apeleze la 
câţiva Minamoto din Nord, pentru a vă prinde mai repede. Sunt siguri că 
vor izbuti să vă vină de hac înainte ca Taira din Kyoto să ajungă aici. 

— Dar nu e nimic sigur. 

— Ba da, Motokata! Ştiu de la un tânăr străjer de la porţile din Kyoto că 
se antrenează încă de pe acum şi că vor fi gata în luna copăceilor Deutzia. 

Aruncând o privire înspre Nariakira care o măsura cu o anumită cruzime, 
Yasumi întrebă: 

— De ce vor să vă omoare clanurile Taira şi Minamoto? Despre ce lupte 
vorbesc oamenii ăştia? Motokata, trebuie să îmi dai un răspuns la toate 
întrebările astea, care rămân întunecate pentru mine. 

— Nu trebuie să îţi răspundă nimic, îi aruncă Nariakira cu vrăjmăşie. 

— Te înşeli, frate! Va şti totul despre noi, pentru că nu îi voi ascunde 
nimic. 


— Eşti nebun? E deja prea mult că ne cunoaşte ascunzătoarea. De ce ai 
încredere în faţa asta? 

— Pentru că m-am îndrăgostit de ea şi mi-a devenit la fel de necesară ca 
aerul pe care-l respir. Oare nu vezi că vrea să ne ajute? 

La aceste cuvinte, Yasumi se aruncă la pieptul lui Motokata, care o 
înlănţui şi o strânse în braţe, adulmecându-i parfumul cefei. Ah! Cât i-ar fi 
plăcut să o aibă acolo, pe loc, chiar în clipa aceea! Dar îşi veni în fire şi 
răspunse: 

— Minamoto vor să nimicească piraţii care s-au infiltrat pe coastele 
japoneze pentru că bărcile chinezeşti au o importanţă aparte şi o valoare 
imensă. Minamoto nu sunt conduşi de niciun stăpân, în timp ce Taira sunt 
sub stăpânirea atotputernicului Fujiwara Michinaga, care urmăreşte acelaşi 
scop ca şi Minamoto: să pună mâna pe prada vaselor pirat. 

— Am înţeles prea bine că aceste două clanuri, la care se adaugă familia 
Fujiwara, vor să ia în stăpânire toate aceste bunuri, dar ce aveţi voi, tu şi 
fratele tău, de-a face cu toată povestea asta? 

Nariakira bătea peştera-n lung şi-n lat, cu paşi mari, furioşi, ducându-se 
de la calul lui la acela al fratelui său, lovind peretele stâncos cu sabia, 
zgâriindu-l. 

— Dacă te încăpăţânezi cu aventuriera asta a ta, să ştii că te las singur, 
Motokata. 

Făcu un salt înainte şi-şi lipi vârful sabiei de gâtul fetei. Cât ai clipi din 
ochi Motokata se prăvăli peste el şi, cu o lovitură magistrală de pumn, îl lipi 
de peretele stâncos. 

— Nu te-aş sfătui să începi iar! 

— Am tot dreptul să mă răzvrătesc împotriva aventurierei tale! strigă 
Nariakira. Nu era prevăzută în planul nostru. 

— Nu era prevăzut nici să te dedai la sălbăticii barbare, la ucideri fără 
rost, la asasinarea unor călugări lipsiţi de apărare. Te iert totuşi pentru 
îndrăzneala ta de a semna cu numele meu unele acte, cum ai făcut deja cu 
atacul ratat asupra templului Enryakuji. Şi închid ochii pentru că eşti fratele 
meu. 

— Nu o vreau pe aventuriera asta între noi, înjură Nariakira. Ne va trăda 
cu prima ocazie. 

— Aventuriera asta este o Fujiwara, ca şi tine, spuse Yasumi, fixându-l pe 
Nariakira cu ochi în flăcări. 

Motokata o prinse de braţ. 


— Nu trebuie să-i dai socoteală de ce şi cum ai ajuns aici. Oricum nu va 
pricepe nimic, pentru că refuză să priceapă. 

Yasumi ridică din umeri, arătând prin acest gest că rămânea indiferentă la 
părerile acestui bărbat prost şi brutal. 

— Te-ai schimbat mult, frate! şopti Motokata. Luptele astea piratereşti ţi 
s-au urcat la cap. Ai ajuns mai rău decât ei! 

— Iar tu ai ajuns un laş! i-o trânti Nariakira. 

— Te înşeli cum nu se poate mai tare. Înţelepciunea, prevederea şi 
chibzuinţă nu au avut niciodată nimic de-a face cu laşitatea. Îmi urmăresc şi 
eu, cu aceeaşi înverşunare ca şi tine, scopul de a jefui piraţii. Dar lipsa ta de 
cumpătare, mâniile tale nu sunt decât imprudenţe! Acum, uciderile astea ale 
tale nesăbuite şi fără rost, cruzimile şi vorbele tale fără niciun temei ne vor 
duce pe toţi la moarte! 

— Vorbeşte pentru tine! 

— Tocmai, pentru mine vorbesc. Acum, trebuie să mă revanşez în faţa 
curţii de la Kyoto, aşadar în faţa lui Michinaga. 

— Vorbe goale! Prostii! Nu se poate una ca asta, Motokata, doar ştii şi tu. 
Îndrăzneşti să îmi spui că nu ai schimbat barca?! 

— Dacă o vom apuca pe altă cale, mai devreme sau mai târziu, un Taira 
sau un Minamoto ne va ucide. Sunt gata cu toţii să jure că am devenit noi 
înşine pirați. Ai răspândit destulă vreme zvonul ăsta la curte. Chiar şi 
familia Fujiwara crede asta şi acum e gata să ne masacreze. Ai uitat de 
bogăţiile pe care vor să ni le fure şi pe care le-am recuperat atât de greu? 

— Iar eu îţi spun încă o dată că fata asta ţi-a întunecat minţile. Înainte de 
a o cunoaşte nu gândeai aşa. 

— Fi bine, acum aşa gândesc. Dacă vrei să pleci, eşti liber să o faci, nu te 
voi opri. Să ne urmăm fiecare calea aşa cum credem de cuviinţă şi să vedem 
cine se va trezi cu capul retezat la sfârşit. 

— E ultimul tău cuvânt? 

— Da. 

— Foarte bine. Plec, dar nu care cumva să mi te pui în cale, căci te voi 
privi ca pe un duşman. 

— Eu la fel, frate! Nu voi mai ridica niciun deget pentru a te scoate din 
cine ştie ce încurcătură! 


După plecarea lui Nariakira, Motokata respiră adânc. Sigur că aerul 
închis din peşteră nu era de cea mai bună calitate, dar crăpăturile care mai 
erau pe ici, pe colo în roca stâncoasă făceau locul îndeajuns de respirabil 
pentru a nu suferi prea mult. După ce dădu afară aerul printr-o expiraţie 
profundă, se simţi ceva mai destins. 

Yasumi se lungise pe rogojină şi începuse să îşi despletească pletele. El 
veni şi se întinse lângă ea, şoptindu-i vorbe dulci. Prefirându-i lungile ei 
plete negre şi mătăsoase între degetele mâinii stângi, îşi strecură mâna 
dreaptă pe sub vesta fetei, pentru a-i simţi căldura sânilor. 

— Am să plec şi eu, dulcea mea porumbiţă, spuse el sărutându-i buzele. 

— Ştiu. Dar nu aştepta prea mult, să nu te prindă soldaţii din Kyoto. Ce- 
ai să faci? Ai un plan? 

— Nu vreau să mai rămân în afara familiei, cu alte cuvinte să trec în 
continuare drept un pirat, ca fratele meu. Ah! Poate că aşa aş fi făcut dacă 
nu te-aş fi întâlnit, pasărea mea frumoasă! Dar acum nu mă mai interesează 
să fiu curajos doar pentru a-mi măguli orgoliul. Vreau să ies învingător 
pentru tine, ca să trăim împreună când îmi voi reocupa locul care mi se 
cuvine în societate. Apoi, te voi ajuta să ţi-l recapeţi pe al tău. 

Yasumi se lipi de el, adulmecându-i mirosul cu răsuflări scurte, 
atingându-i uşor cu buzele pielea mată, căutând un contact mai profund, cu 
mângâieri mai îndrăzneţe. Ea deveni stăpâna jocului şi, în scurt timp, el nu 
mai fu decât o jucărie în mâinile fetei. 

— Oh! Motokata! şopti ea, cea mai fierbinte dorinţă a mea e să rămân cu 
tine. 

Şi, în timp ce ea îl lăsa să o pătrundă, cu picioarele ridicate şi depărtate, îl 
auzi murmurând: 

— Vreau să mă însor cu tine, Yasumi. Da! De îndată ce îmi voi îndeplini 
planul! 

Momentul suprem îi înălţă la cerurile preafericitului Buddha şi îi făcu să 
strige de desfătare. Când asupra lor se pogorî pacea liniştitoare după aceste 
clipe năvalnice, Yasumi îl întrebă cu o voce mică: 

— Dar care ţi-e planul? 

Motokata îşi înălţă bustul şi suspină: 

— Să mă întorc triumfător din Nord după ce îi voi nimici pe piraţii care 
nu au coborât încă până la Marea Chinei şi să dovedesc astfel că sunt 
nevinovat de crimele care mi se pun în cârcă. Apoi, mă voi duce la 
Michinaga şi îi voi oferi o parte din prada mea. Se va lăsa convins când îi 


voi propune să curăţ coastele de Sud, aşa cum le voi fi curăţat pe cele din 
Nord. 

— Vei fi plecat multă vreme? 

— Tare mă tem că da. 

— lar eu ce voi face în tot acest răstimp? 

— Te vei duce să stai în casa mea. E a ta pentru totdeauna. 

Nu! Nu va putea să se ducă să stea la Motokata fără a atrage atenţia lui 
Susue Sei şi a lui Yoshira. Doar dacă... Da, doar dacă va relua vechea idee 
de a-şi preschimba aspectul fizic şi, din fata pe jumătate sălbatică ce o 
călăreşte pe Lună îndepărtată, va deveni misterioasa şi frumoasa doamnă 
Suiko ce-i bântuia gândurile. 

Din câţiva paşi, Motokata ajunse la cufărul din care data trecută scosese 
cutia de scris, foile şi cerneala pe care le folosiseră atunci ca să se cunoască 
şi să se seducă. De astă dată, scoase de acolo un pumnal. 

— Păstrează-l. Pentru o femeie e mai lesne să se slujească de un pumnal 
decât de o sabie. 

— Unchiul meu m-a crescut ca pe un băiat. Ştiu să folosesc o sabie. 

— Haida-de, frumoaso! Nu ai omorât niciodată un om cu sabia şi nici nu 
vei fi în stare. Sabia e făcută pentru a reteza capete. Deocamdată, sabia pe 
care o ai nu face decât să-ţi dea încredere. la pumnalul ăsta, e uşor şi mai 
lesne de mânuit. Îl vei putea înfige fără greutate şi fără milă în inima sau în 
spatele celui care te-ar putea ataca. 

Apoi se îndreptă spre unul dintre pereţii stâncoşi şi, dintr-o crăpătură 
adâncă şi bine mascată, scoase o punguţă rotundă. 

— E plină cu monede din argint şi bronz. Aşa, vei putea trăi liniştită până 
la întoarcerea mea. Dacă ai necazuri sau ai nevoie de sfaturi, du-te la Kamo 
şi cere o întrevedere cu Mitsukoshi, guvernatorul. E un Minamoto. Nu s-ar 
cădea să-mi fie prieten, dar e mai sincer şi mi-e mai credincios decât mulţi 
din neamul Fujiwara. M-a salvat într-o zi de o lovitură mortală de sabie, iar 
eu l-am ajutat să facă avere cu caii pe care i-am dăruit şi care au câştigat 
cursele din Kamo. 

Acum, ghemuiţi cu duioşie unul în braţele celuilalt, nu mai vorbeau 
despre lupte şi pirati, ci despre lucrurile neînsemnate ale vieţii de zi cu zi. 

— Ştii că voiam să o pun pe Lună îndepărtată să alerge la curse? 

— Atunci, du-te la Kamo, Mitsukoshi te va ajuta. Ai încredere în el. 
Acum, între mine şi el nu mai poate exista trădare şi am mai multă 
încredere în el decât în propriul meu frate. 


— Cred că îţi voi urma sfatul. Aş putea cumpăra şi alţi cai? 

— "Toţi caii care-ţi vor plăcea. 

Noaptea trecu, calmă şi liniştită. Astfel au mai petrecut două zile şi două 
nopţi. Le era greu să se despartă. Yasumi nu se mai sătura să se desfete cu 
această bucurie care o copleşise cu totul, lăsând-o de fiecare dată 
fremătătoare şi tremurătoare la ivirea zorilor. 

Dar tihna asta nu putea dura prea mult. Afară, exact când Yasumi trebuia 
să o ia spre Kamo şi Motokata urma să se îndrepte spre Nord, au dat peste 
bărbaţii din clanul Minamoto. Erau doisprezece călăreţi care îşi mânau 
nebuneşte caii. Yasumi trase din toate puterile de hăţurile lui Lună 
îndepărtată. 

— Fugi! îi strigă Motokata. Acum lasă-mă pe mine să mă descurc, nu 
mai e treaba ta. 

Tocmai îl văzuse pe fratele lui, care se lupta cu trei Minamoto deodată. 

— Pleacă! îi strigă el din nou. 

Şi, cum ea vedea că e gata să zboare în ajutorul fratelui său, îi strigă la 
rândul ei: 

— Nu te du! Iubirea mea, te implor, nu te du! 

— Nu pot, trebuie să îmi salvez fratele! 

— Nu! 

Îl văzu repezindu-se spre călăreţi, cu sabia ridicată. 

— Fugi! urlă el din nou. 

Dar Yasumi rămase stană de piatră. Fără să îşi dea seama ce face, trase 
sabia scurtă şi îşi încleştă degetele pe mânerul ei de bronz. Abia acum îşi 
dădu seama că Motokata avusese dreptate când îi spusese că nu va avea 
niciodată puterea unui bărbat pentru a mânui aşa cum se cuvine o astfel de 
armă. Dacă un Minamoto s-ar apropia acum de ea, i-ar tăia capul cât ai clipi 
din ochi. Şi într-un astfel de moment la ce i-ar mai sluji pumnalul? Ar trebui 
să se dea jos de pe cal ca să lupte. Convingerea asta o înfioră. 

În aceste ultime zile, Nariakira îşi adunase tovarăşii de luptă. Cu tot cu 
Motokata, erau opt împotriva clanului de doisprezece Minamoto. Yasumi îl 
recunoscu de departe pe piticul Kyo. Se ţinea deoparte şi, cu tolba cu săgeți 
în spate, cu arcul întins la piept, trăgea săgeată după săgeată. Unul dintre 
adversari căzuse deja sub loviturile lui, o săgeată îl nimerise drept în inimă. 

Încolţit de doi bărbaţi, Motokata încerca să atace, dar era încurcat de 
încercuirea care nu-i lăsa libertate de mişcare. Ah, ce diferită era lupta asta 
de cea de pe lacul Biwa, unde săbiile scrâşneau, se înfruntau, se izbeau, dar 


în niciun caz nu trebuiau să dea lovituri mortale! Acum, în faţa ochilor ei, 
Motokata i se părea atât de vulnerabil! 

Îşi aţinti privirea în direcţia lui. Cu o lovitură de sabie, Nariakira retezase 
capul unuia dintre adversari, dar doi dintre oamenii lui zăceau însângeraţi. 

Căzut de pe cal şi abia scăpat din dificila lui situaţie, Motokata, care 
izbutise să ucidă doi atacanţi cu o învârtitură de sabie, se repezi în ajutorul 
fratelui său. Izbuti să-l tragă jos de pe cal pe războinicul Minamoto. 
Bărbatul căzu greu la pământ. Începură să se lupte faţă în faţă, cu picioarele 
înfipte în pământ, cu ochii înroşiţi de o lucire ucigaşă. 

Scăpat de un duşman, Nariakira despică pieptul călăreţului care îl ataca 
pe la spate. Îl despică în două până la brâu. Sângele ţâşni şuvoaie, acoperind 
coapsele bărbatului. Yasumi nu se clintise din loc, rămăsese acolo, 
curajoasă şi înfricoşată în acelaşi timp. Motokata se apăra bine. 
Descăpăţânase şi el un bărbat, pe un altul îl despicase în două. 

De la postul ei de observaţie, lui Yasumi îi ajunse în nări mirosul 
sângelui. Fixa mâna lungă şi amenințătoare care, încleştată pe sabie, ieşea 
din mâneca mantiei grele ca un diavol din ascunziş. Apoi văzu un cap 
zburând la pământ. Era capul lui Nariakira. Îl auzi pe Motokata urlându-şi 
durerea, căci îşi recunoscuse fratele decapitat. Apoi se dezlănţui. Despică 
doi bărbaţi cu lovituri sigure, şi când un al treilea încercă să îl atace pe la 
spate, ridicând sabia cu o viteză ameţitoare, piticul îi trase o săgeată în spate 
şi călăreţul căzu. 

Acum, ultimii Minamoto se înverşunau mai curând să îşi salveze vieţile 
decât să îşi atace adversarii, din care trei erau deja morţi. Yasumi văzu doi 
luând-o la fugă. Ultimul fu descăpăţânat cu o mânie drăcească de mâna 
răzbunătoare a lui Motokata. 

Nu mai rămânea decât un singur Minamoto. Lui Yasumi îi venea să urle 
de bucurie în faţa lui Motokata, care se înverşunase împotriva acestuia. Pe 
jos zăceau trei capete şi un braţ tăiat. Şase bărbaţi zăceau cu faţa la 
pământul care, încet-încet, le sorbea sângele proaspăt. Aveau spatele 
străpuns de o săgeată, iar vârful acesteia le ieşea prin piept. Alţi patru 
fuseseră despicaţi şi din ţestele lor se scurgea creierul. 

Motokata era învingător, dar cu ce preţ? Yasumi realiză că vorbele pe 
care şi le aruncaseră cei doi fraţi în peşteră fuseseră spuse la mânie, nu din 
ură, şi că fiecare dintre ei refuza să accepte moartea celuilalt. 

Îl văzu pe Motokata căutând corpul şi capul lui Nariakira. Se apropie. 
Piticul Kyo o recunoscu. O strâmbătură amară se desenă pe buzele lui 


subţiri şi schimonosite. Dar nu era vremea vorbelor grele şi răutăcioase. 
Oamenii lui Nariakira respectau durerea lui Motokata. Ridică trupul fratelui 
său şi, preţ de o clipă, îl ţinu la piept. Piticul îi aduse capul, întinzându-i-l 
din vârful mâinilor. Fără a se clinti, Motokata îl privi îndelung. Avea ochii 
şi gura larg deschise, fără îndoială surprins de violenţa loviturii. Pielea se 
făcuse pământie, iar la baza gâtului, acolo unde venele nu mai zvâcneau, 
sângerarea se oprise. 

Motokata o văzu pe Yasumi apropiindu-se. Îi întinse pătura, ca să 
înfăşoare trupul şi capul pe care le va depune în mormântul din pământ 
bătucit pe care cei cinci bărbaţi rămaşi în viaţă începură să-l sape cu mâinile 
goale. 


Capitolul X 


Răsuflând uşurată că Yoshira nu va fi ucis de Motokata sau invers pentru 
simplul motiv că nu îl va găsi acolo unde îl va căuta, Yasumi o luă spre 
Kamo, ocolind capitala. Se simţea bucuroasă şi uşoară. 

Fata o mâna pe Lună îndepărtată cu vioiciune. Se gândise bine şi 
ajunsese la concluzia că ar fi bine să urmeze sfatul lui Motokata şi să se 
ducă la Mitsukoshi, guvernatorul din Kamo. Dacă suişurile şi coborâşurile 
vieţii făcuseră din acesta din urmă un prieten credincios, înseamnă că nimic 
nu îl va împiedica să o ajute. Din acest motiv, care i se părea din ce în ce 
mai important, se îndrepta acum spre râul Kamo. 

Locul avea un farmec incomparabil. Ajunsă acolo, Yasumi potoli galopul 
lui Lună îndepărtată şi privi îndelung podurile, cascadele şi colinele care se 
desfăşurau dinaintea privirilor ei. Locul acela era plin de frumuseţe şi 
gingăşie, aşa cum lumina pe care Buddha o trimitea era încărcată de magie. 
Pământul, înverzit şi perlat de roua sidefie a zorilor, se deschidea unor 
plăceri nepreţuite. Apele râului, abia scăpate de sub povara zăpezilor, 
străluceau sub soarele primăvăratic. Pe sub cireşii în floare, creştea o iarbă 
molcuţă, şi, cu fiecare adiere, briza aducea alte şi alte miresme. 

Yasumi depăşi o căruţă trasă de un bivol mare, bălţat, prins în jug cu osii 
care-i loveau flancurile greoaie. O încărcătură mare, de lemne, depăşea 
căruţa de o parte şi de cealaltă şi un bărbat cocoţat peste buştenii stivuiţi 
încerca să adune în mijloc bucăţile care alunecau pe de lături la fiecare 
hurducătură. 

În repetate rânduri a depăşit şi echipaje luxoase, cu cabine din lemn 
pictat, cu decoraţii bogate. Storurile din bambus ascundeau interiorul, dar 
Yasumi ştia că acolo trebuie să se fi adăpostit doamne de la curte; multe 
neveste de demnitari erau pasionate de curse şi adesea profitau de 
sărbătorile campestre pentru a petrece o zi într-un decor minunat pe care, 
fără doar şi poate, îl vor aprecia şi mai mult odată întoarse la palatele sau 
reşedinţele care le erau destinate. 

În acea zi, erau programate galopuri de probă pentru caii sosiți din 
provincie, ceea ce atrăgea multă lume şi sporea agitația deja intensă a unei 
zile obişnuite. 

Yasumi, pe care nu o grăbea nimic, se lăsă depăşită de vânzători 
ambulanți, de negustori de cai, de grăjdari. 


Ici-colo, sub câte un cireş, stăteau aşezaţi câţiva tineri care, cu braţele în 
jurul genunchilor, vorbeau cu aprindere despre pronosticuri şi eventualele 
lor şanse dacă vor paria pe o cursă ori pe alta. Erau, de obicei, fii de 
demnitari sau de curteni, băieţi de neam bun, tineri nobili aflaţi în aşteptarea 
unui post călduţ la palat. Acestor mici cercuri de prieteni se alăturau şi 
tinerii străjeri de la palat, precum Yoshira sau fiii tatălui ei, care aveau 
nevoie de un cal. Ori de câte ori la Kamo se ţinea câte un târg de cai, mai 
toţi îşi găseau aici ceea ce căutau. 

Preţ de o clipă, lui Yasumi i se păru că-l vede pe Kanuseke ori pe 
Tameyori, într-atât de mult semănau toţi flăcăii ăştia la îmbrăcăminte şi la 
ţinută. Aşa se face că, pentru a evita astfel de întâlniri constante şi neplăcute 
care i-ar putea stânjeni, fără doar şi poate, planurile, Yasumi se hotărî să 
înceapă preschimbarea fizică imediat după ce îl va vedea pe Minamoto şi îşi 
va organiza noua ei viaţă la Kyoto. 

Să fie recunoscută public! Acesta era țelul ei! Sei o va ajuta, fără 
îndoială. Va folosi monedele din argint şi bronz pe care i le lăsase Motokata 
pentru a-şi pune la punct o primă garderobă, pentru a-şi cumpăra un atelaj şi 
pentru a închiria un bouar şi, poate, pentru a căuta un grajd în oraş, căci 
avea de gând să mai cumpere trei sau patru cai pe care plănuia să-i pună să 
alerge la Kamo sau pe cel de-Al Doilea Bulevard. 

În cele din urmă, Yasumi ajunse la intrarea pe câmpul de curse. Prin faţa 
ei, era un du-te-vino extraordinar, oameni care strigau şi se strecurau printre 
negustorii ambulanți ce vindeau turtiţe calde din soia învelite în frunze de 
ceai şi boluri cu fiertură de orez. Mirosuri de alimente prăjite năvăleau din 
toate părţile. Erau aici chiar şi vânzători care te îmbiau cu peşte uscat sau cu 
frigărui de pui care sfârâiau încă atunci când clientul le înşfăca lacom, 
lingându-se pe buze de poftă. Cumetri veseli, înghesuiți în spatele 
butoaielor cu vin sau al ulcelelor de sake, îşi serveau gălăgios clienţii, 
râzând din toată inima sau îngânând cântece de beţie. 

Tamburinele bufonilor, strigătele copiilor, ocheadele femeilor uşoare care 
se strecurau în rândurile aristocraților oferindu-şi serviciile cu voce scăzută, 
scribi aflaţi în căutarea clienţilor neştiutori de carte, toate acestea se 
amestecau în cea mai mare dezordine cu putinţă. 

La Kamo erau în fiecare zi curse care ţineau de la răsărit până la asfinţit. 
Padocurile în care iepele şi mânjii se desfătau cu iarbă proaspătă se 
întindeau de o parte şi de alta a tribunelor, despărțite de bariere înalte de 
terenul de curse, pentru a se evita agitația mulţimii. 


La Kamo, pe hipodrom, aveau loc zilnic manifestații. Acesta era şi locul 
festivităților imperiale. În fiecare anotimp puteai vedea aici procesiuni, 
ritualuri şi aduceri de ofrande la temple, banchete, dansuri şi jocuri de tot 
felul, având drept motiv central calul. Asemenea tuturor împăraţilor 
dinaintea lui, şi împăratul Ichijo era un mare iubitor de serbări şi curse; 
cerea mereu să i se trimită cei mai frumoşi cai pentru a-şi împodobi 
grajdurile şi a-şi spori prestigiul. 

Yasumi, care se afla pentru prima oară în viaţa ei în asemenea hărmălaie, 
măsură cu interes şi atenţie terenul de curse impresionant de vast, unde zece 
cai alergau pe o pistă în linie dreaptă. 

În fund, în apropierea dependinţelor, se aflau şi grajdurile. Yasumi se opri 
lângă un grăjdar care ducea o iapă la padocul în care se aflau mânjii ce 
aşteptau să fie duşi la dresaj. 

— Unde îl pot găsi pe guvernatorul Mitsukoshi? întrebă ea. 

Băiatul era tânăr, subţirel, zvelt, nici nu împlinise bine douăzeci de ani. O 
admiră în sinea lui pe fata asta care se ţinea aşa de bine în şa, că fu cât pe ce 
să-i scape o fluierătură admirativă la trecerea ei. Totuşi, când văzu că tânăra 
i se adresează pentru a-i cere o informaţie, se abţinu. 

— De ce? se interesă el, măsurând-o cu un strop de neobrăzare. 

Cum Yasumi zăbovi câteva secunde înainte de a răspunde, el reluă, 
permițându-i doar luxul unei ocheade bine ţintite: 

— Dacă vreţi să cumpăraţi un cal, puteţi merge direct la un geambaş, iar 
dacă vreţi să antrenați un roib, puteţi merge direct la... 

— ...Un dresor, i-o reteză tânăra râzând. Nu, nu vreau niciuna, nici 
cealaltă. Trebuie să îi vorbesc despre un prieten comun. 

Răspunsul îl surprinse pe tânărul grăjdar, iar râsul care începuse să se 
formeze pe chipul lui îi îngheţă pe buze. 

— Un prieten comun! repetă el, făcând ochii mari. 

— Dar ce-i aşa de uimitor? 

— A, nu, nimic! 

— Atunci, spune-mi, unde îl pot găsi? 

Băiatul întinse mâna în direcţia pavilioanelor mari, care se zăreau în 
spatele pâlcurilor dese de cireşi în floare. 

— În casa lui. Acolo ar trebui să fie la ora asta. De obicei, nu vine pe 
teren decât la ultimele curse. 


Asemenea celor mai multe reşedinţe aristocratice, şi aceea a lui 
Mitsukoshi Minamoto era spațioasă şi avea o lungă galerie acoperită, care 
lega aripa dreaptă de cea stângă printr-un coridor mărginit de trestie 
înflorită. În mijloc, o curte interioară dădea spre grădinile din jur, în care un 
peisaj în miniatură oferea privirii insulițe, poduri şi cascade. 

Un bărbat mărunţel, fără vârstă, se apropie de ea. Văzând-o pe Lună 
îndepărtată, pe care o ţinea de căpăstru, crezu că vrea să schimbe un cal, 
ceea ce se întâmpla adesea în perioada de dresaj. Totuşi, vederea unei femei 
îl surprinse, şi îşi luă un răgaz înainte de a o lua la întrebări; aşa se face că 
Yasumi vorbi prima. 

— Aş dori să-l văd pe guvernatorul Mitsukoshi Minamoto. 

— Pe cine să îi anunţ? 

— Suhokawa Yasumi, din familia Fujiwara. 

— Mi se pare că vă cunosc, tânără domnişoară, răsună o voce joasă şi 
gravă chiar în spatele ei. 

Yasumi îl văzu pe servitor dându-se la o parte pentru a-i face loc 
stăpânului locului, care avea o siluetă subţire şi distinsă. Fixându-l cu o 
uimire lesne de înţeles, Yasumi schiţă un zâmbet. Cum să nu îl recunoască 
pe bărbatul care se arătase atât de curtenitor cu ea când o cumpărase pe 
Lună îndepărtată, în provincia Celor Opt Poduri? l-ar fi recunoscut faţa 
dintr-o sută, căci îl cântărise atunci cu mare atenţie, tot întrebându-se dacă 
bărbatul acesta avea de gând s-o păcălească sau nu. 

— Ah! exclamă ea, neascunzându-şi nici emoția, nici uimirea. E 
adevărat, îmi amintesc de dumneavoastră. 

El arătă spre Lună îndepărtată şi reluă, pe un ton amabil: 

— Sunteţi mulţumită de iapa asta? Şi astăzi, când mă uit la ea, îmi place 
la fel de mult ca în ziua în care pur şi simplu mi-aţi furat-o de sub nas. 

— Lună îndepărtată este marea mea prietenă. Suntem nedespărţite. 

— Atunci nu îmi pare rău că v-am lăsat să mi-o luaţi înainte. 

— Aş fi vrut să vă mulţumesc atunci, dar a trebuit să mă întorc la 
prietenii care mă adăposteau. 

— V-am urmărit plecând cu mare admiraţie, dar şi cu regret, căci mi-aş fi 
dorit mult bidiviul. Era cel mai frumos şi mai nobil dintre toate animalele 
de la târgul acela. 

El întinse mâna într-un gest de bun venit. 

— Intraţi! Vom sta aici de vorbă, căci am înţeles că aţi dorit să mă vedeţi. 


Un culoar lung, împodobit cu ramuri de un verde deschis îi conduse la o 
verandă. O introduse într-o încăpere spațioasă, în care mobilele confortabile 
erau înviorate de un vas plin cu irişi violeţi şi ramuri de cireş. Un altul, plin 
cu frunze de salcie şi prun sălbatic, era aşezat într-un bazin ornat cu glicine. 
Toate erau potrivite armonios, într-o compoziţie perfectă şi plăcută ochiului. 

Mitsukoshi purta un fel de robă de curte din mătase gofrată, pe sub care 
se vedeau alte două, mai lungi, din care se zăreau poalele, cu motivele 
omamentelor brodate. Luxos înveşmântat, fără îndoială, guvernatorul 
impunea prin distincţie şi prestanţă. 

Îi făcu semn să se aşeze pe o rogojină cu împletitură fină asortată cu 
pernuţe moi, în spatele căreia se afla un paravan care ascundea un pat jos şi 
o măsuţă de scris, pe care le întrezări prin jocul de lumini şi umbre dat de 
lămpile puse pe măsuţe scunde. 

Văzându-l cum o priveşte, cu ochii întunecaţi şi mijiţi, cu un aer de 
nepătruns, Yasumi îşi dădu iute seama că dorea să îi testeze cunoştinţele, 
spiritul, cultura, înainte de a începe o conversaţie mai completă cu ea. Oare 
se va folosi de măsuţa de scris? Nu ajunse până acolo dar, asemenea 
doamnei Izumi Shikibu, rosti cu o voce scăzută, aşteptând fără îndoială o 
replică: 


Iarna stinsă a lăsat în urmă amintiri mohorâte 
de o cumplită indiferență 

în vreme ce cireşii din fosta primăvară 

şi-au păstrat toate florile. 


Oare încerca să îi spună că îşi amintea de ea mai mult decât lăsase să se 
întrevadă? Ea-i replică: 


Cireşii fostei primăveri 

şi-au păstrat toate florile 

pentru că nu aveau de gând să moară 

şi dacă toate amintirile mohorâte ale iernii 
s-au stins 

înseamnă că nu era nimic de păstrat. 


Asemenea doamnei Izumi Shikibu, şi el păru cât se poate de mulţumit şi 
i-o arătă printr-un zâmbet larg. 


— Felicitările mele, tânără domnişoară, aveţi un spirit viu şi sclipitor. 

Bătu din palme şi doi valeţi dădură imediat la o parte uşile glisante ale 
încăperii. Strecurându-şi mai întâi feţele prin crăpătură, se apropiară şi se 
înclinară în faţa lui Mitsukoshi, care ceru băuturi proaspete cu scorţişoară şi 
ghimbir. 

— De unde aţi ştiut că sunt guvernator la Kamo? spuse el, aşezându-se 
alături de ea. Mi se pare că nu v-am amintit de asta la târgul de la Opt 
Poduri. 

— Prietenul nostru comun mi-a spus. 

Mitsukoshi înălţă o sprânceană. 

— Prietenul nostru comun? 

— Fujiwara Motokata. 

Guvernatorul din Kamo o privi fără să scoată o vorbă, dar înălţă şi 
cealaltă sprânceană, ceea ce arăta marea lui uimire. 

— Prietenul nostru comun Fujiwara Motokata! E adevărat, îl cunosc. 

— Nu doar că îl cunoaşteţi, dar mi-a mărturisit că vă leagă o prietenie de 
nezdruncinat, şi de aceea, indiferent ce s-ar întâmpla, nu îl veţi trăda 
niciodată. 

Mitsukoshi păstrase aceeaşi privire întunecată. După primul moment de 
neîncredere, iată că era din nou în gardă. 

— Şi ce v-a mai mărturisit? 

— Că voi putea avea încredere în dumneavoastră şi că mă veţi ajuta dacă 
voi avea nevoie. 

Păru să se destindă şi umbra unui zâmbet îi coloră buzele roşii şi fine. 

— Şi aveţi nevoie de mine! 

— Da! 

— De ce? 

— Vreau să devin o altă persoană. Să mă transform, oarecum. 

Mitsukoshi izbucni în râs. Avea o putere de seducţie ieşită din comun, 
căci i se adăuga un strop de fantezie şi mult umor. 

— Vreţi să vă faceţi urâtă? 

Luată pe neaşteptate, Yasumi nu ştiu ce să îi răspundă, dându-şi seama că 
cererea ei putea părea smintită. Dar cum ar putea să îi spună motivele fără a 
fi nevoită să se piardă în lungi explicaţii, ceea ce ar presupune să îi 
povestească toată viaţa ei... 

Mitsukoshi se uita la ea iscoditor. Avea în jur de patruzeci de ani, o faţă 
ovală, cu riduri fine pe obraji, care se adunau în gropiţe când râdea, ochi 


oblici, senini şi destinşi, o frunte înaltă şi palidă, o statură şi o ţinută de 
mare senior. 

— Aş putea să vă împrumut o Hannya”. 

— Vorbiţi despre acele măşti de femei bătrâne şi oribile, cu coarne, cu 
faţa verde şi ochii holbaţi? 

— Sau poate preferaţi o Otafukui2? Măştile acestea sunt mai puţin 
vulgare, dar mai comice, reluă guvernatorul râzând. 

— Cred că nici una, nici alta, mulţumesc, răspunse Yasumi, începând şi 
ea să râdă. 

El se proţăpi în faţa ei şi o măsură atent. 

— În ce vreţi să vă transformați? 

— Vreau un chip nou, cel al unei nobile doamne de la curtea din Kyoto, 
pentru a-mi păcăli tatăl şi rudele. 

Pe fruntea lui Mitsukoshi se ivi un rid uşor şi sinuos. Nu mai râdea, ci îi 
aruncă o privire sfredelitoare. 

— Nu mai râd acum pentru că fie vă bateţi joc de mine, fie va trebui să 
îmi explicaţi totul, în cele mai mici amănunte. Cred că a doua variantă ar fi 
mai potrivită. 

Ea clătină din cap, păstrându-şi zâmbetul: 

— Sunt în situaţia lui Motokata. Trebuie să îmi reabilitez familia în faţa 
curţii din Kyoto. El duce-n spinare o imagine proastă, mai precis pe aceea a 
piraţilor care bântuiesc coastele japoneze, şi din care nu face deloc parte. În 
cazul meu, este vorba despre un tată care nu vrea să ştie de mine, ba, mai 
rău, mă respinge cu totul spre marea mea disperare, cu toate că sunt fiica 
soţiei lui legitime. Aşa că încerc să mă strecor la curte sub chipul unei 
persoane pe care nu o va putea recunoaşte. 

Apoi Yasumi îi spuse toată povestea ei. 

— Dacă înţeleg bine, credeţi, că ajungând în preajma curţii sub o imagine 
diferită de a voastră, vă veţi putea atinge scopurile? 

— Da, aşa voi reuşi. 

El căzu pe gânduri, trecându-şi unghia arătătorului peste bărbia pe care 
nu se zărea nicio umbră de barbă, atât de bine era rasă. 

— Pentru început, va trebui să vă schimbaţi ţinuta de tânără barbară care 
galopează pe drumuri asemenea lui Motokata, care, bărbat fiind, şi-o poate 
totuşi permite, deşi cei mai mulţi dintre nobilii de la curte călătoresc în 
atelaje sau în litiere, asemenea soțiilor lor. 

— Aşa cum faceţi dumneavoastră! 


El îi aruncă o privire ghiduşă. 

— Doar câteodată. Când nu se poate altminteri. 

— Şi femeile stau întotdeauna închise în cutiile astea din lemn cocoţate 
pe roţi mari, care se clatină pe toate drumurile? 

— Unele sunt foarte confortabile. 

— Atunci, am să îmi cumpăr şi eu una. 

Neştiind ce resurse are fata, guvernatorul nu îndrăzni să îi spună că aceste 
litiere puteau fi cumplit de scumpe, dar continuă oricum: 

— După ţinută, ar trebui să urmeze faţa. V-aş putea prezenta uneia dintre 
foarte vechile mele prietene şi care ţine o casă de ceai la Kyoto; ea va şti să 
vă transforme cum nici măcar nu vă puteţi închipui. 

Ochii lui Yasumi se luminară. 

— Dar mă va aranja cum se cuvine? Nu vreau să arăt ca o caraghioasă. 

— Va şti să vă deseneze unul dintre cele mai frumoase chipuri din câte se 
pot vedea la curte. O va putea face numai şi numai pentru că aveţi un 
avantaj esenţial, care merge mână-n mână cu un chip frumos, şi care nu 
poate fi învăţat: un spirit ager. 

Mitsukoshi stătea în continuare în picioare în faţa ei. Se aplecă, iar fata 
crezu că îi va lua mâna, dar se abţinu şi se ridică. 

— ÎI cunoşteaţi pe prietenul nostru comun când ne-am întâlnit la Opt 
Poduri? 

— Nu încă. 

— Este iubitul dumneavoastră? 

— Trebuie să vă răspund? 

— E obligatoriu. 

Yasumi plecă fruntea, ezită câteva secunde apoi, înălţând ochii spre el, 
afirmă cu o voce categorică: 

— Ne vom căsători de îndată ce se va întoarce din insula de Nord. 

— Nu mi-aţi răspuns la întrebare. E iubitul dumneavoastră? 

De data asta, fata nu mai ocoli răspunsul: 

— Da. 

Intensitatea privirii lui o tulbura, dar refuză să se lase în voia unei 
timidităţi sau supuneri trecătoare. Aşa că schimbă subiectul: 

— Aş vrea ca Lună îndepărtată să fie antrenată, ca să poată participa la 
curse. E o iapă neobişnuită. Sunt sigură că va câştiga. 

El se apropie de ea şi, în cele din urmă, o luă de braţ. 


— Veniţi, mai sunt trei curse. Vom vorbi după aceea despre cererea 
voastră. 


În depărtare, aproape de linia orizontului încărcat de greutatea razelor de 
soare, se vedeau acoperişurile sanctuarului din Kamo, sau cel puţin ale celui 
mai apropiat şi mai mare dintre ele, căci regiunea era presărată de 
numeroase temple: cele din Byodo, din Ishiyama, din Otsu, şi atâtea 
altele... 

Copacii care începeau să se acopere de frunze verzi şi de mlădiţe încă 
fragede, în care ciripeau mierle, coţofene şi grauri, ascundeau o parte din 
acoperişurile roşii şi încovoiate ale pagodelor. Dar între tufele de lemn- 
câinesc cu ace fine se întrezăreau destul de bine podurile care se înălțau 
deasupra râurilor. Se mai vedeau şi ochiuri de apă străjuite de pâlcuri de 
pini, în care se bălăceau găinuşe şi gâşte sălbatice. 

— Vom merge imediat să vizităm marele templu din Kamo, preciză 
Mitsukoshi, dar mai întâi haideţi să vedem ultimele curse. 

Aerul zumzăia de multitudinea de zgomote şi era încărcat de toate 
mirosurile care se pierdeau în văzduh. Briza aducea notele zglobii pe care, 
în depărtare, călugării templelor le ciupeau pe corzile ţiterelor şi lăutelor lor 
din lemn de arborele prinţesei. 

Pe iarbă, în preajma ţarcurilor, încă de la începutul curselor se adunase o 
mare de oameni. Tribunele erau pline de veselie şi lumea izbucnea în 
hohote când câte un cal care trecea prin faţa demnitarilor crăcăna picioarele 
şi slobozea un jet fierbinte de urină sau un altul scormonea în ţărână 
scuturându-şi coama şi bătând aerul cu picioarele dinainte, cu o frenezie 
care îi înnebunea pe grăjdari. 

Cu toate că nu era o zi de ceremonii imperiale, aristocrații din Kyoto 
afişau cele mai frumoase straie, iar doamnele de la curte erau în ţinutele lor 
de gală. Cât despre fiii curtenilor, aceştia îşi machiaseră feţele în alb, îşi 
coloraseră buzele în roşu şi îşi lăcuiseră dinţii cu negru. Toate ciudăţeniile 
erau permise acolo, dar întotdeauna ostentaţia se manifesta în chip mai 
bătător la ochi în primele rânduri ale tribunelor decât în ultimele. 

Între curse, se ţineau galopuri de probă, la care participau toţi caii nou- 
veniţi. Acest lucru permitea mulţimii să facă pronosticuri asupra viitoarelor 


curse. Doar după câteva astfel de încercări oamenii se puteau considera 
pregătiţi. 

Mulțimea avea privirile aţintite asupra câmpului de curse. Nu mai conta 
nimic altceva decât trecerea celor zece cai care ridicau atâta praf, încât 
spectatorii erau nevoiţi să-şi protejeze pentru câteva clipe chipurile cu 
batiste. La al doilea tur, plutonul de cai nu mai era atât de compact, iar la al 
treilea, concurenţii deja se distanţaseră şi câţiva alergau în frunte. 

Înghesuiţi în tribune şi de-a lungul întregii piste, spectatorii nu scăpau din 
priviri caii pe care pariaseră. 

Măturând din priviri marea de capete, Yasumi nu avea ochi decât pentru 
caii care alergau, asemenea tuturor, de altminteri. Mitsukoshi o adusese în 
primul rând al tribunei unde nu stăteau decât administratorii curselor, 
antrenorii şi cei mai mulţi dintre marii negustori de cai. Era unul dintre cele 
mai bune locuri, căci de acolo se puteau observa cel mai bine toate 
calităţile, dar şi toate slăbiciunile cailor. 

La fiecare cursă nouă, se auzea răpăitul tobelor şi erau desfăşurate 
panouri mari, stacojii, scrise cu cerneală aurie. Unele urau bun-venit 
oaspeţilor în provincia Kamo, altele îi invitau să-şi prelungească şederea în 
cetate şi să viziteze templele, unde vor putea sta câteva zile pentru a se 
reculege şi purifica. 

Înainte de a se lansa în cursă, caii erau ţintuiţi de ţăruşi, fiecare fiind ţinut 
în frâu de grăjdarul lui, care nu îl dezlega decât când se auzea răpăitul 
tobelor. 

Yasumi era în al nouălea cer, nu se putea abţine să nu şi-o închipuie pe 
Lună îndepărtată galopând în faţa altor bidivii, în aplauzele dezlănţuite ale 
publicului. 

Dincolo de agitația mulţimii şi de norul orbitor de praf, dincolo de 
strigătele servitorilor de la grajduri şi de nechezatul cailor care terminau 
cursele, începea deja sărbătorirea învingătorilor. 

— Nu voi uita aceste momente, rosti tânăra. Domniei Tale îi datorez 
asemenea clipe de neuitat, senior Mitsukoshi. 

El observă licărirea din ochii ei. 

— Dacă veţi dori, vor fi şi mai multe. 

— Vreti să spuneţi că acceptaţi să o lăsaţi pe Lună îndepărtată să alerge? 

— Vom vedea, căci mă simt ispitit să accept. Nu-i puţin şi calul meu? 

Yasumi îl privi drept în ochi. O atitudine pe care va trebui să o 
abandoneze cât de curând, căci nu era deloc cea practicată de doamnele de 


la curte. Dar nu îşi luase cu ea evantaiul ca să se joace de-a tânăra 
aristocrată, iar acum nu putea decât să regrete. 

— Senior Mitsukoshi... 

— Senior! Haideţi, nu-mi mai spuneţi senior, trataţi-mă ca pe un prieten! 
O voi lăsa pe Lună îndepărtată să alerge. 

Privirea pe care tânăra femeie i-o aruncă scânteia de sute şi mii de 
mulţumiri, dar nu putu să adauge nimic, pentru că mulţimea năvălea pe 
câmpul de curse acum, când acolo nu mai erau cai, ca să sărbătorească 
învingătorii, şi vacarmul acoperea orice cuvânt. Printre pâlcurile de arbori, 
printre mugurii cireşilor şi staminele galbene ale florilor de primăvară, 
strălucirea roşie a acoperişurilor de deasupra pavilioanelor străpungea 
spaţiul. Apoi urmă înghesuiala de la ieşire. 

Mitsukoshi o luă de braţ pe Yasumi şi o trase în afara câmpului de curse. 

— Haideţi acum să vedeţi caii. 

Fa pătrunse în grajdurile imense cu un fel de pietate atât de gravă şi 
concentrată, încât preţ de o clipă, guvernatorul din Kamo se lăsă în voia 
zâmbetului. Yasumi intrase în grajduri ca şi cum ar fi păşit într-un templu. 

O sută de cai de curse erau adăpostiţi acolo. Îngrijitori şi grăjdari se 
ocupau cu pricepere de caii care tocmai alergaseră, îi periau, îi ţesălau şi le 
dădeau porţiile de ovăz. Unii dintre ei mai gâfâiau şi spinările lor înspumate 
încă fremătau după ultima cursă. 

Mitsukoshi o trase pe tânăra lui prietenă într-un ţarc din apropiere. Locul 
era împrejmuit cu palisade din lemn, acoperite de flori agăţătoare viu 
colorate. 

— lată caii care sunt antrenați aici dimineaţa şi seara şi care vor alerga 
peste ceva vreme. 

— Ai cui sunt? 

— Unii aparţin proprietarilor care ni i-au încredinţat pentru un timp. Alţii 
aparţin geambaşilor, care-i vor vinde mai scump decât un cal obişnuit. Cât 
despre cei din fund, aceia sunt ai mei. 

— Dintre cei ai geambaşilor, nu sunt şi câţiva de vânzare? 

— De ce? Vreţi să cumpăraţi vreunul? 

Yasumi încuviinţă din cap. El o conduse la propriii lui cai, armăsari 
zdraveni, frumoşi, cu ochi vii şi rotunzi, cu muşchi puternici şi coamă 
strălucitoare. Roibi, cai albi de tracţiune, pursânge arab, ponei mari, 
nedomesticiţi încă, tarpani şi cai anglo-saxoni intraţi de curând în Japonia şi 
care, pare-se, se comportau mai bine în lupte decât la curse. 


În mijlocul grajdului, se aflau doi cai albi. Cum nu erau nişte exemplare 
tocmai obişnuite, pesemne de aceea îi plăcuse atât de mult lui Mitsukoshi 
iapa pe care i-a cedat-o lui Yasumi la Opt Poduri. 

— Sunt ai dumneavoastră? se interesă tânăra, arătându-i cu degetul. 

— Da. 

— Aşa deci, voiaţi un al treilea! 

— Nu! Un al cincilea. Căci mai am doi în grajdurile mele de la Mikawa. 

— Şi de ce atâţia cai albi? 

— Doar ştiţi prea bine, pentru că sunt cei mai frumoşi. Sunt cai cereşti! 
Odinioară, shintoiştii îi considerau animale sacre. Se credea că ei duc prin 
văzduh cohortele de credincioşi. 

Ea arătă spre şeile atârnate de perete. 

— Ale mele nu sunt atât de frumoase. Dar ştiam că există şei cu decoraţii 
atât de bogate. 

— Aşa, deci! Atunci, trebuie să vă spun că încă din epoca Nara a fost 
adoptată în Japonia şaua din lemn, de tip chinezesc. Dar abia în epoca 
noastră, Heian, şeile au început să fie decorate. 

— Dar acestea nu sunt din lemn. 

— Nu, sunt din piele lăcuită. 

— Şi incrustaţiile? 

— Din sidef. 

Bărbatul îi aruncă o privire amuzată: 

— Nu aţi văzut şaua lui Ramură înflăcărată? 

— Ba da. 

— Atunci, cele de aici sunt practic la fel. Împăratul Ichijo are doar şei 
lăcuite cu incrustaţii din aur sau din sidef. Nu aţi văzut grajdurile lui 
Motokata? 

Yasumi simţea că el încerca din când în când să o pună în încurcătură şi 
să o facă să mărturisească ceva mai multe despre scurta ei perioadă de 
relaţii amoroase cu Motokata. Dar fata hotărî să nu îi dezvăluie nimic în 
plus despre acest subiect. 

— Nu l-am cunoscut pe Motokata la Kyoto, se mulţumi să îi răspundă. 

El nu insistă şi întinse braţul: 

— lată-i aici pe Prun Sălbatic, pe Focul Cerului, pe Trandafir Sălbatic, pe 
Argint Viu, pe Zori de Ziuă, spuse el arătându-i caii unul după altul. Pe care 
v-ar plăcea să îi cumpăraţi? 

— Doi îmi plac mai mult. Prun Sălbatic şi Focul Cerului. 


— Îi puteţi avea pentru doi wado-keihin'2%. 

Era o sumă mare, dar Yasumi nu ezită: 

— Îi iau, 

Chiar dacă nu ştia deocamdată toată povestea lui Motokata şi a tinerei lui 
prietene, cel puţin, în clipa asta, guvernatorul înţelese că fata avea bani, deci 
îi va putea propune liniştit şi serviciile vechii lui prietene chinezoaice. 

— Prun Sălbatic este un roib frumos care ţine bine la curse, dar e la fel de 
bun şi la rezistenţă. Îl puteţi călări la plecare şi pe Lună îndepărtată mi-o 
lăsaţi aici. Vom începe imediat să o antrenăm cu Focul Cerului. Dar acum 
să mergem. Vă ofer masă şi casă, şi veţi putea pleca în zori. 

Mitsukoshi făcu ocolul grajdurilor din priviri. Toţi caii erau potoliţi, 
perfect îngrijiţi, curăţaţi, hrăniţi. 

— Aş putea încăleca pe Prun Sălbatic pentru a-l încerca? 

— Dezlegaţi-l şi urcați. 

În câteva clipe, Yasumi fu în spinarea lui Prun Sălbatic. 1 se păru că 
bidiviul face imediat corp comun cu ea. Ţinând zdravăn hăţurile, căci se 
temea de o reacţie neaşteptată, încercă pentru început să îl conducă 
încetişor, mângâindu-l, alintându-l, mânându-l încetul cu încetul într-un 
galop tot mai susţinut. Apoi, cum Mitsukoshi o scosese pe pista de curse, 
prinse curaj, aplecă spatele şi se lipi de gâtul calului. 

— Hai, Prun Sălbatic! La galop! Arată-mi ce ştii să faci! 

Guvernatorul din Kamo înţelesese de multă vreme că Yasumi era o 
călăreaţă desăvârşită ce ar fi putut să le dea clasă multor bărbaţi care ar fi 
încercat să îi pună la îndoială forţele. Acum, cu sprâncenele înălțate, cu 
mâna ridicată, îi urmărea cursa. Fata asta nu făcea nicio greşeală. 

După ce Yasumi l-a testat pe Prun Sălbatic după bunul ei plac, s-au întors 
la pavilionul guvernatorului. Soarele era la asfintit. De jur-împrejur, se 
auzea numai ţârâit de greieri. Cucii tăcuseră. Fluturii de noapte îşi 
începuseră lungul lor dans prin copacii în floare, iar libelulele se aşezau fără 
zgomot pe suprafaţa argintată a smârcurilor. 

Cina fu aleasă; Mitsukoshi se dovedi a fi o gazdă remarcabilă. Îşi 
schimbase ţinuta oficială cu una de interior, mai comodă, dar care nu era 
deloc neîngrijită. Deasupra celor două robe căptuşite din care se zărea 
brunul frunzelor de arțar şi roşul macilor de pe cea mai lungă, îşi pusese un 
chimonou din mătase gofrată de un verde-închis, strâns în talie cu o 
cingătoare lată, care îi desăvârşea ţinuta. Renunţase la toca lăcuită şi la 


încălţările îmblănite. Purta părul învârtit în inele strânse la ceafă şi prinse cu 
un şnur roşu. 

— Unde locuiţi? o întrebă el, poftind-o să se aşeze pe o rogojină fin 
împletită, împodobită cu pene de pasăre. 

— La o prietenă din cartierul meşteşugarilor. Dar Motokata m-a sfătuit să 
mă duc să stau la el. 

— După părerea mea, ar fi o greşeală. 

Yasumi era aşezată cu fundul pe călcâie, cu mâinile la înălţimea mesei pe 
care se afla cutia de scris şi un bonsai cu spini ascuţiţi. 

— Daţi-mi un motiv. 

— Casa lui e una dintre cele mai bine situate reşedinţe din cartierul 
Fujiwara. O cunosc foarte bine, am fost de multe ori acolo pe când nu 
căzuse încă în dizgraţia curţii. E supravegheată în permanenţă. Până când 
Motokata nu va fi întru totul dezvinovăţit de toate bănuielile care apasă 
asupra lui, dacă veţi sta acolo, veţi fi în pericol. 

— Atunci mă voi strecura noaptea. 

— Da, ar fi mult mai prudent. O cunoaşteţi pe Bambu? 

Pentru a treia oară încerca să o tragă de limbă. 

— Da. 

— Şi pe Salcie Mică? 

— Nu. Dar îl cunosc pe Sosho. 

— Puteţi avea deplină încredere în ei. Şi-ar da viaţa pentru stăpânul lor. 
Schimbară câteva poeme de curtoazie, cu un anumit gen de ambiguitate 
care făcea atmosfera încărcată, dar nu încordată. După ce se lăsă noaptea, 
Mitsukoshi trase storurile de la ferestre, îi arătă o rogojină confortabilă 
întinsă în spatele paravanului şi dispăru într-o cameră îndepărtată a casei, 
având grijă să încuie uşa. 


Capitolul XI 


Pavilionul Glicinelor, aflat pe Al Cincilea Bulevard, se întindea pe o 
suprafaţă vastă, înconjurată de o grădină în care poduri şi izvoare artificiale 
se amestecau armonios cu arţari roşii şi arborii prinţesei încărcaţi de flori 
purpurii. Printre ei erau risipiţi arbuşti de kerria cu inima galbenă şi deutzia 
acoperite de un puf alb şi vaporos, cu ramuri atât de încărcate, încât se 
încovoiau şi formau arcade sub care cei ce se plimbau prin grădină se 
puteau aşeza. lar în faţa casei, garoafele, iasomia şi bujorii împodobeau 
lungile coridoare neacoperite care duceau spre terase. 

Un loc încântător, liniştit şi odihnitor... Numeroasele încăperi ale 
Pavilionului Glicinelor erau despărțite prin uşi glisante, în spatele cărora se 
aflau paravane lăcuite, împodobite cu frunze mari, ramuri înflorite şi păsări 
exotice. 

Pavilionul Glicinelor mirosea a nalbă moscată, a lemn de aloe, a lotus şi a 
camfor purificat. Uneori, acestor arome li se alătura parfumul unui iris sau 
al unei azalee purpurii, iar când peste toate acestea se suprapunea mirosul 
de ceai ori de sake, totul nu mai era decât bucurie şi încântare. Cu alte 
cuvinte, în aer pluteau parfumurile grele şi persistente mult îndrăgite de 
clienţii doamnei Song Li, proprietara locurilor. 

Era cea mai cunoscută casă de ceai din cetate. Nu primea decât aristocrați 
din Kyoto, doamne nobile şi guvernatori din provincie. Nu existau, în 
Pavilionul Glicinelor, camere în care cuplurile puteau înnopta, ci încăperi 
spatioase unde bărbaţii se adunau să discute despre evenimentele de la 
curte, despre spusele împăratului, despre numirile votate de Consiliul de 
miniştri ai Afacerilor Supreme, despre politica internă şi externă ori despre 
afacerile militare. Dar, în acest loc, se întâlneau şi oamenii de litere şi 
erudiţii, pentru a-şi confrunta ideile, priceperea şi cunoştinţele în materie de 
literatură chineză. 

La fel făceau şi femeile, care veneau aici şi sporovăiau despre festivitățile 
imperiale, moda vestimentară, ofrandele aduse templelor, procesiunile 
legate de anotimpuri; bineînţeles, zăboveau îndelung asupra unei exigente 
primordiale: îşi testau reciproc cultura. 

Când se întâmpla ca, în aceeaşi zi, la aceeaşi oră, să se afle acolo şi 
doamnele, şi demnitarii, doamna Song Li avea grijă să îi instaleze cum se 
cuvine. Separa măsuţele joase prin paravane, pentru ca discuţiile să nu se 


incomodeze unele pe altele. Încăperea era împodobită cu bonsai, crengi de 
cireş strecurate în vaze cu gât lung, variate compoziţii florale. 

Se întâmpla să vină aici şi câte un cuplu de tineri care încercau să se 
farmece şi, cum la curtea împăratului Ichijo seducţia trecea prin buna 
întâlnire întru spirit şi cultură, Pavilionul Glicinelor era cel mai potrivit loc 
cu putinţă. În astfel de cazuri, cei doi clienţi cereau să li se asigure o 
încăpere izolată, mai mică şi mai intimă. Astfel, galanţii şi galantele, 
însufleţiţi de voinţa de a seduce, îşi puteau confrunta aici spiritul înainte de 
a vizita alte case de ceai unde, de astă dată, cuplul se putea deda la apropieri 
mai intime. 

În acest loc de înaltă clasă se vorbea atât chineza, cât şi japoneza, iar 
doamna Song Li nu se opunea câtuşi de puţin acestei porniri. Din contră, 
aducea chiar ea maeştrii care predau tradiţiile şi cultura chineză, începând 
cu confucianismul, învăţătura înţeleptului chinez Confucius care a pătruns 
în Japonia în urmă cu cinci veacuri. Toți literaţii japonezi care scriau în 
chineză stăpâneau această învăţătură. Doar femeile se străduiau să îşi scrie 
poemele, poveştile şi jurnalele intime în japoneză, dar îşi făceau şi ele un 
titlu de glorie din a cunoaşte scrierea şi literatura chineză. 

Aşa se face că doamna Song Li îi primea în casa ei de ceai pe cei mai 
mari erudiţi ai vremii. Aproape toţi făceau parte din marea familie Fujiwara. 
Îl puteai vedea frecvent aici pe Akihira, marele literat pe care împăratul îl 
invita adesea la curte. Până la acea dată, scrisese mai bine de paisprezece 
suluri, iar faima lui ajunsese până în China. 

Tot aici venea şi Kinto, un poet vestit, prieten cu doamna Murasaki 
Shikibu, şi Yukinari, celebrul caligraf care fusese preceptorul tânărului 
împăratul Ichijo. 

Când Yasumi ajunse în ziua aceea la Pavilionul Glicinelor, fu mai mult 
decât copleşită. Dar surprizele ei erau la început, aşa că, pentru moment, se 
strădui să înţeleagă totul şi se mulţumi să observe şi să asculte cât mai bine. 

Mică şi fragilă, doamna Song Li stătea în faţa lui Yasumi, străpungând-o 
cu ochii ei oblici. Era îmbrăcată în roşu şi, când îngenunchea dinaintea 
altarului ei budist din aur şi purpură, pus pe o mică estradă din lemn de 
arborele prinţesei, se pierdea în decor. 

Nu purta niciodată chimonou şi robe cu trenă, obi şi cingători late strânse 
în talie. Se îmbrăca după moda chineză, cu pantaloni largi şi o vestă destul 
de largă, dar scurtă, care-i lăsa mişcările libere. 


Cine ar fi putut spune acum că Song Li, cunoscută în China drept 
„Libelula”, fusese o renumită curtezană şi una dintre cele mai erudite femei 
ale vremii sale? Muziciană, caligrafă, poetă, ştia totul despre politică, 
despre învăţăturile lui Confucius şi cele ale lui Buddha. Chiar şi la vârsta ei, 
doamna Song Li avea încă o memorie extraordinară, astfel încât era o 
plăcere pentru un erudit să îi pună o întrebare şi să aştepte răspunsul. 

Odinioară, doamna Song Li hotărâse să intre, într-o frumoasă zi de iarnă, 
în capitala Kyoto, singură, fără cal, fără atelaj şi fără bou, mergând cu 
picioarele prin zăpadă, purtându-şi desaga pe umeri, doar pentru că ştia că, 
înainte vreme, Japonia fusese numită „Țara împărăteselor”, din cauza 
influenţei pe care o exercitau aici femeile. Şi cum s-ar fi putut ca doamna 
Song Li, alungată din ţara ei, să nu fie sedusă de această denumire atât de 
prestigioasă pentru femei... Şi nu a fost deloc dezamăgită, căci, în această 
societate în care doamnele scriau cele mai frumoase opere literare cu 
mâinile lor delicate ce ţineau cu atâta abilitate pensonul, Song Li şi-a croit 
calea. 

Şi ce cale! Femeile erudite de care s-a înconjurat au contribuit la gloria ei 
fără să îşi dea seama. Doar totul li se datora lor! Erau consultate pentru că 
erau instruite. Aveau dreptul la partea lor de moştenire, aveau propria lor 
casă, dirijau, porunceau. Exact ceea ce visa Li din fragedă pruncie. 
Ajunsese într-o ţară civilizată, poate chiar prea civilizată, prea rafinată, prea 
delicată, dar o ţară în care îşi putea exprima liber cunoştinţele literare şi 
cultura. 

În picioare în faţa tinerei protejate a prietenului ei Mitsukoshi, o cântărea 
cu ochii ei mici, oblici şi scânteietori, încercând să îşi dea seama ce se 
petrecea în mintea copilei. Fără îndoială, nu era pe placul modei zilei de la 
curtea imperială. Când guvernatorul din Mikawa i-a spus că trebuia să 
scoată din ea o altă persoană, Li a dat din cap, punând câteva întrebări la 
care Mitsukoshi a răspuns, iar Yasumi a completat cu explicaţii 
suplimentare şi indispensabile. 


Ce mult semăna fata asta cu ea, cea care venise odinioară să se instaleze 
la Kyoto, fugind dintr-o ţară în care, amestecată fiind într-o afacere de stat, 
îşi risca viaţa! Oamenii împăratului Zhengzong din dinastia Song nu ştiau 
de glumă şi puseseră chiar şi un preţ pe capul ei. 

La puţin timp de la sosirea ei în Japonia — asta se întâmpla sub domnia 
împăratului Enyu, femeile de la curtea din Kyoto au ridicat-o în slăvi pentru 


că le învăţa subtilităţile limbii chineze. Prin intermediul lor, şi-au făcut apoi 
apariţia bărbaţii, prinții, demnitarii, guvernatorii, cu toţii îndrăgostiţi de 
cultura chineză. 

De patruzeci de ani de când ţinea Pavilionul Glicinelor, doamna Song Li 
lucra în favoarea spiritului japonez, insuflându-le clienţilor săi spiritul 
chinez. 

La acea epocă, în afara palatului în care urechile indiscrete pândeau fără 
încetare în penumbra tuturor coridoarelor sau în spatele paravanelor şi al 
arbuştilor în floare, aristocrații dornici de lungi şi subtile discuţii nu aveau 
locuri speciale unde să se întâlnească. Rămânea, fireşte, casa pe care fiecare 
demnitar, chiar dacă locuia la palat, o avea în cartierul notabilităţilor. Dar 
cum puteau să se întâlnească ei cu personalităţile marcante ale vremii, cu 
literați, caligrafi, mari maeştri, celebrităţi, oameni de valoare, alţii decât 
prietenii apropiaţi? 

Song Li nimerise la momentul potrivit. Lăsându-se condusă de intuiţie şi 
în strânsă legătură cu personalităţile chineze care veneau în Japonia şi nu 
ştiau unde să tragă pentru a avea parte de un trai confortabil pe perioada 
şederii în capitală, le sugeră acestora din urmă să pună bani în comun şi să 
deschidă o casă de ceai unde să nu fie primiţi decât erudiţii care caută să 
intre în legătură cu cei asemenea lor. Sistemul a funcţionat atât de bine, 
încât a atras atenţia doamnelor de la curte şi, prin urmare, a demnitarilor. 

Song Li o cântărea pe Yasumi cu ochi de nevăstuică. La fel ca o 
musculiţă rasată ce era şi ale cărei viclenii le cunoştea prea bine, Li 
adulmecase bine că fata nu dorea să îşi dezvăluie întreaga poveste dinaintea 
lui Mitsukoshi. Aşa că lăsă pentru mai târziu câteva întrebări indiscrete pe 
care trebuia neapărat să i le pună. lar momentul nu întârzie prea mult, căci 
sala mare în care stătuseră până nu demult poeţii tocmai se eliberase. 

Fusese lume bună acolo în seara aceasta! Celebrul caligraf Sadaie, care 
desenase un joc deopotrivă captivant şi cultural, ce cuprindea o sută de cărţi 
care aveau, pe faţă, scris câte un poem, iar pe spate, un personaj desenat. 
Caligrafia era superbă, iar ilustrațiile — aerisite, uşoare, viu colorate. 
Întregul era imaginat cu atâta subtilitate, încât membrii curţii nu se mai 
săturau să joace acest joc nou, făcându-le o deosebită plăcere să amestece 
iar şi iar mica grămăjoară de cărţi a căror margine pictată cu aur era o 
minunăţie. 

Discutaseră îndelung în jurul unei mese lungi, joase, unde li s-a servit din 
belşug sake. Pavilionul Glicinelor nu ducea niciodată lipsă de această 


licoare care, de altminteri, era de cel mai bun soi din Kyoto, la fel ca şi 
vinul de orez sau turtele umplute cu crab şi învelite în foaie de lotus aromat 
cu ghimbir. 

Toată seara, Sakyo şi Jujuku, două tinere servitoare ale doamnei Song Li, 
avuseseră grijă să umple arzătoarele de parfumuri. Se vorbise cu voce atât 
de tare şi discuţiile fuseseră atât de animate, încât Li auzise tot ceea ce s-a 
spus acolo. Cel care striga cel mai tare decretase că Michinaga, ministrul 
Afacerilor Supreme, nu va accepta niciodată să fie înlocuit de nepotul său, 
Takaie, fiul răposatului lui frate, Michitaka. De aceea se zvonea că îl va 
trimite să lupte împotriva piraţilor cantonaţi în Sud de îndată ce Fujiwara 
Motokata, asupra căruia planau multe bănuieli, se va întoarce învingător din 
lupta cu piraţii din Nord. 

Ah! Doamna Li cunoştea prea bine acest nume, acest Motokata despre 
care se vorbea şi care, cu nici câteva luni în urmă, era oaia neagră a curţii. 
lar acum era pe punctul de a deveni un erou. Era şi firesc, câtă vreme urma 
să extermine toţi piraţii din insulele Okushiri şi Rishiri. 

La numele lui Fujiwara Motokata, doamna Li observase că pe chipul 
tinerei Yasumi trecu o umbră nefirească, iar în ochi i se aprinse o scânteie 
de îngrijorare. Mitsukoshi nu îi vorbise despre o eventuală căsătorie între ea 
şi Motokata. Aşadar, în această clipă, bătrâna chinezoaică, ce mirosise o 
legătură între cei doi Fujiwara, nu ştia dacă, pentru tânăra fată, el era un 
iubit trecător sau ocupa un loc mult mai important în inima ei. 

Ceea ce ştia în amănunt era dorinţa tinerei de a-şi reabilita familia la 
curtea din Kyoto, un subiect pe care Yasumi nici nu-l ocolise, nici nu-l 
scurtase. 

O Fujiwara care se dorea recunoscută ca atare! Lucru deloc imposibil, 
dar totuşi complicat, chiar dacă tânăra din faţa ei ştia să răspundă cu 
agerime la un waka şi cunoştea istoria ţării ei. Dar oare avea toată cultura 
necesară pentru a se impune la curte? 

— Cunosc cinci sute de caractere chinezeşti, afirmă copila. 

— E bine, dar nu e destul, i-o reteză bătrâna. Cunoşti scrierile lui Po 
Kyu-yi? continuă ea, fixând-o cu un interes amestecat cu suspiciune. 
Cunoşti istoria dinastiilor Ha, Sui, Tang, Song? Cunoşti cărţile lui Tao şi 
dialogurile lui Confucius? 

— Nu îi cunosc pe clasicii chinezi. 

— Atunci, va trebui să îi înveţi. 

— Să îi învăţ! exclamă Yasumi, făcând ochii mari de uimire. 


Cum Song Li nu îi răspunse pe dată, fata continuă: 

— În provincia în care m-am născut, unchiul meu m-a crescut ca pe un 
băiat, m-a învăţat să călăresc şi să lupt cu sabia. M-a învăţat şi tot ceea ce 
ştia el despre împărații Japoniei. Apoi, în drum spre Kyoto, un călugăr de la 
templul Amazu m-a învăţat despre istoria epocii Nara şi a epocilor 
străvechi. Dar despre China nu m-a învăţat nimic, cu toate că era chinez. 

— Cum îl cheamă? 

— Yu 'Tingkuo. 

— Îl cunosc. Odinioară mi-a fost prieten. Dar a pângărit imaginea 
prietenului tău Motokata, şi asta nu mi-a plăcut. 

— Ştiu. Dar în gândul meu va rămâne mereu un maestru pe care îl admir. 

Bătrâna Li clătină din cap în semn de încuviinţare, ca şi cum i-ar fi plăcut 
răspunsul lui Yasumi. 

— Cine m-ar putea învăţa chinezeşte? îndrăzni ea să întrebe pe 
neaşteptate. 

— Un prieten cu care îţi voi face cunoştinţă. Dacă vă veţi înţelege bine, 
te va putea învăţa tot ceea ce se cuvine să ştii pentru a putea trece drept o 
femeie cultivată la curtea împăratului Ichijo. Mai ales ministrul Afacerilor 
Supreme va fi foarte sensibil la aşa ceva. Or, el e cel care conduce, la drept 
vorbind, palatul. 

— Mai mult decât împăratul? 

— Fujiwara Michinaga are puteri depline. 

Li se întoarse spre Mitsukoshi care, la fel de elegant înveşmântat, nu o 
slăbea din ochi pe Yasumi. Purta un strai frumos, de exterior, de culoarea 
prunei verzi, ale cărui poale erau decorate cu un stol de cocori sălbatici; 
deasupra acestei prime robe, se zărea a doua, cu o înlănţuire de frunze de 
salcie şi ace de pin cu tente roşcate. 

„E uimitor, îşi spuse bătrâna Li în sinea ei privindu-şi prietenul, cum un 
bărbat de patruzeci de ani şi-a păstrat tot părul!” La drept vorbind, ori de 
câte ori Song Li se uita la obrazul lui Mitsukoshi, constata că tâmplele lui 
nu erau încă cenuşii şi avea în continuare aceleaşi plete bogate, abia 
presărate cu câteva fire argintii, pieptănate şi strânse la ceafă. Ba chiar 
împinsese într-acolo eleganța, încât le legase cu o panglică din stofă asortată 
cu cingătoarea brodată de un albastru intens care îi încingea mijlocul. 

Mitsukoshi nu scotea un sunet, se mulţumise în tot acest răstimp să 
asculte ce vorbeau între ele bătrâna lui prietenă şi tânăra Yasumi, constatând 
cu mulţumire că păreau a se înţelege cât se poate de bine. 


— Nu prea ştii mare lucru, micuţo! Căci, chiar dacă waka pe care mi l-ai 
scris adineauri e perfect ca şi concepţie poetică şi spirituală, scrierea lasă de 
dorit. Va trebui să înveţi bine caligrafia. 

Dându-şi seama că vechea lui prietenă nu ar fi insistat dacă Yasumi i s-ar 
fi părut proastă sau ştearsă, Mitsukoshi crezu de cuviinţă să intervină: 

— Fii fără grijă, Li. Fata asta îţi va putea plăti toate serviciile pe care i le 
vei face. A cumpărat de la mine doi cai de curse minunaţi. 

— Dar eu nu am amintit deloc despre costuri. Asta o vom vedea mai 
târziu. 

Pe buzele guvernatorului flutură un zâmbet. Judecata lui se confirma. Lui 
Song Li îi plăcea micuta. 

Ceasurile care urmară curseră în cel mai plăcut mod şi, la un moment dat, 
Li puse capăt întrevederii. 

— Dragul meu prieten, acum sunt cam ostenită şi aş vrea să mă odihnesc. 
Voi continua mâine conversaţia cu această domnişoară de care accept să mă 
ocup. Te întorci în provincie? 

— De îndată. 

— Nu vrei să aştepţi până în zori? 

— Nu! Plec imediat. Nopțile de primăvară sunt călduţe şi scurte. Voi fi la 
Mikawa mâine dis-de-dimineaţă. 

— Fie, atunci! Atelajul tău e pregătit. 

Mitsukoshi se apropie de Yasumi şi o prinse de mână. 

— Cred că mi-am îndeplinit datoria faţă de Motokata. 

— Niciodată nu vă voi putea mulţumi îndeajuns! După ce, odinioară, m- 
aţi lăsat să o cumpăr pe Lună îndepărtată, acum, iată, mi-aţi prezentat-o pe 
doamna Song Li. 

— Mă voi întoarce la Kyoto imediat ce chipul tău va căpăta un alt aspect. 
Totuşi, adăugă el privind-o cu intensitate drept în ochi, nu îţi schimba şi 
natura profundă. Ar fi mare păcat să adopţi atitudinile libertine ale 
doamnelor de la curte şi, mai ales, ale domnişoarelor de companie ale 
împărătesei. 

De ei se apropie şi Li. 

— Vino, Yasumi, să-l conducem până la poartă pe oaspetele nostru. 

— Li, îţi mulţumesc că te ocupi de ea. Ştiu că prietenul nostru Motokata 
îţi va întoarce însutit serviciul acesta. 

Nici nu o apucaseră bine pe coridoarele lungi care duceau în afara 
pavilionului, că spre ei veni în fugă una dintre servitoare: 


— Doamnă Li, au sosit trei clienţi! 

— La ora asta! Cine? 

— Guvernatorul Fujiwara Yasumasa, soţia lui şi unul dintre prietenii lor, 
guvernatorul din Gion. 

— Oh! nu se putu abtine Yasumi să exclame. E vorba despre doamna 
Izumi Shikibu? 

— O cunoşti? 

Întrebarea guvernatorului care, la drept vorbind, era mai curând o 
exclamaţie, o înveseli. Dar înainte să apuce să răspundă, doamna Izumi 
Shikibu îşi fixase deja privirea asupra ei, remarcând totodată şi prezenţa 
guvernatorului din Mikawa. 

— Ne pare rău că am ajuns la asemenea oră înaintată, spuse ea 
înclinându-se în faţa lui Li. Binevoiţi să ne primiţi chiar şi aşa? 

— Da, s-a înnoptat demult, dar nu face nimic. Intraţi! Vă voi găsi o 
cameră mică şi liniştită unde veţi putea cina şi discuta. Sakyo şi Jujuku se 
vor ocupa de dumneavoastră. 

Cei peste şaptezeci de ani ai lui Song Li o obligau să se culce devreme, 
dar a doua zi în zori se va trezi proaspătă şi binedispusă. 

— Ei bine, doamnă Izumi, eu vă las acum. Şi, pentru că păreţi a o 
cunoaşte pe tânăra mea prietenă Yasumi, v-o încredinţez pentru această 
seară. 

Se apropie de Yasumi şi făcu un gest neaşteptat, care uimi pe toată 
lumea: o cuprinse în braţe, o strânse la piept şi îşi lipi buzele-i bătrâne şi 
ridate de fruntea acesteia. 

— Pe mâine, copilă, îi şopti, mai avem încă multe de vorbit. 

După aceea, se îndepărtă cu paşi mărunți şi grăbiţi înspre anexa de lângă 
pavilion, unde avea apartamentele personale. 


x 


Guvernatorul de Tango îl acapară imediat pe acela din Mikawa pe care îl 
cunoştea de multă vreme, în timp ce guvernatorul de Gion, rămas deoparte, 
aruncă o privire scurtă înspre această tânără modestă pe care se pare că o 
cunoştea Izumi. La drept vorbind, dacă nu ar fi fost îmbrăţişarea călduroasă 
pe care i-a dat-o doamna Li, pesemne că nici nu ar fi văzut-o, căci lui, 
personal, nu i se părea prin nimic atrăgătoare, poate doar prin finetea 
trăsăturilor chipului ei nefardat. 


În timp ce Sakyo se învârtea pe lângă cei trei guvernatori, Jujuku se grăbi 
spre doamne şi le întrebă care le erau dorinţele. Izumi Shikibu ceru o 
măsuţă ceva mai departe de bărbaţi, pentru a putea sta pe îndelete de vorbă 
cu Yasumi. 

Jujuku aduse un arzător de parfumuri care răspândea o adiere plăcută de 
iasomie, o lampă cu ulei pe care o puse jos şi o alta, pe care o aşeză pe 
masă, şi, la o nouă rugăminte a doamnei Izumi, le ascunse pe cele două 
tinere în spatele unui paravan cu decoraţiuni campestre. Pe masă a fost 
adusă şi o cutie de scris, cu un calup de cerneală şi un teanc de foi colorate. 

Înainte de a fi acaparat de guvernatorul din Tangou, Mitsukoshi 
schimbase o privire plină de subînţelesuri cu Yasumi; acest schimb de 
priviri era încărcat de o mare complicitate între cei doi. 

Bine ascunse în spatele peretelui fin lăcuit al paravanului, cele două 
tinere femei păreau încântate să se revadă. 

— Nu mă gândeam că te voi întâlni aici. 

— Dar nu mi-aţi dat numele şi adresa? 

— Aşa e, dar... 

— Aveţi dreptate, de fapt guvernatorul din Mikawa m-a adus în acest loc. 
Singură, nu ştiu sigur dacă aş fi venit! 

— ÎI cunoşteai înainte de întâlnirea noastră de pe lacul Biwa? 

— Da! L-am cunoscut în regiunea Opt Poduri, aproape de Mikawa, unde 
m-am dus să-mi cumpăr un cal de la târgul de animale. 

Izumi Shikibu clătină din cap: 

— Eşti o fată ciudată, Yasumi, ciudată, da. Ba eşti cuprinsă de 
amărăciune, descumpănită, cel puţin asta a fost impresia pe care mi-ai lăsat- 
o când ne-am întâlnit, iar acum te găsesc alături de două personaje 
eminente, cu chipul luminos şi un aer cuceritor. Din câte observ, nu ai urmat 
cel de-al doilea sfat pe care ţi l-am dat. 

— După sărbătorile primăverii la care ne-am cunoscut, am lipsit o vreme 
din capitală şi abia ieri m-am întors. 

— Şi doamna Song Li? 

— E gata să mă ajute. Ea e cea care mă va transforma. 

— Va face minuni cu tine, sunt sigură. 

— Şi eu. Abia aştept să ne întâlnim la curte. 

— Nu zăbovi prea mult, căci iarna asta soţul meu trebuie să se întoarcă în 
provincia lui, Tango, iar eu va trebui, fireşte, să îl însoțesc. 

Jujuku se apropie de cele două tinere femei: 


— Seniorul Mitsukoshi ar dori să îşi ia rămas-bun, căci pleacă în câteva 
clipe. 

— Să vină! exclamă Izumi Shikibu cu voce tare. Să vină! 

Îşi luă repede evantaiul, ale cărui rame din lemn de acacia erau acoperite 
de o mătase fină ornată cu munţi înzăpeziţi, deasupra cărora zburau 
rândunele. Mâna ei fină şi albă, pe jumătate acoperită de mâneca 
chimonoului, se ridică la înălţimea ochilor. Când Mitsukoshi se înclină în 
faţa ei, evantaiul cu rândunele nu dezvăluia decât una dintre pupilele negre 
şi strălucitoare ale femeii, deasupra căreia se ridica arcul redesenat cu 
extremă fineţe al sprâncenei. Privind-o, acesta rosti cu glas scăzut: 


Trebuie să asculți cântecul cucului 
înaintea celui al cocoșului 

sau să îţi aminteşti foşnetul aripilor 
insectelor în noapte? 

Cu ce ne-am putea compara? 


Doamna Izumi răspunse pe loc: 


Compar blânda noapte a cucului 
cu răsăritul zgomotos al cocoşului 
dar la fel de mult visez 

la foşnetul insectelor 

şi la orăcăitul broaştelor. 


Mitsukoshi zâmbi echivoc. Apoi, preţ de câteva secunde, fixă singurul 
ochi al doamnei Izumi vizibil în colţul drept al evantaiului, care aluneca 
aventuros de-a lungul lamelor acoperite cu mătase. Intrigată, Yasumi se 
întrebă în sinea ei dacă Mitsukoshi nu cumva o curtase pe doamna Izumi 
Shikibu înainte de a se căsători, pe vremea când ea stârnea scandaluri la 
curte. Era foarte posibil, dată fiind recenta văduvie a demnitarului după 
prima lui soţie. La fel de zâmbitor, acesta îi replică: 


V-aţi gândit la nesfârşitele ploi de iarnă 
pe care le contemplăm de la fereastră 
când desfătările spiritului 

refuză rutina 


şi inerția vieţii? 


Izumi Shikibu îşi descoperi pe neaşteptate amândoi ochii şi îşi plie 
evantaiul, pe care îl strecură discret în mâneca chimonoului. 

— Yasumi, răspunde în locul meu. 

Abia ce apucă să rostească aceste cuvinte că fata şi luă o foaie de un bleu 
pal, care se potrivea cu nostalgia poeziei lui Mitsukoshi. 


Nu există alt bine în mine decât a mea 
Lună îndepărtată 

după care mă topesc de dor 

şi, lipsită de ea fiind, mă simt dintr-odată 
obligată 

să-mi şlefuiesc şi să-mi netezesc chipul 
moştenit de la strămoşi. 


Yasumi îi întinse guvernatorului foaia. 

— Citiţi! spuse doamna Izumi pe un ton poruncitor. 

Mitsukoshi se execută oarecum cu părere de rău, dar, dacă ar fi refuzat să 
se supună acestei porunci, în mintea doamnei Izumi s-ar fi putut naşte cine 
ştie ce idei false. 

— Superb! exclamă ea. Absolut superb! 

— Ei bine, să ne spunem adio, spuse Yasumi. 

— Nu, pe curând, îi replică guvernatorul din Mikawa. 


* 


Yasumi petrecu o noapte blândă şi liniştită. A doua zi dis-de-dimineaţă, 
fu surprinsă să o găsească alături de ea pe bătrâna Li, care aranja nişte flori 
de primăvară într-o vază. 

— Doamna Izumi te-a reţinut până târziu? 

— Nu! La drept vorbind, a plecat imediat după guvernatorul Mitsukoshi, 
căci soţul ei dorea să se întoarcă. 

— Când nu era măritată, stătea până-n zori. [i-a povestit despre 
aventurile ei amoroase? 

— Nu! Totuşi, mi-ar plăcea să ştiu pe cine a iubit dintre cei de la curtea 
împăratului. 


— Pe propriii ei fraţi. 

— Oh! Dar e înfiorător! 

— Legătura ei cu prinţul Tamekata nu a stârnit prea mare vâlvă, dar a 
doua, cu prinţul Atsumichi, a răsturnat palatul cu josu-n sus. Acesta din 
urmă a vrut să îşi repudieze soţia şi să o ia de nevastă, atât de îndrăgostit 
era. Ministrul Afacerilor Supreme a fost obligat să îl exileze departe, în 
Nord. Nu s-a mai întors niciodată. 

— Ce poveste! şopti Yasumi. 

— E nimic în comparaţie cu povestea mea, copilă! Vrei să o cunoşti? 

Năucită de această schimbare de atitudine, de acest ton intim, de această 
dorinţă neaşteptată de a se apropia de ea, Yasumi rămase stană de piatră, cu 
gura căscată. 

— Da, micuţo! Am încredere în tine pentru că îmi placi, căci nimeni din 
Kyoto nu cunoaşte această poveste. Dar nu te sfătuiesc să înşeli această 
încredere, căci nu o acord oricui şi nu fac niciodată risipă de sentimente. 
Înţelegi? 

Tânăra dădu din cap, fără a scoate un sunet. Song Li termină de aranjat 
buchetul de flori pe care începuse să îl facă în urmă cu câteva clipe şi îl 
puse într-o vază pe care Jujuku o lăsase la piciorul celei mai mici măsuţe 
joase. După aceea, veni şi se aşeză pe covoraş lângă Yasumi. 

— Nimeni din Kyoto nu ştie cu adevărat cine sunt şi de unde am răsărit; 
nu s-a aflat decât că vin din China că şi mi-am pus priceperea şi 
cunoştinţele în slujba aristocraților din această ţară, propunându-le un loc de 
întâlnire plăcut, aerisit şi liniştit. 

Stăteau aşezate una în faţa celeilalte şi nu se slăbeau din priviri. Song Li 
începu cu o voce deloc tremurătoare: 

— Pe când aveam optsprezece ani, fratele împăratului chinez Zhengzong 
îmi făcea curte. Făceam parte din dinastia Song, de unde se trage şi numele 
pe care, pe drept cuvânt, l-am luat. Această legătură nu a fost deloc pe 
placul curţii şi, cum noi insistam în dorinţa noastră de a ne continua relaţia, 
frumosul meu prinţ a fost expulzat într-o regiune deşertică şi îndepărtată. 
Cel puţin aşa mi s-a spus, cu toate că eu nu am prea crezut. Şi am avut mare 
dreptate, căci, mai târziu, am aflat cu totul întâmplător că, în realitate, i-au 
retezat capul. Cât despre mine, mi s-a impus o căsătorie, dar educaţia mea 
aleasă de la palatul imperial, precum şi firea mea independentă, mi-au 
permis să scap de bătrânul urât, cărpănos şi prost cu care ar fi trebuit să mă 
mărit. Am părăsit palatul şi, întrucât pe lângă inteligenţă, Buddha mi-a 


hărăzit şi frumuseţea trupului şi a chipului, am trăit atât din farmecele, cât şi 
din cunoştinţele mele. Am cunoscut mari literați, bărbaţi iluştri, erudiţi. Şi, 
într-o bună zi — spre fericirea sau spre nefericirea mea, nu ştiu, căci încă mă 
întreb, am pactizat cu un rebel din fruntea unei mişcări militare care punea 
la cale un plan pentru răsturnarea guvernului imperial. Îmi surâdea ideea de 
a-l da jos pe împăratul care îndrăznise să îl renege şi să-l ucidă pe bărbatul 
pe care îl iubeam, aşa că am lucrat cu îndârjire alături de şeful clanului rebel 
de care mă îndrăgostisem. Din nefericire, a fost prins în timpul unei 
ambuscade de soldaţii imperiali care i-au tăiat capul, iar pe al meu s-a pus 
mare preţ. Atunci a început lunga mea fugă, care a fost cu atât mai grea, cu 
cât eram însărcinată. Preţ de un an de zile, am rătăcit prin Nordul Chinei, 
căci a o lua spre Sud însemna a fi prinsă de îndată. Mongolia îmi oferea mai 
multă siguranţă. Munţii impresionanţi şi periculoşi îi încurcau pe 
urmăritorii mei. Am născut pe drumuri o fetiţă care, din păcate, a murit 
după câteva luni, din lipsă de lapte şi de hrană. E cel mai mare regret din 
viaţa mea, despre care nu voi mai pomeni niciodată. Fuga mea a durat 
aproape patru ani. În fiecare dimineaţă îmi înfăşuram picioarele în frunze 
mari. Le legam zdravăn cu fire de bambus, trestie uşoară sau chiar şi cu 
scoarță fină de dud care, dacă reuşeşti să o jupoi în fâşii destul de lungi, 
poate fi o sfoară foarte solidă. Şi în fiecare seară îmi dezgoleam picioarele 
şi le masam îndelung, pentru a le odihni după nesfârşitele ceasuri de mers. 
Ştiam prea bine că erau singurul meu atu pentru a scăpa din acest iad şi că, 
fără ele, nu îmi rămânea decât să mor. Pe parcursul tuturor acestor 
peregrinări, am cunoscut câţiva învăţaţi care, uimiţi de cunoştinţele mele, 
mi le-au completat cu propria lor cunoaştere. lată de unde vine marea mea 
cultură, pe care mi-am putut-o spori de-a lungul tuturor acestor ani petrecuţi 
în munţii Mongoliei. În sfârşit, după trei ani de marşuri punctate de opriri, 
care de voie, care de nevoie, am reuşit să cobor din nou spre Coreea. E 
drept, era plină de chinezi care o frecventau, dar povestea mea era, fără 
îndoială, destul de veche pentru a-mi permite să mă aventurez. Singurul 
lucru pe care nu îl mai puteam face era să mă întorc în China, căci împărat 
era tot Zhengzong. 

Aşa se face că a trebuit să traversez Marea Japoniei prin Strâmtoarea 
Coreei, acolo unde oceanul se îngusta cel mai mult. Apoi, a trebuit să urmez 
aproape acelaşi traseu ca şi tine pentru a ajunge în capitala japoneză. 

Această poveste lungă o înlăcrimă pe Yasumi. Ce săracă părea povestea 
ei faţă de aceea a doamnei Song Li! 


— Vă mulţumesc că mi-aţi spus povestea dumneavoastră, şopti ea, şi, 
mai ales, vă mulţumesc că mi-aţi acordat încredere. 

Se aruncă în braţele bătrânei doamne şi o îmbrăţişă cu căldură. 

— Cred că alături de dumneavoastră voi fi la adăpost de tot şi de toate, îi 
mărturisi ea cu voce scăzută. 

— Dar eu nu vreau să fii la adăpost, i-o întoarse Li. Refugiile, 
ascunzătorile, azilele nu trebuie să fie decât un scurt răgaz în viaţa unei 
fiinţe omeneşti cu sufletul tulburat. Da! Răgazul unei răsuflări, al unei clipe 
de odihnă. O ocazie de a-şi recăpăta puteri şi mai depline, doar pentru a 
putea pleca mai departe cu mai mult avânt. Altminteri, omul acela devine 
slab, se înmoaie şi se năruieşte. La fel stau lucrurile şi cu tine, micuţo! Te 
voi învăţa tot ce ştiu, şi tu, la rândul tău, vei fi cea mai mare, cea mai 
puternică. Mă revoltă toate surghiunirile astea de la curte, mai puţin cele ale 
proştilor şi netoţilor; toate aceste exiluri care dezrădăcinează oameni de 
valoare îmi displac profund. Atât de mult mi-ar fi plăcut să fac în China 
ceea ce fac aici! Numai că, iată, se întâmplă să îl urăsc pe împăratul 
Zhengzong! 

Îşi înălţă bustul pe care lunga ei poveste îl încovoiase. Părul ei alb era 
pieptănat şi prins la ceafă. Zâmbea, deşi cu amărăciune: 

— lată de ce îl ajut pe Motokata să îşi recapete prestigiul şi iată de ce m- 
am supărat pe prietenul meu chinez Yu 'Tingkuo care nu îmi împărtăşeşte 
întotdeauna punctele de vedere, prea preocupat fiind de binele templelor. Îl 
uită adesea pe cel al oamenilor. 

— Să nu mai vorbim deocamdată despre el, doamnă Li. Avem atâtea 
lucruri să ne spunem. 

Şi Yasumi îi povesti încet, cu simplitate, cu cele mai potrivite cuvinte, 
despre istoria iubirii ei cu Motokata, despre peştera din munţii Hiye, despre 
punga plină cu monede cu care îi cumpărase pe Prun Sălbatic şi pe Focul 
Cerului, despre lupta din munţi, despre Yoshira care se antrena să plece cu 
Tameyori pentru a-l ucide pe Motokata şi, în cele din urmă, despre moartea 
fratelui acestuia, atât de diferit de el. 

— Îl cunoaşteţi? o întrebă ea după o scurtă pauză. 

— Foarte puţin, răspunse Li, cu ochii fixaţi asupra paravanului care le 
despărţea de restul încăperii. Mie îmi place personalitatea lui Motokata, nu 
cea a fratelui său despre a cărui moarte neaşteptată, iată, aflu acum de la 
tine. Când mă vei cunoaşte mai bine, fetiţo, vei înţelege cum reacţionez eu. 


Când iubesc sau îndrăgesc pe cineva, îi dau totul. În schimb, pentru cei care 
îmi sunt indiferenți, nu sunt dispusă să ridic un deget. 

O privea pe tânăra ei însoţitoare cu un aer aproape sever şi, din aceste 
cuvinte, Yasumi înţelese că sentimentele de iubire sau de fidelitate pe care 
doamna Li le acorda celor pe care-i alegea, solicitau în schimb un răspuns 
pe măsură. 

— Ştiu că Tameyori, Kanuseke şi Shotoko sunt fraţii tăi. Dar cine e 
Yoshira? 

— Un băiat drăguţ care m-a ajutat mult când eram la porţile cetăţii Kyoto 
şi nu puteam intra. Cred că i-ar plăcea să se însoare cu sora mea, cu prostuţa 
aia care, după pilda fraţilor mei, mă urăşte fără să mă cunoască. 

— lar această Susue Sei despre care mi-ai vorbit e mătuşa lui Yoshira? 

Yasumi înclină uşor capul. 

— Ar trebui să o revăd. O ajutam să facă buchete şi pesemne că îi 
lipseşte ajutorul meu. 

— Micuţo, va trebui să alegi între ana compozițiilor florale, care nu îţi va 
fi cu nimic de folos la curte, şi învăţăturile pe care ţi le ofer eu şi care îţi vor 
deschide larg porţile palatului. 

Li vorbise puţin cam aspru şi regretă de îndată. În privirea lui Yasumi, se 
strecură o umbră de uimire, provocată de neaşteptata ei schimbare de ton. 
Când bătrâna doamnă o prinse de mână, regăsindu-şi obişnuita duioşie, 
tânăra înţelese că trebuia să accepte exclusivitatea afecțiunii care i se 
oferea. 

— Sigur că o vei vizita, Yasumi, de altminteri ar fi o mare impoliteţe din 
panea ta dacă nu ai face-o. Nu am vrut decât să îţi spun că nu le vei putea 
face pe toate odată. Va trebui să le iei pe rând. 

— Cu excepţia iubirii pe care i-o pon lui Motokata şi la care nu voi 
renunţa cu niciun preţ, bunul mers al planului meu rămâne pentru mine cel 
mai important lucru. Vă voi urma aşadar întru totul sfaturile şi nu mă voi 
abate deloc de la ele. Vă accept toate condiţiile, doamnă Li. 

— Atunci, suntem de acord. 


Mai apoi, lucrurile se înlănţuiră cu o asemenea viteză, încât zilele şi 
lunile trecură unele după altele fără ca Yasumi să îşi dea măcar seama. 
Lungile ei ore de studiu cu maestrul caligraf Sesonji-nyu şi cu maestrul 


Kinto, care o învăţa limba şi literatura chineză, o umpleau de o fericire 
intensă. Ştiind prea bine că, de capul ei fiind, nu ar fi putut niciodată urma 
ore cu asemenea maeştri, înțelegând şi că această şansă îi deschidea porţi 
nebănuite până atunci, se îndârjea să lucreze cu concentrare şi perseverenţă. 

Lună îndepărtată, Prun Sălbatic şi Focul Cerului îşi continuau 
antrenamentele la Kamo şi, cel puţin pentru o vreme, Yasumi uită de 
galopuri şi de nopţile petrecute sub cerul liber. Şi doar serile, după lungi 
discuţii cu doamna Li, când rămânea singură şi se întindea pe carpeta ei, 
puţin ostenită şi pândind somnul, Motokata venea să îi tulbure visele. 
Atunci, ea îi simţea mâinile dulci şi fierbinţi mângâindu-i trupul, în căutarea 
senzaţiilor pe care ştia atât de bine să i le stârnească. Şi gustul sărutărilor 
lui! Atingerea mângâierilor lui! Yasumi se lăsa copleşită şi, cu ochii închişi, 
zbura alături de rândunelele primăverii în căutarea peşterii de pe muntele 
Hiye, din care nu mai ieşea până în zori, tulburată de viziuni pe care trebuia 
să le uite până în seara următoare. Motokata îi lipsea cumplit şi, dacă zilele 
nu i-ar fi fost atât de pline, ar fi plecat fără îndoială în căutarea lui. 

Încă de la sosirea lui Yasumi la Pavilionul Glicinelor, Li hotărâse să 
treacă la faza machiajului abia după ce fata va dobândi experienţă în 
desenul caligramelor şi în cunoaşterea temeinică a limbii chineze. 

Într-o bună dimineaţă, o femeie bătu încetişor la uşa camerei sale. Înainte 
de a răspunde, Yasumi aruncă o privire de jur-împrejurul vastei încăperi pe 
care Li i-o oferise cu generozitate. Peste ceva vreme, va privi cu alt ochi 
toate aceste obiecte care o înconjurau şi care, totuşi, vor rămâne aceleaşi. 

Într-un colţ, aproape de salteluţa ei atât de luxoasă, încât avea o bandă de 
mătase gofrată de jur-împrejur, se afla un mic brasero pe care Jujuku îl 
aprindea în fiecare seară. Cărbunii încinşi sfârâiau toată noaptea, iar 
dimineaţa, Jujuku aduna bucăţile încă roşii şi incandescente, înainte de a se 
transforma într-o grămadă de cenuşă. 

Două măsuţe joase şi lăcuite, frumos decorate cu motive florale, erau 
pline ochi. Pe cea mai mare, o cutie de scris, pensule, cerneluri proaspete şi 
foi aşteptau să fie folosite, şi nu aveau prea mult de aşteptat, căci Yasumi îşi 
petrecea marea parte a timpului liber scriind ceea ce învățase peste zi. Îşi 
aranja apoi cu grijă filele scrise într-un mic cufăr de lângă cutia de scris. 

De pe cealaltă, nu lipsea nimic din cele care i-ar fi putut ostoi pofta de 
mâncare: fructe, ceai, turtiţe, bucățele de ghimbir proaspăt, biscuiţi cu orez, 
prăjituri cu soia. 


Panouri mobile, savant decorate, separau partea de încăpere folosită ca 
dormitor de cele destinate lucrului şi mâncatului. De-a lungul pereţilor, se 
aliniau bănci din lemn de aloe şi chiar lângă brasero era un suport pentru 
fiert, pe care îşi încălzea ceaiul ori de câte ori avea poftă să bea. 

Pe pereţi erau desfăşurate suluri din mătase şi, lipit de un paravan, în 
încăpere se afla şi un scrin mare pentru haine, în care Yasumi îşi aranja 
chimonourile, rochiile şi cingătorile, căci acum avea o garderobă completă. 
La sfaturile lui Li, îşi cumpărase chiar şi o karaginu'** roz stins cu 
căptuşeală galbenă, un kakama violet-închis cu căptuşeală bleu şi o 
uchiji®* purpurie. Pe lângă aceste straie de gală, avea mai multe veşminte 
de purtat pe dedesubt, fie din gaz, fie din mătase, un număr apreciabil de 
obi-uri brodate cu flori şi două trene cu arabescuri brodate în formă de 
ramuri, pe care le va purta în ziua în care va fi invitată la palat. 

Când îi porunci femeii să intre, vestind-o că uşa nu era încuiată cu cheia, 
aceasta înaintă şi se înclină în faţa ei. Era destul de în vârstă, să tot fi avut 
vreo cincizeci de ani, dar avea o ţinută frumoasă. Li mergea cu paşi mici în 
spatele ei, cu un zâmbet plutindu-i pe buze. 

— A venit ziua cea mare, micuţo! De acum înainte, n-o să te mai 
recunoască nimeni! 

Femeia începu să se instaleze, adunând în jurul ei băncuţele şi mesele 
care îi vor sluji drept suporturi. Adusese multe cufere micuţe lăcuite cu 
roşu, pe care le şi deschise, scoțând din ele cutii de farduri, perii, piepteni, 
ace de păr. 

Song Li, care se aşezase lângă ea, dorind să urmărească toate fazele 
intermediare ale transformării, crezu de cuviinţă să o liniştească pe tânăra ei 
prietenă. 

— La vremea ei, Suyari a fost cea mai mare specialistă în machiaj de la 
curte. Dar nu-ţi fie teamă, nu va scoate un cuvânt despre ceea ce va face 
aici, pentru simplul motiv că nu se mai ocupă de doamnele de la curte şi, 
oricum, fără mine nu ar avea o muncă de care are în continuare nevoie ca să 
trăiască şi să îşi crească fiul. 

— Aţi fost alungată de la curte? se interesă Yasumi, uimită. 

— Ce să fac! suspină Suyari, curtea e crudă, îşi schimbă părerea de la o 
zi la alta. Tinerele doamne de la Kyoto nu mai au aceleaşi obligaţii în 
materie de machiaj şi tinerii bărbaţi din ziua de azi folosesc farduri de care, 
odinioară, taţii şi bunicii lor nici nu voiau să audă. Astăzi, bărbaţii se 


machiază la fel ca femeile. Ba sunt unii care nu mai vor nici să-şi 
înnegrească dinţii! 

— Nici eu nu mă dau în vânt după fard, mărturisi cu o urmă de milă 
Yasumi. 

— Da, dar el e cel care-ţi va transforma zâmbetul, replică Li. Gândeşte- 
te, tatăl şi fraţii tăi nu au uitat farmecul zâmbetului ăstuia. Aşa că este 
esenţial să îl transformăm, la fel ca ochii şi gura, de altminteri. 

După aceea, femeia intră în acţiune. Îngenuncheată pe o pernuţă, cu 
Yasumi aşezată exact în faţa ei, nu rata niciunul din gesturile celei pe care 
trebuia să o transforme. Desfăcu un halat alb, mare, asemănător cu un 
chimonou, şi o înfăşură toată în el. Scoase o mulţime de pensule şi de perii 
şi le potrivi unele lângă altele pe măsuţa joasă. 

Începu prin a epila complet sprâncenele tinerei, folosindu-se de o pomadă 
cu care o ungea când şi când, pentru a uşura operaţiunea, apoi se slujea de 
ceară, cu care smulgea fiecare fir de păr care era deja cu totul decolorat. 

După ce termină, frecă pielea obrazului cu un fel de piatră rugoasă, 
pentru a îndepărta toate asperităţile. Yasumi încerca să nu se strâmbe, dar îşi 
simţi pielea la început pişcând-o, apoi arzând-o. Îndură totuşi cu stoicism şi 
nu se clinti. 

S-au scurs două ceasuri până ce au trecut la operaţiunile de curăţire şi de 
regenerare a pielii. Ştergându-şi mereu mâinile cu cârpe curate, Suyari 
părea mulţumită şi, adesea, Yasumi o surprindea zâmbind. Îi puse pe faţă un 
ştergar îmbibat cu o loţiune roz, parfumată, îi frecă încetişor fruntea, obrajii 
şi bărbia, curățate de impurităţile pe care tocmai le scosese. După ce a 
zvântat totul, a reînceput operaţiunea, de astă dată cu un unguent mai gras, 
de o nuanţă mai brună. Cam după o oră, obrazul era gata pentru stratul de 
ceruză. 

Luând un mic bol din porțelan de China — avea acea culoare delicată de 
verde-pal pe care chinezii au avut priceperea de a o descoperi veacul trecut, 
folosind-o pentru compoziţia chimică a ceramicelor lor, şi pe care o 
invidiau toţi japonezii, într-atât de plăcută ochiului era această nuanţă, 
Suyari vâri în el o pensulă cu părul răsfirat, care dădea posibilitatea de a 
acoperi o suprafaţă mai mare. Era o pomadă concentrată şi albă, pe care o 
întinse cu grijă pe tot obrazul lui Yasumi, fără a atinge ochii şi gura. 

Cu batoanele de pigment, a umbrit anumite părţi ale feţei, cum ar fi de 
jur-împrejurul nasului, scobiturile de sub ochi şi vârful bărbiei. Când şi 


când, Suyari purcedea la câteva finisaje meticuloase care luau mai mult 
timp decât tot machiajul la un loc. 

Song Li nu îşi scăpa din ochi protejata; pe buze, îi plutea un zâmbet firav. 
Oare se gândea la vremurile în care trecuse ea însăşi prin încercarea 
fardurilor, pentru a-i fermeca mai bine pe demnitarii de la palat? 

În scurtă vreme, faţa lui Yasumi fu de o albeaţă spectrală. Trecuseră mai 
bine de patru ceasuri; în cele din urmă, Suyari luă batoanele de pigment 
roşu pentru a le aplica delicat pe pomeţi. 

— Va trebui să purtaţi un chimonou sau o robă de o nuanţă asemănătoare 
cu cea a roşului din obraji. 

Cum gura, dinţii şi sprâncenele nu erau încă gata, Suyari scoase trei 
pocaluri micuţe în care avea o pastă roşie pentru redesenarea gurii, o pudră 
de oxid de fier cu care va unge dinţii lui Yasumi şi grăsime din cărbune de 
lemn fin parfumată pentru a reface linia sprâncenelor. 

— Deschideţi gura mare şi trageţi buzele. 

Yasumi se supuse cererii fără a scoate o vorbă şi rămase încremenită într- 
o grimasă înfiorătoare. Femeia îi dădu dinţii cu oxid de fier şi ea avu 
neplăcuta surpriză să constate că avea un gust cât se poate de rău. Suyari 
puse din nou mâna pe albul de ceruză pentru a unge buzele pe care le lăsase 
până acum intacte, pentru a le putea redesena cu pasta roşie în care înmuie 
cu mare grijă o pensulă fină. 

Trasă o linie subţire în locul buzei superioare şi o alta, mult mai groasă, 
în locul celei inferioare, unindu-le marginile prinu-o cută uşor căzută. 
Această viclenie urmărea să aducă pe chip un zâmbet cu totul diferit de cel 
din realitate, când persoana nu era machiată. 

— Acum, vom schimba forma sprâncenelor. Sunt arcuite de la natură, aşa 
că noi vom face o linie oblică, fină, uşor curbată spre capăt. Le vom desena 
într-un cenuşiu discret, ceea ce la va da un aspect elegant şi nobil. 

Song Li rămase neclintită, cântărind cu un ochi sever munca lui Suyari. 

— Va putea păstra mai multe zile acest machiaj? 

— Dacă nu se întoarce prin somn, va putea rămâne aşa patru sau cinci 
zile. La fel şi pentru cocul pe care i-l voi face. Am adus o pernă de lemn 
pentru ceafă. 

— O pernă de lemn! Nu am folosit niciodată aşa ceva! 

Atunci veni Jujuku, care depuse în faţa lui Yasumi ciudatul obiect. 
Aproape la fel de înalt ca un taburet, era tapisat confortabil, dar avea o 


scobitură mare, în care se fixa ceafa, lăsând capul liber şi împiedicându-l să 
se atingă de ceva. 

— Se spune că vestita Sei Shonagon îşi lua peste tot cu ea perna din 
lemn, le asigură Suyari, care o cunoscuse bine pe doamna Sei la curtea 
împărătesei Sadako. 

— Dar de ce avea mereu nevoie? 

— Pentru că avea un păr roşu urât şi îşi păstra zi şi noapte perucile şi nu 
îşi permitea să îşi strice coafura ori de câte ori se culca. Dar nu e cazul 
vostru. 

— Nu, Yasumi, nu va fi cazul tău, pentru că ne vom duce chiar mâine pe 
Al Doilea Bulevard, la următoarele curse, i-o reteză Li. Ai muncit atât de 
mult, încât ai uitat să te interesezi când vor alerga caii tăi. 

— Şi v-aţi interesat dumneavoastră? exclamă Yasumi, cu ochii strălucind 
de bucurie. 

— Sigur că am făcut-o. 

— Lună îndepărtată va alerga? 

— Mi s-a spus că ea nu e încă pregătită, dar Prun Sălbatic şi Focul 
Cerului vor fi. 

În timp ce stăteau astfel de vorbă, Suyari pieptănă pe îndelete pletele 
lungi ale lui Yasumi, le adună apoi în creştetul capului, le răsuci, le rulă şi le 
despărţi în două, inserând printre ele benzi de pânză albă pentru a le scoate 
în evidenţă culoarea neagră şi strălucitoare. Apoi trase din coc câteva şuviţe 
care ajungeau până la pământ, sugerând privitorului că tânăra din faţa sa 
avea cele mai frumoase şi mai lungi plete din lume. În sfârşit, fixă în mijloc 
un ac lung, acoperit cu perle albe, care desăvârşi coafura. 


Capitolul XII 


Al Doilea Bulevard îşi regăsise agitația şi aerul de sărbătoare. Gradenele 
tribunelor se umpleau de oameni şi de zgomote. Aflat în primul rând, 
Michinaga, ministrul Afacerilor Supreme, aşezat la stânga fiicei sale, 
împărăteasa Akiko, îşi înfigea privirea arzătoare în ochii tuturor celor care 
se uitau către el. Akiko, tânără şi frumoasă, cu trupul încă nedeformat de 
sarcini, căci nu adusese pe lume decât un fiu, trona între tatăl ei şi soţul ei, 
împăratul Ichijo. 

A fost nevoie de multă răbdare pentru ca atelajul doamnei Song Li să 
răzbată până acolo, iar bouarii care conduceau alte carete au fost nevoiţi să 
se dea la o parte din calea plesniturilor de bici şi zbieretelor lui Artar Roşu, 
care acum nu mai muncea decât pentru doamna Song Li. Până nu demult, 
vlăjganul ăsta uriaş, cu muşchi puternici şi umeri bine făcuţi bântuia zi şi 
noapte pe străzile din Kyoto, în căutare de clienţi. Acum, că-şi găsise masă 
şi casă, îşi freca mâinile de bucurie şi îşi punea forţele herculeene doar în 
slujba noii lui stăpâne. 

Invadat de zgomotele care învăluiau culorile toamnei, Al Doilea 
Bulevard se deschidea în faţa lui Li şi a însoţitoarei sale în toată 
splendoarea pe care i-o confereau festivitățile curselor. Song Li părea 
calmă, dar, cu toate astea, îi fierbea sângele în venele bătrâne, într-atât de 
mândră era la gândul că îşi va prezenta tânăra prietenă. 

Câtă vreme trecuse de când chipul ăsta, acum sfrijit, şi silueta sa 
împuţinată, care se ţinea totuşi dreaptă ca un bambus solid, nu s-au mai 
impus pe câmpul de curse de pe Al Doilea Bulevard? Cu un zâmbet abia 
schiţat, cu ochii ei mici şi negri scormonind deja mulţimea cu agerime, ştia 
că bătrânele ei picioare o vor purta încă o dată dinaintea împăratului. Şi 
dacă va trebui să fie pentru ultima dată, ei bine, atunci va fi pentru a duce la 
bun sfârşit faimoasa lovitură de teatru care o va consacra pe Yasumi sub 
înfăţişarea unei alte femei. 

Pentru a găsi un loc din care cele două femei să vadă fără oprelişti ceea 
ce se întâmpla în tribune şi pe pistă, Artar Roşu a fost nevoit să folosească 
biciul şi coatele. După câteva îmbulzeli punctate cu lovituri de pumn pentru 
a împrăştia mulţimea, a izbutit să împingă atelajul până la capătul celui De- 
Al Doilea Bulevard, unde se afla una dintre extremităţile tribunelor. Ajunse 
în sfârşit într-un loc în care aveau o vedere fără oprelişti, Li şi Yasumi 


suspinară uşurate. Bourul lor mare, alb, părea liniştit, iar copitele lui se 
odihneau fără nervozitate pe pământul bătătorit. 

Ascunsă în caretă, Yasumi îşi zărise tatăl şi fraţii în gradenele tribunei din 
faţa celei în care se afla cuplul imperial. Îi cântări cu o privire în care se 
amestecau amărăciune, autoritate şi agresivitate. Luându-şi privirea de la ei, 
îşi întoarse faţa către împărăteasă, ale cărei trăsături nu le putea distinge. Le 
văzuse deja, fireşte, la festivitățile primăverii şi putuse remarca ovalul 
delicat al feţei fardate cu pastă albă de ceruză, cu pomeţii învioraţi de o 
umbră de roz purpuriu. 

Cele două femei au rămas în caretă pe durata curselor. Prun Sălbatic 
alerga în a patra, iar Focul Cerului, în a cincea şi ultima; imediat după 
aceasta, urmau felicitările pe care împăratul le adresa proprietarilor de cai şi 
încurajările pentru cei care îşi conduseseră armăsarii spre victorie. 

La fiecare cursă răsuna un răpăit de tobe. Împăratul ridica mâna ori de 
câte ori prin faţa lui trecea câte un învingător, înclinându-şi bustul pentru a-l 
saluta. În astfel de momente, Michinaga spiona tribuna din faţă, cea în care 
se aflau funcţionarii şi ofiţerii din garda palatului. Nu-i scăpa nimic, nici 
gesturile, nici scurtele discuţii pe care le purtau cu un membru ierarhic 
superior; astfel, mai afla câte ceva despre simpatiile şi neînțelegerile dintre 
unii şi alţii. 

— Nu mai tremura, Yasumi. Sunt sigură de efectul pe care îl vei avea 
peste câteva clipe asupra curţii. 

— Dar nu tremur, Li. 

— Ba da, tremuri! Îţi văd mâinile. Ia evantaiul şi nu te mai despărţi de el 
şi, dacă ochii îţi lăcrimează... 

— Ochii mei nu vor lăcrima. 

Song Li insistă: 

— Dacă ochii tăi lăcrimează, să nu cumva să o arăţi, ascunde-i după 
evantai. Doar de asta îl ai, ca să-ţi ascunzi emoţiile. 

Pe neaşteptate, gândul lui Yasumi zbură la Motokata, iar absenţa lui i se 
păru atât de apăsătoare, că inima începu să-i bată nebuneşte. Sub masca 
albă a machiajului, venele de la tâmple i se zbăteau. Ochii ei negri şi 
alungiţi străluceau ca nişte licurici. Nasul ei delicat palpita precum aripile 
acelor fluturi albi, mici, pe care îi vedem seara roind în jurul florilor de 
primăvară. 

„Eşti seducătoare şi frumoasă! îşi spunea neîncetat în sinea ei. Şi, pe 
deasupra, nu eşti deloc proastă, ai spirit şi cultură, aşa că nu mai fi speriată! 


Li a spus că toate vor merge bine”. De o bucată de vreme, gândurile ei se 
învârteau numai în jurul acestor cuvinte; cu cât le repeta mai mult, cu atât îi 
sporea curajul. Trebuia să aibă încredere în bătrâna ei prietenă. 

Aruncă o privire spre ea. Song Li ridicase storul din fibre de bambus şi se 
uita cu atenţie la tribună. 

— Michinaga nu mai vine la Pavilionul Glicinelor de când fiica lui e 
împărăteasă, dar l-am primit de multe ori când la putere era fratele lui. Oare 
mă va recunoaşte? Trebuie să vorbesc cu el, mai mult chiar decât cu 
împăratul. 


Se anunţă rezultatul celei de-a treia curse; urmă a patra. Prun Sălbatic 
ajunsese al doilea. Yasumi suspină dezamăgită. 

— Lună îndepărtată ar fi câştigat! Da! Ar fi câştigat doar ca să-mi facă 
mie plăcere! 

Li o bătu uşurel pe obraz. 

— Te implor, nu fi atât de nervoasă! 

— Oh! Li, dintr-odată, mi s-a făcut teamă să rămân singură! Coborâţi 
acum din caretă? 

— Nu. Aştept ultima cursă. 

Când se anunţă că Focul Cerului câştigase, Yasumi îşi veni în fire şi 
inima îi tresări de bucurie. Împăratul felicită călăreţul pe care ea nu-l 
cunoştea şi ceru să vadă proprietarul calului. Preţ de o clipă, se temu ca nu 
cumva Michinaga, plecat cine ştie pe unde, să nu asiste la această primă 
întrevedere, dar se linişti singură spunându-şi că scopul esenţial era să se 
facă invitată la palat. Odată împlinit acest prim ţel, restul vor veni de la 
sine. 

— Rămâi aici, Yasumi. De la distanţă, urmăreşte-mi cu atenţie toate 
gesturile. Când voi ridica evantaiul în direcţia ta, să cobori din caretă şi să 
vii maiestuoasă spre mine, ca o demnă nepoată a doamnei Song Li. Aşa am 
de gând să te prezint. 

Pe chipul lui Yasumi, care nu se putea albi mai mult decât fardul, se citi 
uimirea. Făcu ochii mari şi căscă gura, lăsând să se vadă şirul întunecat al 
dinţilor daţi cu oxid de fier, ceea ce îi dădu aerul unui personaj pe cale de a 
juca o scenă de teatru. Li zâmbi. 


— Ai câteva minute la dispoziţie pentru a te obişnui cu ideea şi pentru a 
te gândi ce îi vei răspunde împăratului. Vei fi doamna Suiko, nepoata mea 
pe care nu am prezentat-o încă nimănui. [i-ai pus foile şi batonul de 
cerneală în buzunărelele din mâneci? 

Rămasă stană de piatră la auzul acestor cuvinte, Yasumi începu să 
roşească, dar, aşa cum nici paloarea de adineauri nu se văzuse, nu se zări 
nici împurpurarea obrajilor. Emoţiile ei nu schimbară cu nimic fardul care o 
acoperea. Voi să spună ceva, dar Li cobora deja din caretă, iar Artar Roşu o 
ajuta să pună picioarele pe treptele din lemn. 

Cu o mână uşor tremurătoare — va trebui totuşi să îşi vină în fire în 
următoarele secunde — ridică storul şi nu o slăbi pe Li din ochi. Aceasta din 
urmă înainta încet spre tribună, în mijlocul agitaţiei în care se amesteca o 
mare de oameni. Yasumi îi văzu pe ocupanţii celor două tribune coborând 
din gradene şi întâlnindu-se în centru, unde aştepta palanchinul cuplului 
imperial. 

Michinaga îi felicita pe călăreţi şi, de fiecare dată, îi conducea la împărat, 
care le făcea cinstea de a le spune câteva vorbe. Apoi o zări pe doamna 
Song Li şi dori să îi vorbească de îndată. 

Înainte de a ajunge la ea, o văzu ridicându-şi evantaiul în direcţia unui 
atelaj, ceea ce-l făcu să înalte o sprânceană, căci apropierea caretelor de 
terenul de curse era interzisă. 

— lertaţi-mi această libertate pe care mi-am luat-o, mare ministru 
suprem, dar bătrânele mele picioare nu ar fi putut străbate o distanţă mai 
mare decât cea pe care deja au străbătut-o pentru a ajunge la 
dumneavoastră. 

Michinaga o apucă de braţ şi plecă puţin capul, salutând-o. 

— A trecut multă vreme, doamnă Song Li, când nu ne-aţi mai onorat 
cursele cu prezenţa! 

— Ah! Am îmbătrânit atât de mult, încât nici nu mai ies din Pavilionul 
Glicinelor. 

— Şi atunci de ce această plimbare primăvăratică pe Al Doilea Bulevard? 
Vreţi să reînnoiţi o veche tradiţie? 

— Voiam să-l văd pe Focul Cerului câştigând. 

Michinaga înălţă din sprâncene. Erau negre şi stufoase, în formă de 
accent circumflex; purta şi o mustață fină, care-i cădea în două linii oblice 
pe comisurile buzelor. 


Se apropie şi împăratul, care o zărise pe Song Li. Bătrâna chinezoaică se 
închină cât de adânc putu, zăbovi aşa o clipă în semn de respect, apoi îşi 
ridică încet bustul de-ndată ce acesta prinse a glăsui: 

— Îmi amintesc că odinioară aveaţi cai. Sunteţi proprietara acestuia? 

— Nu tocmai, Maiestate. 

— Adică? 

Song Li îşi flutură evantaiul doar atât cât trebui pentru a face să freamete 
paletele din lemn uşor, acoperite de o mătase fină, pictată. După care, 
fixând-o pe Yasumi care se apropia, rosti: 


Ce rost are să păstrezi totul pentru tine 

când Buddha te cheamă la el 

şi când cerul se întunecă 

dinaintea goanei zilelor, 

nemaivoind să strălucească decât în lumea de dincolo. 


Urmă un răstimp mort, fără îndoială un răstimp în care Michinaga şi 
împăratul încercau să înţeleagă sensul acestui frumos poem. Când îşi 
îndreptară privirea către splendida apariţie care înainta spre ei, fură copleșiți 
de încântare. 

Yasumi îşi ascundea pe jumătate faţa după evantai. Purta un Karaginu 
bleu cu cinci pliuri, ornate cu un ocean de valuri înspumate care acoperea o 
altă robă, mai lungă, pe care un stol de bâtlani se pierdeau în ceaţă. Întregul 
era armonios şi măgulitor. În spatele ei, de cingătoarea lată care reproducea 
desenul valurilor ce apăreau pe a doua robă cu o căptuşeală stacojie, era 
prinsă o trenă. 

Pe jumătate ascunsă după evantai, se închină adânc dinaintea împărătesei 
care înainta spre ea. Mai exista vreo femeie atât de seducătoare ca ea? 
Ridicând capul, îl văzu pe împărat şi îl salută şi pe el. Apoi îşi încrucişa 
privirea cu ochii negri şi pătrunzători ai lui Michinaga şi plecă grațios 
capul. 

Ministrul Afacerilor Supreme nu o scăpa din ochi, dar, cum Yasumi nu îşi 
dezvăluia chipul, se întoarse spre Li: 


Cui poţi da ceea ce Buddha însuşi a dat, 
când noaptea 
care va străluci 


multă vreme de acum încolo pentru voi 
nu a lăsat stele? 


Li zâmbi. Acesta era ambițiosul, nesătulul Michinaga care, înțelegând 
prea bine sensul poemului lui Li, îi răspundea într-un mod cât se poate de 
realist: unde se vor duce bunurile şi toată averea ei după moarte? Sosise 
momentul mult aşteptat. 

— De fapt, explică ea, Focul Cerului aparţine nepoatei mele, doamna 
Suiko, pe care am onoarea să v-o prezint astăzi. Ea îmi va urma la 
conducerea Pavilionului Glicinelor după ce eu nu voi mai fi. 

— Nepoata voastră! exclamă împărăteasa. 

— Şi de ce ne-aţi ascuns această bijuterie? întrebă Michinaga, înfigându- 
şi din nou ochii în cei ai lui Yasumi, care în sfârşit şi-i descoperise. 

— Pentru că nu venise vremea, mare ministru suprem. 

— Aşadar, nu v-ţi gândit niciodată să o căsătoriţi? 

— E văduvă. 

— O văduvă cu adevărat tânără, continuă Michinaga cu o căldură 
neaşteptată. 

Yasumi nu putea răspunde înainte ca împăratul sau împărăteasa să i se 
adreseze. Aşa că aştepta răbdătoare, ridicând din când în când evantaiul la 
înălţimea feţei, şi lăsându-l în jos ori de câte ori considera de cuviinţă. 

— Nu vă voi întreba ce vârstă aveţi, doamnă, glăsui în sfârşit 
împărăteasa, dar tatăl meu, marele ministru suprem, are dreptate, păreţi prea 
tânără pentru a fi deja văduvă. 

— Am optsprezece ani, maiestate. 

Song Li crezu de cuviinţă să adauge câteva explicaţii, fără a dori totuşi să 
zăbovească prea mult asupra problemei. Cu cât va spune mai puţine, cu atât 
va fi mai bine. 

— Nepoata mea a fost măritată la vârsta de treisprezece ani şi a rămas 
văduvă la cincisprezece. Soţul ei a stat în China, în timp ce ea era de multă 
vreme în Japonia. 

— Vreţi să ne spuneţi că doamna Suiko a devenit văduvă în urma unei 
căsătorii neconsumate? 

— Nu vă grăbiţi, mare ministru suprem. Am spus că soţul ei nu a venit 
niciodată în Japonia şi am... 

— Nu, nu aţi spus, i-o reteză Michinaga, schiţând un zâmbet ambiguu. 
Dar ne-aţi putea spune ce a făcut ea în Japonia, păzită cu atâta străşnicie de 


bunica ei? 

— A studiat literatura şi istoria Japoniei. 

— A studiat! reluă împărăteasa. 

Izumi Shikibu se desprinse brusc de micul grup de doamne de onoare. 
Tânăra femeie zâmbi, apoi se întoarse spre împărăteasă şi grăi cu o voce 
cristalină: 

— Maiestate! Eu am zărit-o de trei sau patru ori pe doamna Suiko la 
Pavilionul Glicinelor. Mi-aţi permite să îi adresez un poem? 

— Vă rog. 

Întorcându-se spre Yasumi, Izumi Shikibu, cu ochii scânteind de 
maliţiozitate, îi lansă o provocare: 


Când stă cu faţa spre secret 
cunoaşterea e searbădă 

iar când secretul se face taină 
cunoaşterea devine fără rost. 


Apoi strecură cu voce scăzută: 

— Doamnă Suiko! Răspundeţi-i împărătesei, vă rog. 

Înţelegând prea bine aluzia lui Shikibu la noul ei chip şi la noua ei 
înfăţişare, tânăra înălţă privirea spre împărăteasă: 

— Permiteţi, Maiestate? 

— E o poruncă! 


Maiestate! Când secretul şi cunoaşterea se amestecă, 
înseamnă că taina nu mai are nici culoare, nici formă, 
şi atunci limpezimea zilei 

e cea care se face vie şi transparentă 

pentru a însufleţi această cunoaştere. 


— Poemul e abil, dar o taină rămâne, aruncă împăratul cu o voce 
nonşalantă. Avem nevoie de un altul. 

— Atunci, explicaţi-vă taina, porunci Michinaga, curios să vadă cum va 
ieşi din încurcătură. 

Song Li simţi o înţepătură de îngrijorare. E drept, Izumi Shikibu nu 
dezvăluise adevărul, dar o pusese pe tânăra ei prietenă într-o poziţie 
primejdioasă. Cum să explice această taină despre care acum vorbea toată 


lumea?! Yasumi o privi, dar în ochii fetei Li nu citi nici urmă de spaimă şi 
fu cu adevărat mândră de ea când o auzi rostind: 


În această lume, totul e o taină, 

toamna care soseşte desfrunzind arborii, 

noaptea adâncă cu demonii ei, 

creasta munţilor, 

până şi privirea lui Buddha e o taină pentru întregul neam. 


Conştient că perechea imperială nu pierdea un cuvânt din acest schimb de 
poeme, Michinaga se apropie şi o fixă pe Yasumi, care tot atunci îşi ridică 
evantaiul, ascunzându-şi chipul. 


Buddha nu este o taină 

pentru cel care încearcă să-l înţeleagă 
iar când muntele ajunge la el 

orice om îl poate înţelege. 


Izumi Shikibu, înconjurată de celelalte doamne de companie, se 
apropiase şi ea pentru a auzi fiecare cuvânt schimbat între cei doi poeţi, în 
timp ce bătrânul sânge al lui Song Li clocotea în vene şi îi bubuia în tâmple. 
Se uitau cu toţii cu admiraţie la doamna Suiko, cea care-i ţinea piept 
marelui ministru suprem. Plecându-şi grațios evantaiul, Yasumi îi replică: 


Buddha nu se face om 

decât dacă se coboară de pe munte 

dar dacă muntele se înalţă până la el 
atunci se face zeu şi de aici începe taina. 


— Perfect, spuse Michinaga pe un ton rece, dar satisfăcut. Perfect. 
Sunteţi demnă să onorati această curte imperială. Şi dacă tot e adevărat că 
toate ţin de taină, spuneţi-ne acum dacă intenţionaţi să vă înscrieţi calul, 
Focul Cerului, în cursele de la Kamo. 

— La drept vorbind, mare ministru suprem, cu toate că Focul Cerului 
este un învingător, am un alt cal, care se numeşte Lună îndepărtată. Dar e 
încă la antrenament şi nu îşi va dovedi talentele decât peste câteva luni. 

Înconjurată de doamnele ei de companie, care nu au fost niciodată în 
stare să susţină un asemenea turnir poetic cu tatăl ei, iar dacă ar fi făcut-o, 


în mod sigur nu ar fi fost în stare să se descurce atât de strălucit, 
împărăteasa se întoarse spre Song Li: 

— Toamna se termină curând cu ceremoniile şi festivitățile lunii Spicului 
de Orez şi vom sărbători curând luna îngheţurilor. Ne vom duce la templul 
Ise, apoi la templul din Kamo, unde vom aduce ofrande şi vom rămâne 
câteva zile. Faceţi-mi onoarea de a accepta invitaţia mea pe durata acestor 
zile. Nepoata dumneavoastră, doamna Suiko, va fi prima mea doamnă de 
onoare. 

— Maiestate, răspunse bătrâna, mulţumită de întorsătura pe care o 
luaseră lucrurile, tare mă tem că va veni singură, căci toată această agitaţie 
nu mai este pentru anii mei. Cu toate că spiritul mi-a rămas viu, paşii mei 
sunt greoi şi nu mai visez decât la liniştea pavilionului meu. Acum, trebuie 
să îmi păstrez energia care mi-a mai rămas pentru a conduce această casă de 
ceai care este viaţa şi sprijinul meu. 

În jurul lor se formă un grup. Călăreţi, dresori, stăpâni de cai, toți 
înveşmântaţi cu straie bogate, se amestecau cu spectatorii, bucurându-se de 
scenă. Nici nu apucase bine împărăteasa să îşi formuleze invitaţia, că 
Yasumi îl şi văzu pe tatăl ei, însoţit de Kanuseke, pătrunzând în grup. 
Evantaiul îi rămase suspendat în aer, înghiţi în sec şi avu impresia că aerul 
nu va izbuti să depăşească bariera gâtlejului. Observă zâmbetul complice 
care juca pe chipul prietenei ei Shikibu şi înţelese că noua sa înfăţişare îi 
permitea să îl privească pe Tamekata Kenzo cu o formidabilă siguranţă de 
sine şi cu o delectare a cărei intensitate nu ar fi putut să şi-o închipuie 
vreodată. 


Capitolul XIII 


După ce şi-a revenit din emoţiile pricinuite de invitaţia imperială şi de 
neaşteptata hotărâre a lui Li, Yasumi s-a cufundat iar în studiile ei, în 
aşteptarea festivităților din luna îngheţurilor. 

— De ce hotărârea asta? o întrebase pe bătrâna doamnă, de îndată ce 
rămăseseră singure. 

Li clătinase din cap. 

— Pentru că într-o bună zi nu voi mai fi aici... 

— Dar... 

— Taci, micuţo, lasă-mă să vorbesc. Îmbătrânesc şi, cu fiecare zi, mă 
apropii tot mai mult de ceruri. Adesea m-am întrebat cui îi va rămâne 
această casă în care mi-am pus toată inima, sufletul şi mintea. Or, acum ştiu 
că tu vei fi cea care o va duce mai departe. E unul dintre cele mai vestite 
localuri din cetate. Al tău va fi, şi astfel vei putea să rămâi mereu liberă. 
Pricepi, Yasumi? Liberă! 

— Dar Motokata? murmurase fata. 

— Haide! Ce te va împiedica să-l iubeşti pe Motokata? Dacă vrea să se 
însoare cu tine şi să te aducă în casa lui, vei tocmi câte slugi îţi vor face 
trebuinţă pentru a ţine pavilionul şi vei veni aici ori de câte ori vei crede de 
cuviinţă. Multe femei fac aşa: nu-şi lasă de izbelişte averea doar pentru că 
se mărită. 

— Dar, insistă Yasumi, femeile despre care vorbiţi poate că încheie o 
căsătorie din interes, pe când eu mă voi mărita din dragoste. 

— La fel stau lucrurile şi când în joc e o moştenire. Femeia trebuie să 
păstreze tot ceea ce i se cuvine, iar aşa va putea să îşi păstreze toată viaţa 
independenţa. Dacă soţul nu o înţelege, înseamnă că e un prost care nu are 
decât să-şi caute o altă femeie. E plină lumea de fete gata să accepte un loc 
de concubină. Dacă soţia legitimă e cea care îşi refuză averea, înseamnă că 
proasta e ea şi cu atât mai rău pentru ea dacă destinul va voi să piardă într-o 
bună zi totul. 

Văzându-şi tânăra prietenă uşor descumpănită, Li insistase: 

— Nu refuza, micuţo. E o ofertă nepreţuită. Nimic nu poate valora mai 
mult decât această casă de ceai vestită în întreg Kyoto. Îi vei putea avea la 
picioare pe toţi, literați, aristocrați, caligrafi, savanţi. 

— Ştiu. 


— Te va ajuta şi punguta cu monede pe care ţi-a dat-o Motokata. E 
nevoie de bani, nu glumă, pentru a face să meargă o casă de ceai ca a mea. 

— Ştiu că nu e alta asemenea! 

Cu toate astea, Yasumi rămăsese gânditoare. 

— O să vorbim mai târziu despre toate astea, micuţo. Deocamdată, 
păstrează această idee într-un cotlon al minţii şi gândeşte-te mai curând cum 
să-ţi faci o intrare reuşită la palat. 

Şi, cu mare migală, au trecut totul în revistă: atitudinile pe care va trebui 
să le ia, cuvintele pe care va trebui să le rostească, gesturile pe care va 
trebui să le facă. Yasumi părea a nu avea rivală în jocurile seducţiei. 

Suyari a fost temporar înlocuită cu o tânără machieuză pe care curtea nu 
o cunoştea şi Jujuku, căreia îi plăcea să o slujească pe Yasumi, a fost aleasă 
pentru a o însoţi. Artar Roşu, bouarul, va fi cel care va conduce atelajul. 

Nici nu a ajuns bine la curte şi i s-a arătat locul în care va dormi, că 
Izumi Shikibu a şi venit să o vadă. Îi ură şedere plăcută la palat şi, trăgând-o 
spre anexele în care se aflau pavilioanele principalelor doamne de onoare, îi 
şopti: 

— Vezi ce idee bună am avut?! Eşti de nerecunoscut. Nimeni, niciodată 
nu ti-ar putea bănui adevăratul chip sub cel pe care ţi l-a pictat machieuza. 
Recunosc aici munca unei artiste. 

Yasumi trecu sub tăcere numele lui Suyari, pe care prietena ei probabil o 
cunoştea, căci era mai bine să spună cât mai puţine. Acum, nu putea decât 
să spere că tânăra înlocuitoare a acesteia va face aceleaşi minuni. Îşi 
cercetase atâta vreme noul chip în oglindă, încât ar fi fost în stare să îi 
dicteze forma liniilor în care trebuiau pictate sprâncenele, umbrele roz de pe 
pomeţi, sclipirile luminoase de pe întreaga faţă. 

Arătând cu mâna spre ansamblul clădirilor, Izumi Shikibu îi prezentă 
partea centrală a palatului imperial, care cuprindea apartamentele imperiale. 
Erau înconjurate de un zid interior cu porţi la toate cele patru puncte 
cardinale, ceea ce împiedica pătrunderea oricărui venetic. Străji special 
pregătite pentru această muncă deschideau porţile de îndată ce li se dădea 
permisiunea. 

Apartamentele imperiale se întindeau pe o suprafaţă imensă, numită 
Pavilionul Parfumurilor. Toate locurile în care se desfăşura viaţa curţii erau 
legate de acesta. Numeroase spaţii vaste, separate de galerii acoperite sau de 
travee de faţadă, cuprindeau încăperi pentru ofrandele templelor imperiale. 
În altele erau sălile de reuniune pentru demnitari şi funcţionari. Spatiile 


intermediare, birourile şi cabinele slujeau drept locuri de odihnă şi relaxare; 
aici erau grupate sălile de muzică şi bibliotecile care adăposteau câteodată 
literaţii invitaţi de împărat să lucreze la palat. Toate încăperile erau separate 
prin paravane mobile. Li se dădeau nume de arbuşti sau de flori şi niciuna 
nu se încuia cu cheia. 

În interiorul acestei curţi în care atmosfera devenea adesea apăsătoare, 
oprimantă chiar, fiecare trebuia să ştie în fiece clipă ce spunea sau făcea 
celălalt. De aceea demnitarilor şi doamnelor de la curte care ocupau poziţii 
importante le plăcea să se întâlnească pentru a sta de vorbă în linişte şi în 
cea mai mare discreţie în Pavilionul Glicinelor. 

Încăperile mari erau folosite fie pentru banchete, fie pentru întâlniri ale 
concubinelor împăratului şi ale doamnelor de la curte care, de cele mai 
multe ori, stăteau în aripile dinspre vest, în vreme ce apartamentele 
demnitarilor se aflau în aripile de nord şi de sud. Izumi Shikibu şi 
însoţitoarea ei au depăşit pavilioanele demnitarilor, în jurul cărora se 
întindeau alei pavate, lungi, largi, adăpostite sub umbrare. Stâlpi groși, 
rotunzi, susțineau şarpante grele, ascunse sub plafoane ornate; galeriile 
exterioare care comunicau între ele prin uşi glisante se terminau cu 
balustrade. 

Yasumi nu izbutea să-şi mai dezlipească privirea de novice de tot acest 
ansamblu spaţios, aerisit; dar, cu toate astea, îşi dădu seama cu uimire că n- 
ar fi putut trăi permanent în acest talmeş-balmeş de acoperişuri, stâlpi, 
holuri, porţi şi culoare care dădeau, toate, unele în altele. Aici nu erau 
permise singurătatea, secretele şi misterele, nu exista viaţă privată sau 
intimitate. 

Ah! Ce departe erau libertatea şi independenţa ei! Cum ar putea trăi toată 
viaţa închisă între zidurile sufocante ale cetăţii, fie chiar şi la Pavilionul 
Glicinelor, unde se străduia din răsputeri să respecte orele de învăţat, de 
scris şi de meditat. Câteodată, se sătura şi începea să viseze că o călăreşte 
pe Lună îndepărtată ceasuri de-a rândul, prin regiunile pustii ale 
provinciilor îndepărtate. Dormea sub cerul liber şi mânca boabe de soia, 
miere şi fructe sălbatice. Bea din izvoare, din şuvoaiele de pe munţi şi din 
râuri şi, mai presus de toate, se afla în căutarea lui Motokata cu pletele-n 
vânt şi cu chipul curat, eliberat de farduri şi orice alte artificii. 

Numai că toate o ţineau legată de Kyoto. Reabilitarea numelui, apoi tatăl 
şi fraţii pe care voia să îi vadă închinându-se dinaintea ei. În sfârşit, Song Li 
şi casa de ceai pe care o va moşteni într-o zi. Song Li, pe care începuse să o 


îndrăgească profund şi pe care, fără să-şi dea seama, nu îşi dorea să o 
părăsească, presimţind că alături de bătrâna chinezoaică se construieşte 
viitorul ei. 

Într-un sfârşit, Izumi Shikibu se opri în faţa propriului său pavilion, pe 
care-l împărțea cu soţul ei când se aflau în Kyoto. 

— Din clipă-n clipă vei fi chemată în apartamentele private ale 
împărătesei, o preveni prietena ei. Fii fără grijă, protocolul e de cele mai 
multe ori absent, cu toate că e posibil ca seara să se lungească. Iotul 
depinde de distracţiile pe care le va cere cuplul imperial. Dar cum lumea nu 
te cunoaşte încă, sigur nu vei scăpa de schimburile de poeme dintre 
doamnele de onoare, ceea ce, nu de puţine ori, e un chin pentru multe. Doar 
cele mai talentate sunt încântate. 

— Pentru mine nu va fi deloc o corvoadă. Am lucrat atât de mult 
poemele cu mama şi cu unchiul meu... 

— Asta aşa e! Am încredere în tine în domeniul ăsta! Eşti la fel de 
talentată ca mine şi împăratul, căruia îi place poezia mai mult chiar decât 
împărătesei, nu te va lăsa să scapi. 

Începu să râdă, un râs încetişor, cristalin. Parcă auzeai zgomotul unor 
pietricele căzând dintr-o cascadă şi ţâşnind pe stâncile muntelui Hiye. Apoi 
cuprinse mâna lui Yasumi şi o strânse cu căldură. 

— Păzeşte-te de marele ministru suprem. I-ai plăcut, asta e cât se poate 
de sigur. Toată lumea a observat. Şi dacă împăratul nu îţi va cere decât să îi 
împărtăşeşti arta poeziei, nu la fel se va întâmpla cu Michinaga. Bărbatul 
ăsta obţine întotdeauna ceea ce vrea. 

— Voi avea grijă. 

— Eu nu voi fi aici pentru a urmări sărbătorile de iarnă, trebuie să mă 
întorc cu soţul meu la Tango. Invitaţia mea de a veni pe domeniul nostru 
rămâne în picioare. Vino la mine de îndată ce vei putea. Îmi va face mare 
plăcere, şi apoi, vei avea atâtea de povestit. Nu uita că ţi-am rămas fidelă şi 
că aştept de la tine multe alte confidenţe. 

— Vă promit. 

Doamna Izumi îşi cufundă ochii negri în privirea însoţitoarei sale: 

— Despre problemele tale sentimentale nu mi-ai spus încă nimic. 

— Problemele mele sentimentale sunt numeroase şi nu întru totul 
descâlcite, dar, când se va întâmpla să le limpezesc şi vor deveni oficiale, 
veţi fi prima care va afla. 

— Şi tatăl tău? 


— Haideţi să-l lăsăm deocamdată. Vorbim mai târziu despre el. 

— Mai târziu... 

Yasumi încuviinţă. 

— Urc încet, treaptă cu treaptă, şi de fiecare dată când mă înalt o treaptă 
mai sus, văd conturându-se orizontul aspirațiilor mele. Mă înţelegeţi, 
doamnă Izumi? 


Încă din prima seară, Yasumi a fost chemată în apartamentele imperiale. 

Condusă de doi paji tineri, îndrăzneţi şi vorbăreţi de la palat, tânăra află 
că doamnele de companie care se aflau în această seară la palat vor fi 
tovarăşele ei de cameră. Trestia Serii şi Mierlă Mică, cei doi băietani aflaţi 
în slujba împărătesei, i-au mărturisit că doamnele cu pricina au vorbit 
îndelung despre ea şi au hotărât să nu se lase înlocuite de o necunoscută 
căzută din cer, de care nimeni nu auzise. 

Yasumi ştia deja că trebuie să fie permanent în alertă. 

Când ajunse în sala în care se reunise familia imperială, Soshi Akiko era 
înconjurată de soţul ei, împăratul Ichijo, de fraţii ei, Yorimichi şi Toremishi, 
şi de sora mai mică, Kenshi. Seara părea a fi mai ales o reuniune de familie, 
aşa cum prevăzuse Izumi Shikibu. 

La distanţă, într-un colţ, stăteau doamnele de onoare care, pare-se, vor fi 
noile ei însoţitoare. Prinţesa Kenshi, care avea un chip tânăr şi zâmbitor, se 
ridică şi i le prezentă, după care Yasumi se închină îndelung dinaintea 
împăratului şi a împărătesei. 

Astfel, Yasumi a făcut cunoştinţă cu doamnele Kyubu, Kuniko, Omoto şi 
Hatsu. În calitate de prime-doamne, lor le erau repartizate cele mai înalte 
îndatoriri la nivelul palatului şi, în principiu, o urmau pe împărăteasă în 
toate deplasările sale. Doar invitatele trecătoare la serbările sezoniere, cum 
era şi Yasumi, căpătau titlul de „primă-doamnă de onoare”. 

Kyubu avea fruntea prea îngustă, iar rădăcina părului se afla prea aproape 
de sprâncene. Dar fardul pus cu mare îndemânare îndrepta acest neajuns. 

O măsura pe Yasumi cu stăruinţă, lăsând-o să creadă că avea în faţă o 
persoană cu autoritate, care nu se va lăsa dusă cu preşul. 

Alături de ea, Kuniko se ascundea după evantai, arătându-şi doar colţul 
ochiului drept. În timp ce îşi strecură încetişor şi ochiul stâng pe după 
evantai, Yasumi îi observă gura fină, puţin cam perfidă, cu buze la colţurile 


cărora se vedeau cute posomorâte, căzute. Apoi îşi întoarse privirea spre 
celelalte însoţitoare. 

Omoto, al cărei obraz nici urât, nici frumos abia dacă era fardat, avea 
totuşi şansa de a fi dăruită cu o pereche de ochi pătrunzători, care 
scormoneau peste tot. Omoto era ca o muscă: fără a fi nevoită să se 
întoarcă, vedea tot ce se întâmplă şi în spatele ei, şi pe laterale. Observase, 
fără îndoială, mâna lui Yasumi care era gata în orice moment să scoată 
micul calup de cerneală şi foaia de hârtie în cazul în care împăratul îi va 
cere un waka. Asemenea tovarăşelor ei, nici Omoto nu părea prea 
binevoitoare faţă de ea. 

Cât despre Hatsu, cea care purta prenumele mamei ei, lui Yasumi nu-i luă 
prea mult ca să observe că pe chipul acesteia, luminat de un zâmbet dulce, 
nu era întipărită nici urmă de vrajbă. Avea un aer uşor răzvrătit, iar ochii ei 
mici, negri, scânteiau ca două perle de hematit. Atitudinea ei cam lipsită de 
vlagă şi gesturile molatice sugerau o persoană căreia nu-i plăcea deloc să fie 
scoasă dintr-ale ei. 

Prinţul 'Toremishi o aborda fără nicio altă introducere. 

— Cum e cu putinţă să fiţi atât de tânără şi deja văduvă, doamnă? 

— Iar tu, tânărul meu frate, replică împărăteasa râzând, cum se poate să 
fii atât de nepoliticos cu cea care-mi va fi prima-doamnă de onoare în 
timpul acestor festivități? 

— lertaţi-mă, spuse prinţul, arătându-i cu mâna o pernuţă liberă, din cele 
aflate pe rogojinile aşternute direct pe podea. 

Împăratul schiţă un mic salut, iar împărăteasa, la fel de zâmbitoare, 
continuă: 

— E ultima zi a lunii Crizantemelor. Mâine, când vom părăsi palatul, va 
fi prima zi a lunii Îngheţurilor. Vom oficia obişnuitele ceremonii în diferite 
temple şi vom continua sărbătorile cu câteva banchete, dansuri, cântece şi 
jocuri organizate. 

Împărăteasa Akiko se întoarse către soţul ei, aşezat cu picioarele 
încrucişate pe o pernă molcuţă, aflată pe carpeta sa. În mână ţinea un flaut, 
iar alături de el, pe podea, pusese o călimară şi un mănunchi de pensule. La 
cei treizeci de ani ai lui, împăratul nu era o frumuseţe aparte. Ciupiturile cu 
care se alesese de pe urma vărsatului de vânt făcut în tinereţe se vedeau încă 
pe obraz, ceea ce îl făcea mai puţin atrăgător; dar în ochi îi juca o lumină 
călduroasă şi avea un zâmbet grațios. 


— N-aţi voi, o, soţ al meu, ca invitata noastră să se prezinte printr-un 
poem care să traducă atmosfera acestui anotimp ce tocmai se încheie, 
făcând loc iernii? 

— Zis şi făcut! 

Soshi Akiko se întoarse spre Yasumi: 

— Veniţi şi vă aşezaţi lângă împărat şi scrieţi acest poem, îl vom citi 
după aceea cu voce tare. 

Şi continuă, adresându-se de astă dată doamnei Omoto: 

— Va fi amuzant să vă confruntaţi ideile cu cele ale doamnei Suiko. 
Omoto, va trebui să îi răspundeţi. După aceea, împăratul ne va spune care i- 
a plăcut mai mult. 

În faţa cutiei de scris, Yasumi ezită între o foaie albă şi una bleu-deschis 
sau chiar roz-pal; dar îşi luă seama şi, iute, pentru a-şi ascunde această mică 
încurcătură, o alese pe cea albă, pentru a arăta, prin alegerea ei, că nu era 
încă prea bine integrată în această ambianţă imperială care avea un aer de 
întrunire de familie. Albul mai putea semnifica şi faptul că dorea să dea un 
ton neutru acestui schimb de poeme. 

Frecă apoi cu îndemânare şi delicateţe batonul de cerneală de piatra de 
dizolvat şi verifică vârful pensulei, ca nu cumva să conţină impurităţile unei 
dizolvări incomplete. Sigură de ea, îşi scrise textul cu o promptitudine care 
o uimi pe doamna Omoto. După aceea, Yasumi îşi puse poemul pe vârful 
evantaiului şi îl întinse împăratului care, după ce îl citi, i-l înapoie cu un 
zâmbet larg, spunându-i să-l citească cu voce tare. Ea se execută fără a clipi. 
Vorbea despre crizanteme roşii şi aurii, despre cerul înnorat şi ploios, despre 
luna în formă de corn, despre vrăbiile cu creastă roşie speriate de vânt şi 
despre nerăbdarea de a vedea căzând primii fulgi de nea. 

— Doamnă Suiko, exclamă împărăteasa Akiko, poemul vostru este 
copleşitor şi ne cufundă, în mod uimitor, în plină iarnă. Daţi-mi textul. 
Vreau să vă văd caligrafia. 

Luă foaia pe care i-o întindea Yasumi şi o analiză cu atenţie. Apoi i-o 
arătă doamnei Omoto. 

— Priviţi ce desen elegant au caracterele scrise de ea. Mi-ar plăcea să îi 
răspundeţi imediat. 

După care se întoarse spre doamna Hatsu: 

— Cât despre voi, începu din nou Akiko zâmbind, pregătiţi-vă să îi 
răspundeţi. 


Omoto alese o foaie bleu, iar Hatsu preferă una gri-deschis. În principiu, 
doar fetele foarte tinere alegeau foi de culori vii, cu excepţia purpuriului, 
care era folosit doar pentru mesajele şi poemele de dragoste. Apoi se puseră 
amândouă pe treabă, căci nu se punea problema de a nu o asculta pe 
împărăteasă şi, mai ales, de a se arăta mai prejos în faţa acestei noi invitate 
care părea a fi atât de mult pe placul cuplului imperial. 

Yasumi le aprecie poemele drept bine încropite, dar caligrafia doamnei 
Omoto nu era atât de frumoasă ca a ei. Trebuie spus că învăţăturile marelui 
maestru Kukinari, care i-a vorbit despre toate aspectele, au făcut-o extrem 
de îndemânatică. lar despre caligrafia doamnei Hatsu, era plină de pete 
mici, dizgraţioase, datorate pensonului prost netezit, ceea ce afecta 
imaginea de ansamblu. Dar poezia ei era excelentă. 

— Prinţilor, fraţi ai mei, spuse atunci Akiko pe un ton vesel, nu vreţi să 
vă întreceţi cu aceste doamne întru imaginaţie şi să ne descrieţi şi voi iarna? 
Veţi fi fiind, oare, mai puţin dibaci decât ele? 

Prinții Yorimichi şi Toremishi se supuseră cât ai clipi şi apoi citiră cu glas 
tare ceea ce tocmai scriseseră. După acest schimb de poeme, împăratul îşi 
luă flautul şi începu să cânte. Seara se încheie cu o partidă de trictrac, pe o 
tablă cu pătrate din jad şi lemn. După aceea, Yasumi se duse la culcare 
alături de noile ei cunoştinţe. 


În zori, convoiul cu atelaje potopise toate curţile interioare ale palatului. 
Nici nu s-a pus problema ca Yasumi să îşi folosească propria ei caretă în 
timpul scurtei călătorii până la templele din Ise şi Kamo, căci împărăteasa 
dorea să o aibă permanent în preajma sa. Totuşi, Arţar Roşu căpătase 
încuviințarea intendenţei imperiale de a urma convoiul şi de a le lua în 
caretă pe Jujuku şi pe tânăra machieuză care o înlocuia pe Suyari. 

Doamna Kyubu nu îi adresase încă niciun cuvânt lui Yasumi, 
mulţumindu-se să o măsoare cu destulă înfumurare, dându-i astfel de înţeles 
că nu îi dorea tovărăşia. La rândul său, Yasumi răspundea acestui dispreţ cu 
răceală şi nepăsare. 

Cât despre doamnele Kuniko şi Omoto, deschiseseră, înainte de a se 
culca, o scurtă şi neînsemnată discuţie despre drumul de întoarcere, dar de 
îndată ce s-au retras după paravanul lor, ale cărui picturi reprezentau 
ceremonii din palat, au tăcut mâlc. 


În schimb, doamna Hatsu, după ce s-au stins lămpile şi doar arzătoarele 
de parfum mai răspândeau arome de iris şi lemn de aloe, s-a întreţinut plină 
de curtoazie cu noua ei însoţitoare. 

Dis-de-dimineaţă, când cetatea era încă învăluită în întuneric, toate patru 
au început să se zorească bombănind, îmbrăcându-se gros pentru drum şi 
luând cu ele doar câteva lucruşoare trebuincioase pe care le-au înghesuit 
într-un sac mic, de care nu se vor despărţi în timpul călătoriei. 

În timp ce-şi lega sacul şi se pregătea să se alăture însoţitoarelor sale, 
Yasumi zări un tânăr care, după spusele lui, ar fi căutat-o îndelung în toate 
încăperile rezervate simplelor fete de la curte. 

— Eu sunt doamna Suiko, spuse ea băiatului, care îi întinse un pachet 
micuţ ce părea a fi o misivă rulată şi legată cu o ramură fină de salcie, a 
cărei culoare bătea spre un maro-roşcat. 

— lată un mesaj pe care trebuie să vi-l dau în mână. 

— De la cine? întrebă uimită Yasumi. 

— De la marele ministru suprem. 

— De la regentul Michinaga? 

— El însuşi. Doriţi să îi daţi un răspuns? 

— Nu. Spune-i marelui ministru suprem că voi citi misiva mai târziu, 
pentru că e ceasul plecării şi mă tem să nu pierd convoiul imperial dacă mai 
zăbovesc mult. 

Cu toate acestea, cum rămase singură desfăcu legătura de care era agăţată 
ramura subţire de salcie şi desfăşură mesajul scris pe o foaie de o culoare 
atât de purpurie, precum sângele unei inimi despicate. 


De dimineaţă, un bob de rouă a poposit pe ultimul trandafir agăţător de 
la fereastra mea. L-am cules. S-a răspândit alene în palma mea, apoi mi-a 
curs pe braţ, lăsându-mi o fermecătoare arsură. 


Yasumi simţi că o trec fiori pe şira spinării. Cât de multă dreptate a avut 
prietena ei Shikibu? Marele ministru suprem avea de gând să o forţeze să îi 
înghită curtoaziile? Oare trebuia să treacă şi peste aşteptările de neacceptat 
ale acestui stăpân care conducea ţara chiar înaintea împăratului? Pe 
neaşteptate, simţi cum o apasă lipsa lui Song Li. Ea ar fi ştiut să găsească 
vorbe potrivite, care să nu fie nici defăimătoare, nici conflictuale şi, cine 
ştie, poate chiar un răspuns cuvenit care, dat cu ambiguitatea cuvenită, ar fi 
putut-o scoate cu basma curată. 


Dar Song Li nu o putea ajuta, iar Yasumi trebuia să descâlcească singură 
itele. Suspină adânc. Se simţea descumpănită. 

O privire strecurată prin storul de la fereastră către zorii care se vor ivi 
curând o făcu să se grăbească. De răspuns, se va îngriji mai târziu, doar ştia 
foarte bine că marele ministru suprem o va urmări fără milă până ce i-l va 
da. Aşa că se alătură atelajelor care urmau s-o ia din loc. Toţi boii erau maro 
cu pete albe, iar bouarii purtau straiele cele frumoase de drum, căci nu s-ar 
fi cuvenit să apară murdari şi prost îmbrăcaţi dinaintea celor pe lângă care 
aveau să treacă. 

Trăsura de ceremonie care adăpostea cuplul imperial era acoperită cu 
palmier şi tot felul de frunze amestecate cu ultimele crizanteme ale toamnei, 
înainta cu o încetineală maiestuoasă, precedată de o escortă formată din 
ofiţeri de gardă şi un rând strâns de arcaşi; după ea venea, pe jos, o duzină 
de valeţi. 

Yasumi înaintă. Un funcţionar de rangul al cincilea din biroul Afacerilor 
Riturilor şi Ceremoniilor îi arătă careta ce îi fusese destinată şi tânăra se 
trezi înghesuită între doamna Kyubu şi doamna Hatsu care nu se fardaseră 
încă pentru că se treziseră prea devreme. Yasumi, în schimb, nu şi-ar fi dat 
jos machiajul pentru nimic în lume pe durata acestei călătorii. 

Se stabilise că prima oprire se va face la templul din Kamo, unde se vor 
depune ofrande şi se va citi Sutra Lotusului. Următorul popas va fi la 
mănăstirea Kiyomisu, pentru a admira celebra ceramică adusă din China şi 
păzită cu străşnicie de călugării templului. 

De acolo, convoiul va pleca spre Ise, unde se vor ruga nu unui Buddha, 
nu unui zeu, ci unei zeițe, cea a iluminării celeste! Marea zeiţă a soarelui! 
Amaterasu! 

Convoiul imperial traversă Kyoto şi o luă de-a lungul râului Kamo, care 
curgea printre tufe de bambus şi arţari golaşi, până la ramificaţia pornind de 
la care, împreună cu râul Katsura, se vărsa în Yodogawa. 

Nu au întâlnit niciun palanchin, niciun atelaj, niciun călător, căci drumul 
fusese eliberat de gărzi. Peisajul le oferea copaci desfrunziţi, câmpuri pustii 
care se întindeau cât vedeai cu ochii, orezării cultivate în terase, dar din 
care, după culegerea recoltei, nu mai rămăseseră decât imense locuri secate. 

Yasumi recunoscu muntele Hiye şi templul Enryakuji, cu statuia lui 
Buddha înaltă de o sută şaptesprezece picioare, dar convoiul nu trecu şi prin 
faţa templului Amazu, iar ea nu putu face altceva decât să tremure de 
amărăciune la gândul întâlnirii cu Motokata şi la descoperirea marii iubiri. 


Tovarăşele ei de drum erau tare gureşe, aşa că fu obligată să ţină pasul cu 
ele; pe neaşteptate, pentru întâia oară, doamna Omoto îi adresă câteva 
vorbe: 

— Cunoaşteţi templul de la Ise? 

— Nu, dar le cunosc pe cele de la Amazu şi Enryakuji. 

— Acolo nu ne oprim, făcu Omoto, ridicând uşor din umeri. 

— Oh! Nici la Kiyomisu, din câte se pare. Priviţi, Omoto! exclamă 
Hatsu. Trebuie să fi intervenit o schimbare, căci ne îndreptăm spre Ise! 

Urmă o zarvă întreagă. Caretele se opriră într-un zgomot teribil, în care 
se amestecau urletele bouarilor care încercau să se facă ascultați de boii 
care, din cauza devălmăşiei, alunecaseră şi se amestecaseră unii cu alţii. Un 
şambelan de la intendenţa regală striga de se dădea de ceasul morţii, 
strecurându-se printre atelaje: 

— Trebuie să vă îmbrăcaţi în trăsură, doamnelor, ne oprim de îndată la 
Ise. 

— Dar rochiile noastre? 

— Vă vor fi aduse. 

Kuniko şi Kyubu erau înnebunite la gândul de a se îmbrăca în trăsură, cu 
toate că asta li se întâmpla ori de câte ori intervenea o schimbare de ultim 
moment. 

Omoto şi Hatsu îşi ascundeau feţele nefardate după evantaie. Yasumi 
regreta că nu şi-a lăsat bagajul cel mare alături de cele ale însoţitoarelor ei. 
Acum, va trebui să dea de Arţar Roşu în toată bulibăşeala asta pentru a se 
schimba şi ea, ca toate celelalte. 

Cum puse piciorul pe pământ, fu nevoită să îşi ducă mâna streaşină la 
ochi, căci o rază de soare o orbi pe neaşteptate. Din întâmplare, în vacarmul 
de nedescris, a avut norocul să o zărească pe Jujuku, care îi făcea semne 
largi. Şi-au croit cu greu drum una către cealaltă în înghesuiala din jur şi, în 
cele din urmă, s-au regăsit printre strigăte şi mugete. 

— Spune-i lui Artar Roşu să îmi aducă iute cufărul. 

Peste câteva ceasuri, calmul se înstăpânise din nou asupra convoiului. 
Toate doamnele îşi îmbrăcaseră chimonourile, robele de ceremonie, şi cele 
de dedesubt şi cele de deasupra, îşi prinseseră obi-urile şi trenele, se 
coafaseră şi se fardaseră. Apoi convoiul intră în provincia Owari şi se 
cufundă în magnificul golf din Ise. 

Agitaţia datorată neprevăzutului contribuise întrucâtva la spargerea gheții 
între Yasumi şi tovarăşele ei. Ba chiar o ajutase pe Omoto să îşi prindă 


cocul în ace şi îndreptase obi-ul lui Kuniko, care alunecase pe o parte, 
pentru că îl înfăşurase în prea mare grabă. La drept vorbind, Kuniko se 
gândise la început să îl pună în faţă, nu în spate, apoi se răzgândise în 
ultima clipă, ceea ce o întârziase, nu glumă, căci nu era treabă uşoară să 
înfăşori o aşa cingătoare. 


La marele sanctuar de la Ise se ajungea pe drumuri înguste şi greu de 
străbătut. Nu încăpeau două carete una lângă cealaltă. Bouarii erau obligaţi 
să îşi menţină animalele potolite în jugurile de lemn care le ţineau legate de 
atelaje, pentru a le împiedica să alunece pe laterale. 

De-a lungul colinei, gâlgâia un râuşor care se revărsa peste câmpurile 
imense şi pustii pe care nu creşteau decât bambus, iarbă sălbatică şi salbă 
moale. Când a fost să treacă podul prea uşor pentru a suporta greutatea 
atelajelor, au apărut asemenea greutăţi, încât călătorii au fost nevoiţi să se 
dea jos din carete, să-şi suflece poalele veşmintelor şi să sară pârâul pe 
pietrele mari, netede, puse acolo special în acest scop. 

De la poalele colinei, se vedeau în zare acoperişurile roşii cu muchii 
curbate şi cu bârne minunat împodobite. De jur-împrejur, erau o sumedenie 
de pinioane şi pante, toate legate de umbrare mari, pe sub care se desfăşurau 
procesiunile. 

Templul în întregul lui se afla într-un decor de copaci hibemali. Sălciile 
şi arţarii îşi pierduseră frunzele, dar pinii cei falnici îşi păstrau toată iarna 
acele verzi, la fel şi tuia, care rămânea suficient de stufoasă pentru a oferi 
peisajului nuanţa de verde atât de necesară unei frumuseți desăvârşite. Un 
lanţ alb şi impunător de munţi, aflat imediat lângă sanctuar, conferea o 
încărcătură magică locului acestuia. 

Dedicat zeiţei Amaterasu, templul din Ise, care venera soarele, deţinea 
oglinda sacră, simbolul clarităţii şi al luminii. Templul era condus de 
preotese şi, în fiecare lună, bonzii de la sanctuarele vecine veneau aici să 
recite sutre. Doamnele de onoare ale împărătesei purtau o robă roşie 
căptuşită cu alb, iar Yasumi fusese nevoită să împrumute una de la 
intendenţa imperială, pentru a fi îmbrăcată la fel. Dar astfel întârziase şi fu 
nevoită să se alăture în graba mare tovarăşelor ei, care deja o înconjurau pe 
împărăteasă, în vreme ce împăratul rămăsese cu înalții demnitari. 


Un prim portic din lemn de chiparos se ridica în capătul urcuşului. 
Yasumi zări acolo un şir de copile îmbrăcate în alb. O recunoscu pe 
Yokohami, sora ei, care, luând-o drept doamna Suiko, îi aruncă un zâmbet 
radios. Yasumi ştia că, peste ceva vreme, se va întâlni şi cu tatăl şi cu fraţii 
ei; dacă nu la Ise, atunci, în mod inevitabil, în altă parte. 

Interiorul sanctuarului era la fel de splendid ca exteriorul; plafonul 
decorat, susţinut de coloane imense, sculptate din lemn, aducea întregului 
un farmec nedefinit. Pe laterale, deschizături invizibile, ascunse în 
arhitectură, lăsau să intre razele soarelui care se contopeau cu licăririle 
lămpilor. O statuie a zeiţei, în mărime naturală, îşi întindea braţele într-un 
gest protector. 

Bonzi îmbrăcaţi în galben, cu ţeasta lucitoare şi grumazul plecat, recitau 
sutre. Împărăteasa, urmată de doamnele de onoare şi de fetele de la curte, 
depuse pe altar ofrande sub formă de flori. Celelalte daruri mai consistente 
— orez, soia, ceai, stofe, diverse obiecte — au fost aduse înainte şi puse deja 
la păstrare de preotesele care se ocupau de acest oficiu. 

Apăru un grup de tinere şi, în ritmul ţiterelor şi al câtorva koto cu cinci 
coarde, începură, cu gesturi lente şi măsurate, vechile dansuri religioase de 
sorginte shintoistă. Flaute, harpe, chitare mari, din lemn de arborele 
prinţesei se alăturară celorlalte instrumente şi cântecelor fetelor; dansurile 
durară până în clipa în care îşi făcu apariţia marea preoteasă. 

Se numea Osuke şi dăduse celei care o va înlocui mai târziu numele 
zeiţei Amaterasu, sub forma de alint Amasu. Înaintau amândouă încet. 
Osuke, cea mai în vârstă, ducea un vas mare, din porțelan, de o culoare cu 
totul neobişnuită. Era un verde dulce şi catifelat, o nuanţă care a atras de 
îndată privirile esteţilor. Acest vas de porțelan era adus din China. 

Apoi, Osuke îi făcu semn tinerei Amasu să se apropie. Yasumi îi zări 
chipul delicat şi fraged. 'Ţinea în mâini crizanteme mici, galbene, care mai 
înfloreau chiar şi la începutul iernii. Le puse cu mare grijă în vasul din 
celadon!®} şi se alătură celorlalte preotese îngenuncheate dinaintea 
altarului. 

Ceremoniile au durat toată ziua. Yasumi, care dispăruse o bucată de 
vreme pentru a respira aer proaspăt, în timp ce însoţitoarele ei se străduiau, 
care mai de care, să capete un loc decent în încăperile pregătite pentru 
petrecerea nopţii, ieşi fără a fi observată. 

În timp ce se afla sub o streaşină a acoperişului mănăstirii, se izbi de o 
copilă înveşmântată în alb, care părea înspăimântată. În mâinile 


tremurătoare ţinea vasul de celadon pe care-l admirase adineauri după 
dansurile şi cântecele shintoiste. Yasumi îl contemplase de departe, 
asemenea cuplului imperial şi tuturor înalţilor demnitari, când marea 
preoteasă l-a depus în altar pentru ca Amasu să-l împodobească cu flori. 

— Departe de sanctuarul tainic, şopti ea, vântul a împrăştiat totul. 

Yasumi, care tocmai o recunoscuse pe Amasu, şopti la rândul ei: 

— Ce a împrăştiat? 

— Poftele! Vasul ăsta trebuie ascuns! Nu spuneţi nimănui nimic, vă 
implor! 

Pe chipul frumos al fetei apăru o expresie zguduitoare. O implora pe 
Yasumi fără a avea măcar habar ce urma să se întâmple cu mărturisirile pe 
care se pregătea să i le încredinţeze. 

— De ce vrei să îl ascunzi? întrebă Yasumi cu voce blândă. 

— Pentru că va fi furat noaptea asta sau următoarea. 

— Cine-l va fura? 

— Nu pot să vă spun. 

Yasumi se apropie şi se uită cu mare atenţie la porţelanul care, în lumina 
înstelată a nopţii, căpătase luciri opalescente. 

— Dacă vrei să te ajut, va trebui să îmi explici. 

Amasu scutură încetişor din cap şi suspină adânc. 

— Cine-l va fura? repetă Yasumi. 

— Rebelii din Sud, care sunt mână-n mână cu piraţii din Marea 
Interioară. 

Cerule! Motokata era amestecat în treaba asta? Nu, nu se putea, doar el 
era în Nord! Şi atunci de ce începuse să tremure în halul ăsta, când ştia prea 
bine că el era acolo şi îndeplinea una dintre cele mai periculoase misiuni?! 

— Explică-mi, Amasu. 

— Un vas de negoţ e ancorat în Kii. 

— Kii, în Sud? 

De dată asta, Yasumi fu cea care o prinse pe fată de braţ şi o trase ceva 
mai departe. 

— Vino! Să mergem într-un cotlon mai ferit şi povesteşte-mi tot ce ştii, te 
voi ajuta. Îţi cunosc numele, dar nu ştiu cine eşti. Eu sunt Suiko, nepoata 
doamnei Song Li, care are cea mai vestită casă de ceai din Kyoto. Din câte 
văd, pesemne eşti protejata marii preotese Osuke. 

— Sunt încă novice, dar maica noastră Osuke le-a spus tuturor că, într-o 
bună zi, eu îi voi lua locul, pentru că sunt mai curată decât celelalte. Numai 


că eu nu sunt aşa de sigură. 

Ah! Cât de atrăgătoare i se păru dintr-odată copila asta, care trebuie să fi 
avut vârsta ei, poate ceva mai puţin, faţă de însoţitoarele ei, doamne de 
onoare ale împărătesei! Şi cât de mult i-ar plăcea să o poată ajuta! 

— De ce nu vorbeşti cu maica superioară, dacă tot e protectoarea ta? 

— Pentru că... 

— De ce? insistă Yasumi. 

— Pentru că există riscul ca tatăl meu să cadă într-o capcană de moarte. 

— Face parte dintre aceşti rebeli din Sud? 

Copila plecă fruntea şi şopti: 

— Unde aş putea ascunde celadonul până când pleacă vasul? 

— Din păcate, nu îl pot lua în careta mea, aş putea fi acuzată de furt. Dar 
trebuie să existe pe aici un loc sigur. 

Yasumi se gândea şi ezita. 

— De ce vor rebelii să fure porţelanul ăsta? Doar există şi altele, de o 
valoare egală. 

— Nu! În niciun caz egală. Acest vas de porțelan e unic în Japonia şi 
reprezintă unul dintre obiectele rare fabricate după un procedeu pe care doar 
chinezii îl cunosc; e vorba despre tehnica îngheţării celadonului, pe care 
nimeni nu o cunoaşte. 

— Şi încearcă să fure procedeul de la chinezi? 

— Da, dar e nevoie de un model, şi nu există decât vasul ăsta. 

Yasumi începea să înţeleagă. Fără vas, nu tu procedeu, dar şi fără 
procedeu, nu tu vas! 

— Cred că m-ai luminat şi, dacă am înţeles eu bine spusele tale, acest vas 
trebuie salvat pentru ca, atunci când va veni ceasul potrivit, templul din Ise 
să se bucure de toate avantajele descoperirii acestui procedeu! 

— Nu, deloc! exclamă cu tristeţe Amasu. Nu la templu mă gândesc eu, şi 
cu atât mai puţin la puterea şi la bogăţiile lui, ci la tata! Îl iubesc şi vreau să- 
| salvez. 

Ce lovitură pentru Yasumi şi câtă amărăciune! Aste câteva cuvinte rostite 
cu înflăcărare: „Îl iubesc şi vreau să îl salvez!” i-au sfâşiat inima, au 
întristat-o, era ca şi cum i-ar fi tăiat cineva o bucată de suflet. Ce va fi 
făcând în clipa asta tatăl ei care, fără îndoială, trebuie să fi fost la templu cu 
copiii lui, căci o văzuse acolo pe Yokohami? Îl va vedea mâine? Îşi îndreptă 
privirea spre tânăra ei însoţitoare, care aştepta de la ea un fel de mântuire. 


Dar Yasumi nu ştia încă destule ca să poată descâlci aşa cum se cuvine iţele 
acestei afaceri. 

— Ce riscă tatăl tău? 

Amasu îi răspunse cu limpezime tuturor întrebărilor şi Yasumi fu nevoită 
să recunoască faptul că povestea ei nu era tulburată de nicio umbră de 
ambiguitate. 

— Piraţii vor să pună mâna pe vasul de celadon şi tata, dacă îl obţine, se 
va lăsa omorât pentru a-l păstra. Aşa că nu vreau să ajungă în stăpânirea lui. 

— Aşadar, va profita de zarva pe care o stârnesc astfel de ceremonii la 
templul din Ise pentru a-şi trimite aici oamenii. 

Yasumi mai puse o întrebare, înainte de a lua o hotărâre: 

— Avem de unde lua un cal pentru noaptea asta? 

— Da, cred că da. 

Ochii lui Amasu se luminară. Îi întinse vasul lui Yasumi, care îl luă. Dar 
i-l înapoie imediat. 

— Ascunde-l sub rochie. E destul de largă ca să nu se vadă. 

Îşi trecu o palmă peste frunte şi continuă întrebările: 

— Cunoşti muntele Hiye? 

— Sigur că da, nu e departe de aici. 

— Dacă plecăm cât de curând, ne putem întoarce până în zori? 

— Fără doar şi poate. 


Bidiviul pe care l-au încălecat nu era nici pe departe la fel de aprig ca 
Lună îndepărtată, dar, mulţumită unei scurtături pe care o cunoştea Amasu, 
în două ceasuri au ajuns la muntele Hiye. Dar au avut nevoie de încă două 
până ce Yasumi a izbutit să se orienteze şi să găsească locul în care era 
ascunsă grota lui Motokata. 

— Dă-mi vasul şi aşteaptă-mă aici cu calul. În cel mult o oră sunt îndărăt. 

Trase calul de căpăstru şi îl obligă să intre în crăpătura dintre stânci. 

— Ascundeţi-vă aici, căci câteodată mai trec prin preajmă călăreţi 
bănuitori şi băgăcioşi. Încă nu au izbutit să găsească piatra pivotantă, dar ar 
fi mai bine să nu te vadă nimeni, pentru orice eventualitate. 

— E... e o peşteră! 

— Nu mă întreba mai multe, Amasu. Nu pot să îţi dezvălui ceea ce nu 
este al meu. Or, acest loc mi-a fost împrumutat, nicidecum dat. În schimb, 


te pot asigura că acest celadon va fi bine ascuns aici. 

Dar încă nu erau puse la punct chiar toate cele cuvenite. Înainte de a se 
strecura în peşteră, Yasumi scoase din sac micuța cutie de scris; o deschise 
şi luă singura foaie de scris pe care o strecurase acolo în ajun. I-o întinse 
tinerei, împreună cu călimara şi pensula. 

— Trebuie să mă dezvinovăţeşti pentru acest act care poate părea prea 
puţin onorabil în ochii oricui, asta în cazul în care lucrurile vor lua o 
întorsătură urâtă. Scrie că mi-ai încredinţat acest celadon pentru că ştiai că 
urmează să fie furat în timpul ceremoniilor imperiale de la sărbătorile lunii 
îngheţurilor şi că trebuie să ţi-l înapoiez de îndată ce acest risc va fi 
îndepărtat. Mai scrie şi că am făcut toate acestea pentru binele templului din 
Ise. 

Amasu scrise ceea ce îi ceruse tovarăşa ei. Yasumi citi textul şi i se păru 
fără greş. ÎI răsuci şi îl strecură în vas, apoi se strecură printr-o crăpătură şi 
dispăru din ochii tinerei novice căreia inima începuse să-i bată mai, mai să-i 
sară din piept. 

La drept vorbind, Amasu nu era înspăimântată. Nu se temea că se trezise 
dintr-odată pierdută în pustietatea muntelui, fără zare de locuinţă omenească 
prin preajmă şi, pe deasupra, cu ameninţarea de a se pomeni în orice 
moment faţă-n faţă cu niscaiva călăreţi lipsiţi de scrupule; nu, ea se temea, 
în schimb, de momentul întoarcerii. 

Dacă în zori nu se va afla dinaintea altarului pentru rugăciunile de 
dimineaţă, preotesele o vor căuta şi vor aştepta de la ea explicaţii pe care nu 
le va putea da. 

În vreme ce o aştepta pe Yasumi, Amasu căzu pe gânduri şi, ca de fiecare 
dată când se cufunda în acest gen de meditaţie, ajunse şi acum să se întrebe 
dacă făcuse bine că îşi părăsise tatăl. De când intrase ea în templu, el se 
purta tot mai ciudat. Se compromitea în operaţiuni îndoielnice, îşi bătea joc 
de armată, de poliţie, de justiţie, ba chiar şi de puterea clanului Fujiwara, de 
care nu aparţinea, de altminteri. lar Amasu îşi iubea din tot sufletul acest 
tată care ar fi putut să o părăsească, întrucât mama ei se prăpădise aducând- 
o pe lume. 

Crescută, ocrotită de dragostea paternă, detaşată de cele lumeşti — fără 
îndoială, pentru că nu dusese niciodată lipsă de nimic Amasu şi-a întors faţa 
către spiritualitate. Dar deschiderea spirituală nu ar fi fost cu putinţă fără 
ajutorul unei femei care a condus-o pas cu pas, din fragedă pruncie. Această 
providenţă sfântă a fost Osuke, marea preoteasă a templului din Ise, al cărui 


tată fusese maestru de litere şi poezie al tatălui lui Amasu. S-a hotărât 
atunci că tânăra Amasu va alege calea religiei şi va intra în templul de la Ise 
la vârsta cuvenită şi va deveni, într-o bună zi, mare preoteasă. 

Pierdută în gândurile ei, copila tresări. Aşezată pe pământ, alături de cal, 
nu o auzise pe Yasumi venind. 

— Repede, să ne întoarcem. Putem fi la Ise înainte de răsărit. 


Capitolul XIV 


A doua zi, în timpul ceremoniilor, Yasumi şi Amasu s-au văzut, dar nu şi- 
au putut vorbi. Cu toate astea, şi-au zâmbit de vreo trei ori. Tânăra novice, 
care nu ştia ce furtună era în sufletul tovarăşei ei, o observa de la distanţă. 
De când se întorsese din acea cursă nebună pe muntele Hiye, Amasu 
începuse să se îndoiască de adevărata ei menire, într-atât de mult îi plăcuse 
să simtă vântul proaspăt biciuindu-i faţa şi să audă galopul calului pe cărare. 
Parfumul nopţii care cobora peste munte încă o învăluia, iar braţele ei 
îmbrăţişând trupul tovarăşei de drum i-au amintit de vechile mângâieri din 
copilărie, când tatăl ei o lua să călărească împreună prin îndepărtatele stepe 
Awa şi Tosa. 

Amasu simţise cum creşte în ea o altă persoană şi acum, pe neaşteptate, 
devenea conştientă că starea ei de spirit se transforma. 

Îşi întoarse din nou privirea către Yasumi, care se uita la ea, psalmodind 
sutrele pe care le intonau preotesele. Cum ar fi putut să îşi dea seama că, în 
timpul purificărilor care s-au oficiat la începutul dimineţii, prietena ei 
fusese sfâşiată de cele mai cumplite dileme? Tatăl care o respinsese într-un 
mod atât de îngrozitor se afla dinaintea ei, fără a o recunoaşte. Dar cum să 
fie el în stare să caute în ea o cât de mică asemănare cu el însuşi — o licărire 
în priviri, o sprânceană înălţată, un tremur al mâinii pe mânerul evantaiului 
— câtă vreme ea era doamna Suiko? 

Pur şi simplu o măsurase fără ruşine, dându-i de înţeles că o găsea 
seducătoare şi o plăcea. S-a întâlnit cu el şi mai târziu, în cursul zilei, în 
timpul procesiunii rituale care preceda celebrarea rugăciunilor recitate 
pentru zeiţa ancestrală Ise. 

Era însoţit de o femeie tânără şi frumoasă, pesemne, îşi spuse ea, a treia 
lui concubină, cea care se numea Kijiyu, cu care nu avea niciun copil, lucru 
care o făcea aproape simpatică pe această doamnă în ochii lui Yasumi. 
Kijiyu i-a adresat un zâmbet, iar Yasumi i-a răspuns. 

Purificările s-au desfăşurat în ultima zi. În temple, ele nu semănau deloc 
cu cele care se făceau cu regularitate la palat, mai ales în a şasea şi a 
douăsprezecea lună din an. La curte, scopul purificărilor era să alunge 
demonii şi nefericirile: ciume, cicloni, erupții vulcanice, morţi infantile. 
Acestor purificări li se adăugau defilările de lampioane, banchetele, 
tragerile cu arcul, cursele nebune în jurul pavilioanelor şi ritualurile de 


exorcizare la lumina torţelor, la care toţi se lăsau în voia râsului şi a 
veseliei. 

Purificările de la templul Ise, precum cele de la toate celelalte temple, se 
practicau în timpul unor interminabile procesiuni în împrejurimile 
sanctuarelor. Când era iarnă, se aruncau frunze şi flori uscate pe alei, se 
îmbălsăma aerul cu nori de tămâie, iar cuplul imperial, urmat de toată 
curtea, respecta ritualurile cu profundă cucermnicie. 

Amasu se ivi când convoiul se pregătea să plece pentru a se îndrepta spre 
Kamo, unde îl aşteptau adevăratele distracţii. Cele două tinere s-au 
îmbrăţişat ca două surori. 

— Mă voi gândi la dumneavoastră, doamnă Suiko, şi îl voi ruga pe 
Buddha să vă hărăzească toată fericirea pe care o meritaţi. Pot să vă pun o 
întrebare? 

— Sigur că da. 

— Ce vârstă aveţi? 

— Voi împlini douăzeci în a şasea zi a lunii Fără Zei. Şi tu, Amasu? 

— Avem aproape aceeaşi vârstă. Eu am nouăsprezece. 

Yasumi întinse mâna şi o mângâie pe obraz. 

— Pari aşa de tânără. Te-am luat drept o copiliţă. 

Apoi, retrăgându-şi mâna: 

— Ai posibilitatea de a mă ţine la curent cu mersul afacerii noastre? 

— Vă voi trimite un mesager. Sau, pentru că nu mi-am făcut încă 
legămintele, aş putea veni eu la Kyoto. Poate chiar voi veni. 

Pe neaşteptate, o prinse pe Yasumi de braţ şi o strânse cu nervozitate: 

— Nu vreau... nu mai vreau să devin o preoteasă închisă pe viaţă în 
mănăstire. 

— Dar de ce trebuie să ajungi preoteasă dacă nu asta îţi doreşti? Trebuie 
să plec acum. Dacă vii la Kyoto, caută-mă la Pavilionul Glicinelor, mă vei 
găsi acolo. Dacă nu sunt totuşi, cere să o vezi pe... să o vezi pe bunica mea, 
Song Li. Poţi avea încredere în ea ca în mine însămi. 

— Am priceput. 

Şi-au spus încă o dată adio şi convoiul s-a urnit. În caretă, Yasumi s-a 
trezit din nou înghesuită între Omoto, Hatsu şi Kuniko, cu toate că atelajul 
nu putea conţine decât trei persoane; aşa se face că femeile stăteau aproape 
una în braţele celeilalte. Lui Yasumi i se păru că doamnele erau într-o 
dispoziţie excelentă, judecând după discuţia care s-a înfiripat curând. 


Hatsu spuse că fiul mai mare al funcţionarului Tamekata Kenzo pusese 
pariu cu camarazii lui că va izbuti să îi smulgă doamnei Suiko promisiunea 
unei întâlniri galante. 

La aceste cuvinte, Yasumi izbucni în râs şi biata Hatsu nu pricepu veselia 
neaşteptată a tovarăşei sale. Kuniko i-o trânti fără ocolişuri: 

— Tânărul nu e destul de bun pentru dumneavoastră? 

— Nu e vorba de asta, răspunse Yasumi, mai curând aş spune că nu mi-a 
trimis încă niciun poem. Or, ştiţi şi dumneavoastră că o întâlnire galantă se 
pregăteşte. Se pare că tatăl lui nu l-a învăţat manierele rafinate. 

Apoi aruncă pe un ton indiferent: 

— La urma urmelor, e un soldat! Da! Nu-i decât un Taira! 

— Dar ce aveţi cu familia Taira? sări cu acreală Omoto, căreia îi 
dispăruse buna dispoziţie. 

— Sunteţi o Taira? se interesă Yasumi cu un ton foarte apropiat de 
îngâmfare. 

— Înainte de toate, sunt doamna de onoare a Maiestăţii Sale, împărăteasa 
Akiko, şi asta ar trebui sa fie suficient. 

— Priviţi! Ajungem la Gion numai bine pentru serbări! 

— Veţi asista la întrecerea de tras cu arcul? se hazardă Hatsu, care acum 
pricepuse cât se poate de limpede că noua ei însoţitoare nu va accepta 
niciodată o întâlnire galantă cu fiul unui funcţionar de rangul trei. 

— Aşa mi-a cerut împărăteasa. Şi e greu să nu i te supui. Mi-a poruncit şi 
să fiu prezentă la masa ei la banchetul care va fi urmat de dans şi muzică. 

— Nu mai curând tatăl ei, marele ministru suprem, a dorit să fiţi prezentă 
la masă? interveni Omoto. Draga mea, noi credem că a căzut pradă 
farmecelor voastre. Poate el va avea mai multe şanse decât fiul lui 
Tamekata Kenzo. 

— Nici să nu vă gândiţi la una ca asta! strigă Kuniko. Chiar dacă doamna 
Rinshi, soţia lui, nu e prezentă la aceste serbări, el îi e mereu fidel. 

Omoto schiţă un zâmbet muşcător: 

— Da, sigur, mai puţin atunci când se ascunde prin cotloane unde poate 
găsi femei uşoare... 

— Doamnele mele, după serbările de la Gion, eu vă voi părăsi, le-o 
reteză Yasumi, pentru a evita prelungirea unei discuţii care nu-i era pe plac. 

Apoi se cufundă într-o muţenie pe care doamna Hatsu nu izbuti să o 
înfrângă oricât de mult se strădui. 


Întotdeauna, în toate ceremoniile oficiale, curtea rezerva o mare parte 
muzicii şi dansurilor. Îndrăgostit de muzică la fel de mult ca şi de poezie, 
Michinaga înființase un oficiu al muzicii, însărcinat să controleze recrutarea 
şi formarea muzicienilor şi a dansatorilor care, de cele mai multe ori, 
interpretau piese populare din folclorul provinciilor. 

Aşa se întâmplă că, a doua zi, la ordinul marelui ministru, Yasumi fu 
aşezată la masa cuplului imperial, a cancelarului şi a celor doi miniştri care 
se ocupau cu Afacerile curţii şi cu riturile şi ceremoniile. În afara 
împărătesei şi a celor câtorva doamne de onoare prezente, Yasumi nu o 
cunoştea decât pe tânăra prinţesă Kenshi. Lângă ea, stătea împărăteasa 
mamă, care îşi păstrase o anumită influenţă asupra fiului ei Ichijo, şi 
doamna Akazome Emon! o poetesă de vreo patruzeci de ani, faţă de care 
Michinaga avea aceeaşi admiraţie pe care o manifesta dinaintea oricărei 
femei literate. 

Yasumi, care nu reuşise să îşi încrucişeze privirea cu cea a tatălui ei, căci 
acesta nu era aşezat în unghiul ei de vedere, o întâlnise în schimb în repetate 
rânduri pe aceea a lui Tamekata Kanuseke, care făcuse în aşa fel încât să se 
aşeze la masa vecină şi n-o scăpa din ochi. 

Michinaga, ale cărui priviri în direcţia lui Yasumi erau discrete, 
remarcase fără îndoială insistența cu care se uita tânărul Tamekata la 
doamna Suiko şi, dacă nu ridica din sprâncene în faţa acestei neobrăzări, o 
făcea doar pentru a ascunde dinaintea curţii interesul pe care el însuşi îl 
purta tinerei femei. La urma urmelor, toţi spuneau că rămăsese fidel soţiei, 
căci niciodată nu şi-a luat o a doua nevastă, nici măcar concubine. Dar cine 
putea spune încotro îl purtau paşii când pleca noaptea prin Kyoto? 

Pe măsuţele joase şi lăcuite, incrustate cu sidef, printre aranjamentele 
florale şi vesela din argint, erau puse platouri cu mâncăruri felurite. Vin de 
orez, ceaiuri şi multe alte băuturi erau servite la discreţie. La masa 
imperială, discuţia se învârtea în jurul culturii chineze. După o serie 
întreagă de aprecieri, s-a ajuns la concluzia că proza chineză era o problemă 
de stat, iar poezia japoneză — o problemă a curţii. 

În încăperea spațioasă, se aflau o duzină de mese, iar sake-ul începuse să 
tulbure deja minţile. Când tumultul vocilor a ajuns la apogeu, s-a cerut 
linişte şi au fost chemaţi muzicienii. S-au prezentat unul după altul şi s-au 
închinat în faţa mesei imperiale. După ce au defilat cu toţii, a venit rândul 


dansatorilor, cărora curtea le asigura vestimentația de teatru 
corespunzătoare pieselor cântate şi dansate pe care urmau să le execute. 

În seara aceea, artiştii s-au dovedit a fi deosebit de îndemânatici, mai ales 
când Michinaga s-a ridicat şi le-a cerut să interpreteze melodii precum 
Pasul ghemuit, când dansatorii în costume regionale săreau lovind podeaua 
cu genunchii, şi Plăcerile celor zece mii de veacuri, când publicul bătea din 
palme în ritmul muzicii. 

Apoi, aşa cum cerea datina când convivii erau mulţumiţi, un demnitar le 
oferea dansatorilor unul dintre veşmintele sale, în semn de mulţumire. Aşa 
se face că, după terminarea ultimului dans, se ridică Michinaga care îşi 
scoase cu un gest elocvent tunica de brocart, pe care o purta deasupra robei, 
şi le-o azvârli. Straiul ţâşni, pluti în aer şi un tânăr dansator, ale cărui salturi 
impresionaseră publicul, sări şi îl prinse din zbor. 

Chiar dacă dansurile se încheiaseră, seara era departe de a se fi sfârşit. 
Împărăteasa, care nu vorbea deloc când tatăl ei se afla prin preajmă, ceru să 
se treacă la poezie. Împăratul încuviinţă cu o uşoară mişcare din cap, iar 
între meseni începu schimbul de poeme. Michinaga ceru să fie cântate cele 
mai reuşite. 

— Să începem cu al vostru, tată! strigă tânăra prinţesă Kenshi, fiica lui. 

Cu o căutătură tăioasă, Michinaga privi de jur-împrejurul sălii. Licărirea 
care se aprinse în ochiul lui negru fu cât pe ce să pălească dinaintea chipului 
lui Yasumi, dar aceasta plecă ochii şi nu se uită la el. Marele ministru recită 
pe un ton răguşit: 


Vârsta aceasta, da, astă vârstă e cu adevărat a mea, ori de câte ori îmi 
aduc aminte că nimic nu poate împuţina plinătatea lunii. 


La care doamna Akazome replică: 


De ce să ne încurajăm cu vorbe de alinare? Anii apasă cel mai greu 
tocmai când luna e rotundă şi plină. Atunci, astă vârstă nu mai este a mea, 
iar eu îmi recapăt puterile. 


— Să le cântăm! strigă unul dintre demnitarii aşezaţi la o altă masă. Da! 
Să le cântăm! 

Intonară cu toţii, cu mare veselie, poemul marelui ministru, urmat de cel 
al doamnei Akazome. În sfârşit, Michinaga se întoarse spre Yasumi: 


— E rândul vostru! porunci el. 

Tinerei nu-i fu greu să îşi dea seama că subiectul impus de marele 
ministru suprem se referea la vârstă. Voia să se pună în valoare în ochii ei? 
Să o facă să înţeleagă că anii aduceau farmec, experienţă, forţă şi putere? 
Încerca să diminueze şansele tânărului Kanuseke, care voia să lupte pe 
acelaşi teren cu el? Ca şi tatăl său, de altminteri, care odinioară îşi 
îndreptase privirea asupra frumoasei Sukefusa, pe care Michinaga însuşi o 
dorea! Căci Kanuseke remarcase şi el interesul pe care îl stârnea frumoasa 
văduvă în ochii ministrului suprem. 

Yasumi nu se lăsă rugată. Nu avea niciun rost să caute o temă legată de 
iarnă, cu obişnuitele locuri comune, ploi, vânturi, frig şi fulgi de nea. Cu un 
spirit prea viu pentru a nu pricepe mesajul lui Michinaga, Yasumi trebuia să 
facă în aşa fel încât să răspundă deopotrivă textului pe care tocmai îl rostise 
ministrul, cât şi poemului înflăcărat pe care i-l trimisese nu demult. Trebuia 
să i-o reteze din scurt, fără urmă de echivoc. 


Doar anotimp după anotimp vârsta ne înfrumuseţează şi transformă în 
vis roua care se evaporă de pe petalele trandafirului. 


Michinaga se trezi zâmbind. Ştiuse, fireşte, să traducă sensul poemului 
care fu cântat cu voce tare. Dar, cu toate că Yasumi îi dăduse de înţeles că 
prefera vârsta coaptă, tinereţii, izbutise să şteargă această imagine prin roua 
ce se evaporă. Cu toate astea, era convins că, pentru el, nu era pierdută orice 
speranţă. Din clipa aceasta, nu mai vorbi deloc despre poeme şi orientă 
discuţia spre rebelii din ţinuturile de Nord şi de Sud. Cu urechile ciulite, 
Yasumi tresări la întrebarea doamnei Akazome: 

— Se spune că un Fujiwara supraveghează vasele de pirați care bat 
Marea Nordului? 

— Aşa e! I-a nimicit, interveni împăratul. 

— Dar de ce nu i-aţi trimis pe cei din clanul Taira? şopti împărăteasa 
mamă la urechea fiului ei. 

Şoapta ei, care fu auzită de toată lumea, îl determină pe Michinaga să 
ridice nasul. De când îşi scosese tunica să le-o dea dansatorilor, mânecile 
robei zburau în jurul lui de îndată ce începea să vorbească. 

— Pentru că aveam la mână un Fujiwara extrem de priceput în acest 
domeniu, care nu avea de ales decât să îmi accepte cererea, îi explică el 
împărătesei mamă. 


Inima lui Yasumi începu să bată năvalnic. 


* 


Din clipa aceea, nu se mai gândi decât cum să părăsească mai iute 
această întrunire pentru a trece pe la locuinţa lui Motokata, convinsă fiind 
că acolo o aştepta un mesaj. Din fericire, festivitățile se încheiau. Nici nu se 
întoarse bine la palat împreună cu celelalte doamne, că invocă lipsa de 
vlagă a lui Song Li pentru a se întoarce acasă. Îngrijorarea legată de 
întoarcerea lui Motokata lăsase pe chipul ei urma unei temeri pe care Soshi 
Akiko o luă drept groaza că o va găsi pe Song Li într-o stare proastă. 

Îşi luă apoi la revedere de la doamnele de onoare, spunând că fusese mai 
mult decât bucuroasă să împartă aceste clipe cu ele şi, cum ipocrizia era la 
mare cinste la curte, ele se prefăcură a o crede. 

Pentru a-i mulţumi pentru prezenţa ei, împărăteasa îi dărui o oglindă 
incrustată cu sidef şi pietre semiprețioase, iar împăratul îi oferi o cutie de 
scris lăcuită cu lac de China. 

Cu toate acestea, nu avu prilejul să îl revadă pe marele ministru suprem, 
pe tatăl ei şi pe Kanuseke. 

Arţar Roşu o aştepta lângă atelajul în care Jujuku se cuibărise deja. Cât 
despre tânăra machieuză, aceasta îi va ceda locul lui Suyari, care rămăsese 
lângă Song Li. 

Nemaiavând ce face la palat şi mulţumită că îşi construise acolo o bază 
solidă care îi va permite să îşi urmeze planurile, Yasumi ceru să fie condusă 
fără zăbavă la Motokata. 

Salcie Mică era la grajduri. 

— Nu te deranja, îi spuse ea, vreau doar să văd dacă e vreun mesaj pentru 
mine şi plec îndată. 

Pătrunse în casă. Acum, Bambu şi Sosho o recunoşteau şi cu fard, şi fără 
fard. Trebuie spus că prima dată fuseseră înmărmuriţi, iar Suyari, pe care o 
luase cu ea, trebuise să purceadă la o curăţare completă a chipului ei pentru 
a le dovedi că era vorba despre una şi aceeaşi persoană. 

— Pe Amida Buddha! exclamase bătrâna Bambu. Două persoane în una! 
Dar unde te-a mai găsit Motokata? 

— În grota barbarilor! răspunsese râzând Yasumi. 

— Ah, da! i-o întorsese bătrâna servitoare, grota barbarilor! Acolo unde 
fratele lui a rămas fără cap. Motokata e un nebun, un smintit! Într-o bună zi 


şi capul lui se va rostogoli la picioarele piraţilor. 

După care, suspinând adânc, de-ţi sfâşia sufletul, adăugase: 

— Sau poate, cine ştie, la picioarele împăratului! Parcă mai poţi să ştii, 
cu un asemenea prost fără pereche! 

Yasumi îi răspunsese imediat bătrânei servitoare: 

— Bambu, ştii foarte bine că Motokata e în dizgraţia curţii şi doar 
moartea fratelui lui — pe care l-a plâns îndelung — îi permite acum să se 
reabiliteze. "Totuşi, asta nu o poate face cât ai bate din palme! 

— Aşa o fi! 

După aceea, Bambu analizase toate trăsăturile chipului curăţat al lui 
Yasumi şi sfârşise prin a accepta că tânăra din faţa ei era una şi aceeaşi cu 
fata pe care „Motokata al ei”, într-o noapte de primăvară, o adusese în casa 
lui, cerându-i să se poarte cu ea ca şi cum ar fi fost vorba despre el însuşi. 

De atunci, Yasumi venea adesea seara, pentru a nu o lăsa singură pe Song 
Li în timpul zilei. Pe deasupra, lecţiile ei zilnice de caligrafie şi cultură 
chineză cu maeştrii Kukinari şi Kinto îi ocupau prea mult timp ca să mai 
aibă vreme de pierdut. 

La fel stăteau lucrurile şi cu prietena ei Susue Sei, cu care se întâlnea 
doar când şi când, numai cât să îi dea de înţeles că nu o uitase. 

Cât despre Yoshira, în faţa imposibilității de a o seduce pe Yasumi şi, fără 
doar şi poate, în speranţa de a o cuceri pe Yokohami cea rece, făcuse o 
cerere de mutare la un post îndepărtat, unde avea posibilitatea să îşi 
dovedească valoarea. Primise de la ministrul afacerilor militare o poziţie de 
funcţionar în provincia Iwaki. Acum, nu are decât să-şi dovedească 
priceperea! spusese Sei. 

Yasumi se năpusti pur şi simplu la Bambu, fiind cât pe ce s-o dărâme. 

— Am un mesaj? 

Bambu îi făcu un semn bătrânului Sosho, care se ţinea în spatele ei şi nu 
o părăsea niciodată. De altminteri, avea toate motivele să creadă că 
împărțeau aceeaşi cameră de multă vreme. 

— Adu-l! 

Sosho se duse pâş-pâş până la cufărul lăcuit din camera alăturată. Scoase 
de acolo un sul de hârtie, prins cu un fir de răchită. Fără îndoială, nu va fi 
avut nimic altceva prin preajmă în momentul în care şi-a ascuns mesajul. 
Căci răchita era mult prea banală pentru a lega o misivă de dragoste. 

Yasumi îl înşfăcă şi îl deschise cât ai clipi din ochi. Răchita se rupse cu 
un pocnet sec. Citi de îndată: 


Frumoasa mea vrăbiuţă! Barbara mea nebună şi aprigă! Mă întorc în 
primele zile ale lunii Fără Lună. 
Te iubesc. 


— Mă iubeşte! izbucni ea. Mă iubeşte! 

Fugi să o îmbrăţişeze pe bătrâna Bambu, care simţi o lacrimă arzându-i 
pleoapa ridată. 

— Îţi las câteva vorbe pentru el, pe care te rog să i le transmiti dacă eu nu 
voi fi aici când va ajunge. Spune-i să vină imediat la Pavilionul Glicinelor. 

Yasumi se simţea fericită, uşoară. Uşoară ca o vrăbiuţă pe cerul 
primăverii. Era sigură că la noapte nu va putea pune geană pe geană. O vor 
copleşi prea multe amintiri, prea multe vorbe, gesturi, senzaţii o vor ţine 
trează. 

— Bambu, cred că mi-e foame. 

Bătrâna servitoare doar atâta aştepta. Avea întotdeauna la îndemână 
fasole roşie pregătită la abur, bulgăraşi de orez păstraţi la cald, pe care îi 
învelea în ultima clipă în foi de lotus, legume marinate în oţet. 

Yasumi mâncă pe săturate. Acum nu mai avea decât o singură grijă: să îi 
povestească totul lui Song Li. 


Capitolul XV 


Song Li o strângea pe Yasumi în braţe. 

— Uneori, mă gândeam că n-ai să te mai întorci. 

Vocea ei uşor tremurătoare se pierdu în căldura gâtului lui Yasumi. 

— Acum, ştiu că toate plecările tale vor fi urmate de o întoarcere. 

În cele din urmă, se îndepărtă puţin, ţinând-o în continuare de mâini. 

— Şi credinţa asta îmi dă puteri. 

— E o promisiune, Song Li, mai curând aş muri decât să nu o onorez. 

— Hai acum, vreau să ştiu totul. 

Bătrâna chinezoaică nu o slăbea din priviri. 

— Deocamdată, nu mi-ai vorbit decât despre apropiata întoarcere a lui 
Motokata şi bucuria de a-l revedea. Dar după aceea ce ai de gând să faci? 

Întrebarea era tulburătoare. Ce va face după ce se va sătura de iubire în 
braţele lui Motokata? Ce hotărâre va lua după ce Motokata îi va povesti 
toate întâmplările adunate de-a lungul acestor ultime luni? În acea zi, nu 
putea prevedea nimic, nu putea promite nimic, în afara faptului că se va 
întoarce la Pavilionul Glicinelor ori de câte ori va pleca. Ştia că se va 
căsători cu Motokata. Şi după aceea? Doar nu-şi va duce zilele închisă în 
casa soţului, oricât de mare va fi fiind ea, şi nici nu va fi una dintre 
doamnele de onoare ale împărătesei Akiko. Cum nu putea răspunde la 
această întrebare, se întoarse la festivitățile de la curte. 

— Nimeni nu m-a recunoscut, Li, nimeni. 

Obrazul slab al lui Song Li se lumină. Slăbise mult în ultimele zile. 
Jujuku nu scăpase ocazia de a spune că arăta aşa de rău, că sigur se va 
îmbolnăvi. 

În schimb, Yasumi observase cât de nerăbdătoare era prietena ei. Astfel 
încât continuă: 

— Până şi Kanuseke a crezut că poate să îmi facă curte. Se pare că ar fi 
pariat cu camarazii lui că va reuşi să îmi smulgă o întâlnire galantă. 

Un zâmbet ghiduş înflori pe buzele bătrânei. 

— Dar n-a izbutit! Ah! dacă ar fi ştiut că sunt sora lui! Aceeaşi soră pe 
care a dat-o afară cu atâta dispreţ! Cred că l-am măsurat cu aceeaşi aroganță 
cu care are şi el obiceiul de a-i privi pe alţii. 

— Şi tatăl tău, copila mea? 

— Cred că era însoţit de concubina lui. 


Song Li clătină din cap. 

— Doamna nu mi s-a părut a fi o persoană neplăcută. 

— Ai vorbit cu ea? 

— Nu, ne-am zâmbit. 

— Ea nu-ţi va sta în drum, căci ei puţin îi pasă că eşti sau nu fiica lui 
Kenzo. Nu are copii cu el, căci dacă ar fi avut, mă gândesc că nu ar fi făcut 
o mutră la fel de graţioasă. 

— Ştiu. 

— Şi acum ce ai de gând să faci? 

— Data viitoare când mă voi duce la palat, aş putea încerca să vorbesc 
despre Fujiwara. 

— În ce fel? 

— Voi spune că, la un moment dat, viaţa mi-a scos în cale o femeie 
minunată pe nume Suhokawa Hatsu, din familia Fujiwara. 

— Şi după aceea? 

— De ce n-aş spune, de pildă, că această nobilă doamnă mi-a povestit 
viaţa ei şi, astfel, aş putea aduce vorba şi despre tatăl ei... Ce credeţi, Li? 

— Nu e cea mai bună idee, murmură Song Li. 

— Aveţi o alta? 

— Da. 

Având mare încredere în sfaturile ei înțelepte, Yasumi o cântări preţ de 
câteva clipe. Pe chipul lui Li plutea o umbră gravă, care o făcea pe Yasumi 
să creadă că bătrâna chinezoaică rumegase deja această problemă. 

— Care? 

— Povestea ta va atrage poate atenţia împărătesei, dar nu şi pe aceea a 
marelui ministru suprem. Nu ştiu dacă îţi vei dobândi poziţia cuvenită la 
palat cu asemenea idei. 

— Ah! făcu Yasumi dezamăgită. 

— De ce să nu încerci să aduci în prim-plan calitatea serviciilor pe care 
bunicul tău le-a adus odinioară împăratului Murakami pentru care, din câte 
ştiu eu, era mai mult decât un consilier, era un adevărat prieten? Bătrânii 
demnitari de la curte îşi vor aminti de împăratul Reizei care i-a urmat şi 
care, respingând munca predecesorului său, l-a surghiunit cu acest prilej şi 
pe bunicul tău. Or, din câte ştiu eu, Michinaga e cât se poate de atras de 
ideile înălţimii Sale, împăratul Murakami. 

— Adică? 


— Adică i-ar plăcea să reînnoiască relaţiile cu China. De mai bine de 
cincizeci de ani nu a mai fost trimis un sol acolo iar între timp chinezii au 
dezvoltat o serie de tehnici la care râvnesc şi japonezii. 

— L-aţi cunoscut pe bunicul meu? 

— Se fac patruzeci de ani de când sunt la Kyoto. Nu, nu l-am cunoscut 
pe bunicul tău, dar când am ajuns eu aici lumea încă vorbea despre domnia 
lui Murakami şi despre marele lui consilier. 

— Bunicul! 

— Da, bunicul tău! 

— Dar aceste explicaţii mă vor obliga să le dezvălui atunci adevăratul 
meu nume! 

— Poate că chiar a venit vremea să o faci. 

Li se strâmbă puţin şi se duse să caute într-un cufăr câteva foi înnegrite 
de semne. 

— Să citeşti foile astea, vei afla aici multe date folositoare despre istoria 
familiei Fujiwara, îi spuse, întinzându-i-le. De când această familie 
puternică a căpătat un ascendent la curte căsătorindu-şi fetele cu prinții 
moştenitori, puterea ei a crescut neîncetat. Nefiind luptători sau oameni de 
acţiune, Fujiwara s-au aplecat asupra vieţii administrative şi comerciale a 
ţării, punând bazele principalelor sisteme din Japonia. Dar când la putere a 
ajuns împăratul Reizei, a rupt toate legăturile cu chinezii, invocând faptul că 
Japonia devenise o ţară paşnică şi nu mai avea nevoie de vecini precum 
Coreea sau China. Se prea poate, dar această aplecare a Japoniei asupra ei 
însăşi nu i-a fost deloc benefică. 

Yasumi era numai ochi şi urechi. 

— lată planul meu, continuă Song Li. Data viitoare când Michinaga va 
veni la Pavilionul Glicinelor, ar trebui să aducem în discuţie acest subiect şi, 
astfel, numele bunicului tău se va ivi în chip firesc. Căci el a fost un 
apărător înflăcărat al relaţiilor cu China. Chinezii au perfecţionat tehnici 
care ne-ar fi necesare, cea a lăcuitului, de pildă... 

— Sau a celadonului, făcu Yasumi cu o expresie plină de subînţelesuri. 

Song Li zâmbi fugar. Agerimea tinerei ei prietene nu o mai mira demult. 

— De unde ştii? 

După ce Yasumi îi povesti întâmplarea cu vasul de celadon al lui Amasu, 
amândouă au ajuns la satisfăcătoarea concluzie că se aflau pe drumul cel 
bun. 


La puţină vreme de la întoarcerea lui Yasumi, Michinaga îşi făcu apariţia 
la Pavilionul Glicinelor, îmbrăcat cu straiele lui bogate de la curte. 

Sakyo şi Jujuku, ajutate de alte două tinere slujnice, se învârteau prin 
toată casa, aşezând paravane şi panouri decorate între măsuţele joase, 
servind sake sau ceai cu ochii în pământ, salutând pline de umilinţă clienţii. 

Trebuie spus că, în ultimele zile, Pavilionul Glicinelor nu se golise 
niciodată. De când Yasumi se arătase la curte, mulţi demnitari veneau să 
petreacă la pavilion câteva ceasuri, cu speranţa de a o zări pe doamna 
Suiko, cea care îi plăcuse atât de mult împărătesei, încât o făcuse prima sa 
doamnă de onoare la ceremoniile primei luni a iernii. 

Printre aceştia s-a numărat, fireşte, şi Kanuseke, care încă mai spera să 
câştige pariul. Venise cu doi camarazi, domici să vadă cum va proceda 
pentru a o seduce pe tânăra doamnă. Dar Song Li le-a spus tinerilor că 
doamna Suiko lipsea şi nu vor avea ocazia de a sta de vorbă cu ea, aşa că au 
plecat în zori, după ce au băut numeroase cupe de sake, au râs şi au vorbit 
gălăgios, fără a o fi zărit însă pe Yasumi. 

În seara următoare, Kanuseke s-a întors, de data asta însoţit de fratele său 
Tameyori. Doamna Song Li şi-a închinat silueta firavă într-un salut de bun 
venit, vestindu-le că doamna Suiko era tot absentă. Sigur că Yasumi îşi 
rezervase o cu totul altfel de întâlnire cu fraţii ei. Dar timpul nu lucrase încă 
îndeajuns în favoarea ei, aşa că aştepta, răbdătoare, ceasul cuvenit. 

— Peste puţin timp, îi spuse Song Li, ai să-l vezi pe tatăl tău venind la 
pavilion şi, cine ştie, poate chiar fără concubină! 

Totuşi, Tamekata Kenzo nu îşi făcu apariţia. Fără îndoială, îşi rezerva 
pentru un moment viitor împlinirea acestei intenţii, preferând în mod 
evident să o vadă apărând dinaintea cupei lui de sake pe doamna Suiko, 
nicidecum pe doamna Song Li, cu care nu avea nicio afinitate, întrucât 
artele, cultura şi literele nu erau câtuşi de puţin domeniile sale favorite. 

Dar, în seara aceea, cel care onora cu prezenţa Pavilionul Glicinelor era 
marele ministru suprem. Song Li, anunţată de servitoare, îi porunci de 
îndată lui Suyari să o fardeze pe Yasumi care, în principiu, nu apărea în 
pavilion decât dacă o chema Li. lar aceasta o chema doar pentru a saluta 
câteva înalte notabilităţi de la curte, cărora le-o prezenta trâmbiţând sus şi 
tare că era vorba despre nepoata ei care, mai târziu, se va ocupa de această 
casă. Când era vorba despre guvernatori de provincie, nu o chema pe 


Yasumi decât dacă aceştia erau cu adevărat persoane puternice şi influente. 
Cine altcineva în afară de aceştia o vor putea ajuta pe Yasumi în viitor, când 
Li nu va mai fi, în cazul în care curtea îi va întoarce spatele? Politica 
palatului era atât de schimbătoare! 

Când Suyari i-a adus vestea prezenţei lui Michinaga, Yasumi era aplecată 
asupra unui text chinezesc pe care îl traducea în japoneză. Maestrul 
Yukinari îi punea la încercare virtuozitatea, lucru care îi cerea eforturi 
permanente. Când o auzi pe Suyari cu explicaţiile ei, Yasumi se năpusti cu o 
grabă care ar fi putut să o uimească pe machieuză, dacă nu ar fi ştiut că 
elanurile inimii fetei se îndreptau către un alt ministru suprem! Din cufărul 
de farduri, Suyari scoase iute pomadă, unguent, bol cu ceruză, baton din 
grăsime de cărbune de lemn, pastă de oxid de fier şi mici flacoane de 
parfum; fără să mai zăbovească, femeia se apucă de treabă. Yasumi se 
strecură iar în noua ei piele, în câteva ceasuri, fu machiată, îmbrăcată şi 
coafată şi se prezentă în faţa lui Michinaga exact când Song Li tocmai îşi 
încheia urările de bun venit în localul ei. 

Strecurând un ochi peste marginea evantaiului, Yasumi se trezi brusc 
dinaintea unei dileme la care nu se aştepta. Michinaga nu era singur. În 
dreapta lui, aşezat pe o pernuţă din purpură roşie, tocmai îl recunoscuse pe 
Yu 'Tingkuo, călugărul de la templul Amazu. Acesta ridică privirea spre ea, 
dar aşteptă ca Michinaga să vorbească primul. 

Pe sub sprâncenele stufoase şi întunecate, în formă de accent circumflex, 
ochii marelui ministru suprem o fixau cu insistenţă. Îşi înclină grumazul la 
intrarea ei, în vreme ce ea îşi ascundea o parte din obraz după evantaiul de 
un bleu-deschis, pe care alergau o mulţime de norişori albi. Maestrul Yu o 
privea cu un aer ciudat, fără a spune nimic. În sfârşit, Michinaga prinse a 
vorbi: 

— Mă bucur să vă văd, doamnă Suiko, fie numai pentru a vă confirma 
plăcerea fiicei mele de a vă fi avut alături pe durata acestor sărbători de 
iarnă. Vă va invita fără îndoială la palat cât de curând. 

Atunci, Song Li crezu de cuviinţă să intervină: 

— O formez ca să poată conduce această casă aşa cum am condus-o eu 
însămi, dar, cum ea studiază mai mereu pentru a ţine pasul cu marii literați 
de la Kyoto, timpul ne apasă şi ne cam dă peste cap, dar sunt sigură că va 
găsi o cale de a se elibera dacă împărăteasa îi va cere să petreacă o vreme la 
curte. 


Observând aerul satisfăcut al lui Michinaga, se întoarse către Yasumi şi, 
arătând cu mâna înspre Yu: 

— Suiko, rosti ea, acest călugăr este un prieten al seniorului Michinaga. 
Este chinez, ca şi noi. 

Li îi aruncă o privire pe care Yasumi o pricepu de-ndată. Se înțelegeau 
atât de bine una pe cealaltă, încât uneori nu era nevoie de cuvinte, îşi 
vorbeau din ochi. Acum, când cei doi bărbaţi le priveau fără a scoate o 
vorbă, Li îi cerea în tăcere protejatei sale să i se adreseze lui Yu în limba 
chineză, pentru a aduce discuţia acolo unde le interesa. Aşa că Yasumi 
începu cu îndrăzneală să citeze dintr-un poem chinez care îl tulbură pe 
călugăr. Tânăra asta nu putea fi nepoata lui Song Li! 

Încercând să înţeleagă cine era cu adevărat, se concentră în tăcere, 
rememoră textul şi timbrul vocii şi, într-o frântură de secundă, recunoscu 
sunetul care-i ieşise pe gâtlej. Îşi aminti de întrebările pe care i le punea 
aceeaşi voce când îi vorbea despre istoria Japoniei, despre originile dinastiei 
Kofun din perioada Nara. 

Nu exista nicio îndoială, fata care se ascundea perfect sub fardul de pe 
obraz nu era alta decât micuța Suhokawa Yasumi, din familia Fujiwara, 
care, pe atunci, căuta un mijloc de a pătrunde în palat pentru a-şi întâlni 
tatăl. Îi arătă că ştie cine este prin următorul poem: 


Luna îndepărtată va dispărea de îndată ce piscul muntelui, ascuns 
îndărătul vălurilor de ceață, va urca către cerul luminat de Buddha. 


Date fiind cuvintele alese de călugăr, Yasumi îşi dădu seama că o 
recunoscuse. Dar nu se temu câtuşi de puţin, căci Yu îi cunoştea povestea şi 
va şti să îi păstreze taina. 

Ea îi răspunse printr-un scurt poem în chineză, de o limpezime delicată, 
suficient de precis pentru a-i explica maestrului Yu că îşi va păstra această 
înfăţişare până la reabilitarea completă a situaţiei ei familiale. Cu un ochi în 
continuare ascuns după norii evantaiului, rosti cu o voce argintie: 


Când vălurile de ceaţă care ascund muntele sunt grele şi dense, nu se 
risipesc decât după trecerea iernii. 


Maestrul Yu îi răspunse: 


Poate că iarna fi-va prea îndelungată şi, când vânturile vor sufla din 
faţă, cel mai puternic îl va dărâma întotdeauna pe cel mai slab. 


Pentru o clipă, Yasumi rămase stană de piatră. I se păru că citeşte pe 
chipul lui Yu un fel de recomandare pe care încerca să i-o transmită. Despre 
ce capcană voia să o pună în gardă? Oare ar trebui să îşi dezvăluie 
adevărata identitate dinaintea tatălui ei mai repede decât plănuise? În acest 
caz, nu se putea întâmpla nimic bun pentru ea şi Tamekata Kenzo, ca şi fiii 
lui, de altminteri, îşi vor bate joc de ideea ei năstruşnică. Yu nu îi putea 
sugera una ca asta! 

Şi atunci, cu Michinaga ar trebui să îşi ia anumite precautii, fără a-l 
induce prea multă vreme în eroare? Ar putea să se simtă ofensat şi să nu o 
ierte niciodată. 

Fără doar şi poate, Song Li ar şti să traducă sensul poemului mult mai 
bine decât ea. Dar nu mai putea zăbovi mult aşa, căci Michinaga o fixa cu o 
insistenţă sporită. 

Marele ministru suprem îşi scosese cu lejeritate boneta lăcuită; cocul şi-l 
purta ridicat şi strâns în vârful capului, asemenea tuturor demnitarilor de la 
curte. La fiecare gest pe care-l făcea, mânecile largi fluturau în toate părţile. 
Ochii lui zăboveau arareori asupra lui Song Li şi, când se întâmpla asta, se 
întorceau pe dată la Yasumi. Crezând că are de-a face cu o chinezoaică, era 
fermecat de cât de bine cunoştea japoneza, precum şi de perfecțiunea 
chipului şi de ţinuta ei princiară. De când schimbaseră acel waka în auzul 
întregii curţi, nu se mai gândise decât la ea şi la clipa în care o va revedea 
într-un loc mai intim. Aşa că, pentru a pune capăt acestui dialog ciudat 
dintre prietenul său, călugărul, şi doamna Suiko, interveni pe un ton 
poruncitor: 

— Doamnă Song Li, noi avem de vorbit şi mi-ar plăcea ca nepoata 
voastră să asiste la întrevederea noastră. Să rămână aici, alături de noi. 
Chiar dacă mai sunt câţiva chinezi la Kyoto, cei mai mulţi mari negustori cu 
care negociem, după ştiinţa mea, nu există suficienţi literați pentru a-mi 
oferi un sfat într-un domeniu ce ţine de suflet şi despre care nu am vorbit 
încă nimănui. 

Îşi aplecă bustul şi, cu mâna pe cutia de scris aşezată lângă el, în cazul în 
care ar avea ceva de scris, reluă: 

— Doamnă Suiko, vă acord întreaga mea încredere şi vă cer să păstraţi 
un secret absolut asupra discuţiei pe care urmează să o avem. 


Cum ea se despărţise de evantaiul pe care şi-l vârâse în mânecă, el o fixa 
drept în ochi; Yu se întreba prin ce mijloace izbutise fata asta să ajungă la 
un asemenea grad de intimitate cu el. Sau poate că marele ministru suprem, 
cu totul subjugat de farmecele ei, nu mai era în stare să îşi dea seama la ce 
riscuri se expunea. 

Da, altceva nu putea fi. Faptul că îşi acordase atât de repede toată 
încrederea asupra subiectului delicat pe care urma să îl abordeze dovedea cu 
prisosinţă că nu avea de gând să scape aşa de uşor prada din mâini! 

Maestrul Yu nu se înşela. Acum, Michinaga visa la Yasumi care, la 
invitaţia lui, se aşezase între Song Li şi maestrul Yu. 

— Nu am fost în termeni prea buni în ultima vreme, începu bătrâna 
chinezoaică, întorcându-se spre călugărul budist. De ce nu m-aţi ţinut la 
curent cu ajutorul pe care l-aţi acordat templului Enryakuji? V-aş fi 
descurajat pe dată. Fujiwara Motokata nu a avut nimic de-a face cu acest 
jaf. 

Yu ridică încet mâna, apoi o lăsă să cadă pe genunchi. 

— Dar fratele lui, da. 

La numele lui Motokata, Yasumi tresări, dar o privire scurtă a lui Li 
potoli fierbinţeala care o cuprinsese deja. 

— Fratele lui a murit, a căpătat ce a meritat, decretă Song Li. 

Se întoarse din nou spre călugăr. 

— Ştiţi prea bine că Nariakira era un cap înfierbântat în stare de tot ce-i 
mai rău, în vreme ce Motokata e o cu totul altă plămadă. De altminteri, 
seniorul Michinaga i-a acordat încrederea lui tocmai pentru că o merită. Şi 
nu i-o va trăda. 

— Da. Ştiu. Să nu mai vorbim despre asta. 

Apoi Yu tăcu. Se vedea limpede că nu dorea să vorbească despre 
Motokata, pe care se încăpăţâna să îl considere un neruşinat. Dar iată-l 
acum reluând subiectul, cu o lucire sfidătoare în ochi: 

— Se întoarce din ţinuturile din Nord, dar cine ştie, poate nu ca un 
învingător. 

— De data asta, vă înşelaţi, îl corectă Michinaga, care nu intervenise încă 
în discuţie. Circulă zvonul că a luptat cu măiestrie. De ce nu vreţi să credeţi 
în victoria lui? 

— Voi crede când va fi oficială. 

— Dar despre rebelii care acum conduc Sudul ce credeţi? Presupun, 
prietene, făcu Michinaga arborând un zâmbet cu două înţelesuri, că sunteţi 


aliatul celor care vă copleşesc cu ofrande. 

— Cei care copleşesc cu ofrande templul din Amazu nu sunt în mod 
necesar rebeli. Nu toţi conspiră cu piraţii. 

— N-aş fi aşa de sigur. 

— Ah! zise Yu pe un ton ironic. Cu toate astea, templul palatului... 

— La Ise vă referiţi? 

— Sigur că da! Vorbesc despre templul de la Ise, care primeşte cele mai 
multe ofrande de la cel mai puternic guvernator din Sud, Minamoto 
Yorimitsu, care face trafic cu piraţii. Despre asta nu aţi auzit niciun zvon? 

Michinaga nu răspunse. În clipa aceea, Yasumi înţelese că în scurt timp 
vor ajunge să vorbească şi despre tânăra ei prietenă, novicea Amasu şi se 
întrebă ce se întâmplase cu vasul de celadon ascuns în grota lui Motokata. 

— Dar asta nu e tot, continuă Yu, templele voastre din nordul capitalei 
profită cu toate de darurile importante făcute de un alt Minamoto. 

Deloc contrariat de acest dublu adevăr, Michinaga ridică o sprânceană. 

— Minamoto Mitsukoshi? 

— El însuşi. 

— Ce vreţi, de fapt, să spuneţi? 

— Că nu trebuie să lucraţi cu două greutăţi şi cu două măsuri, i-o reteză 
Yu cu o voce aspră. 

Această severitate a tonului nu păru a-l supăra pe Michinaga, ceea ce o 
făcu pe Yasumi să creadă că pe cei doi îi lega o prietenie îndelungată. 

— Două greutăţi, două măsuri! Explicaţi-mi, Yu! 

— Templele Amazu şi Enryakuji, precum şi cele din jurul lor, nu intră în 
domeniile palatului, cu toate că se află la porţile cetăţii Kyoto. Sanctuarul 
de la Ise se bucură de sprijinul celor doi guvernatori puternici, care dispun 
fiecare de câmpuri întinse cultivate cu orez şi ceai, exploatează lemnul din 
păduri şi au ţesătorii, ateliere de ceramică, ba chiar lucrează şi bronzul ori 
fierul. În asemenea condiţii, aveţi inima să ne refuzati ajutoarele care ne vin 
de la câţiva guvernatori mai mici? 

— Nu am contestat niciodată ofrandele care vi s-au făcut, afirmă 
Michinaga. V-am lăsat întotdeauna să vă bucuraţi pe deplin de ele. Nu cer 
decât dreptul de control. 

— Exact aici doream să ajung. Suprimaţi acest drept de control şi vă ofer 
numele rebelilor care refuză să dea templelor o parte din prada pe care o 
obţin de la pirați. 


Michinaga plecă fruntea. Yu îi oferea un târg acceptabil. Una peste alta, 
aveau idei asemănătoare, căci amândoi doreau ca o parte din bunurile 
jefuite de rebeli să le revină lor. 

Yasumi şi Song Li, care nu interveniseră deloc în discuţie, serveau ceaiul, 
dar sorbeau fiecare cuvânt, iar bătrâna chinezoaică pândea momentul 
potrivit ca să plaseze ceea ce avea de spus. Discuţia agitată, care nu îl 
împiedică pe Michinaga să observe gesturile graţioase ale doamnei Suiko, 
mai continuă o vreme, până ce Yu obţinu întru totul câştig de cauză. 

Suyari nu avusese timp să o coafeze pe Yasumi. Doar îi pieptănase cu 
mare grijă pletele, a căror fermecătoare lungime urma curba rochiei cu trenă 
şi o acopereau cu o opulentă mantie neagră. Avusese grijă să lase câteva 
şuviţe care-i curgeau până la pământ şi în faţă. Cum s-ar fi putut ca 
Michinaga să nu fie sedus de această normă a frumuseţii care sucea minţile 
bărbaţilor? 

Aroma fierbinte a ceaiului umplea încăperea, iar cei doi bărbaţi tăcură o 
clipă, pentru a savura deliciosul parfum. În acel moment, a intervenit Song 
Li: 

— Vă mai gândiţi la porţelanul fin, chinezesc, a cărui tehnică doreaţi atât 
de mult să o aflaţi? 

Cana cu ceai se opri în pragul buzelor lui Michinaga care, gânditor, o 
puse la loc pe masă. 

— Da, e un subiect care mă interesează. Ştiţi ceva despre asta, Song Li? 

Când Michinaga nu îi mai spunea „doamnă Li”, însemna că aştepta un 
serviciu din partea ei. 

— De ce nu trimiteţi un sol în China? Au trecut mai bine de cincizeci de 
ani de când Japonia a rupt orice legătură comercială cu chinezii. 

— Şi pe cine am putea trimite? întrebă Yu, interesat de eventualitatea 
acestui plan din care, inevitabil, va face şi el parte. 

— Răspunsul cere un răgaz de gândire. 

Yasumi îi zâmbi lui Song Li. Ştia de ce prietena ei deschisese un 
asemenea subiect. Ideea trimiterii unui sol în China urma să aurească 
blazonul fidelului consilier Jinichiro, bunicul ei, care a susţinut întotdeauna 
comerţul cu China. 

Michinaga, care părea a-şi ţese deja planurile, se scărpină pe bărbie cu un 
arătător cu unghia bine curățată. 

— Mai vorbim despre asta, mai spuse el. 


Îi aruncă o privire distrată lui Li apoi, luând cutiuţa de scris de pe măsuţa 
joasă, o deschise, scoase o foaie albă pe care schiţă în grabă o înşiruire de 
cuvinte, ca şi cum ar fi dorit să nu le uite. 

În cele din urmă, le citi cu aceeaşi grabă, răsuci foaia şi o strecură în 
mânecă. 

— Da! Am să mă gândesc şi mai vorbim despre asta cât de curând. 


* 


Yu Tingkuo îşi exprimase dorinţa de a petrece noaptea la Pavilionul 
Glicinelor şi Michinaga se întorsese la palat cu intenţia fermă de a reveni 
singur la salonul de ceai. 

Îşi luase la revedere de la Li printr-o plecăciune adâncă, arătându-şi tot 
respectul cuvenit, apoi îşi pironise privirea în ochii lui Yasumi, care mai 
întâi îi plecase, apoi îi ridicase cu un fel de mândrie arogantă. Michinaga 
acceptase fără să se supere acest semn care ar fi putut fi considerat 
nepoliticos dacă ar fi venit din partea unei femei pe care nu o dorea. 

La drept vorbind, a se întoarce singur la Pavilionul Glicinelor nu era, 
poate, cea mai bună soluţie pentru a o seduce pe tânără, căci se îndoia că 
Song Li îi va lăsa singuri: prevăzând că bătrâna îi va sta în cale, renunţă la 
acest gând. Song Li veghea cu prea multă străşnicie asupra fetei, aşa că 
Michinaga îşi spuse că mai bine ar fi ca ea să se întoarcă la palat, acolo 
putând să o cheme undeva, într-un loc mai intim, unde să fie doar ei doi. 

În vreme ce Michinaga, pe drumul de întoarcere, se gândea la ziua şi la 
ceasul acestei întâlniri, la Pavilionul Glicinelor, Yu dorea să afle mai multe 
despre fosta lui protejată. 

— Ştiam că m-aţi recunoscut! exclamă Yasumi. 

— Nu ţi-am recunoscut înfăţişarea, fireşte, dar vocea nu m-a păcălit! Am 
auzit-o prea mult întrebându-mă de una, de alta, ca să o fi putut uita. 

— Sunt fericită să vă revăd, maestre Yu. 

Călugărul plecă încet capul într-o parte şi îi zâmbi. 

— Iar eu sunt încântat să constat că nu m-am înşelat asupra inteligenţei 
tale. Te descurci în limba mea nativă ca o adevărată chinezoaică. Felicitările 
mele, Song Li. 

— Marele maestru Yukinari e cel care a învăţat-o. 

— Maestrul de la Şcoala celor Trei Pensule? 

— El însuşi. 


Yu rămase stană de piatră. 

— Acum înţeleg, cu un asemenea maestru, poţi face minuni! 

Înălţă apoi capul şi îşi încrucişă mâinile pe pântec. 

— Yasumi! rosti el pe un ton poruncitor, păstrându-şi privirea aţintită 
asupra mâinilor împreunate, îţi poţi păstra înfăţişarea asta dinaintea tatălui 
tău, pentru a-ţi lua astfel răgazul de a-l analiza, de a-l aduce acolo unde îţi 
doreşti, dar în niciun chip în faţa marelui ministru suprem. 

— De ce? 

— Pentru că te va pedepsi că ţi-ai bătut joc de el. 

— Dar eu nu... 

— Se va simţi luat peste picior şi nu te va ierta. Nu îţi va restabili 
niciodată numele la curte. Din contră, te va alunga, aşa cum a fost alungat şi 
bunicul tău. 

Li încuviinţă din cap. 

— Cred că Yu are dreptate, Yasumi. E vremea să îi dezvălui totul lui 
Michinaga şi, chiar prin acest fapt, să îi vorbeşti din nou despre acest plan 
al soliei în China, care va restabili numele şi faima bunicului tău. 

— Planul soliei mă încântă, spuse Yu. Dar mă tem ca nu cumva să-l pună 
pe banditul ăsta de Motokata să se ocupe de el. 

— Nu vreau să mai aud astfel de cuvinte, maestre Yu! strigă Yasumi. 

Surprins de izbucnirea ei nestăpânită, Yu făcu ochii mari. 

— Aş vrea să rămân prietena voastră, dar câtă vreme veţi continua să 
insultaţi acest bărbat, mă tem că aşa ceva nu va mai fi cu putinţă. 

— Dar ce-a făcut pentru tine de îl aperi în asemenea fel? întrebă în cele 
din urmă Yu, după ce-şi veni în fire. 

— Îl iubesc. 

Yu suspină îndelung, chipul i se contractă şi un rid de nedumerire îi apăru 
pe fruntea înaltă. 

— Presupun că l-ai întâlnit înainte de a ajunge la Kyoto. 

Yasumi încuviinţă din cap. 

— Era unul dintre bandiții care te-au urmărit, despre care mi-a povestit 
Sishi... 

— Ştiţi bine că nu! Aceea era banda fratelui lui... 

— E acelaşi lucru... 

— Nu, tocmai că nu! strigă Yasumi. Sunteţi un încăpățânat, maestre Yu, 
şi e mare păcat. Vă amintesc că am îndeplinit misiunea pe care mi-aţi dat-o 


şi că, fără mine, tânărul Sishi ar fi făcut stânga-mprejur fără să mai aştepte. 
Tremura ca o frunză de salcie gata-gata să cadă la cea mai mică adiere. 

Yu nu spuse nimic şi fata continuă: 

— I-am dat mesajul vostru stareţului de la Enryakuji pentru a feri astfel 
călugării de jaful sângeros plănuit de Nariakira. Mi-am plătit astfel datoria 
faţă de dumneavoastră. Motokata s-a dus după fratele lui cu gânduri 
paşnice, doar pentru a recupera bunurile care i-au fost furate. Nu a avut loc 
niciun jaf, nicio violenţă, nicio crimă. Nu puteţi spune altceva. 

— Nu asta mi s-a raportat mie, glăsui Yu pe un ton îngheţat. 

— Cine a îndrăznit să răspândească asemenea minciuni? 

— Eu pe cine ar trebui să cred? îi replică sec Yu. 

— Pe mine! Nu v-aş putea minţi niciodată, maestre Yu. 

Pe chipul lui Yu se păstra aceeaşi rigiditate care nu era deloc pe placul lui 
Yasumi. Dar ce altceva putea face decât să susţină nevinovăția lui 
Motokata? 

Călugărul sfârşi prin a se îndoi de ceea ce îi povestise prietenul lui, 
stareţul de la Enryakuji. Îl minţise pentru a-l înfunda pe cel care îşi 
recuperase bunurile? Da, dar va afla. Va afla mulţumită interogatoriului 
minuţios pe care îl va susţine de îndată ce se va întoarce la templu. 

— Vă implor, maestre Yu, încercaţi să aflaţi mai întâi adevărul şi nu vă 
grăbiţi cu răspunsul. 

Song Li, care nu scosese o vorbă, interveni acum: 

— De ce nu îi explici totul, Yasumi? Motokata a promis templului 
Enryakuji ofrande de îndată ce va fi în măsură să le aducă. Asta dovedeşte 
cu prisosinţă buna lui credinţă. 

Dar Yu se închise în tăcere şi ceru să fie condus în camera lui, pentru a se 
retrage. 


Capitolul XVI 


Un uşor scârţâit între geam şi oblonul glisant... Un zgomot discret, un 
ochi aruncat prin crăpătură... Apoi Sei îi deschise poarta lui Yasumi. 

— În sfârşit, iată-te! exclamă ea. Credeam că m-ai uitat de tot. Cât timp a 
trecut de când n-ai mai venit să mă vezi? 

— Sei, ultima mea vizită a fost în luna Crizantemelor, aşadar nu atât de 
demult. Abia ce-a trecut o lună! 

— Da, dar mesajul tău de ieri m-a lăsat cu buza umflată, că nu ai mai 
venit. 

Yasumi pătrunse în casa prietenei sale şi îşi dădu jos mantia amplă care o 
învăluia. Chimonoul ei acoperea o robă împodobită cu munţi înzăpeziţi şi 
stoluri de păsări. Lui Yasumi îi plăcea să se îmbrace în ton cu anotimpul. I 
se părea că, astfel, îşi recapătă o libertate demult uitată. Cu o robă în nuanţe 
primăvăratice, călărea pe drumurile străjuite de pruni în floare. Cu un 
chimonou cu motive văratice, galopa printre câmpuri pline de bujori şi 
garoafe. 

Oare ce-şi închipuia în iarna asta aspră? Pe buze, i se ivi un zâmbet. Nu 
avea de ce să viseze la galopurile de odinioară! Doar în nici câteva zile se 
va ghemui în braţele lui Motokata! Nu conta ce robă sau chimonou va 
purta, nu conta dacă se va înfăţişa dinaintea lui cu sau fără fard pe faţă. 
Importante vor fi doar mângâierile, îmbrăţişările, vorbele dulci. 

— Îmi pare rău, Sei. Nu am avut timp să te anunţ. Marele ministru 
suprem a venit ieri la Pavilionul Glicinelor fără ca Song Li şi cu mine să fi 
ştiut din vreme. Eşti supărată pe mine? 

Sei aduse ceaiul, care răspândea o aromă delicioasă. 

— Cum aş putea fi supărată când e vorba despre cel mai influent om din 
Japonia? Situaţia ta a luat o întorsătură favorabilă? 

— E prea devreme pentru a spune asta, dar am toate motivele să nu îmi 
fac griji. 

— lar eu am pentru tine o veste care îţi va face mare plăcere. 

— Hai, Sei! Spune-mi iute! 

— Fratele tău trebuie să ajungă dintr-un moment în altul. 

— Shotoko! 

Yasumi se repezi la prietena ei şi o prinse de mâini; un zâmbet larg îi 
lumina chipul. 


— Dar nu va stârni mânia tatălui lui? 

— Tatăl lui e şi al tău! Să nu uităm asta! Aşa că are dreptul să te 
întâlnească în casa mea. Şi să nu îndrăznească Tamekata Kenzo să vină şi să 
se răţoiască la mine, că îi arunc în faţă un bol cu orez sau un vas cu apă 
stătută. 

Începură să râdă cu gândul la imaginea a două femei furioase care îi 
aruncă în cap bărbatului lături numai bune să-i murdărească frumoasele 
straie de curte. 

— Cum ai izbutit minunea asta? 

— Cât se poate de simplu. Shotoko a trecut ieri pe aici ca să afle veşti 
despre Yoshira şi i-am spus că, dacă nu ai putut trece ieri, neîndoielnic vei 
trece astăzi. 

Yasumi îşi sorbea încet ceaiul, gândindu-se la tânărul ei frate pe care nu-l 
mai văzuse din ziua în care tatăl lor i-a interzis s-o mai întâlnească. Se 
ridică să o ajute pe Sei să compună un buchet imens, în nuanțele iernii. 

— Tânăra pe care a trimis-o Song Li ţi se pare potrivită? 

Sei aranjă întâi o ramură mare de salcie printre nalba mare şi ramuri 
uscate de arțar roşu. Adăugă tije ţepoase de brad şi o floarea-soarelui mare. 
Apoi îşi desăvârşi buchetul punând în faţa ramurilor de tuia un mic ciot 
uscat de copac, pe care aranjase un muşchi verde în degrade. În sfârşit, 
risipi ici-colo, în această compoziţie, frunze galbene şi roşii de păducel de 
China şi frunze sacre de ilice. 

Îndepărtându-se de buchet pentru a admira ansamblul, îi răspunse: 

— E mai puţin inventivă decât tine, dar e mai supusă. Pot să fac ce vreau 
cu ea. 

Izbucniră din nou în râs. Apoi Yasumi înaintă şi, încet, se învârti în jurul 
buchetului aşezat într-un vas de ceramică. 

— Ah! făcu ea, arătând cu degetul spre baza ciotului plat, acoperit cu 
muşchi. 

— Ce-i? E o scoică. Tu ai avut ideea asta. Acum pun mereu câte una în 
compoziţiile mele hibernale şi, priveşte, le pictez şi le dau nuanţa 
buchetului. Curtea se dă în vânt după această nouă invenţie... 

— Curtea... 

— Yasumi, dragă, mi se pare că ai uitat totul! Nu-ţi aduci aminte că le-ai 
vorbit despre buchetele mele împărătesei şi doamnelor de la curte? Acum, 
vin toate la mine. Niciodată nu îţi voi putea mulţumi îndeajuns pentru că m- 
ai ajutat cu atâta generozitate. 


— Dar tu nu ai făcut acelaşi lucru pentru mine, pe vremea când nu aveam 
de niciunele, nici măcar un loc unde să pun capul? Cum m-aş fi descurcat 
fără tine şi fără Yoshira? 

— Lasă, lasă! Îndrăzneaţă cum eşti, reuşeai tu până la urmă! 

— Poate, dar cu preţul atâtor eforturi pe care nu am mai fost nevoită să le 
fac. 

— Frai aşa de lipsită de vlagă! Aveai mare nevoie de odihnă după drumul 
acela lung de la Musashi la Kyoto. 

Cu nasul în floarea-soarelui cu inimă galben-aurie, Yasumi suspină. 

— Acum, mi se pare atât de departe! Următoarea primăvară va fi a treia 
de când locuiesc în Kyoto. Ah! Sei, cred că următoarea lună înflorită va 
aduce multe schimbări pentru mine. 

— Tatăl tău? 

— Nu numai el. 

— Dar ce vrei să spui? La palat? 

— Nu numai asta. 

Sei o măsura, încercând să îşi dea seama ce voia să spună. 

— Dintr-odată, ai devenit foarte misterioasă. Nu are legătură cu cele 
două feţe ale tale? 

— Lasă că ai să afli, Sei! 

— Ce încerci, de fapt, să îmi spui? 

Dar cineva ciocănea la uşa de la intrare şi Sei fugi să deschidă. 

Trecuse mai bine de un an din ziua în care Kenzo i-a interzis mezinului 
să o mai vadă pe Yasumi. Adolescentul crescuse. Silueta lui se mai 
împlinise, iar chipul mai pierduse din rotunjimile copilăriei. 

— Oh! Shotoko! exclamă Yasumi. Uită-te la tine, acum eşti un tânăr 
războinic. 

Se apropie de el şi, într-un acelaşi elan, fratele şi sora se îmbrăţişară. 

— Pe toţi Buddha din cer şi de pe pământ, îi şopti ea la ureche, tare 
bucuroasă sunt că am măcar un frate care nu mă respinge! 

— Să te respingă? Ah! Îl urăsc pe tata pentru ce ţi-a spus şi ţi-a făcut, şi îi 
urăsc şi pe fraţii mei! 

— Nu te iubesc? 

— Cum ai vrea să mă accepte câtă vreme nu s-au interesat niciodată de 
mine! 

— Tare mi-ar fi plăcut să-mi arate bunătatea şi căldura umană pe care mi 
le-ai arătat tu. Asta e! Tu eşti altfel. De aceea vreau şi mă voi revanşa. 


— Ce ai de gând să faci? 

— Deocamdată, nu îţi pot spune nimic. Dar crede-mă, Shotoko, voi face 
în aşa fel încât tu să nu ieşi întinat din afacerea asta. Din contra, dacă îţi voi 
putea influenţa favorabil destinul, o voi face. Da, o voi face. 

Vorbiră despre Yoshira, mutat la Iwaki, în Nord. Tinerii funcţionari 
trimişi de curte în provincii îndepărtate trebuiau să facă dovada îndemânării 
lor pentru a căpăta o promovare care le va permite fie să prindă un post de 
guvernator într-un loc mai apropiat de capitală, fie să se întoarcă la palat 
având în buzunar un titlu de ofiţer ataşat Afacerilor fiscale, militare, 
justiţiei, poliţiei sau controalelor. În acest ultim caz, tinerii ofiţeri intrau în 
eşalonul de rangul nouă din clasa a treia şi trebuiau, de-a lungul anilor, să 
urce în ierarhia care le fusese propusă. 

Cazul lui Yoshira era diferit de cel al lui Kanuseke şi al fratelui său, 
Tameyori care, nedorind să se exileze în provincie, au preferat să rămână 
străji la porţile palatului. Dar dacă Yoshira, de origine socială modestă, nu 
avea nicio speranţă să urce pe scara funcţionarilor fără a fi săvârşit fapte 
măreţe, tovarăşii lui în schimb, mulţumită poziţiei tatălui lor, puteau deveni 
ofiţeri superiori. 

Seara a fost veselă, iar Shotoko s-a dovedit a fi un companion plăcut. 
Vorbăreţ, mereu binedispus, nu a vorbit totuşi mai deloc despre sora lui de 
care, de altminteri, nici Yasumi nu era prea interesată. 

Sorbind supa servită de Sei, Yasumi cumpănea în gând ce se pregătea să 
facă. Îi venise pe neaşteptate o idee şi acum îşi croia pas cu pas planul. 

— Ţi s-a întâmplat vreodată, Shotoko, să te afli în faţa marelui ministru 
suprem în aşa fel încât să îţi încrucişezi privirea cu el? 

— Nu! Dar asta nu i s-a întâmplat nici lui Tameyori, nici măcar lui 
Kanuseke. Doar tatăl meu s-a aflat de câteva ori în faţa lui. Dar numai de 
puţine ori. 

— Dar ţi-ar plăcea? 

Shotoko făcu ochii mari şi Yasumi văzu strălucind în străfundurile lor un 
licăr de emoție. 

— Cum asta? 

Yasumi se întoarse spre Sei: 

— Mi-ai păstrat cutia de scris, Sei? 

— Sigur că da. 

Cu paşi mici, grăbiţi, Sei se duse în altă încăpere şi aduse cufărul cu 
ustensilele de scris. Yasumi scoase o filă albă şi începu să scrie mesajul pe 


care dorea să i-l trimită lui Michinaga: 


Astăzi, a opta zi din luna Îngheţurilor, marelui ministru suprem al curţii 
imperiale. Sub luna care se ridică deasupra munţilor înzăpeziţi eu, umila 
doamnă Suiko de la Pavilionul Glicinelor, solicit o întrevedere cu Măria Sa 
de îndată ce multele lui treburi îi vor da un moment de răgaz. Pot îndrăzni 
să sper că acest privilegiu îmi va fi acordat înainte ca sfârşitul iernii să 
aducă înapoi roua îngheţată? 


— Uite, spuse ea răsucind mesajul. Ce legătură îmi poţi da, Sei? Fără 
ramuri înflorite, de altminteri, pe vremea asta nici nu mai sunt. 

— O rămurică lungă de brad? 

Yasumi se strâmbă. 

— E înţepător şi prea agresiv. 

— Atunci o tijă de lotus? 

— E romantic şi nu vreau ca puternicul Michinaga să îşi facă gânduri în 
ceea ce mă priveşte. 

— O ramură de salcie sau un simplu fir de răchită. 

— Am să aleg simplitate. Un simplu fir de răchită mi se pare foarte 
potrivit pentru acest mesaj. 

Se întoarse spre Shotoko: 

— Vrei să fii mesagerul meu şi să îi duci această misivă lui Michinaga? 

Cum tânărul se uita năucit la ea, continuă: 

— În mâna lui, fireşte. 

— Dar cum aş putea face asta? Trebuie să mă duc la locuinţa lui? 

— În niciun caz! Acest mesaj este confidenţial şi, dacă te duci acolo, 
sigur ţi-l smulge din mână vreun servitor! Va trebui să îl duci la palat, acolo 
unde Michinaga are un apartament privat. 

— Dar nu voi reuşi niciodată! Gărzile lui de corp mă vor împiedica să 
trec. 

— Ştiu. Ar fi sora ta care e în suita împărătesei, dar... 

— Oh, în niciun caz! i-o reteză agitat Shotoko. L-ar duce ea însăşi, prea 
încântată să se pună în valoare în faţa marelui ministru suprem. 

— Aşa cred şi eu. De altfel, pe tine vreau eu să te pun în valoare în ochii 
lui. De aceea îţi voi da un al doilea mesaj, pe care i-l vei duce doamnei 
Hatsu. E una dintre primele doamne de onoare ale împărătesei. Va găsi ea 


un mijloc de a te introduce în apartamentele palatului fără să te împiedice 
gărzile de corp. 

— Ce va trebui să îi spun? 

— Că ai un mesaj de la doamna Suiko pe care trebuie să i-l dai direct lui 
Michinaga. 

— Doamna Suiko? făcu el uimit. Dar cine e? 

— Îţi voi explica mai târziu. 

Apoi începu să scrie o a doua misivă: 


Onorabilei doamne Hatsu, floare printre florile cu parfum neasemuit, din 
partea doamnei Suiko, care vă roagă să îl ajutaţi pe tânărul Iamekata 
Shotoko să ducă această misivă marelui ministru suprem. Veţi avea întreaga 
ei recunoştinţă. În semn de mulţumire, acest pieptene este pentru Domnia 
Voastră. 


— Du-te! La ora asta, o vei găsi pe doamna Hatsu în camera ei şi, 
împreună cu mesajul, dă-i şi asta. 

Îşi scoase din plete un pieptene, negru, lăcuit, incrustat cu sidef şi petale 
de aur. Apoi îl înveli într-o hârtie fină şi i-l întinse lui Shotoko. 

— Pieptenele ăsta i-a plăcut, aşa că i-l vei dărui. Dar mare atenţie! Nu ai 
văzut-o niciodată pe Yasumi. Nu o cunoşti decât pe doamna Suiko. Izbânda 
ta depinde de numele ăsta: doamna Suiko. Ai înţeles? 


* 


Cât ai clipi din ochi, Shotoko fu în spinarea calului şi începu să rumege 
în gând drumul pe care urma să-l străbată pentru a ajunge fără alte 
încurcături în apartamentele personale ale marelui ministru suprem. 

În faţa lui, se întindea strada Păsării Roşii, pe care o traversă fără a băga 
în seamă atelajele pe care le depăşea. Zbura prin faţa celor mai opulente 
reşedinţe fără a răsufla şi fără a ridica privirile, şi lăsa în urmă grădinile 
covârşite de zăpadă, prin care ciorile piguleau, în speranţa că vor găsi ceva 
de mâncare. În dreptul celui de-Al Treilea Bulevard, acolo unde două 
porţiuni egale, cea de vest şi cea de est, despărţeau capitala şi o izolau de 
exterior prin cele două mari porţi de intrare, Shotoko încetini trapul. 

Cum ar trebui să procedeze? Era o întrebare pe care şi-o tot punea din 
clipa în care se despărţise de Sei şi de Yasumi, şi la care nu aflase răspuns. 
Conştient că sora lui îi oferise ocazia de a se distinge de fraţii săi şi, cine 


ştie, poate chiar de a le stârni gelozia, nici prin gând nu îi trecea să nu îşi 
îndeplinească misiunea. Tatăl lui nu îi va oferi niciodată asemenea 
oportunitate. 

Aşa că Shotoko se îndreptă spre pâlcul de arborii prinţesei, unde se afla 
doamna Hatsu. Această închidere, care dădea spre grădini, era vastă, 
aerisită. Galerii mari, acoperite, duceau spre terase care se deschideau direct 
în încăperile mari, în care stăteau doamnele de onoare. 

În cale îi ieşi Mierlă Mică, una dintre tinerele servitoare aflate în slujba 
celor patru mari doamne de onoare ale împărătesei. 

— O caut pe doamna Hatsu. 

După ce îl măsură din cap până-n picioare cu un ochi pe jumătate 
binevoitor, pe jumătate batjocoritor, şi ajungând la concluzia că e prea tânăr 
pentru a se lăsa sedus de doamna Hatsu care nu avea nicio aventură ori 
legătură cunoscută, Mierlă Mică se răsti la el cu o voce din care răzbătea 
multă îndrăzneală: 

— Doamna Hatsu nu vă va putea acorda prea mult timp, căci trebuie să o 
pregătesc pentru a se duce la împărăteasă. 

— Trebuie să îi dau un mesaj din partea unei persoane al cărui nume îl 
voi trece sub tăcere. 

Un zâmbet lumină chipul lui Mierlă Mică. Aşadar, acest tânăr mesager nu 
era cucerirea doamnei Hatsu, deci îi putea strecura ocheade îndrăzneţe, ceea 
ce şi făcu, fără urmă de ruşine, remarcând totodată roşeaţa care năpădi 
obrajii băiatului. 

— Urmaţi-mă, rosti ea, trăgându-l pe coridoarele care duceau la uşile 
glisante în spatele cărora se aflau doamnele. 

Se opri sub un umbrar mare închis cu o palisadă, prin care sufla un 
vânticel rece. Nu mai ningea acum, dar de jur-împrejur se aşternuseră 
mormane de omăt. 

— Pe cine trebuie să anunţ» îl întrebă ea în faţa peretelui mobil, care 
putea fi deschis atât din interior, cât şi din exterior. 

— Shotoko, fiul lui Tamekata Kenzo, funcţionar la Afacerile controlului 
militar. 

Tânărul auzi o voce ironică: „Hatsu, l-aţi fi putut alege măcar pe fiul mai 
mare al lui 'Iamekata, flăcăuaşul ăsta trebuie să fie cam lipsit de 
experienţă!” 

Zărind-o pe Mierlă Mică în pragul uşii, Hatsu se ridică, aruncă o privire 
spre Shotoko şi îi adresă un zâmbet amabil. Apoi, văzând că ţinea în mână 


un sul, trase încetişor uşa, care se deplasă pe şină. 

— Veniţi, şopti ea, să mergem într-un loc mai liniştit. 

Fără a mai adăuga o vorbă, luă o mantie îmblănită pe care şi-o aruncă 
peste robele hibernale. Drumul care ducea spre apartamentele împărătesei 
era format dintr-un şir de coridoare pline de curent, iar vântul iernii se 
strecura perfid până şi pe sub cele mai călduroase straie. 

În tăcere, cu un pas grăbit, îl trase pe Shotoko într-o anexă care dispunea 
de o încăpere mare, de odihnă, destinată doamnelor de onoare şi 
concubinelor imperiale. Pe o latură, dădea într-o sală de muzică în care se 
cânta la ţiteră şi la harpă, iar pe cealaltă — spre o bibliotecă bine garmisită cu 
suluri caligrafiate. 

— Cum, deocamdată, nu e nimeni aici, vom fi liniștiți. Mesajul din mâna 
voastră e pentru mine? 

— Da. 

— Din partea cui? 

— Din partea doamnei Suiko. 

— Doamna Suiko! exclamă ea. 

Îl desfăşură şi citi. Apoi analiză în tăcere chipul netulburat al tânărului 
Shotoko care îi întindea acum un pachet micuţ, învelit într-o hârtie fină. 

— E un dar din partea doamnei, în semn de mulţumire că mă veţi ajuta să 
pătrund în apartamentele marelui ministru. 

Cu mişcări iuți, Hatsu se grăbi să desfacă micul pachet; când văzu 
pieptenele pe care îl admirase atât de mult în pletele însoţitoarei ei, scăpă un 
strigăt de uimire. Mângâie luciul lacului, care strălucea ca o oglindă şi, cu 
degetele-i fine, urmări liniile incrustaţiilor de sidef. 

— Cred că vă pot conduce. Veniţi! 

Hatsu simţi cum vântul i se strecoară pe sub mantie şi îşi strânse la piept 
pulpanele mânecilor largi. Urmând galeriile exterioare, îl duse pe Shotoko 
prin spatele clădirilor principale, pentru a nu fi opriţi de străjile palatului. 

Hatsu cunoştea, fireşte, un drum nu prea întrebuințat, dat fiind că o 
urmase de mai multe ori pe împărăteasă, când aceasta dorise să se ducă la 
tatăl ei fără escortă. 

— Prefer să nu fiu văzută, îi spuse băiatului cu o voce scăzută. Mergeţi 
până la capătul acestui culoar, veţi ajunge la o uşă. Bateţi, va veni un 
servitor, dar cum el se va arăta neîncrezător, nu-i daţi mesajul şi nu plecaţi 
până ce nu-l veţi vedea pe marele ministru, întotdeauna doarme aici înaintea 
unei mari adunări, iar mâine tocmai va avea loc una. 


Făcu câţiva paşi în spate, apoi îşi luă seama şi se apropie de tânăr, 
zâmbindu-i: 

— Tovarăşelele mele sunt nişte proaste. După părerea mea, nu păreţi 
deloc a fi un puştan lipsit de experienţă. Sunt sigură că veţi ajunge mai 
departe decât fraţii voştri! 

O lumină de bucurie însenină chipul tânărului. 

— Mult noroc. Cine ştie, poate drumurile noastre se vor mai încrucişa. 
Când o mai vedeţi pe doamna Suiko, vă rog să-i spuneţi că am fost foarte 
mişcată de darul ei. 

Şi îl părăsi. Shotoko înaintă cu prudenţă pe coridorul care îl duse la o 
poartă din lemn de cedru, deasupra căreia se afla un buiandrug sculptat în 
formă de bot de dragon. Joasă şi nu prea lată, nu avea decât un singur 
batant, care se deschise încet de îndată ce bătu. Apoi, în faţa aspectului şi 
ţinutei corecte ale tânărului bărbat, uşa se deschise mai larg. 

Un servitor îşi plecă grumazul, fără a coborî totuşi privirea. 

— Trebuie să îi dau un mesaj marelui ministru suprem. 

— Marele ministru Michinaga nu a sosit încă. 

— Ah! făcu Shotoko descumpănit. 

— Cine v-a adus aici? 

Cum Hatsu nu îi spusese ce să răspundă la astfel de întrebări, ca şi 
Yasumi de altminteri, trebui să găsească singur ceva. 

— Sunt demult aici, minţi el. 

— De când? 

— Am venit cu câteva doamne de onoare şi cu... împărăteasa... care 
trebuia să îşi vadă tatăl incognito. 

— Nu vă recunosc. Ba chiar mi se pare că nu v-am văzut niciodată. 

— Poate chipul mi s-a schimbat. 

— M-ar mira. Ca să schimbi un chip, ai nevoie de o mască. Regret, dar 
nu vă pot lăsa să intraţi. Dacă tot aţi izbutit să găsiţi drumul secret, 
înseamnă că vă puteţi întoarce mai târziu. 

Dar... 

Auzi pocnetul sec al uşii care se închidea. Nedumerit, mânios, bătu cu 
putere în uşă: 

— Sunt sigur că marele ministru Michinaga e în interiorul acestui 
pavilion. Am un mesaj foarte important pentru el. Deschideţi! 

— Dacă ai un mesaj, dă-mi-l mie, tinere, auzi el în spate. 


Shotoko se întoarse brusc. În faţa lui stătea Michinaga, care îi întindea 
mâna. Cât se poate de uşurat, îi întinse sulul. 

— Sunt Shotoko, fiul lui Tamekata Kenzo, funcţionar la Afacerile 
controlului militar, rosti el în mare grabă. Acest mesaj mi-a fost încredinţat 
de doamna Suiko, care mi-a recomandat să îl predau doar în mâinile 
Domniei Voastre. 

Shotoko observă că ochiul întunecat al marelui ministru se luminează. Îl 
văzu ezitând, privind o clipă culoarea albă a filei, care îi arăta că era vorba 
despre un bilet referitor la o problemă administrativă sau o simplă rutină 
cotidiană. Oare ce i-ar fi putut scrie doamna Suiko? 

Ocheada pe care i-o aruncă apoi lui Shotoko dovedea că îşi punea 
întrebări privitoare la alegerea mesagerului trimis de doamna Suiko. Ce-o fi 
vrând de la el? 

— Intră, spuse Michinaga. Vreau să vă pun nişte întrebări. 

Michinaga pătrunse într-o încăpere mare, luminoasă, care dădea într-o 
grădină acoperită de un strat gros de nea. Totul era cufundat într-o 
atmosferă apăsătoare de nedescris, de la crengile copacilor şi micul pod din 
care nu se mai distingea decât forma, de la pârâul care nu mai scotea niciun 
sunet, ascuns şi el sub zăpadă, până la cerul de o imensitate albă. 

Michinaga îşi scoase mantia îmblănită, boneta lăcuită, cizmele, iar 
servitorul le duse în altă încăpere; Michinaga îl chemă din nou şi ceru să nu 
fie deranjat. În cele din urmă, desfăcu firul de răchită cu care era legat 
mesajul şi îl desfăşură. 

Shotoko îi urmărea fiecare gest. Îi văzu maxilarele contractându-se şi 
înţelese că bărbatul gândea iute, dar intens. După toate aparențele, nu părea 
a găsi un răspuns la ceea ce căuta. 

— Doamna Suiko ţi-a dat acest mesaj? 

Shotoko ezită. 

— Da. 

— Cum şi de ce o cunoşti? 

Tânărul şovăi din nou. Yasumi nu-i spusese deloc ce să răspundă la astfel 
de întrebări, aşa că va trebui să joace pe muchie de cuţit şi să nu cadă în 
capcana pe care i-o va întinde, fără doar şi poate, marele ministru. 

— Am cunoscut-o la doamna Susue Sei. 

— Cine e doamna Susue Sei? 

— Mătuşa prietenului meu Yoshira, care a plecat iarna trecută la Iwaki cu 
regimentul de arcaşi format la palat. 


— Şi cu ce se ocupă doamna Susue? 

— Face compoziţii florale pentru clienţii din Kyoto, dar lucrează şi 
pentru împărăteasă şi pentru doamnele de la curte. 

Michinaga îi arătă o rogojină şi o pernuţă. 

— Aşază-te. 

Se aşeză şi el în faţa lui Shotoko, nemulţumit de această neaşteptată 
familiaritate. 

— De ce nu ai cunoscut-o şi tu, ca toată lumea, la Pavilionul Glicinelor? 

— La Pavilionul Glicinelor! 

— Da. Ca fratele tău, probabil! 

— Fratele meu! Dar ce are el de-a face în toată povestea asta? 

Numai că regretă tot atunci aceste vorbe, căci dintr-un salt Michinaga fu 
în picioare, iar Shotoko se întreba de unde o fi venind mânia asta 
neaşteptată. 

— Ascultă, băieţaş! Ştiu că eşti mezinul lui Tamekata Kenzo. Pot aduce 
norii sau soarele deasupra familiei tale. Aşa că îţi poruncesc să îmi spui tot 
ce ştii despre doamna Suiko. Ce căuta la doamna Susue Sei? Cum s-au 
cunoscut? 

Toate aceste întrebări începeau să-l tulbure pe Shotoko, care nu ştia cum 
să interpreteze ameninţarea abia ascunsă. La palat, toată lumea ştia că 
Michinaga îi putea oricând alunga pe cei care nu îi plăceau sau îi putea 
ajuta să sară treptele complicatei ierarhii administrative pe cei care ştiau să-l 
seducă. 

Shotoko nu se clinti; îşi fixă privirea îngrijorată asupra lui Michinaga. 

— Vreau să-mi spui mai multe despre doamna Suiko. Când a cunoscut-o 
pe această Susue Sei? reluă el, ridicând vocea. 

— Când a sosit în Kyoto. 

— În ce zi şi în ce an se întâmpla asta? 

— Acum trei primăveri. 

Aşadar, nu trăia în capitală de prea multă vreme. Doamna Song Li îl 
lăsase să înţeleagă că era vorba de mult mai mult timp. 

— Era văduvă? 

— Văduvă! 

Michinaga îl împunse cu un deget poruncitor: 

— S-ar zice că nu ştiai asta. 

— Mie nu mi-a spus nimic. 


— la te uită! Pare-se că nu o cunoşti deloc! Şi fratele tău... Ţi-a vorbit 
despre ea? Ţi-a spus că se învârtea în jurul ei ca un animal în călduri? 

De data asta, Shotoko izbucni în râs. 

— Ah! Tare m-ar mira una ca asta! 

— Şi de ce, mă rog? 

— Păi... păi nu prea ştiu să vă spun. 

— Sper că ştii că-ţi pot nărui cariera înainte ca ea să înceapă. 

— Sigur că ştiu asta! Dar, mare ministru suprem, mult mai fericit aş fi 
dacă m-aţi favoriza! Oricum, întenţionez să le dovedesc de ce sunt în stare 
fraţilor mei, care nu s-au ocupat niciodată de mine. 

— Aşa deci, nu-i iubeşti! 

— Nu asta am spus. Nu vreau decât să le dovedesc că exist şi eu pe 
lumea asta. 

— Iar eu îţi pot furniza mijloacele. 

Se ridică şi se învârti de jur-împrejurul tânărului, fără a-l slăbi din priviri. 

— Pot face totul, ţi-am spus, reluă el, proţăpindu-se dinaintea lui. Aşa că 
tu vei face întocmai ce şi cum îţi poruncesc, iar eu voi şti să te răsplătesc 
aşa cum se cuvine. 

Shotoko înclină din cap în semn de încuviinţare. 

— Mă voi supune Domniei Voastre întru totul cu condiţia ca doamnei 
Suiko să nu i se întâmple nimic rău. 

Reacţia neaşteptată şi aprigă a lui Michinaga îl descumpăni pe tânăr, care 
se întrebă dacă nu cumva răspunsul lui fusese pricina. Cu arătătorul întins, 
se apropie de el şi îl izbi cu tărie în piept. 

— Aşa carevasăzică, minţi, o cunoşti mai bine decât spui! 

— Ce îmi porunciţi, mare ministru suprem? 

— Am să-ţi dau un atelaj şi două străji şi te vei întoarce aici însoţit de 
doamna Suiko. Dacă tot mi-a cerut o întrevedere, i-o voi acorda în ceasul 
care urmează. 

După aceea, se potoli şi îşi mângâie bărbia cu un aer distrat. Până acum, 
Michinaga nu adusese niciodată o femeie în apartamentele lui private, la fel 
cum nu adusese nici în casa din Kyoto, unde totuşi Rinshi, soţia lui, au 
stătea permanent, căci nu le lipseau nici reşedinţele din provincie. 


Capitolul XVII 


Atelajul gonea, iar zgomotul copitelor celor doi boi înhămaţi răsuna greu 
pe pavajul străzilor de pe care zăpada fusese înlăturată cu lopata. 

Când Shotoko ajunse la Sei, Yasumi plecase deja. 

— Trebuie să fi ajuns de acum la Pavilionul Glicinelor, o vei găsi acolo. 

— Acum acolo stă? 

— Da! De când a plecat de la mine. Cam tot pe atunci a plecat şi Yoshira 
la Iwaki. 

— Ştiu unde se află Pavilionul Glicinelor, dar nu am fost niciodată acolo. 

Nu peste multă vreme, tânărul fu în faţa porţii acestei case de ceai atât de 
vestite, dar în care nu intrase niciodată. Tatăl său venise adesea aici la 
vremea la care nu o cunoscuse încă pe Kijiyu, ultima lui concubină. 

Şi Kanuseke cunoştea locurile, pesemne chiar şi Tameyori! Dar de obicei 
cei doi frecventau case de ceai în care se pătrundea mai lesne şi aveau o 
reputaţie mai puţin bună, şi în care se puteau petrece clipe plăcute alături de 
câte o fată frumoasă. La Pavilionul Glicinelor nu se glumea cu iubirea, ci se 
bea ceai şi sake, se discuta, oaspeţii îşi confruntau cultura, se vorbea despre 
politică şi se întorceau pe toate părţile ideile care circulau prin ţară. 

La Sei, Yasumi nu avusese vreme să îi vorbească despre Pavilionul 
Glicinelor, despre doamna Song Li, iar Shotoko simţea că îl despărţea în 
continuare o lume de sora lui. În jurul ei se ţeseau taine, tulburări, secrete pe 
care el încă nu le cunoştea. Dar Shotoko făcuse deja o alegere. Va miza pe 
cartea lui Yasumi, nu pe aceea a fraţilor lui. Şi dacă va fi sprijinit de marele 
ministru suprem, Tamekata Kenzo nu va putea sta în calea viitorului lui. 

Ca de fiecare dată când deschidea poarta casei, Jujuku îşi strecură mai 
întâi nasul prin crăpătură. Măsurându-l pe tânărul înalt cu o expresie 
binevoitoare, îi adresă un zâmbet larg. Totuşi, urmele adolescenţei încă 
prezente pe chipul lui o făcură să reacționeze cu prudenţă: 

— Pe cine vreţi să vedeţi? se răsti ea în loc de a rosti cu politeţe 
obişnuitul „Poftiti, domnilor!”, când era vorba despre un grup de prieteni, 
sau „Intraţi, seniorii mei!” când avea de-a face cu doi nobili de la palat ori 
doi guvernatori de provincie. Cuvinte urmate, de fiecare dată, de alte 
câteva: „Pavilionul Glicinelor e fericit să vă primească!” 

În faţa întrebării încuietoare a tinerei servitoare, Shotoko nu ştiu dacă să 
pomenească despre Yasumi sau despre doamna Suiko. În timpul acestui 


drum care nu-i luase nicio oră, ajunsese la concluzia că sora lui juca ambele 
roluri. Aşa că îşi spuse în sinea lui că, dacă la Sei era Yasumi, aici trebuie să 
fi fost doamna Suiko, vestita văduvă despre care vorbea Michinaga. Aşa că 
dădu servitoarei acest nume. 

— Şi eu pe cine trebuie să anunţ? întrebă Jujuku. 

— Pe Shotoko. 

Asupra locului se abătu o pală puternică de vânt. Yasumi fugea deja spre 
fratele ei, cu pletele curgându-i până la pământ. 

— Marele ministru vrea să te vadă imediat, o vesti Shotoko. Mi-a dat o 
oră. Vai, ora s-a şi scurs! Răsplata pe care mi-o va acorda depinde de graba 
cu care voi izbuti să te duc la el! 

— Atunci, nu trebuie să-l facem să aştepte. Hai să plecăm. 

— Mi-a pus întrebări la care nu am ştiut ce să răspund. 

Ea îl linişti cu un gest tandru şi îl prinse de mână. 

— Cum altminteri ai fi putut face, câtă vreme nu ştii nimic? Nu-ţi fă griji, 
îi voi spune eu tot ceea ce nu ştie. 

Cu paşi mici şi grăbiţi sosi şi Song Li care, ori de câte ori Sakyo sau 
Jujuku deschideau poarta, era de fiecare dată atrasă de zgomotul clienţilor. 

— Li, o vesti tânăra, iată-l pe Shotoko, fratele meu vitreg. 

— Ei bine, te salut, tinere. Mă bucur că în familia voastră există fie şi un 
singur om care să îi facă cinste. 

Se întoarse către Yasumi. 

— Micuta mea, cred că ar trebui să te duci aşa cum eşti. De data asta, 
arată-i chipul tău cel adevărat şi încearcă să nu îl contrariezi prea tare, doar 
soarta ta e-n mâinile lui. 

Ea scutură din cap şi se strâmbă. 

— Nici să nu te ploconeşti prea mult, căci asta te va face să îţi pierzi din 
valoare şi, mai ales, nu te lăsa sedusă, căci e limpede că asta aşteaptă. Pe 
scurt, va trebui să ştii să dozezi cu cumpătare sfaturile mele, înainte de a 
ajunge la judecăţile tale şi de a lua hotărârile cuvenite. 

— Dar dacă se încăpăţânează să rămână într-o idee pe care eu nu o pot 
accepta, ce fac? 

— În niciun chip nu încerca să i-o schimbi. Poţi oricând cere un timp de 
gândire, promițând un răspuns viitor. În acest caz, îţi va da un răgaz, iar tu 
prelungeşte-l, căci nu i se poate întâmpla nimic rău dacă acceptă. Aşteptarea 
şi răbdarea fac parte din înţelepciune. Aminteşte-i-o, dacă vei simţi că ai 
nevoie de acest argument. Va şti să îl aprecieze. 


— Li, sfaturile voastre mă încurajează. Mă simt mai puternică. 

Bătrâna se apropie şi, cuprinzând-o în braţe, o strânse la piept. 

— Şi nu uita că, chiar dacă toate vor merge prost, vei fi mereu stăpână în 
această casă. 

— Nu voi uita, Li. 

Două şuviţe lungi, suple şi strălucitoare, aranjate în faţă, îi cădeau la 
pământ. Ea le aduse în spate pentru a le potrivi cu restul pletelor şi îl urmă 
pe Shotoko. 


Când au ajuns la palat, începuse din nou să ningă. Coborând din caretă, o 
rafală i-a izbit direct în faţă. Servitorii le-au deschis poarta larg şi i-au 
introdus înăuntru fără a mai aştepta. 

Yasumi nu tremura, dar era îngrijorată de întorsătura pe care o va lua 
această întrevedere. Va fi în favoarea ei sau se va desfăşura împotrivă-i? În 
cel mai rău caz, Michinaga va refuza să îi acorde reabilitarea numelui şi îl 
va şterge din carta familiei Fujiwara, situaţie în care Motokata va face din 
ea o concubină, căci nu se va însura niciodată cu o simplă Suhokawa. 

Acestea erau, fireşte, două dintre cele mai întunecate posibilităţi care se 
conturau în faţa ei, dar imaginea liniştitoare a Pavilionului Glicinelor o 
încurajă. Măcar un lucru era sigur: nimeni nu îi va putea lua bogăţiile 
învățăturilor pe care maestrul Yukinari i le-a dat, şi nici nu îi va putea fura 
cunoştinţele pe care le acumulase cu răbdare, zi după zi. 

Pe pavajul coridorului pe care îi introdusese servitorul, zăpada începuse 
să se topească. Cu privirea plecată, Yasumi se uita distrată la mica băltoacă 
ce scânteia la picioarele ei; când înălţă capul, îl văzu pe Michinaga în faţa 
ei. 

Cum nu avusese vreme să îşi scoată din mânecă evantaiul, nu-şi putu 
ascunde brusca stânjenire. Marele ministru suprem vedea pentru prima oară 
chipul nefardat al doamnei Suiko. Ochii lui strălucitori o sfredeleau, iar ea 
avu impresia că o dezbracă din priviri şi îi cântăreşte trupul gol. În cele din 
urmă, înaltul demnitar îşi reveni: 

— Veniţi în biroul meu, e un cămin acolo. Vă veţi putea încălzi. 

O împinse pe Yasumi în încăperea în care fusese adineauri Shotoko; 
acum, întorcându-se spre el, îi spuse: 


— Nu mai am nevoie de tine, băiete. Voi trimite curând după tine pentru 
a te răsplăti aşa cum am promis. 

— Mare ministru suprem, obiectă cu vioiciune Yasumi, am nevoie de 
prezenţa lui pentru a susţine ceea ce trebuie să vă mărturisesc. 

— De ce? 

— Pentru că e fratele meu! 

Gata, cuvântul fusese aruncat, greu de consecinţe, dar atât de uşor pentru 
inima tinerei femei. Michinaga schiţă un zâmbet al cărui sens îi scăpă lui 
Yasumi. 

— Prin urmare, şi Kanuseke este fratele vostru! 

Yasumi încuviinţă şi continuă cu o voce limpede: 

— Şi Tamekata Kenzo este tatăl meu. 

Michinaga izbucni într-un hohot de râs. 

Dar râsul încetă şi el o prinse de braţ, strângând-o cu putere. De pe chipul 
lui dispăruse orice urmă de veselie. 

— Prin urmare, Kanuseke este fratele vostru! repetă el. 

— Ca şi Shotoko. 

— De Kanuseke vorbesc eu! reluă aprig marele ministru. Şi atunci cum 
se face că a povestit la toată garda imperială că s-a bucurat de favoruri în 
patul vostru şi că dumneavoastră aţi dat sfoară-n toată ţara că nu există 
ibovnic mai bun decât el? 

— E fals! strigă Shotoko, cu obrajii în flăcări. Fals! 

— Da! sări şi Yasumi, arzând de ruşine. Un munte de minciuni şi de 
calomnii. Cer o reparaţie imediată. 

— Am să lămuresc lucrurile chiar acum! Dar dacă se va dovedi că aţi 
minţit, voi arunca anatema asupra reputației frumosului vostru pavilion al 
Glicinelor în asemenea hal, că praful se va alege de el! 

În câteva minute, stârni o adevărată furtună, chemând valeti, străji, ofiţeri 
de poliţie, ofiţeri de justiţie şi le porunci să caute familia Tamekata. 

Între timp, îşi continuă întrebările: 

— Ce este Song Li pentru voi? 

Pe buzele nefardate ale lui Yasumi apăru un zâmbet discret, pe care ea îl 
dorea curat, nicidecum umil. 

— Song Li este totul pentru mine. Mi-e mamă, mi-e bunică, mi-e 
prietenă intimă. Song Li este conştiinţa, puterea şi noua mea energie. 

— Şi altceva? zise sec Michinaga. 


— Când am ajuns în capitală, m-am dus să îmi văd tatăl şi fraţii pe care 
nu îi cunoşteam. M-au respins toţi, mai puţin Shotoko. Părându-i-se că sunt 
sensibilă şi înţeleaptă, Song Li m-a adoptat. Ofiţerul de justiţie care s-a 
ocupat de redactarea documentelor testamentare vă va putea confirma. Totul 
este în regulă. 

Michinaga o sfredelea din priviri pe tânără, de parcă ar fi vrut să îi lase 
un semn pe care nu îl va mai putea şterge niciodată. 

— Să fie adusă aici şi doamna Song Li de la Pavilionul Glicinelor, mârâi 
el, străbătând nervos camera în lung şi-n lat. 

— Mare ministru suprem, interveni Yasumi, e bătrână şi nu se poate 
deplasa atât de lesne ca noi. 

— Ba poate foarte bine să tropăie atunci când trebuie! Vreau ca ea să fie 
prezentă la această confruntare! 

Se proţăpi în faţa ei, clocotind. Se temea ca nu cumva mincinoasa să fie 
ea. Veselia de adineauri făcuse loc mâniei. 

— Care e numele dumneavoastră exact? 

Yasumi flutură uşor din pleoape. La drept vorbind, demult aştepta această 
întrebare; iată că acum putea spune deschis ceea ce-i stătea pe inimă. 

— Mă numesc Suhokawa Yasumi, din clanul Fujiwara după mamă, care 
a fost prima soţie a lui Tamekata Kenzo. Bunicul meu, Fujiwara Jinichiro, a 
fost consilierul şi prietenul împăratului Murakami. A fost alungat de la 
curte de succesorul lui, împăratul Reizei, ale cărui idei legate de politica 
externă nu le împărtăşea. 

Mânia lui Michinaga dispăru cât ai clipi din ochi, ca şi cum aceste 
informaţii de primă importanţă ar fi curăţat-o pe tânără de toate calomniile 
pe care fratele ei le aruncase asupră-i. Dacă o asemenea ascendență era 
adevărată, atunci ea nu putea da naştere unei curtezane vulgare. Oare se 
temuse ca doamna Suiko să nu fie fiica unei concubine oarecare, ce nu ştia 
altceva decât să îmbine cuvinte îndoielnice? 

Apropiindu-se de ea, apucă o şuviţă din lungile ei plete, care i se revărsa 
pe piept, şi o prefiră între degete. 

— Frati liberă să vă schimbaţi chipul cu un fard excesiv pentru care, de 
altminteri, toate doamnele de la curte vă invidiază. Dar nu aveaţi dreptul să 
mă înşelaţi asupra identităţii voastre. 

Dându-şi seama de privirea uimită a tânărului Shotoko, lăsă şuviţa neagră 
să cadă la loc pe bustul tinerei femei. 


— Dacă nu aş fi văzut-o pe doamna Suiko cu aceleaşi plete 
extraordinare, se prea poate să nu fi crezut că aţi fi una şi aceeaşi persoană. 
Dar nicio femeie de la curte nu are un păr atât de lung ca dumneavoastră. 

Yasumi crezu de cuviinţă să se dea un pas înapoi. 

— De altminteri, nu am văzut niciodată un păr atât de frumos. 

Dar îşi veni iute în fire: 

— Rămâne însă faptul că m-aţi înşelat. 

— Departe de mine gândul de a abuza de Domnia Voastră, mare ministru 
suprem. Nu doream decât să mă pot apropia de tatăl şi de fraţii mei sub o 
altă înfăţişare, întrucât o respinseseră pe cea sub care m-am prezentat în faţa 
lor. Dar vă jur că fratele meu Kanuseke este un mincinos. Spusele lui sunt 
monstruoase şi mă pângăresc în cel mai josnic mod. 

Yasumi se apropie de cămin, neluându-şi privirea de la Michinaga. 

— Trebuie să mă credeţi, senior Michinaga. 

— Vreau să aud cu urechile mele confruntarea dintre voi. 

Vocea i se mai îmblânzise, dar păstra o umbră de ameninţare. Aşa că fata 
continuă: 

— Adevărat vă spun, senior Michinaga, acest băiat alintat care pretinde 
că mi-a obţinut favorurile este opusul a ceea ce îmi place mie la un bărbat. 
E de o prostie care depăşeşte limitele acceptabile. Dacă nu-l pot tolera ca 
frate, cum credeţi că l-aş putea îngădui ca ibovnic? 

Michinaga nu răspunse. La poartă, se auziră zgomote. Ministrul, 
nerăbdător să afle mai multe, porunci să fie introdus 'Tamekata Kenzo şi fiii 
lui. 


Surpriza fu pe cât de totală, pe atât de spectaculoasă. Yasumi stătea lângă 
marele ministru suprem. Shotoko, în picioare, nu departe de ea, arbora un 
aer puţin cam ţeapăn, aproape indiferent. Năuciţi, tatăl şi fiii se uitau când 
la Yasumi, când la Michinaga. 

Cu chipul împietrit şi privirea aspră, marele ministru suprem le lăsă un 
scurt răgaz, cât să-şi revină din uimire. Kenzo se adună primul. Acum se 
uita la Shotoko. Tânărul, nemişcat, era cât se poate de calm. Shotoko îl 
uimise, nu glumă: îi încălcase poruncile şi îi sfidase autoritatea, lăsându-se 
manevrat de această fată pe care refuza să o recunoască. 


Cu toate că Kenzo nu era prost, ratase câteva promovări frumoase de-a 
lungul carierei sale administrative şi, dacă nu a urcat niciodată în eşaloanele 
superioare, a fost doar din cauză că femeile l-au sleit, l-au stors de vlagă, l- 
au pierdut. Totuşi, Kenzo vedea altfel lucrurile şi prefera să se aplece asupra 
unei alte judecăţi. La patruzeci de ani, se putea lăuda că a avut toate femeile 
care s-au învârtit în jurul lui, cu ochi languroşi şi gesturi provocatoare, 
inclusiv curtezane şi servitoare; cu Yasumi nu încercase însă nimic pentru 
că se îndoia că fata minţea când susţinea că era fiica lui. Asemănarea ei cu 
Kanuseke era prea bătătoare la ochi şi apoi chimonoul lui Hatsu, pe care îl 
purtase când venise să îl vadă în tribuna curselor de pe Al Doilea 
Bulevard... Dar Kenzo se încăpăţânase. Ce să le spună celor doi fii mai 
mari fără să fie nevoit să le mărturisească deschis că nu erau născuţi din 
prima lui soţie, ci dintr-o simplă concubină? 

Prima lui reacţie odată depăşită, îşi aduna deja în gând argumentele pe 
care i le va opune marelui ministru suprem în faţa acestei fete prea 
îndrăzneţe care le ameninţa stabilitatea familială; căci, la vremea la care el 
fusese căsătorit cu Hatsu, Michinaga nu era la putere şi nu avea de unde să 
ştie cum stăteau atunci treburile la curte. Dar lucrurile nu se petrecură deloc 
cum îşi închipuise el şi nu se vorbi deloc despre căsătoria lui cu Hatsu, fiica 
lui Fujiwara Jinichiro. 

Nebăgându-l în seamă pe Kenzo şi întorcându-şi privirea îngheţată către 
Kanuseke, marele ministru rosti pe un ton aspru: 

— Indiferent care ar fi numele acestei tinere femei care stă lângă mine, 
ea îmi cere o reparaţie pentru ofensa pe care i-ai adus-o. 

Neştiind nimic, asemenea tatălui său, despre subiectul discuţiei, 
Kanuseke replică politicos: 

— În ciuda asemănării noastre, mare ministru, această femeie vă înşală, 
ca şi pe noi, pretinzând că e fiica soţiei principale a tatălui meu. 

Michinaga îl străpunse din priviri, iar tonul lui deveni muşcător: 

— Cine a spus ceva despre prima soţie? Ce asemănare invoci aici? Eu am 
spus: „Indiferent care ar fi numele acestei tinere femei care stă lângă mine, 
ea îmi cere o reparaţie pentru ofensa pe care i-ai adus-o.” 

— Mare ministru suprem, interveni Kenzo, ce dovedeşte că e fiica lui... 

— Ajunge! strigă Michinaga. Nu auzi ce spun eu? Sau poate nu pricepi? 

Făcu câţiva paşi înainte, cu ochii scăpărând de mânie. 

— Repet: nu e vorba nici de numele acestei femei, nici din ce părinţi s-a 
născut. 


Îndreptându-şi arătătorul spre Kanuseke, continuă cu o voce care 
clocotea de nervi: 

— "Ţie, nu tatălui tău, îţi cere ea reparaţii, iar acestea se referă la 
zvonurile pe care le-ai scornit despre ea. 

Tot neînţelegând, Kanuseke zâmbi, sigur de el: 

— Dar eu nu am scornit nimic, mare ministru, din contră, căci nu numai 
că nu vorbesc despre ea, dar vreau să uit până şi acest chip. 

— Şi atunci cum se face că povesteşti cui vrea să asculte că eşti primit în 
patul ei? 

De astă dată, tânărului i se şterse imediat de pe chip aerul arogant. 
Deschise gura plin de uimire, dar nu găsi nimic de spus. Pentru a descâlci 
această încurcătură, Kenzo făcu un pas înainte. 

— E o nebunie! exclamă el. Cum ar putea fiul meu să aibă vreo legătură 
cu această fată? Fără îndoială, nu despre ea este vorba, ci despre... 

— Despre cine? Haideţi! Dezvinovăţiţi-vă! 

Făcu şi Yasumi câţiva paşi în faţă şi fu nas în nas cu fratele ei. Articulă 
rar, cu răceală: 

— Ai spus tuturor la curte că am împărţit perna ba, mai mult decât atât, ai 
îndrăznit să spui că eu aş fi dat sfoară-n ţară că eşti cel mai bun dintre toţi 
ibovnicii mei. 

— În ce plasă vrei să mă prinzi, scorpie mică? 

— În cea a doamnei Suiko, care nu şi-a ridicat niciodată privirea către 
tine. Căci i s-a părut că eşti prea incult pentru una ca asta. 

Acum, ochii lui Michinaga nu mai erau mânioşi, ci răi, agresivi. 
Îndreptând din nou un deget către Kanuseke, strigă: 

— Doamna Suiko şi sora ta sunt una şi aceeaşi persoană. 

Shotoko întoarse capul către tatăl lui. Părea cu totul dat peste cap de 
această poveste extraordinară în care în joc părea a fi capul fiului lui. Acum 
începea să înţeleagă în ce situaţie neplăcută fusese pus. Yasumi, fiica lui 
Hatsu, era fără îndoială vulnerabilă, dar doamna Suiko era de neatins! De 
aceea el, Tamekata Kenzo, infidelul care se credea irezistibil în ochii 
femeilor, nu încercase niciodată să o seducă pe preafrumoasa doamnă 
Suiko, ştiind foarte bine că privirea lui Michinaga se oprise deja asupra ei. 
Oare cum putuse uita să îşi prevină fiul care, în acest domeniu, îi semăna 
atât de bine? 

Pe când Kenzo se frământa să găsească un mijloc de a-şi salva fiul, 
Shotoko se apropie de el: 


— Da, tată, sub chipul fardat al doamnei Suiko se ascunde faţa lui 
Yasumi, fiica ta. 

Tameyori, care până atunci nu scosese un sunet, împietrit de uimire cum 
era, îşi privea fratele, pe Kanuseke. De astă dată, acesta mersese prea 
departe! Fără doar şi poate! Dar mai rămânea o problemă de lămurit şi, 
asemenea lui Kenzo, tatăl lor, simţea că acest punct va rămâne un subiect de 
neînţelegeri, asupra căruia se va înverşuna marele ministru suprem. 

Acum, Yasumi susţinea privirea tatălui ei. 

— Cu ajutorul doamnei Song Li, care m-a adoptat, de vreme ce voi m-aţi 
respins cu atâta uşurinţă, mi-au trebuit opt anotimpuri ca să mă transform, 
să intru puţin câte puţin, zi după zi, în pielea acestui personaj care este 
doamna Suiko. Toată curtea mă admiră şi mă venerează. 

Dintr-un salt, fu lângă Kanuseke: 

— Nu tu, frate, eşti acum cel care mă poate alunga de la palat cu un 
bobârnac. Şi, ca să poată exista puţină clemenţă după condamnarea ta, 
mărturiseşte-ţi acum minciuna şi recunoaşte sus şi tare că nu am fost 
niciodată iubita ta. 

— Te voi alunga de la Kyoto, îl asigură Michinaga cu o voce scăzută şi 
răguşită. Şi, alături de tine, şi pe tatăl şi pe fratele tău mai mic. Doar tânărul 
acesta va rămâne la palat, sub ordinele mele directe. 

Arătă spre Shotoko care, văzând că situaţia tatălui său se înrăutăţea mai 
mult decât ar fi bănuit, încercă să-l facă să înţeleagă printr-un semn cu 
ochiul că trebuie să încerce să îl aducă pe Kanuseke pe calea supunerii. 

— Haide, fiule, spuse Kenzo, întorcându-se către fiul său mai mare, mi s- 
a întâmplat şi mie să mă laud cu neruşinare cu cuceriri care nu erau de nasul 
meu. Nu e grav, dar ceea ce e cu adevărat urât, e să faci rău unei femei. 
Mărturiseşte, şi această persoană nu îţi va mai purta pică. 

Yasumi îşi privi tatăl în ochi: 

— Atunci, spuneţi-i să mă dezvinovăţească întru totul. 

Michinaga se repezi şi deschise uşa, pentru ca şi valeţii şi servitorii să 
audă vorbele pe care Kanuseke urma să le rostească. Era evident că dorea 
ca tot palatul să afle de această mărturisire care va repara întru totul onoarea 
doamnei Suiko. 

— Mărturiseşte, fiule! îl îmboldi Kenzo printre dinţi. 

Kanuseke îşi privea tatăl cu o expresie năucită. 

Yasumi, în schimb, se uita la el cu o faţă triumfătoare. 

— Ai prefera să scrii? 


Michinaga îi întinse pe dată o foaie şi o pensulă. 

— Haide! tună ministrul suprem. Compune un poem despre starea ta de 
spirit din această clipă. 

Sprintenă ca o ciocârlie, Yasumi înhaţă foaia şi compuse un mic text, pe 
care i-l întinse fratelui său: 

— Răspunde-mi printr-un alt poem şi te voi ierta pentru minciunile pe 
care le-ai împrăştiat despre mine. 

— Citeşte! porunci răstit Michinaga. 

— Citeşte! repetă Yasumi, şi răspunde-mi pe loc. 

Privindu-şi tatăl, Kanuseke citi în ochii lui îndemnul de a se supune. 


Zorii au risipit umbra fetei uitate. Dar a fost îndeajuns o vorbă pentru ca 
întunericul să năpădească ziua. 

E nevoie de un alt cuvânt pentru ca aurul soarelui să lumineze ochii lui 
Buddha, care vede şi ascultă totul? 


În faţa atitudinii năucite a fiului său, Kenzo fu cel care citi textul fiicei 
sale cu o voce ezitantă. 

— Vedeţi! spuse Yasumi, întorcându-se către marele ministru suprem, 
tânărul ăsta nu e în stare să compună un poem, aşa cum nu e în stare să 
priceapă sensul poemului meu! Cum m-aş fi putut îndrăgosti de un 
asemenea bărbat! Un astfel de gând e de neînchipuit! 

Apoi tăcu şi plecă plină de modestie capul. Din cauza mişcării, o şuviţă 
lungă, neagră, îi alunecă pe piept. Pletele ei uimitoare atraseră toate 
privirile, iar marele ministru suprem nu mai fu în stare să îşi dezlipească 
privirea de la ele. 


Prin uşa deschisă, povestea poemului pe care fiul mai mare a lui 
Tamekata Kenzo nu a fost în stare să-l compună făcu înconjurul palatului. 
Trecu din gură-n gură, de la servitoare la doamne de onoare, de la arcaşi la 
ofiţeri şi de la primele doamne de onoare la împărăteasa Akiko. Tânăra 
Yokohami, agitată, se învârtea prin cameră întrebându-se ce fărădelege 
săvârşise familia ei pentru a fi tratată astfel de marele ministru suprem. 

În toată această zarvă pică şi Song Li, sprijinită de Artar Roşu şi Jujuku, 
care nu voiseră să o lase să plece singură. 


— Am auzit ce se vorbeşte, senior Michinaga, începu ea de cum intră în 
încăperea mare, în care familia Tamekata îşi revenea cu greu din incidentul 
provocat de Kanuseke. 

— Cine e cel care, cu neruşinare, a pângărit onoarea nepoatei mele? 
continuă ea proţăpindu-se în faţa lui Kenzo, a cărui vârstă matură nu lăsa 
urmă de îndoială asupra situaţiei lui de părinte. 

Cum lameyori se trăsese deoparte, Song Li pricepu că vinovatul era 
tânărul care rămăsese alături de Kenzo. Îl fulgeră din priviri pe Kanuseke 
care, deşi la început avusese pornirea de a o înfrunta pe această bătrână 
netemătoare, acum fu nevoit să plece ochii dinaintea năvalnicei ei 
insistente. 

— Băiete, nu voi accepta asemenea neruşinări. A fost o infamie să îţi 
renegi sora, dar să o pângăreşti pe Suiko a mea, pe care am adoptat-o din 
dragoste, e un lucru josnic pe care nu ti-l voi ierta niciodată! 

Reluă cu o voce hotărâtă şi înaltă: 

— Ţi-ai negat afirmaţiile, tinere? Nu! Ei bine, te-ai ars. Nu voi avea 
linişte până ce marele ministru suprem nu te va alunga din regat, precum s-a 
întâmplat odinioară cu Fujiwara Jinichiro, bunicul acestei fete, care a fost 
alungat de împăratul Reizei pentru motive de o mie de ori mai puţin 
mârşave decât cele care ţi se pun acum ţie în cârcă! 

Michinaga ceru un jilţ pentru Song Li, care se clătina pe picioare. Cu 
toate astea, ea continua să-l înfrunte pe Tamekata Kenzo şi pe fiii lui: 

— Respingerea acestui copil vă va costa mai scump decât acceptarea lui. 
O Fujiwara vă va depăşi în toate domeniile, iar soarta ei va fi mai strălucită 
decât ar putea fi vreodată a voastră! 

Întorcându-se către Michinaga, Yasumi îşi dădu seama că sfaturile pe 
care Song Li i le dăduse ei înainte de a părăsi Pavilionul Glicinelor nu se 
aplicau şi pentru bătrâna chinezoaică. Li se pregătea să îl înfrunte pe marele 
ministru suprem, cu riscul de a-l enerva. Dar se ţinea cu dârzenie de planul 
ei, hotărâtă să îl ducă la bun sfârşit. Aşa încât continuă: 

— Copila asta e o Fujiwara uitată de un destin care s-a înverşunat 
împotriva ei şi a mamei ei. Pentru că a venit să trăiască la Kyoto, dragostea 
pe care nu a putut-o obţine de la tatăl şi fraţii ei trebuie compensată prin 
reabilitarea patrimoniului ei matern. Profitându-se de dizgraţia în care a 
căzut Fujiwara Jinichiro, toate bunurile care i se cuvin acum au fost 
odinioară confiscate. Bărbatul acesta a fost unul de-ai voştri, senior 
Michinaga, aveţi datoria de a îndrepta greşeala. 


Yasumi se uita la marele ministru. Atitudinea lui nu părea deloc 
contrariată de cutezanţa cuvintelor lui Song Li. Din contră, o asculta calm, 
fără a o întrerupe. Apoi se întoarse spre Yasumi, şi îi adresă un zâmbet uşor, 
în care picură un strop de speranţă. Era nevoie de un singur cuvânt pentru 
ca aurul soarelui să lumineze ochii lui Budha, care vede şi ascultă totul. 

Song Li, care îşi dădea seama de complexitatea tuturor acestor 
evenimente, cântărea fiecare amănunt al situaţiei. Înţelegea că pe Yasumi nu 
o aşteptau vremuri uşoare, căci în curând va fi subiect de conflict între 
Michinaga şi Motokata, fiecare dintre ei crezându-se îndreptăţit să îşi ceară 
drepturile. Căci şi unul, şi celălalt i-a oferit ceea ce îi făcea trebuinţă pentru 
a trăi: libertate şi iubire de la Motokata, reabilitarea numelui, a onoarei 
mamei sale şi a titlurilor patrimoniale de la Michinaga. 

Va fi un punct greu de descâlcit, cine ştie, poate chiar dureros... Cum îşi 
va asuma Yasumi permanenta confruntare cu cei doi bărbaţi? Puterea şi 
autoritatea lui Michinaga depăşeau cu mult voința împăratului. În două 
vorbe şi din câteva gesturi, care se traduceau printr-o semnătură pusă pe 
trei-patru documente, îi putea exila în ţinuturi îndepărtate pe toţi cei care îl 
incomodau. Azi Kanuseke... Mâine, poate, va fi Motokata... 

Song Li ştia că, drept mulţumire pentru luptele pe care le purtase 
împotriva piraţilor din Nord, Michinaga îndepărtase proasta reputaţie care 
păta numele familiei lui. Dar mai ştia şi că, din clipa în care va afla de 
legătura dintre Yasumi şi Motokata, marele ministru va căuta să îşi ia 
revanşa cu orice preţ. Ce va face oare? Forţa de caracter a cuplului va izbuti 
să îl înfrângă? 

Se încuraja spunându-şi că tânăra femeie, retrasă la Pavilionul Glicinelor, 
va afla acolo un mijloc de a se apăra. Oamenii de condiţie înaltă, literaţii, 
savanții, poeţii şi caligrafii cu care se înconjura încă de pe acum vor alcătui 
adevărata ei pavăză. 

Deocamdată, discuţia nu se mai prelungi. Michinaga le porunci cu o voce 
seacă lui Kenzo şi fiilor lui să se retragă. Îi ceru lui Yasumi şi lui Song Li să 
rămână, pentru a dezbate problema reabilitării. 


Capitolul XVIII 


În ultima zi a lunii Fără Lună, la Pavilionul Glicinelor se prezentă un 
mesager, care îi înmână o misivă lui Yasumi. Cu o mână nerăbdătoare, ea 
desfăcu şnurul fin din fibră de bambus care ţinea o rămurică de iederă, 
înroşită de frig. Desfăcu mesajul scurt pe care îl aştepta de mai bine de o 
lună. 

— Li! strigă fata. S-a întors Motokata! 

Bătrâna suspină. Se simţi dintr-odată tristă la gândul că Yasumi va 
petrece zile întregi în casa lui Motokata. Ca şi cum ar fi simţit în amănunt 
durerea lui Li de a rămâne singură, fata se apropie, se aplecă spre ea şi o 
îmbrăţişă. 

— Nu vă temeti, mă întorc în câteva zile, promise ea. M-aş plictisi prea 
mult fără dumneavoastră, Li. Doar ştiţi câtă nevoie am să vă simt alături de 
mine! 

Aceste cuvinte, pe care bătrâna chinezoaică le aştepta, i-au adus un 
zâmbet pe chipul palid şi rotund, năpădit de riduri. Lumina care îi juca 
uneori în ochi o făcea încă atât de tânără, încât uneori Yasumi uita de 
momentul când bătrâna nu va mai fi aici. Căci va veni o zi când Song Li, 
chinezoaica venită din capitala Kaifeng, trecând prin Mongolia, se va duce 
dincolo, pentru a se întâlni cu strămoşii ei. 

— Ştiu că te vei întoarce, micuţo, şi tocmai de aceea te voi aştepta. 

Yasumi o legănă pe Li ca pe un copil care se dorea alintat. Îşi şoptiră 
cuvinte tandre şi mâna zbârcită a lui Li trecu îndelung peste pletele lui 
Yasumi, ca şi cum ar fi încercat, prin această mângâiere, să îşi extragă toată 
energia de care va avea nevoie când va rămâne singură. 

Vocea lui Jujuku le readuse la realitate. Slujnica strigă că mesagerul care 
aştepta pe unul din coridoarele Pavilionului dorea să vorbească de îndată cu 
fata. 

— A zis că nu a venit singur, adăugă slujnica, şi că seniorul Motokata i-a 
poruncit să se întoarcă pe jos dacă va rămâne fără cal. 

— Fără cal? 

Dintr-odată, pricepu... 

— Lună îndepărtată! strigă ea. 

Se năpusti afară. Se năpusti ca un uragan la iapa albă, care necheză de 
bucurie că îşi revede stăpâna. Yasumi se frecă de flancul ei, o mângâie pe 


coamă, îi scărpină cu delicateţe botul cu degetele fine. Coada iepei biciuia 
peretele grajdului, iar cele două urechiuşe se sumeţeau, mândre şi drepte, 
sub potopul de cuvinte şi suspine pe care i le susura fata. 

— Lună îndepărtată! lapa mea cea frumoasă, împărăteasa mea! Nu vreau 
să te mai las să pleci şi, dacă nu ai fi fost aşa de pasionată de curse, te-aş fi 
ţinut în grajdurile Pavilionului, fie numai şi pentru bucuria de a te vedea în 
fiecare zi. Dar, în seara asta, îi voi spune lui Arţar Roşu să te alinte şi să te 
îngrijească aşa cum n-ai mai fost niciodată! Ba chiar o să-ţi cânte şi un 
cântec de demult. Le ştie pe toate, ai să vezi. 

Se lăsă în voia fericirii care o copleşea, mulţumită acestei delicate atenţii 
a lui Motokata. Şi, pe neaşteptate, o cuprinse o dorinţă nebună de a călări 
prin munţi, cu mângâierea vântului în faţă, în magia galopului dezlănţuit. 

Întorcându-se la pavilion pe înserat, petrecu noaptea împreună cu Li, care 
o rugase să-i fie alături. Îmbătrânind, o cuprindea câteodată pofta de a o 
avea pe Yasumi lângă ea înainte de a adormi. În zori, Yasumi îşi petrecu 
braţele după gâtul ei şi o îmbrăţişă. Jujuku îi pregătise un ceai pe care îl 
sorbi în grabă, împreună cu câteva turtiţe de soia, apoi fugi la grajd. 

De îndată ce Yasumi fu în spinarea ei, Lună îndepărtată se cabră uşor. 
leşiră în strada încă pustie, căci abia se crăpase de ziuă. 

Copitele lui Lună îndepărtată răsunau pe pavaj. De la lent şi cadenţat, 
pasul calului se făcu tot mai rapid. Apoi, ca şi cum un vânt puternic ar fi 
împins-o de la spate, năvăli pe Al Doilea Bulevard ca un mesager al iadului; 
nimic nu o mai putea opri acum şi curând ajunse în cartierul nobililor din 
cetate. 

De câteva zile bune nu mai ningea şi, pe alocuri, prin grădini, se zărea o 
masă grea şi albă care începea să se topească, cedând încet locul unei 
primăveri încă timide. Se vedea asta după primii ghiocei cu căpşorul abia 
colorat, care se pierdea în pământul îngheţat. 

Yasumi recunoscu de departe casa lui Motokata; ca şi cum şi acesta ar fi 
avut antene, ieşise în faţă pentru a o întâmpina cu mult înaintea lui Bambu 
şi Sosho. 


Două zile şi două nopţi lungi au petrecut unul în braţele celuilalt. Abia 
dacă se sculaseră din culcuş. Bambu le adusese tot ce le făcea trebuinţă ca 
să nu moară de foame. 


Camera din care n-au mai ieşit din clipa-n care s-au încuiat în ea era 
pătrată şi cuprinzătoare. Se deschidea şi se închidea după bunul lor plac 
mulţumită uşilor glisante care o despărţeau de birou şi de camera de zi. 
Podeaua din scânduri de lemn, pe care erau puse rogojini, adăposti mai mult 
de o dată iubirea şi dorinţa lor, în mijlocul pernuţelor de mătase. Acum 
stăteau faţă în faţă, în poziţia de lotus, şi se priveau în ochi. 

Lui Yasumi îi era greu să se concentreze. Motokata tocmai o vestise că la 
următorul răsărit vor pleca să se căsătorească în munţi, departe de Kyoto, 
departe de zgomotele cetăţii. Luă o foaie ca să încerce să îi scrie lui Song 
Li. Nu va mai trece să o vadă. O a doua ei plecare ar umple-o de îngrijorare. 
Mai bine să îndure cu răbdare o despărţire mai lungă, dar una singură, şi să- 
i aştepte întoarcerea. 

Se sprijini de perete, cu spatele ghemuit într-o pernă, şi începu să 
înnegrească foaia cu elegante semne japoneze, pe care Li va şti să le 
aprecieze la justa lor valoare. Avea o caligrafie impunătoare, suplă şi densă 
deopotrivă. Când îşi termină foaia, o strecură sub o piatră mare, vulcanică, 
pe care i-o adusese Motokata, şi luă o a doua. Nu va scrie mai mult de trei, 
căci era bine să îşi fixeze un număr pe care nu trebuia să îl depăşească. În 
trei file, Yasumi trebuia să o liniştească pe Li cu vorbe tandre şi delicate. În 
trei file, Yasumi trebuia să îi spună că Pavilionul Glicinelor era oaza ei de 
pace şi că, chiar dacă va avea un soţ, va avea mereu nevoie de acel loc. 

Motokata stătea în faţa ei şi o privea fără a spune nimic, ca şi cum şi-ar fi 
golit mintea de orice trecut care l-ar fi putut stânjeni. Mâine vor călări spre 
grota primelor lor iubiri. Mâine îşi vor relua cavalcadele nebune. Lui 
Yasumi îi fierbea sângele în vene. În acest răstimp, nu era loc pentru familia 
Tamekata, pentru curtea împărătesei, nici măcar pentru poruncitorul 
Michinaga. 

O bătaie uşoară la uşă îi anunţă că Bambu aştepta încuviințarea lor pentru 
a intra. 

— Intră, Bambu! 

— N-aveţi de gând să vă sculaţi odată? bombăni ea, depunând platoul 
mare, lăcuit, separat în mai multe despărţituri, pentru ca felurile de mâncare 
acoperite cu diverse sosuri să nu se amestece. 

Yasumi aruncă o privire lacomă spre varietatea de peşti cruzi tăiaţi 
cubuleţe şi spre bolurile micuţe cu sosuri condimentate, ale căror culori 
ofereau o paletă extraordinară, care mergea de la ocru-oranj la verde- 


întunecat şi de la verde-închis şi roşu-aprins la alb-gelatinos. Bambu 
cunoştea toate secretele bucătăriei japoneze. 

— Ne sculăm după ce mâncăm tot, Bambu, stabili Yasumi voioasă. 

Două boluri de orez parfumat, două castroane fumegânde cu ceai şi 
turtiţe cu migdale completau ritualul acestei mese. 

— Spune-i lui Salcie Mică să ne aranjeze caii pentru mâine-dimineaţă. 

— Da” unde plecaţi? 

— Curioasă mai eşti, Bambu, glumi Motokata. 

— Asta pentru că plecaţi amândoi, răspunse servitoarea. 

— Şi înainte ce făceai? 

— Mă descurcam eu. 

Dar Yasumi nu era deloc hotărâtă să tacă. 

— Ne ducem în munţi ca să ne căsătorim. 

Servitoarea rămase stană de piatră. 

— Era şi vremea să îţi iei o femeie, micuţule! le-o trânti ea, clătinând din 
cap. Şi eu zic că e foarte bine ca ea să fie, fata asta frumoasă. 

După aceea, îşi mută privirea la Yasumi. Aceasta era înfăşurată într-o 
robă lungă, de un verde-pal, cu flori mari, roz, peste care un chimonou de 
un verde-închis ieşea în evidenţă. Evantaiul era pus lângă ea, alături de 
călimara şi pensula de care se slujise adineauri. 

— Am să umplu arzătorul de parfum, spuse ea, luându-şi ochii de la 
Yasumi. 

În scurtă vreme, aerul se umplu de o mireasmă de liliac şi de iasomie, 
amestecată cu un iz de tămâie. Un parfum subtil şi delicat, care nu putu 
decât să-i încânte. Yasumi nici nu avu nevoie de mai multe pentru a se face 
dorită. Bambu nici nu ieşise bine, că Motokata se strecură în tăcere până la 
ea şi, cuprinzând-o de umeri, o răsturnă pe spate, izbindu-se încetişor de 
pernuţa moale, care o primi. Motokata trase pieptenele care îi ţinea pletele 
grele, şi masa voluptuoasă se întinse şi o acoperi ca un stindard. 

Chimonoul ei se desfăcuse şi, încet, el îi trase rochia sus, pe coapse. 
Yasumi întinse mâinile pentru a-l trage spre ea. A urmat o nouă noapte 
îmbălsămată de parfumul ultimelor zvâcniri ale iernii. 

În zori, când Yasumi deschise ochii, Motokata încă dormea. Ea îi admiră 
frumuseţea virilă, mai puţin efeminată decât cea a aristocraților de la curte. 
Îl măsura cu ochii pe jumătate închişi, pentru ca el să nu bănuiască atenţia 
pe care o stârnea, în cazul în care i-ar deschide pe ai lui. Era irezistibil de 


frumos şi, în fericirea ei, cerea să fie binecuvântată de toţi Buddha de pe 
fata pământului. 

Motokata se trezi. Se frecă de el ca o pisică îndrăgostită, iar el hotărî să 
se desfete cu o ultimă îmbrăţişare, cea mai puternică, cea mai năvalnică, 
una pe care nu o vor putea uita. Cu sexul învârtoşat, trase pântecul moale 
ale lui Yasumi aproape de el şi gustă plăcerea cu o intensitate nebună. 
Yasumi suspină prelung, apoi se ghemui în braţele cu care iubitul ei o 
cuprinsese toată. 


Câteva ceasuri după aceea, părăseau oraşul, galopând spre munţi. După 
ce au trecut prin faţa templului Kyomizu, cu porticul mare, lăcuit cu roşu, 
au ajuns la râul Kamo, a cărui undă cristalină curgea lin. Colinele erau 
acoperite de pini de Karazaki. Ramurile lor, la fel de groase ca şi trunchiul, 
îşi întindeau crengile în linii orizontale. Cele mai groase cădeau până la 
pământ, oferind un adăpost confortabil gâştelor sălbatice care dormeau încă, 
în aşteptarea primelor raze de soare ce le vor trezi. 

Zăpada primăverii se topea, lăsând în urmă pârâiaşe care se pierdeau în 
micile cursuri de apă peste care treceau podeţe din lemn, a căror curbură 
graţioasă se vedea iarăşi. 

Împrejurimile erau învăluite de un calm galeş, încărcat de roua dimineţii, 
care chema în tăcere zborul primelor rândunele. În puţină vreme, din 
pământ vor răsări ierburi mari, care îşi vor undui pletele amestecate cu 
muşchiul verde. 

Era o zi senină, iar cerul fugea deasupra câtorva nori pufoşi. Yasumi ştiu 
că, în curând, se va afla în afara lumii. Totul o aducea înapoi la acest extaz 
al cărui gust îl uitase. Când Motokata s-a întors să o privească, zgomotul 
unui gong se repercută peste câmpurile dimprejur şi răsună cântecul a doi 
Cocoşi. 

Apoi, după Gion şi străzile lui aglomerate care nu fuseseră încă invadate 
de agitația zilnică, au ajuns la lacul Biwa, ale cărui ape de un albastru pal se 
întindeau până hăt, departe, la linia orizontului, scânteind sub soare. Puțin 
câte puţin, valea Kyoto se pierdea în muntele Heizian. Culturile se întindeau 
cât vedeai cu ochii, în timp ce, pe malul celălalt, un lanţ de munţi mici, 
înzăpeziţi, cu piscurile din roci vulcanice, lăsau vederii casele unui sat şi 
acoperişurile ridicate la colţuri ale câtorva temple. 


Ameţit de viteză, Motokata o luă spre dreapta, înspre Kobe, prin golful 
Osaka, acolo unde fluviul se lărgea şi se arunca furios asupra insulelor 
Mării Interioare. Orezăriile se întindeau cât vedeai cu ochii, iar pe malul 
mării bărbaţii încărcau şi descărcau jonci în culori vii. 

Yasumi respira adânc, cu gâtul lacom, cu bustul şi faţa oferite vântului 
care o biciuia. În această dimineaţă nicio urmă de fard nu o încurca. Aşa o 
iubea Motokata. Da! Aşa o prefera, intrată în pielea ei de tânără „barbară”. 
Ştia că alesese să facă acest mare ocol pentru a fi pe placul ei, pentru a o 
stârni, pentru a o ajuta să regăsească atmosfera de libertate. 

Dacă Kyoto avea templele lui, Kobe îşi avea izvoarele, canalele, sutele 
de poduri micuţe care se bucurau de cer, de apă, de pământ. O armonie 
perfectă! Yasumi ar fi urlat de fericire dacă nu ar fi fost atât de ocupată să 
admire totul. I se părea că se întorsese cu trei ani în urmă când, pe drumul 
care o ducea spre un Kyoto necunoscut, descoperea câte un peisaj nou la 
fiecare cotitură de drum. Era conştientă că Motokata o adusese să facă turul 
regiunilor care înconjurau Kyoto cu un scop cât se poate de precis. 

Nara nu era prea departe. Prima capitală a Japoniei avea cele mai vechi 
mănăstiri din lume, precum Todaiji'*!, cu coloşii săi tăiaţi în bronz şi cu 
statuile sale budiste, sau Kasuga, sanctuarul shintoist dedicat strămoşilor 
familiei Fujiwara. În acest loc, drumul devenea abrupt şi pitoresc. Au fost 
nevoiţi să încetinească mult galopul. 

— Dansatoarele de aici sunt celebre, spuse Motokata, arătând cu degetul 
spre 'Todaiji. Dar nu vin niciodată la curte. Chiar şi împăratul şi împărăteasa 
sunt obligaţi să se deplaseze dacă vor să le vadă dansând. Sunt la fel de 
frumoase ca şi tine, căci au părul până la pământ. Graţia lor este 
neasemuită. Dansează îmbrăcate într-o robă lungă, albă, cu flori verzi, 
acoperite cu o mantie largă, purpurie, iar pe frunte au un şnur de aur 
împodobit cu flori roz. 

Lăsă jos degetul şi continuă, cu ochii fixaţi asupra mănăstirii: 

— Dansează dinaintea bonzilor, care cântă din flaut şi din tamburină, iar 
ele flutură cu o mână evantaiul, iar cu cealaltă, clopoţeii. Celebrează vechii 
zei ai Japoniei, sub îndrumarea unei zeițe. 

Acum că Ise nu era departe, Yasumi îşi aminti de Amasu, tânăra ei 
prietenă. Înainte de căderea serii, Motokata va vedea vasul de celadon. 
Poate atunci va fi un moment potrivit pentru a deschide discuţia despre 
recenta lui călătorie şi despre cea pe care Michinaga îi va cere să o facă în 
regiunile din Sud, care erau de o sută de ori mai primejdioase decât cele din 


Nord; căci în Sud se afla faimoasa Mare Interioară unde se ascundeau 
piraţii veniţi din China. 

După ce au trecut de Nara, Kyoto le-a apărut din nou dinainte; au trecut 
prin faţa templului Enryakuji, apoi două ore mai târziu, prin faţa celui de la 
Amazu. Între timp, caii lor îşi reluaseră cavalcada nebunească. Yasumi 
recunoscu stânca mare ce adăpostea grota. 

În cele din urmă, poarta se dădu la o parte, iar zidurile de piatră 
scânteiară în faţa ochilor lui Yasumi, de parcă ar fi fost poleite cu aur. 
Ridică privirea şi îl ţintui pe Motokata. Transformarea se petrecu în doar 
câteva clipe. Îşi regăsise deja ţinuta şi gesturile de aristocrat răzvrătit. O luă 
în braţe şi nu mai conta nimic altceva decât ceasurile de desfătare care îi 
aşteptau, înainte de a închide ochii, Yasumi zări licăririle verzui ale vasului 
de celadon. 


Prima lor noapte acolo a fost plină de o patimă neasemuită. Trupurile lor 
la fel de viguroase, de călite, de năvalnice se înfruntau întru totul goale ca 
două săbii care se ciocneau cu glorie una de cealaltă. 

Abia spre sfârşitul celei de-a treia nopţi, în căldura tandreţei, au început 
din nou să vorbească. 

Cu ochii fixaţi asupra vasului de celadon, Motokata cugeta. 

— Printr-o stranie întâmplare, tu ai celadonul şi, printr-o nemaipomenită 
întorsătură a sorții, eu am procedeul de fabricare a acestor minunăţii! 

Se ridică şi se îndreptă spre cufăr. Ea-l văzu întorcându-se cu un sul de 
file în mână: 

— Uite! 

I-l întinse. 

— Desfăşoară-l! 

Desene, schiţe, cuvinte şi calcule înnegreau cele trei pagini. Mâna ei 
tremură puţin. Trei pagini! Asemenea celor pe care i le scrisese lui Li, 
pentru a-i vesti că nu se va întoarce înainte de venirea primăverii. Fără 
îndoială, aceste documente conţineau dezvăluiri de mare importanţă. 

— Vrei să-mi explici? 

— Sunt calcule despre porţelanuri. Dar nu e vorba aici despre vechiul 
nostru lut ars în foc, şi la care se adaugă apă şi pământ pentru a crea 
nuanțele de galben-portocaliu sau roşu-maroniu. Noi suntem încă la 


cuptoarele făcute din argilă, din care nu scoatem decât vase de ceramică 
grosolane, de tip vechi. Uită-te la frumuseţea celadonului. Când l-a văzut 
prima dată, Michinaga a vrut să-l ia, iar când preoteasa de la Ise l-a refuzat, 
nu s-a mai gândit decât cum să pună mâna pe tehnica de fabricare. 

— Prietena mea Amasu nu mi-a spus nimic despre asta. Dar bănuiesc că 
nu cunoştea acest amănunt. De altminteri, ea nu a spus nimic nici despre 
secretul acestei tehnici. 

— Procedeul este chinezesc şi, în Japonia, nimeni nu cunoaşte formula. 

— Atunci, hârtiile astea? 

— Hârtiile astea îl explică. E vorba despre smalţul verde descoperit de 
clanul Song în China. 

— Dar ce ai de gând să faci cu ele? 

— Să le ascund aici. În afară de mine, eşti singura care ştie asta. Dacă nu 
mă întorc din această a doua călătorie... 

Yasumi se aruncă în braţele lui. 

— Să nu mai spui niciodată asta. Te vei întoarce, ştiu eu. 

— Dacă nu mă întorc din această a două călătorie în ţinuturile din Sud, 
reluă Motokata pe un ton încăpățânat, te poţi folosi de acest document pe 
lângă Michinaga. Îţi va aduce mult, mult mai mult decât consideraţie şi 
prestigiu. Te va face împărăteasă la Kyoto! 

Yasumi izbucni în râs. 

— Motokata, eu nu vreau să fiu împărăteasă la Kyoto, iar tu, tu te vei 
întoarce. 

La fel de căpos, Motokata continuă: 

— Dar înainte de a vinde acest document lui Michinaga, îi vei da formula 
prietenului meu Mitsukoshi, care are ateliere de ceramică, pentru că nu ar fi 
deloc bine ca numai Michinaga să deţină secretul. 

— Şi tu ce vei face când te vei întoarce? 

— Exact ceea ce tocmai ţi-am spus. Voi face acelaşi lucru. 

— Atunci, nu are rost să mai vorbim despre asta, dacă tot o vom face 
împreună. 

— Aşa sper şi eu, pasărea mea cea dulce. 

Îşi lipi buzele de ceafa ei şi-i respiră adânc parfumul, dar, refuzând să se 
lase în voia altor îmbrăţişări, reluă: 

— Am aflat că smalţul verde al chinezilor pe care îl numim celadon este 
pe bază de plumb, dar în aliaj cu cuprul. Amestecul se arde în acelaşi timp 
cu vasul de ceramică, ceea ce micşorează foarte mult cheltuielile de 


fabricaţie. Voi da formulele marelui ministru al palatului şi voi păstra o 
copie pentru Mitsukoshi. El are cuptoarele, eu — formula. Vom împărţi 
câştigurile. 

— lar palatul nu se va simţi ofensat, aşadar Michinaga nu îţi va putea 
face necazuri. 

— Asta nu e totul. Nimeni nu mă obligă să îi dau lui Michinaga toate 
cele trei foi. 

Şi o scoase pe ultima. 

— Uită-te bine la asta. 

Tânăra se aplecă şi observă că aici calculele erau mai numeroase şi mai 
înghesuite. Dar trebuia să le priveşti cu mare atenţie pentru a-ţi da seama de 
acest lucru. 

— Pe foiţa asta se explică exact cum, pornind de la smalţul verde, se 
ajunge la emailuri. Sunt aici toate datele pentru a prelucra gresia cu cenuşă 
vegetală şi oxid de fier, înainte ca întregul să fie vârât în cuptor. 

Motokata rulă cu mare grijă cele trei file. 

— Prea multă vreme ne-am aplecat mai mult asupra artei, în dauna 
tehnicii. lată de ce ne depăşesc ceramicele şi porţelanurile chinezeşti. 

— Mitsukoshi are multe cuptoare? 

— Sunt alţii care au mai multe decât el, e drept, dar numai ale lui se pot 
adapta formulelor chinezeşti. Olarii de la Echizen şi de la Tamba produc 
intens, dar ar trebui să reconstruim cuptoarele pe care le au pentru a se 
potrivi cerinţelor formulelor ăstora noi. Până să-şi dea seama Michinaga, 
din cuptoarele lui Mitsukoshi vor fi ieşit deja multe şi frumoase vase. 

— Şi ce vom face cu celadonul prietenei mele Amasu? Tatăl ei încearcă 
să-l recupereze. 

— Voi încerca să dau de tatăl ei, Yorimitsu Minamoto, şi să-i explic în 
parte planul nostru. El, Mitsukoshi şi cu mine ar trebui să ne putem 
înţelege. 

— Îi pot explica toate astea lui Amasu când mă voi întâlni cu ea? 

— Nu numai că poţi, dar trebuie să o faci. De altminteri, vei avea chiar 
mâine ocazia. 

— Mâine? 

— Nu mai vrei să mă iei de soţ? 

— La Ise! 

— De ce, acolo nu sunt călugări şi bonzi, ca-n orice altă mănăstire? 

— Dar Ise e o mănăstire de femei! 


— Atunci înseamnă că nu ai vizitat-o bine! E înconjurată de o mulţime 
de temple mici. Cine ţi-a sucit într-atât capul de n-ai observat acest amănunt 
însemnat? 

— Fără îndoială, trebuie să mă fi gândit prea mult la tine, replică ea 
râzând. 

— Vom face câteva ofrande acestor temple. Dar de căsătorit, ne 
căsătorim la micul sanctuar al lui Toyouke!=:. 

Scoase din cufăr câteva obiecte de lux şi o punguţă cu monede. 

— Le vom dărui bonzilor de la templul unde ne vom uni vieţile. 


x 


Ise fu o haltă de care Yasumi avea să-şi amintească toată viaţa. A fost, 
desigur, o unire privată, dat fiind că niciun membru al familiei nu a putut 
participa. Dar măcar îndeplineau cum se cuvine prima condiţie, căci doi 
tineri trebuiau să petreacă o noapte împreună pentru a se putea căsători. Cât 
despre a doua, nu o puteau onora, căci datina cerea ca proaspătul soţ să fie 
găzduit o vreme la părinţii soţiei sale. 

Pentru a acoperi această scăpare, Motokata şi Yasumi au asistat la 
ceremoniile budiste de la mai multe temple din preajmă. 

Ascultând rugăciunile, Yasumi visa. Visa privindu-l pe Motokata. Chiar 
şi fără straie de gală, avea acea prestanţă de mare prinţ pe care nimeni de la 
curte nu i-o putea lua. Şi în timp ce călugării slujeau, psalmodiau, mergeau 
cu paşi lenți, cu mâinile împreunate şi capetele plecate, ea începu să îl 
compare pe Motokata cu tatăl ei, apoi cu Michinaga. 

Nu se concentră decât în faţa preoteselor de la marele templu din Ise. 
Imaginea fragilă a lui Amasu o subjugă. Mică, fină, extrem de graţioasă, la 
fel de proaspătă ca o ramură de salcie ieşită din râu, cu părul presărat ici- 
colo, cu flori de iasomie şi cu un ac mare din carapace brună înfipt în cocul 
din creştetul capului, tânăra novice era fermecătoare. Recita sutrele cu o 
voce cristalină, ridicându-şi braţele fine şi albe, care ieşeau din mânecile 
largi ale tunicii diafane. Slujba continuă până la căderea serii cu ofrandele şi 
procesiunile ţinute de bonzii de la templele din jur, în fum de tămâie şi 
santal. Doi dintre ei şedeau lângă o tobă mare, pe care o loveau pe rând, cu 
un băț imens. Bătăile grave, care răsunau până în depărtare, au însoţit toată 
noaptea procesiunea. Au continuat apoi prin bătăi mai uşoare, cele ale unor 
tsutsumi; la ivirea zorilor, muzicienii au lăsat loc dansatoarelor. 


Deşi ei nu şi-ar fi dorit, festivitățile se încheiară noaptea următoare. Sigur 
că în alte circumstanţe ar fi durat mult mai mult, dar un mesager trimis de 
Song Li, singura persoană care ştia unde să îi găsească, îi vesti că 
Michinaga trimisese soldaţi în toate provinciile în căutarea lui Motokata, pe 
care dorea, cât mai iute cu putinţă, să îl întâlnească. 

— De data asta, trebuie să ne întoarcem. Sunt conştient că am amânat 
prea mult întâlnirea cu el, iar el, la rându-i, ştie că sunt pe-aproape, aşa că 
trebuie să fie nedumerit. 

— Atunci, hai să plecăm. 

— Îi voi spune că m-am însurat cu tine şi din cauza asta am întârziat cu 
celelalte planuri. 

Porniră la drum, călărind în tăcere. Mintea lui Yasumi lucra cu febrilitate; 
presimţea că vestea nu avea să fie pe placul lui Michinaga. Calomniile lui 
Kanuseke rămâneau un punct delicat între ei. Oare chiar o fi crezut că se 
dăruise fratelui ei sub înfăţişarea doamnei Suiko? 

— Nu e bine ca tu să fii cel care-i dă vestea acestei căsătorii, spuse ea pe 
un ton liniştit. 

— De ce? 

— Pentru că nu vei şti cum. Lasă-mă pe mine. Întoarse capul spre ea, pe 
jumătate contrariat, pe jumătate morocănos: 

— Şi cum ai de gând să faci? 

— În cel mai simplu fel din lume: îi voi spune că te iubesc. 

Nici nu încheiase bine aceste cuvinte a căror dulceaţă încă răsuna în 
urechile lui Motokata, că şuieră o săgeată, care atinse în treacăt umărul lui 
Yasumi. Îi urmăreau trei călăreţi. 

— Se ţin după noi de la templul din Ise şi sigur au ghicit că am o pungă 
plină asupra mea. 

— Eşti sigur? 

— Nu am vrut să te îngrijorez şi am crezut că o vor lua pe alt drum, la 
răscrucea dintre Enryakuji şi Amazu. Nu mai putem face cale întoarsă. 
Trebuie să grăbim pasul. 

De la trap, au trecut la galop. Obişnuită de aproape doi ani să alerge pe 
terenurile de la Kamo, Lună îndepărtată îl lăsă în urmă, din câţiva paşi, pe 
Ramură înflăcărată. 

— Suntem departe de grotă, îi aruncă Motokata. E imposibil să ne ducem 
acolo fără a ne pune în primejdie taina. Documentele pe care ţi le-am arătat 
sunt nepreţuite. Nu vreau să risc să le pierd sau, mai rău, să-mi fie furate. 


— Atunci ce facem? Călăreţii sunt încă departe, dar îi simt apropiindu-se. 
Poate dacă le-am da punga şi i-am ruga să ne lase să plecăm... 

— Uită-te la stânca aceea de jos, i-o reteză Motokata. 

— O ştiu, face parte din muntele Hiye, dar nu oferă nicio firidă, niciun 
adăpost. 

— Ştiu! Dar dacă o vom ocoli cu îndemânare, vom reuşi să îi păcălim 
câteva minute până ce vor izbuti să ne găsească din nou urma. Aşa că le 
vom întinde o cursă. De îndată ce vom ajunge în faţa stâncii, tu ai să goneşti 
întins drept înainte, spre Kyoto. 

— Şi tu? 

— Euo voi lua spre stânga, spre Mikawa. 

— La Mitsukoshi! 

— Oricum trebuia să îl văd! Cu atât mai rău pentru marele ministru, nu 
are decât să mai aştepte. Îi vei putea spune că tâlharii bântuiesc şi prin 
împrejurimile capitalei. 

Yasumi fixa orizontul cu mare atenţie. 

— Stânca nu e aşa de mare. 

— Destul de mare cât să îţi dovedesc că ideea mea e o strategie bună. 
Hoţii nu se aşteaptă la asta. Dacă ne despărţim imediat, o să-i încurcăm. Nu 
vor mai şti pe cine să urmărească, pentru că, de departe, nu ne pot 
identifica. Cele câteva minute, cât le va trebui pentru a lua o hotărâre, ne 
vor da răgazul cuvenit să ajungem departe. 

— Ah! se plânse Yasumi, aş fi vrut să mai rămân cu tine. 

— Ne vom întâlni la Kyoto. 

Motokata începu să râdă şi o vesti: 

— Acum, că ne-am căsătorit, voi putea dormi la Pavilionul Glicinelor. 

Ideea aceasta o înflăcără pe fată. Astfel, Song Li nu va mai fi singură, în 
timp ce ea va suspina în braţele proaspătului ei soţ. 

Nu le-a luat prea mult până ce au ajuns la stâncă. Nu mai înaltă de două, 
trei staturi de om, era destul de lată cât să-i ascundă. Dar trebuiau să se 
mişte repede, căci privirea unui bandit era mereu ageră şi nu scăpa nimic 
din câte mişcau. Trebuiau să se despartă la fel de repede cum ar lumina un 
fulger. 

— Du-te! strigă Motokata. Nu te întoarce. Pierzi din viteză. 

Cu ochii fixaţi în depărtare, Yasumi ezita. Apoi, întorcând capul spre 
soţul ei, îi zâmbi, în timp ce el îi striga în vânt: 


— Când vei fi primită la marele ministru, spune-i că voi fi la el, la palat, 
într-o săptămână, şi atunci voi fi gata să mă duc unde mă va mai trimite! 

Fa îi dădu pinteni lui Lună îndepărtată, puţin cam agitată. Nu era loc de 
explicaţii, era primejdios să întârzie prea mult. Timpul îi presa. 

— Ce trebuie să îi mai spun? 

— Că mă iubeşti! 


Capitolul XIX 


— Li, vreau să vă recăpătaţi puterile. Trebuie să fiţi în picioare când 
Motokata va fi aici. Jujuku şi cu mine o să vă ajutăm să vă ridicaţi. 

— Dar mă simt atât de lipsită de vlagă! 

— Trebuie să mâncaţi. Mi se pare că n-aţi mâncat nimic de când am 
plecat! 

— Eh! i-o întoarse Li, ridicând din umeri. Bătrânul meu trup nu mai are 
nevoie de hrană. Îl hrăneşte spiritul, acum. Aşa că nu îţi mai fă griji pentru 
mine. Ai trimis un mesager lui Michinaga pentru a-l anunţa că acum eşti 
măritată? 

— l-am trimis dimineaţă o misivă prin care îi cer o întrevedere. 

— Mă tem că vestea asta o să-l cam înfurie. 

— Şi eu mă tem. Cu toate astea, ce poate fi aşa de rău în faptul că mi-am 
luat un soţ? 

— Yasumi, nu eşti deloc proastă, şi ştii prea bine că ar fi preferat să îţi 
găsească el însuşi un soţ. Nu uita că acum eşti o Fujiwara şi toată curtea ştie 
asta. 

Yasumi înălţă pieptul lui Li şi îi puse o pernă mare la spate. Se pare că îi 
plăcea să stea aşa, întinsă, cu un zâmbet uşor plutindu-i pe buze şi cu ochii 
lipiţi de orice gest, cât de mărunt, al tinerei femei. 

— Ăsta nu e un motiv ca să-mi impună un soţ. 

— Te înşeli. Marele ministru suprem are drept de control asupra 
căsătoriilor tuturor celor din neamul Fujiwara. De două veacuri încoace, 
regenţii regatului au grijă să îşi asigure toate privilegiile. Aşa au izbutit să 
cucerească puterea. 

— Dar de ce sunteţi îngrijorată? Sunt o Fujiwara, Motokata la fel. Nu văd 
ce l-ar putea deranja pe marele ministru. Dacă ar fi fost vreo mezalianţă, aş 
fi înţeles să fie supărat că nu i-am cerut sfatul. 

— Lucrurile sunt mai complicate, micuţo! 

Li se simţea neputincioasă în faţa eventualităţii acestui pericol. Cum să îi 
explice că, dacă Michinaga îl detestase pe amărâtul de Kanuseke, prostuţ şi 
lipsit de clasă, doar pentru că a îndrăznit să-şi ridice privirea la seducătoarea 
Suiko, va reacţiona mult mai violent când va afla că s-a măritat cu 
fermecătorul învingător al rebelilor din provincie... O presimţire rea îi 
dădea târcoale, dar se strădui să pară bine dispusă şi strigă aproape veselă: 


— Dă-mi mâna şi strânge-o tare, vreau să mă ridic. Uite! E perfect. Nu 
mă mai clatin. 

Făcură câţiva paşi împreună şi Yasumi o conduse spre un fotoliu 
confortabil, în care îşi va putea sprijini braţele de mânerele mari. Într-un 
castron mic, din ceramică bleu, Jujuku îi servi ceai fierbinte pe care ea îl 
sorbi încet. 

Mesajul pe care tânăra îl trimisese la palat solicita o întrevedere urgentă. 
Şi nu a avut prea mult de aşteptat. Marele ministru suprem o anunţă că, în 
chiar acea seară, o litieră va veni să o ia de la Pavilionul Glicinelor. Suyari 
îi fardă chipul cu îndemânarea şi arta care-i erau proprii, iar Yasumi îşi 
reluă înfăţişarea doamnei Suiko, deşi acum se numea Fujiwara Yasumi. 

Se îmbrăcă apoi cu un karaginu stacojiu, peste care puse, în contrast, un 
chimonou albastru cu căptuşeală violet. Luă un evantai asortat cu albastrul 
chimonoului, pe care erau pictate păsări sălbatice pe un cer de furtună. 
Apoi, după câteva secunde de gândire, se îndreptă spre cutia de scris, luă un 
cărbune de lemn şi o filă bleu, pe care le strecură în mânecă, în caz că îi vor 
face trebuinţă. Astfel împodobită, Yasumi se lăsă condusă de cei doi cărăuşi 
care, unul în faţă, altul în spate, ţineau brancardele litierei pe umeri. Pe tot 
parcursul drumului au avut cale liberă. Niciun soldat, nicio gardă de corp nu 
le-a pus vreo întrebare. Ajunsă în faţa marii porţi din sud care domina zidul 
incintei, o luă pe o alee lipsită de priviri curioase, care ducea direct la 
Michinaga. 

Marele ministru o aştepta într-o ţinută rafinată, alcătuită din mai multe 
robe suprapuse, dintre care cele mai scurte le acopereau pe cele mai lungi, 
în aşa fel încât se puteau vedea broderiile de la poalele fiecăreia. 

Ea înainta cu paşi mici. Pletele ei ridicate erau străpunse de un ac din os, 
incrustat cu sidef. Yasumi îşi ascundea chipul după evantai, lăsând să se 
vadă, ca orice doamnă distinsă, doar un colţişor. 

El făcu un pas înainte: 

— De ce aţi dorit să mă vedeţi? 

Sprâncenele lui stufoase, negre, se înălţară. Ridică o mână şi îi făcu semn 
să înainteze. 

— Pentru a vă anunţa că Fujiwara Motokata a fost nevoit să întârzie, dar 
va fi în faţa Domniei Voastre, la palat, într-o săptămână, nicio zi în plus, 
nicio zi în minus. 

În picioare, el măsura cu ochi scânteietori silueta suplă a tinerei, al cărei 
chip apăru de după evantai. 


— Şi de ce îmi aduceţi dumneavoastră această veste? întrebă el cu o voce 
devenită brusc neîncrezătoare. 

— Pentru că am fost cu el, răspunse Yasumi, ridicându-şi evantaiul la 
înălţimea feţei. 

— Unde? 

— În afara cetăţii Kyoto. 

— În ce loc? 

— Am fost la templul din Ise. 

Dintr-un salt, marele ministru se ridică şi sări peste măsuţa joasă aflată în 
faţa lui. 

— Trebuie să vă scot cuvintele unul după altul? De ce eraţi cu el? 

— Pentru că ne-am căsătorit acum patru zile. 

Cu ochii în flăcări, cu chipul dintr-odată crispat, se aplecă şi, dintr-un dos 
de palmă, mătură serviciul de ceai care se afla pe măsuţa joasă. Cupe de 
ceramică, ceainic, zburară cu toate prin cameră şi căzură ţăndări pe 
rogojinile mătăsoase de pe jos. 

— Nu aveati dreptul! tună el. Aveam şi eu un cuvânt de spus! 

În mod sigur, tânăra nu se aştepta la un asemenea gest de furie. 

— Senior Michinaga, sunt liberă să iubesc pe cine vreau! 

— Nu! Aveţi doar drepturile pe care vi le dau eu! 

Împietrită atât din cauza violenţei izbucnirii lui, cât şi datorită autorităţii 
spuselor marelui ministru, Yasumi începea să se îngrijoreze. 

— Doar nu-l iubiţi pe bărbatul ăsta, o luă peste picior Michinaga. 

Cu o lovitură zdravănă de picior, trimise la perete cea mai mare bucată 
rămasă din ceainicul spart. Mii de ţăndări fine zburară în ploaie. Apoi, 
dintr-un salt de fiară, asemănător cu cel al felinelor mari, sălbatice, se 
năpusti la ea, îi înşfăcă evantaiul şi i-l azvârli pe jos. 

— M-aţi păcălit de la început. Sub pretextul că vreţi să vă reabilitaţi 
strămoşul, mi-aţi smuls numele ăsta de care aveaţi nevoie pentru a vă 
căsători cu un Fujiwara. 

— Nu e adevărat, senior Michinaga. 

— Altfel, nu aţi fi fost decât concubina sau a doua lui soţie, şi ştiţi asta 
prea bine. 

La asta, Yasumi nu putu să îi dea nicio replică, încercă să se îndrepte spre 
un subiect la fel de delicat, dar care poate ar face atmosfera mai puţin 
apăsătoare. 


— Amintiţi-vă, senior Michinaga, v-am spus că nu m-aş putea uita 
niciodată la un băiat atât de neînsemnat ca fratele meu şi, pentru a mă 
disculpa de infamia al cărei obiect îl făceam, am adăugat că îmi plac 
bărbaţii inteligenţi, cultivați, rafinaţi. 

Dar Michinaga nu muşcă nada. Focul din ochii lui o ardea pe Yasumi 
într-atât, încât puţin mai lipsea ca aceasta să îşi piardă controlul. 

— Motokata e un bandit, chiar dacă e un Fujiwara! urlă el. 

— Nu, senior Michinaga, Motokata e un prinţ, la fel ca Domnia Voastră. 

Aceste vorbe părură a-l tulbura, aducând un strop de calm pe chipul lui. 

— Se întoarce ca învingător, continuă ea. A nimicit toţi piraţii din Nord 
şi, la ordinele voastre, se pregăteşte să îi alunge şi pe cei din Sud. Ce vreţi 
mai mult? 

— Pe tine! 

Năucită, ea se dădu îndărăt un pas, apoi din alţi doi-trei se trezi lipită de 
perete. Îi bubuiau tâmplele, îi tremurau picioarele. Trebuia să îşi revină 
rapid, pentru ca el să nu aibă ocazia să profite de acest moment de 
slăbiciune. Dacă va încerca să o siluiască acolo, pe loc, va începe să strige! 
Nu! Îl va pălmui, îl va lovi sau... Ce putea să facă împotriva voinţei unui 
mare ministru suprem? Dacă i se opunea, risca să îi retragă titlurile, numele, 
faima şi prestigiul, tot ceea ce-şi dorise cu atâta ardoare încă de la plecarea 
din Musashi. Dacă se va răzvrăti, Michinaga o va zdrobi... 

Stătea dinaintea ei ca o pajură gata să se repeadă asupra prăzii, întinzând 
spre ea toate ghearele atotputerniciei lui. În clipa aceea, ea se aplecă încet să 
îşi ridice evantaiul, apoi îşi strecură mâna dreaptă în mâneca stângă şi 
scoase de acolo cărbunele de lemn şi foaia bleu, pe care o desfăşură. Hotări 
că venise vremea să răspundă poemului pe care marele ministru i-l trimisese 
la palat. Îşi încropi rapid textul, îl împături şi îl puse pe capătul evantaiului. 
El îl înşfăcă şi îl citi: 


Răcoarea dimineţii căzute pe ultimul trandafir era deja grea de amintiri. 
Era toamnă! Ce vor ajunge grădinile noastre favorite, dacă rafalele iernii 
vor zdrobi şi tot ceea ce a mai rămas din flori? 


Poemul îl calmă pe marele ministru. Se îndreptă spre celălalt capăt al 
încăperii şi şopti: 

— Scuzaţi-mă. Nu ar fi trebuit să izbucnesc aşa. 

— Am uitat deja totul. 


Nu! Nu uitase nimic şi Yasumi simţea cum apasă asupra ei greutatea unei 
incredibile greşeli pentru care, mai devreme sau mai târziu, va plăti. Dar 
nimic nu o va face să îşi schimbe atitudinea. Îl iubea pe Motokata dincolo 
de rațiune, era soţul ei şi nu îşi dorea decât să îl revadă cât mai repede. 

— Când l-aţi cunoscut? se interesă marele ministru cu o voce metalică. 

— Pe drumul spre Kyoto, cu trei ani în urmă. 

— Îi datorez mulţumiri pentru ceea ce a făcut în Nord şi i le voi 
transmite. 

Întoarsă în mijlocul încăperii, tânăra rămăsese cu ochii-n patru. Aceste 
cuvinte aparent paşnice ascundeau altele. Nu a durat prea mult până ce le-a 
descoperit şi pe acestea din urmă, căci el reluă imediat: 

— Şi el solicită reabilitarea. Fratele lui a săvârşit greşeli grave, dar, 
pentru că el e mort, Motokata va trebui să plătească pentru ele. S-a 
răscumpărat prin serviciile pe care mi le-a făcut în ţinuturile din Nord, dar 
va trebui să plece şi în cele din Sud. 

Yasumi clătină din cap. 

— Aşa era stabilit, senior Michinaga. 

— Dar ceea ce nu era şi ceea ce veţi afla înaintea lui, dacă tot îi sunteţi 
soţie, e că va pleca în China dinastiei Song ca sol. 

— În China dinastiei Song! 

Se uita la el cu gura căscată, ca şi cum nu ar fi priceput sensul acestor 
cuvinte. 

== În ţinuturile din Sud: Buzen, Chikuzen, Chikugo, Osumi, Satsuma, 
unde va încerca să înlăture guvernatorii rebeli şi să alunge piraţii care bat 
coastele; apoi se va îmbarca în golful Hakata, va traversa Marea Japoniei, 
Coreea de Sud şi va debarca în China, la estuarul Fluviului Galben, pe care 
îl va urma până la Kaifeng, capitala dinastiei Song. 

— Dar... e o călătorie care va dura... 

— Probabil ani de zile! Cu toate astea, se va întoarce copleşit de glorie, 
căci va aduce cu el ceea ce Japoniei îi face trebuinţă. 

— Cum ar fi tehnica smalţului verde pe care chinezii au pus-o la punct 
pentru frumosul lor porțelan de celadon. 

— Văd că sunteţi la curent. 

— Sunt la curent cu toate câte privesc China, senior Michinaga. Nu uitaţi 
că, înainte de a deveni întru totul o Fujiwara, am fost adoptată de o 
chinezoaică cu o mare erudiție. 


Cum el o privea în tăcere, fără urmă de mânie acum, ea reluă, din ce în ce 
mai înflăcărată: 

— De aceea, pot spune că, acum, dată fiind legătura care mă uneşte de 
Song Li, sunt pe cât de japoneză, pe atât de chinezoaică. Nimic nu mă 
împiedică să plec cu Motokata la Kaifeng, dacă intenţia voastră este să mă 
îndepărtați pentru un timp îndelungat de el. Ba chiar am putea rămâne acolo 
mult mai multă vreme decât ne veţi fi dat Domnia Voastră voie. 

Descumpănit de această observaţie atât de corectă, Michinaga i-o 
întoarse: 

— China e în plină transformare. Ţările mongole încearcă să o atace de 
multă vreme. Nu veţi fi deloc la adăpost. 

— N-am spus că voi pleca. E doar o posibilitate. 

— Atunci, vă sfătuiesc să v-o scoateţi din minte, pentru că oricum nu vă 
voi lăsa să plecaţi. 

Tonul pe care-l adoptase era rece, impersonal, şi părea că doreşte să 
încheie acest subiect. 

Yasumi îşi ridică evantaiul în dreptul feţei şi se închină, dând de înţeles 
că vrea să plece. Când se ridică, îl văzu pe Michinaga sărind peste cioburile 
serviciului de ceai. În trecere, zdrobi câteva sub tălpi şi se proţăpi în faţa ei. 

— Ascultaţi-mă cu atenţie, căci nu am terminat. ÎL voi trimite în China, 
împreună cu soţul vostru, şi pe fratele vostru. Dacă se comportă bine, soţul 
vostru va şti să vegheze asupra lui, iar dacă se comportă sclipitor, la 
întoarcere îi voi da de nevastă o Fujiwara. Atunci va putea căpăta unul 
dintre cele mai înalte posturi în administraţia palatului. 

— În numele lui Shotoko, vă mulţumesc călduros, senior Michinaga. E 
cu adevărat un noroc nesperat pentru el. 

Yasumi simţea că el începea deja să o cumpere. Până unde va merge? 
Viclenia şi puterea lui nu cunoşteau limite. Se înclină din nou şi auzi iar 
ceea ce el ţinea să îi spună: 

— Song Li e o femeie bătrână, măcinată de trecerea anilor, Suiko! Nu o 
părăsiţi. La întoarcere, o veţi găsi moartă şi veţi avea remuşcări până la 
sfârşitul zilelor. Vă iubeşte cum şi-ar fi iubit propria ei fiică. 

— Ce ştiţi dumneavoastră? 

— Ea mi-a spus. 

Yasumi îşi trecu o mână tremurătoare peste faţă. Această dezvăluire era, 
fără îndoială, mincinoasă. 


Încerca iar să o clintească. Dar orice ar fi fost, avea dreptate şi o ştia prea 
bine. Li devenea mai fragilă decât sticla şi ar muri dacă ar lăsa-o singură 
mai mult de câteva săptămâni. 

— Şi nu uitaţi că Pavilionul Glicinelor e cea mai frumoasă moştenire a 
voastră. Dacă plecaţi, nu-l veţi mai găsi la întoarcere. 


Capitolul XX 


Însoţit de prietenul lui Mitsukoshi, Motokata se întoarse mai repede decât 
spusese. E. drept că se temuse de mânia lui Michinaga, dar acesta din urmă 
îl primise amabil, îi lăudase lupta strălucită cu piraţii şi, rebelii din Nord şi 
nu manifestase niciun dezacord la anunţul căsătoriei sale. De altminteri, nu 
a făcut niciun comentariu, a amintit doar că Yasumi l-a pus deja la curent. 

După aceea, discuţia a continuat într-un calm aparent. 

La rândul lui, Motokata nu a protestat dinaintea poruncii categorice a 
marelui ministru, deghizată politicos în propunere. Sigur că şi pentru el 
plecarea în China era cel puţin ispititoare; bărbaţii au schimbat, de formă, şi 
câteva texte poetice despre natura impresiilor lor imediate. Michinaga a 
încercat câteva mulţumiri pentru acceptul său, iar Motokata le-a punctat cu 
înflăcărarea cu care, spunea el, îşi va îndeplini misiunea. Dar ieşi de la 
această întrevedere întrebându-se dacă această călătorie, care prevestea o 
absenţă îndelungată, nu o va întrista pe Yasumi. Aşa că încercă să îi explice 
că ideea de a conduce o solie în capitala Chinei dinastiei Song, care se afla 
la Kaifeng, era tare trebuincioasă pentru viitorul negoţului Japoniei. O 
asigură că nu va rămâne mai mult de un an-doi. 

— La drept vorbind, ce vrea Michinaga? Doar ai deja procedeul pentru 
fabricarea celadonului. 

— Dar nu ştie. 

— Atunci, spune-i. 

— La început aşa m-am gândit şi eu, dar mi-am spus că garanţia de a 
avea tehnica celadonului l-ar putea determina să ceară altceva. 

— Ce altceva ai putea aduce? 

Mitsukoshi bătea încăperea în lung şi-n lat, cu un aer preocupat. 

— Poate cere informaţii despre emailurile lor, mult mai rezistente decât 
ale noastre, rosti el, întorcându-se spre Yasumi. 

Mitsukoshi păstra cu grijă o mare rezervă faţă de tânăra femeie, 
îndulcindu-şi privirea printr-o delicată pudoare, care ascundea admiraţia pe 
care i-o purta. Nu voia să atragă atenţia lui Motokata asupra adevăratelor lui 
simţăminte faţă de tânăra soţie a acestuia. Deşi era cel mai bun prieten al lui 
Motokata, guvernatorul de Mikawa nu era, asemenea acestuia, un om de 
acţiune. Asemenea marelui ministru Michinaga ori a oricărui alt mare 
demnitar de la curte, Mitsukoshi nu se putea lipsi de lux şi de confort. 


Motokata îl rugase pe prietenul său să vegheze asupra lui Yasumi cât va 
lipsi el. Cum putea refuza ocazia de a o vedea din când în când? Tânăra îi 
părea chiar mai frumoasă decât pe vremea când bătea drumurile. 

— Am îndoielile mele, şopti Yasumi, apropiindu-se de Mitsukoshi. Am 
impresia că drumul ăsta în China nu îi displace deloc, dimpotrivă. 

Acest gând pe care ea îl rostise cu jumătate de glas, în aşa fel încât 
Motokata să audă, îi stârni zâmbetul acestuia din urmă. 

— Ce vrei, îi răspunse Mitsukoshi, doar se va consemna fapta lui în 
cronici! Fără îndoială, asta îşi doreşte! 

— Yasumi, interveni Motokata pe un ton destul de convingător, aşa a fost 
şi cu bunicul tău Jinichiro. 

— Cronicile curţii povestesc despre el? 

— Sigur că da. Michinaga a scos din arhive textele care vorbesc despre 
călătoria lui în China. 

Se apropie de soţia lui şi, cum ea plecase capul, el îşi lipi buzele de pielea 
albă şi catifelată de la baza gâtului. 

— Aşa că vezi tu, frumoasa mea pasăre, nu pot fi mai prejos decât el. 

Ea se întoarse cu vioiciune şi, privindu-l drept în ochi, îl întrebă: 

— Împăratul Murakami l-a trimis, nu? 

— El însuşi, şi asta pe vremea când bunicul tău nu locuia încă la Kyoto. 

— Aşadar era foarte tânăr. 

— Aşa e, chiar ceva mai tânăr decât mine. 

— Era căsătorit? 

Curiozitatea lui Yasumi creştea. Mama ei îi vorbise atât de puţin despre 
această perioadă. Motokata îi prinse mâna în palmele lui, mângâind-o 
încetişor. 

— Într-o cronică stă scris că nu numai că era căsătorit, dar avea şi un fiu. 

— Da, era fratele mamei mele, unchiul pe care l-am iubit atât... 

Aceste amintiri amorţiră puţin spiritul lui Yasumi, dar la întrebarea 
abruptă a lui Mitsukoshi reacţionă tresărind: 

— Eşti în relaţii bune cu marele ministru suprem? 

— E stăpânul atotputernic, replică Yasumi, şi poate că ar fi nevoie să-l 
pună cineva la punct din când în când. 

— Ai făcut-o? 

— Am dat greş. 

Motokata izbucni într-un hohot cutremurător de râs. Hotărârea de a pleca 
atât de departe pentru vreme aşa de îndelungată nu părea a-l preocupa peste 


măsură. Yasumi rămase gânditoare. De când se afla la Pavilionul Glicinelor, 
gustase plăcerea învăţăturii şi a studiului. Prin cultură va reuşi în viaţă, nu 
prin cutezanţele ei de călăreaţă şi nesfârşitele escapade pe drumuri. Fireşte 
că dorinţa ei de libertate şi independenţă va rămâne adânc ascunsă în 
străfundurile sale, dar acum o va canaliza altfel. Song Li o învățase că 
autonomia, îndrăzneala, dreptul de a hotărî în mod liber puteau la fel de 
bine acţiona între cei patru pereţi ai unei încăperi mari şi aerisite, care dă 
spre grădini în floare, ca şi pe drumuri largi şi incomode. 

Ca soţie a lui Motokata, va rămâne la Pavilionul Glicinelor cât timp va 
lipsi el, iar când se va întoarce din China, vor găsi o soluţie de a potrivi 
lucrurile. Totuşi, nu se putea resemna la o supunere deplină: 

— Te voi însoţi până în sud şi te voi lăsa la golful Hakata, înainte de a te 
îmbarca spre Coreea. 

— În niciun caz, pasărea mea frumoasă, protestă soţul ei, în sud, unde mă 
duc eu, e plin de pirați. E o zonă mult prea periculoasă. 

— Mai periculoasă decât în nord? 

— Nici nu se compară. Nu am de gând să rămân văduv. 

— Nici eu, văduvă. 

Veni şi îşi frecă nasul de al ei, râzând: 

— Ai să mă laşi în provincia Bingo sau în Iwami. Acolo, drumurile nu 
sunt încă năpădite de tâlhari, căci sunt prea departe de Marea Interioară. De 
îndată ce voi pune piciorul în China, îţi voi trimite un mesager. 

Pe chipul lui Motokata plutea o expresie mulţumită şi Yasumi îşi spuse că 
pesemne aştepta de multă vreme această plecare. Cu cât se gândea mai bine, 
cu atât Yasumi căpăta convingerea că această călătorie era făcută pentru el. 
Avea energia fizică şi cea mentală atât de necesare. La acestea se adăugau 
viclenia, diplomaţia şi simţul afacerilor. Pe scurt, Michinaga mirosise bine 
că era omul potrivit pentru această solie. 


* 


Caii aşteptau în faţa casei lui Motokata şi în grajdurile lui. Mulţi dintre ei, 
sortiţi să devină cai de război, formaţi în exerciţii de luptă de miliția cetăţii, 
aparţineau curţii. Marele ministru îi cedase lui Motokata pentru călătoria în 
China. 

Din expediţie făceau parte şi care. Erau încărcate cu piese din metal, săbii 
şi cuțite, câţiva saci cu perle, punguţe pline cu monede din bronz şi obiecte 


lăcuite destinate chinezilor cu care expediţia urma să facă schimburi 
comerciale. 

Prinţul Yorimichi îşi va aduce oamenii şi propriul lui convoi. Cât despre 
guvernatorul insulei Kyushu, acesta era suficient de puternic pentru a-şi 
aduce singur cele de trebuinţă pentru călătorie, luptă şi negoţ. 

Yasumi plecase la Pavilionul Glicinelor, pentru a-şi lăsa soţul singur cu 
mercenarii pe care-i angajase. Casa lui părea sub asediu, aşa, plină de 
zgomote, râsete şi apropouri deocheate cum era; Yasumi îşi aminti de 
bărbaţii din solda lui Motokata care puseseră mâna pe ea pe muntele Hiye. 
Aşa că tânăra preferă să stea alături de Li, pe care oricum o va părăsi peste 
câteva zile. 

În dimineaţa de după ziua în care Yasumi hotărâse să se întoarcă la 
pavilion, îl văzu pe fratele ei, Shotoko, năvălind agitat. Fugise atât de mult, 
că i se tăiase răsuflarea, pentru că nu găsise nici caretă, nici cal, iar distanţa 
care îl despărțea de pavilion era însemnată. Pe frunte i se prelingeau 
broboane de sudoare, iar în ochi îi juca o licărire ciudată, care ascundea 
parcă o umbră de sminteală. Abia dacă mai izbutea să vorbească limpede. 

Doar după câteva secunde bune, străduindu-se să-şi recapete suflul, putu 
să îngaime cât de cât clar: 

— Yasumi! Plec cu Motokata în China! Voi fi garda lui de corp! 

— Garda lui de corp! Dar nu are nevoie de nimeni şi în niciun caz de un 
flăcău ca tine! 

Văzând dezamăgirea fratelui în faţa reactiei ei potrivnice, Yasumi îşi luă 
seama: 

— E o călătorie periculoasă, Shotoko, iar tu nu ai călătorit niciodată până 
acum! 

— Ah! Yasumi, cum poţi să îmi înfrânezi aşa ardoarea? protestă tânărul 
pe un ton neliniştit. 

— Iartă-mă, îngrijorarea mă face să reacţionez aşa! 

— Nu ai teamă de nimic, nu mai sunt un copil. Ştii prea bine, Yasumi, că 
asta e şansa mea de a mă distinge. Mă voi întoarce acoperit de glorie şi voi 
fi numit cel mai tânăr demnitar de la curte! Michinaga mi-a promis! 

Tânăra schiţă un zâmbet. 

— La ce bun o astfel de promisiune dacă te trimite la moarte? 

— Îţi întorc întrebarea: te gândeşti cumva că soţul tău va muri în cursul 
acestei călătorii? 


— Nu, sigur că nu. Au fost şi alţii în China înaintea lui. Dar nimic nu mă 
va împiedica să mă gândesc că asta se întâmpla în epoci în care negoţul 
dintre ţările noastre era intens. Song Li mi-a spus că, de ceva vreme, China 
dinastiei Song este în permanentă alertă în faţa amenințărilor Mongoliei. 
Acest fel de temere nu este deloc prielnică negoţului cu alte ţări şi, după 
părerea mea, chinezii nu se vor arăta deloc binevoitori unei solii japoneze. 

— Motokata e viclean, ştie el ce are de făcut. 

Convinsă de această spusă, Yasumi clătină din cap: 

— Viclenia, curajul şi isteţimea lui nu vă vor pune la adăpost de clanurile 
vrăjmaşe care v-ar putea ameninţa. Cine mai pleacă în afară de tine şi 
Motokata? 

— Yorimichi, fiul mai mare al lui Michinaga, şi Takaie, nepotul lui. 

— 'Takaie e guvernatorul general al insulei Kyushu. Îşi va lăsa postul? 
făcu Yasumi surprinsă. 

— Marele ministru spune că şi-a pregătit deja apărarea pe țărmurile Mării 
Interioare. 

— Ceea ce înseamnă, pe de o parte, că piraţii s-au instalat acolo, iar pe de 
alta, că Michinaga e în relaţii bune cu nepotul lui! 

— Da, aşa se pare. 

— Şi Yorimichi? E ministrul Centrului, continuă Yasumi. 

— Aşa e. E ciudat că Michinaga îl trimite în China. 

Dintr-odată, ea înţelese că, dacă Motokata ar fi plecat numai cu oamenii 
lui, nimic nu l-ar fi împiedicat să acţioneze după bunul lui plac. Michinaga 
nu avea prea multă încredere în el. Yasumi se bucură atunci la gândul că 
tehnica smalţului verde al celadonului se afla deja în stăpânirea lui. 

— E limpede că Iakaie va veni cu oamenii lui. Câţi bărbaţi fac parte în 
total din expediţie? 

— Poate vreo treizeci. 

Pe neaşteptate, ea se aruncă în braţele lui Shotoko. 

— Ai mare grijă de tine, frăţioare. Nu te-am regăsit atât de târziu ca să te 
pierd atât de repede. Promite-mi că ai să fii prudent şi nu ai să faci nebunii 
care te-ar pune fără rost în primejdie. Şi apoi, fii cu ochii şi pe soţul meu, 
îmi doresc atât de mult să se întoarcă! 

— Ne vom întoarce amândoi! Da, ne vom întoarce! 

Cu o mână, ea îi ciufuli părul des, la fel de nesupus şi hirsut. Apoi îşi 
strecură degetele pe fruntea lui şi îi mângâie sprâncenele dese şi negre: 

— Şi vei căpăta un titlu mai important decât cel al fraţilor tăi. 


Ochii lui Shotoko se făcură veseli, scânteietori. 

— Am să-ţi dau un sfat, frăţioare! 

— Ce sfat? 

— Să te străduieşti să-l urmezi. 

Îl prinse cu hotărâre de braţ. 

— Vino! 

Îl conduse în camera ei, unde o cutie mică de scris era pusă pe o măsuţă 
joasă, lângă locul ei de dormit ascuns în spatele unui paravan de mătase 
roşie. O luă şi i-o întinse. 

— la-o. Găseşti în ea un teanc de foi şi batoane de cerneală. Ştiu că nu 
eşti foarte îndemânatic la scris, dar sigur eşti mai priceput decât fraţii tăi şi 
cel puţin la fel de bun ca sora ta, care are totuşi înlesnirea de a fi în preajma 
celor mai mari poetese de la curte. 

— Dar ce crezi? Ştiu să scriu! 

— Foarte bine, atunci vei catagrafia cu vorbele care-ţi vin în minte tot ce 
se va întâmpla în această călătorie. 

— Tot? 

— Da, tot! Peisaje, oameni, discuţii, întâmplări şi, mai ales, impresiile 
tale. 

— Dar nu ştiu dacă voi izbuti să le orânduiesc pe toate. 

— Atunci, îţi promit că, la întoarcere, voi relua punct tu punct tot ceea ce 
ai scris şi voi face un raport deopotrivă inteligent, folositor şi amănunţit, pe 
care i-l vei prezenta lui Michinaga. Va fi mai copleşit decât îţi poţi închipui. 
Aşază-te, continuă sora lui, ia o foaie şi un baton. 

Se uită la el, cum dizolvă greoi şi cu gesturi neîndemânatice batonul de 
cerneală în bolul cu apă. 

— Acum, vreau să priveşti cu atenţie la tot ce te înconjoară: zgomotele, 
culorile, mirosurile şi chiar ceea ce îţi lipseşte pentru a avea o mulţumire 
mai completă sau o satisfacţie mai intensă. 

— Dar asta o să-mi ia ceva vreme. 

— Nu-i nimic, doar aici nu eşti la curtea împăratului. Gândeşte-te pe 
îndelete, cât timp ai nevoie, dar să nu cumva să uiţi ceva! 

Se îndreptă spre uşa glisantă şi, cu mâna pe mâner, îi mai spuse: 

— Mă întorc mai târziu şi vom judeca împreună ceea ce ai scris. 

Yasumi se întoarse peste mai bine de un ceas. Shotoko înnegrise trei foi. 
Îşi începuse textul arătând cât de mult îi plăcea încăperea în care se afla, dar 
nimic nu putea fi mai important pentru el decât momentul în care va pune 


piciorul pe pământul acelei ţări necunoscute, moment pe care îl aştepta cu 
mare nerăbdare. Apoi a fost în stare să viseze îndeajuns de mult pentru a 
povesti pe trei foi impresiile spiritului lui înflăcărat. 

— Dar e foarte bine! hotărî Yasumi, fluturând textul fratelui ei. Te 
descurci de minune! Ştii că dacă raportul tău va plăcea împăratului, s-ar 
putea să îţi acorde o distincţie onorifică şi plătită de care te vei putea bucura 
toată viaţa? 

— Şi marele ministru? se interesă repede tânărul. 

— Ah! această decorație nu va avea nimic de-a face cu înaintarea socială 
în rang pe care ţi-o va oferi. Gândeşte-te la toate astea, frăţioare. Atât de 
mult aş vrea să reuşeşti acolo unde fraţii tăi nu vor dobândi nimic! 

Ceilalţi fraţi ai ei! îşi dădu ea seama dintr-odată. Oare unde vor fi fiind şi 
ce vor fi făcând? Ridică din umeri şi reluă: 

— Nu mi-a ajuns la urechi niciun zvon despre ei. 

— 'Tameyori a plecat să se alăture lui Yoshira. Ca şi el, va trebui să facă 
dovada vitejiei. 

— Şi, dacă nu mă înşel, tata credea că va scăpa de această cerinţă dată 
fiind poziţia lui la curte. 

— Fără îndoială. 

— Şi Kanuseke? 

De data asta, Shotoko fu cel care ridică din umeri. 

— Nu am vrut să pomenesc despre el ca să nu îţi stârnesc nişte amintiri 
neplăcute. 

— Te înşeli, frăţioare! Mi-e întru totul indiferent. Acum, în viaţa mea nu 
mai contează decât Song Li, Motokata şi cu tine. E doar o întrebare al cărei 
răspuns mi-ar plăcea să îl cunosc. Aici, la Pavilionul Glicinelor, Li avea 
datoria să ştie totul. Trebuie să fac acelaşi lucru. Face parte din datoria mea 
de gazdă. 

— Se pare că Kanuseke l-a mâniat rău pe marele ministru. L-a trimis într- 
o provincie şi mai îndepărtată decât cea în care se află Tameyori şi Yoshira. 

— Unde? 

— În insula Sado. 

— Dar e la capătul lumii! O insulă înconjurată de munţi şi locuită de 
ţărani... Ce-o să facă acolo? 

— Se spune că acolo sunt multe naufragii şi insula a devenit un cuib de 
pirați. "Ţăranii se plâng şi nici nu mai îndrăznesc să îşi părăsească 
pământurile. După părerea mea, ar fi multe de făcut acolo. 


— A plecat singur? 

— Da, se aude că acolo există deja o miliţie. 

— Fi bine, îi curmă vorba Yasumi, a mai rămas tata! Te vezi cu el? 

— Da, dar nu vorbeşte despre nimic. Tace. Probabil se teme să se arate 
prea mult ca nu cumva să fie dat afară. Aproape că nu mai stă deloc la curte 
şi în fiecare seară se întoarce acasă. 

— Pe toţi Buddha din lume! De ce a trebuit să fie aşa de nedrept cu 
mine? 


Dacă pregătirile de drum au fost scurte, momentele de rămas-bun cu Li 
au fost îndelungate şi încărcate de mâhnire. În camera bătrânei, plutea un 
miros de tămâie. Era singura mireasmă pe care o mai suporta acum. 

— Ah! Yasumi, suspină Li, cât de mult mi-ar fi plăcut să pleci şi tu cu 
soţul tău şi să cunoşti China! 

— Li, nu sunteţi îndeajuns de în putere ca să vă părăsesc acum, aşa că să 
vă iasă asta din cap. 

— Dar nu când vei fi bătrână vei putea îndura un astfel de drum. Ar fi 
trebuit să profiti de tinereţe. 

— Nu vreau să vă las prea multă vreme singură. Doar ştiţi prea bine. Şi 
apoi, Michinaga nu e deloc încântat să mă vadă plecând cu Motokata. 

— Asta mă îngrijorează. De ce a încercat să te descurajeze? 

— A amintit de Pavilionul Glicinelor şi de locul pe care va trebui să îl 
ocup după... 

— După dispariţia mea! Aici are dreptate. Tu eşti singura în stare să mă 
înlocuiască. Te-am pregătit pentru asta. Michinaga ştie şi înţelege. Mai mult 
chiar, dacă nu ar fi fost şi dorinţa ta, cred că ţi-ar fi poruncit. 

— Chiar în halul ăsta! 

— Da, chiar în halul ăsta! Kyoto are nevoie de un loc de înaltă cultură, 
condus de o femeie de valoare, care să poată aduna toată aristocrația ţării. 
Aşa stau lucrurile, micuţo! Ai un rol de jucat şi trebuie să ţi-l asumi până la 
capăt. Michinaga nu îţi va da pace. 

— Şi soţul meu? 

— Hai, Yasumi! Eşti suficient de fină şi inteligentă ca să nu te amăgeşti 
singură. Chiar crezi că soţul tău va sta cumincior acasă privindu-şi copiii 
crescând şi nevasta turnând ceai sau sake prietenilor lui? Chiar crezi că îşi 


va petrece timpul admirându-te printre obloane cum culegi ramuri de cireş 
din grădina în floare? 

Yasumi zâmbi cu subînţeles. 

— Vezi să nu! 

— Motokata e un bărbat de acţiune. Ştiu că nutreşti şi tu convingerea 
asta. Lui nu i-ar fi trebuit o soţie ca tine, ci mai curând o femeie blândă şi 
supusă, care să ştie să îl aştepte acasă când se va întoarce din lungile lui 
călătorii. După China, va fi o alta, apoi încă una, şi-ncă una. 

Yasumi scutură din cap: 

— Tocmai, Li, eu sunt femeia de care are nevoie, pentru că îi voi aştepta 
de fiecare dată întoarcerea la Pavilionul Glicinelor. 

— Aici ai şi tu dreptate. 

Apoi, clătinându-şi capul bătrân de la dreapta la stânga, suspină şi se 
interesă cu o voce pe care şi-o păstrase limpede şi distinctă: 

— Acum hai să vorbim despre plecarea ta. Cum ai organizat-o? 

— Îl voi lăsa pe Motokata în provincia Bingo, e mai aproape decât 
Iwami, unde mă gândisem la început să îmi iau la revedere de la el. 

Dându-şi pe spate pletele lungi, se ghemui la pieptul lui Li. 

— Vă promit că mă voi întoarce foarte repede. Voiam să ajung până la 
Nagato, să văd atelierele de fontă pentru monede, dar nu sunteţi îndeajuns 
de puternică şi nu vă pot lăsa singură atâta vreme. 

— Oricum lipsa ta va fi apăsătoare pentru mine. Dar voi şti să te aştept. 
De ce nu te opreşti la Izumo? Provincia asta e ultima înaintea fortificațiilor 
care duc la insula Kyushu. E destul de liniştită şi vei putea rămâne acolo 
ceva mai mult cu soţul tău. 

Şi începu să povestească despre fortificațiile care înconjurau insula de 
Sud şi pe care le cunoştea bine, căci le bătuse în tinereţe, când venise din 
China. Ţinutul ăsta, spuse ea, ajuns astăzi atât de periculos, a avut parte de 
timpurile lui de pace. Dar vecinătatea cu peninsula coreeană a făcut din el 
un loc strategic, căci, de când japonezii au fost nevoiţi să se retragă din 
Coreea de Sud, unde stăpâneau multe teritorii, bărbaţii se aflau mereu pe 
picior de război în spatele meterezelor. 

Li vorbea mult. De când Yasumi luase hotărârea de a pleca pentru o 
perioadă nedeterminată, cu toate că promisese să se întoarcă repede, Li îi 
povestea mereu despre tinereţea ei la curte, despre copilăria ei, îmbelşugată, 
fireşte, dar strictă şi severă, care nu i-a lăsat prea multă libertate de mişcare. 
Uimită, tânăra femeie descoperea în aceste poveşti o fetiţă ageră şi isteaţă, 


dar liniştită şi deloc predestinată să împlinească destinul excepţional pe care 
i-l rezervase mai târziu viaţa. 

Din când în când, Yasumi o îmboldea cu alte şi alte întrebări, iar Li îşi 
amintea alte şi alte întâmplări, lăsându-se legănată de imagini care o 
aduceau îndărăt în ţinutul ei natal. Evocă Fluviul Galben pe care o luau 
soliile japoneze venite să le vândă chinezilor paiete de aur, perle şi mercur, 
şi să se întoarcă acasă încărcate de mirodenii, medicamente, stofe, mătăsuri, 
cărţi. 

— Credeţi că Motokata va izbuti să aducă date despre emailurile 
chinezeşti? 

— Nu ştiu. Chinezii îşi păzesc cu străşnicie secretele. Ajutorul lui Takaie, 
guvernatorul din Kyushu, îi va fi nepreţuit. Fie ca între ei să domnească 
armonia! 


Capitolul XXI 


Convoiul se puse în mişcare dis-de-dimineaţă. Yasumi nu ţinea deloc să 
se arate înainte de a ieşi din capitală. Aşa că se ghemuise într-una din 
caretele care transportau bagaje şi daruri pentru personalităţile chineze, şi 
pe care japonezii din solie vor trebui să le ofere. 

Yasumi îşi luase în cufere câteva straie de gală, dar în această dimineaţă 
purta o fustă comodă şi nişte pantaloni largi, care îi vor permite să 
călărească imediat ce convoiul va trece de meterezele palatului. 

Două noi fapte atraseră atenţia tinerei femei. Prima era şi cea mai 
uimitoare. Din expediţie făcea parte nu doar Yorimichi, fiul mai mare al lui 
Michinaga, ci alături de acesta călărea şi 'Toremishi, mezinul marelui 
ministru, de o vârstă cu Shotoko. Avea o expresie înflăcărată pe chip şi îşi 
strunea plin de mândrie calul. 

Pe geamul caretei, Yasumi se uita la Toremishi, care urmărea din priviri 
silueta fratelui său, ce călărea în capul convoiului. Încerca să înţeleagă de ce 
Michinaga şi-a trimis şi mezinul, cu toate că alcătuirea escortei, aşa cum 
fusese stabilită dintru început, nu îl cuprinsese. În chip cu totul firesc, 
Yasumi îşi spuse că, pesemne, Michinaga se hotărâse să-i dea un tovarăş de 
drum lui Shotoko, lucru care nu ar fi mirat-o deloc. 

Oare Michinaga se va fi gândit că Yorimichi şi Motokata vor avea şi alte 
îndeletniciri decât să stea cu ochii pe doi puştani, iar aceştia din urmă vor 
avea ocazia de a se apropia în timpul călătoriei? Dacă aşa stăteau lucrurile, 
era o atenţie frumoasă, pe care Yasumi ştia să o aprecieze la adevărata ei 
valoare. 

O a doua surpriză îi aduse o mare bucurie. Fuseseră năimiţi patru 
mesageri, care urmau să îl ţină tot timpul la curent pe marele ministru cu 
mersul expediției. Aşadar, aceşti oameni vor bate drumul dus-întors între 
convoi şi capitală ori de câte ori întâmplările o vor cere. În felul acesta, şi 
Yasumi va fi mereu înştiinţată despre diversele episoade care vor puncta 
călătoria. Traseul îl cunoştea, vorbise mult despre el cu Motokata. Pentru 
început, vor ajunge pe coastele Mării Japoniei, apoi o vor lua spre sud, spre 
insula Kyushu, unde se vor întâlni cu guvernatorul Takaie şi se vor îmbarca 
pe două vase care îi vor aştepta la Hakata. De aici, plecau odinioară toate 
vasele solilor care se îndreptau spre China. Vor traversa apoi Coreea de Sud, 
vor atinge țărmurile Mării Galbene, care îi va duce în interiorul Chinei; de 


acolo, o vor lua spre capitala Kaifeng, urmând malul fluviului care traversa 
toată partea de nord a ţării. 

Aceste două noi întâmplări o făcură să îşi dea dintr-odată seama că nu 
avea niciun rost să stea ascunsă într-o caretă, căci era limpede că Michinaga 
era la curent cu plecarea ei. Aşa că ieşi tot atunci şi sări în spatele lui Lună 
îndepărtată, călărind alături de Shotoko, căruia i-l dăruise pe Prun Sălbatic. 

La marea poartă Rasho sau Poarta Incintei, înghesuită între cele două 
ambasade străine, cea a Coreei şi cea a Chinei — care în prezent nu mai 
slujeau la nimic, căci negoţul dintre cele trei ţări se afla în declin —, 
Toremishi veni şi el să călărească alături de Shotoko. 

Aveau amândoi în ochi o lucire copilărească plămădită din necugetare şi 
naivitate, pe care această lungă călătorie avea, fără doar şi poate, să o 
stingă. În clipa aceasta, Yasumi mai că ar fi putut jura că cei doi tineri 
urmau să ajungă repede să se aprecieze unul pe altul şi să devină camarazi 
buni şi loiali; nu, nu s-ar mira deloc să se întâmple una ca asta. Văzându-le 
înflăcărarea atât de asemănătoare şi veşnicele lor dovezi de neîndemânare, 
era greu să nu înţelegi că vor învăţa împreună nu doar de la şcoala aspră a 
vieţii, ci şi de la aceea a supravieţuirii, căci va veni o vreme când piedici 
însemnate se vor ivi în calea lor. 

— Veţi străbate o bucată de drum alături de noi, doamnă Suiko? Unde ne 
veţi părăsi? 

La curte i se spunea în continuare Suiko, după numele acelei împărătese 
japoneze care luptase cu atâta vitejie pentru ţara ei, mult înainte de epoca 
Nara. Un nume pe care şi l-a ales singură, fără ajutorul nimănui, încă de pe 
vremea când nu o cunoştea nimeni. Acum, numele ăsta i se lipise întru totul 
de chip. Dar nu conta! Oricum nu dorea să se despartă de el. La urma 
urmelor, la Pavilionul Glicinelor se va recomanda ca doamna Suiko, şi 
nimic în lume n-ar putea-o face să îşi schimbe alegerea. 

— Vă voi lăsa în provincia Bingo. 

— Unde aţi învăţat să călăriţi atât de bine? E destul de neobişnuit pentru 
o doamnă. 

— Eu nu sunt o doamnă oarecare, prinţe Ioremishi. Dacă veţi deveni 
prieten şi confident al fratelui meu, poate că într-o bună zi vă va face 
dezvăluiri care vă vor umple de uimire. Cine ştie? Acum, Shotoko ştie 
destul de multe lucruri despre mine! 

Cei doi tineri se cercetară din priviri. În ochii fratelui ei, pe care acum 
începea să îi cunoască destul de bine, lui Yasumi i se păru că distinge o 


umbră de admiraţie faţă de tovarăşul lui. Nu trebuia ca Shotoko să se arate 
prea plin de admiraţie faţă de Toremishi pentru simplul motiv că era un 
prinţ cultivat. Mult mai bine ar fi ca fiul lui Michinaga să manifeste şi el 
oarecare interes pentru fratele ei, pentru a pune oarecum în echilibru 
priceperile fiecăruia. Or, singurul domeniu în care Shotoko strălucea era 
trasul cu arcul. 

— Văd că ai tolba plină cu săgeți, îi spuse fratelui ei. Să nu te desparţi 
niciodată de ea. Cunosc împrejurimile astea, la orice cotitură poţi da peste 
vreun pirat sau un rebel. Fii cu ochii-n patru, mereu gata de tras. Nu aveţi o 
tolbă cu săgeți, printe 'Toremishi? 

Tânărul Fujiwara păru mirat şi îi răspunse: 

— Convoiul nu duce lipsă de luptători care vor fi în stare să atace dacă va 
fi nevoie. 

— Aşa e! Dar când duşmanii te lovesc pe la spate, bine e să te poţi apăra 
singur. Sau mai rău chiar! Când intri într-o învălmăşeală, o luptă corp la 
corp, fiecare trebuie să fie în stare să se apere cu propriile lui arme. 

Yasumi prezenta lucrurile într-o lumină cât mai întunecată doar pentru a-l 
determina pe 'Toremishi să pună întrebări despre utilitatea de a se apăra 
singur. Shotoko, căruia nu îi lipsea deloc agerimea de spirit, prinse iute 
mingea din zbor: 

— Aş putea să vă învăţ să trageţi, printe Toremishi. 

— Cu ce arc? 

— Cu cel pe care îl veţi putea cumpăra la prima escală. Ne vom opri la 
Yamashiro. 

— Şi ce v-aş putea oferi în schimbul acestei învățături? 

— Învăţaţi-l pe fratele meu să îşi învârtă calul în cerc, aşa cum face 
Domnia Voastră. Mânuiţi frâiele cu mare îndemânare, prinţe 'Toremishi. lar 
într-o bătălie, cel care se răsuceşte cel mai iute păstrează mereu un mare 
avantaj, căci poate stăpâni situaţia înaintea celorlalţi. 

Mulțumită de efectul acestor cuvinte care i-au lăsat pe cei doi flăcăi 
uimiţi de propriile lor îndemânări, Yasumi îi lăsă singuri, spunându-le că 
dorea să se alăture soţului ei. 


Provincia Yamashiro făcea parte din departamentul Kyoto. Era un ţinut 
important, locuit în veacul trecut de o familie puternică, ce purta acelaşi 


nume; la acea vreme, capitala fusese cât pe ce să se instaleze la Kuni, la sud 
de Kyoto, rămas marele centru politic al ţării. 

Guvernatorul din Yamashiro întâmpină convoiul cu multă consideraţie. 
Învăluit în nenumăratele lui robe de brocart şi purtând un coc în formă de 
con în creştetul capului, Fujiwara Nobutaka era tipul bătrânului guvernator 
de provincie, plin de putere şi autoritate. De-a lungul întregii vieţi, se 
arătase loial şi drept faţă de cei care l-au slujit. Nobutaka avea mai mulţi 
copii de la prima soţie, dintre care trei fii. Concubinele îi dăruiseră şi ele 
câţiva fii, aşa că avea descendenta asigurată. Cât despre Murasaki Shikibu, 
a doua lui soţie, ea nu născuse decât o fiică, apoi nu îi mai dăruise alţi copii. 

Concubinele lui Nobutaka nu locuiau cu doamna Murasaki Shikibu. 
Guvematorul din Yamashiro o admira şi o respecta prea mult pentru a-i 
impune una ca asta. Cu toate acestea, atât la Kyoto, cât şi în provincie, toată 
lumea ştia că între ei nu fusese o căsătorie din dragoste, ci una aranjată. De 
altminteri, se întâmpla adesea ca doamna Murasaki să petreacă multă vreme 
împreună cu fiica sa pe unul din domeniile tatălui ei, guvernatorul din 
Echizen. 

Concubinele lui Nobutaka, tinere şi frumoase, după cum se şi cuvine, şi 
care îi justificau pe deplin bogăţiile, locuiau în nişte anexe mari, lângă 
reşedinţa lui. Arareori se întâmpla să le vezi trecând sau plimbându-se prin 
faţa casei. Profitau de grădinile întinse din spate şi admirau în linişte 
trecerea anotimpurilor. Printr-o uşă abia crăpată sau printre zăbrelele de la 
ferestre, oaspeţii stăpânului locurilor le puteau întrezări pe fugă siluetele, 
trecând cu evantaiul în mână. Uneori, câte una întorcea capul ca să îi fie 
zărit chipul sau scotea un țipăt de pasăre speriată, pentru a atrage atenţia 
asupra prezenţei ei fugare. Nici nu era nevoie de mai mult pentru ca oaspeţii 
lui Nobutaka să răspândească zvonul că guvernatorul din Yamashiro avea 
cele mai frumoase concubine din ţinut. 

Membrii micii solii se aflau acum dinaintea lui şi jocul curtoaziei poetice 
îşi făcu simțită prezenţa încă de la începutul vizitei. Deschiderea o făcu 
Yorimichi: 


Pe sub boabele de rouă, 

verdele acelor de pin 

adunate în străfundul munţilor 

şi susurul dulce al izvoarelor peste pietre 
ne-au condus spre Domnia Voastră. 


Nobutaka se închină pe cât de adânc îi permitea vârsta. Mâinile lui albe, 
cam noduroase, ieşeau din mânecile largi. Motokata înaintă şi rosti la rândul 
lui: 


Ne-am întors întreaga atenţie 

către miresmele din grădinile voastre 

când, la capătul podului din lemn, 

am zărit copacii în floare. 

Reverenţele noastre de astăzi sunt la fel de adânci precum cele de 
odinioară. 


Nobutaka îşi înălţă bustul şi, dintr-o privire, îi cântări pe membrii 
convoiului. Nu putea fi mai prejos de oaspeţii săi. Ridicându-şi o mână şi 
întinzând-o pe cealaltă, recită cu o voce joasă şi gravă: 


Furtuna mărilor e încă departe 

şi vreau să cred că nu veţi avea a o înfrunta. 
Dar dincolo de orice cuvinte, voi vă veţi întoarce 
încărcaţi de glorie şi de experienţă 

căci alături vă este Buddha. 


După aceea, de ei se apropie şi doamna Murasaki, cu paşi mărunți şi 
liniştiţi, şi îi întâmpină cu politeţe. Observând că Yasumi rămăsese cumva 
deoparte, se închină de departe înspre aceasta, dar nu spuse nimic decât 
după ce Motokata făcu prezentările. Guvernatorul se depărta însoţit de 
oaspeţii săi, lăsându-şi soţia să o cunoască mai bine pe Yasumi. 

Nu le-a trebuit prea mult celor două tinere femei să îşi dea seama că se 
potriveau de minune. După câteva waka meşteşugite pe care şi le-au oferit 
cu dărnicie pe vârful evantaiului, şi-au luat libertatea de a trece la 
simplitatea lucrurilor. Acest exerciţiu de stil şi de spirit le permitea să se 
cunoască şi să se aprecieze mai bine. 

— Ştiu, preciză doamna Murasaki, că sunteţi doamna de la Pavilionul 
Glicinelor. 

— Şi ce mai ştiţi? întrebă maliţioasă Yasumi. 

— Că doamna Song Li trebuie să vă preţuiască mult câtă vreme v-a 
adoptat atât de repede şi v-a lăsat ca moştenire ce era mai important pentru 
ea: opera vieţii sale. 


Yasumi plecă încet capul. Era aşezată în poziţia lotusului în faţa doamnei 
Murasaki. Îşi scosese acul din păr înainte de a ajunge la Yamashiro, 
lăsându-şi pletele lungi şi strălucitoare libere pe spate, iar doamna Murasaki 
nu putea decât să le admire. Pletele ei nu ajunseseră niciodată la o lungime 
atât de impresionantă. 

— Pavilionul Glicinelor e totul pentru mine, spuse Yasumi. I-am învăţat 
contururile, dar şi capcanele şi constrângerile. Îi cunosc clienţii, dorinţele şi 
speranţele lor. Ştiu cu toţii că la Pavilionul Glicinelor sunt la adăpost şi 
acolo vorbesc despre politică, artă şi cultură. Sufletul şi spiritul meu au 
învăţat să îi cunoască şi să comunice cu ei. Am impresia că acum le-am 
devenit un fel de complice. 

— Veţi rămâne acolo şi după ce soţul vostru se va întoarce? 

— Vom găsi o soluţie de a potrivi lucrurile. 

— Dar nu vă este teamă că o să-şi ia una sau mai multe concubine? 

— Nu, căci Motokata nu e omul care să lâncezească la curte sau la cârma 
vreunei provincii. E făcut pentru spaţiile vaste, cum eram şi eu când l-am 
cunoscut. Dar, în vreme ce el îşi va putea păstra acest avantaj, eu nu voi 
putea continua să călăresc pe drumuri ca un războinic. De aceea îl voi 
aştepta de fiecare dată la Pavilionul Glicinelor. Acolo mă simt acasă. 

— Această casă de ceai e cea mai onorabilă din Kyoto pentru că, spre 
deosebire de altele, nu e deloc un loc al plăcerilor. Mă duceam adesea acolo 
înainte de a mă căsători. Doamna Song Li m-a stimat întotdeauna. Eu la fel. 
Rămâne pentru mine o femeie de mare clasă, înţeleaptă, inteligentă şi de o 
cultură imensă. E o femeie pe care nu o poţi uita. Nu mai era demult tânără 
când am întâlnit-o la ea pe doamna Sei Shonagon. 

— Sei Shonagon! Se vorbeşte mult despre ea la pavilion. 

Doamna Murasaki îi servi cu mare atenţie ceaiul tovarăşei sale, cu toate 
gesturile cuvenite. Se ridică un abur fin, cu iz de trandafiri, care le acoperi 
preţ de o clipă chipurile, şi o aromă delicioasă de fructe învălui încăperea. 
Doamna Murasaki suspină şi începu să îi explice: 

— Nu voi înţelege niciodată de ce am fost numită „doamna cronicilor 
Japoniei” când, la drept vorbind, Sei Shonagon a fost cea care a tradus cu 
adevărat cronicile curţii. 

— Am citit, fireşte, Notele de căpătâi, dar povestea voastră despre 
prinţul Genji este plină de cronici care ne privesc în mod direct. Aşa că 
acest titlu vi se cuvine de drept. 


— Poate da, poate nu! răspunse Murasaki Shikibu, zâmbind cu modestie. 
Sei Shonagon avea un spirit incisiv şi o profundă cunoaştere a naturii şi a 
oamenilor; îmi place stilul ei, mai viguros decât al meu. 

— V-ar fi plăcut să scrieţi cu mai puţin... 

— Romantism? 

Yasumi scutură din cap, făcând să zboare în jurul ei două-trei şuviţe 
lungi. 

— Nu! După părerea mea, în povestea prinţului Genji e prea multă 
cugetare, prea multe gânduri profunde şi prea mult raţionament ca s-o puteţi 
numi romantică. Şi, cu toate astea, vorbiti atât de bine despre natura 
sentimentelor! 

— Aşadar, v-a plăcut Genji al meu? 

— M-a sedus cu voluptate, ba chiar atât de mult, încât uneori caut în 
soţul meu câteva din atitudinile pe care le descrieţi! 

Începură amândouă să râdă sorbind ceaiul turnat în cupe frumoase lăcuite 
cu negru, decorate cu frunze de salcie incrustate cu praf de aur. 

— De ce a părăsit curtea Sei Shonagon? se interesă Yasumi. 

— Pentru că steaua împărătesei Sadako pălea. Marele ministru 
Michitaka, tatăl ei, tocmai murise, iar fratele lui Michinaga, nerăbdător să 
ajungă regent, făcea tot ce îi stătea în putere să o înlocuiască iute cu propria 
lui fiică, Soshi Akiko. 

— Mi se pare că Teishi Sadako a şi murit la puţin timp după aceea? 

— Da! Sei Shonagon a rămas foarte devotată împărătesei ei. Nu a putut 
suporta schimbările de la curte. A şi murit la scurtă vreme după 
împărăteasă. 

— Se spune că ea a fost cea care a învăţat-o pe împărăteasa Sadako 
despre clasicii chinezi, aşa cum dumneavoastră aţi făcut cu împărăteasa 
Akiko. 

— De altminteri, pentru asta marele ministru Michinaga mi-a fost 
întotdeauna recunoscător. 

— Aş vrea să ştiu mai multe despre el. Povestiţi-mi despre el. 

— ÎL cunoaşteţi? Ah, dar sigur că da! Ce proastă sunt! Sigur că îl 
cunoaşteţi, doar el e cel care a descâlcit problemele voastre patrimoniale şi 
a dezvăluit la lumina zilei faima bunicului vostru Fujiwara Jinichiro, marele 
consilier al înălţimii Sale, împăratul Murakami. 

Veni şi se aşeză lângă însoţitoarea ei, măsurând-o cu mare atenţie. Ochii 
ei, care scânteiau de isteţime, încercau să afle de ce dorea Yasumi să afle 


mai multe despre marele ministru suprem. Se strădui să schiţeze pentru 
musafira ei un tablou cât mai corect. 

— Michinaga e o fiinţă ambițioasă care nu admite nicio slăbiciune, nici a 
altora, nici măcar a sa. Ştie să se arate generos, nepărtinitor şi binevoitor, 
dar îi plac efortul şi rigoarea, pe care le răsplăteşte de altminteri la 
adevărata lor valoare. E crâncen când nu dobândeşte ceea ce vrea. Atunci, 
nu se dă în lături de la nimic pentru a-şi atinge scopurile. Asemenea celor 
mai mulţi demnitari, iubeşte bogăţia, puterea, onorurile şi, din păcate, 
poftele lui nemăsurate trec înaintea simțului integrităţii şi a scopurilor sale 
spirituale. Aşa se face că nu îngăduie templele shintoiste sau budiste care 
sunt mai puternice decât curtea, cum nu tolerează nici ca guvernatorii de 
provincii să fie mai bogaţi decât el. 

— După părerea mea, e un tablou cât se poate de minuţios. 

Pe neaşteptate, doamna Murasaki îi luă mâna şi i-o ţinu între palmele 
sale. 

— Fiţi cu ochii-n patru, Yasumi. Sunteţi atrăgătoare din multe puncte de 
vedere şi, cu toate că nu s-a auzit niciun zvon supărător despre el şi 
doamnele de la curte, şi soţia lui, Rinshi, îi acordă o mare încredere, 
câteodată arde cu un foc straniu care îl consumă pe de-a-ntregul, mai ales 
dacă doamna în discuţie îl fascinează prin calitatea culturii ei. 


* 


Au rămas câteva zile la Yamashiro. Yasumi nu s-a dezlipit de doamna 
Murasaki, care nu a vrut, nici ea, să se despartă de noua ei prietenă. Poetesa, 
atât de adesea chemată de împărăteasă, nu îşi putea petrece tot timpul la 
curte. Îi era necesară o oarecare singurătate pentru a putea termina romanul 
Genji, a cărui primă parte încântase deja capitala. 

Yasumi vorbea, râdea, discuta şi, la ceva distanţă de bărbaţi, admira 
împreună cu Shikibu Murasaki splendorile naturii. 

Totul era splendid în aceste locuri singuratice, încăpățânat de tăcute: 
colinele cu azalee, văile acoperite de irişi, stăvilarele tapetate cu garoafe şi, 
în fund, o pădure întunecată de pini care închidea orizontul. Ici-colo, 
răsăreau mici sanctuare cu acoperişuri din ţiglă roşie, care îţi aminteau că 
era bine să faci şi ofrande când şi când. În privinţa asta, Nobutaka nu se 
zgârcea deloc, din contră, împărțea cu uşurinţă orez, cereale, fructe uscate, 


legume, dar şi cerneluri, pensule şi suluri de hârtie fină pentru călugării care 
doreau să îşi transcrie sutrele. 

Motokata şi Yasumi se întâlneau seara. Doamna Murasaki le dăduse o 
încăpere mai îndepărtată, pentru a le pune la adăpost dragostea. 

Într-o noapte, au ieşit amândoi pentru a călări prin împrejurimile 
domeniului şi, îmbătaţi de libertate, rătăcind pe sub stele, nu s-au mai întors 
la guvernator şi nimeni nu i-a căutat. 

Patru zile mai târziu, după multe mulţumiri şi promisiuni de a se revedea 
în curând, mica solie se aşternu la drum spre provincia Tamba, unde au 
hotărât să nu se oprească. Doar după ce au urcat pe coasta de vest şi au 
ajuns la Tango, apoi la Tajima, s-a făcut simțită nevoia unui popas. 

Tajima era un loc divin prin peisaj, dar tragic prin istoria lui. Regiune de 
munţi şi podişuri înalte, ţărmul ei la Marea Japoniei era străjuit de recife şi 
faleze impresionante, care nu le oferea prea multe posibilităţi de adăpostire 
a vaselor care veneau dinspre continent. Nu trecea iarnă fără ca un vas, o 
joncă, o barcă să nu eşueze aici, în urma lor rămânând doar epave, pânze 
sfâşiate, corzi încâlcite, vâsle rupte, resturi de lemn, de vase din lut, multe 
alte obiecte, dar şi cadavrele celor înecaţi, pe care valurile refluxului le 
azvârleau pe plajă. Yasumi îşi dădu repede seama că Motokata cunoştea 
bine locurile. Trebuie spus că numeroase golfuleţe adăposteau locuri cel 
puţin tenebroase şi puteai adulmeca de la distanţă că nu era bine să 
scotoceşti prin crăpăturile ascunse în stânci, dacă nu voiai să te trezeşti nas 
în nas cu o sabie gata oricând să-ţi reteze capul. 

Yasumi observă cu mare bucurie că Shotoko şi loremishi erau 
nedespărţiţi. Se felicită în gând pentru că-i stârnise să se ajute unul pe altul 
la plecarea din Kyoto. 

Shotoko era tot mai sigur pe el cu fiecare zi şi începea chiar să facă 
gesturi de mare iscusinţă cu Prun Sălbatic; pe de altă parte, Toremishi, 
căruia guvernatorul îi dăruise un arc, învăţa să tragă la ţintă. 

Abia ajunşi la Tajima, Motokata dispăru pentru câteva ceasuri, fără ca 
Yasumi sau oricine altcineva să ştie unde se află. Îngrijorată, tânăra se 
hotărî să plece în căutarea lui, cu Lună îndepărtată. Îl refuză categoric pe 
Shotoko, care ţinea morţiş să o însoţească, gândindu-se că, dacă Motokata 
avea ceva de ascuns de ochii celorlalţi, nu era cazul ca fratele ei să afle. 

A luat-o pe drumul pe care plecase şi el şi, nu peste mult timp, a zărit în 
depărtare silueta soţului ei şi a bidiviului său. Dar mai ciudată încă era 


prezenţa călăreţului care îl însoțea pe Motokata. Şi, mai neobişnuit chiar, 
acesta, cum o zări, făcu stânga-mprejur şi dispăru. 

— Cine era? întrebă deschis tânăra femeie cum se apropie de calul 
soţului ei. 

Motokata nu părea deloc încurcat. Doar fruntea îi era străbătută de o cută, 
ca şi cum nu ar fi ştiut de unde să îşi înceapă explicaţiile. 

— Nu am vreme să îţi povestesc şi oricum nu voiam să îţi spun, ca să nu 
te îngrijorez. Dar ciuma ciumelor! Pe toţi demonii care se holbează la noi, 
nu te vei schimba niciodată, pasărea mea frumoasă, făcu el glumind. 
Trebuie să îţi vâri nasul ăsta frumos în toate cele. Acum, probabil vei crede 
că îmi asum riscuri fără rost şi că... 

— Vreau să îmi spui cine era bărbatul acela! 

— Sigur că da. Dar să nu spui nimănui, nici măcar fratelui tău. Vezi tu, aş 
fi preferat să nu fie atât de intim cu Ioremishi. 

— De ce? 

— Pentru că acum nu îi voi mai putea încredința nicio taină fără să se 
simtă obligat să o împărtăşească pe dată cu noul lui prieten. 

— Fireşte! suspină Yasumi, la eventualitatea asta nu m-am gândit. 

Motokata descălecă, iar Yasumi îi urmă pilda. 

— Vino! îi spuse el trăgând-o într-o crăpătură tăiată într-o stâncă. Nu-i 
tocmai grota noastră, dar cel puţin vom fi ascunşi de privirile posibililor 
curioşi. 

— Motokata! insistă tânăra femeie pe un ton năbădăios, vreau să ştiu! Nu 
m-ai obişnuit să-mi ascunzi ce faci! 

O prinse de braţ şi o împinse uşurel spre perete. 

— Întinde-te şi ascultă-mă! 

Dar nu îşi începu deloc povestea, din contră, trecu peste ea din câteva 
gesturi grăbite, animate de aţâţarea neaşteptată a poftelor. 

— Motokata! Nu! Vreau să ştiu cine era bărbatul ăla! 

El se zdrobi de ea ridicându-i cu o mână nerăbdătoare robele care îi 
acopereau pantalonul larg, dar Yasumi îi opri mâna cu un gest brutal şi o 
îndepărtă de pe calea pe care ţinea morţiş să o urmeze pe sub pulpanele 
pantalonului. 

— Ah! Pe toţi demonii! înjură el. Mă obligi să îţi spun ceea ce aş fi vrut 
să îţi ascund. Dar nu ştiu dacă te-aş fi iubit atât dacă ai fi fost plămădită din 
alt aluat... Bine. Văd că trebuie să îţi explic! 

Ea se desfăcu din braţele lui şi începu să râdă: 


— Fujiwara Motokata, n-oi fi venind eu cu tine în China, dar înainte de a 
ne despărţi, vreau să ştiu ce treabă aveai cu bărbatul acela! 

Atunci, ea făcu un gest tandru şi îşi lipi obrazul de al lui: 

— Soţul meu drag! Îmi e de o sută de ori mai lesne să cunosc un adevăr 
care mă înspăimântă, decât să îndur o îndoială care mă apasă! 

— Bărbatul ăsta se află în afara legii, îi spuse el în cele din urmă. 

— Un pirat! Bănuiam eu. 

— Nu, nu un pirat. Un demnitar expulzat odinioară de regent de la curte. 
Controlează o parte din vasele care vin din Coreea şi din China. lar 
guvernatorul Takaie, cu care trebuie să ne întâlnim la Kyushu, e cel mai 
mare duşman al lui. Aşa că el încearcă să-l scoată pe Takaie din expediţie. 

— Dar e imposibil! Aveţi nevoie de el, cunoaşte locurile, pericolele, 
capcanele şi rebelii din ţinutul ăsta. Cunoaşte toate vasele care acostează şi 
care pleacă în larg. 

— Aşa e, dar şi eu cunosc toate astea la fel de bine ca şi el. 

Yasumi tăcu. Oare nu juca un joc periculos încercând să îl elimine pe 
guvernatorul Takaie înainte de a ajunge la Kyushu? 

— Îţi primejduieşti viaţa în jocul ăsta, i-o întoarse ea pe un ton 
morocănos. 

— Ba primejdia e mult mai mare ştiind că Takaie nu m-a acceptat deloc 
cu inima uşoară în expediţie. 

— De unde ştii? 

— El plănuise să plece în China fără a-i spune nimic lui Michinaga. 

— Pentru a se bucura singur de toate înlesnirile călătoriei? 

— Întocmai. 

— Ce-ai de gând să faci? 

Motokata o cuprinse în braţe şi o obligă să-i accepte îmbrăţişarea. De 
data asta, Yasumi se lăsă în voia lui şi îşi lipi buzele de gura bărbatului. Au 
petrecut aşa câteva ceasuri fără a se mai gândi la nimic, uitând de oameni, 
de natură, de munţi, chiar şi de mica temere care le picura în gând ideea că, 
peste nici câteva zile, vor trebui să se despartă. 


Æ 
Când s-au întors, Motokata îşi sfătui camarazii să nu mai rămână mult în 


împrejurimile oraşului Tajima. Convoiul porni întins spre Izumo, care se 
afla în pline sărbători provinciale. Pe plajă erau numai muzică, dansuri şi 


cântări. Zarva agita fiecare val care se stingea pe plaja de pe care copilele 
adunau scoici. Privindu-le, Yasumi se legă în sinea ei că se va duce într-o 
bună zi să o vadă pe prietena ei, Mitsuka. Poate că-i dăruise deja lui Soyo 
un copil, doi sau poate chiar trei? Suspină adânc, privind valurile brodate cu 
spumă albă. Ce îndepărtate i se păreau timpurile acelea! 

Dansurile japoneze erau aproape toate de origine străveche şi aparţineau 
unui fond popular în care era prezentă şi religia. Acestea povesteau tradiţiile 
Kagura“, mimând episoadele mitologiei shintoiste. Dansatorii aveau o 
ţinută mândră în straiele lor multicolore. Picioarele lor loveau pământul 
nisipos şi gesturile acestora se înălţau spre văzduhul împovărat de ceaţă, în 
ritmul sunetelor unei muzici primitive. 

Apoi au avut loc procesiuni punctate de cântul călugărilor. În principiu, 
nu era sărbătoare la care să nu fie prezentă cea mai apropiată mănăstire. 
Mulțimea se înghesuia ca să vadă mai bine. Strigătele şi râsetele se ridicau 
din toate părţile, vinul şi sake-ul se vindeau la toate colţurile. 

În timp ce tobele mari vesteau apropierea altor spectacole, se ivi un grup 
de şase călăreţi, care tulbură adunarea. Au fost nevoiţi să îşi conducă 
armăsarii cu mare grijă şi să se ţină unul în spatele celuilalt pentru ca 
spectatorii prezenţi la sărbătoare să nu se năpustească cu toţii asupra lor. 

Shotoko a fost cel care a observat de îndată privirea primului călăreț din 
şir, întoarsă în direcţia lor. Bărbatul făcu un semn unuia dintre tovarăşii lui, 
care repetă gestul celor patru călăreţi care îl urmau. Yasumi se lipi fără să 
vrea de Motokata. 

— S-ar zice că încearcă să se apropie de noi. 

Dând pinteni cailor, în ciuda faptului că le era tare greu să iasă din 
mulţime, cei şase călăreţi izbutiră într-un sfârşit să scape din marea de 
oameni. 

— Dorim să vorbim cu Fujiwara Yasumi, doamna Suiko, rosti unul dintre 
ei, fixându-şi privirea asupra singurei femei din micul lor grup şi care era 
cea căutată, fireşte. 

— Eu sunt. 

— Atunci, trebuie să vă ducem de-ndată la Kyoto. Doamna Song Li de la 
Pavilionul Glicinelor se simte foarte rău. 

Un altul îi întinse un mesaj. Motokata observă paloarea neaşteptată a 
soţiei sale. Aplecându-se de ea, îi şopti la ureche: 

— Ce ai de gând să faci? 

— Să plec! 


— Chiar trebuie? 

— Da, trebuie! Nu suport gândul că Li ar putea muri fără să o mai văd 
măcar o dată! 

Yasumi zăbovi îndelung cu ochii în misiva pe care tocmai o primise, căci 
remarcase un amănunt deloc neînsemnat: sigiliul de la sfârşitul textului prin 
care i se solicita prezenţa alături de Song Li era cel al curţii imperiale. 

— Cine v-a trimis? 

— Marele ministru suprem. Facem pane din garda personală a Domniei 
Sale. 

— Dar de ce Pavilionul Glicinelor nu a trimis unul dintre mesagerii săi? 

— Pentru că doamna Song Li a adresat rugămintea marelui ministru. 
Protecţia noastră va fi de o sută de ori mai eficientă decât cea a unui simplu 
purtător de mesaj. 

Explicaţia nu o convinse deloc pe Yasumi. Nu o crezu decât pe jumătate, 
dar gândul că Li era bolnavă îi înlătură orice urmă de bănuială. 

Motokata se întoarse spre călăreţi. 

— Lăsaţi-ne câteva minute singuri. 

O strânse la piept şi îi şopti: 

— Pe curând, pasărea mea frumoasă. Voi scurta cât de mult voi putea 
drumul ăsta. 

Sărutul lor fu şi ultima lor îmbrăţişare, copleşită deja de amintire, apăsată 
de teama fiecăruia dintre ei de a se trezi singur. Fiecare încerca să adulmece 
în ceafa celuilalt parfumul pielii pe care nu dorea să îl uite. 

Când s-au desfăcut din îmbrăţişare, spre Yasumi s-a năpustit Shotoko, 
care s-a aruncat în braţele ei. 

— Să aveţi grijă unul de celălalt, îi spuse ea, strângându-l în braţe. Vreau 
să vă revăd pe amândoi. 


Încă de la ieşirea din Izumo, călăreţii au luat-o pe o scurtătură, ceea ce 
împuţina cu cel puţin o treime drumul. Yasumi nu se arătă prea vorbăreaţă, 
dar ochiul şi spiritul ei rămăseseră treji, la fel ca şi concentrarea. Era 
sensibilă la admiraţia însoţitorilor pentru talentele sale de călăreț. Ca şi ei, 
îşi mâna întins calul. Lui Lună îndepărtată îi plăcea să ţină ritmul, aşa că, 
după regiunea Mimasaka, care dădea imediat în ţinutul Harima, îi depăşi cu 
uşurinţă pe cei şase călăreţi. La început, ei fură uimiţi să vadă cât de lesne îi 


depăşeşte calul alb. Lună îndepărtată nu făcea niciun efort, fuleul ei prelung 
era de o remarcabilă supleţe. 

— Femeia asta, mormăi călăreţul care se înverşunase cel mai mult s-o 
prindă din urmă, călăreşte ca un bărbat! 

Şi dădu pinteni calului pentru a încerca să o depăşească, dar fără a avea 
sorţi de izbândă. Spiritul de echipă jucă însă în favoarea lui, aşa că îl auzi pe 
unul dintre camarazi strigând: 

— Să ne oprim. Caii sunt epuizați. 

— Al meu, nu, ţipă Yasumi. Lună îndepărtată şi cu mine ne vom continua 
drumul până în capitală fără a ne opri. 

Când zgomotul copitelor pe drum se pierdu în depărtare, ea se întoarse şi 
strigă din nou: 

— Cunosc drumul, nu am nevoie de protecţia voastră. 

Aceste câteva cuvinte avură darul să biciuiască orgoliul călăreţilor, care 
nu puteau să accepte superioritatea celei pe care aveau misiunea să o aducă 
dinaintea marelui ministru suprem; aşa că fură obligaţi să o urmeze. 

— Ce aţi crezut, domnilor călăreţi, că mă veţi putea încercui în apropiere 
de Kyoto? 

Vântul i-a purtat o parte din cuvinte care trebuie să fi ajuns totuşi la 
urechea cea mai ageră, căci Yasumi auzi un ecou: 

— Trebuie să veniţi la palat, doamnă Suiko. Marele ministru vă aşteaptă. 

— Şi de ce nu la Pavilionul Glicinelor? Mesajul pe care mi l-aţi adus 
spune că doamna Song Li se simte rău. 

— E suferindă, dar mai poate aştepta. 

— Îmi pare rău! Nu voi merge la marele ministru decât după ce o voi 
vedea! 

Vorbele pe care le striga în vânt abia se auzeau, călăreţul cel mai 
încăpățânat o ajunse din urmă. Au călărit pentru puţină vreme alături, în 
timp ce ceilalţi se ţineau aproape, în spatele lor. Cele şase gărzi din călăreţia 
personală a marelui ministru nu se aşteptaseră deloc la această măiestrie 
într-ale călăriei din partea doamnei Suiko. Cine ştie, poate vor fi crezut că 
vor fi nevoiţi să o ia în şa, pentru a nu o lăsa să se ostenească prea mult. Dar 
acum îşi recăpătaseră şi ei vigoarea şi se înverşunau să nu o mai lase să îi 
depăşească. 

Atunci când au ajuns la porţile capitalei, se însera. Caii erau epuizați. Dar 
Lună îndepărtată, sub mâna încă ageră a stăpânei sale, făcu un salt înainte 


pentru a scăpa de armăsarii din jur şi, cu spume la bot şi acoperită de 
sudoare, zbură ca săgeata în direcţia Pavilionului Glicinelor. 


Capitolul XXII 


Li stătea culcată, cu chipul descărnat, dar cu privirea încă vie. 

— Fata mea, eşti aici! Nu eu ţi-am cerut să te întorci! Prea mult ţi-am 
respectat dorinţa de a fi alături de soţul tău pentru a te fi chemat îndărăt! 

— Dar ce s-a întâmplat, de fapt, cu marele ministru? 

— S-a întâmplat că Michinaga a trecut să mă vadă, a văzut cât de slăbită 
sunt şi a hotărât că trebuie să te întorci. După părerea mea, nu aştepta decât 
acest pretext ca să îţi poruncească să vii acasă. 

— Sunt convinsă. Cu toate astea, şi mie mi se pare că sunteţi destul de 
lipsită de vlagă. 

Încercă să îşi ascundă un suspin, dar bătrâna îl ghici şi o prinse de mână. 
Degetele ei se agăţară cu putere de cele ale lui Yasumi. 

— Acum, că Motokata a plecat, continuă tânăra cu o voce calmă, pentru 
a-şi linişti prietena, voi avea tot timpul din lume să vă alint şi să vă iubesc. 
Da, Li, să vă iubesc, pe dumneavoastră şi numai pe dumneavoastră. 

— Frumoasa şi nebuna mea Suiko! Mica mea Fujiwara! şopti bătrâna, 
strângând mâna lui Yasumi. Mărturisesc că m-am bucurat la gândul că te 
vei întoarce. Aş fi o făţarnică dacă aş pretinde altceva. Ba chiar cred că i-am 
mulţumit spurcăciunii ăsteia de Michinaga pentru libertatea pe care şi-a 
luat-o. M-am temut atât de tare să nu mor fără să te mai văd o dată! Yasumi, 
câţi ani îmi încununează acum capul bătrân? 

— Eh, haideţi să nu mai numărăm acum, Li! 

În încăpere intrară Sakyo şi Jujuku. Se închinară cu respect, urând bun 
venit lui Yasumi. 

În spatele lor stătea Suyari, cu capul plecat şi ea; Li îi ceru să se apropie. 

— Am angajat-o cu totul, îi spuse ea lui Yasumi. Suyari e văduvă, iar fiul 
ei nu mai are nevoie de ea. Cum băiatul i-a luat casa pentru a locui acolo cu 
soţia lui, Suyari nu mai are unde să locuiască. Îi place aici, şi aici va 
rămâne. 

— Sunt foarte fericită de hotărârea asta, Suyari, răspunse Yasumi 
zâmbitoare, întorcându-se către cea care fusese la originea preschimbării ei 
în doamna Suiko. 

Li înclină capul, obosită de cât de mult vorbise. Cu toate astea, continuă 
cu o voce slabă: 


— Cum Jujuku vrea să păstreze postul pentru care am format-o, adică să 
conducă clienţii în diverse încăperi, aşteptând ca tu să vii să îi saluti, şi cum 
Sakyo ar vrea mai mult să se îndeletnicească doar cu administrarea casei, i- 
am încredinţat lui Suyari o îndatorire delicată. O îndatorire care cere o mare 
grijă şi pe care degetele ei dibace vor şti să o îndeplinească: ritualul 
ceaiului. 

Aceste cuvinte o lăsară fără suflare. Cu mare greutate şi-o recăpătă: 

— Ştiu că eşti mare expertă în arta ceaiului, îi spuse lui Yasumi, dar va 
trebui să te concentrezi asupra discuţiilor cu oaspeţii, să ai mare grijă să nu 
îţi scape niciunul. Ştii asta, nu? 

Tânăra încuviinţă. 

— Pentru a o înlocui pe Sakyo, care nu va mai face menajul, am tocmit 
două servitoare noi. Te vei putea bizui pe ele. 

Continuă după o pauză: 

— Şi la grajduri vei găsi un om nou. Era destul de greu să îl lăsăm pe 
Arţar Roşu să le facă singur pe toate. Cu toate cursele, aprovizionările, 
întreţinerea animalelor şi a grajdurilor era mare nevoie de un nou argat. 
Acum, nu vei mai avea de ce să îţi faci griji pentru bunul mers al 
Pavilionului dacă vei dori să petreci ceva vreme cu soţul tău. Totuşi, 
micuţo, să nu stai niciodată prea multă vreme departe de pavilion. Locul 
ăsta are nevoie de tine. De tine şi numai de tine! 

Această lungă explicaţie a lăsat-o fără vlagă. Închise gura, şi privirea îi 
rătăci în jurul încăperii. Apoi ceru să rămână singură cu Yasumi şi o rugă pe 
aceasta să o ţină de mână până adoarme. 

În trupul ei, viaţa se mai ţinea de un fir de păr. Câte zile, poate chiar ore, 
va mai rezista? Buddha o pândea cu un ochi binevoitor pentru a o duce de 
îndată acolo unde voia atât de mult să ajungă, pe tărâmul de dincolo al ţării 
ei de baştină... 

Noaptea, febra îi crescu. Deliră puţin şi Yasumi chemă doctorul, care 
descoperi o coptură la baza gâtului. Buboiul trebuie să se fi format în câteva 
ceasuri, căci Jujuku, care îi făcuse toaleta zilnică, nu observase nimic. 
Doctorul îl cercetă cu mare atenţie şi clătină din cap, lipsit de speranţă. 
Spălă cu grijă rana purulentă cu apă de lotus şi puse o cataplasmă pe bază 
de suc de gardenie şi rubarbă. 

În delirul ei, Li întreba dacă se vedea bine luna şi ceru un astrolog. Era o 
ciudăţenie de neînțeles, căci Li nu apelase niciodată la serviciile 
magicienilor, nici la cele ale astrologilor. 


Song Li îl onorase mereu pe Buddha aşa cum se cuvenea şi, în buna 
tradiţie a credinţei yin şi yang, urmărea ea însăşi pe cer mişcările stelelor, 
precum şi deplasarea planetelor pe calendarul constelaţiilor. 

— Rubarbă aveţi? se interesă doctorul. Cataplasma va trebui schimbată la 
trei-patru ore. 

— Nu, nu mai avem, răspunse Jujuku. 

— Vă voi trimite eu. Până atunci, lăsaţi-o să se odihnească. Inima ei e 
tare ostenită. 

— A vorbit prea mult, şopti Yasumi. Dar trebuia să îmi spună ceea ce mi- 
a spus. Aşa, va pleca mai liniştită. 

Apoi se întoarse, îngrijorată: 

— A cerut un astrolog, care nu va veni. Trebuie celebrat vreun rit? 

— E indispensabil. Aveţi pe cineva care s-ar putea ocupa? 

Dintr-odată, Yasumi se simţi atât de singură. Pe umerii ei apăsa acum o 
răspundere uriaşă. Cum va izbuti să îşi asume cu demnitate această moarte? 
Îşi aminti de Susue Sei. Da, prietena ei Sei o va ajuta să treacă de acest hop 
cu adevărat greu. Îl va trimite imediat pe Arţar Roşu să o aducă. Era sigură 
că într-un ceas va fi lângă ea şi se va duce la cel mai apropiat templu pentru 
a plăti ritualul cuvenit care trebuia celebrat timp de şapte zile. 

După aceea, Yasumi porunci să se aducă paravane şi pereţi mobili pentru 
a o izola pe muribundă, asigurându-se că prin ele nu va străbate nimic din 
ceea ce i-ar putea tulbura spiritul lipsit de vlagă. 

De-ndată ce sosi, Sei se şi duse la templul Goyasha, pentru a tocmi trei 
călugări care să recite Sutra de Chemare a Sufletului. Yasumi o rugase să le 
spună că va trimite ofrande la mănăstire imediat ce starea bolnavei va 
înclina fie într-un sens, fie în celălalt, căci Buddha singur cunoştea 
răspunsul. 


A două zi, primi un mesaj de la Michinaga care îi cerea o întrevedere 
imediată la palat. La început, ezită să se ducă, dar, când zări trăsura care 
aştepta în faţa Pavilionului, îşi dădu seama că nu mai putea amâna. 

Fu la palat în nicio oră. Cum surugiul primise poruncă să ocolească 
poarta mare, centrală, şi aleile largi care străbăteau curtea exterioară a 
palatului, unde se putea întâlni cu oricine, în drumul ei, Yasumi nu zări pe 
nimeni cunoscut. 


Michinaga o aştepta în birou, în faţa hârtiilor pe care le citea şi semna, 
punându-și sigiliul. La vederea ei, se ridică iute şi, din câţiva paşi, fu în faţa 
ei, aproape înghesuind-o în uşa pe care valetul o închisese cu mare grijă. 

Yasumi îşi ridică imediat evantaiul, ascunzându-şi chipul. Atunci, el se 
depărta de ea şi se înclină. La fel făcu şi ea. 

— Cum se simte doamna Song Li? 

— Întoarcerea mea nu era atât de urgentă, senior Michinaga, minţi 
Yasumi. 

— Voi fi sincer: mă temeam să nu plecaţi în China. 

— Fireşte! Presimţirea voastră nu era greşită. Mi-aş fi urmat soţul, dacă 
lui Song Li nu i-ar fi fost atât de greu fără mine. 

— Nu vă puteam interzice să îl urmaţi pe Fujiwara Motokata în China, în 
schimb, vă puteam aminti de starea îngrijorătoare a doamnei Song Li. 

— V-aţi gândit bine. Tocmai asta m-a determinat să mă întorc mai repede 
decât era prevăzut. 

Michinaga se proţăpi în faţa ei şi, cu o mână poruncitoare, îi smulse 
evantaiul, pentru ca să nu se mai poată ascunde în spatele lui. 

— Atunci, să înţeleg că iubirea pentru soţul dumneavoastră e mai mică 
decât afecțiunea pe care i-o purtaţi doamnei Song Li? 

— E vorba despre simţăminte cu totul diferite. 

De data asta, o luă cu blândeţe de braţ şi o conduse la birou. Apoi îi 
întinse o foaie şi propria lui pensulă: 

— Explicaţi-vă. 

Yasumi nu se simţea deloc în largul ei. Nu avea deloc chef de acest joc. 
Fără evantai, era aproape cu neputinţă să îşi ascundă expresia care îi 
însufleţea ochii, care mai că scăpărau scântei de mânie. 

Cu un semn scurt din cap, el arătă spre foaia pe care ea o ţinea acum între 
degete. 

— Explicaţi-vă... repetă ministrul. 

— Şi dacă v-aş spune, mare ministru, că nu am poftă să mă explic în 
privința acestui subiect şi aş prefera un altul? 

— Eu vreau acest subiect! 

Nu, nu se putea! Yasumi nu va face niciun waka despre iubirea pe care i- 
o purta soţului ei, nici despre cea pe care o simţea faţă de Song Li, întrucât 
cele două simţăminte nu puteau fi comparate. Aşa că îl înfruntă pe 
Michinaga cu privirea ei superb de trufaşă, dar se văzu nevoită, încă o dată, 
să se supună capriciului abuziv al acestui mare ministru. 


Se uită puţin la foaia pe care o ţinea în mână, se concentră şi scrise: 


Cu ciocul lui ocrotitor, blând şi lung, frumosul şi mândrul stârc cenuşiu 
netezeşte penele tinerei ciocârlii care, lascivă, dar atentă la toate 
zgomotele, aude chemarea bătrânei rândunele. Dar cum, deasupra apelor, 
pajura îi hărțuieşte şi îi pândeşte cu ochiul său pătrunzător, ciocârlia 
zboară şi nu se mai întoarce. 


Îşi luă evantaiul pe care Michinaga îl lăsase pe birou şi puse foaia uşoară, 
împăturită în patru, exact la capătul lui, acolo unde vârful se subţiază. 

El o desfăcu încet şi citi cu cea mai deplină atenţie, punctându-şi lectura 
cu înclinări uşoare din cap. 

— Atât de necesară vă este libertatea? 

— E raţiunea mea de a trăi. 

— În acest caz, casa soţului vostru nu ar fi mai puţin constrângătoare 
decât Pavilionul Glicinelor? 

— În casa soţului meu, voi fi poate liberă să gândesc, dar pentru mine nu 
e îndeajuns. La ce bun să gândeşti, dacă nu poţi acţiona în niciun fel! La 
Pavilionul Glicinelor, voi fi liberă să gândesc şi să acţionez. 

— Să acţionaţi? 

Yasumi hotărî că era vremea să-l uimească, poate chiar să-l tulbure: 

— După pilda lui Song Li, îi voi primi acolo pe toţi oamenii de vază ai 
Japoniei. Ce aţi spune dacă aţi afla de la mine câteva date din discuţiile 
lor... 

Văzu că privirea lui se înnoră uşor, dar continuă: 

— Chiar dacă nu vor fi decât frânturi de discuţii, neînţelegeri sau chiar 
certuri, cum adesea se întâmplă între demnitarii care stau de vorbă despre 
cultură sau politică. Da, am spus bine frânturi, pentru că eu voi fi cea care 
va decide dacă vă dezvălui sau nu mai multe. 

Gura lui fardată cu roşu căpătă o expresie care îi trăda surpriza, dar se 
controlă imediat şi buzele i se încreţiră ironic: 

— Altceva? 

— Aluzii, reluă tânăra. Cuvinte cu subînţeles, sugestii şi orice altfel de 
asemenea ajutor... 

— Aşadar, vă veţi purta asemenea lui Song Li. 

— Pentru că ea m-a format pentru asemenea îndeletnicire care mie îmi 
place. 


— Dar aţi uitat de soţul vostru. Bun, a plecat acum în China. Dar se va 
întoarce. 

— Motokata va pleca mereu şi de fiecare dată se va întoarce. Ştie că va 
trebui să mă împart între rolul de soaţă şi îndatoririle mele de la pavilion. 

— Atunci, vă voi ajuta şi vă voi trimite cai, trăsuri şi două gărzi pentru 
protecţia voastră personală. 

— Nu am nevoie de nimic. 

— Nu mi-ar plăcea deloc să vi se întâmple ceva, insistă el. Song Li e o 
femeie bătrână care şi-a încheiat menirea şi nu mai aşteaptă nimic. 

— Ba da, Li mă aşteaptă pe mine. 

— Da, aşa e, pe dumneavoastră. Sunteţi tânără, frumoasă şi atrăgătoare! 
Tocmai de aceea vreau să vă ofer protecţie. 

Yasumi se depărtă de el pentru că piepturile lor ajunseseră să se atingă. 

— Să ne înţelegem bine, mare ministru, spuse ea dându-se îndărăt câţiva 
paşi. L-aţi reabilitat pe bunicul şi numele meu, iar pentru asta vă 
mulţumesc. Sunt primită la curte, cu toate că nu vreau să trăiesc aici, căci ar 
însemna să locuiesc ca într-o colivie aurită. Vă sunt îndatorată pentru 
întreaga voastră mărinimie faţă de mine. Dar nu mai vreau nimic altceva. 

— De ce? 

— Pentru că nu vreau să vă datorez nimic. 

— Nu e un dar, e o poruncă. 

— În acest caz... 

Yasumi se înclină. 

— Acum vă rog să îmi permiteţi să mă retrag, mare ministru. 

Ah! Ce bine îl ghicise pe acest vultur lacom care, cu ochiul lui 
pătrunzător, îi hărţuia pe toţi şi îi pândea mereu fără milă. 

Mergând de-a-ndărătelea cu paşi mici, pentru a nu-l pierde din ochi, ea se 
îndreptă spre uşă. Dar, dintr-un salt de fiară, el fu lângă ea. 

— Ştiţi că am cunoscut câţiva dintre amanţii doamnei Song Li? Eram 
tânăr pe vremea aceea, iar ea era încă foarte frumoasă. 

Împietrită! Da, Yasumi rămase împietrită. De ce i-o arăta aşa de 
prosteşte, cu fruntea încreţită şi buzele întredeschise? Rămase acolo, 
nemişcată, cu mâna pe mânerul uşii glisante. 

— Nu poţi avea parte de libertate fără să faci câteva mici compromisuri, 
mai ales dacă eşti femeie! Aţi uitat asta? 

Cum ea rămase mută, el îşi spori avantajul: 


— Song Li ştia asta, nu s-a abătut de la regulă. A ştiut de fiecare dată să 
se încline de partea care trebuia. E secretul reuşitei ei. 

Yasumi îi simţi răsuflarea în obraz. Îl împinse încetişor şi, pe la spate, 
împinse cu o mână uşa glisantă. 

Când fu afară, aerul proaspăt o învioră. Surugiul şi trăsura trimisă de 
Michinaga plecaseră. Arţar Roşu o aştepta, ţinând în mână hăţurile boilor 
înhămaţi la atelaj. 


Întorcându-se la pavilion, avu marea surpriză să o găsească acolo pe 
prietena ei Murasaki Shikibu în compania altor două persoane, dintre care 
una era maestrul ei caligraf Yukinari, iar cealaltă Koreshika, marele 
cancelar al palatului imperial. 

— Yasumi, draga mea, am aflat de întoarcerea voastră neaşteptată la 
Kyoto şi am părăsit Yamashiro pentru a veni să o văd pe doamna Song Li. 
Nu am vrut să plece din această lume fără să fi apucat să o mai văd o dată. 
Mi-a dat atâtea sfaturi pentru viaţa mea de femeie de litere, încât îi datoram 
asta. 

O apucă pe Yasumi de mână: 

— Şi apoi, doream să vă revăd. 

— leri s-a simţit tare rău. Astăzi, are din nou mintea limpede, dar 
doctorul ne-a spus că această revenire nu va fi de lungă durată. Permiteţi-mi 
să o văd eu înainte de a vă duce la ea. 

Doctorul, care îi refăcuse cataplasma cu suc de gardenie şi rubarbă, 
tocmai pleca. Jujuku şi Sei erau la căpătâiul bătrânei. La un semn al lui 
Yasumi, se retraseră. 

Tânăra o fixă pentru câteva clipe pe Li, a cărei privire era pe jumătate 
stinsă. 

— Li, şopti ea apropiindu-se de chipul bătrânei, trebuie să ştiu ceva 
foarte important pentru a putea duce cât mai bine mai departe această casă 
de ceai. 

— Spune, micuţo! 

— Cât aţi fost la pavilion, aţi avut iubiţi? 

Ca şi cum Li s-ar fi aşteptat la această întrebare, închise ochii preţ de o 
clipă, îi deschise iar, ţintuind-o pe Yasumi: 


— Dacă iubeşti cu patimă numai un bărbat, vei fi, prin forţa lucrurilor, 
prizoniera lui. În acest caz, rolul tău aici va fi mult îngreunat. 

— Ce vreţi să spuneţi? 

— Că da, am avut iubiţi! Dar nu au fost mulţi. Trei sau patru bărbaţi 
pentru o viaţă atât de lungă ca a mea nu e nimic faţă de curtezanele de la 
casele de plăceri! Pavilionul Glicinelor nu e o casă ca oricare alta. Câţiva 
bărbaţi s-au bucurat de favorurile mele, dar am ştiut întotdeauna să-i aleg. 
Şi eu am avut de luptat cu un regent imperial, a cărui putere era mai mare 
decât cea a împăratului. Ai mare grijă de tine, Yasumi, să nu cazi niciodată 
în excese, dar nici în exil sentimental. Şi, înainte de toate, judecă bine şi nu- 
ţi pierde niciodată capul! 

Seara, pe Li o apucă un acces teribil de tuse, iar Yasumi şi Jujuku fură 
nevoite să o susţină, ca să nu se sufoce. 

Din păcate, doamna Murasaki nu putu să o vadă decât inconștientă. Cu 
toate acestea, ea spuse că prezenţa sa la pavilion nu e lipsită de rost şi, 
asemenea lui Sei, hotărî să rămână până la tristul sfârşit. 


* 


Minamoto Mitsukoshi nu o apucă în viaţă. Îl copleşi o mare tristeţe, 
pentru că Song Li fusese una dintre cele mai bune prietene ale sale. Nu de 
puţine ori îi fusese o sfătuitoare cât se poate de abilă. 

Au fost chemate două femei, care aparţineau unui serviciu de specialitate, 
să o îmbăieze şi să o dea cu un unguent parfumat. A fost îmbrăcată în alb, 
iar chipul i-a fost acoperit cu o pânză fină, care mirosea a liliac şi a tămâie. 
În ajun, cu toate că Li nu vedea şi nu auzea nimic, s-a oficiat un ritual 
prescurtat de „intrare în religie”, pentru a pregăti astfel sufletul muribundei 
pentru viaţa de dincolo. După aceea, au venit călugării pentru a psalmodia 
rugăciunile şi aşa a început priveghiul. 

În faţa ei, a fost pus un mic altar budist, prin cameră au fost aprinse 
lumânări şi, ici-colo, şi câteva lămpi cu ulei, şi s-au ars batoane de tămâie. 
Un călugăr de la templul Goyasha, care recitase deja sutrele cuvenite, scrise 
numele moartei pe o tăbliță pe care o depuse în apropierea micii statui a lui 
Buddha, unde se găseau şi foile scrise de Li, care îi conţineau ultimele 
dorinţe. 

Înainte de începerea priveghiului, Mitsukoshi se gândise la acest amănunt 
de o copleşitoare importanţă, dat fiind că Yasumi nu se înrudea cu doamna 


Song Li decât prin adopţie. În acest fel, toţi au putut lua cunoştinţă de 
documentul prin care se adeverea că Pavilionul Glicinelor îi revenea de 
drept lui Yasumi. 

Lipsită de vlagă şi nefericită cum se afla, Yasumi nu era în stare nici să 
plângă, nici să gândească. Întregul Kyoto se perinda prin încăpere. 
Nasamune, marele şambelan, Koreshika, marele cancelar pe care-l văzuse 
recent cu doamna Murasaki, Akimitsu, ministrul Stângii, şi Nakamikado, 
căpitanul grajdurilor palatului. 

Au venit şi consilierii de la curte ca s-o salute pentru ultima oară pe cea 
care-i invitase adesea la Pavilionul său: Tametoki, Inabukata, Atsumichi şi 
chiar Sanuki, conducătorul arcaşilor imperiali. Yasumi se întrebă dacă va 
veni şi tatăl ei. Dar nu veni, şi asta din cel puţin două motive: mai întâi, nu 
frecventase prea des Pavilionul, şi apoi nu dorea câtuşi de puţin să dea ochii 
cu fiica lui. 

Au urmat guvernatorii de provincie. Câţi nu au rămas seara la Song Li 
pentru a-şi petrece noaptea în linişte, la vremea când nu se gândeau la 
altceva decât la cultivarea spiritului... Ceilalţi se opreau la casele de plăceri 
de care cetatea Kyoto nu ducea deloc lipsă. Au defilat, aşadar, cei mai mari 
dintre ei, cei din apropierea capitalei, guvernatorii din Tamba, Ise, Tango, 
Wasaka, Omi, Harima, Sagami, Suruga şi mulţi, mulţi alţii. 

Marele ministru suprem a fost ultimul demnitar de rang înalt care a intrat 
în cameră. S-a recules aşa cum se cuvenea, s-a închinat dinaintea lui 
Buddha şi şi-a spus rugăciunile. Înainte de a pleca, a privit-o îndelung pe 
Yasumi, a cărei ţinută era perfectă, îmbrăcată în alb, aşa cum va trebui să 
rămână timp de şapte luni, pe chipul ei nu se putea citi nimic, asta în ciuda 
lacrimilor pe care se străduia din răsputeri să le împiedice să-i şiroiască pe 
obraji. 

O părăsi fără a scoate o vorbă, doar se înclină în faţa ei înainte de a ieşi. 
Apoi, demnitarii şi guvernatorii au părăsit unul după altul camera, şoptind 
că a părăsit această lume o mare doamnă a culturii. 

— Veniti, spuse Mitsukoshi după ce încăperea se goli, veniţi să stăm 
puţin de vorbă înainte de a vă închide în perioada de doliu. 

O luă cu blândeţe de braţ şi o trase spre una din camerele pe care le 
cunoştea atât de bine, căci fusese atât de adesea acolo. S-au aşezat amândoi 
în poziţie de lotus în faţa măsuţei joase şi, văzând durerea prietenei lui, 
încercă să-i mute firul gândurilor: 

— Mai aveţi formulele smalţului de celadon? 


— Sigur că da. Sunt în grota lui Motokata. Mi-a spus că, dacă nu se va 
întoarce acoperit de glorie, măcar atâta lucru îi va putea oferi lui Michinaga. 
V-a povestit despre asta? 

Mitsukoshi încuviinţă. 

— Ştiu că, pentru a nu-l lăsa pe marele ministru să tragă toate foloasele, 
continuă ea, avea de gând să vă dea şi dumneavoastră tehnicile care urmau 
a fi folosite în atelierele voastre. Motokata doreşte să vă dezvăluie 
procedeul. 

Se apropie de el şi îşi lăsă capul pe umărul lui. 

— Ah! Mitsu! Povestiţi-mi despre Motokata, ca să îmi mai uit durerea! 

De ce îi spusese aşa, pe neaşteptate, „Mitsu”? Diminutivul îi plăcea. Îşi 
trecu uşor mâna peste pletele ei. 

— Peste nici două anotimpuri, veţi veni să mă vizitaţi la Mikawa şi, dacă 
Motokata nu se va întoarce până atunci, cu atât mai rău pentru el, vă voi 
conduce să îmi vedeţi singură atelierele de olărit. 

— lar eu vă voi duce să vedeţi grota noastră şi vă voi arăta vasul de 
celadon care aparţine templului din Ise. Aşa, veţi avea un model cât se 
poate de clar pentru ceea ce vor trebui să facă atelierele voastre. 

Mai destinsă, Yasumi se întinse molatică pe rogojină. Avea ochii pe 
jumătate închişi. Înţelegând extraordinara ei oboseală — nu dormise de 
aproape o săptămână —, Mitsukoshi îi ceru lui Jujuku, care venise să afle 
noutăţi, o cuvertură. O acoperi el însuşi, cu gesturi cât se poate de grijulii. 

Apoi ieşi din încăpere şi se duse să o caute pe Murasaki Shikibu, cu care 
discutase de multe ori la pavilion. Vorbiră, fireşte, despre Genji, iar autoarea 
fu nevoită să explice de ce aventurile galante ale eroului ei îl reduceau la 
neant. Copleşit de lipsa de griji, a vieţii uşoare pe care o ducea la curte şi de 
profunzimea iubirilor sale, prinţul Genji al doamnei Murasaki se mişca într- 
o lume ideală, în care fineţea psihologică nu era întrecută decât de 
frumuseţile naturii. 

— Aţi terminat-o de curând? 

— E o cronică vastă a vieţii de la curte. Nu am dezvăluit încă totul. 

— Şi prinţul vostru? 

Doamna Murasaki era întoarsă spre guvernatorul din Mikawa. În pomeţii 
ei palizi, înflori un strop de roz. O emoţiona să vorbească despre Genji. 

— Viaţa lui nu s-a încheiat, dar ştiu de pe acum că va avea un destin 
tragic. 

— Tragic! se miră Mitsukoshi. Dar de ce? 


— Fiindcă, pentru el, viaţa a fost prea uşoară şi nu a fost nevoit să se 
lupte cu adevăratele necazuri. Se întâlneşte cu atâtea personaje, încât pare 
uneori a nu-şi băga în seamă propriul destin. 

— Nu vi se pare că vă pierdeţi puţin în toate aceste personaje? 

Doamna Murasaki începu să râdă. 

— Cum să mă pierd, doar eu sunt cea care le născoceşte... Oare o mamă 
îşi încurcă propriii copii? 

Şi discutară aşa până aproape de ivirea zorilor. Atunci apăru Jujuku, care 
i se adresă doamnei Murasaki: 

— Nu aţi vrea să mergeţi la doamna Suiko, ca să nu fie singură? Doamna 
Susue Sei doarme lângă ea. Dar am dus în cameră o saltea confortabilă, în 
spatele unui frumos paravan din mătase împodobit cu un soare care răsare 
peste un stol de păsări. 

Doamna Murasaki încuviinţă şi Jujuku o conduse în încăperea în care 
dormeau cele două femei. După aceea, îl însoţi pe guvernatorul din Mikawa 
în camera lui. Cum ziua ei de muncă se încheiase în sfârşit, se duse şi ea la 
culcare. 


Opt zile mai târziu, după plecarea doamnei Murasaki şi a guvernatorului 
de Mikawa, Yasumi primi vizita lui Michinaga. Era însoţit de oameni de 
litere pe care ea îi cunoştea, toţi din familia Fujiwara, adică marele poet 
Kinto, literatul specialist în texte chinezeşti Akihira şi maestrul ei de 
caligrafie, celebrul Kukinari. 

Pentru întâia oară, tânăra se vedea nevoită să îşi primească oaspeţii aşa 
cum se cuvine, fără Song Li. Pentru întâia oară, nu se mai putea sprijini de 
umărul bătrânei pentru a afla ajutor. 

Se înclină cu politeţe şi le vorbi cu tot respectul pe care li-l datora. Aşa ar 
fi făcut Li: 

— Vă primesc acum, mare ministru, pentru că vă cinstesc prea mult 
pentru a vă lăsa să plecaţi. Cu toate acestea, vă vestesc că voi închide 
Pavilionul pe durata doliului meu. Nu va fi permisă nicio abatere de la 
regulă. 

— Şi lecţiile noastre? se interesă maestrul Kukinari. 

— Vă voi lăsa o vreme să vă ocupați mai îndeaproape de lucrările 
voastre, maestre. 


Poetul Kinto se întoarse spre Michinaga pentru a-i spune ceva. De o mare 
erudiție, era foarte priceput în arta riturilor şi a ceremoniilor şi cunoştea 
ştiinţele muzicale. 

Excela în poezia chineză, ca şi prietenul lui Akihira, de altminteri. 
Aşadar, aveau ce discuta amândoi. Michinaga îi asculta, ferindu-se să o 
privească pe Yasumi, care turna ceaiul. 

Aşa se face că cei trei bărbaţi discutară îndelung despre un tratat care 
analiza toate formele de poezie din timpul epocii Heian. Apoi se îndreptară 
asupra unui alt tratat, în care erau expuse toate formele protocoalelor şi 
ceremoniilor imperiale, al cărui autor era Kinto. 

Yasumi simţi că toate privirile se îndreptaseră spre ea, cântărindu-i 
gesturile cu care turna ceaiul. Se înălță o aromă uşor acrişoară şi nori de 
abur se ridicară spre tavanul din lemn de chiparos. 

Preţ de o secundă, Michinaga înălţă ochii spre ea şi privirile li se 
încrucişară. Kinto vorbea mult. Începuse să se înflăcăreze şi făcea gesturi 
ample cu mâinile, iar mânecile largi se balansau prin aer. Pulpanele 
chimonoului verde-închis cu frunze maronii şi aurii cădeau în pliuri 
mătăsoase de jur-împrejurul lui. 

Multă vreme ocupase un post important la palat, în serviciul Afacerilor 
Supreme. Înălţat la al doilea rang principal în ierarhia curţii, se pregătea să 
se retragă în Nord pentru a-şi continua lucrul la o antologie de texte poetice 
chinezeşti. 

Prietenul său Akihira, care părea mai tânăr — cel mai în vârstă îl luase, 
pare-se, pe cel mai tânăr sub aripa lui ocrotitoare îşi îndrepta din când în 
când ochii negri şi strălucitori asupra lui Yasumi. Înălţat la rangul de 
adjunct secundar al departamentului riturilor şi ceremoniilor, fusese sprijinit 
şi ridicat pe scara ierarhică a rangurilor sociale de către Kinto. Bun 
cunoscător al textelor confucianismului şi budismului, nu era un adept al 
shintoismului, o filosofie religioasă prea moralistă pentru ideile lui. 

Maestrul Yukinari îşi făcuse debutul la palat. Protejat şi susţinut de 
Michinaga, ajunsese maestru în predarea caligrafiei după ce îşi dovedise 
priceperea în materie de proceduri administrative. După aceea, şi-a deschis 
o şcoală care se numea „Trei Pensule”. 

După ce Jujuku a adus sake-ul, limbile s-au dezlegat. Discuţia s-a 
îndreptat asupra evenimentelor de la curte şi a politicii. În sfârşit, interveni 
şi Yasumi în conversaţie. 


Era vorba despre noile funcţii de consilier de rangul trei şi despre 
numirea celui care va prelua postul de ministru al Centrului. 

În timpul taifasului, Michinaga nu şi-a dezlipit ochii de la Yasumi. Poetul 
Akihira întrebă: 

— Am putea avea foi, o pensulă şi cerneală? Tare am poftă să compun un 
waka. 

Yasumi se ridică şi aduse cutia de scris. Chimonoul ei, ale cărui valuri 
înspumate se ridicau şi cădeau în falduri suple până la pământ, pletele ei 
lungi care i se revărsau pe spate îi dădeau un aer de extremă tinereţe. Drept 
e că abia împlinise douăzeci de ani! 

— O să vi-l citesc cu voce tare, domnilor, anunţă Akihira. 

Se cufundă în textul lui, pentru redactarea căruia nu avu nevoie decât de 
câteva secunde, şi îl citi prietenilor săi, neluându-şi privirea de la Yasumi: 


Departe de ţara lor, 

la mii de leghe distanţă, 

braţele puterii vor trudi pentru un alt suveran. 

Şi atunci, unul din cei doi se va îneca în unda amară. 


— De ce mă priviţi cu atâta intensitate? îl întrebă Yasumi. 

— Aveţi un răspuns? ripostă Akihira. 

— La ce faceţi aluzie? 

— La soţul vostru, doamnă Suiko, răspunse Michinaga, care deschidea 
gura pentru prima dată. 

Atunci, pentru că i se dăduse în sfârşit cuvântul şi pentru că nu avea 
niciun chef să îi răspundă acestui tânăr poet printr-un waka, rosti cu o voce 
hotărâtă: 

— Fujiwara Motokata nu a plecat singur în China. Toți ştiu că e însoţit de 
cei doi fii mai mari ai marelui ministru şi se pare că cei trei se înţeleg cât se 
poate de bine. 

Ea tăcu preţ de o clipă apoi, întorcându-se spre Michinaga, continuă: 

— Dar, pentru a răspunde poemului, aş spune că o formă de putere s-ar 
putea înfiripa în preajma insulei Kyushu şi că braţele suveranului care se 
ascund sub acele mâneci nu vor mai fi ale voastre, mare ministru. 

— Ce vă face să spuneţi una ca asta? sări Kinto. 

— O impresie! 

În faţa rânjetului batjocoritor al poetului, Yasumi adăugă: 


— Luaţi-o cum vreţi. Dar adeseori intuiţiile mele s-au dovedit corecte. 

— Mai aveţi şi altele? 

Ea îi cântări zâmbetul înțepător şi uşor pedant. 

— Da, dar le păstrez pentru mine. 

— Guvernatorul din Kyushu este singurul care cunoaşte bine toate 
răzmeriţele din Sud. 

— Nu aş fi prea sigură, mare ministru. Soţul meu le cunoaşte la fel de 
bine. Numai că, după ce se vor fi îmbarcat cu toţii pentru a traversa Marea 
Japoniei, nimeni, nici soţul meu, nici cei doi fii ai voştri nu vor cunoaşte 
oamenii şi marinarii pe care i-a tocmit guvernatorul Takaie. Poate nu va mai 
fi cazul să facă escală în Coreea. 

Akihira nu mai zâmbea, Kinto o asculta atent. Oare de câte ori o va 
supune la asemenea încercări înainte de a avea încredere în ea? 

— Am spus că voi păstra pentru mine şi numai pentru mine celelalte 
impresii, dar pentru un lucru pot depune mărturie. 

Michinaga ridică un deget. 

— Pentru care? 

— Guvernatorul Takaie plănuise să facă o expediţie în China pe cont 
propriu, nu să plece într-o solie condusă de unchiul său, marele ministru 
suprem, cu care pare a fi în relaţii destul de încordate. 

Fără îndoială, spusele ei fuseseră puţin cam îndrăzneţe, ştia prea bine că 
amestecase în ele şi certitudini, şi impresii. Dar ce conta, doar nu făcea 
altceva decât să scoată în evidenţă atitudinea corectă a soţului ei, punând-o 
într-o lumină proastă pe aceea a lui Takaie. 

Michinaga căzu pe gânduri, dar nu spuse nimic, şi discuţia reveni asupra 
numirilor de la viitoarea adunare. Când noaptea se făcu şi mai întunecată, în 
acel răstimp foarte scurt între clipa în care luna dispare şi cea în care se 
iveşte prima rază de soare, demnitarii se ridicară. 

Se salutară politicos, iar Yasumi le repetă dorinţa ei de a închide 
Pavilionul o vreme, pentru a-şi purta doliul aşa cum se cuvine. Lăsându-i pe 
cei trei însoțitori ai săi să o ia înainte, Michinaga zăbovi puţin cu Yasumi şi 
scoase din mânecă o foaie pe care ea o luă, dar nu o citi imediat. 

Se înclină în faţa lui în semn de rămas-bun şi, când rămase singură, 
desfăcu foaia: 


Pajura zboară atât de sus deasupra munţilor pentru că Buddha i-a dat 
aripile de care avea nevoie, dar nu pentru a hă rțui şi pândi, ci pentru a 


veghea asupra tuturor. lar dacă ciocârlia zboară, el o va înşfăca în treacăt, 
dar nu pentru a-i netezi penele, ci pentru a o apăra de vulturi. 


Capitolul XXIII 


Yasumi se baricadă pentru o vreme în Pavilion şi încuie porţile. Îi dădu 
liber lui Jujuku şi lui Sakyo, care hotărâră să se ducă în provincie, la 
familiile lor. Sakyo nu-şi văzuse mama de patru anotimpuri, iar Jujuku nu 
fusese în ţinutul ei natal de când Yasumi venise la doamna Song Li. Una era 
din Mino, în partea de centru-nord a ţării, iar cealaltă din Wasaka, o 
provincie de pe coasta de est. 

Suyari, care nu ştia unde să se ducă, dat fiind că locuinţa îi fusese 
ocupată de fiu, de când acesta se căsătorise, preferă să rămână la Pavilion. 

Înconjurată de un personal restrâns care îi servea mâncare şi ceaiuri, 
Yasumi nu îşi părăsi camera câteva săptămâni. După ce durerea se mai 
potoli puţin şi în singurătatea ei se înfiripă încetul cu încetul dorinţa de a 
vedea cum se naşte primăvara în grădinile din jurul casei, îşi spuse că va 
petrece o vreme la Motokata, unde bătrâna Bambu o primea de fiecare dată 
cu multă consideraţie. Suyari va rămâne să aibă grijă de pavilion şi, cum îi 
va lăsa pe mână toată administraţia, inclusiv intendenta, nu se va mai 
întoarce decât după ce primăvara se va fi întronat pe deplin. 

Când reveni, Jujuku şi Sakyo erau şi ele la Pavilion şi viaţa îşi reluă 
cursul. Yasumi, care se simţea învestită cu misiunea pe care i-o încredinţase 
Li, începu să mediteze, pentru a-şi începe cu serenitate noua ei viaţă. Numai 
că stătea scris în destinul ei că grele perioade de doliu îi vor lovi cu cruzime 
viaţa. În ziua aceea, totul se nărui în sufletul ei pentru a treia oară. Şi viaţa 
ei fu dată peste cap. 

Stătea pe o terasă a Pavilionului, iar în jurul ei trandafirii în floare 
răspândeau primele miresme. Nu departe de curtea centrală, în spatele 
arborelui gros de camfor cu sute de ramuri şi a mălinului negru cu frunze 
fine, răsunară copitele unui cal. Silueta unui călăreț care descăleca îi atrase 
privirile. 

Din două salturi fu în faţa ei, purtând caschetă, cizme, şi afişând un aer 
netulburat. Recunoscu în el pe unul dintre cei patru mesageri ai palatului 
înrolați în expediţia chineză. Cu degete tremurânde, înşfăcă mesajul pe care 
i-l întindea. 

ÎL desfăşură cu gesturi sacadate, neîndemânatice, şi citi dintr-o suflare 
fără a pricepe nimic. Cuvintele îi jucau în faţa ochilor. Mesajul fusese scris 
de Shotoko. De ce nu l-a scris Motokata însuşi? De ce foiţa asta încâlcită, 


inexplicabilă, nu spunea pur şi simplu: Am ajuns în sfârşit în China şi 
călătoria a decurs fără greutăţi, sau, mai curând: După piedici însemnate 
când ne-a fost frică de ce putea fi mai rău, iată-ne instalaţi la curtea 
Chinei, sau încă, ceva ce ar fi putut fi îngrijorător, dar măcar lesne de 
înţeles: Suntem prizonieri ai soldaţilor împăratului chinez, dar ne gândim 
cum să evadăm, pe curând, pasărea mea frumoasă! 

Nu, nimic din toate astea! Mesajul era cu totul altul: 


Draga mea soră! 


Te rog să fii curajoasă şi dârză cum ai fost mereu, puternică şi plină de 
energie aşa cum m-ai învăţat şi pe mine să fiu. Motokata a fost prins în 
capcană, între două ambuscade, de pirați chinezi, dintre care una era 
comandată de Takaie. A fost ucis de o lovitură de sabie în spate. Şi-a dat 
ultima suflare în braţele mele. Am vrut să mă întorc, dar Toremishi m-a 
convins că trebuie să rămân şi să mă întorc la tine victorios. Mă gândesc 
tot timpul la tine. Preaiubitul tău frate mai mic. 


Yasumi râse, un râs nervos şi tăcut. Shotoko nu făcuse greşeli în 
scrisoare, dar scrisul lui era neîndemânatic. Rictusul ei se preschimbă dintr- 
odată într-o spaimă teribilă. Îşi trecu o mână tremurândă pe frunte, îi 
alunecă pe gură pentru a înăbuși un țipăt care îi strângea ca o gheară gâtul. 
Reciti mesajul şi o ceaţă groasă îi trecu prin faţa ochilor. Când Jujuku o 
prinse în braţe, demonii ţopăiau în jurul ei rânjind. Şi se prăbuşi cu lacrimile 
şiroindu-i pe obraji. 


Singurătatea care urmase morţii lui Li nu era nimic pe lângă cea care o 
copleşea acum şi o arunca într-un cer rânced, putred, stricat, străbătut de 
amintiri care îi ardeau trupul şi sufletul, o sfâşiau în sute de bucățele pe care 
nu le va mai putea niciodată aduna laolaltă. 

Moartea mamei o lăsase tristă şi singură, cea a lui Li o făcuse sceptică, 
neîncrezătoare, la bunul plac al capcanelor şi al trădărilor. Moartea lui 
Motokata o nimicea, o ucidea cu aceeaşi lovitură de sabie pe care o primise 
şi el în spate. 

Nu mai ieşi din cameră, rămase ascunsă în culcuşul ei, visând la 
imposibile împliniri. La ce bun toată învăţătura pe care o acumulase în 


ultimii trei ani? În afară de Shotoko, la care ţinea cu adevărat, tatăl, fraţii şi 
sora ei nu însemnau nimic pentru ea. 

Totuşi, Yasumi nu a fost deloc părăsită în aceste clipe de durere. Doamna 
Murasaki veni de la Yamashiro pentru a o susţine şi a o convinge să scrie 
poeme. Sei îşi făcu din nou apariţia la pavilion, pentru a o obliga să îşi 
ridice privirea spre fereastră şi să privească florile care luau cu asalt 
grilajele. Jujuku îi aducea în fiece clipă tot felul de mâncăruri pe care le 
refuza. Yasumi se stingea. 

În braţele celor trei femei care încercau să îi redea pofta de viaţă, ea 
încetase să mai pună întrebări şi se închisese în sine. 

La un moment dat, doamna Murasaki trebui să plece spre domeniul ei, iar 
Susue Sei plecă să îşi vadă de clienţi. Atunci, Jujuku îi sugeră să se întoarcă 
pentru o vreme în casa lui Motokata unde, în faţa altarului lui Buddha, 
ardeau permanent lumânări şi batoane de tămâie, căci despre funeralii nu a 
putut fi vorba. 

Nicio înmormântare... Ea aprecia această lipsă a trupului lipsit de viaţă a 
lui Motokata, căci nu ar fi suportat să îl vadă întins, livid, inert, fără niciun 
suflu de viaţă, mort pe vecie! 

Michinaga îi trimisese un scurt mesaj de politeţe, în care îi spunea că 
regretă dispariţia unuia dintre cele mai bune elemente politice din ţară. Mai 
adăugase că a adus ofrande în mai multe temple pentru ca Buddha să îi 
primească sufletul; dar, mai presus de toate, avusese decenţa de a nu o 
deranja. Ea arse mesajul, căci avea senzaţia apăsătoare că până şi hârtia îi 
ardea degetele. Uitându-se la flăcările micuţe care înghiţeau încet 
caracterele elegant trasate, Yasumi recăzu în neclintire şi mutism. 

Cel care a scos-o din toropeală a fost Mitsukoshi. A sosit la Pavilion într- 
o dimineaţă de vară, pentru a o convinge să vină la Mikawa, să îi viziteze 
atelierele ceramice. 

—  Yasumi, nu aveţi niciun drept să lăsaţi lucrarea lui Motokata 
neterminată din cauza lipsei voastre de vlagă, o certă el. Nu vi se potriveşte. 
Treziţi-vă! Scuturaţi-vă! Vorbiti şi faceţi ceva, pe toţi diavolii! 

— Ce vreţi să fac, ce vreţi să spun? Nu mai am putere. 

El îi prinse mâinile într-ale sale şi le strânse mai-mai să i le frângă. Fa se 
strâmbă de durere, dar nu le retrase. 

— Celadonul, Yasumi, celadonul! Trebuie să îl producem. A fost ideea 
soţului vostru! Trebuie să scoatem la lumină tehnica smalţului verde. Vă 
mai amintiţi? 


Yasumi ridică din umeri şi roşi. 

— Chiar aşa de proastă mă credeţi? 

— Nu! Proastă nu, doar adormită! Motokata ar fi dezamăgit să vă 
descopere dintr-odată laşă şi fără vlagă. Nu prea l-aţi obişnuit cu un 
asemenea chip. 

Obrajii lui Yasumi se împurpurară şi mai tare. Mitsukoshi, apreciind că se 
afla pe calea cea bună, continuă netulburat: 

— Uitaţi-vă în ce hal sunteţi! Vă aduc o oglindă, ca să vă puteţi admira în 
voie lâncezeala! 

Ea se sumeţi. De data asta, avu impresia că o lua peste picior sau poate 
chiar o dispreţuia! Ochii lui, de obicei binevoitori, rămăseseră reci şi 
împietriţi. O singură dată mai văzuse aceste licăriri îngheţate jucându-i în 
priviri. Era în ziua în care, după lungul ei drum, îl reîntâlnise la Kamo. Ea o 
ţinea pe Lună îndepărtată de căpăstru, iar el admirase din nou graţia şi 
noblețea calului. Copila care fusese la acea vreme ştiuse să îi atragă 
privirea. Când a invitat-o la el, iar ea i-a spus că aparţinea marii familii 
Fujiwara, el a crezut preţ de-o clipă că fata minţea cu neruşinare şi privirea 
lui se făcuse tăioasă şi neîncrezătoare. 

Privirea lui Yasumi o întâlni acum pe cea a guvernatorului, care nu avea 
deloc poftă să îşi îndulcească licărirea întunecată. 

— Ce vreţi să facem? întrebă ea cu o voce tremurătoare. 

— Pentru început, ar trebui să mergem la grotă. Nu mai e un loc în care 
să mai mergeţi, de acum înainte. Aşa că va trebui să o golim şi să aduceţi la 
pavilion ceea ce se află acolo. Ştiu că sunt monede din bronz şi obiecte de 
valoare. Acum, toate aceste bunuri vă aparţin. Odată îndeplinită această 
sarcină, va trebui să facem punct cu punct ceea ce a dorit Motokata. 

— Şi celadonul? Va trebui să i-l înapoiez lui Amasu. Dar nu sunt deloc 
sigură că vreau să îi dau lui Michinaga procedeul de fabricare. 

— Cu toate astea, va trebui. E singura modalitate prin care putem trage şi 
noi niscaiva foloase. O ştiţi prea bine. 

— Dar e chiar atât de necesar să îi cedăm formulele astea? 

— Vă va suspecta de la primul celadon scos la vânzare. Şi, credeţi-mă, 
Yasumi, nu va avea nicio milă pentru dumneata; în schimb, câtă vreme va 
putea face propriile lui vase, va închide ochii asupra alor noastre. 

Tânăra suspină, surprinsă de neaşteptatul ei interes pentru această 
discuţie care o scotea în sfârşit din lâncezeală. 


— Dar avem tot timpul din lume, reluă Mitsukoshi. Haideţi să aşteptăm 
să vedem cu ce va veni din China expediţia. 

Uşurat să o vadă pe tânăra femeie revenindu-i, puţin câte puţin, 
vioiciunea obişnuită, privirea lui căpătă expresia binevoitoare pe care 
Yasumi o cunoştea atât de bine. Şi Mitsukoshi avu dreptul la primul zâmbet 
de după primirea tragicului mesaj. 

Vai! Ce i-ar mai putea aduce ei acum întoarcerea expediției chineze, în 
afară de liniştitoarea reîntâlnire cu fratele său... 

— Nu vor aduce decât promisiuni, continuă ea pe un ton uşor. Li spunea 
că împăratul Chinei e mai îngrijorat acum de ameninţarea mongolilor decât 
de negoţ. Motokata ştia asta şi a acceptat misiunea din două pricini. 

— Ştiu, ştiu, îi replică însoţitorul ei. Prima, pentru a se supune poruncii 
lui Michinaga, care-l ţinea în frâu, şi a doua — pentru a se întâlni nu atât cu 
împăratul, cât cu marii negustori care străbat coastele Mării Chinei. 

— Acolo unde a fost ucis. 

— Da, continuă Michinaga, din ce în ce mai mulţumit că tânăra accepta 
să vorbească despre expediţie. 

— Takaie a pus să fie omorât, izbucni ea cu sălbăticie, sunt sigură! Voia 
să-l scoată din expediţie! 

— Motokata la fel! Unul dintre ei trebuia să dispară. Ce să faci, Motokata 
se credea de neînvins! 

— Mitsu! Haideţi să plecăm mâine în zori. 

El zâmbi la auzul acestui cuvânt de alint pe care Yasumi i-l adresa pentru 
a doua oară: „Mitsu!” Era tandru şi plin de afecţiune. Era un cuvânt care, în 
urechea lui, căpăta un ecou de loialitate, sinceritate, fidelitate. Apropiindu- 
se de ea, o cuprinse de mână: 

— Reîncepeţi să trăiţi, Yasumi. 

— Nu, Mitsu. Nu mi-ar sluji la nimic să reîncep. Pur şi simplu va trebui 
să continui, dar altfel. 

— Fie şi aşa! şopti el. 

Au hotărât, aşadar, să plece la Mikawa în zori şi să o ia cu ei şi pe Jujuku, 
care nu voia să îşi lase stăpâna singură în altă casă decât a ei. Cât despre 
Suyari, care, hotărât lucru, îşi luase rolul de supraveghetoare cât se poate de 
în serios, ea îi urmări din priviri plecând, deja cu gândul la toate problemele 
de intendenţă care o aşteptau. 


Cu cât se apropiau de Kobe, cu atât se simţea mai bine mirosul plajelor 
învecinate. Zgomotul valurilor le ajungea la urechi şi nu le fu deloc greu să 
şi le închipuie stârnite şi împinse de un vânt uşor, înspumate şi aruncând pe 
ţărmuri scoici fine. 

Au ajuns la muntele Hiye fără să fi depăşit sau măcar zărit vreun călăreț. 
Calea era liberă şi soarele îşi trimitea deja razele fierbinţi care, de o pane şi 
de alta a drumului, făceau glicinele şi garofiţele sălbatice să înmugurească. 

Lăsând în urmă, pe stânga, templul Enryakuji şi, pe dreapta, cel de la 
Amazu, Yasumi se uita din depărtare la stânca de la gura grotei, care, peste 
puţină vreme, se va deschide ca prin minune sub degetele ei. Începând din 
ajun, începuse să mai prindă puţină vlagă. Lua-o-ar diavolii de viaţă! Ce 
blestem a putut duce la moartea năprasnică a lui Motokata?! 

Mitsukoshi nu scosese o vorbă de la plecarea din Kyoto. Yasumi rămase 
alături de el, închisă în careta trasă de doi cai. Legaţi în spate, îi urmau caii 
de călărie. 

Careta o luă pe poteca stâncoasă şi ţinu acest drum până la trecătoarea 
care ducea spre grotă. Tânăra coborî şi scrută împrejurimile. Trebuia să 
deschidă acest perete din rocă vulcanică. Emoţia îi tăie picioarele şi teama 
de a nu fi în stare să o facă o lăsă fără răsuflare. În cele din urmă, degetele 
ei izbutiră să dibuie piatra care făcea peretele de stâncă să se dea în lături. 
Stânca se mişcă într-o parte şi calea le fu deschisă. 

— Trecătoarea e destul de largă, putem băga careta şi caii. 

La capătul unui culoar întunecat, trebui să o ia de la capăt cu peretele din 
fund. Cei care ar fi căutat un refugiu şi ar fi găsit această galerie, ar fi putut 
crede că acesta era preafericitul refugiu ideal şi, convinşi că aceasta era 
marea descoperire, fără îndoială că nu vor căuta mai departe. 

Dar, de data asta, Yasumi cunoştea cât se poate de bine piatra care, dintr- 
o singură apăsare, punea peretele în mişcare. Mai mică şi mai poroasă decât 
celelalte, se afla hăt, departe, jos, în stânga, şi abia dacă se zărea. O apăsare 
de câteva secunde cu degetul, doar puţin mai puternică decât o mângâiere, 
şi peretele se dădu la o parte din calea lor. 

Grota o întristă pe Yasumi. Avea inima grea şi amintirile o copleşeau. 
Mai târziu! Da, mai târziu, le va scoate pe toate la iveală, peştera şi felul în 
care şi-a aflat acolo iubirea, spaţiile vaste şi toată libertatea de care s-au 
bucurat atât, precum şi lungile lor cavalcade umăr la umăr. Dar nu avea voie 


să le scoată acum la lumină, căci risca să recadă în cea mai neagră 
lâncezeală. 

— O ştiaţi? murmură ea cu o voce grea. 

Mitsukoshi ezită. 

— Nu! 

— Trebuie să o golim. Să nu mai rămână nimic aici. Vreau ca zidurile 
astea să devină impersonale. Dacă va fi să adăpostească pe altcineva, nu 
vreau să rămână aici nicio amintire, nicio urmă, niciun semn de 
recunoaştere. 

Cu gesturi pline de furie, smulse imaginile lui Buddha, armele, lămpile 
cu ulei agăţate ici-colo în crăpăturile din stâncă, în timp ce Jujuku rula 
covoarele şi Mitsukoshi, ajutat de surugiu, trăgea cuferele pentru a le 
îngrămădi în caretă. 

— Aşteptaţi! strigă pe neaşteptate Yasumi. 

Se năpusti spre cuferele pe care le trăgeau bărbaţii şi îl deschise pe cel 
mai mare. Sub ochii lor plecaţi, marele vas de celadon le dărui cea mai 
frumoasă imagine care ar putea exista în această lume. O opalescenţă dulce, 
de un verde neasemuit, învăluia armonios conturul vasului. Mitsukoshi îl 
luă cu mare delicateţe şi îl învârti în mâini, aproape ruşinat să pipăie un 
obiect atât de frumos. ÎI puse la loc în cufăr şi Yasumi închise capacul. 

— Gata, spuse ea. Putem pleca. 

Îşi interzise să arunce o privire în urmă şi, ţinând-o pe Lună îndepărtată 
de căpăstru, rosti cu un glas hotărât: 

— Am să călăresc puţin. O să-mi facă bine. 

— Atunci, vă însoțesc şi eu, răspunse Mitsukoshi. 

Când a plecat din Mikawa spre Kyoto, guvernatorul s-a oprit la Kamo 
pentru a asista la câteva curse, pentru a lămuri câteva probleme 
administrative, pentru a organiza viitoarele târguri de animale şi pentru a 
pune la punct bugetele pentru sărbătorile estivale şi ecvestre din ţinut. La 
plecare, îl luase cu el pe Focul Cerului, unul dintre caii de curse pe care îi 
vânduse lui Yasumi. 

— M-am gândit că vă va face plăcere să vedeţi minunata măiestrie a 
acestui bidiviu mulţumită căruia aţi câştigat atâtea curse. E mai rapid decât 
Lună îndepărtată, dar nu rezistă decât pe distanţe mici. 

— Lună îndepărtată e în stare să îşi păstreze aceeaşi viteză de la primele 
raze ale soarelui până seara târziu. 

— După cum am prevestit, calul ăsta e o minune. 


— Vă voi fi veşnic recunoscătoare. 

— Ce replică banală! i-o întoarse el dezamăgit. 

— lertaţi-mă, Mitsu. Trebuie să învăţ din nou atât de multe, numai să nu 
recad într-o altă stare de toropeală. Ajutorul şi sprijinul vostru îmi sunt 
nepreţuite. Fără dumneata, nu mi-aş fi putut depăşi durerea. Mulţumesc. De 
o mie de ori, mulţumesc. 

— Sclipirea luminoasă care v-a revenit în ochi merită toate eforturile. La 
Mikawa, vom face cele mai frumoase plimbări din lume, pe care nu le veţi 
uita curând. 

Au călărit în linişte de-a lungul coastei. Marea se întindea cât vedeai cu 
ochii. Oceanul era atât de vast, încât nici nu se mai zărea linia orizontului. 
Owari nu era departe şi, încă de pe acum, începuseră să se întrevadă munţii 
şi văile care duceau spre Mikawa. 


Mikawa era o provincie în strânsă legătură cu Ise pe cale maritimă şi era 
îndeaproape înfrățită cu regiunile Kinai şi Aichi. Reşedinţa guvernatorului 
din Mikawa era mai mare şi mai luxoasă decât cea a guvernatorului din 
Yamashiro şi, asemănătoare cu a acestuia din urmă, avea în spate anexe 
spaţioase în care locuiau cele trei concubine ale sale. Pentru că după 
moartea soţiei nu şi-a mai luat altă nevastă oficială, Mitsukoshi se 
mulțumea cu concubinele, pe care le vizita doar când şi când. Cel puţin aşa 
spuneau zvonurile. 

Pentru a nu da naştere unei situaţii care ar fi putut părea echivoce în ochii 
apropiaților, cu alte cuvinte, pentru a evita instalarea imediată a tinerei 
femei în casa lui, Mitsukoshi îi propuse să viziteze atelierele imediat după 
sosire. 

Clădirile se aflau la poalele muntelui Kinai, în apropiere de râul Yokawa, 
într-un loc încântător care se numea Kii. Muntele Kinai oferea privirilor o 
colină graţioasă, acoperită cu un covor de flori de vară care le înlocuiseră pe 
neaşteptate pe cele primăvăratice. 

Cum să nu fie de înţeles nesfârşita bogăţie a lui Mitsukoshi, guvernatorul 
de Mikawa care, asemenea altor câţiva guvernatori, ţinea în mână întreg 
belşugul ţării? Şi cum să nu înţelegi şi mânia lui Michinaga în faţa acestor 
bogății de care guvernatorii erau singurii care se bucurau? Ateliere de 
țesătură, ceramică, de lacuri, orezării imense şi nesfârşite câmpuri cultivate, 


păduri pline ochi de lemne, ferme populate cu cei mai frumoşi cai... Toate 
acestea aparţineau celor din provincie. Trei clădiri mari, dintre care două 
ajurate, se zăreau pe malul râului printre brazi, arţari şi zade. Apa liniştită a 
acestuia şi argila de pe mal se aflau la o azvârlitură de băț, uşurând astfel 
munca oamenilor. 

Primul atelier făcea ţigle lăcuite pentru acoperişurile pagodelor. Primele 
astfel de acoperişuri datau de pe vremea mănăstirilor din epoca Nara. 
Tehnica era foarte veche şi fusese perfecționată în China. lată de ce marele 
ministru dorea să pună mâna pe ea. 

În a doua clădire se fabricau cărămizi, pline sau goale. Toate erau uscate 
şi arse în cuptor, apoi decorate prin turnarea de argilă proaspătă într-un 
mulaj scobit. Se întâmpla ca, uneori, să fie modelate în relief şi abia apoi 
pictate, dar procedeul se dovedise a fi şi el atât de vechi, încât Michinaga nu 
se mai gândea decât cum să-l îmbunătăţească. 

Ultima clădire, cea mai lungă şi mai importantă, era destinată olăritului 
cu lut şi ceramică. Născut dintr-un procedeu coreean, era numit olărit sue. 
Vasele astfel făcute nu aveau luciu şi nu erau emailate, şi slujeau ca 
ustensile, precum amforele mari în care se păstrau seminţele şi cerealele, 
ulcelele şi vasele de diferite mărimi, bolurile, cănile şi alte recipiente 
trebuincioase vieţii de zi cu zi. 

Cuptoarele erau săpate şi împrăştiate pe un deal. Se întindeau de-a lungul 
pantei. În fund, un tunel îngust cuprindea o gură de alimentare, iar 
temperatura creştea treptat. 

— Priviţi, Yasumi, îi explică Mitsukoshi arătând cu degetul spre 
cuptoare, aici aerul se rarefiază în timpul arderii şi produce un luciu natural, 
din păcate de intensitate slabă. Acestea sunt vasele de ceramică. 

— Mereu ies aşa, în nuanţa asta de gri? 

— Nu, când cenuşii i se adaugă cupru, apar nuanţe de verde, când se pun 
pământuri galbene — nuanţe roşiatice, iar amestecurile nisipoase dau 
tonurile deschise, alburii. Din păcate, vedeţi ce departe suntem de puritatea 
celadonului! 

Dar Yasumi nu văzuse încă totul. Nimic din toate acestea nu semănau 
nici măcar pe departe cu acele cuptoare de mici dimensiuni în care unchiul 
ei ardea câteva vase de lut necesare vieţii de zi cu zi a gospodăriei. Nici 
cartierul olarilor din Kyoto nu se compara cu aceste pământuri nesfârşite pe 
care se ardea lutul. Părea nişte mici vetre săpate în pământ, cu cuptoare care 


consumau puţin combustibil şi în care nu intrau decât cinci sau şase vase o 
dată. 

Mitsukoshi o conduse spre un cuptor subteran în întregime săpat în plan 
înclinat, într-un mal argilos. 

— Pământul se întăreşte pe măsura arderilor şi cuptorul devine tot mai 
rezistent, spuse el, cercetând munca fiecărui lucrător în parte. 

— E cu adevărat impresionant. 

Tânăra era uimită de măreţia acestor cuptoare şi îşi dădu acum seama de 
ce Motokata alesese proprietatea lui Mitsukoshi pentru a turna şi arde 
viitoarele celadoane. Se uită cu atenţie la oamenii care, de-a lungul întregii 
coline, vârau şi scoteau obiecte în cuptorul imens. În scurt timp, începu să 
simtă efectele neplăcute ale căldurii şi, văzându-i sudoarea care începuse 
să-i curgă pe frunte, tovarăşul ei o luă de braţ şi o trase deoparte. 

— Haideţi să vedeţi olarii. Sigur vă va plăcea munca asta. 

Yasumi se lăsă întru totul în voia lui Mitsukoshi. Vizitarea atelierelor de 
olărit o impresionă mai puţin decât cuptoarele, unde plutea o atmosferă atât 
de stranie. O ambianţă deopotrivă de infern şi de renaştere... Cuptoarele lui 
Mitsukoshi vor rămâne multă vreme adânc întipărite în mintea ei. 

Roţile erau mişcate de o sfoară înfăşurată în jurul axei lor, care era trasă 
de mână, cu o mişcare alternativă. Cu o mână sigură, lucrătorii luau un boţ 
de argilă şi-l puneau pe platoul care se învârtea aşa de iute, că lui Yasumi i 
se părea că nici nu-l vede mişcându-se. 

— E un sistem vechi de o mie-două de ani, poate chiar mai mult. 

Yasumi se uita cum muncesc oamenii. Când terminau un vas sau un bol, 
îl desprindeau de platoul care se învârtea cu ajutorul unui fir pe care-l 
treceau iute printre cele două. Acesta lăsa urme concentrice care dovedeau 
că roata a fost bine întrebuințată şi că viteza a fost îndeajuns de rapidă 
pentru a face un obiect solid. Lângă olari se afla un utilaj din lemn care le 
folosea să migălească anumite forme ce necesitau picior sau cioc. 

Când butoaiele imense cu apă aflate în apropierea olarilor se goleau, 
ucenicii le umpleau îndată. Se duceau la râu şi aduceau apa cu ajutorul a 
două găleți, pe care le purtau agăţate la capetele unui ciomag de lemn, 
trecut peste umeri. Alţii aveau sarcina să vegheze la nivelul grămezilor de 
pământ şi nisip. Când o bucată de argilă, de multe ori pregătită dinainte, 
părea prea uscată, olarii o umezeau cu apă din găleți. 

— Toţi sunt nişte meşteşugari grozavi, îi explică guvernatorul, cunosc cât 
se poate de bine cuvenita măsură de cupru, pământ galben sau nisip care 


trebuie amestecată în lut pentru a căpăta culoarea dorită. 

Yasumi avea toate motivele să fie uimită, demult nu mai aflase atâtea 
lucruri noi într-o singură zi. Privirea recunoscătoare pe care i-o adresă seara 
prietenului ei, guvernatorul, când se aflară fată în faţă la masă, îl mişcă 
profund. 


La masă, li s-au servit cele mai alese feluri de mâncare. Au vorbit din 
nou despre celadon şi despre formulele pe care Mitsukoshi se va grăbi să le 
copieze ca să-i dea documentele prietenei sale. 

— Am verificat în grotă, şuşoti ea, ca să n-o audă cineva. Foaia pe care e 
scris totul e în vas. În afară de dumneavoastră şi de mine, nu mai ştie 
nimeni de ea. 

El încuviinţă printr-un zâmbet care îi lumină chipul cu o extraordinară 
blândeţe. 

— O voi înlocui. 

Îi turnă un vin foarte bun, dar sake nu băură deloc. 

— Nu vreţi să mai rămâneţi câteva zile? o întrebă, zâmbindu-i în 
continuare. 

Ea-şi ridică privirea spre el şi pentru o clipă se lăsă vrăjită de farmecul 
cvadragenarului. Apoi încuviinţă. 

A doua zi, ea se trezi târziu. Lumina filtrată prin grilajul ferestrei o 
obligase să deschidă ochii. Un parfum delicat de ceai îi gâdila nările. O zări 
lângă ea pe Jujuku, care îi vărsa licoarea parfumată într-un bol mic, lăcuit 
cu roşu. 

Pentru prima dată după foarte multă vreme, Yasumi petrecuse o noapte 
calmă şi odihnitoare, fără coşmaruri, fără sudori reci. Ziua trecu în cel mai 
plăcut mod din lume, în grădinile înflorite ale reşedinţei. Un pod micuţ, din 
lemn, de pe care cădea în ploaie o glicină mov, îşi semeţea arcul armonios 
deasupra unui firicel de apă. Aleile şerpuite şi pavate cu piatră albă se 
pierdeau într-o natură perfect ordonată. Una ducea la terase, alta — la 
boschete mici şi înflorite care răspândeau un miros de camfor, bujori şi 
nalbă muscată. O a treia ducea până la pod şi o alta conducea în fundul unei 
minuscule văi artificiale, cu pământul greblat cu mare grijă, pentru plăcerea 
ochilor stăpânului locurilor. 


De-a lungul întregii zile, Yasumi s-a simţit liberă, destinsă. Jujuku nu o 
părăsi nicio clipă, de parcă s-ar fi temut să nu se ataşeze de acest bărbat şi 
să nu se mai întoarcă la Pavilion. Dormeau împreună, una lângă alta, pe 
saltele moi, puse direct pe podea. 

— Nu-ţi fie frică, Jujuku, îi spuse Yasumi în dimineaţa celei de-a treia zi, 
nu am de gând nici să-mi iau zborul, nici să rămân aici. 

— Atunci, tare mi-ar plăcea să ne întoarcem la Kyoto. Acum v-aţi mai 
recăpătat puterile. Trebuie să vă gândiţi la Pavilion. 

— Mi se pare că eşti cam îndrăzneață cu mine, Jujuku. 

— Apoi, dacă oi fi îndrăzneață, răspunse tânăra servitoare, oi fi, pentru 
că nu mi-ar plăcea să mă trezesc cu altă stăpână în afară de dumneavoastră, 
şi aşa mă pricep eu să vă fac să înţelegeţi. 

— Dar cine a spus ceva de altă stăpână? Haide, Jujuku! Doar ştii că 
Motokata nu m-ar fi împiedicat niciodată să ţin Pavilionul Glicinelor. În 
niciun caz nu va fi un alt bărbat cel care mă va putea convinge! 

Yasumi începu să râdă. Un râs timid, încă stingher, foarte nesigur, dar 
care îi dădu totuşi ceva speranţă tinerei servitoare. 

— Haide şi tu! Nu ai de ce să te temi! Mâine, Mitsukoshi vrea să îmi 
arate fermele de cai şi grajdurile. Vom pleca apoi să facem o plimbare mai 
lungă prin ţinut, iar în ziua următoare, vom merge să îi vizităm domeniile, 
pădurile şi culturile. După aceea, ne vom întoarce şi voi redeschide 
Pavilionul. 

Putin mai lipsi ca Jujuku să nu ţopăie de bucurie. În sfârşit, îşi vor relua 
viaţa normală! Vor veni din nou oaspeţii, care vor sta la taclale şi îşi vor 
petrece serile în vastele încăperi ale Pavilionului. Ea îi va instala, le va 
aduce hârtie şi cerneală, Suyari le va turna ceai, iar doamna Suiko, fardată 
şi în straie de gală, se va înclina până la pământ dinaintea lor, cu evantaiul 
în mână. 

Priveliştea asta liniştitoare îi deschise pofta de a fredona un vechi cântec 
provincial pe care i-l murmurase mama ei, când fusese să o vadă în timp ce 
fusese învoită. Dar se izbi de una dintre servitoarele guvernatorului, aşa că 
tăcu. 

Mitsukoshi avea nişte servitori care nu se arătau deloc. Discreţi, ascunşi 
în spatele multelor uşi glisante, Yasumi nu le simţea decât răsuflarea şi paşii 
moi. Doar un valet extrem de politicos, cam de-o seamă cu stăpânul, îl urma 
pas cu pas. 


Păşunile pe care erau ţinuţi caii guvernatorului din Mikawa se întindeau 
cât vedeai cu ochii. Asemenea tuturor celorlalţi guvernatori, Mitsukoshi nu 
se abătea de la legile creşterii cailor şi respecta cu sfinţenie codul Daiho, 
care aşeza domeniul creşterii animalelor sub controlul departamentului 
Afacerilor Militare şi al reprezentanţilor provinciilor la curte. Exista un şef 
al izlazurilor, iar acesta trebuia să-i dea socoteală ministrului Afacerilor 
Militare pentru numărul şi calitatea şeptelului de care se ocupa. 

Cât despre caii destinaţi călăriei, cum erau mai toţi caii lui Mitsukoshi, 
proprietarul era obligat să cedeze o parte milițiilor locale. Izlazurile ce 
aparţineau curţii şi pe care era crescut şeptelul palatului găzduiau şi caii 
sortiţi ofiţerilor palatului, pentru paradele de la curte. 

Mitsukoshi angajase mai mulţi geambaşi care se ocupau nu doar de 
negoţul cu cai, ci şi de acela cu boi, ceea ce reprezenta o parte importantă 
din veniturile lui. Fiecare geambaş avea domeniul lui de acţiune şi nu se 
putea extinde asupra celui al unui alt proprietar dacă nu dorea să fie aspru 
pedepsit. Oamenii însărcinaţi cu îngrijirile şi starea de sănătate a şeptelului 
se ocupau şi de împerecheri şi fătări. Cât era ziua de lungă băteau 
pământurile nesfârşite în lung şi în lat, căutând animale care aveau nevoie 
de îngrijire. 

Fermele lui Mitsukoshi erau cele mai vestite din ţinut şi nu aveai nevoie 
de prea mult timp ca să îţi dai seama că grajdurile palatului nu erau mai 
bine gamisite decât ale lui. 

Yasumi admiră îndelung caii din fermă. Erau, cu toţii, bidivii magnifici, 
sănătoşi şi zdraveni, cu pieptul puternic. Nu se mai sătura să îi mângâie. 
Suspină: 

— I l-am lăsat pe Prun Sălbatic fratelui meu. Avea nevoie de un cal bun 
pentru călătoria în China, un animal sigur şi curajos. Mi s-a părut că era 
numai bun pentru el. 

— Aţi făcut bine. Acest cal de rasă nu îl va dezamăgi. 

— Mitsu! îi spuse ea dintr-o suflare, cu privirea întoarsă spre el, cred că 
Lună îndepărtată nu se va întoarce la Kamo. Nu mai am nevoie s-o pun să 
câştige curse ca să pot trăi. Şi nici nu voi avea timp să mă ocup de asta. 

— Înţeleg. 

— Motivaţiile şi speranţele mele nu mai sunt aceleaşi ca acum patru ani, 
în ziua în care am păşit în capitală. 

— Da, înţeleg, repetă guvernatorul. 


O cercetă din priviri, căutând o altă explicaţie în spatele celei pe care i-o 
servise pe tavă. Ea îşi dădu seama şi continuă: 

— Am nevoie să o păstrez pe Lună îndepărtată lângă mine. Acum, e 
singura care îmi mai poate aminti de marile cavalcade alături de Motokata. 
Numai ea îmi poate înţelege durerea. 

— E o hotărâre foarte bună. 

— Cu monedele de bronz recuperate din grotă, voi cumpăra o pajişte 
lângă pavilion şi o voi ţine acolo pe Lună îndepărtată în timpul zilei, ca să 
aibă unde să pască. Aşa, o voi avea tot timpul lângă mine şi, ori de câte ori 
voi avea chef să ies din capitală şi să călăresc, nimic nu mă va împiedica. 

— Atunci, sper că veţi veni să mă vedeţi. Acum ştiţi că Mikawa nu e 
departe de Kyoto. 

— Da, voi veni să vă vizitez, Mitsu. 


Capitolul XXIV 


Yasumi şi Jujuku s-au întors la Kyoto, unde au regăsit-o pe Suyari. În 
absenţa lor toate au decurs aşa cum se cuvine. Dar ce necaz s-ar fi putut 
întâmpla câtă vreme Pavilionul fusese închis şi nu intrase nimeni? 

Yasumi făcu un tur al casei imense, inspectă fiecare încăpere, de parcă 
atunci le-ar fi descoperit prima dată, se duse şi în bucătării şi în anexele în 
care locuia personalul. Deschise uşile glisante, ceru să se instaleze ici-colo 
paravane şi panouri de mătase. Mută nişte vase cu flori. Deschise ferestrele, 
adulmecă aerul şi scoase un geamăt atât de uşor, că s-ar fi putut compara cu 
zgomotul unei libelule în zbor. 

Trecea dintr-o cameră în alta. Pavilionul Glicinelor avea o sală imensă 
unde puteau fi primite cincisprezece sau douăzeci de persoane, când 
reuniunea căpăta un aspect de adunare generală. Dar când nu era cazul, 
putea fi cu uşurinţă împărţită în secţiuni mici, cu ajutorul panourilor mobile. 

Alte două încăperi erau permanent separate prin uşi glisante şi, cum şi ele 
erau destul de mari, fiecare dintre acestea putea fi, la rândul ei fragmentată 
în trei sau patru separeuri prin storuri de bambus care se puteau cobori sau 
ridica după trebuinţă. 

Aceste ultime două încăperi erau folosite aproape seară de seară. Aici se 
aflau în permanenţă flori, iar mesele joase lăcuite cu negru dădeau 
întregului o frumoasă armonie foarte şic. Song Li instala aici grupurile de 
patru-cinci persoane care preferau discuţiile în cerc restrâns. 

În sfârşit, Pavilionul dispunea şi de câteva colţuri mai retrase, un fel de 
cabinete mai intime. Totuşi, niciun oaspete nu căpăta permisiunea să 
rămână să petreacă noaptea acolo, fie el singur sau însoţit. Li făcuse o 
excepţie doar pentru prietenul ei, guvernatorul din Mikawa. Dar Li nu îl 
văzuse niciodată venind la Pavilion cu o femeie, nici măcar cu una dintre 
concubinele sale. 

Toate aceste încăperi constituiau parterul casei, clădit pe o fundaţie din 
pietre, ceea ce permitea evitarea infiltraţiilor de apă în casă în timpul 
diluviilor. La etaj, o terasă imensă din scânduri de lemn dădea spre 
camerele pe care Li le amenajase ca locuinţă personală. 

Pavilionul Glicinelor nu era o reşedinţă ca oricare alta. Acesta era alt 
motiv pentru care seniorii, nobilii şi aristocrații doreau atât de mult să fie 
văzuţi acolo. Fost mic templu shintoist, clădirea, construită cu aproape un 


veac în urmă din chirpici, cu trei porţi pe cele trei laturi, se înălța graţioasă 
în cel mai privilegiat cartier al cetăţii, cel al familiei Fujiwara. 

Acoperişul, în patru colţuri încovoiate, era acoperit cu ţigle lucioase, la 
fel ca şi umbrarele susţinute de console de la etajul superior. Puţine erau 
reşedinţele care aveau acoperişuri din ţigle. De cele mai multe ori, erau 
acoperite cu bârne din lemn pe care se punea un strat de lut sau o pătură de 
smoală. O frumoasă şarpantă compusă din două coloane care susțineau 
greutatea bârnei principale completa aspectul plăcut al Pavilionului. 

Yasumi ieşi în grădină. De jur-împrejurul clădirii înconjurate de glicine, 
terasele coborau spre aleile de piatră care, la rândul lor, duceau spre un 
bazin presărat cu lotuşi. Apa era limpede şi parfumată. Acest mic bazin 
dădea o frumoasă armonie decorului în ansamblul lui. 

Grădina nu era mare, dar plăcut împărţită. Song Li potrivise bine 
lucrurile. Cu un bun-gust desăvârşit, izbutise să adune într-un spaţiu mic 
toată flora primăverii şi a toamnei, pentru deplina desfătare a ochiului. Un 
prun, un cireş, un arțar roşu, kerria cu inimă galbenă, un arborele prinţesei 
cu flori purpurii, o salcie mare şi doi pini cu ace verzi şi strălucitoare 
ofereau întreaga desfătare a unei naturi complete, în miniatură. Yasumi 
îmbrăţişa dintr-o privire toată minunata privelişte care, de-a lungul 
întregului an, se înveşmânta în felurite culori. „Îi voi propune lui Sei să vină 
să se instaleze aici, îşi spuse în sinea ei, văzând toată această bogăţie a 
vegetației. Va trăi mai bine. Şi mă va putea ajuta să decorez camerele 
Pavilionului”. 

La drept vorbind, Sei locuia într-o locuinţă mică şi foarte scumpă, cu o 
grădină lipsită de arbori, şi se vedea obligată să cumpere totul pentru a-şi 
putea face buchetele. 

Apoi, îl va putea astfel revedea mai des pe Yoshira care, din câte aflase, 
se căsătorise în sfârşit cu Yokohami. Se întorsese din provincie, dar nu ca 
un cuceritor, căci nu cucerise nimic; mulţumită prietenei lui Yasumi, care 
intervenise pentru el, ocupa acum postul de prim-arcaş la curtea imperială. 
Şi în acest caz tânăra apelase la susţinerea atât de necesară a lui Michinaga. 

Oare Yoshira va fi fericit cu sora ei cea scorţoasă, superficială şi atât de 
încrezută? Va avea ea, viaţa, grijă să şlefuiască şi să înfrâneze aerele ei de 
măreție! Şi dacă va părăsi palatul la naşterea primului ei copil, atunci poate 
va coborî pe un pământ mai modest cu picioruşele ei mici şi frumoase. 


* 


Abia ce a redeschis Pavilionul, că Michinaga şi-a anunţat venirea în 
prima zi a lunii Spicului de Orez. Era taman la începutul verii, când natura 
îşi etala atât de frumos toate nuantele ei schimbătoare de verde. Un grisai 
pictat în tonurile aceleiaşi culori, în care se oglindeau jucăuş razele soarelui. 

Yasumi medita. Dacă nu ar fi avut sprâncenele atât de epilate, s-ar fi 
observat încruntarea lor, care îi tulbura întrucâtva perfecțiunea chipului, şi 
oricine şi-ar fi dat seama că se afla în faţa unei dileme. Întrevederea asta nu 
îi plăcea deloc. Încă se simţea atât de vulnerabilă! Marele ministru avea 
toate drepturile. Ce i-ar mai fi putut sta acum în cale? Motokata era mort... 

Îi veni să-i trimită un mesaj în care să-i explice că nu se află acum la 
Pavilion, ci a rămas în casa soţului ei dispărut. Dar aşa nu ar izbuti decât să 
îl supere şi risca să nu-i îndeplinească cererea pe care dorea să i-o adreseze 
şi a cărei rezolvare nu depindea decât de el. Tânăra voia să o recupereze pe 
Lună îndepărtată, dar nu găsise nicio păşune în preajmă, în afara celei din 
imediata apropiere a Pavilionului, dar care nu îi aparţinea. Or, nici nu se 
punea problema ca Lună îndepărtată să stea zi şi noapte închisă într-un 
grajd. 

După cum o anunţase, Michinaga îşi făcu apariţia în prima zi a lunii 
Spicului de Orez. Sosi într-un atelaj frumos, tras de doi superbi cai bruni. 
Îmbrăcat ca întotdeauna în straie de gală foarte elegante, cu cocul strâns 
sus, în creştet, pe sub boneta lăcuită, fu primit de Jujuku, care primise 
instrucţiuni de la Yasumi să îl instaleze într-unul din micile saloane private 
ale Pavilionului. Această încăpere, ale cărei ferestre dădeau spre grădini, se 
putea închide şi deschide după bunul plac mulţumită uşii glisante care o 
separa de un birou în care se puteau instala ca să scrie. 

Deşi se afla încă la etaj, Yasumi se simţea încordată. Era sigură că 
bărbatul ăsta nu o va mai lăsa să-i scape, şi asta datorită acelei arte pe care o 
stăpânea şi pe care ştia să o îmbrace în veşmintele atotputerniciei sale. 
Michinaga hotărâse să joace jocul seducţiei şi, chiar înainte de a se aşeza în 
faţa lui pe carpeta din împletitură de răchită, ea avu o presimţire că el îşi 
pregătise deja poemul. Încercă să se destindă, dar cum putea rămâne senină 
când ştia prea bine că, într-o oră sau două, marele ministru îşi va cere 
favorurile, iar ea căuta de pe acum un mijloc să scape de el... 

Ceasul înserării lăsa să se strecoare, prin fereastra ale cărei storuri erau 
trase, toate parfumurile glicinelor mov şi ale trandafirilor de un roşu-violet. 


O ţintui îndelung cu ochiul lui migdalat, fără a scoate un sunet. Pupila lui 
era neagră şi strălucitoare. Aşa cum se aştepta Yasumi, îi întinse o foaie pe 
care o trase din mânecă. Ea o luă şi o puse cu gesturi calme pe mica măsuţă 
joasă care îi despărţea, şi pe al cărei lac negru să zăreau câteva incrustaţii de 
sidef. Sună după Suyari şi ceru ceai. 

— L-am pregătit acrişor şi parfumat, cum îi place Domniei Voastre. 

Dar marele ministru, care nu o slăbea din priviri, avea în ochi o lucire 
poruncitoare, care îi cerea să citească poemul fără să mai zăbovească. Cu 
toate acestea, ea mai aşteptă câteva clipe, studiind gesturile lui Suyari care 
servea cu delicateţe ceaiul fierbinte şi parfumat în cupe mici, din ceramică 
bleu. 

Într-un sfârşit, după plecarea lui Suyari, luă încet foaia, o despături şi citi. 


Bătrâna rândunică nu mai este, iar frumosul sturz a plecat în ţinuturile 
lui Buddha. Cine a mai rămas, în afara pajurii binevoitoare şi protectoare 
care, de deasupra munţilor, priveşte într-acolo unde ciocârlia îşi desfăşoară 
aripile? 


Însoţitorul ei îi simţi reținerea de a-i răspunde; în ochii lui întunecaţi, jucă 
un licăr de enervare. Dar îşi spuse că nici mânia şi nici amărăciunea nu îi 
vor veni în ajutor: 

— Vă rog, răspundeţi-mi. Nu trăiesc decât pentru acest moment. 

Yasumi păru descumpănită de acest ton rugător. Aşa că scrise fără a mai 
zăbovi: 


Pajura îşi poate pândi prada în altă parte, nu mai are de ce să vegheze 
asupra ciocârliei, căci ea nu îşi va mai lua zborul. Acum, ea doreşte să 
rămână în colivie. 


El schiţă un zâmbet îngheţat. Oare se va fi aşteptat la un alt răspuns? Pe 
chipul lui, se citea nedumerirea. Fără îndoială, nu îi plăcuse cuvântul 
„pradă”. Pe neaşteptate, zâmbetul crispat se şterse de pe chipul lui, făcând 
loc unei expresii relaxate. Plecând ochii asupra noii file pe care o luase, 
scrise în mare viteză următorul text: 


Cu o lovitură îndemânatică de cioc, pajura poate deschide colivia. 
Cum ar putea întinderea cerului, limpezimea soarelui şi măreţia naturii 
să împiedice ciocârlia să îşi ia zborul, mai ales dacă această colivie a fost 


dusă pe neaşteptate într-un loc mult mai puţin idilic? 


Ce încerca să îi spună, că îşi putea folosi dreptul de a-i ridica toate 
privilegiile de la Pavilionul Glicinelor? Da, sigur, ar fi fost în stare, doar 
Song Li îi spusese că va fi tenace şi dezlănţuit, şi că va trebui neapărat să-i 
potolească mânia. O femeie tânără şi liberă nu putea ţine o casă de ceai, 
oricât de faimoasă va fi fiind aceasta, fără susţinerea unui bărbat; şi cu cât 
acest bărbat era mai important, cu atât era şi ea mai liniştită. 

Yasumi se trezi brusc în faţa unei alegeri pe care nu ar fi trebuit s-o facă 
niciodată dacă soţul ei ar fi fost în viaţă. Mort, Motokata nu mai putea juca, 
în ochii tuturor, rolul de protector. 

Yasumi, încă foarte tânără, rămăsese singură, pândită la tot pasul de 
capcane, de trădări, de uzurparea tuturor bunurilor ei şi, mai ales, de poftele 
bărbaţilor. 

Michinaga zgâria nervos cu unghia curățată cu grijă marginea măsuţei. 
Dar lacul era zdravăn şi nu se dezlipi. Yasumi îşi cufundă ochii într-ai lui, 
conştientă că el încerca să îi ghicească gândurile. Michinaga fu uimit când 
ea rosti cu o voce neutră, aproape rece: 

— Sunt sigură că nepotul vostru Fujiwara 'Takaie l-a ucis pe soţul meu. 

— Ce vă face să spuneţi asta? 

Yasumi lăsă să îi scape un suspin uşor. Ce putea pierde dacă îi dezvăluia 
tot ceea ce ştia? Din contră, putea câştiga totul. 

— L-am auzit vorbind despre asta pe un fost guvernator din Sud expulzat 
de înălţimea Sa, fostul împărat, şi ajuns rebel, brodă ea puţin, căci nu avea 
nicio certitudine. 

Dar totul dovedea că acesta era adevărul. Motokata o lăsase îndeajuns de 
mult să înțeleagă că Takaie va încerca să scape de el cu prima ocazie. 

— L-a asigurat pe soţul meu că Takaie îl va înlătura, căci nu-l dorea în 
această solie, continuă ea pe un ton sec şi rece. Şi a mai spus că nepotul 
vostru plănuise să se ducă singur în China, pentru a se bucura numai el de 
toate avantajele. 

Marele ministru clătină din cap cu un aer de neputinţă. Yasumi deveni şi 
mai tăioasă, hotărâtă fiind să obţină ceea ce voia. 

— Faceţi o anchetă, îi ceru ea. 

Era conştientă de tonul ei prea poruncitor, aproape nepoliticos, dar 
continuă: 


— Dacă nu o puteţi face, voi face eu însămi o cerere Afacerilor Justiţiei 
de la palat. Am argumente bune şi solide pentru a-mi susţine petiția. 

El păru a reacţiona în faţa importanţei cererii. Doar Takaie era fiul 
fratelui lui mort. O anchetă ar stârni mare scandal la curte. Cu toate acestea, 
se întâmplase adeseori ca un prinţ să fie exilat într-o provincie îndepărtată 
din cauza unei afaceri necurate în care fusese amestecat. 

— Nu faceţi nimic, o sfătui el cu o voce convingătoare. Mă voi ocupa eu, 
ca de o afacere strict personală. Vă promit. 

— Fără să aşteptaţi nimic din partea mea? 

— Da. 

Surprinsă de uşurinţa cu care acceptase, ea adăugă: 

— Mai am o favoare să vă cer. 

Lui Yasumi nu-i scăpă licărul de satisfacţie din ochii lui. 

— Care? 

— Aş vrea să îmi păstrez iapa lângă mine, dar mi-ar trebui păşunea care 
se află lângă Pavilion. Ştiu că aparţine unui Fujiwara şi ştiu că îl cunoaşteţi 
bine. Mi-ar putea-o vinde? 

— Dumneavoastră? În mod sigur, nu. Mai curând va încerca să pună 
mâna pe o bucată din grădina voastră care, zice-se, i s-ar cuveni de drept, 
căci ar fi aparţinut strămoşilor săi. Se pare că, odinioară, o bucată din 
grădină, cea care se află exact în spatele bazinului, ar fi fost închiriată 
templului shintoist, în locul căruia se află acum Pavilionul Glicinelor. 

— Cine este acest bărbat? 

— E vorba despre Fujiwara Koremazo. E un bătrân zgârcit şi autoritar, 
dar încă în putere. Vă va căuta de multe ori sfadă. 

Yasumi se strâmbă. Era încă prea tânără ca să poată conduce după placul 
ei acest mare Pavilion şi mulţi vor fi cei care vor încerca să o nimicească. 
Avu o intuiţie şi îşi dădu seama că asta încerca Michinaga să o facă să 
priceapă. 

— l-a cerut-o şi lui Song Li? 

— Fireşte. A hărţuit-o permanent de când s-a instalat aici. A fost o 
perioadă în care doamna Li, încă foarte tânără fiind, a fost nevoită să se 
supună câtorva protectori puternici. Unul dintre ei a închis această afacere. 

— Dar altceva nu putea face? 

Michinaga începu să râdă, iar Yasumi simţi că i se împurpurează obrajii. 
Ce prostie fusese în stare să spună! 


— A fost nevoie să i se ofilească tinereţea pentru ca să se poată elibera de 
orice tutelă. 

— Şi cine a fost acest protector al cărui ajutor şi sprijin au ajutat-o pe 
Song Li? 

Michinaga ezita, de parcă nu ar fi fost sigur dacă să rostească sau nu un 
nume care îi ardea, totuşi, buzele. 

— Cine? repetă tânăra. 

— Fratele meu mai mare, regentul regatului în timpul împăratului Kazan. 

Yasumi îşi dădea acum seama că Li nu îi spusese totul. Fără îndoială, nu 
voise să o sperie şi să o facă să dea înapoi în faţa hotărârii de a prelua 
Pavilionul. A lua în propriile ei mâini frâiele afacerilor Pavilionului nu era 
lucru uşor. Când se afla alături de Li, toţi mai marii regatului au ridicat-o în 
slăvi, au admirat-o şi au potopit-o cu laude care au plouat asupra ei precum 
petalele parfumate ale unui buchet mare, care se scutură. Dar acum, că era 
singură, aceiaşi bărbaţi o vor pândi fără milă, încercând să profite de cea 
mai neînsemnată slăbiciune pe care ar îndrăzni să o arate. 

Tânăra femeie deveni dintr-odată conştientă că va fi nevoită şi ea, la 
rândul ei, să plece grumazul, asta dacă voia să conducă Pavilionul 
Glicinelor în deplină libertate. 

— Ce aş putea face pentru această problemă a păşunii? şopti ea, plecând 
privirea. 

— Nimic! 

— Nimic! repetă ea uimită, ridicându-şi privirea spre el. 

— Dumneavoastră, nimic! Dar eu vă pot ajuta. Îl pot obliga pe Fujiwara 
Koremazo să îmi vândă acest teren. După aceea, vi-l voi ceda. 

— Şi ce trebuie să vă dau în schimb? 

Pe gura cu buze colorate cu un unguent parfumat în mov, moscat, se lăţi 
un zâmbet. 

— Pentru procesul guvernatorului Takaie nu îmi datoraţi nimic, dar 
această păşune va avea preţul ei! 

Privirile li se ciocniră din nou. Yasumi nu avea niciun chef să pună mâna 
pe evantai şi să îşi ascundă o parte din faţă. Nu avea de ce să joace jocul 
seducţiei, căci acolo se juca, neîndurător, însuşi destinul ei. Încercă să 
găsească un mijloc de a-l descumpăni cumva, dar nu izbuti. 

— Vă voi da răspunsul meu mâine. 


Yasumi nu a închis un ochi toată noaptea. Cui i se putea destăinui, dacă 
nu bătrânei şi dragei ei Li? Nu primise sfaturi de la ea decât pentru o viaţă 
petrecută alături de Motokata. Ce i-ar fi sugerat să facă acum, când el nu 
mai era? Yasumi ar fi fost, fără îndoială, surprinsă. 

Târziu, în zori, când izbuti să adoarmă, hotărârea ei era luată. Va conduce 
Pavilionul Glicinelor ca singură stăpână, cum făcuse şi Song Li, şi se va 
supune aceloraşi exigente care i-au adus bătrânii chinezoaice notorietatea de 
care s-a bucurat în floarea vârstei. 

Un singur lucru îşi va interzice Yasumi. Pasiunea stranie şi puternică pe 
care o trăise cu Motokata nu se va mai repeta. De altminteri, cum ar mai 
putea iubi la fel un alt bărbat? Li, care trebuie să fi trăit în tinereţea ei 
aceleaşi emoţii afective, ajunsese la o asemenea treaptă de înţelepciune şi 
filosofie, încât izbutise să descopere alte bucurii şi desfătări decât cele ale 
aţâţării simţurilor. De-a lungul vieţii ei îndelungate, avusese câţiva amanți 
aleşi pe sprânceană din aristocrația japoneză. 

Seara următoare, Michinaga se întoarse, somptuos îmbrăcat. Asemenea 
tuturor bărbaţilor de la curte, avea un bun-gust desăvârşit. 

În încăperea privată în care s-au întâlnit, Yasumi aranjase o rogojină mai 
mare de răchită împletită şi două pernuţe moi în faţa măsuţei joase. Îşi 
pregătise astfel răspunsul pe care urma să i-l dea imediat, ajutându-l să 
preîntâmpine alte două eventuale ipoteze? 

Nările îi fremătau şi o uşoară licărire de teamă sclipea în ochii ei, dar era 
atât de neînsemnată, încât reuşi să o ascundă printr-un zâmbet luminos care 
îi însufleţi chipul fin, alb, minunat fardat. 

Îşi dădea şi el seama că, în două tururi complete ale clepsidrei care arăta 
ora în fundul camerei, Yasumi îşi schimbase starea de spirit? Totuşi, nu făcu 
nicio remarcă despre cele două pernuţe aşezate una lângă alta şi se instală în 
tăcere lângă ea, aşteptând ca Suyari să termine de turnat ceaiul. 

Atitudinea pe care trebuiau să o adopte acum nu era la îndemâna nici 
unuia dintre ei. Michinaga simţea că un singur cuvânt în plus ar fi putut să-i 
aducă un alt răspuns decât cel dorit, iar Yasumi ghicea că un singur gest 
prea grăbit ar precipita ceea ce dorea cu ardoare să întârzie. Trebuia să 
găsească justa măsură, să îi arate pur şi simplu că, dacă va consimţi la 
omagiul lui Michinaga, asta nu se va întâmpla fără anumite rezerve. 

Ridicând capul şi sumeţindu-şi bustul, îşi văzu însoţitorul urmărindu-i 
din priviri curba grumazului. Fără a voi să se joace cu el, luă hotărârea să nu 


i se dăruiască în această seară. Michinaga era suficient de fin pentru a 
înţelege că ea nu făcea decât să întârzie clipa în care îi va ceda cu graţie. 

Cu toate că îi spuse că îi acceptă ajutorul pentru păşunea din apropierea 
grădinii Pavilionului, îl făcu să se întoarcă pentru a treia oară. De astă dată, 
îl conduse în altă încăpere, mai mică, izolată printr-o uşă glisantă care putea 
fi încuiată mulţumită unui zăvor interior. 

Stând unul lângă altul, au discutat despre ceramica japoneză, despre 
celadonul al cărui procedeu de fabricaţie marele ministru dorea atât de mult 
să îl dobândească. Yasumi îşi puse mâna albă şi fină pe masă, pentru ca el 
să i-o poată prinde şi duce la buze. Ea alesese să îşi păstreze avantajele de 
„femeie dorită”. Multe legende provinciale se ţeseau în jurul acestui subiect 
şi, cum libertatea raporturilor erotice dintre bărbaţi şi femei era deja la 
ordinea zilei, fiecare dintre cei doi putea conduce jocul. Michinaga înţelese 
şi cedă încă o dată. 

Aşa se face că, după multele ezitări, îndoieli şi refuzuri pe care tânăra 
femeie i le-a opus, ea voi ca, de astă dată, să se situeze de cealaltă parte a 
podului de peste râu, acolo unde crestele munţilor îşi arătau un alt chip, cel 
al ciocârliei care zbura mai sus chiar decât pajura. Căci în niciun chip ea nu 
i se va supune. 

Aceasta era hotărârea ei! Ea va fi cea care va prelua iniţiativele fără să 
ţină seama de adierea de insolenţă şi de prefăcută ruşinare care putea pluti 
prin cameră. Un singur lucru conta: Li va fi cea care îi va conduce gesturile 
şi cuvintele. 

Se ridică, trase zăvorul uşii şi aranjă în faţa lor un paravan cu obloane 
prinse în balamale, pictat cu flori şi păsări exotice. Michinaga aştepta 
netulburat, cu fruntea jilavă şi răsuflarea tăiată. Excesiv de graţioasă, ea se 
îndreptă spre o mică lampă cu ulei, o aprinse şi o puse direct pe podea, 
lângă carpeta din răchită împletită. 

La fel de proaspătă ca o ramură de salcie ieşită din râu, îşi scutură pletele, 
cu o mişcare vie din cap. Apoi îşi prinse în ele o floare de iasomie pe care o 
rupse din vaza aflată în faţa ei. 

Văzu cum dorinţa se aprinde în ochii însoţitorului ei şi se aşeză lângă el, 
atât de aproape, încât, plecându-şi capul, ceafa ei îi atinse buzele. Deodată, 
el o cuprinse, iar Yasumi se încolăci în jurul lui. 


EPILOG 


Doi ani mai târziu, Yasumi îl strângea la piept pe fratele ei Shotoko. La 
întoarcerea din China, mica solie nu aduse decât promisiuni. Takaie, acuzat 
de complicitate la uciderea lui Motokata, a fost exilat în Sud, dar, cum acolo 
îşi avea concubinele şi moşiile, nu a fost deloc întristat de această sentinţă 
care nu îi modifica prin nimic stilul de viaţă. 

Cât despre Toremishi, acesta îi ceru tatălui său să i-l lase pe Shotoko în 
serviciul lui, aşa că acesta din urmă nu mai avu niciun motiv să se supună 
dorințelor lui Tamekata Kenzo. Calea lui se anunţa strălucitoare, în vreme 
ce fraţii lui nu găsiseră încă mijlocul de a se distinge prin faptele lor de 
arme. 

Yasumi conducea Pavilionul Glicinelor cu o mână de stăpân, 
perfecţionându-şi zi de zi autoritatea. Îşi impunea propriile reguli în faţa lui 
Michinaga, pe care nu îl primea decât foarte rar, pretextând, pe de o parte, 
că morala conjugală la care el ţinea atât de mult ar putea avea de suferit 
dacă ar proceda altfel şi, pe de altă parte, că ea însăşi nu dorea să aibă o 
dispută compromiţătoare cu soţia lui. Aşa că era mai bine să păstreze 
discreţia întâlnindu-se cât mai rar. El nu a insistat niciodată asupra acestui 
punct, ba chiar nu părea deloc preocupat de legăturile afective pe care le 
ţesea Yasumi în jurul ei. Esenţialul era ca ea să nu îi scape din mână. 

Aşadar, lăsându-l la o parte pe marele ministru suprem, care nu venea la 
pavilion decât de trei-patru ori pe an, Yasumi, după exemplul lui Li, nu 
făcea decât o singură altă excepţie printre toţi ceilalţi oaspeţi: doar prietenul 
ei Mitsukoshi putea petrece noaptea la ea când venea în Kyoto. 

În ziua când îi propusese să devină soţia lui principală, căci nu avea decât 
concubine, Yasumi refuzase. Nu va împărţi niciodată o casă cu alte femei, 
fie ele concubine sau alte neveste. Prea multe amintiri dureroase despre 
acest subiect o bântuiau încă. 

Tânăra femeie nu scăpase de toţi aceşti ani teribili doar pentru a cădea în 
aceeaşi capcană ca şi compatrioatele ei. Cine putea înţelege mai bine decât 
ea rostul femeilor acestei epoci la curtea din Kyoto? Aveau, fără îndoială, 
un rol important de jucat în societate, căci aveau o cultură la fel de vastă 
precum bărbaţii, numai că nu se bucurau de aceleaşi privilegii. 

Ca şi Song Li, Yasumi şi-a luat soarta în propriile ei mâini. Întrucât zeii i- 
] luaseră pe Motokata, ea a acceptat nu căsătoria cu Mitsukoshi, ci o 


legătură durabilă, care îi umplea sufletul mai curând de afecţiune şi 
tandreţe, decât de dragoste şi de pasiune. 

Mai târziu, la un an de la întoarcerea din China, în ziua-n care din 
atelierele lui Mitsukoshi au ieşit în sfârşit primele vase de celadon, Yasumi 
i-a oferit lui Michinaga formulele procedeului în schimbul drepturilor pe 
care şi le luase asupra ei. Dar el a refuzat, spunându-i că ţinea prea mult la 
ea pentru a accepta un asemenea târg. 

Şi aşa a trăit Yasumi până la sfârşitul zilelor, împărţită între trei mari 
centre de interes: autoritatea ei care sporea mereu, personalităţile pe care le 
primea la Pavilionul Glicinelor şi cele câteva legături care i-au punctat 
viaţa. 

Nu, Yasumi nu a fost nefericită, dimpotrivă! Amprenta lui Song Li i-a 
permis să atingă ceea ce şi-a dorit atât de mult când a plecat din Musashi 
pentru a străbate lunga cale a libertăţii. 


Personaje istorice 


Akihira: om de litere, specializat în poezie chineză. 
Atsuyasu Atsuhira: fiul împăraţilor Ichijo şi Soshi Akiko. 
Fujiwara Kamekata: fiul lui Michikane, prinţ. 

Fujiwara Koreshika: fiul lui Michitaka, prinţ. 

Fujiwara Kenshi: fiica lui Michinaga, prinţesă. 

Fujiwara Michikane: fratele lui Michinaga şi Michitaka. 
Fujiwara Michinaga: tatăl lui Soshi Akiko. 

Fujiwara Michitaka: tatăl lui Teishi Sadako. 

Fujiwara Takaie: fiul lui Michitaka, prinţ. 

Fujiwara 'Toremishi: fiul lui Michinaga, prinţ. 

Fujiwara Yorimichi: fiul lui Michinaga, prinţ. 

Ichijo: împăratul Japoniei în epoca Heian. 

Izumi Shikibu: autoare a unui jurnal intim şi a unor poeme. 
Kinto: poet, prieten al lui Murasaki Shikibu. 

Kukinari: caligraf. 

Murasaki Shikibu: autoare a romanului Povestea lui Genji. 
Osuke Ise: preoteasă la templul Ise, autoare de poeme. 
Rinshi: soţia lui Michinaga. 

Sarashina: doamnă de la curte, autoare a unui jurnal intim. 
Sei Shonagon: doamnă de la curte, autoare a Notelor de căpătâi. 
Soshi Akiko: împărăteasă, a doua soţie a împăratului Ichijo. 
Teishi Sadako, împărăteasă, prima soţie a împăratului Ichijo. 


În anul t000, în Japonia, tânăra (asumi își părăsește pro- 
vincia natală, Masushi, la scurt timp după moartea mamei 
sale, hotărâtă să ajungă ta curtea imperială de la Kyoto și 
să reabiliteze numele familiei în sânul atotputernicului 
clan Fujiwara. 

Tânără simplă și lipsită de educație, Yasurmni se va trezi în 
fața unei curti erudite și rafinate. Cum va face faţă 
„micuța barbară” unei lumi în care distincția, mânuirea 
evantaiulu: şi subtilitatea gustului poetic sunt la rang de 
lege? Destinul insolit al temerarei Yasumi ne este dezvă- 
luit, pagină cu pagină, în romanul excepțional, de o 
fineţe pur orientală, al celebrei Jocelyne Godard. 

{2 Fiica lui Fujiwara Michinaga, a doua soţie a împăratului Ichijo, a trăit între anii 988 şi 1074. 
(n.tr.). 

12} Lapte de var, realizat din var stins, cretă şi aditivi, folosit în vechime ca bază de machiaj de 
către japoneze şi chinezoaice. (n.tr.). 

{3} Născută în 976, fiica lui Fujiwara Michitaka a fost prima soție a împăratului Ichijo. A murit în 
anul 1000, la naştere. (n.tr.). 

14. în limba japoneză, waka înseamnă chiar poem; în mod tradițional, waka nu are un concept 
similar cu versul şi niciun fel de idee de rimă. Astfel, în loc de versuri, waka foloseşte unitatea sau 
fraza (n.tr.). 

{3} Nuvelistă şi poetă japoneză, care a trăit între 973 şi 1014 sau 1025 cf. altor surse, doamnă de 
onoare la curtea imperială în perioada Heian. Celebră a devenit datorită Poveştii lui Genji, scrisă în 
limba japoneză între anii 1000 şi 1008, considerată drept cel mai timpuriu roman din istoria omenirii 
(n.tr.). 

15. Izumi Shikibu, poetă japoneză din perioada de mijloc a epocii Heian, membră a cercului 
Celor Treizeci şi Şase de Poeți Medievali Nemuritori, considerată de unii critici cea mai mare 
poetesă a vremii sale (n.tr.). 

{Z} Doamna Sei Shonagon. Cunoscută autoare japoneză care a trăit între 966 şi 1017, doamnă de 
onoare a împărătesei Teishi Sadako. A scris Notele de căpătâi, o carte de referință a literaturii 
medievale japoneze, în care a adunat liste, bârfe, nimicuri, observaţii personale, poezii, întâmplări şi 
intrigi de la curtea imperială, din perioada în care a fost doamnă de onoare (n.tr.). 

18). Cunoscută îndeobşte drept Kokinshu, este prima din cele 21 de colecţii de poezie japoneză 
compilate la cererea împăraţilor. Kokinshu a fost realizată după o idee a împăratului Uda, de către 
fiul lui, împăratul Daigo. Se pare că ultimul waka a fost adăugat în volum în anul 914, iar în jurul 
anului 920 volumul în ansamblul său a căpătat forma finală (n.tr.). 

19. Unul dintre cele mai puternice şi mari clanuri din istoria Japoniei medievale, alături de 
clanurile Taira şi Minamoto; a dominat curtea imperială japoneză în aproape toată perioada Heian 
(n.tr.). 

110 Fiul lui Fujiwara Kaneie, a trăit între 966 ţi 1028 şi a fost unul dintre cei mai puternici 
regenţi ai Japoniei epocii Heian, funcţie pe care a ocupat-o până în 1017, când s-a retras din viaţa 
publică; prin poziţia ocupată de fiica lui Akiko, a doua soţie a împăratului Ichijo şi împărăteasă a 
Japoniei, a exercitat un control deplin asupra deciziilor conducătorului ţării (n.tr.). 

{1} A fost cel de-al 66-lea împărat al Japoniei, a domnit între 986 şi 1011. Mare iubitor de 
muzică şi literatură, ştia să cânte cu măiestrie la flaut şi era un personaj calm şi binevoitor, motiv 
pentru care istoria îl reţine drept un împărat bun, îndrăgit de supuşi (n.tr.). 

1121 Este vorba despre reforma numită Taika, înfăptuita în 645, prin care se promulgă sistemul de 


organizare rurală, a familiei, şi sistemul chinezesc de taxe (n.tr.). 


43) A ocupat tronul Japoniei pentru o scurtă perioadă, în epoca Heian: 967-969 (n.tr.). 

aa Paulownia, arbore exotic originar din China, şi-a căpătat numele în onoarea prințesei Ana 
Pavlovna, fiica țarului Pavel I al Rusiei (n.tr.). 

115 Obi este o centură, parte a îmbrăcămintei japoneze tradiţionale. În cazul femeilor, poate 
ajunge să măsoare 30 cm lăţime şi 4 m lungime. Totuşi, obi-ul nu are menirea de a strânge pe lângă 
trup chimonoul, căci acesta este el însuşi prins cu nenumărate panglici şi cordoane (n.tr.). 

418: o specie de stejar cu frunze mari, lucioase, care rămân verzi pe tot parcursul anului (n.tr.). 

{17} în japoneză, „imayo” înseamnă „modem”; termen care denumea, în perioada Heian de 
mijloc, cântecele în limba japoneză al căror text era compus dintr-o unitate stabilă, alcătuită din patru 
versuri, fiecare având şapte plus cinci silabe (n.tr.). 

118) Epoca Nara ocupă perioada anilor 710-784. Cetatea Nara a fost prima capitală a Japoniei; tot 
în acest interval, budismul a ajuns la apogeu, s-au înălțat măreţe temple budiste, împodobite cu 
sculpturi dintre cele mai rafinate (n.tr.). 

119 în anul 712, împărăteasa Gemmei a cerut să fie adunate în scris primele cronici din istoria 
Japoniei, sub numele de Kojiki. Scrierea redă legendele despre originea Japoniei, justificând şi 
originea sacră a descendenţei imperiale, despre care se spunea că se trage din Amaterasu Okami, 
zeiţa soarelui (n.tr.). 

{20} Mănăstire a sectei Tendai, cea care a introdus budismul Mahayana în Japonia, ridicală la 
începutul perioadei Heian (n.tr.). 

{21} primul fiu al lui Kaneie, a trăit între 953 şi 995. Fiica lui, Teishi, a fost prima soţie a 
împăratului Ichijo, la curtea căruia el însuşi a fost regent o perioadă scurtă (n.tr.). 

{22} Frate mai mic al lui Michitaka, cel care, în clipa în care nepotul lui Ichijo a urcat pe tronul 
Japoniei în 994, s-a întors din viaţa monastică şi i-a urmat acestuia în poziţia de regent. A murit la 
scurt timp după aceea (n.tr.). 

123) Poet, 989—1066, autor al mai multor volume scrise în limba chineză, inspirate de 
Confucianism (n.tr.). 

124% Unul dintre cei mai vestiți poeţi, caligrafi şi înalţi demnitari ai epocii sale, autor al mai multor 
volume de poezie, dar şi al unor celebre antologii, dintre care cea mai cunoscută este Antologia 
Poemelor Celor Treizeci şi Şase de poeţi. A trăit între 966 şi 1041 (n.tr.). 

{25} Unul dintre cei mai faimoşi caligrafi japonezi ai perioadei Heian, cunoscut pentru migala cu 
care îşi desena caligramele. Alături de doi compatrioți, a înfiinţat la Tokyo celebra şcoală de 
caligrafie Trei Pensule (n.tr.). 

126: Fiul lui Fujiwara Michitaka, guvernator al provinciei Kyushu, care a condus cu succes 
ofensiva împotriva invaziei piraţilor barbari, aşa-numita invazie Toi, din 1019 (n.tr.). 

(274 Mască japoneză rituală folosită în teatrul Noh şi reprezentând o diavoliţă geloasă. Era 


folosită pentru a reprezenta în general răutatea (n.tr.). 


{28} Mască făcută îndeobşte din hârtie pictată, reprezentând un chip zâmbitor de femeie, 
întrebuințată de obicei în teatrul Kyogen şi în serbările populare, unde întruchipa zeiţa veseliei (n.tr.). 

1294 Monede din cupru şi din argint, puse în circulaţie în Japonia în anul 708. Au fost retrase din 
circulaţie în 987 (n.tr.). 

{30} Un fel de jachetă largă, cu mâneci, care ajunge până în talie, şi este prinsă la spate cu o trenă 
lungă, plisată (n.tr.). 

131 Chimonou larg, care se purta deasupra celorlalte şi trebuia să fie cât mai larg tocmai pentru a 
le putea acoperi pe cele de dedesubt (n.tr.). 

{32} Mantie voluminoasă care se purta peste chimonou şi robe (n.tr.). 

133) Porţelan fabricat după o anumită tehnică şi care are o culoare specifică, de la verde-deschis, 
translucid, la verde-intens, închis. Procedeul de fabricare a celadonului a fost inventat în China antică 
(n.tr.). 

1341 Scriitoare japoneză din perioada Heian de mijloc. Poemele ei sunt caracterizate cu precădere 
de un ton calm şi extrem de armonios (n.tr.). 

{35} Unul dintre cele mai cunoscute temple din Japonia. Construit în 752 de împăratul Shomu, 
este considerat vârful arhitecturii budiste din Japonia medievală (n.tr.). 

436) Toyouke Omikani este zeiţa agriculturii şi a meşteşugurilor în religia shintoistă (n.tr.). 

137: în japoneză, termenul înseamnă „distracţia zeilor”. Povestea spune că zeiţa soarelui, 
Amaterasu, s-ar fi ascuns la un moment dat într-o peşteră, şi lumea s-a întunecat. Atunci, ceilalţi zei 


au început să cânte şi să danseze în faţa grotei, încercând să o convingă să iasă (n. tr). 


